
Din motive personale, această carte a fost scrisă sub 
forma unui roman inițiatic. Cititorul care are ochi de 
văzut şi urechi de auzit va recunoaşte cu siguranţă în 
fiecare din cuvintele sale adevărul. 


„În acele timpuri, pe pământ trăiau uriaşii, după ce 
fiii lui Dumnezeu au fost primiţi de fiicele oamenilor, iar 
acestea le-au dăruit copii: aceştia au fost eroii faimoşi 
din Antichitate”. 

Geneza 6/4 


Evenimentele descrise în acest roman trebuie 
situate în Ungaria, la începutul secolului, până la 
sfârşitul celui de-al Doilea Război Mondial. 

Menţionăm că anumite expresii, cum ar fi „a sta ca 
pe ace!” de la pagina xx, intraductibile în limba franceză, 
au fost păstrate ca atare, pentru a evita orice modificare 
a contextului sau orice ambiguitate. 

Editorul francez 


1 N.Tr. Menţionăm că în limba română, această expresie este perfect 
traductibilă. Am păstrat totuşi nota editorului francez, întrucât există 
posibilitatea să existe alte expresii, intraductibile. 


Prefaţă 

Religia reprezintă ritmul naţional al poporului 
indian. Cu fiecare bătaie a inimii sale, indianul se 
îndreaptă către scopul suprem: realizarea lui Dumnezeu 
în sine. 

Atunci când aude pronunţarea numelui lui 
Dumnezeu, auzul său fin îi surprinde imediat 
melodicitatea, şi el rosteşte un imn întru slava Lui. De 
multe ori, el nu are ce să mănânce, nici măcar un 
acoperiş deasupra capului - bolta cerească este adeseori 
singurul său cămin -, dar el îl are pe Dumnezeu în inima 
lui. El ştie că a intrat şi a ieşit de nenumărate ori din 
arena vieţii, că de-a lungul miriadelor de naşteri s-a 
bucurat de tot ceea ce-i putea oferi lumea manifestată, şi 
că odată ce a recunoscut adevărul potrivit căruia: „Tot 
ceea ce există pe pământ este trecător”, nimic din 
această lume nu-l mai poate satisface. Singura dorinţă 
care i-a mai rămas este să găsească şi să realizeze sursa 
din care s-a născut întreaga manifestare. 

Aşa se explică de ce, încă din fragedă pruncie, el se 
roagă în acest fel: „Meditez asupra măreției Fiinţei care 
a creat acest univers. Fie ca Fa să-mi ilumineze spiritul”. 

Prin splendoarea sa, natura  maiestuoasă îi 
reaminteşte de această Fiinţă şi devine obiectul adoraţiei 
sale. Scripturile sacre, care respiră suflul Lui, indiferent 
de religie, îi inspiră respect şi admiraţie, la fel ca şi 
autorii lor, care L-au descoperit pe El şi care descriu aici 
calea care duce către El. 

Am trăit marea fericire de a sta la picioarele unui 
suflet iluminat. Elisabeth Haich este maestrul meu, guru- 
ul meu. Alături de ea, petalele delicate ale sufletului meu 
au început să se deschidă. De multe ori, un singur cuvânt 
din partea ei este suficient pentru a-mi deschide ochii, 
iar o singură privire a ei îmi întăreşte adeseori 
convingerile. O observaţie făcută cu blândeţe îmi 
risipeşte pe loc orice îndoială. Fiecare clipă petrecută 
alături de maestrul meu îmi dăruieşte noi experienţe şi 


mă ajută să progresez cu paşi mari. 

De câte ori nu mi-au alungat cuvintele guru-ului 
meu stările de descurajare: „Nu trăi numai pentru clipa 
prezentă, nu te mai lăsa influenţat de lucrurile efemere. 
Trăieşte în eternitate, dincolo de timp şi de spaţiu, 
dincolo de lucrurile finite, şi nimic nu te va mai putea 
influenţa”... 

În prezenţa maestrului meu spiritul meu devine 
liber, căci am învăţat că este greşit să copiez gândurile 
altuia, oricât de elevat ar fi el. „Nu te mulţumi să mă 
urmezi pe mine pe calea care conduce către ţel. Alege-ţi 
singur calea care corespunde cel mai bine aspirațiilor 
tale cele mai intime, şi urmeaz-o. Nu accepta nicio 
afirmaţie pentru simplul motiv că am rostit-o eu. Chiar 
dacă aceasta reflectă adevărul, acest adevăr nu este 
adevărul tău, nu reprezintă fructul experienţei tale, şi de 
aceea, nu-ţi poate aparţine. Realizează adevărul, şi 
acesta îţi va aparţine. Nu privi viaţa celor care au 
realizat adevărul altfel decât ca pe o dovadă că adevărul 
poate fi atins”. 

Aceste cuvinte m-au condus la dorinţa irezistibilă de 
a dobândi o independenţă absolută, şi astfel m-am 
eliberat treptat de ideea periculoasă că trebuie să aştept 
în permanenţă un ajutor din exterior. Nu aveam nevoie 
de un maestru care să mă influenţeze, ci de un maestru 
care să mă înveţe cum să nu mă las influenţat. 

De mulţi ani încoace am privilegiul de a asculta 
adevărurile cele mai profunde exprimate într-un limbaj 
simplu, de toate zilele. Nu am auzit niciodată pe cineva 
care să poată să explice cu mai multă claritate decât 
Elisabeth Haich revelaţiile biblice şi felul în care pot fi 
aplicate ele în viaţa noastră cotidiană. Am călătorit mult, 
dar niciun preot nu a reuşit să-mi elucideze semnificaţia 
acestor revelații, deşi am vorbit cu foarte mulţi dintre ei. 
De altfel, cine ar putea face acest lucru înainte de „a 
realiza în el însuşi Împărăţia lui Dumnezeu”? Cine ar 
putea vorbi despre Cuvântul lui Dumnezeu dacă nu a 


recunoscut şi nu a trăit în sine realitatea acestor 
expresii: „Voi sunteţi lumina lumii” şi „Voi sunteţi 
templele vii ale Sfântului Duh”? 

Mii de persoane au participat la conferințele lui 
Elisabeth Haich şi au luat parte la grupele ei de 
meditaţie. De aceea, dorinţa noastră cea mai fierbinte a 
fost ca această învăţătură a ei să fie cuprinsă într-o 
carte. 

Cu fiecare conferinţă a ei, sufletul nostru însetat de 
adevăr s-a îmbogăţit rapid. De aceea, bucuria noastră de 
a şti că aceste cunoştinţe au fost concentrate astăzi într- 
o carte este imensă. Această lucrare reprezintă o 
introducere la marea artă a realizării divinității în noi 
înşine şi a cunoaşterii fiinţei umane, această fiinţă atât 
de puţin cunoscută. Cei care o vor citi vor descoperi în 
ea marele adevăr potrivit căruia dezvoltarea de sine 
conduce la revelarea perfecțiunii din care s-a născut 
cândva omul. Religia nu este altceva decât activarea 
principiului divin care aşteaptă să se manifeste în om. 

S.R. Yesudian 


Introducere 


Caut de mult timp. Caut o explicaţie pentru viaţa 
terestră. Am dorit să ştiu de ce se naşte omul, de ce se 
transformă copilul în adult, înfruntând atâtea dificultăţi, 
pentru a se căsători şi a face la rândul lui copii, care se 
vor transforma şi ei în adulţi, cu tot atâtea dificultăţi, 
numai pentru a îmbătrâni şi a-şi pierde apoi treptat 
facultăţile dobândite cu preţul unor eforturi imense, 
proces care culminează cu moartea! Totul pare un lanţ 
interminabil, fără început şi fără sfârşit. În permanenţă 
se nasc copii, care învaţă şi se luptă din greu pentru a-şi 
dezvolta plenar corpul şi mintea, pentru ca în cele din 
urmă, după un timp relativ scurt, totul să se termine, iar 
trupul lor să se transforme într-un îngrăşământ natural 
pentru pământul în care sunt îngropaţi. Care poate fi 
semnificaţia acestui nonsens aparent? Să fie singurul 
scop al acestui proces acela de a da naştere noilor 
generaţii, de a asigura continuitatea vieţii pe pământ? 

Chiar şi cei care nu se preocupă numai de 
asigurarea unor descendenţi, care lasă în urma lor o 
operă spirituală, chiar şi ei împărtăşesc acelaşi destin... 
Şi ei îmbătrânesc, iar în cele din urmă pământul îi 
primeşte la sânul lui, împreună cu talentele lor cu tot. De 
ce este necesar ca un Michelangelo, un Leonardo da 
Vinci, un Giordano Bruno, un Goethe, şi atâţia alţii, să 
sfârşească prin a fi devoraţi de aceleaşi straturi de 
pământ care se îngraşă din corpurile acestor titani? 

Nu! Este imposibil ca viaţa pe pământ să fie atât de 
golită de sens! Dincolo de acest ciclu aparent 
interminabil de naşteri şi de morţi trebuie să existe un 
sens mai profund, şi oricât de inexplicabilă ar putea 
părea unei minţi mai confuze, trebuie să existe o rațiune 
perfect valabilă, dacă este privită dintr-o altă 
perspectivă! 

Dar cum putem descoperi această altă perspectivă a 
lucrurilor? Cum putem descoperi calea care conduce la 


această cunoaştere? Cine ne poate indica direcţia, unde 
poate fi găsită persoana iniţiată care poate descifra 
misterul, care poate revela adevărul ascuns? 

Dintotdeauna au existat pe pământ oameni 
excepţionali care au vorbit - cu o siguranţă incredibilă - 
despre secretul vieţii, şi a căror viaţă a stat mărturie 
cunoaşterii lor, oameni pe care îi numim în mod curent 
iniţiaţi. Dar de unde şi de la cine au primit aceşti 
„iniţiaţi” iniţierea lor? Şi pentru ce au fost iniţiaţi ei? Să 
luăm de pildă exemplul lui Socrate: el a luat cupa cu 
otravă cu un calm divin, cu zâmbetul pe buze, fără să se 
teamă de efectul veninului, explicându-le discipolilor 
cum i se răcesc picioarele, cum avansează răceala morţii, 
la fel ca un şarpe, către inimă. Conştient de iminenţa 
morţii, el şi-a luat rămas bun de la discipolii săi fideli şi a 
închis ochii. Ce cunoaştere absolută trebuie să fi avut el 
pentru a întâmpina moartea cu o atitudine atât de 
senină? Din ce sursă s-a inspirat el? La fel şi ceilalţi 
giganţi care au trăit pe pământ, în diferite epoci, de unde 
au primit ei cunoaşterea misterului vieţii şi morţii, de 
unde au primit ei inițierea lor? 

Chiar şi astăzi se mai găsesc pe pământ asemenea 
„iniţiaţi”, precum şi mijloacele prin care se poate ajunge 
la o asemenea cunoaştere, la marea şi autentica inițiere. 

Viaţa m-a ajutat să înţeleg că Biblia nu este doar o 
culegere de basme, ci a fost scrisă de iniţiaţi care ne-au 
transmis - într-un limbaj ocult - adevăruri profunde şi 
ascunse. Nu întâmplător se spune aici: „Caută şi vei găsi; 
bate şi ţi se va deschide”. 

Personal, am ascultat acest sfat. Am început aşadar 
să caut pretutindeni. În cărţi, în manuscrisele vechi, la 
cei care păreau să ştie ceva despre iniţiere. Am stat în 
permanenţă cu ochii şi urechile treze şi am încercat să 
descopăr, în cărţile de ieri şi de azi, în învăţătura de 
altădată şi în cea contemporană, cât mai multe piese 
ascunse din mozaicul pe care îl reprezintă misterul 
iniţierii. 


Şi am găsit! Mai întâi am găsit doar câteva piese 
rare, pe ici şi pe colo, urechea mea interioară 
recunoscând vocea adevărului în cuvintele dintr-o carte 
sau în cele rostite de o persoană sau alta. Am continuat 
să merg în direcţia indicată de această voce misterioasă, 
care m-a condus mereu mai departe, la fel ca un fir al 
Ariadnei. Uneori găseam sfaturi excelente date chiar de 
cineva din oraşul meu; alteori eram nevoită să merg 
departe, dar numai pentru a constata că învăţăturile 
primite acolo coincideau perfect cu cele primite acasă. 

Am cunoscut astfel oamenii din ce în ce mai 
înţelepţi, care mi-au explicat din ce în ce mai bine 
misterul iniţierii şi sensul vieţii. Evident, am cunoscut şi 
destui ignoranţi care pretindeau că ştiu, dar nu ştiau 
nimic. Dar eu îmi dădeam imediat seama dacă ceea ce 
auzeam era „vocea lui Iacob în mâinile lui Esau”. Aceşti 
bieţi şarlatani care făceau pe „iniţiaţii” se trădau rapid. 
Ei nu erau în armonie cu sine sau cu viaţa lor. Cum m-ar 
fi putut învăţa ei marile adevăruri ale vieţii, ale iniţierii? 
Îmi continuam astfel drumul, continuând să-l caut pe 
acela care deţinea adevărata cunoaştere, pe acela care 
era un iniţiat autentic. 

Atunci când întâlneam pe cineva care ştia mai multe 
decât mine, rămâneam alături de el până când învăţam 
de la el tot ce ştia. Apoi îmi continuam drumul... 

Până în ziua când am întâlnit o femeie bătrână care 
trăia într-un fel de sihăstrie, înconjurată de adepţi. Cei 
mai apropiaţi de ea erau doi tineri, un indian şi un 
occidental, pe care ea îi numea fiii ei. Cât am stat eu la 
mânăstire, ei au lipsit, fiind plecaţi în lume să-şi 
îndeplinească misiunea: aceea de a revela învăţătura ei 
cât mai multor oameni. 

Această femeie avea o grandoare ieşită din comun: 
avea statura unei regine, dar gesturile ei erau simple şi 
naturale. Ochii ei, de un albastru profund, erau imenşi, 
iar genele lungi le dădeau o expresie uluitoare. Avea o 
privire amabilă, înţelegătoare şi surâzătoare, dar atât de 


pătrunzătoare încât cei pe care îi privea se simțeau 
expuşi în fiinţa lor cea mai intimă. Era evident că femeia 
putea vedea prin oameni, citindu-le gândurile şi 
recunoscând structura psihică a fiecăruia. Ascultând-o 
vorbind grupului care o înconjura, prin minte mi-au 
trecut o serie de întrebări. Ea a zâmbit şi a continuat să 
vorbească, răspunzându-mi cu exactitate la întrebările 
pe care nu le formulasem. Alte persoane mi-au spus 
ulterior că trăiau aceeaşi experienţă. Nu am putut să-i 
rezist acestei femei, alături de care simţeam că mă 
îmbogăţesc spiritual. Cu cât stăteam mai mult alături de 
ea, cu atât mai sublimă mi se părea, cunoştinţele ei 
depăşind cu mult întreaga mea cunoaştere. Cu cât trecea 
timpul, cu atât îmi dădeam seama că o cunosc mai puţin. 
La fiecare nouă întâlnire părea să manifeste o cu totul 
altă „personalitate”, astfel încât până la urmă am căpătat 
convingerea că putea manifesta orice fel de caracter sau 
de personalitate umană, ceea ce demonstra de fapt că nu 
avea niciuna. Căci a fi „totul“ înseamnă de fapt a nu fi 
„NIMIC. 

— Mamă, am întrebat-o într-o bună zi, cine eşti tu de 
fapt? 

— De ce mă întrebi? În fond, cine este cineva 
anume? Nu există decât o singură FIINŢĂ care este, şi 
orice om, orice animal, orice plantă, orice soare, orice 
planetă şi orice corp celest nu sunt altceva decât 
instrumentele prin care se manifestă această unică 
FIINŢĂ care este. Cu greu mai putem vorbi atunci de 
cineva. Acelaşi Sine care vorbeşte prin gura mea se 
exprimă în egală măsură şi prin gura ta, sau prin orice 
altă fiinţă vie. Singura diferenţă este următoarea: nu 
toată lumea îşi cunoaşte Sinele, şi de aceea, nu toţi 
manifestă toate particularizările acestui Sine. Dar cel 
care ÎI cunoaşte perfect îi poate manifesta toate 
trăsăturile, căci acestea nu reprezintă altceva decât 
aspecte diferite ale FIINȚEI unice, ale Sinelui unic. 
Forma mea exterioară, pe care tu o vezi şi pe care o 


consideri „eul” meu nu reprezintă decât un instrument 
cu ajutorul căruia Sinele manifestă unul din aspectele 
sale, şi anume cel care este necesar în momentul 
respectiv. De aceea, nu mai pierde timpul întrebându-te 
„cine” sunt eu. 

— Mamă, am continuat eu, cum ai învăţat să-ţi 
cunoşti Sinele atât de perfect încât să-i poţi manifesta 
toate particularizările? Aş dori să reuşesc şi eu acest 
lucru. Povesteşte-mi! Care sunt experienţele care au 
făcut din tine instrumentul unor talente atât de variate 
ale FIINȚEI unice? Ai fost dintotdeauna pe acest nivel? 
Te-ai născut cu aceste daruri? 

— Născută? „Eu” - născută? Ai asistat vreodată la 
naşterea unui „Fu“? De fapt, ai văzut vreodată vreun 
„eu”? „Eul” nu se naşte niciodată. Singurul care se naşte 
este corpul. Sinele divin şi real este perfect. De aceea, el 
nu poate evolua. Singur corpul evoluează, pentru a putea 
manifesta vibraţiile şi frecvențele din ce în ce mai înalte 
ale Sinelui. Chiar şi instrumentul cel mai bine adaptat, 
corpul cel mai perfect, trebuie să respecte această lege. 
Acest lucru este valabil şi în cazul meu, corpul pe care-l 
am fiind - de altfel - încă departe de perfecţiune. Totul 
ţine de etapele pe calea evoluţiei. Crearea unui corp nu 
reprezintă decât o reacţie dintr-un lanţ de manifestări - 
aşa cum este cunoscut astăzi acest proces - iar atunci 
când o acţiune generează reacţii în lanţ, acestea sunt 
nevoite să treacă la rândul lor prin diferite etape până 
când reuşesc să-şi încheie ciclul de viaţă. Nicio formă 
materială nu se poate sustrage acestei legi. În mod 
evident, dezvoltarea corpului va merge în paralel cu 
schimbarea nivelului de conştiinţă. 

— Altfel spus, şi tu ai trecut prin diferite perioade de 
evoluţie, nu-i aşa Mamă? Cum a fost, povesteşte-mi tot 
ce ai trăit, toate experienţele care te-au condus pe 
nivelul de conştiinţă actual. Povesteşte-mi totul, te rog! 

— De ce ţi-aş povesti totul? Fiecare om trebuie să 
ajungă la cunoaşterea perfectă de Sine în propria sa 


manieră. Calea mea nu este calea ta, aşa că tu nu ai 
putea să o urmezi niciodată. Evenimentele nu sunt 
importante în sine; singurele lucruri care contează sunt 
învăţăturile pe care le tragi din ele. De aceea, linişteşte- 
te. Vei găsi pe propria ta cale aceleaşi experienţe pe care 
le-am găsit eu mergând pe calea mea. Căile sunt 
nenumărate, dar destinaţia este aceeaşi! 

— Ai dreptate, Mamă. Îmi dau seama că nu aş putea 
avansa mergând pe calea ta. Dar dacă aş cunoaşte-o, 
acest lucru m-ar putea ajuta să înţeleg - la fel ca toţi cei 
de aici - cum aş putea profita de aceste experienţe ale 
tale. Nu sunt curioasă să cunosc povestea vieţii tale, ci 
doresc să aflu cum ai început să înţelegi şi să profiți de 
lecţia pe care o ascunde fiecare eveniment în parte. Te 
rog, Mamă, vorbeşte-mi despre calea pe care ai urmat-o. 
Ne-am putea îmbogăţi cu toţii atât de mult dacă am 
cunoaşte atitudinea ta în faţa vieţii, dacă am şti cum ai 
reacţionat tu în faţa destinului, ajungând să-ţi lărgeşti 
atât de mult orizontul spiritual. Am învăţa cu toţii atât de 
multe din povestea ta! 

Bătrâna m-a privit lung, apoi mi-a spus: 

— Vrei să ştii cum am reacţionat? Şi crezi că acest 
lucru v-ar putea ajuta, pe tine şi pe ceilalţi? Bine. S-ar 
putea ca unii dintre voi să profite cu adevărat de 
cunoaşterea experienţelor care mi-au deschis ochii, puţin 
câte puţin, asupra legilor secrete ale vieţii şi asupra 
relaţiilor care leagă între ele destinele anumitor 
persoane. Revino mâine. Vă voi povesti ţie şi câtorva 
persoane ale căror ochi sunt deschişi asupra aspectelor 
esenţiale ale vieţii experienţele care m-au ajutat să ajung 
la iluminare. Vă voi relata care a fost „iniţierea” mea. 

A doua zi, m-am prezentat împreună cu câţiva dintre 
discipolii ei cei mai apropiaţi, iar bătrâna şi-a început 
povestea. 

Aşa s-a născut această carte. 


Trezirea 


O durere bruscă mi-a traversat tot corpul, ca şi cum 
aş fi fost lovită de fulger; o clipă mai târziu m-am trezit la 
pământ. 

Sunt în pericol! Ajutor! Dar nu aş dori să fiu ajutată 
de acest adult care stă lângă mine, înspăimântat, şi care 
se pregăteşte să mă examineze. Nu, nu pe el îl doresc. 
Ţin la el, dar în acest moment de pericol, prezenţa lui mă 
indispune. 

M-am grăbit spre camera în care am petrecut 
noaptea şi în care am fost cazaţi de această femeie 
ciudată, dar frumoasă. Ştiam că numai ea va putea să mă 
înţeleagă şi să mă ajute. Mă simţeam întotdeauna bine în 
prezenţa ei. Imi plăcea parfumul care o înconjura, şi 
alături de ea mă simţeam într-o perfectă siguranţă. 
Acum,  înspăimântată, m-am îndreptat către ea, 
căutându-i ajutorul. Văitându-mă, i-am arătat mâna care 
îmi atârna jalnic şi care refuza să mă asculte. Frumoasa 
femeie mi-a privit mâna, şi-a pus repede halatul în care 
lucra şi a strigat: 

— Robert! Robert! Vino repede! 

O poartă s-a deschis şi în cameră a intrat un om pe 
care îl ştiam mai mult din vedere. L-am privit cu atenţie 
pentru prima dată. Avea o statură înaltă, cu o faţă parcă 
sculptată în fildeş, cu părul, barba şi mustaţa negre ca şi 
abanosul, la fel cum îi erau şi ochii. Din fiinţa lui se 
degaja o asemenea forţă, o asemenea vigoare, încât în 
prezenţa lui toţi ceilalţi păreau mai mici, parcă incapabili 
să se apropie de el. A aruncat o privire scurtă braţului 
meu dezmembrat, după care a spus: 

— Un medic, Stefi, cheamă repede un medic! 

Unchiul Stefi a plecat imediat şi bărbatul cel 
puternic m-a întrebat ce s-a întâmplat. l-am povestit: 

— După ce Grete şi cu mine ne-am spus noapte 
bună, unchiul Stefi m-a luat în cârcă şi m-a dus către 
cameră. În timp ce coboram, am simţit cum alunec, şi 
pentru a mă împiedica să cad, unchiul Stefi m-a strâns 


tare de mână. Acesta a fost momentul în care m-a 
săgetat durerea. Am încercat apoi să-mi folosesc mâna 
dreaptă, dar în zadar. 

— Inţeleg, a spus bărbatul, ţi-ai scrântit mâna. E 
neplăcut, căci trebuie să plec şi nu pot aştepta venirea 
medicului. Telegrafiaţi-mi imediat ce aflaţi diagnosticul 
acestuia. Voi sta toată noaptea ca pe ace. 

După care ne-a îmbrăţişat şi a plecat. Surprinsă, am 
privit-o pe frumoasa femeie, pe care o numeam cu toţii 
Mama. 

Până atunci strigasem din toate puterile mele, 
profund dezamăgită de faptul că adulţii nu puteau să mă 
ajute în niciun fel. Aceştia nu puteau opri durerea care 
mă tortura din ce în ce mai tare şi nu îmi puteau pune 
mâna la locul ei. Atunci când l-am auzit însă pe bărbatul 
cel puternic că va sta toată noaptea ca pe ace, teama şi 
uimirea mea au devenit atât de mari încât am uitat să 
mai plâng. Am întrebat-o pe Mama: 

— De ce trebuie să stea toată noaptea pe ace? 

La început surprinsă, Mama a început apoi să râdă 
şi mi-a răspuns: 

— Pentru că Tata îşi face griji pentru mâna ta. 

Ce răspuns lipsit de sensibilitate! Aceste cuvinte nu- 
mi explicau nimic. Bărbatul cel puternic, cu părul şi cu 
barba negre - pe care îl numeam cu toţii Tata - spusese 
că va sta ca pe ace, iar acum Mama îşi bătea joc de mine. 
De ce? În fond, nu făcusem decât să repet ce spusese 
Tata. Tata îşi făcea griji şi urma să stea pe ace - oare ce 
puteau să însemne toate acestea? Oare o să-l înţepe? 
Mama, care cosea adeseori, mi-a spus că un ac poate fi 
foarte periculos, căci poate să înţepe foarte rău. De 
aceea, acul nu trebuie folosit decât pentru cusut! Era din 
nou una din poveştile ciudate ale adulţilor, care 
pretindeau că din cauza mâinii mele care mă durea, Tata 
urma să stea toată noaptea pe ace, care nu trebuie 
folosite decât pentru cusut! Ştiam deja că adulţii spun şi 
fac tot felul de lucruri ridicole, dar acesta depăşea toate 


limitele! Doream să ştiu mai multe, dar nu am putut 
lămuri misterul acelor, căci a intrat unchiul Stefi, însoţit 
de un doctor. 

Doctorul era înalt, impresionant şi amabil; m-a privit 
de parcă ne cunoşteam de mult. M-a ridicat de jos şi m- 
am trezit că sunt privată de protecţia maternă, lucru 
care m-a umplut de teamă. In plus, mişcarea lui a făcut 
ca durerea să mă săgeteze din nou. De aceea, am început 
iarăşi să urlu, strigând cât mă ţinea gura. Medicul m-a 
aşezat pe masă - mi-am văzut picioarele micuţe atârnând 
undeva, în jos - după care a râs şi a spus: „Ce urâtă e 
fetiţa când plânge!” 

Am rămas şocată! Auzi ce spusese, că eram urâtă 
când plângeam... Dar de unde ştia? Până atunci fusesem 
convinsă că cei din jur pot vedea totul, mai puțin pe 
mine! Toate celelalte creaturi, adulţii, bucătăreasa, 
Grete, canarul, jucăriile mele, pe scurt, tot ce era în jurul 
meu era vizibil, inclusiv mâinile mele, burta mea, 
picioarele mele, dar îmi era întotdeauna imposibil să mă 
văd pe mine, motiv pentru care crezusem că nimeni nu 
mă vede. Într-un fel sau altul, eul meu era acolo, dar 
totuşi nu era, se afla undeva, dar era invizibil; eu una nu 
„Mă” putusem vedea niciodată şi nu credeam că este 
posibil ca acest „eu” să poată fi văzut de cineva. Cum 
putea atunci acest adult să-mi vadă disperarea, durerea, 
lacrimile, deci pe „mine”? Ei bine, dacă putea într-adevăr 
să mă vadă în această stare, înspăimântată şi îndurerată, 
atunci nu era de mirare că i se păream „urâtă”! Surpriza 
mea a fost atât de mare încât m-am oprit din plâns şi l- 
am privit pe doctor cu toată atenţia. 

Adulții au început să râdă şi Mama a spus: „Ce 
vanitoasă este fetiţa aceasta! Ea preferă să-şi reprime 
chiar şi durerea numai ca să nu pară urâtă!” 

Nu era decât o nouă remarcă lipsită de sensibilitate, 
specifică adulţilor. Oare ce însemna „vanitoasă”? Şi cum 
puteam fi vanitoasă de vreme ce nici măcar nu ştiam ce 
înseamnă acest lucru? Mai mult, cum puteam să le 


„apar” într-un fel sau altul, câtă vreme până atunci mă 
considerasem invizibilă? Convingerea mea profundă 
fusese că eu eram aceea care vedea, care privea; eu sunt 
cea care vede totul şi eu sunt undeva unde nu sunt 
vizibilă. Toate aceste contradicții se roteau în mintea 
mea şi eram pe punctul de a pune alte întrebări, când 
doctorul mi-a luat mâna şi m-a tras atât de tare de ea 
încât îmi venea să urlu de durere. Acest nebun o să-mi 
smulgă mâna, m-am gândit. Dar el m-a tras din nou de 
sărmana mea mână, atât de greu încercată, care - dintr- 
un motiv sau altul - era atât de legată de mine, de vreme 
ce mă făcea să sufăr din nou. Cert este că tot trăgându- 
mă, mâna a revenit la locul ei firesc... 

„Gata, a spus doctorul, încheietura se va mai umfla 
un pic, aşa că o să punem mânuţa pe o pernă, după care, 
foarte curând, o să uităm toată povestea”. 

Adulții au continuat apoi să vorbească de vanitatea 
mea, adică despre subiectul care, chiar şi în timp ce 
doctorul îmi punea mâna la loc, mă împiedicase să plâng. 
Mama părea extrem de afectată, lucru care m-a întristat. 
Mi-am dat seama că femeia cea frumoasă, pe care o 
iubeam atât de mult, nu mă înţelegea. Chiar dacă 
medicul putea să mă vadă, era limpede că rămâneam 
invizibilă în ochii Mamei. Şi totuşi, din ea emana o iubire 
atât de mare, încât mai târziu, când m-am trezit pe pat, 
cu mâna aşezată pe o perniţă, am fost fericită să-i văd 
faţa delicată aplecându-se asupra mea şi zâmbindu-mi ca 
să mă încurajeze. Bunătatea şi căldura emanau din toată 
fiinţa ei, iar în prezenţa ei nu mă simţeam niciodată 
singură sau abandonată. Ştiam că puteam conta pe ea şi 
că - cel puţin până la un anumit punct - ea ar fi răspuns 
oricărei chemări din partea mea. Aveam o încredere 
totală în ea. În curând am adormit. Dimineaţa, când m- 
am trezit, am constatat că mâna mea redevenise 
instrumentul ascultător, prietena credincioasă care mai 
târziu avea să-mi aducă atâta bucurie, şi care 
deocamdată mă ajutase să ies din starea mea de 


inconştienţă. 

Pe de altă parte, doctorul s-a înşelat, căci eu nu am 
uitat niciodată această întâmplare, care, prin forţa unor 
ciudate asocieri mentale, a rămas inseparabilă de prima 
trezire pe care am cunoscut-o în această viaţă, de primul 
meu pas către starea de conştienţă. Începând din acel 
moment, conştiinţa mea - atenţia mea - a rămas alertă. 
De atunci am continuat să observ cu cea mai mare 
atenţie şi cu o concentrare din ce în ce mai susţinută tot 
ceea ce se petrece în interiorul şi în exteriorul meu. Tot 
începând cu acel moment am ştiut că trăiesc într-un 
cămin al cărui stăpân de necontestat era bărbatul cel 
puternic, pe care Mama îl numea Robert, dar căruia noi 
trebuia să-i spunem Tata. Tot ce era în casa noastră 
depindea de el. Mama îi aparţinea trup şi suflet. 
Autoritatea lui se extindea asupra noastră, şi după cum 
aveam să observ mai târziu, şi asupra a mii de alte 
persoane, la fel ca un cort sau ca un înveliş protector. 
Toţi cei care se aflau sub puterea de influenţă a lui Tata 
se bucurau de ajutorul său, de securitate şi de 
prosperitate. 

Dimineaţa Tata nu era acasă, aşa că puteam rămâne 
cu Mama, pe care o însoţeam pretutindeni, chiar şi în 
bucătărie. Atunci când lucra la broderia ei, aveam 
permisiunea să mă aşez lângă ea şi să cos într-un colţ al 
şervetului tot ceea ce doream, folosindu-mă de tot felul 
de fire colorate. La amiază Tata se întorcea acasă, şi 
după ce mâncam, eu trebuia să mă retrag împreună cu 
Grete în camera noastră, lucru care nu-mi convenea 
deloc. Grete era şi ea un copil din casa noastră, la fel ca 
şi mine, şi din câte auzisem, era mai mare decât mine cu 
trei ani. La momentul accidentului cu mâna, ea avea 
patru ani şi jumătate, iar eu un an şi jumătate. 

În vara care a urmat ne-am petrecut vacanţa într-un 
sat din apropierea unei mari întinderi de apă. Locuiam 
într-o căsuţă înconjurată de o grădină mare, lângă care 
se afla o fermă frumoasă. Grete şi cu mine aveam 


permisiunea să alergăm cu picioarele goale, să ne ducem 
împreună cu o femeie cu faţa închisă la culoare şi cu 
multe riduri până în grajd să vedem o vacă, un vițel şi un 
mare număr de iepuri cu ochii roşii. Totul mi se părea 
fascinant. În grădină se aflau flori galbene la fel de înalte 
ca şi copacii şi care se întorceau întotdeauna în direcţia 
în care se afla soarele. Aceste flori mă încântau foarte 
tare. Din când în când Tata stătea cu noi, şi toată lumea 
spunea că atunci era „duminică”. Când nu „era 
duminică” stăteam singure cu Mama, iar eu puteam să 
rămân lângă ea toată ziua. În fiecare zi ne duceam pe 
malul lacului şi ne bălăceam cu cea mai mare plăcere 
prin apă. 

Într-o zi, Mama a spus: „Mâine este duminică, dar 
vom avea o mare bucurie, căci Tata soseşte deja astăzi”. 
Personal, nu consideram aceasta o veste bună, pentru că 
Tata nu mă interesa prea mult şi ştiam că atunci când 
este de faţă, Mama nu mai era disponibilă decât pentru 
el, iar eu trebuia să mă plimb cu Grete şi cu Sophie, fata 
ţărăncii cu faţa ridată. 

Seara, pe când îl aşteptam pe Tata, i-am auzit pe 
vecini spunându-i Mamei că „trenul a deraiat”, ceea ce 
explica întârzierea lui. Lui Mama i s-a făcut foarte frică. 
A chemat-o pe Sophie, i-a dat dispoziţie să se ocupe de 
mine, să nu mă scape nicio clipă din ochi, după care a 
alergat la gară. Grete a avut voie să o însoţească 
deoarece era „mai în vârstă” şi putea alerga mai repede 
decât mine. Am rămas aşadar cu Sophie. 

A venit noaptea, şi a fost prima oară când am avut 
permisiunea să stau atât de târziu în grădină. Eram 
foarte încântată, dar nu-mi puteam împiedica un 
sentiment de nesiguranţă care se strecura în mine: eram 
obişnuită să văd totul la lumina zilei, iar acum totul 
devenea atât de vag... Ştiam că sunt înconjurată de 
copaci, dar abia dacă mai reuşeam să-i disting. Plopii 
fremătau misterios. Procesul de observare a acestui 
fenomen nou s-a oprit brusc, căci mi s-a întâmplat ceva 


îngrozitor: Sophie m-a luat în braţe şi m-a dus până 
aproape de barieră, unde din umbră a ieşit o siluetă 
înspăimântătoare! Semăna cu un om care avea un 
mănunchi de pene pe cap; ochii îi străluceau în întuneric 
ca nişte tăciuni aprinşi, la fel ca şi nasturii de la haină. 
Pe umăr purta un obiect despre care am intuit că era 
foarte periculos. Mai târziu am învăţat că obiectul se 
numea „armă”. Creatura era îngrozitoare, şi tot ce mai 
puteam spera era că Sophie o să reuşească să mă 
salveze. Dar spre surpriza mea neţărmurită, Sophie a 
făcut ceva complet lipsit de sensibilitate, lucru cu care 
mă obişnuisem deja din partea adulţilor sau a celor mai 
mari. În loc să fugă, ea s-a apropiat de barieră şi i-a 
permis chiar îngrozitoarei creaturi să-i murmure ceva la 
ureche cu o voce cavernoasă, după care acesta a luat-o 
în braţe şi a strâns-o la piept. Cum mă aflam eu însămi în 
braţele lui Sophie, m-am trezit sufocată la pieptul lui, 
lucru care mi-a displăcut foarte tare. Dar toate acestea 
nu erau de ajuns! Creatura avea pe faţă o mustață 
enormă, ale cărei „braţe” semănau cu nişte coarne 
orientate în jos. A strâns-o şi mai tare pe Sophie, şi i-a 
făcut ceva ca şi cum ar fi vrut s-o muşte. Eram convinsă 
că de data aceasta Sophie va fi revoltată de lipsa lui de 
maniere şi că vom putea pleca în sfârşit. Ei bine, nici 
vorbă! Cu braţul rămas liber, ea i-a înconjurat gâtul 
îngrozitoarei creaturi, iar când aceasta a vrut s-o muşte - 
sau să o mănânce - Sophie nu şi-a întors faţa, ci 
dimpotrivă, i-a pus la dispoziţie buzele ei, după care a 
urmat ceva uluitor, ca şi cum cei doi s-ar fi mâncat între 
ei. lar eu eram prinsă între ei şi de-abia puteam să 
respir. Am încercat din toate puterile mele să mă menţin 
la distanţă de oribila apariţie şi să-mi păstrez nasul 
eliberat astfel încât să pot respira. Prezenţa creaturii mi 
se părea de nesuportat, la fel ca şi mirosul său, care era 
îngrozitor. Cei doi nu se preocupau însă deloc de mine, şi 
mă simţeam atât de puternic strânsă între ei încât îi 
puteam simţi bătăile inimii bărbatului. Ei nu păreau să-şi 


dorească altceva decât să pătrundă unul în gura celuilalt. 
Of, adulţii ăştia! Cât de prosteşte se comportă! li 
observam pe cei doi şi nu o puteam recunoaşte pe blânda 
şi delicata Sophie. Se transformase dintr-o dată într-o 
străină care nu mai auzea nici măcar scâncetele mele. 
Apoi, la fel de brusc cum a apărut, silueta de coşmar a 
dispărut înapoi în beznă. O clipă mai târziu, am auzit 
vocile reconfortante ale Mamei şi Tatălui. Curând, le-am 
văzut şi feţele fericite. Toţi vecinii au sărit să-l întrebe pe 
Tata cum a deraiat trenul. Cât despre Sophie, aceasta s-a 
comportat de parcă nimic nu s-ar fi întâmplat şi nu a 
pomenit un cuvânt despre oribila creatură care o 
strânsese atât de puternic la piept. Stătea liniştită, cu o 
expresie blândă de inocenţă pe faţă. Iată încă o surpriză 
pentru mine! Dar nu am avut timp să mă gândesc prea 
mult timp la ea, căci Tata adusese de la oraş bomboane şi 
eram extrem de curioasă să ştiu dacă voi primi acelaşi 
tip de bomboane ca şi Grete! Curiozitatea mea a fost 
satisfăcută: am primit aceleaşi tipuri de bomboane! La 
fel ca întotdeauna, Mama mi-a stricat toată plăcerea: 
când am vrut să-mi bag dintr-o dată toate bomboanele în 
gură, ea mi le-a luat, lăsându-mi numai una, după care 
mi-a promis că îmi va da câte una în fiecare zi, după 
masă. Abia aştept să fiu mare şi să-mi pot umple gura cu 
atâtea bomboane câte doresc! Deocamdată se pare că nu 
am altă soluţie decât să cedez şi să mă duc la culcare. 
Când Mama m-a pus în pat, am întrebat-o (înainte de 
rugăciune, căci după nu-mi mai era permis să vorbesc): 

— Mami, cine poartă pe cap un mănunchi de pene, 
pe umăr ceva ciudat şi are nasturi care strălucesc şi 
noaptea la fel ca ziua, şi, o, Mami, care miroase atât de 
urât!? 

Mama m-a privit cu uimire, după care mi-a răspuns: 

— Jandarmii. 

— Mami, am întrebat-o eu în continuare, jandarmii 
mănâncă oameni? De fapt, doream să aflu dacă dorise 
într-adevăr să o mănânce pe Sophie sau dacă încercase 


altceva, şi ce anume? 

— Nu, nu, mi-a răspuns Mama, râzând. Ei îi 
protejează pe oamenii buni, aşa că nu trebuie să îţi fie 
teamă. Nu a dorit să te mănânce! 

Am vrut să-i explic că nu era vorba de mine, ci de 
Sophie, dar Mama m-a îmbrăţişat, m-a învelit cu pătura 
şi mi-a spus: 

— Acum dormi, mă aşteaptă Tata. 

Am rămas singură cu gândurile mele, fără să pot să 
adorm multă vreme, întrebându-mă oare ce dorise 
jandarmul de la Sophie şi de ce s-a lăsat ea astfel strânsă 
la pieptul lui, deşi eu mă aflam în braţele ei şi era 
evident că îmi făceau un rău. Ce sens puteau avea toate 
acestea? La fel ca în cazul tuturor lucrurilor pe care nu 
le înţelegeam, şi acest incident mă deranja, dar în cele 
din urmă am adormit. Când m-am trezit, soarele 
strălucea cu putere pe cer. Mi-am primit bomboana şi am 
plecat la lac ca să ne scăldăm. Pe drum ne-am întâlnit cu 
jandarmul. La lumina zilei nu mai părea deloc îngrozitor, 
ci dimpotrivă, părea un adult simpatic. L-a salutat amical 
pe Tata. Ce n-am reuşit să înţeleg a fost de ce se face că 
nu m-ar fi întâlnit niciodată în viaţă; în fond, nu ar fi 
trebuit să uite ce s-a întâmplat cu o seară înainte! Din 
păcate, îmi era încă prea frică de imensa sa mustață, aşa 
că nu am îndrăznit să întreb nimic. 

Vara respectivă mi-a lăsat şi o altă amintire care m-a 
marcat profund. Într-o după-masă - Tata era de faţă, iar 
ţăranii îmbrăcaţi frumos stăteau şi ei în faţa caselor lor, 
aşa că ştiam că este duminică - am auzit sunând 
clopotele. Nu sunau ca de obicei, ci parcă nu ar fi dorit 
să se oprească niciodată. Sunau... sunau... punând capăt 
liniştii de duminică. Am văzut apoi un cortegiu 
dezordonat care trecea prin faţa casei noastre. Tata şi fiii 
ţărăncii s-au dus şi ei, înarmaţi cu găleți. Mama şi alte 
câteva femei au rămas cu noi, iar femeile repetau fără 
încetare aceleaşi cuvinte: „lată Ceresc, nu ne părăsi”. 
Mama era şi ea foarte serioasă şi ne-a spus: „Haideţi să 


ne rugăm pentru ca Tata să se întoarcă în siguranţă 
acasă”. 

Am întrebat unde a plecat Tata şi de ce. Mama ne-a 
explicat că în sat a izbucnit un foc, iar Tata s-a dus să 
ajute la stingerea lui. Ne-am rugat, dar eu eram curioasă 
să aflu ce însemna „un foc în sat”. O doamnă a spus că 
„limbile flăcărilor” pot fi văzute din grădină. Am vrut să 
merg să văd şi eu, dar Mama mi-a interzis acest lucru. În 
schimb, lui Grete i-a dat voie să se ducă, însoţită de fiul 
băcanului, lucru care m-a umplut de amărăciune. De ce 
lui Grete i se dădea întotdeauna voie să facă lucruri care 
mie îmi erau interzise? Numai pentru era mai în vârstă 
decât mine cu trei ani? Dacă focul era atât de periculos, 
era la fel de periculos pentru ea ca şi pentru mine, chiar 
dacă „era cu trei ani mai în vârstă decât mine”! Of, dacă 
n-ar fi fost aceşti trei ani! De câte ori voi mai fi nevoită să 
aud de ei? Mie nu îmi era niciodată permis ceea ce ei îi 
era, şi totuşi refuzam să accept dominarea ei! 

Seara târziu, oamenii s-au întors unul câte unul, 
obosiţi, epuizați, povestind cum Tata salvase mai multe 
case, cum înfruntase pericolul pentru a intra în casele în 
flăcări şi pentru a scoate de acolo copii şi animale, cum 
dirijase operaţiunile şi cum toată lumea îl ascultase. 
Ideile sale geniale şi curajul său eroic i-au stimulat pe 
toţi ceilalţi salvatori, astfel încât şi-au unit cu toţii forţele 
şi au făcut adevărate minuni, până când în sfârşit 
incendiul a fost stins. Când Tata s-a întors, împreună cu 
fiul băcanului, Mama era radioasă. Ea s-a aruncat în 
braţele lui Tata şi i-a spus: A 

— Dragă Robert, eşti extraordinar. În absolut tot ce 
faci eşti extraordinar! 

Tata i-a zâmbit în tăcere. Era plin de transpiratie, 
aşa că s-a retras să se spele. 

Mie mi se părea normal ca Tata să fie atât de 
extraordinar. Pentru mine, conceptul de Tată însemna 
„marele stăpân”, cel care se află deasupra tuturor şi care 
face întotdeauna ceea ce vrea. El este cel care face 


legea, deci este normal ca el să fie perfect. Altminteri nu 
ar mai fi „marele stăpân”. Tata nu mă interesa încă 
suficient de mult la acea vreme, dar îmi dădea un 
sentiment de siguranţă totală. Altfel, nu aveam niciun fel 
de probleme cu el, aşa că nu-mi băteam prea mult capul 
în ceea ce îl priveşte. Singurul lucru pe care l-am 
remarcat, atunci când ne plimbam împreună, Tata, 
Mama, Grete şi cu mine, era că atunci când traversam 
strada el mă lua de mână, caz în care am observat de 
fiecare dată că mâna sa avea o putere surprinzătoare, iar 
unghiile sale erau întotdeauna imaculate. De aceea, mi s- 
a părut absolut normal când s-a dus să se spele de 
transpiraţie. A 

Vara a trecut şi noi ne-am întors acasă. Într-o bună 
zi, când Mama mă pregătea pentru plimbare, mi-am dat 
seama că mă înveleşte într-o haină groasă şi îmi pune pe 
cap o căciulă de blană. Am simţit furnicături pe piele, şi 
mi s-a spus că acela era „frigul”. Nasul şi picioarele mele 
nu prea apreciau acest „frig”. Din cer cădeau însă fulgi 
albi, iar în vitrine apăruseră figuri de moşi cu barba albă 
şi îmbrăcaţi în roşu. A urmat apoi o altă perioadă, în care 
ne-am întors la hainele uşoare şi la pălăriile din paie. 
Totul înflorise, iar noi ne-am putut juca cu mingea şi cu 
cercurile prin parcul public. 

Această perioadă ar fi putut fi pentru mine una 
extrem de fericită dacă Mama nu mi-ar fi făcut uneori 
viaţa amară, tăindu-mi din când în când unghiile, lucru 
care mă înspăimânta teribil. Pielea de sub unghiile mele 
era atât de sensibilă încât după ce mi le tăia, fiecare 
atingere, chiar şi mângâierea aerului, mi se părea o 
tortură. Urlam atunci şi stăteam cu degetele răşchirate, 
evitând orice fel de contact. Nu era chiar o durere 
adevărată, ci mai degrabă o senzaţie insuportabilă. 
Prima oară Mama nu a ştiu ce să facă; era convinsă că 
m-a tăiat din greşeală şi a vrut să-mi inspecteze 
degetele. Dar eu am urlat cât mă ţineau bojocii, aşa că, 
speriată, a chemat medicul de familie. Acesta i-a explicat 


că nervii mei erau hipersensibili, lucru destul de rar 
întâlnit. A sfătuit-o ca după fiecare tăiere a unghiilor să 
mă ţină cu mâinile în apă caldă şi să mă lase să mă joc în 
ea câteva momente. Într-adevăr, această tehnică a 
ameliorat întrucâtva lucrurile, dar mi-au trebuit ani 
întregi până când pielea mea a putut suporta acel 
supliciu. 

Draga şi buna mea mamă! Cu câtă incredibilă 
înţelegere încerca întotdeauna să depăşească problemele 
pe care i le-a cauzat această sensibilitate ieşită din 
comun pe care o aveam! Dacă nu ar fi fost ea să îmi 
oblojească cu iubirea ei nervii întinşi la maximum, aş fi 
fost moartă de mult. Fără ajutorul ei nu aş fi putut 
creşte, nu mi-aş fi păstrat niciodată sănătatea şi nu mi-aş 
fi putut dezvolta în mod conştient, deşi lent, forţa de 
rezistenţă care să mă ajute să cresc. Cuibul perfect pe 
care mi l-aţi oferit voi, Tată generos şi Mamă care ai 
sacrificat totul pentru noi, mi-a permis să devin peste ani 
o fiinţă utilă. Voi m-aţi ajutat să îmi controlez 
sensibilitatea prin dezvoltarea conştientă a propriilor 
forţe. La vremea respectivă nu eram decât un copil care 
habar nu avea de această sensibilitate exagerată a sa. 
Observam totul şi doream să cunosc totul. Dar în ceea ce 
priveşte sănătatea respectam întotdeauna nepreţuitele 
sfaturi ale mamei mele. Mamă scumpă, încrederea mea 
în tine nu cunoştea limite... 


Leul şi lumina 


Şi astfel s-au succedat mai multe ierni şi mai multe 
veri. Într-o zi, mi s-a spus că am împlinit patru ani. Grete 
mergea deja la şcoală, iar eu ascultam cu cea mai mare 
atenţie când citea cu mândrie alfabetul. Când nu era 
acasă, o băteam la cap pe bunica, mama lui tata, care 
locuia de o vreme la noi, ca să-mi citească poveşti, căci 
eram curioasă să aflu ce se va mai întâmpla. Doream 
întotdeauna să ştiu ce se întâmplă cu oamenii. 


Curiozitatea mea asupra vieţii mă ardea pur şi simplu! 
Era atât de minunat să te gândeşti la tot ceea ce se putea 
petrece! Dar preferatele mele erau poveştile! 

Mătuşa Adi, una din surorile lui mama, venea 
deseori pe la noi şi era întotdeauna gata să-mi satisfacă 
dorinţa. Avea o faţă blândă şi visătoare, iar gesturile ei 
delicate semănau cu acelea ale unei pisici. Privirea 
ochilor săi căprui era caldă şi din ea emana o lumină pe 
care nu o posedă decât cei care sunt animați de iubire. 
Eu respiram cu nesaţ acest parfum delicat pe care atât 
de puţini oameni îl posedă. Ori de câte ori sosea mătuşa 
Adi, ne repezeam amândouă fericite la ea şi o ajutam să- 
şi scoată mantaua, strigându-i: „Mătuşă Adi, povesteşte- 
ne!” lar ea ne povestea întotdeauna cele mai frumoase 
poveşti cu zâne, fără să obosească niciodată. Poveştile 
erau întotdeauna noi, cele mai interesante pe care le-am 
citit sau pe care le-am auzit vreodată. Când eram 
bolnavă, mătuşa Adi venea şi începea să-mi spună 
poveştile ei, iar eu uitam de boală. Nici nu îndrăznea să 
se oprească, căci săream amândouă pe ea cu întrebări de 
genul: „Şi apoi? Şi mai departe? Ce s-a mai întâmplat?” 
până când reîncepea să povestească. Atunci când mătuşa 
Adi se întorcea acasă, la cealaltă bunică a mea, cea care 
cânta atât de bine la pian, eu rămâneam cu Grete şi o 
priveam cum citeşte în cartea ei cu poveşti. Nu este de 
mirare că îmi doream atât de mult să învăţ să citesc. 
Evident, poveştile din cărţile pentru copii nu erau la fel 
de frumoase ca cele ale mătuşii Adi, dar oricum erau 
poveşti, iar eu doream să le cunosc. De aceea, am 
început să studiez mai îndeaproape cărţile lui Grete. Mă 
uitam îndelung la diferitele litere şi visam că ştiu să 
citesc. Dar nu înţelegeam ce înseamnă aceste desene 
minuscule. 

Odată, am visat din nou visul care se repetase de 
mai multe ori în nopţile precedente şi care mă tulburase 
atât de mult încât toată familia era la curent cu el: se 
făcea că fug cu toată viteza cu un leu pe urmele mele, 


gata să mă prindă şi să mă mănânce. Alergam disperată, 
la capătul puterilor, către o căsuţă aflată la marginea 
drumului. În faţa portii deschise se afla o femeie, care îşi 
întindea braţele către mine. Ştiam că dacă ajung la ea 
voi fi salvată, iar leul nu va mai avea nicio putere asupra 
mea. Dar animalul era foarte aproape de mine, atât de 
aproape încât îi simţeam răsuflarea caldă în ceafa mea... 
colții săi mă atingeau deja. Cu energia disperării, am 
făcut un ultim salt înainte, am simţit nişte braţe care mă 
prind şi am strigat: „Mamă!”, apoi, epuizată, am căzut în 
braţele sale. Eram salvată, leul a dispărut, iar eu m-am 
trezit înspăimântată, cu inima bătându-mi nebuneşte. 
Fără nicio secundă de ezitare, am sărit din pat, mi-am 
pus pătura pe umeri şi am alergat în dormitorul 
părinţilor mei. Aruncându-mă în pat, lângă mama, am 
simţit parfumul ei binecuvântat, calmul şi pacea care mă 
învăluiau ca o apă caldă! Mama m-a luat în braţele sale 
şi m-a întrebat: 

— Ai visat din nou leul acela îngrozitor? 

— Da! Şi alături de ea inima mi s-a calmat, iar eu am 
adormit fără să-mi mai fac probleme. 

Dimineaţa m-am trezit în patul lui mama, care era 
deja sculată. Pe pat rămăsese însă cămaşa ei de noapte, 
iar eu mi-am băgat nasul în ea, ca să-i mai simt odată 
parfumul liniştitor. Tata stătea şi el pe pat, citind ziarul. 
M-am gândit că probabil era duminică. Mama a intrat în 
cameră şi a vorbit ceva cu tata, care a pus ziarul jos, 
lângă mine. L-am luat şi m-am uitat la litere, la toate 
aceste forme şi linii negre, pline de mister, de pe foaia 
albă de hârtie. Care putea fi semnificaţia lor? 

— Tată, spune-mi ce înseamnă aceste litere? 

— Uite, acesta este un A, acesta un N, acesta un U, 
iarăşi un N, apoi un [,un U, un R și un I. 

— Şi astea? 

— Un P un U, un B, un L, un I, un C, un I, un T, un A, 
un R şi un E. 

Tot uitându-mă la litere, dintr-o dată prin faţa 


ochilor mei s-a rupt voalul şi lumina a pătruns în mintea 
mea... Ce lumină!!! Literele s-au deschis în faţa 
înţelegerii mele. Tulburată la culme şi cu o bucurie fără 
egal, am citit. 

— Tată, tată, asta înseamnă „anunţuri publicitare”, 
nu-i aşa? 

Uimită la culme, Mama m-a strâns la piept şi mi-a 
spus: 

— Bine, dar tu ştii să citeşti! 

Tata m-a felicitat la fel cum ar fi făcut cu un adult, 
lucru care m-a făcut să mă simt puţin stânjenită. Grete a 
intrat şi ea în cameră, bucuroasă că ştiu să citesc. In 
curând, toată casa vorbea despre acest subiect. Era 
limpede că trebuia să afle şi mătuşa Adi, care urma să 
vină la noi la masă. Da, ştiam să citesc! Literele nu mai 
reprezentau un secret pentru mine, puteam să le 
pătrund. Stiam să citesc! 

Acesta a fost pentru mine începutul unei noi ere. De 
atunci, am citit tot ce mi-a căzut sub ochi. Doream să 
cunosc, să aflu, să învăţ! Citeam tot ce era lizibil. Cărţi 
de poveşti, reviste pentru copii, manualele lui Grete, 
calendare, ziarele de pe biroul lui tata, o carte pe care i-a 
adus-o un bărbat servitoarei noastre şi de unde am aflat 
mai multe despre „săruturi, iubire şi întâlniri secrete”, 
iar mai târziu despre „crime, ucideri şi cadavre”. Când i- 
am cerut lui mama mai multe explicaţii legate de aceste 
lucruri greu de înţeles şi înspăimântătoare, ea mi-a 
smuls cartea din mână şi m-a întrebat: „Pentru numele 
lui Dumnezeu, de unde ai cartea aceasta?” După care a 
fugit la bucătărie şi i-a interzis servitoarei să-mi mai dea 
asemenea lecturi. Ce păcat! Nici până astăzi nu am aflat 
ce s-a întâmplat cu frumoasa contesă care a fost răpită 
de bărbatul în negru şi dusă departe pe un cal în galop... 

Am retrăit din nou aceeaşi experienţă tristă: ori de 
câte ori îmi apărea ceva care mă fascina, acest lucru o 
indispunea pe mama. În curând, am căpătat convingerea 
că este mai bine să nu le pomenesc adulţilor despre 


lucrurile cele mai interesante din viaţa mea, căci totul se 
termina întotdeauna prost. Singurele excepţii se refereau 
la servitorii de sex masculin, cărora le puteam pune 
întrebări. Simţeam că sunt într-un fel în puterea mea, iar 
dacă îmi dădeau informaţiile dorite, nu-i spuneau 
niciodată mamei, căci ar fi fost primii care s-o păţească. 


Părinţii mei nu sunt „părinţii mei” 


Trebuie să fi avut cinci ani când într-o zi, în timpul 
mesei de prânz, tata a vorbit de „director”. Ca de obicei, 
eram extrem de interesată de ceea ce vorbeau adulţii, 
aşa că am întrebat: 

— Tată, ce este un director? 

— Un director este cel care conduce un birou. Toţi 
ceilalţi angajaţi trebuie să facă ceea ce spune el. El este 
cel care conduce întregul birou. 

— Dar tu, tată, cred că nu trebuie să-l asculţi! Nu 
are cum să fie mai presus decât tine! 

— Ba da, mi-a răspuns tata. Eu nu sunt încă director, 
aşa că trebuie să fac şi eu ce mi se spune. După care tata 
mi-a explicat ce făcea un director, un şef. 

Nu putem crede! Să existe un director care să-i fie 
superior tatei? Cum era posibil? Până atunci, 
convingerea mea deplină fusese aceea că însuşi cuvântul 
„tată” însemna pentru toată lumea „marele stăpân al 
tuturor”. El era cel care conduce ţara, dispunând de 
toate comorile imperiului; cuvintele sale reprezentau 
legea, şi nimeni nu ar fi îndrăznit să i se opună. Nu exista 
decât o singură fiinţă căreia tata îi cerea din când în 
când sfatul, cu Care discuta uneori despre treburile ţării, 
El, dar nu era acelaşi lucru! „El” nu era cu adevărat o 
fiinţă umană. Tata era deasupra tuturor. Cum de era 
posibil atunci ca un director să-i fie superior? 

Poate pentru prima oară în viaţa mea, l-am privit pe 
tata cu cea mai mare atenţie. În timp ce îl observam şi îl 
studiam în fel şi chip, mi-a trecut subit prin minte faptul 


că deşi îl iubeam sincer, acest om nu era de fapt „tatăl 


LL 


meu . 


Conştiinţa mea s-a trezit dintr-o dată în acest mediu, 
iar eu am acceptat situaţia: mă aflam aici, frumoasa 
femeie blondă era mama mea, iar bărbatul cel puternic 
era tatăl meu. Da, aici era tatăl, dar nu tatăl meu! În 
lumea din care provenisem nu era tatăl meu, ci numai în 
locul în care mă aflam temporar! În realitate, îmi era la 
fel de străin ca şi frumoasa femeie. Nu făcusem altceva 
decât să mă obişnuiesc treptat cu ei. Erau în mod evident 
oameni fermecători care mă iubeau, pentru care eram 
importantă şi pe care îi îndrăgisem sincer, dar nu erau 
tatăl meu şi mama mea. Singură obişnuinţa mă făcuse 
să-i numesc astfel. Până atunci nu mă gândisem 
niciodată în mod serios la această problemă. Am luat 
lucrurile aşa cum au apărut, căci mă simţeam bine 
alături de aceşti oameni. Imi dădeau un sentiment de 
siguranţă, îmi apreciau prezenţa şi considerau că tot ce 
fac eu este adorabil. Atunci, de ce să nu mă simt bine în 
compania lor? Se întâmpla chiar ca uneori să mă pot juca 
cu Grete, care binevoia să uite de diferenţa de vârstă 
dintre noi, de „cei trei ani cu care era mai în vârstă decât 
mine”. Da, totul mergea bine. Unchiul Stefi venea 
deseori pe la noi, cânta la pian şi îmi arăta tot felul de 
lucruri fascinante. Făcea special pentru mine baloane de 
săpun, fabrica tot felul de obiecte, iar într-o zi mi-a adus 
mai multe acuarele şi o pensulă. Puteam să pictez flori 
minunate şi multicolore într-un caiet care era numai al 
meu! În sfârşit, aveam şi eu ceva pe care nu mai trebuia 
să-l împart cu Grete! Mătuşa Adi, cu poveştile ei 
amuzante şi cu basmele cu zâne, era adorabilă. Bunica - 
mama lui Mama - mă iubea nespus, era atât de bună, 
atât de fină, şi îmi zâmbea cu atâta dragoste. Ori de câte 
ori se aşeza la pian era o sărbătoare. Muzica ei divină mă 
încânta la culme şi aş fi putut să o ascult ore în şir. În 
această privinţă, Mama şi cu mine eram la unison: 


iubeam amândouă muzica mai presus de orice. Cealaltă 
bunică era şi ea o femeie foarte interesantă. Imi povestea 
adeseori despre călătorii prin ţări îndepărtate şi mă 
ducea de multe ori la muzeul naţional, unde găseam 
atâtea lucruri fascinante: fluturi mari, care fuseseră 
aduşi din alte ţări de pe glob - dar pe care îi cunoşteam, 
totuşi, atât de bine - şi animale uriaşe, împăiate, care mă 
înspăimântau foarte tare, deşi bunica mă liniştea de 
fiecare dată. 

Ori de câte ori se vorbea în familia mea despre 
„talentele şi darurile” mele eram foarte încântată, deşi 
pentru mine acestea erau cât se poate de naturale. Când 
am împlinit patru ani, Mama mi-a arătat cum pot croşeta 
cu un ac curbat. În cel mai scurt timp i-am confecţionat o 
rochiţă păpuşii mele, care stătea întotdeauna aşezată la 
locul ei, căci eu nu ştiam ce să fac cu ea. Era lipsită de 
viaţă, iar eu nu eram atrasă de lucrurile moarte. Rochiţa 
făcută de mine s-a dovedit însă o adevărată revelaţie 
pentru familia mea, stârnind o senzaţie care m-a lăsat cu 
gura căscată. Dacă mama făcea dantele atât de fine şi de 
frumoase, de ce i se părea oare ciudat faptul că ştiu şi eu 
să croşetez? Picturile mele stârneau un entuziasm 
comparabil, astfel încât tata mi-a dăruit o puşculiţă în 
formă de porcuşor, în care băga o monedă de fiecare 
dată când pictam o floare frumoasă. Totul mi se părea 
minunat... 

Şi apoi a venit acea surpriză cumplită: tata avea un 
superior! 

Acela a fost momentul în care am devenit plenar 
conştientă de faptul că mă aflam aici, în acest mediu pe 
care îl numeam aici, „acasă”, deşi în realitate nu eram 
aici, acasă... Adevăratul meu cămin nu era aici. Aceasta 
era convingerea mea profundă. 

Dacă aş fi avut la vremea respectivă cunoştinţele 
psihologice pe care le am astăzi, aş fi încercat cu 
siguranţă să aflu imediat de unde putea avea un copil ca 
mine asemenea idei. Mai precis, eram un copil care 


simţea totul într-o manieră directă şi care era convins că 
fusese smuls cu violenţă dintr-un alt cămin. Nu mai ştiam 
însă de unde veneam, căci între timp uitasem totul. Cine 
ar fi putut să-mi dea explicaţii despre acest subiect? 
Singure cele două fiinţe care mă numeau copilul lor. Dar 
la asemenea întrebări aş fi primit cu siguranţă 
răspunsuri incomprehensibile, care s-ar fi încheiat fără 
nicio îndoială cu refrenul obişnuit: „Aşteaptă să fii 
mare!” Of, cât uram aceste cuvinte! De ce trebuia să 
pierd atâta timp până când voi fi mare, rătăcind în toată 
această perioadă în necunoscut, în obscuritate? Doream 
să ştiu totul acum, dintr-o dată! 

Am desfăcut astfel firul în patru până seara, iar când 
m-am dus la culcare, mama s-a aşezat lângă mine şi m-a 
întrebat: „De ce eşti atât de cuminte şi nu te joci cu 
păpuşa? Te-ai plimbat prin toată casa şi ai meditat. Ce te 
supără, spune-mi mie. Poţi să mă întrebi orice doreşti, 
ştii bine!” 

În acest moment o iubeam din toată inima şi aveam 
o încredere deplină în ea. Era atât de blândă, de bună şi 
de frumoasă. Îmi repeta adeseori că îmi va lua oricând 
partea, orice aş face; puteam deci să am o încredere 
deplină în ea. Şi iată, acum eram atât de apropiate una 
de cealaltă încât am crezut că pot să-i spun orice. Am 
luat-o aşadar de gât şi am întrebat-o: 

— Mami, de unde m-aţi luat pe mine, de unde am 
venit eu la voi? 

În ochii ei s-a aprins un licăr de surpriză, chiar 
puţină teamă, dar mi-a surâs cu blândeţe şi mi-a spus: 

— Există o mare foarte mare în care înoată toţi 
copiii mici. Atunci când doi adulţi se iubesc şi se roagă 
lui Dumnezeu să le trimită un copil, Dumnezeu îi cere 
servitorului său barza de pescuit copiii mici şi îl 
pescuieşte pe cel destinat celor doi oameni mari, pe care 
li-l trimite. Barza îl pescuieşte pe copil şi îl duce în cioc 
până la femeia respectivă, aşezându-l lângă ea. Şi uite 
aşa, copilul îşi primeşte părinţii săi „tereştri” şi devine el 


însuşi un copil terestru. 

La început am ascultat cu multă atenţie, dar mi-am 
dat seama rapid că mama îmi povesteşte o „poveste”, la 
fel ca mătuşa Adi cu poveştile ei cu zâne. Nu, nu era 
adevărat! Mama nu dorea să-mi spună adevărul: cum şi 
unde m-au găsit ea şi tata. Eram dezamăgită, am privit-o 
cu insistenţă, dar ea mi-a spus să recit rugăciunea 
împreună cu ea, mi-a urat noapte bună şi apoi a plecat. 
Am rămas astfel singură. 

De atunci, convingerea mea nu a făcut altceva decât 
să se întărească: tata şi mama nu erau adevărații mei 
părinţi, la fel cum această ţară nu era adevărata mea 
patrie. Eram conştientă de faptul că mama nu mă 
cunoaşte, că ea nu mă vede. Pentru ea nu eram altceva 
decât o străină, aşa că toate fiinţele din jurul meu mi-au 
devenit la rândul lor străine. Nu ne înţelegeam deloc unii 
pe alţii. Atunci când îi vorbeam mamei despre anumite 
subiecte foarte clare pentru mine, ea rămânea atât de 
uimită, încât alerga la tata pentru a-i comunica ce lucruri 
deosebite spusesem. Şi tata se minuna la rândul său. Îmi 
dădeam seama că aceste lucruri erau noi pentru ei, că nu 
le cunoşteau. Le repetau rudelor noastre, şi toată lumea 
râdea de mine. „Ce copil ciudat”, auzeam spunându-se 
mereu în jurul meu. Mie nu mi se părea deloc că sunt 
ciudată; ceilalţi mi se părea ciudaţi. Puțin câte puţin, am 
început să mă simt străină printre aceste fiinţe pe care 
totuşi le iubeam. Tot ce mă înconjura a început să mi se 
pară mărunt, fad, plictisitor. Profund ancorată în 
subconştientul meu, aveam convingerea că numai „El” 
mă putea înţelege perfect şi mi-aş fi dorit să pot sta în 
camere mult mai spaţioase, să fiu complet liberă, să 
trăiesc într-un mediu cu fiinţe care să-mi semene. 

Acest sentiment de a fi o străină singuratică nu m-a 
mai părăsit niciodată de atunci; dimpotrivă, am devenit 
din ce în ce mai conştientă de el pe măsură ce au trecut 
anii. Degeaba încercam să stabilesc un contact cu 
cineva. Mama îmi vorbea de iubirea fraternă şi îmi 


spunea: „E bine să ai o soră cu care să poţi vorbi despre 
orice şi în care să ai o încredere deplină”. De aceea, am 
încercat să stabilesc o relaţie mai intimă cu Grete. Dar şi 
ea mi-a înşelat încrederea, tratându-mă de sus, de la 
înălţimea „celor trei ani cu care era mai în vârstă decât 
mine”. Ori de câte ori îi spuneam un secret, se repezea 
să i-l transmită mamei. Eforturile mele fraterne nu au 
găsit aşadar nicio rezonanţă în ea. De aceea, am 
renunţat să mă mai deschid în faţa ei şi am continuat să 
trăim una lângă cealaltă ca două fiinţe care locuiesc în 
lumi diferite şi care nu se întâlnesc decât cu totul 
întâmplător. Toţi îmi erau străini... străini... toţi. 

Timpul trecea repede. Am împlinit şase ani şi într-o 
zi, mama m-a dus la şcoală. Am întâlnit acolo tot felul de 
copii, dar sentimentul că sunt singură printre ei s-a 
accentuat. Cel puţin în familia mea toţi mă iubeau, şi eu 
îi iubeam pe ei. lubirea domnea pretutindeni, restul 
venea de la sine. Dar copiii de la şcoală îmi erau complet 
străini. Se înțelegeau foarte bine între ei, dar pe mine mă 
considerau un fel de copil dintr-o specie diferită, rătăcit 
printre ei. Îi uimeam la fel de mult cum mă uimeau ei pe 
mine. Îşi băteau joc de mine şi lucrul acesta mă rănea 
profund. Vorbeau tot timpul despre ceea ce aveau şi îşi 
arătau reciproc bogăţiile - pene, creioane şi gume - 
fiecare încercând să fie mai presus decât ceilalţi. 'Toate 
acestea mi se păreau ridicole şi plictisitoare. Pe mine mă 
interesau mai degrabă cărţile, poveştile, muzica şi 
muzeele. Când auzeau asemenea lucruri, copiii 
rămâneau cu gura căscată şi îmi puneau tot felul de 
întrebări ciudate. Ei se jucau cu păpuşile, cu mingea, cu 
cercuri, în timp ce eu aveam o prismă care forma culori 
minunate, cu un magnet pe care mi-l dăduse unchiul 
Tony, celălalt frate al mamei. Mi se părea atât de 
misterios! Magnetul atrăgea întotdeauna acele mamei, 
care se magnetizau apoi şi ele. Mama trebuia să 
îndepărteze cu forţa boldurile, care erau atrase de acele 
magnetizate. Da, eu doream să cunosc forţa care se 


ascundea în magnetul respectiv. Până la urmă m-am 
gândit că poate că magnetul iubea acele la fel de mult 
cum ne iubea mama pe noi, iar eu săream la gâtul mamei 
la fel cum săreau boldurile pe magnet. Totul mi se părea 
extraordinar de interesant! Dar ceilalţi copii râdeau de 
mine. Eram singură, singură... 

In iarna care a urmat am luat lecţii de pian. Atunci 
când cântam, aveam impresia că în muzică se ascund tot 
felul de figuri, asemănătoare cu cele pe care le fabrica 
din carton unchiul Tony şi pe care el le numea „figuri 
geometrice”. De pildă, cântam o piesă din care mi se 
părea că ies tot felul de cuburi. Apoi cântam o alta, care 
avea colţuri ascuţite din care ieşeau mici bule sferice. 
Când mă plimbam prin parc cu mama, admiram 
întotdeauna fântâna arteziană, în mijlocul căreia erau 
zâne şi gnomi care dansau, săreau şi se învârteau. Mi-am 
dat seama pe loc că dansul apei din bazin era tot un fel 
de muzică. Singura diferenţă era că nu auzeam această 
muzică cu urechile, ci o vedeam. Ştiam însă că era vorba 
de muzică. Era atât de evident pentru mine! Dacă le 
spuneam aşa ceva, copiii de la şcoală îşi băteau însă joc 
de mine şi spuneau că sunt „proastă”. Nu înţelegeam de 
ce. Prima dată când am auzit alţi copii cântând la pian, la 
şcoala de muzică, am rămas blocată. Cum? Nu-şi dădeau 
seama că răneau figurile geometrice ale muzicii? 
Profesoara le spunea: „Vezi că nu respecţi măsura”... Era 
ca şi cum inima lor ar fi bătut aritmic. Oare nu auzeau 
cât de „fals” cântau? Vai! Aceste note false mi se păreau 
insuportabile. Eu aş fi plâns dacă le-aş fi produs, iar ei 
nici măcar nu păreau să le remarce!! li priveam cu 
curiozitate pe aceşti copii: oare nu aveau urechi? Cum 
era posibil? Insemna oare că nu toţi copiii erau la fel ca 
mine? Până atunci crezusem că toţi copiii, la fel ca şi toţi 
oamenii mari, vedeau şi înțelegeau lucrurile la fel ca 
mine... Treptat, m-am convins că majoritatea copiilor şi 
adulţilor au ochi şi urechi diferite de ale mele, şi aşa se 
explica de ce mă considerau toţi un fel de animal de la 


Circ. 
Şi astfel, am rămas singură, din ce în ce mai 
singură. 


Un răsărit de soare este complet diferit! 


Când a venit primăvara, eram foarte palidă. Îmi era 
tot mai dificil să mănânc: refuzam chiar şi cele mai 
delicioase feluri de mâncare, hrana nu mă mai interesa 
deloc, iar mama făcea eforturi din ce în ce mai mari să 
mă convingă să mănânc. Dar dacă nu puteam? Supa îmi 
distrăgea atenţia, căci vedeam ochii din grăsime care 
pluteau deasupra ei şi încercam să fac din ei un cerc 
mare. Uneam mai întâi doi ochi, adăugam apoi un al 
treilea, şi tot aşa, până când obţineam o suprafaţă unită. 
Părinţii mei nu păreau însă să guste la fel de mult ca şi 
mine acest joc. Tata mă trimitea de multe ori de la masă, 
căci nu făceam altceva decât să mă joc, refuzam să-l 
ascult şi nu acceptam morcovii şi spanacul. Când şi-a dat 
seama că pedeapsa nu mă afectează în niciun fel - 
întrucât preferam de departe să stau singură în camera 
mea şi să citesc - tata a cerut părerea unui medic, care i- 
a recomandat să petrecem vara pe malul mării. După ce 
şcoala s-a încheiat, am plecat aşadar cu toţii la mare. 

Am călătorit noaptea. Mama a pregătit cu ajutorul 
câtorva pături nişte aşternuturi confortabile pentru copii. 
Am adormit, dar mediul străin în care mă aflam m-a făcut 
să mă trezesc înainte de ivirea zorilor. Tata şi cu Grete 
mai dormeau încă. În schimb, mama se trezise. I-am 
cerut permisiunea să mă aşez la fereastră. Auzisem de 
multe ori vorbindu-se de frumuseţea răsăritului de soare, 
aşa că doream să profit de ocazie ca să trăiesc personal 
acest moment. 

Afară era încă întuneric. Am ridicat puţin perdeaua 
şi am privit. Soarele nu apăruse încă, dar cerul se colora 
din ce în ce mai mult... se lumina... în pofida unei culori 
cenuşii care mai persista încă. Obiectele începeau să 


devină distincte în peisajul pe care îl străbătea trenul: 
casele, ţăranii de pe câmp, caii şi vacile, copacii, şi 
celelalte lucruri... dar soarele tot nu apărea! Cum era 
posibil să se lumineze fără soare? Am rămas foarte 
uimită, dar chiar aşa se petreceau lucrurile! Abia când s- 
a luminat complet de ziuă a răsărit în sfârşit şi soarele, 
pe un superb cer roşu, aşa cum visasem dintotdeauna să 
văd. Dar culoarea era încă palidă, complet diferită de 
ceea ce auzisem. Ce decepţie! Nu era un adevărat răsărit 
de soare! 

Toată lumea din compartiment se trezise, şi tata m-a 
întrebat: „Ţi-a plăcut răsăritul de soare? E prima oară 
când vezi aşa ceva, nu-i aşa că este minunat?”, după care 
mi-a zâmbit. 

Dezamăgită şi arţăgoasă, i-am răspuns: „Nu, tată, nu 
a fost deloc frumos! Un adevărat răsărit de soare nu 
arată aşa! A fost plictisitor şi a durat prea mult. Soarele 
a apărut prea târziu şi a stricat totul, căci totul era deja 
luminat când a apărut el. Nu, nu a fost deloc frumos! Un 
răsărit de soare este ceva cu totul diferit! Cu totul 
diferit!” Prost dispusă, am rămas apoi cu privirea aţintită 
în gol. 

La fel ca întotdeauna, tata m-a ascultat cu răbdare şi 
cu atenţie. Am văzut trecând prin frumoşii săi ochi negri 
un licăr de interes, de amuzament uşor ironic - ca de 
obicei! — şi de blândeţe. 

— Ce spui tu? Răsăritul soarelui trebuie să fie 
diferit? Nu eşti mulţumită de răsăritul soarelui? Este 
uimitor că o mică sirenă ca tine nu este satisfăcută de 
fenomenele naturii şi doreşte să-i impună soarelui felul 
în care trebuie să răsară! Şi în fond, de unde ştii tu că 
lucrurile trebuie să fie diferite, de vreme ce este pentru 
prima oară când vezi aşa ceva? Ei? 

L-am privit şi i-am răspuns: 

— Nu ştiu de unde ştiu toate acestea, nici când am 
mai trăit un răsărit de soare, dar ştiu cu siguranţă că 
acesta este ceva diferit. Soarele trebuie să răsară pe un 


cer întunecat şi totul trebuie să se lumineze instantaneu, 
nu să fie ceva plictisitor, cenuşiu şi fad, ci de un roşu 
splendid, purpuriu, luminos, tot cerul şi întregul pământ 
trebuie să fie inundate de această culoare purpurie. 
Fenomenul trebuie să fie mult, mult mai frumos, mai 
surprinzător, mai sublim. Ştiu... îmi aduc aminte. 

— Aha, îţi aduci aminte, mi-a răspuns tata surâzând 
ironic. Ai într-adevăr o imaginaţie vie. 

După care şi-a luat ceaşca de cafea pe care i-o 
întindea mama şi a adăugat: 

— Mă întristează faptul că răsăritul soarelui nu a 
avut şansa să-ţi placă. Şi totuşi, este o vreme splendidă şi 
mi-e greu să-mi imaginez un spectacol mai frumos, mai 
colorat. Din păcate, nu pot să te ajut cu nimic. Sunt 
complet neputincios în această privinţă! 

Nu i-am răspuns. Eram indignată, nu numai din 
cauza decepţiei provocate de răsăritul de soare, ci şi din 
cauza faptului că tata spusese că „am o imaginaţie foarte 
vie”, deşi eu ştiam perfect că era vorba de o amintire. 
Da, îmi aminteam foarte bine! Imaginaţia era cu totul 
altceva. Dacă inventez ceva în mintea mea, acest lucru 
este imaginaţie. Dar răsăritul soarelui, cel adevărat, pe 
acela nu mi l-am imaginat! El trăia în mine, era gravat în 
memoria mea mai puternic decât ziua de ieri, cu toate 
evenimentele sale. Eram foarte supărată, ca de fiecare 
dată când îmi era imposibil să demonstrez ceva care îmi 
era foarte clar. Indispoziţia mea a durat până când toată 
lumea s-a repezit pe coridor, iar tata a strigat: „Marea, 
copii, veniţi să vedeţi marea!” 

Am alergat cu toţii la fereastră. Şi acolo, încă 
departe, am văzut marea. O, această mare pe care o 
adoram! 

Eram extrem de tulburată şi de fericită, căci ştiam 
foarte bine că cunoşteam marea, căci nu era pentru 
prima oară când o vedeam. Totul era atât de natural 
pentru mine încât nici măcar nu mă minunam de ceea ce 
vedeam. Mută de fericire, priveam şi îmi ascultam inima 


cântând: „Mare iubită, o, mare, veşnic aceeaşi, tu, care 
înţelegi întotdeauna totul, care simţi totul, care 
supravieţuieşti tuturor furtunilor. Mare, prietena mea, 
care m-ai ascultat de atâtea ori, care mi-ai înţeles 
suferinţele, durerea, bucuriile, şi ai ştiut să mă consolezi 
şi să mă înalţi, cu înţelepciunea ta infinită, deasupra 
limitelor mele umane! Tu eşti aici, mi-ai apărut din nou, 
neschimbată, iar eu îmi pot scufunda din nou privirea în 
profunzimile tale, ascultându-ţi valurile care îmi 
povestesc despre eternitate...”. 

Tata m-a bătut pe umăr şi m-a întrebat: 

— Cum ţi se pare marea? Eşti satisfăcută, sau ar 
trebui să fie şi ea diferită? 

— Nu, tată, marea este exact aşa cum ar trebui să 
fie. Dar malul? De ce trebuie să existe un mal peste tot? 
Marea trebuie să fie infinită. Nu ar trebui să existe deloc 
maluri. 

— Da, e adevărat, ai să-ţi dai seama când o să 
ajungem. Deocamdată suntem într-un golf şi de aceea ţi 
se pare că marea este înconjurată din toate părţile. Când 
vom ajunge însă acolo jos, o să ţi se pară că marea te 
înconjoară de pretutindeni. O să vezi că marea este 
nesfârşită şi că nu are maluri cât poţi vedea cu ochii. 

M-am liniştit. Eram entuziasmată, şi sora mea părea 
la fel. Curând, am găsit un teren de joacă perfect, iar 
când, mai târziu, am început să culegem amândouă 
scoici, am devenit cele mai bune prietene din lume. 

Sejurul în această staţiune balneară a fost unul 
dintre cele mai fericite. Tata era relaxat, şi acest lucru se 
răsfrângea asupra noastră, a tuturor. La rândul ei, mama 
strălucea, căci îşi putea petrece întreaga zi alături de 
tata. 

Într-o zi, am intrat într-o biserică micuță, 
înconjurată de o grădină de chiparoşi înfloriţi. Mama a 
îngenuncheat şi s-a rugat multă vreme, cu fervoare. Tata 
a rămas alături de ea, în picioare, cu o mină serioasă. 
Grete a îngenuncheat şi s-a rugat şi ea. Aş fi dorit şi eu 


să mă reculeg, dar nu am reuşit. De aceea, nici nu am 
îngenuncheat, căci nu simţeam nevoia. Nu doream să îmi 
plec genunchii în faţa unor forme vizibile! De ce să 
îngenunchez numai pentru alţii fac acest lucru? Nu. Mai 
bine nu! Sau poate numai pentru că sunt încă o fetiţă 
mică? Nu! Dumnezeu nu are nevoie de aşa ceva; 
Dumnezeu vede imediat cine este sincer şi corect. 
Aşadar, nu am îngenuncheat, ci am rămas în picioare, 
observând oamenii... 

A trecut un timp; mă plictiseam deja, când tata a 
atins umărul lui mama, care s-a ridicat şi am putut ieşi 
afară. Soarele scălda totul în razele sale. Am început să 
sar şi să alerg de colo-colo, simţindu-mă mult mai 
aproape de Dumnezeu în bătaia razelor de soare decât în 
biserica friguroasă! 

Seara, când mama a venit să recite împreună cu 
mine rugăciunea, am întrebat-o: 

— Mamă, de ce te-ai rugat cu atâta fervoare la 
biserică? 

— M-am rugat lui Dumnezeu ca să ne trimită un 
frăţior, dacă este voia Lui să ne trimită încă un copil. 

Am rămas mută. Un frăţior? Oare ne-am fi putut 
împrieteni? Ar fi fost drăguţ! Am înţeles acum fervoarea 
mamei. Să te rogi pentru un copil... da, totul avea sens! 

În iarna care a urmat, m-am trezit într-o noapte în 
urma zgomotelor bizare care se auzeau din dormitorul 
părinţilor mei: erau tipetele unui nou-născut. O clipă mai 
târziu a apărut tata, care ne-a întrebat: 

— Sunteţi treze? 

— Da, tată. 

— Am o veste bună să vă dau! Dumnezeu v-a trimis 
un frăţior! 

Ah! Era ceva atât de interesant încât am dorit să-l 
văd imediat pe noul frăţior. Dar tata m-a rugat să am 
răbdare până a doua zi dimineaţă. Tata se comporta 
ciudat, zâmbea blând, cu tandreţe, vorbea în şoaptă, cu o 
anumită solemnitate. Nu am îndrăznit să insist. 


A sosit în sfârşit şi dimineaţa. Bunica dinspre mama 
m-a îmbrăcat şi apoi ne-am îndreptat împreună către 
dormitorul părinţilor mei. Mama era întinsă pe pat, cu un 
copilaş în braţe. L-am observat cu toată atenţia şi am 
remarcat părul negru şi moale care îi atârna după 
urechi, ca şi cum ar fi fost o maimuţă. Întrucât tocmai mă 
spălasem, am căpătat permisiunea să-i ating mânuţa. 
Toată lumea se uita la mine, cu un aer atât de solemn şi 
de grav... 

Eram acum o familie cu trei copii, dar eu eram mai 
singură ca niciodată. 


Vreau să plec 


La vremea respectivă, am făcut cunoştinţă cu sora 
tatălui meu: mătuşa Raphaela, care trăia într-un alt oraş, 
împreună cu soţul ei, unchiul Ferdinand. Cei doi au venit 
să-l vadă pe noul-născut. Am rămas foarte impresionată 
de această femeie extrem de frumoasă, cu o alură regală. 
Era la fel de înaltă ca şi tata şi semăna cu o zeiţă 
grecească, cu faţa ei de o frumuseţe clasică, nobilă, 
imperturbabilă, înconjurată de un păr ca abanosul. Avea 
aceiaşi ochi negri şi arzători ca şi tata. Mişcările sale 
erau maiestuoase, pline de demnitate, dar şi de căldură. 
Era un adevărat simbol al frumuseţii şi al distincţiei. Am 
îndrăgit-o de cum am văzut-o. Ea mi-a răspuns cu aceeaşi 
căldură, luându-mă cu ea ori de câte ori se ducea la 
cumpărături. Soţul ei era un bărbat puternic şi înţelept. 
Ne-am înţeles perfect imediat ce ne-am cunoscut. De 
aceea, am rămas foarte încântată să aflu că vom petrece 
vara într-o staţiune de munte, situată foarte aproape de 
locul în care locuiau unchiul Ferdinand şi mătuşa 
Raphaela. 

Vara a fost magnifică. Am primit de multe ori 
permisiunea să îi însoțesc pe unchiul Ferdinand şi pe 
mătuşa Raphaela în excursiile lor pe munte. Cât de 
frumoase erau pădurile şi poienele! Ce minunat era să 


ajungi în vârful muntelui şi să îmbrăţişezi cu privirea 
întreaga regiune care se întindea la picioarele tale, 
oraşul şi satele cu căsuţele lor minuscule! Da, aici eram 
cu adevărat fericită! Dar atunci când mă întorceam în 
sânul familiei, această fericire dispărea. Grete era 
extrem de diferită de mine, jocurile ei nu semănau deloc 
cu ale mele, iar mama îşi consacra tot timpul frăţiorului 
meu. Nu mai broda împreună cu mine, nu mai avea timp 
să-mi răspundă la  nesfârşitele mele întrebări. 
Sentimentul de solitudine a devenit atât de acut încât 
treptat m-am detaşat de toată lumea şi am început să nu 
mai iau parte la activităţile familiale. Din perspectiva 
mamei, eram pur şi simplu neascultătoare. 

Într-o seară, când trebuia să ne ducem la culcare, 
mama m-a certat: mă întorsesem prea târziu din grădină 
şi nu doream să mă duc să mă culc. Am tăcut din gură, 
dar mama a continuat să mă certe, acuzându-mă că sunt 
un copil neascultător. M-am înfuriat: 

— Văd că nimeni nu mă mai iubeşte în această casă. 
De aceea, cel mai bine este să plec de aici. 

Supărată, mama mi-a răspuns: 

— Foarte bine, pleacă unde vrei! 

Am ieşit din casă alergând, am traversat grădina, 
am intrat în pădure şi m-am afundat în întunericul nopţii. 
Cu o zi înainte, tata, unchiul Ferdinand şi cu mine 
fuseserăm pe munte, unde am descoperit o grotă mare, 
numită „peştera hoţilor”. Acolo doream să-mi petrec 
noaptea, ca să reflectez asupra noilor mele acţiuni. Fiind 
noapte, nu am reuşit să văd însă cărarea. De aceea, mi- 
am croit drum printre crengi şi tufişuri, îndreptându-mă 
în linie dreaptă către peşteră. La un moment dat, am 
auzit vocea mamei mele, care mă striga. M-am oprit 
pentru o clipă, după care mi-am reluat alergarea. Mama 
m-a strigat de mai multe ori, după care am auzit-o 
alergând în spatele meu, ghidată de zgomotele pe care le 
făceam printre crengi. M-a prins, m-a scuturat cu putere 
de umeri şi, iritată, mi-a spus: 


— Nu ţi-e frică de câini? Eşti complet nebună? 

Nu i-am răspuns nimic. Câinii mă lăsau indiferentă, 
şi de altfel ştiam foarte bine să mă apăr. Tot ce doream 
era să plec! Să-mi regăsesc adevăratul cămin, acolo unde 
mă simţeam acasă, departe de aceşti străini, de acest 
mediu în care nimeni nu mă înţelegea. Erau plini de 
bunătate şi de iubire, nu îmi doreau decât binele, dar îmi 
erau complet străini, erau diferiţi de mine şi de oamenii 
din canton, unde mă simţeam cu adevărat acasă. 

Ne-am întors fără să scoatem un cuvânt şi mă 
aşteptam să fiu pedepsită. Spre marea mea surpriză, tata 
şi mama au tăcut. Singur tata m-a privit pe jumătate 
curios, pe jumătate amuzat. Singura pedeapsă pe care 
am primit-o a fost aceea că după ce m-a aşezat în pat, 
mama a ieşit din cameră fără să-mi ureze noapte bună. 

A doua zi părinţii mei au acţionat ca şi cum nimic nu 
s-ar fi întâmplat. Mi-am dat totuşi seama că mama era 
înspăimântată de îndrăzneala mea şi că tata îmi respecta 
curajul. Incidentul mă făcuse să cresc în ochii lor. Cât 
despre mine, eu una nu mă simţeam nici îndrăzneață, 
nici curajoasă. Eram cea care eram, pur şi simplu. 

Grete, mereu  ascultătoare, graţioasă şi bine 
crescută, m-a considerat un fel de criminală şi a plecat 
ochii în faţa mea. Personal, o dispreţuiam din toată inima 
pentru comportamentul ei laş şi supus! 

În iarna următoare am fost retrasă de la şcoală, căci 
eram foarte palidă şi nu mă mai puteam scula din pat 
decât cu multă dificultate. De aceea, în casă a fost adus 
un suplinitor, cu scopul de a-mi împuia capul cu tot felul 
de prostii care mă plictiseau nespus. Geografie! De ce să 
învăţ ceva despre nişte ţări pe care nu le cunoşteam? 
Dacă voi dori să le cunosc, o să le vizitez când voi fi 
mare, astfel încât nu are niciun sens să învăţ de pe acum 
despre ele, mă gândeam eu. De vreme însă ce nu le 
cunoşteam, ce sens avea să memorizez toate aceste 
lucruri? În timp ce suplinitorul îmi vorbea despre 
Paraguay, Nicaragua şi Venezuela... eu ascultam 


şuieratul pe care îl scotea lampa cu gaze. Când 
suplinitorul şi-a încheiat expunerea asupra Americii 
Latine, l-am întrebat dacă auzea şi el şuieratul. Mi-a 
răspuns cu blândeţe că ar fi trebuit să ascult ce spunea 
el, nu şuieratul lămpii. 

— Dar mi se pare mult mai interesant, i-am răspuns 
eu. 

A urmat o lungă conversaţie între suplinitor şi mama 
mea despre această fetiţă ciudată, care prefera să 
asculte  şuierul gazului decât o prelegere despre 
geografie. După ce suplinitorul a plecat, am fost nevoită 
să ascult o mustrare lungă şi „serioasă” din partea 
mamei mele, care luase hotărârea să mă facă să înţeleg 
importanţa studiului. 

— Bine, bine, şi eu vreau să studiez, dar nu lucrurile 
pe care vreţi voi să mă învăţaţi, i-am spus eu. 

Mama nu a capitulat însă şi mi-a spus că de vreme 
ce tot trebuia să îmi trec examenele la şcoală, cel mai 
bine era să studiez ceea ce îmi cerea şcoala. Eu doream 
să-i explic că toate acestea nu mă interesau deloc, iar 
mama dorea să mă facă să recunosc că trebuia totuşi să 
studiez. Nu ne înţelegeam deloc, mă săturasem, doream 
să plec! Doream să cunosc adevărul, să mă întorc la 
adevărații mei părinţi, să trăiesc în adevărata mea 
patrie, acolo unde puteam face orice doream, în care mă 
puteam juca oricât de mult şi în care nu trebuia să fac 
game plictisitoare, în care eram liberă - pe scurt, în care 
mă simţeam acasă la mine... 

Treptat, una din ocupațiile mele favorite a devenit 
ocuparea băii de una singură, în întuneric. Stăteam acolo 
şi îmi balansam picioarele, reflectând la ce trebuie să 
fac. Doream să plec... să plec de aici... să plec acasă! Nu 
îndrăzneam să-i spun nimic lui mama, căci ştiam că s-ar 
supăra. Până la urmă, cea mai bună soluţie mi s-a părut 
aceea de a-i scrie o scrisoare în care să-i expun motivele 
pentru care doream să plec, scrisoare pe care să i-o 
trimit la momentul oportun. 


Mama se ocupa foarte mult de frăţiorul meu mai 
mic. Era o mamă conştiincioasă şi nu îşi lăsa niciodată 
sarcinile legate de copii pe seama altora. Şi-a alăptat, 
îmbăiat şi îngrijit singură toţi copiii. De aceea, ştiam că 
am suficient timp pentru a-mi scrie în linişte scrisoarea. 
Am scris politicos şi simplu că ştiam că nu sunt copilul 
lor, că tata şi cu ea nu erau cu adevărat părinţii mei, că 
m-au găsit precis undeva şi m-au luat cu ei, lucru pe care 
îl regretau probabil, întrucât era limpede că nu puteau 
să mă iubească. De aceea, le ceream să mă ducă imediat 
în locul de unde mă luaseră. Pe scurt, le spuneam cât de 
nefericită mă simţeam aici şi faptul că nu mai doream să 
rămân nicio secundă în plus. Acest lucru ar fi fost mai 
bine inclusiv pentru mama, care ar fi fost eliberată astfel 
de toate grijile ei legate de mine. Am semnat: „Iţi sărut 
mâna”, urmat de numele meu. Scrisoarea era gata, dar 
nu îndrăzneam să o trimit. Până la urmă, am aşteptat să 
se ivească o ocazie mai bună. 

Într-o zi frumoasă, mama a primit vizita mai multor 
prietene, majoritatea mame. Au stat de vorbă, au 
admirat copiii, pe noi, cele mai în vârstă, şi pe noul- 
născut. În acest scop ne puseserăm hainele cele mai 
frumoase. S-au îndreptat apoi către sala de mese, unde 
le aşteptau cafeaua şi biscuiţi. În acest cerc de femei, 
mama se comporta într-o manieră plină de graţie; ca de 
obicei, s-a aşezat în capul mesei. Era strălucitoare, 
frumoasă şi senină. Mi se părea evident că într-un 
asemenea moment nu se va supăra pe mine. Am aşteptat 
ca toată lumea să îşi termine cafeaua, m-am strecurat în 
spatele scaunului ei şi profitând de faptul că discuta ceva 
cu vecina ei de masă, am aşezat scrisoarea pe genunchii 
ei. Mama a remarcat imediat acţiunea mea, căci nu-i 
plăcea ca cei mici să se amestece atunci când sunt de 
faţă adulţi. Noi eram obligaţi să rămânem în camera 
noastră, de unde nu trebuia să ieşim decât dacă eram 
strigaţi. Ocupată cu oaspeţii, ea nu a putut să mă întrebe 
ce doream, dar m-a privit cu ochi mari de uimire atunci 


când i-am strecurat scrisoarea. A pus-o în buzunar şi a 
continuat să converseze ca şi cum nimic nu s-ar fi 
întâmplat. Eram încântată că ştiusem să aleg un moment 
atât de oportun! 

Seara, când tata s-a întors acasă şi când musafirele 
au plecat, s-a dezlănţuit însă furtuna... lucru pentru care 
nu eram pregătită! Mama îşi ieşise complet din fire. I-a 
întins scrisoarea lui tata şi i-a spus, tulburată: „Acest 
copil este complet nebun. Uite ce mi-a scris!”, după care 
s-a întors către mine şi a strigat furioasă: „Stai să vezi! 
Dacă noi nu suntem părinţi buni, putem schimba foaia, şi 
o să vezi ce înseamnă să ai alţi părinţi. Dar o să-ţi pară 
rău!” 

Tata a citit scrisoarea cu cea mai mare atenţie şi am 
remarcat că o găsea foarte interesantă. Tata era cu 
siguranţă un om foarte greu de tulburat. El nu a luat 
scrisoarea mea în tragic, m-a privit cu curiozitate şi m-a 
întrebat: 

— Ce înţelegi atunci când spui că vrei să te întorci la 
adevărații tăi părinţi? Cine sunt aceşti „părinţi 
adevăraţi”, unde sunt ei? Prostuţă mică!” Pentru tata, 
incidentul era încheiat. 

În ceea ce o priveşte mama, aceasta a rămas iritată 
şi zile la rândul a vorbit despre scrisoarea mea cu 
bunica, cu mătuşa Adi, cu unchiul Stefi, ba chiar a arătat- 
o celui mai bun prieten al tatălui meu, care era medicul 
nostru de familie. Acesta era un om foarte cultivat, 
profund şi un excelent practician. Dădea întotdeauna 
cele mai bune sfaturi, indiferent dacă era vorba de corp 
sau de suflet. Mama era foarte amărâtă; ea i-a povestit 
câte eforturi făcea întreaga familie ca să mă facă fericită, 
iar eu - copil ingrat - doream să plec de acasă! 

Îmi repeta mereu: „Dar unde doreşti să pleci, fată 
nebună, poţi să-mi spui, unde doreşti să pleci?” Dar 
aceasta era exact întrebarea la care ei trebuiau să 
răspundă; eu nu aveam de unde să ştiu! Fu doream să 
aflu de unde mă luaseră! Medicul m-a privit calm, cu 


ochii săi atenţi, şi m-a întrebat cu seriozitate, ca şi cum 
s-ar fi adresat unui adult: „Ce-ai vrut să spui aici, micuţo, 
povesteşte-mi în detaliu totul!” 

Dar eu nu mai doream să povestesc despre asta. Tot 
ce doream era să mă întorc în locul de unde venisem, 
acolo de unde fusesem luată, unde mă simţeam acasă şi 
unde puteam găsi ființe la fel ca mine. 

Mi-am dat seama că deocamdată nu aveam cum să- 
mi ating scopul. Eram nevoită să rămân aici. Am 
constatat totuşi că cei care mă înconjoară ştiu tot atât de 
puţin ca şi mine despre originea mea, poate chiar mai 
puţine decât mine. Se pare că nu trebuia să aştept de la 
ei soluţia la această enigmă. Întrebările mele nu au 
reuşit decât să-i rănească, să-i înspăimânte. Pentru 
mama, scrisoarea mea fusese de-a dreptul o insultă, 
lucru care nu a stat în intenţia mea. M-am întors în 
camera copiilor, unde am găsit-o pe Grete cu ochii 
plecaţi - se pare că nu dorea să-şi mânjească privirea cu 
imaginea unui copil vinovat - şi m-am simţit ca o 
criminală. Cauza mea părea fără speranţă; de aceea, m- 
am decis să nu mai vorbesc despre ea, niciodată. Familia 
mea a uitat în cele din urmă acest incident, iar asupra 
sufletului meu a coborât treptat un voal din ce în ce mai 
opac. Nu mai doream să mă gândesc la adevărata mea 
patrie, căci mi se părea imposibil să aflu ceva în legătură 
cu acest subiect. 

La vremea respectivă - aveam deja şapte ani - tata a 
menţionat odată, pe când eram cu toţii la masă, că omul 
este „încoronarea creaţiei”. 

— Cum trebuie să înţelegem acest lucru? am 
întrebat eu. 

— Omul este fiinţa cea mai perfectă de pe pământ. 
Nu există nimic mai presus decât el, mi-a explicat el. 

Am rămas consternată! Cum, m-am gândit eu, tata, 
care era un om atât de înţelept, care ştia răspunsurile la 
toate întrebările şi care avea întotdeauna dreptate, 
ignora faptul că deasupra oamenilor existau... cum să-i 


numesc? uriaşi sau titani, care nu aveau formă fizică, dar 
îi depăşeau infinit pe oameni în cunoaştere şi în putere, 
care ne ghidează prin autoritatea lor şi care ne ajută să 
ne dezvoltăm? 

L-am observat cu atenţie pe tata ca să-mi dau seama 
dacă nu dorea să vorbească despre aceste fiinţe sau dacă 
într-adevăr le ignora existenţa. I-am fixat faţa şi a trebuit 
să recunosc că era perfect convins că omul este 
încoronarea supremă a întregii creaţii. Nu am îndrăznit 
să-i mai pun alte întrebări, căci intuiam că „E/” nu dorea 
să mă audă vorbind despre lucruri secrete cu oameni 
care le ignorau. Trebuie să ştii să taci atunci când este 
cazul. 

Dintr-o dată, în mintea mea a izbucnit gândul: 
„Atunci cine este E], Cel în a cărui existenţă cred cu 
toată tăria, în modul cel mai natural cu putinţă, Cel care 
mă însoţeşte pretutindeni, Cel care mă ajută 
întotdeauna? Cine este Cel către care îmi înalţ 
întotdeauna ochii cu atâta credinţă şi respect? Căruia îi 
recunosc întotdeauna superioritatea indiscutabilă, la 
care mă gândesc întotdeauna ca la un altar atunci când 
mă simt singură şi neînţeleasă, Cel care mă primeşte la 
sânul lui cu atâta iubire şi înţelegere, care nu mă 
condamnă niciodată, dar care mă ascultă, mă ia în serios, 
mă ajută să merg mai departe, şi care nu m-ar abandona 
niciodată, niciodată, niciodată... Da, cine este El?” 

În timp ce căutam răspunsul la această întrebare, în 
faţa ochilor mei spirituali au apărut subit doi ochi de un 
albastru profund, plini de iubire,  omniscienţi, 
omnipotenţi, la fel de profunzi ca şi bolta cerului... Aş fi 
dorit să-i strig numele, dar literele numelui Său erau 
prea adânc ascunse în memoria mea, iar gândul meu nu 
era atât de precis încât să le aducă la suprafaţa 
memoriei. Dintr-o dată, am devenit conştientă de faptul 
că sunt aşezată la masa familiei mele, că mama îl ţine pe 
frăţiorul meu pe genunchi şi îi dă de mâncare cu 
linguriţa... Simultan cu această imagine, viziunea mea a 


dispărut. 

Am petrecut întreaga după-amiază în camera mea, 
încercând din toate puterile să îmi scot la lumină partea 
inconştientă a fiinţei mele. Ştiam că sunt aici, dar nu 
puteam să aduc la suprafaţă aceste amintiri. Din când în 
când, prin minte îmi treceau imagini efemere; încercam 
să le rețin, dar ele îmi scăpau de fiecare dată... 

Un lucru mi-a devenit totuşi perfect clar: de când 
devenisem conştientă pe acest pământ, am păstrat 
întotdeauna în mine imaginea unei fiinţe, pe care am 
numit-o mereu, cu cea mai mare naturaleţe, EL 


Aspir către unitate 


Într-o zi, mama a primit o invitaţie din partea unei 
verişoare care se mutase în oraşul nostru împreună cu 
întreaga sa familie. Când am ajuns în casa lor, cei doi 
băieţi ai rudei noastre ne-au examinat din creştet până-n 
tălpi, iar noi, cele două fete, i-am inspectat la rândul 
nostru de sus până jos. Apoi ni s-a spus să ne retragem în 
camera copiilor. 

Ne-am trezit dintr-o dată într-un univers al băieţilor: 
un trenuleţ care aluneca pe şine, o mică imprimerie şi o 
lanternă magică. Toate acestea m-au impresionat, dar cel 
mai tare m-au entuziasmat numeroasele cărţi care 
existau aici. Întreaga colecţie a lui Jules Verne! Pentru 
mine, vizita a fost un mare eveniment, şi era deja târziu 
când ne-am întors acasă. Familiile noastre s-au 
simpatizat pe loc, aşa că am sfârşit prin a ne întâlni 
regulat, în fiecare săptămână. Aceste după-amieze s-au 
dovedit agreabile şi amuzante, iar cei doi băieţi erau 
veseli şi bine crescuţi. 

Aşa cum citisem odată într-o carte, eu mă aflam în 
căutarea „unităţii eterne prin prietenie”, dar colegii mei 
de şcoală îşi băteau joc de mine şi îmi spuneau că nu-i 
interesează asemenea prostii. De aceea, le-am făcut 
celor doi veri propunerea să încheiem un „pact de 


prietenie eternă”. Cei doi au găsit propunerea 
formidabilă, dar cel mai tânăr dintre ei, care era foarte 
voluntar şi ştia să-şi impună voinţa, a spus: „Mai întâi, 
trebuie să ne arătăm fiecare semnătura”. Am fost nevoiţi 
să ne scriem cu toţii numele pe o foaie de hârtie. Grete şi 
băieţii s-au semnat cu litere groase, cu tot felul de 
decoraţiuni uimitoare, făcând semnătura cât mai ilizibilă 
cu putinţă şi încheind totul cu o lungă linie ondulată. 
Personal, am considerat inutil toate acestea, aşa că mi- 
am scris numele simplu şi lizibil. 

Băiatul mai tânăr a examinat semnăturile, şi privind- 
o cu dispreţ pe a mea, a spus: 

— Ce? Vrei să închei un pact de prietenie eternă, 
vrei să devii membra unei alianţe, şi nu eşti în stare nici 
măcar să te semnezi în mod decent? Nu vei putea să ni te 
alături înainte de a avea o semnătură corectă”. 

După care, cei trei au încheiat „pactul de prietenie 
eternă, pe viaţă şi pe moarte”, deasupra celor trei 
semnături ale lor. 

Am fost profund rănită, abătută, nefericită. 

Când m-am întors acasă, nici nu mi-am scos bine 
mantaua şi pălăria, şi am şi început să exersez pentru a- 
mi găsi o „semnătură” potrivită. Mi-am scris numele de o 
mie de ori, cu elan, ornând prima literă cu o curbă 
gigantică, făcând celelalte litere ilizibile (aşa cum 
văzusem că făcuseră ei); am încercat să imit semnătura 
medicului care îşi redacta reţetele într-o manieră absolut 
indescriptibilă. În cele din urmă, am încheiat această 
operă de artă cu o linie sinuoasă care traversa întreaga 
pagină. Totul era prea artificial. Nu era ceva autentic. Şi 
totuşi, în sâmbăta următoare, le-am spus cu mândrie 
micilor mei prieteni: 

— Priviţi, am o „semnătură”! şi le-am strecurat sub 
ochi o semnătură impresionantă pe o foaie de hârtie. 

Cei doi băieţi şi cu Grete au examinat semnătura, 
după care cel mai tânăr dintre ei a conchis: 

— Bine. Semnătura este încă prea vizibilă, dar o 


acceptăm şi te primim şi pe tine în alianţa noastră. 

Ar fi trebuit să fiu fericită, căci mi se împlinise visul, 
dar în mod ciudat, nu eram. Nu! Exista o notă 
discordantă în toată povestea asta. Când am ajuns acasă, 
m-am aşezat în faţa oglinzii pentru a mă întâlni cu 
„invizibilul”, adică cu mine însămi, faţă în faţă. Am auzit 
atunci o voce spunându-mi: 

— Semnătura ta a fost falsă. Ea nu reprezintă 
imaginea ta. Crezi că vei putea obţine vreodată ceva 
veritabil dacă te prezinţi cu lucruri false? O prietenie 
adevărată cu o semnătură falsă? Cei care nu îţi pot 
cunoaşte adevărata semnătură nu îţi vor putea fi prieteni 
adevăraţi... 

M-am îndepărtat de oglindă şi m-am dus la culcare. 
Dar semnătura care mă costase atâtea eforturi îmi 
devenise insuportabilă. Ştiam că această „prietenie 
eternă, pe viaţă şi pe moarte” era la fel de artificială ca şi 
„semnătura” mea, şi că băieţii nu aveau nici cea mai 
mică idee legată de prietenia pe care o căutam eu, o 
prietenie eternă, dincolo de spaţiu şi de timp, reală şi 
autentică! Am rămas aşadar cu nostalgia unei prietenii 
adevărate, a unei unităţi autentice... singură... singură... 


Omul roşu 


La vârsta de nouă ani am trăit o experienţă care m-a 
bulversat. Fratele meu mai mic, pe care îl iubeam din 
toată inima, avea pe atunci doi ani. El s-a îmbolnăvit, dar 
doctorul care a venit să-i pună diagnosticul nu ştia ce 
are. Eram în cameră cu el, mama fiind la căpătâiul lui. 
Copilul dormea, dar dintr-o dată s-a trezit şi a privit cu 
teamă într-un anumit loc, ca şi cum ar fi văzut ceva 
acolo, după care s-a ridicat şi a început să urle: „Mamă, 
mamă, omul roşu... omul roşu mă atacă!”, în timp ce îşi 
agita mâinile ca şi cum ar fi dorit să se apere de cineva. 
A mai strigat odată: „Mamă, ajută-mă! Omul roşu!” după 
care a amuţit epuizat. 


Mama s-a grăbit să-l ia în braţe, după care l-a aşezat 
în pat şi a chemat medicul. În timp ce aşteptam, am 
întrebat-o: 

— Cine este acel om roşu pe care l-a văzut micuțul? 

Mama mi-a răspuns: 

— Nu este cineva real, copila mea. Este din cauza 
febrei care îl face să halucineze. Este o formă de delir. 

Când a sosit medicul, acesta a putut diagnostica în 
sfârşit o pneumonie. 

Biata mama! Timp de trei săptămâni a stat cu 
copilul în braţe, zi şi noapte, fără să doarmă niciun pic. 
Ea nu l-a lăsat din braţe nici măcar un singur minut. Eu 
eram bulversată de lupta pe care o dădea copilul pentru 
viaţa sa şi mama pentru a-l salva pe el. A fost poate 
pentru prima dată când inima mea s-a deschis complet în 
faţa mamei mele, prima oară când vederea mea 
interioară i-a contemplat sufletul alcătuit exclusiv din 
iubire. La rândul meu, tremuram pentru viaţa micuţului 
meu frăţior, şi începând din această clipă am devenit 
parte integrantă din această familie. Când fratele meu a 
scăpat de orice pericol, m-am alăturat bucuriei familiei şi 
am început să mă simt şi aici „acasă”. 

Dar nu l-am uitat niciodată pe „omul roşu”. Degeaba 
a încercat mama să mă asigure că nu era cineva real. 
Fratele meu îl văzuse - ceva i-a permis să vadă un om 
roşu - aşa că nu avea cum să nu fie real. Întrebarea ce 
anume a văzut fratele meu a rămas deschisă, iar eu m- 
am gândit deseori la ea. La vremea respectivă nu ştiam 
că voi primi răspunsul mulţi ani mai târziu, din India. 

Între timp a mai trecut un an, iar noi ne-am mutat 
într-un cartier plin cu verdeață, în care casele erau 
înconjurate de grădini. De la ferestre puteam admira 
munţii. 

Mergeam din nou la şcoală, şi vechea poveste a 
reînceput. Celelalte fete aveau tot atâtea motive de 
uimire în ceea ce mă privea câte aveam eu în ceea ce le 
privea pe ele. Ele se jucau cu păpuşile, lucru care pe 


mine mă plictisea. Cu cât avansam în vârstă, cu atât 
citeam mai mult, nu numai cărţile pe care le primesc 
copiii de obicei, ci toate cărţile din biblioteca lui tata. 
Acolo am descoperit o serie de volume care mi-au dat cu 
adevărat fiori: operele complete ale lui Shakespeare. 
Înghiţeam literalmente carte după carte. Mi-au făcut o 
asemenea impresie încât nu mă puteam gândi la nimic 
altceva, la fel cum nu doream să mă despart nici măcar o 
clipă de cartea pe care tocmai o citeam. Trăiam ca o 
somnambulă. La masă nu auzeam când ceilalţi mă 
strigau. Trăiam în sinea mea destinul eroilor diferitelor 
tragedii sau comedii. Am început prin a citi toate 
tragediile, simțind efecte profunde în sufletul meu 
tulburat. Am continuat apoi cu comediile, 
contorsionându-mă de atâta râs. 

În afara operelor lui Shakespeare, am descoperit o 
altă serie de volume care m-a intrigat şi m-a impresionat 
mult: „Cercetări etnografice”. Am găsit aici descrierea 
detaliată a diferitelor practici legate de superstiții şi de 
magia neagră. Am descoperit astfel tot felul de lucruri de 
care nu auzisem niciodată şi pe care nu le puteam 
înţelege cu adevărat... legate de farmece, de filtre de 
iubire şi alte obiceiuri obscure legate de viaţa amoroasă. 
După ce am citit tot felul de lucruri inimaginabile, care 
mi se amestecau acum în minte, m-am dus la mama şi am 
întrebat-o: 

— Mamă, e adevărat că dacă doreşti ca altcineva să 
te iubească, trebuie să tai un morcov în partea de jos, să- 
i faci trei crestături laterale şi să-l laşi la miezul nopţii în 
faţa casei în care locuieşte persoana iubită? Sau că 
trebuie să arzi o bucată din cămaşa ta de noapte, 
purtată, adăugând apoi cenuşa într-o prăjitură pe care i-o 
serveşti? lar după ce bărbatul mănâncă prăjitura şi se 
îndrăgosteşte nebuneşte de tine, poţi să faci ce vrei cu 
el? 

Din ce în ce mai scandalizată, mama m-a lăsat totuşi 
să vorbesc până la capăt. La sfârşit, a strigat: 


— Pentru numele lui Dumnezeu, de unde ai aflat 
toate aceste orori? Ai fost cumva la spălătorie? De câte 
ori nu te-am rugat să nu mai vorbeşti despre lucruri 
intime cu spălătoresele? Unde ai auzit toate aceste 
absurdităţi înspăimântătoare legate de magia neagră? Te 
rog să-mi spui chiar acum! 

Sigură de inocenţa mea, am replicat: 

— Nu fii îngrijorată! Aceste lucruri nu pot fi chiar 
atât de teribile, de vreme ce un savant s-a ocupat de ele 
şi a făcut cercetări pe marginea lor. Am citit despre toate 
acestea în colecţia „Cercetări etnografice”. 

Atunci, mama s-a grăbit către bibliotecă şi a luat 
cheia. 

Evident, curiozitatea mea nu s-a diminuat cu nimic. 
Erau încă foarte multe cuvinte latineşti care îmi 
rămăseseră în memorie şi a căror semnificaţie îmi scăpa. 
Am rugat-o pe mama să-mi dea un volum sau altul din 
dicţionar, sub pretextul că doream să aflu informaţii 
despre plantele şi animalele pe care le studiam la şcoală. 
Aveam totuşi grijă ca volumul să conţină şi informaţiile 
care mă interesau pe mine... şi care depăşeau cu mult 
domeniul regnului vegetal sau animal. Mă duceam apoi 
în camera copiilor şi studiam conştiincios lucrurile pe 
care doream să le cunosc. Şi astfel, cu permisiunea 
mamei, dar fără voia ei, am putut afla din dicţionar tot 
ceea ce mi-ar fi fost interzis pe altă cale. In plus, mama 
m-a învăţat că puteam afla de la spălătorese tot felul de 
lucruri fascinante despre credinţe şi superstiții. De 
aceea, m-am grăbit să găsesc un pretext pentru a putea 
vorbi cu una dintre ele, în secret. Am auzit astfel de la ea 
tot felul de istorii cu fantome, superstiții, vrăjitoriile cele 
mai înspăimântătoare pe care mi le-aş fi putut imagina 
vreodată. Rezultatul a fost că nu mai îndrăzneam să 
rămân singură într-o cameră pe întuneric. Într-o zi, 
unchiul Stefi m-a întrebat care este motivul. 

— Ar putea să apară o fantomă, i-am răspuns eu. 

— O, nu-ţi fă probleme, căci există un mijloc sigur de 


a scăpa de ea. Tot ce trebuie să faci este să fluieri tare, şi 
orice fantomă va dispărea, mi-a răspuns el. 

Am început să fluier din răsputeri, dar interesul meu 
pentru istoriile cu spirite venite de pe lumea cealaltă nu 
s-a diminuat deloc. In acest fel, am putut pe de o parte 
să-mi aprofundez cunoştinţele legate de misticism, chiar 
dacă la un nivel foarte primitiv, iar pe de altă parte, mi- 
am dezvoltat arta de a fluiera la un nivel de măiestrie de- 
a dreptul uimitor! 


Viitorul meu începe să se contureze 


Ne-am petrecut vara următoare pe malul unui lac 
mare, împreună cu alţi părinţi. Această vară mi-a rămas 
foarte vie în amintire, căci evenimentele care s-au 
succedat mi-au revenit de multe ori în minte, mulţi ani 
mai târziu. 


Mama era ca de obicei foarte ocupată cu fratele meu 
mai mic, lucru care îmi permitea o libertate destul de 
mare. Mă duceam să mă scald, mă jucam pe câmp şi mă 
plimbam prin pădure, împreună cu o prietenă de vârsta 
mea. Mama credea că eu mă duceam la prietena mea, iar 
mama acesteia credea că ea venea la noi. În acest timp, 
noi făceam tot felul de experienţe. Pe malul lacului erau 
multe case, iar într-o zi am observat un ţigan tânăr care 
bătea din poartă în poartă şi cânta la vioară, ca să 
câştige un ban. Bunica mea dădea la rândul ei concerte 
şi câştiga o grămadă de bani. Eram curioasă să ştiu dacă 
aş putea face şi eu acelaşi lucru. Prietena mea făcea 
orbeşte orice îi spuneam. Aşa se face că am început să 
batem şi noi din poartă în poartă, intram în grădinile 
oamenilor, iar eu recitam o poezie. Oamenii ne priveau 
cu surpriză. Când prietena mea le întindea farfuria, ei 
puneau în ea bani, unii mai mult, alţii mai puţin. Dar toţi 
râdeau cu dragă inimă. O doamnă ne-a întrebat dacă 
mama ştia ce facem. 


— Nu, i-am răspuns eu, este o întreprindere privată. 
Mama nu ştie nimic. 

— Este exact ceea ce credeam, a spus doamna. Aţi 
face mai bine să vă duceţi acasă, copii! 

Această întreprindere privată, care promitea atât de 
mult, s-a terminat chiar în ziua în care începuse. După ce 
am împărţit câştigul, ne-am întors la casele noastre. 
Foarte mândră, eu i-am povestit mamei câţi bani 
câştigasem, arătându-i monedele de argint şi de bronz. 
Puțin a lipsit ca mama să nu leşine! 

— Pentru numele lui Dumnezeu, a strigat ea, cum de 
îţi vin asemenea idei? Ce vor crede oamenii? Ne faci de 
ruşine! 

— De ce? am întrebat eu. Şi bunica câştigă ea bani 
din arta sa. Micul ţigan la fel. De ce să-mi fie ruşine să 
câştig nişte bani recitând o poezie? 

— Încearcă să înţelegi, prostuţă mică, faptul că tata 
are o situaţie importantă în această ţară, şi nu îţi poţi 
permite să faci tot ce îţi trece prin minte. 

— Tata nu are nicio legătură cu ceea ce fac eu. Tata 
e tata şi eu sunt eu. Eu nu ocup nicio funcţie importantă, 
aşa că de ce nu aş putea să-mi câştig singură traiul? 
Orice muncă este decentă dacă o faci cu decenţă. Şi 
crede-mă că am recitat foarte bine, am exclamat, plină 
de sine. 

Iritată, mama a spus: 

— Nu poţi să înţelegi încă aceste lucruri. Dar 
întrucât faci asemenea prostii şi îţi permiţi să mă şi 
contrazici, de acum înainte nu mai ai voie să ieşi din 
grădină! 

Şi astfel mi-am pierdut libertatea, dar incidentul a 
avut şi alte consecinţe. Unchiul meu - care închiriase 
cealaltă jumătate a vilei, şi care locuia, deci, cu noi, 
împreună cu familia sa - era un om adorabil, înzestrat cu 
un umor extraordinar. Pus la curent cu acţiunea mea, el 
a dorit să mă asculte recitând. Cele două familii erau 
adunate la masa de seară, când el a venit cu propunerea 


ca eu să recit, după cină. Mie îmi convenea de minune! 
Adulții s-au aşezat în cerc, în jurul meu. Am recitat 
câteva poezii învăţate la şcoală. Unchiul meu a fost 
foarte încântat şi mi-a cerut să mai recit şi altele. 

— Nu mai ştiu, i-am spus eu. 

— Atunci, povesteşte ceva, ce vrei tu! 

— Pot să povestesc istoria din cartea pe care am 
primit-o drept premiu la şcoală? 

— Evident! Te ascultăm! 

Am început să povestesc istoria „Pastorului din 
Wakenfield”. De fapt, nu mă mulţumeam să povestesc, ci 
jucam pe rând toate rolurile, la fel ca la teatru: pe cel al 
pastorului care ducea o existenţă sfântă, pe cel al 
tânărului care a cunoscut-o pe fata pastorului şi a sedus- 
o. Neavând nici cea mai mică idee despre ceea ce 
semnifica termenul de „seducţie”, nu înţelegeam de ce se 
supărase pastorul. Dar aşa stăteau lucrurile în carte, iar 
eu am respectat cu sfinţenie scenariul original. Am jucat 
rolul îndrăgostiţilor care se întâlneau pe întuneric şi îşi 
spuneau lucruri tandre, apoi pe cel al pastorului care îşi 
ieşise din minţi şi care dorise să-şi ia puşca, fiind 
întrerupt însă de buna sa soţie, care l-a calmat punându-i 
o Biblie în mâini... 

Iar adulţii râdeau, râdeau... Când am decis să pun 
capăt spectacolului meu, unchiul a insistat să continui, 
ceea ce am şi făcut. Râsetele s-au întețit încă şi mai mult, 
toţi adulţii din jurul meu se tăvăleau practic pe jos de 
râs. Curios, întrucât eu povesteam despre lucruri 
tragice; nu era nimic amuzant în ceea ce spuneam! 

În cele din urmă, unchiul m-a tras spre el şi m-a 
întrebat: 

— Spune-mi, de unde cunoşti aceste poveşti? 

— A, da! mi-a spus şi mama. Şi eu aş dori să ştiu! 

— Este povestea descrisă în cartea pe care am 
primit-o la şcoală drept premiu, am răspuns eu. 

— Incredibil, a spus mama, şocată, dar continuând 
să râdă. Cum poţi să dai drept premiu o asemenea carte 


unui copil, şi încă la şcoală? 

— Nu-ţi fă probleme, Liliane, i-a spus unchiul, fii 
convinsă că dascălii nu au citit ei înşişi cartea, fiind 
convinşi că întrucât este vorba despre un pastor, cartea 
nu poate trata decât despre lucruri sfinte şi bune! Se 
pare că nu le-a trecut prin cap ideea că un pastor ar 
putea avea şi fiice! Uită de toate acestea, Liliane, şi dă-i 
voie fiicei tale să ne mai povestească şi alte istorii. 
Oricum, nu vei mai putea să-i scoţi din cap ceea ce deja 
există acolo. În ceea ce mă priveşte, trebuie să recunosc 
că nu am mai râs atât de mult de nu mai ţin minte! 

Aşa se face că am ajuns să dau câte o reprezentaţie 
în fiecare seară, în faţa familiei, la care se adăugau 
câţiva vecini. Îmi alegeam întotdeauna temele din cărţile 
pe care le citisem. Unele erau extrase din tragediile lui 
Shakespeare, şi nu puteam înţelege în ruptul capului de 
ce continuau adulţii să se tăvălească de râs în faţa unor 
scene atât de tragice. În pofida râsetelor, eu interpretam 
scena  agoniei  bietului Rege Lear, dezamăgit şi 
abandonat... iar adulţii începeau din nou să râdă... Când 
am jucat Richard III, am interpretat felul în care mureau 
unul după altul personajele, în diverse maniere oribile pe 
care le interpretam... iar adulţii ajunseseră să se 
învineţească de atâta râs! Oare cum puteau să râdă de 
lucruri atât de triste, de moartea atâtor persoane? Era 
absolut şocant, mă gândeam, în timp ce îmi continuam 
reprezentaţia cu toată seriozitatea. 

De câte ori nu mi-am amintit mai târziu de micuța 
care recita şi juca în faţa acestui public, cu atâta 
seriozitate şi cu atâta convingere. La vremea respectivă, 
viitorul meu începea deja să se contureze. Atunci m-am 
obişnuit să exprim tot ce exista în lumea mea interioară - 
tot ce era frumos, divin, adevărat - fără să-mi fac 
probleme dacă auditoriul meu înţelege sau nu ceea ce 
spun. Eu spun adevărul de dragul adevărului şi am un 
singur auditoriu care mă interesează: Dumnezeu. N 

Vara s-a încheiat, iar noi ne-am întors acasă. În 


timpul iernii care a urmat, am decis să renunţ la hainele 
mele de fată în favoarea unora de clovn. Sentimentul de 
a nu fi cea care sunt nu mă lăsa deloc în pace. Faptul că 
nu puteam vorbi despre acest subiect nu a diminuat cu 
nimic sentimentul, dar l-a ascuns încă şi mai profund în 
subconştientul meu, de unde ieşise. M-am rugat atât de 
tare de mama, încât aceasta a sfârşit prin a-mi face chiar 
ea un costum foarte drăguţ de clovn. Mi-a cumpărat apoi 
două bonete de culori diferite şi am putut ieşi astfel 
îmbrăcată pe stradă. Imi făcea o plăcere enormă să 
exersez la inele, la trapez, şi imitam acasă tot ce 
văzusem la circ. Ori de câte ori stăteam cu capul în jos, 
vedeam lumea invers, şi aveam în sfârşit sentimentul că 
sunt liberă. 

La vremea respectivă nu ştiam că psihologii numesc 
arhetipul clovnului „cel care îşi schimbă caracterul”. 

În afară de imitarea acrobaţilor de la circ, am 
început să îmi asum tot felul de posturi ciudate şi stranii, 
lucru care i-a uimit foarte tare pe părinţii mei, dar apoi i- 
a făcut să râdă. În curând, toate rudele şi toţi vecinii 
noştri au fost la curent cu posturile mele „bizare”. 
Oriunde mergeam mi se cerea să fac o demonstraţie. 
Stăteam din instinct în aceste posturi, fără să-mi dau 
seama ce fac, fără să înţeleg de ce. Simţeam că îmi fac 
bine, că unele dintre ele mă ajutau să învăţ mai bine, iar 
altele îmi luau starea de oboseală în cel mai scurt timp. 

Familia se amuza de această nouă „nebunie”, iar 
mama s-a obişnuit ca atunci când intra în camera noastră 
să mă găsească în posturile cele mai inedite. La început 
încercase să-mi spună cum trebuie să stea pe scaun o 
fată bine crescută, dar acest lucru nu avea nimic de-a 
face cu ceea ce făceam eu: stăteam pe cap, îmi 
încolăceam membrele în posturi de-a dreptul ridicole, îmi 
treceam picioarele pe deasupra umerilor. In disperare de 
cauză, m-a lăsat cu „ciudăţeniile” mele. 

Aceste posturi mi se păreau perfect naturale, le 
aveam practic în sânge. Le executam cu cea mai mare 


plăcere, şi odată în plus, nu puteam decât să rămân 
surprinsă de felul în care cei din jur se minunau de 
lucruri atât de evidente. În vacanţa de vară, pe care am 
petrecut-o la mătuşa Raphaela, într-o seară ni s-a 
anunţat vizita unui domn care stătuse mulţi ani în 
Extremul Orient şi care - susţinea unchiul Ferdinand - 
avea lucruri extraordinare de povestit. Când domnul 
respectiv a sosit, i-am fost prezentaţi noi, copiii, 
precizându-se apoi, ca de obicei, ce ştia să facă fiecare. 
În glumă, mătuşa Raphaela a menţionat şi ciudatul obicei 
pe care îl aveam eu de a mă aşeza în posturile cele mai 
bizare, întortochindu-mi în fel şi chip membrele, posturi 
pe care nu le-ar putea imita decât un om de cauciuc! 

M-am întins la sol, şi cum mă simţeam întotdeauna 
stânjenită atunci când se vorbea despre mine, mi-am 
asumat o postură care îmi ascundea complet capul. Ai fi 
zis că îmi fusese complet tăiat. Spectatorii au râs foarte 
tare. Am executat apoi şi alte posturi „dificile” pe care le 
iubeam foarte mult. Singur vizitatorul m-a observat cu 
cea mai mare atenţie şi fără să zâmbească deloc. Apoi, 
foarte surprins, a spus: 

— Dar acest copil execută posturi tipice de yoga! 
Unde le-ai învăţat, fetiţo? m-a întrebat el, întorcându-se 
către mine. 

Nu ştiam nimic despre yoga. De aceea, i-am răspuns 
că nimeni nu mă învățase aceste exerciţii, că le făceam 
singură fiindcă îmi plăcea să le fac, iar după ce le 
executam mă simţeam întotdeauna mai bine. Domnului 
respectiv nu-i venea să-şi creadă urechilor, aşa că m-a 
fixat cu o privire uimită, după care şi-a plecat capul. 

Toate întrebările adulţilor mă plictiseau deja. Mama 
ne-a făcut un semn discret, iar noi am început să 
dispărem unul câte unul în camera de joacă. Am uitat 
foarte curând observaţia vizitatorului nostru. 

Abia mai târziu, mult mai târziu, când memoria mea 
s-a trezit complet, am putut înţelege multe din lucrurile 
care mi se întâmplaseră şi care mi se păruseră 


misterioase înainte. Tot atunci mi-am amintit de 
observaţia vizitatorului nostru întors din Orient şi am 
realizat de unde învăţasem posturile pe care le-am 
practicat pe când eram copil, dar şi mai târziu, ca adult, 
şi pe care străinul le numise „posturi de yoga”. Am 
devenit atunci conştientă de faptul că practicam aceste 
posturi din obişnuinţă, o obişnuinţă străveche, căci le 
învăţasem şi obişnuiam să le execut în Templu, în fiecare 
zi, ani de-a rândul. Ele reflectau trecutul meu, dar 
reflectau simultan şi viitorul meu, căci mult mai târziu, 
când devenisem adultă, aveam să le predau aceste 
posturi altora, pentru a-i ajuta să-şi accelereze astfel 
evoluţia fizică şi mentală. 


Iubirea şi problemele sale 


Anii au trecut rapid. Creşteam, iar corpul meu se 
transforma. Poveştile despre iubire mă intrigau din ce în 
ce mai tare, iar personalitatea mea devenea din ce în ce 
mai puternică. Mă gândeam la viitor şi mă decisesem să- 
mi găsesc un bărbat de valoare, care să mă înţeleagă 
fără rezerve. Cărţile au trecut pe planul doi al 
preocupărilor mele, fiind devansate de băieţi, iar apoi de 
tinerii bărbaţi. Aceştia erau extrem de interesaţi de 
persoana mea. Degeaba încercase biata mama să mă 
înveţe să fiu modestă: deşi eram încă atât de tânără, 
înţelesesem deja că devenisem un centru de atracţie. In 
ignoranţa mea, credeam însă că acest farmec care 
atrăgea atâta lume emana din personalitatea mea. La fel 
ca orice altă orbire spirituală, şi aceasta trebuia plătită 
mai târziu printr-o orbire fizică aproape completă - până 
când aveam să înţeleg că puterea mea de atracţie nu 
trebuia pusă în serviciul vieţii mele private, ci în serviciul 
tuturor celor care mă urmau pe calea mântuirii. 

La vremea respectivă, în centrul preocupărilor mele 
se afla însă propria mea persoană, şi eram convinsă că 
îmi voi putea găsi fericirea supremă în iubirea 


împărtăşită de un bărbat. Mi s-a întâmplat ceea ce li se 
întâmplă tuturor: am fost iubită, m-am îndrăgostit la 
rândul meu, dar toate bucuriile şi suferinţele mele nu au 
fost altceva decât preludiul destinului meu. 

Intre 13 şi 19 ani, am avut o relaţie îndelungată cu 
un bărbat. Acest episod din viaţa mea ar putea fi 
intitulat: „Şcoala pentru dezvoltarea unei forțe 
extraordinare a voinței”! Destinul meu ştia prea bine că 
această armă îmi va fi extrem de utilă mai târziu. Aşadar, 
la vârsta de 13 ani am întâlnit un tânăr ale cărui 
capacităţi excepţionale îl situau cu mult deasupra 
mediei. Natura sa îl făcea să studieze cu cel mai mare 
interes tot ceea ce era de o puritate şi de o frumuseţe 
supremă, fiind dublată însă de un egoism şi de o dorinţă 
de putere la limita patologicului. Imi spunea că mă 
iubeşte, dar în realitate nu se iubea decât pe sine şi 
dorea să facă din mine o sclavă a lui, un obiect personal. 
Şi-a dat imediat seama că şi eu, la fel ca şi el, eram 
interesată de spiritualitate şi de artă. De aceea, a crezut 
că a găsit în mine o parteneră demnă de el. Dorea să 
facă din mine o soţie cultivată, dar perfect ascultătoare, 
docilă, modelată după gustul lui. Credea că poate să-mi 
anihileze felul independent de a gândi. Mi-a adus cele 
mai bune cărţi despre artă, despre muzică, despre istoria 
artei universale, despre literatura modernă şi clasică, şi 
a insistat să le citesc în versiunea lor originală. Studiul 
limbilor străine mă plictisea de moarte, dar el m-a ajutat 
să le învăţ. A găsit pentru mine cel mai bun profesor de 
pian. A făcut tot ce este omeneşte posibil pentru a-mi 
îmbogăţi cultura generală mult peste medie. Mama îl 
considera un înger căzut din cer ca să-mi rafineze mie 
educaţia. Cel mai mult mă obosea studiul limbilor 
străine. Degeaba îmi fuseseră aduşi cei mai buni 
profesori: eu nu doream să învăţ nimic pe de rost. 
Tânărul nostru a procedat însă inteligent: mi-a adus 
reviste, ziare şi piese de teatru în limba franceză, 
germană şi engleză, mi le-a citit încetul cu încetul, până 


când ceața care învăluia respectivele limbi s-a ridicat 
uşor din mintea mea. Toate acestea aveau un efect 
pozitiv asupra mea, dar simultan, îi amplificau lui 
puterea pe care o avea asupra mea. Încă de la prima 
noastră întâlnire mă avertizase că urma să devin soţia lui 
şi că mă considera un bun personal. Nu puteam să citesc 
nimic fără să-i cer lui permisiunea. Nu puteam să fac 
cunoştinţă cu nimeni fără consimţământul lui. La fel ca 
celelalte fete tinere, sora mea şi cu mine frecventam un 
curs de dans. Îmi plăcea la nebunie să dansez şi savuram 
compania celorlalte fete de la această şcoală de dans. 
Îmi plăcea de asemenea să patinez. În schimb, lui nu-i 
plăcea nimic din toate acestea. Dar eu eram tânără, 
doream să dansez şi să patinez şi să mă amuz în 
compania celorlalţi tineri. A devenit gelos dincolo de 
limitele admise. Situaţia s-a înrăutățit şi mai mult din 
cauza setei lui nelimitate de putere. 

La început mi se păruse extrem de măgulitor ca un 
bărbat de talia lui, extrem de admirat în societate, să 
aleagă o tânără fată ca mine. Putea fi uluitor de spiritual 
şi de multe ori am simţit o plăcere extremă în compania 
lui. Mă seducea îndeosebi faptul că avea aceeaşi 
concepţie ca şi mine în legătură cu prietenia şi cu 
iubirea. Dar atunci când am simţit că puterea lui 
devenea din ce în ce mai mult o închisoare pentru mine, 
iubirea lui mi-a devenit insuportabilă. A început astfel o 
luptă, ciudată şi teribilă, între forţele sufletelor noastre! 
Cu cât simţea mai mult că îi scap, cu atât mai mari erau 
eforturile lui de a mă prinde din nou în mreje. Când am 
împlinit 17 ani, a dorit să anunţe oficial logodna noastră. 
Tatăl lui a venit la noi şi s-a prezentat tatălui meu, care 
nu a fost prea încântat. Mai târziu avea să-mi 
mărturisească faptul că natura agresivă a logodnicului 
meu nu-i plăcuse niciodată, dar nu şi-ar fi propus 
niciodată să mă influenţeze. Tata respecta dreptul la 
libera alegere al fiecăruia, inclusiv al copiilor săi. Aşa se 
face că şi-a dat acordul... cu jumătate de gură. În ceea ce 


privea, am sperat că gelozia logodnicului meu se va 
potoli după logodnă. Dimpotrivă însă, aceasta a crescut 
pe măsură ce farmecul meu feminin se accentua odată cu 
vârsta. Scenele îngrozitoare dintre noi s-au înmulţit. 
După ce mă tortura ore întregi, el cădea în extrema 
cealaltă, cădea în genunchi, îmi cerea iertare, plângea ca 
un copil, îmi lăuda iubirea şi se jura că nu va mai repeta 
niciodată o asemenea scenă. Tot acest teatru mi se părea 
intolerabil. Eu nu asistasem niciodată la asemenea scene 
în familia mea. Tata era autoritar, dar puterea emana din 
el în mod natural. De altfel, el nu a încercat niciodată să- 
şi impună părerile cu forţa, lăsându-l pe fiecare să se 
manifeste în mod natural şi necerându-i să-l urmeze sau 
să-l asculte orbeşte. La vremea respectivă, tata ocupa o 
funcţie extrem de înaltă; puteam în sfârşit să fiu 
satisfăcută - nu mai avea niciun director deasupra lui! 
Dar nu s-a dovedit niciodată tiranic faţă de subalternii 
săi. În viaţa privată la fel ca în cea profesională era ca o 
coloană de care toată lumea se putea sprijini. Dădea 
tuturor sfaturi bune, era generos, corect, serviabil. O, mă 
gândeam, dacă toată lumea i-ar semăna! În familia mea 
nu cunoscusem lipsa de măsură sau egoismul; iubirea 
care domnea în sânul familiei noastre era curată, 
autentică şi dezinteresată. Sadismul şi masochismul îmi 
erau complet necunoscute. De aceea, scenele pe care mi 
le făcea logodnicul meu îmi erau de-a dreptul 
insuportabile şi complet de neînțeles. Tot ce doream eu 
era să fiu liberă. Liberă! 


Multă vreme nu am putut rezista autorităţii lui. 
Peste toate, fidelitatea şi capacitatea mea naturală de a 
înţelege slăbiciunile celor din jur mă reţineau alături de 
el. Dar odată cu trecerea timpului voinţa mea a crescut 
şi ea, aşa că la un moment dat am ajuns să mă întreb de 
ce toleram această situaţie imposibilă. 

Într-o zi l-am anunţat că doream să-mi redobândesc 
complet libertatea. Nici n-a vrut să audă. Ne-am 


confruntat cu toată forţa disperării; la fel ca o menghină, 
puterea lui mă ţinea încă prizonieră. Trebuia să mă bat, 
iar voinţa mea creştea treptat, creând mai întâi un 
nucleu de rezistenţă, care a devenit din ce în ce mai 
mare, până când l-a copleşit complet. A sosit astfel 
momentul în care i-am spus că nu voi fi niciodată soţia 
lui. Au urmat scene tumultuoase, dar îşi pierduseră deja 
efectul asupra mea! Mă durea că trebuia să-l refuz, dar 
nu mai puteam tolera atitudinea lui pe de o parte 
tiranică, pe de alta laşă. La vremea respectivă nu ştiam 
că aceste două caracteristici se completează, formând 
cele două feţe ale aceleiaşi monede, sau cele două 
jumătăţi ale aceleiaşi boli. Intuiam că acest om era 
bolnav în sufletul lui şi că trebuia să mă eliberez cu orice 
preţ de el, lucru pe care l-am şi făcut, cu ultimele mele 
puteri. 

Le-am spus părinţilor mei, care nu s-au arătat deloc 
surprinşi. lar într-o după-amiază frumoasă - aveam pe 
atunci 19 ani - m-am întâlnit cu vărul meu la mama sa, 
sora tatălui meu, frumoasa mătuşă Raphaela. 

Logodna era ruptă... 


Prima întâlnire cu moartea 


Încă din copilărie am trecut prin perioade de boală, 
când deveneam foarte palidă şi eram cuprinsă de o 
oboseală care mă sleia. De regulă, soluţia pentru părinţii 
mei era să mă trimită la mătuşa Raphaela. Aceasta locuia 
împreună cu familia ei la munte. Aerul curat, 
înţelepciunea şi devoţiunea care caracteriza această 
familie şi oamenii din regiune mă ajutau întotdeauna să- 
mi refac rapid forţele. Mă simţeam întotdeauna bine 
alături de ei, în compania lor calmă şi spirituală. Când 
mă întorceam acasă, aveam din nou poftă de viaţă. 

De aceea, atunci când am rupt logodna, primul loc 
către care m-am îndreptat în mod natural a fost casa 
mătuşii Raphaela. Aceasta îşi pierduse soţul şi trăia 


împreună cu fiica ei. Cele două m-au întâmpinat cu 
căldură, şi în sfârşit m-am putut bucura de libertatea 
recâştigată. Mă simţeam ca un balon a cărui aţă se 
rupsese şi care se înălța la cer. Primăvara era magnifică. 
La fel ca întotdeauna, mătuşa mea m-a înţeles perfect. 
Comentariile sale referitoare la ruperea logodnei s-au 
dovedit extrem de perspicace, după care subiectul nu a 
mai fost abordat. Mă bucuram alături de ea de cea mai 
mare libertate cu putinţă. Mătuşa mă lăsa întotdeauna să 
fiu ceea ce eram, să fac ce vreau; mă plimbam prin 
pădure, pe munţi, şi mă bucuram de frumuseţea 
incomparabilă a naturii. Tocmai atunci, când mă 
bucuram din plin de libertatea mea, iar viitorul mi se 
părea plin de promisiuni, m-am întâlnit cu moartea 
pentru prima oară în viaţa mea! 

În timpul unei excursii am trecut pe lângă un lan de 
grâu. Întrucât planurile mele legate de căsătorie 
eşuaseră, îmi făceam gânduri legate de viitorul meu. M- 
am gândit: mai întâi de toate, vreau să devin pianistă, la 
fel ca bunica mea dinspre mamă, apoi voi întâlni un 
bărbat simpatic, sănătos şi normal; ne vom căsători şi 
vom forma împreună o familie. Copiii vor creşte, îmi vor 
dărui nepoți... şi apoi?... voi îmbătrâni... şi apoi?... apoi, 
va veni o zi când voi muri! 

Moartea! lată sfârşitul, destinaţia către care ne 
îndreptăm cu toţii... Dar de ce? De ce se petrec astfel 
lucrurile? De ce să mai învăţ să cânt la pian şi să devin 
artistă? Ce mai contează dacă degetele mele, aceste oase 
acoperite cu carne, ştiu să se joace cu clapele cu 
virtuozitate sau nu? Oricum, omul sfârşeşte în mormânt. 
Ce importanţă mai are ceea ce face el în viaţă? Ce 
contează dacă a fost celebru şi strălucitor, sau un simplu 
necunoscut? Dacă a fost cinstit sau nu? Pentru ce să te 
lupti, să munceşti, să aduci pe lume copii, să suferi, să te 
bucuri, să fii fericit sau nefericit, de vreme ce sfârşitul 
este moartea, distrugerea? Mi se părea mult mai simplu 
dacă aş muri pe loc! 


Acest gând mi s-a părut atât de insuportabil încât 
toată lumea a început să se învârtească în jurul meu. M- 
am sprijinit de un copac şi am privit în vale, către oraşul 
cu nenumăratele sale case în care locuiau oameni, şi 
care priviţi de aici semănau cu furnicile. Aceşti oameni, 
trăiau, luptau, alergau după bani şi după iubire, aveau 
fiecare problemele lui, crucea lui de dus... Ei luau toate 
acestea foarte în serios... Dar de ce? De ce făceau aceste 
lucruri, de vreme ce erau trecătoare... de vreme ce la 
sfârşit, moartea îi aştepta pe fiecare dintre ei, punând 
capăt problemelor lor, suferințelor şi bucuriilor lor? După 
ce aleargă omul? Ce anume aşteaptă el? Moartea! 
Indiferent dacă a fost fericit sau nu, dacă a fost bogat ca 
şi Cresus sau sărac, sfârşitul este inevitabil acelaşi: 
moartea! 

Am simţit cum mă cuprinde panica. Nu! Nu doream 
să mai joc acest joc! Nu doream să studiez, să iubesc şi 
să trăiesc urmărită de acest gând. Totul mi se părea 
lipsit de sens: mai bine îmi luam singură viaţa decât să 
trebuiască să mor la sfârşitul unei vieţi implinite! 

Am auzit atunci în minte o voce demoniacă ce îşi 
bătea joc de mine: „Hi hi hi! Ce prostii poţi să spui! Vrei 
să-ţi iei viaţa numai ca să nu poţi muri! Crezi că îi poţi 
scăpa morţii? Te afli aici, pe acest pământ, într-un corp; 
nu poţi să fugi de aici fără să treci prin moarte. Dacă te 
sinucizi, acesta va fi sfârşitul de care doreai să scapi, dar 
imediat! El înseamnă moartea, chiar acum! Nu „cândva” 
în timp, ci „chiar acum, în prezent. Înţelegi? Eşti 
prizonieră. Nu te vei putea elibera de corp decât prin 
moarte, aceasta este singura poartă de ieşire; nu poţi 
scăpa de moarte... nu poţi scăpa... hi hi hi!” 

Am încercat să fiu lucidă, să îmi ordonez ideile. Da, 
trebuia să recunosc că eram prinsă în capcană, iar 
sinuciderea nu va rezolva nimic. Ea nu putea face altceva 
decât să creeze tocmai situaţia de care doream să scap. 
Ce era de făcut atunci? Orice ar fi, gândul că eram 
tânără, sănătoasă, şi că mă trăgeam dintr-o familie în 


care toată lumea trăise până la o vârstă respectabilă m-a 
liniştit pentru moment. Moartea părea încă foarte 
departe de mine. Până atunci - m-am gândit - va mai 
curge multă apă pe râu. In plus, savanții care 
descopereau mereu ceva nou vor descoperi cu siguranţă 
un leac al nemuririi înainte să-mi vină mie vremea să 
mor! M-am cramponat aşadar de această idee, care mi-a 
dat forţa şi curajul de a continua să trăiesc, să lucrez, să 
am dorinţe. 

Aveam perfectă dreptate! Nemurirea a fost într- 
adevăr descoperită. Ceea ce nu ştiam încă pe atunci era 
că această descoperire a nemuririi constă în revelarea în 
sine şi pentru sine a faptului că „moartea” nu există. 
Fiinţa umană, deci şi eu, a fost dintotdeauna şi va 
rămâne de-a pururi nemuritoare. Această descoperire nu 
poate fi făcută decât de fiecare om în parte, în sine şi 
pentru sine. Nimeni nu poate transmite altcuiva acest 
adevăr. Fiecare om trebuie să facă în sine experienţa 
nemuririi! Dacă cineva nu crede într-un adevăr, oricât de 
evident ar părea el, respectivul adevăr este inexistent 
pentru el, indiferent de numărul celor care l-au 
descoperit. Fiecare om trebuie să recunoască în sine că 
moartea nu este nimic altceva decât viaţa însăşi, că fiinţa 
umană nu trebuie să moară, că ea nici măcar nu poate să 
moară. Este pur şi simplu ceva imposibil! 

La vremea respectivă nu ştiam însă nimic din toate 
acestea. Moartea reprezenta încă pentru mine un zid 
negru, de care mă izbeam cu capul. 

Dar eram tânără, aşa că puteam găsi resurse ca să 
mă liniştesc. De aceea, am refulat chestiunea şi am 
încercat să nu mă mai gândesc la ea. Asemenea idei nu 
puteau decât să mă slăbească, iar eu doream să îmi fac 
planuri pentru viitor. 

În general, îmi rezolvam singură problemele. Tata 
nu se băga niciodată în problemele personale ale copiilor 
săi. Era foarte prins cu munca lui şi nu avea decât 
rareori timp să remarce ce se petrecea în familia lui. Nu 


ne întâlneam decât la masă, unde, în mod evident, nu 
suflam un cuvânt despre scenele pe care mi le făcea 
logodnicul meu. Mama mă iubea la fel cum îşi iubea toţi 
copiii, dar nu m-a înţeles decât mult mai târziu, când ne- 
am despărţit pentru totdeauna. Ea îşi dorea încă să mă 
vadă devenind o soţie ascultătoare, să-mi ţin casa şi să 
devin o mamă bună. Acesta era de altfel şi scopul meu, 
dar ideile noastre legate de drumul pe care trebuia să-l 
urmez ca să ajung aici erau foarte diferite. Calea mea nu 
putea fi calea ei, la fel cum nu putea fi calea nimănui 
altcuiva. De aceea, nu puteam accepta sfaturile sale. 
Mama dorea să mă pregătesc pentru rolul unei femei 
delicate şi fine, în timp ce eu doream să fac toate 
eforturile posibile pentru a mă realiza prin muzică, prin 
artă! Nu puteam conta decât pe mine, astfel încât mă 
obişnuisem să gândesc, să meditez şi să acţionez într-o 
manieră cât mai independentă cu putinţă, atât cât mi se 
permitea în familie. Încercam tot timpul să-mi imaginez 
singură viitorul, fără să cer sfatul nimănui. Doream să 
urmez Academia de Muzică şi să-mi termin studiile până 
la obţinerea unei diplome. Tata ne spusese întotdeauna: 
„Nu vă ataşaţi prea tare de confortul vostru actual. 
Bunurile materiale pot fi cu uşurinţă distruse, în timp ce 
cunoaşterea va rămâne întotdeauna în proprietatea 
voastră şi nimeni nu va putea să v-o fure vreodată. 
Învăţaţi cât de mult puteţi. Sper ca fiecare dintre voi să 
obţină cel puţin o diplomă. Dacă lucrurile vor merge 
bine, o veţi putea lăsa să zacă într-un sertar, dar dacă vă 
veţi trezi în dificultate, ea vă va ajuta să vă câştigaţi o 
pâine!” 

Ah, tată, dragă tată, atât de înţelept şi de devotat 
nouă! Între toate comorile pe care mi le-ai lăsat 
moştenire, acest sfat a fost cel mai important! La vremea 
respectivă nimeni dintre noi nu-şi imagina ce cotitură va 
lua destinul nostru, aşa că nu priveam cuvintele tale 
decât dintr-o perspectivă pur pedagogică. De câte ori nu 
m-am gândit mai târziu la cuvintele tale, atunci când 


războiul ne-a distrus tot ceea ce posedam şi când m-am 
trezit singură, lângă un soţ grav rănit în luptă şi 
incapabil să mai lucreze. Într-adevăr, singurul lucru care 
ne-a salvat atunci a fost ceea ce aveam în mine, ceea ce 
ştiam; căci toate bunurile noastre exterioare fuseseră 
distruse. 

La vremea când mă mai gândeam încă la viitorul 
meu, acolo sus, în munţi, nu ştiam încă ce-mi va rezerva 
destinul, dar am înţeles valoarea sfatului primit de la 
părintele meu. 

De aceea, după ce m-am întors acasă la sfârşitul 
verii, gata să încep un nou capitol al vieţii mele, mi-am 
concentrat întreaga energie pentru obţinerea unei 
diplome de profesoară de pian. Toate celelalte probleme 
le-am lăsat în mâinile destinului. 


Primele viziuni asupra viitorului 


În timpul celor şase ani ai logodnei mele s-a 
petrecut ceva atât de surprinzător şi de impresionant 
încât mi-a influenţat toată viaţa mea ulterioară. Atenţia 
mea a fost atrasă de lumea profund ascunsă în interiorul 
fiecărei fiinţe: lumea necunoscută, inconştientul „eului” 
uman. 

Aveam 15 ani când am descoperit pentru prima oară 
că aveam uneori capacitatea de a vedea viitorul în vis, cu 
o precizie perfectă. Fenomenul se repeta de fiecare dată 
la fel: visam şi vedeam tot felul de imagini haotice, fără 
legătură unele cu altele. Apoi mi se părea că se ridică o 
cortină care îmi permite să văd lucrurile foarte clar, în 
culori şi într-o suită logică, aşa cum se petrec în 
realitate. 

Atunci când mi s-a întâmplat pentru prima oară, 
eram în baia părinţilor mei când am văzut un tânăr care 
încerca să aducă la viaţă un nou-născut complet vânăt, 
ca şi cum s-ar fi sufocat. O asistentă gata să-i vină în 
ajutor stătea în imediata lui apropiere. Copilul nu respira 


deloc. Medicul îl scălda alternativ când în apă rece ca 
gheaţa, când în apă caldă. Apoi l-a luat de picioare şi a 
început să-l balanseze cu capul în jos, până când în 
sfârşit, spre marea uşurare a tuturor celor de faţă, s-a 
auzit un scâncet. Tata, care stătea la uşă, s-a repezit 
către patul mamei, a căzut în genunchi, şi-a pus capul pe 
marginea patului şi a plâns aşa cum nu a făcut-o 
niciodată înainte. Mama era foarte palidă, dar zâmbetul 
ei obişnuit îi strălucea pe buze şi îi ilumina faţa; ea 
mângâia părul tatei. Acesta s-a calmat treptat, s-a ridicat 
în picioare şi s-a dus în camera de vizavi, unde se aflau 
mătuşa Raphaela şi fiica ei, aşteptând să o poată vizita 
pe mama. În mod ciudat, putem vedea simultan în toate 
camerele, lucru care în realitate nu este posibil. M-a mai 
surprins un lucru: tânărul, care, între timp, pusese 
bebeluşul în mâinile unei asistente, avea un mers săltat. 
Am mai observat părul său blond şi cârlionţat, şi l-am 
auzit cu claritate spunând: 

— Mama şi copilul sunt în afara oricărui pericol. Nu 
au nevoie decât de calm şi de izolare. Dacă cineva de 
afară intră în cameră, nu pot răspunde pentru starea lor 
de sănătate, căci sunt amândoi slăbiţi şi o infecţie este 
oricând posibilă. 

— Bineînţeles, doctore, i-a răspuns mătuşa, după 
care am văzut-o cum pleacă împreună cu fiica ei. Apoi 
imaginile s-au înceţoşat, iar eu m-am trezit. 

A doua zi dimineaţă m-am repezit la mama să-i 
povestesc visul. Ea a râs şi mi-a spus: 

— Te rog, renunţă la asemenea vise. Am destui 
copii! Şi cum se face că mătuşa Raphaela a fost prezentă 
în visul tău? Ea nici măcar nu locuieşte împreună cu noi. 
Şi cine este acest tânăr cu mersul săltăreţ şi cu părul 
blond? Nu ţi se pare nimic suspect atunci când visezi 
tineri frumoşi? 

— Nu ştiu, mamă, cine este, dar aşa l-am văzut eu în 
vis. 

La masă, toată lumea a vorbit de visul meu, dar a 


doua zi l-au uitat cu toţii. 

Şase luni mai târziu, mama s-a simţit indispusă. Nu 
mai putea să mănânce, iar medicul s-a gândit că ar putea 
avea un ulcer duodenal. I s-au făcut radiografii şi tot felul 
de examene medicale, dar acestea nu au elucidat cazul. 
Atunci, medicul i-a recomandat mamei să consulte un 
ginecolog. După consultaţie, acesta i-a spus: „Vă felicit! 
Finalul acestei boli grave de care suferiţi va fi un botez!”, 
după care a râs din toată inima. 

Mama s-a întors acasă disperată. Avea deja 39 de 
ani. Apoi s-a calmat şi şase luni mai târziu, adică la exact 
un an după visul meu, când nimeni nu mai suspecta 
posibilitatea ca mama să mai dea naştere unui copil, 
incredibilul s-a produs totuşi. Bătrânul profesor angajat 
pentru naştere i-a recomandat ca asistent pe un tânăr 
deja celebru. Copilul a venit pe lume practic sufocat. A 
fost nevoie să treacă 20 de minute înainte ca el să scoată 
primul sunet. Epuizat de emoţii, tata a căzut în genunchi 
în faţa mamei şi marele bărbat a plâns ca un copil. 
Mătuşa Raphaela, care se afla la noi pentru două zile, 
împreună cu fiica ei, era pe punctul de a pleca când 
copilul s-a născut. Cele două au aşteptat în camera de 
alături, până când tata a venit să le spună că totul s-a 
terminat cu bine. Inainte de plecare, mătuşa Raphaela a 
întrebat dacă putea să o vadă pe mama. Atunci a intrat 
tânărul medic - care avea într-adevăr un mers săltăreţ şi 
părul blond! — şi a pronunţat exact cuvintele pe care le 
auzisem eu în vis. Da, totul s-a petrecut exact așa cum 
văzusem eu! Ca şi cum aş fi văzut scenele dintr-un film, 
tăiate de restul evenimentelor. 

De atunci, mi s-a întâmplat deseori să văd viitorul. 
Aceste viziuni îmi apăreau întotdeauna în vis, ca şi cum 
s-ar fi ridicat o cortină, apoi, mulţi, mulţi ani mai târziu, 
am reuşit să intru în această stare de receptivitate în 
mod voluntar, fără să mai adorm. 

Noua mea surioară a intrat în familie aproape ca o 
nepoţică. Grete avea deja 19 ani, eu 16 şi fratele meu 9. 


Evident, ea a devenit preferata tuturor. Sosirea ei printre 
noi le-a captat atenţia celor mari, astfel încât noi, cei mai 
în vârstă, am rămas în planul din spate al preocupărilor 
familiale, şi adeseori singuri. In toate ieşirile noastre, la 
concerte, la patinaj, la diferite petreceri, singura care ne 
însoțea a fost de cele mai multe ori guvernanta. Mama îşi 
consacra tot timpul noului-născut, la fel cum făcuse 
cândva cu fratele meu. Nu-i de mirare că nu a mai avut 
ocazia să-şi facă griji în legătură cu problemele mele 
personale, deşi a remarcat în treacăt certurile mele cu 
logodnicul pe care îl aveam. Pe scurt, am fost nevoită să 
lupt singură, fără niciun ajutor. 


Trecutul se trezeşte 


Era încă vară când m-am întors acasă de la mătuşa 
Raphaela, după ruperea logodnei mele. Aveam 19 ani şi 
visam să mă pot bucura de noua mea libertate. Puteam 
în sfârşit să mă întâlnesc cu diferiţi tineri fără să am 
parte de cele mai cumplite scene de gelozie. 

Imediat ce m-am întors, m-am dus la clubul de tenis, 
unde am făcut cunoştinţă cu un tânăr simpatic şi curat, 
cu o înfăţişare agreabilă. Avea un cap frumos, un corp 
musculos şi bine întreţinut, şi purta un costum de tenis 
de un alb imaculat. Mi-a plăcut imediat - la fel cum i-am 
plăcut şi eu lui! Trei zile mai târziu, o parteneră de joc a 
aruncat cu neîndemânare racheta şi a nimerit în capul 
copilului de mingi. Copilul a început să plângă. Tânărul 
cel simpatic şi-a pus jos racheta, s-a dus la copil şi l-a 
luat în braţe, fără să-i pese deloc de lacrimile care i se 
scurgeau pe costumul cel alb. L-a mângâiat, i-a şters 
lacrimile şi i-a dat o monedă de argint, până când copilul 
a încetat să mai plângă şi s-a dus la bufet să-şi ia 
bomboane. 

Această scenă mi-a încălzit inima. O, m-am gândit, 
mai există deci şi tineri care au o inimă în piept? Deja 
începeam să-l iubesc... 


Ne-am celebrat logodna în iarnă. Ne iubeam 
profund, cu pasiune, iar eu aşteptam cu nerăbdare să-i 
devin soţie, trup şi cu suflet, din toată fiinţa mea. 

Tata dorea să-mi termin mai întâi studiile. Mai 
aveam încă un an la Academia de Muzică. Am fost nevoiţi 
aşadar să aşteptăm. În fiecare zi petreceam 4-5 ore la 
pian, învățând legile armoniei, cântam muzică de 
cameră, făcând tot ceea ce trebuia pentru a-mi pregăti 
examenele. Logodnicul meu îşi petrecea serile la noi 
acasă. 

Intr-o seară, după ce el a plecat, m-am pus în pat şi 
am adormit profund. Ca de obicei, prin visul meu s-au 
derulat tot felul de imagini onirice, haotice şi fără nicio 
logică. Dintr-o dată, am auzit un sunet ciudat care se 
repeta ritmic, ca un fel de bubuit, din ce în ce mai 
puternic, până când m-am trezit şi am redevenit 
conştientă. 

Am deschis ochii şi am constatat că zgomotul ritmic 
provenea de la toba supraveghetorului de sclavi din 
dreapta mea, care ţinea ritmul pentru sclavii care mă 
trăgeau. Eram culcată pe ceva care semăna cu o sanie ce 
aluneca pe nişte şine. Ştiam că sunt dusă în afara unui 
palat, căci am auzit porţile închizându-se în spatele meu. 

Doream să mă scol, dar eram incapabilă, membrele 
mele nu mă ascultau: tot corpul meu, de la gât până la 
tălpi, era înconjurat de nişte centuri foarte strânse. 
Stăteam astfel, ca o bucată de marmură, cu mâinile 
încrucişate pe piept şi cu picioarele întinse. Poziţia nu-mi 
permitea să văd decât înainte şi în sus. Am privit către 
picioare şi am văzut spinările acoperite de sudoare ale 
oamenilor care trudeau sub soarele de plumb. Sclavii 
avansau ritmic şi mă duceau tot mai departe. Deasupra 
capetelor lor am zărit un mare edificiu din piatră albă, pe 
care se vedea o pată neagră, ca o poartă. Această clădire 
cu pereţii strălucitori de albi se profila uluitor pe 
albastrul cerului. Sclavii continuau să mă tragă, edificiul 
se apropia, poarta devenea din ce în ce mai mare. 


Am privit către cer, al cărui albastru devenise 
aproape negru. Două păsări mari zburau deasupra mea: 
să fi fost berze sau cocori? 

Clădirea era din ce în ce mai aproape. Pata neagră a 
devenit acum foarte mare... da... este într-adevăr o 
deschizătură. O, acum recunoşteam locul... Eram în 
Valea Morților... în acest mormânt! Am sosit deja. Sclavii 
au intrat înăuntru, dispărând în întuneric... Am intrat şi 
eu în gaura cea neagră, şi după lumina orbitoare a zilei, 
totul a devenit întunecat. Nu mai exista nimic... mă aflam 
în întunericul cel mai deplin! Înspăimântată, am încercat 
să aflu răspunsul la întrebarea: „Oare cât timp, cât timp 
trebuia să rămân aici, prizonieră?” 

Am auzit atunci o voce foarte distinctă, pe care o 
cunoşteam foarte bine, pronunţând  imperturbabil 
verdictul: 

„Trei mii de ani... ”. 

Terorizată, mi-am pierdut cunoştinţa... 

Cineva încerca să mă scuture din toate puterile. Mi- 
am ridicat ochii şi am întâlnit privirea sorei mele. 
Aceasta mă scutura, speriată. 

— Pentru numele lui Dumnezeu, mi-a spus ea, ce ţi 
s-a întâmplat? Stăteai aici, cu ochii întredeschişi, şi 
gemeai ca şi cum ai fi fost pe punctul de a muri! Nu te 
simţi bine? S-o chem pe mama? 

Am vrut să-i răspund, dar din gura mea nu a ieşit 
niciun sunet. Teroarea prin care trecusem continua să 
mă paralizeze. l-am făcut un semn sorei mele să se 
liniştească. Am căzut apoi înapoi pe pernă şi am încercat 
să mă gândesc, dar nu puteam face nici măcar acest 
lucru. Am rămas astfel vreme îndelungată, încă 
înspăimântată, aşteptând ca inima să mi se calmeze, şi 
eu împreună cu ea, încercând să-mi redobândesc 
controlul, să înţeleg cine sunt şi unde mă aflu. Sora mea 
a rămas alături de mine, apoi, dându-şi seama că m-am 
liniştit şi că am început să respir mai regulat, m-a 
întrebat: 


— Ai nevoie de ceva? 

— Nu, mulţumesc, i-am răspuns eu. 

A doua zi, am încercat să-mi pun gândurile în 
ordine. Ce anume văzusem? Ce se petrecuse în timpul 
nopţii? Visul semănase cu cele despre viitor, dar era 
limpede că nu putea fi un vis premonitoriu. În viziunile 
despre viitor rămâneam întotdeauna aceeaşi persoană ca 
şi în starea de veghe, în timp ce de această dată eram 
altcineva! 

Eram cea de aici, dar în acelaşi timp eram şi fiinţa 
condusă spre cavou, unde m-am simţit acasă. În câteva 
minute trăisem o experienţă în care ştiam exact cine 
sunt, cui aparţin, unde mă aflu acasă, pentru ca apoi să 
retrăiesc nişte episoade dintr-o altă viaţă, dintr-un alt 
cămin, care era exact căminul despre care îmi aminteam 
pe când eram copil, acolo unde mă simţeam cu adevărat 
„acasă”, şi în care „marele om” era de fapt tatăl şi soţul 
meu de atunci, „adevăratul” meu tată. Anii care au trecut 
şi acceptarea progresivă a situaţiei prezente mă făcuseră 
să mă obişnuiesc cu ideea că părinţii mei actuali erau 
„adevăraţii” mei părinţi. Dar ciudata impresie rămăsese 
de-a pururi gravată în subconştientul meu şi ieşea acum 
la iveală. Era surprinzător că lucruri care mi se păruseră 
evidente atunci când le-am „retrăit” mi se păreau acum 
bizare. Cele două atitudini se aflau într-o opoziţie 
evidentă. De pildă, ştiam că este perfect normal să fiu în 
acelaşi timp fiica şi soţia tatălui meu - faraonul - 
resimţind acest lucru ca pe o onoare. În situaţia prezentă 
această idee mă şoca, întrucât educaţia modernă îmi 
sădise în suflet principii morale complet diferite. Dar la 
epoca respectivă ele nu erau deloc imorale, ci părea 
complet normale. Dacă soţia faraonului murea, iar acesta 
nu avea o soră, el îşi ridica fiica la rangul de soţie. Era 
imposibil să plaseze pe altcineva, străin de familia sa, 
deasupra fiicei sale în rang. Deci, cine altcineva decât ea 
putea sta alături de regalul ei consort ca soţie şi regină? 
Ce era imoral în asta? Dimpotrivă, ar fi părut imoral să 


introduci o străină în sânul familiei. Îmi aminteam de 
atâtea lucruri, îndeosebi de Templul în care fusesem de 
atâtea ori, dar mai erau multe aspecte care îmi 
rămăseseră neclare. Nu ştiam de ce eram aşezată în 
giulgiu, încercuită de centuri, de ce fusesem introdusă în 
mormânt? Şi cui îi aparţinea acea voce familiară? Cui? 
Un zid părea să îmi blocheze accesul la propriile mele 
amintiri, şi ori de câte ori mă forţam să îmi reamintesc, 
ceva ca un curent electric se opunea. Nu puteam regăsi 
drumul către propriul meu trecut! 

A doua zi la micul dejun, i-am zis lui tata: 

— Am învăţat la şcoală că piramidele erau morminte 
regale. Nu-i adevărat! Nu toate piramidele serveau drept 
morminte, unele dintre ele serveau cu totul altor scopuri. 
Morţii erau îngropaţi între zidurile cetăţii, în Oraşul 
Morților. Ei erau aduşi din palatul regal într-un fel de 
giulgiu aşezat pe o sanie şi erau traşi până în locul în 
care erau îngropaţi. Mormântul era apoi blocat cu o 
poartă de piatră. 

Uimit, tata m-a privit şi mi-a spus: 

— De unde cunoşti tu toate aceste detalii, în 
condiţiile în care toţi egiptologii susţin că piramidele 
sunt morminte regale? Nu am auzit niciodată vorbindu- 
se de un Oraş al Morților! 

— Şi totuşi, tată, eu ştiu mai bine, i-am răspuns eu, 
conştientă de adevărul spuselor mele. 

— De unde ştii? a insistat el. 

Toate privirile erau aţintite asupra mea. 

— Mi-e greu să-ţi spun cu exactitate. Nu pot să 
explic, după care le-am povestit tuturor viziunea mea de 
noaptea trecută. 

Tata m-a ascultat cu multă atenţie şi a constatat că 
mai tremur încă, deci era limpede că trăisem ceva ieşit 
din comun. În final, a spus: 

— În Hamlet, Shakespeare spune: „Horatio, există 
pe pământ şi în cer lucruri pe care voi, cu filosofia 
voastră, nici măcar nu le visaţi!” Am auzit vorbindu-se de 


amintiri din alte vieţi, dar personal nu cred în asemenea 
lucruri. Aş vrea să ştiu cum se poate ascunde întreaga 
istorie a unei familii, cu toţi nenumăraţii săi strămoşi, 
într-o celulă minusculă, aproape invizibilă? Savanţii emit 
ipoteze şi le schimbă la fiecare 20 de ani. De aceea, ţi-aş 
recomanda să nu te mai gândeşti la asemenea lucruri. 
Uită-ţi visul... sau viziunea. Ea îţi poate influenţa 
sistemul nervos şi îţi poate afecta echilibrul interior. Mai 
bine fixează-ţi picioarele pe pământ şi uită totul despre 
înmormântările egiptene. Poate că ai citit ceva în 
legătură cu acest subiect... 

— Nu, tată. Nu am citit şi nu am auzit absolut nimic 
în legătură cu acest subiect, cu excepţia puţinelor 
informaţii predate la şcoală şi care nu mi-au stârnit cu 
adevărat interesul. De altfel, şcoala m-a învăţat lucruri 
despre Egipt complet diferite de cele din viziunea mea. 
Nu înţeleg deloc această experienţă, dar am convingerea 
interioară că ceea ce am trăit a fost absolut exact. În 
plus, ştiu cu certitudine că persoana din vis eram eu, 
deşi nu pot explica cum de m-am transformat în ceea ce 
sunt acum. Dar cine era cealaltă persoană? Nu înţeleg 
nimic. Este oare posibil ca o fiinţă umană să trăiască de 
mai multe ori? 

— Avem fructe la masă? a întrebat brusc tata. I s-au 
adus fructele, iar conversaţia s-a orientat către alte 
subiecte. 

Când m-am culcat din nou, în seara respectivă, eram 
curioasă dacă voi mai visa iarăşi despre celălalt „eu”. Nu 
s-a întâmplat însă nimic. Am aşteptat multă vreme, zile şi 
nopţi. Am încercat chiar să mă proiectez singură în acea 
lume a trecutului, dar nu am reuşit. Visul nu s-a mai 
repetat. 

Incetul cu încetul am uitat de el, sau mai bine zis nu 
m-am mai gândit la el. Natura mea echilibrată mă făcea 
să lucrez foarte mult. Exersam la pian, pictam portrete, 
studiam, şi Îmi aşteptam logodnicul în fiecare seară... 

Şi astfel a trecut un an. 


Cea de-a doua întâlnire cu moartea 


A sosit în sfârşit şi ziua căsătoriei mele. Când îmi 
amintesc astăzi de ea, mi se pare că a fost un vis: eu în 
rochie cu trenă lungă, cu un voal alb pe faţă, intrând în 
salon şi punându-mi braţul pe cel al logodnicului meu, 
îmbrăcat în haine de gală. Ni s-au făcut fotografii, lucru 
care nu mi-a plăcut niciodată şi care mă face întotdeauna 
să fiu nervoasă. Am coborât apoi scările şi am urcat în 
maşina decorată cu flori, urmaţi de Grete şi de verişoara 
mea, amândouă îmbrăcate în roz, însoţite de cei doi veri 
cu care încheiasem cândva pactul de „prietenie eternă”. 
Intre timp, deveniseră amândoi tineri ofiţeri foarte 
cocheţi! Urma apoi fratele meu cu faţa lui serioasă şi 
tristă - avea 14 ani - şi micuța mea surioară de patru ani, 
o adevărată păpuşă care observa lumea adulţilor cu un 
aer obraznic. Urma apoi un întreg cortegiu format din 
părinţi, mătuşa Raphaela, frumoasă şi distinsă, mama 
logodnicului meu, mama mea, strălucitoare, frumoasă şi 
încă tânără la braţul lui tata, care, cu fracul şi cu 
papionul său, impresiona toate femeile din apropiere. 
Când a observat că mă amuz de frizura lui, el mi-a 
zâmbit într-un fel care mi-a dat de înţeles că toate aceste 
formalităţi i se pare şi lui puţin ridicole. Dacă ar fi ştiut 
cât sufeream din cauza mănuşilor pe care trebuia să le 
port, lungi până la umeri! Of, dacă aş fi putut să le smulg 
şi să mă simt liberă! Cu buchetul în mâini, mi se părea că 
eu şi logodnicul meu eram victimele decorate cu flori ale 
unui „ritual” tiranic, dar că trebuia să jucăm acest rol. 
Mi-ar fi plăcut să fug şi să scap de privirile 
nenumăratelor mătuşi, unchi, cunoştinţe şi alţi spectatori 
care se uitau la noi ca la circ. Ştiam că trebuie să mă 
concentrez asupra sacramentului suprem: realizarea 
iubirii. Dar ce mare era diferenţa de concepţie! Puteam 
vedea cum unele din rudele noastre şuşoteau la urechile 
altora, comentând tot felul de istorii stupide pe seama 


noastră. Dar nu puteam să fug, aşa că lunga coloană de 
maşini s-a îndreptat către biserică, unde am intrat şi am 
ajuns în faţa altarului. Doream să fiu sentimentală, 
romantică, emoţionată... dar nu reuşeam. Eram la fel de 
calmă şi de echilibrată ca de obicei. Am ascultat cu 
răbdare preotul care a rostit cuvinte frumoase. Mă 
privea în ochi şi mi-am dat seama că se gândeşte la ceea 
ce i-am cerut: să ţină o slujbă cât mai scurtă, căci în caz 
contrar mă va lua căscatul! Ce brutal! Mama rămăsese 
şocată de impertinenţa mea, dar cel puţin am obţinut ce 
am vrut: slujba a fost scurtă şi la obiect. Domnul fie 
lăudat! Nu lungimea slujbei de căsătorie determină 
fericirea în cuplu, asta e clar! În cele din urmă am ieşit, 
iar alaiul de părinţi şi prieteni s-au repezit asupra 
noastră să ne felicite, să ne atingă, să ne îmbrăţişeze, şi 
totul părea că nu se mai termină... Toţi unchii mai în 
vârstă îţi găsesc o plăcere perversă în a îmbrăţişa o 
mireasă tânără, lucru care m-a dezgustat întotdeauna... 
Of, s-a terminat totul! Singurul test care mai rămăsese 
era banchetul. În sfârşit, toată lumea s-a retras. M-am 
schimbat şi am plecat împreună cu soţul meu în călătoria 
de nuntă... 

După ce aşteptasem atâta vreme să devin soţia celui 
pe care îl iubeam atât de mult, m-am simţit copleşită. 
Trăiam fericirea supremă, o fericire pe care nu mi-o 
imaginasem niciodată. Îmi atinsesem țelul; devenisem 
soţia lui în faţa lui Dumnezeu şi a oamenilor. Între noi nu 
mai existau interdicții. Îl iubeam cu pasiune, din toată 
inima, iar el îmi răspundea cu aceeaşi iubire. Era 
împlinirea supremă a iubirii, cu trup şi suflet. 

Apoi, dintr-o dată, totul s-a spulberat. M-am lovit cu 
capul de zid, de acelaşi zid de care mă mai lovisem 
odată: m-am întâlnit cu moartea pentru a doua oară în 
viaţa mea. Dar de această dată a fost infinit mai 
dureros... 

Atâta timp cât aşteptasem această fericire avusesem 
un punct fix în ceea ce privea viitorul meu; avusesem un 


ţel. Acum am atins acest ţel, iar sufletul meu a fost 
satisfăcut. De aceea, viitorul a devenit dintr-o dată gol 
pentru mine. Am căzut în acest gol, căci nu ştiam dacă 
mai merită să mai aştept altceva de la viaţă. Ce putea să 
îmi mai rezerve viitorul? Am realizat tot ceea ce îmi 
propusesem. Tot ce mai putea să mi se întâmple era să 
îmi umplu timpul rămas. Timpul care îmi mai rămânea? 
Dar până când? Răspunsul era simplu: până la moarte! 

Trebuia să recunosc că orice aş mai face şi orice aş 
mai realiza în această viaţă, orice urma să-mi mai aducă 
destinul, avansam - la fel ca şi orice altă fiinţă umană - 
într-o singură direcţie, căci nu mai exista alta: moartea! 
Când va veni ea? Nimeni nu ştie, dar este cert că va veni 
şi totul va dispărea odată cu ea! 

Mai trebuia să recunosc şi că iubirea noastră nu 
putea dura la infinit, căci unul dintre noi va muri cu 
siguranţă înaintea celuilalt. Atunci, toată această fericire 
va dispărea. Ori de câte ori mă aflam lângă soţul meu şi 
îmi scăldam privirea în frumoşii lui ochi arzând de iubire, 
o gheară rece mă strângea de gât şi auzeam în interiorul 
meu această întrebare: „Cât timp te vei putea bucura de 
aceşti ochi frumoşi? Ce îţi va rezerva viitorul? Chiar dacă 
am admite că eşti extraordinar de norocoasă şi că vei trăi 
alături de el foarte, foarte mult timp, sfârşitul va fi 
acelaşi, căci nu poate exista decât unul: el îţi va închide 
ochii, sau tu îi vei închide lui ochii! Veţi fi obligaţi să vă 
despărțiți, să vă separați unul de celălalt. Timpul trece 
cu repeziciune uimitoare, iar sfârşitul se apropie, mai 
devreme sau mai târziu. Fericirea cea mai mare, iubirea 
cea mai profundă, totul trebuie să aibă un sfârşit, iar voi 
veţi pierde totul, vă veţi pierde unul pe celălalt, şi tot ce 
ar fi putut fi frumos şi fericit...”. 

În timp ce ascultam această voce îmi priveam 
iubitul. Ştiam că chiar dacă nu aş fi dorit să aud vocea 
trebuia totuşi să o ascult, nu o puteam face să tacă, căci 
ea avea dreptate, ea spunea adevărul! 

Am constatat deseori că oamenii acţionează ca şi 


cum viaţa lor ar fi eternă. Ei nu se gândesc la viitor. 
Majoritatea oamenilor nu par să realizeze că va veni o zi 
când vor muri, ei şi cei pe care îi iubesc. Ei nu recunosc 
faptul că a fi împreună aici, pe pământ, reprezintă un 
cadou de scurtă durată, care trebuie să aibă un sfârşit. 
Mai devreme sau mai târziu, unul sau altul moare, şi 
totul s-a sfârşit. Oamenii nu vor să se gândească la asta. 
De altfel, faptul că se gândesc sau nu, nu schimbă cu 
nimic lucrurile. Atunci care este sensul fericirii, dacă 
destinul ne ia înapoi acest cadou, într-o manieră 
inexorabilă? La ce serveşte ea? Doar ca să fii încă şi mai 
nefericit? Lupţi să atingi fericirea, iar când ai obținut-o, 
ştii că ea îţi va fi luată. Cu cât fericirea este mai mare, cu 
atât mai mare va fi pierderea. De fapt, eram mult mai 
fericită atunci când nu eram prea fericită, căci încă nu 
aveam posibilitatea de a-mi pierde fericirea. Rezultă în 
mod implicit că cel care n-a fost niciodată fericit este de 
fapt cel mai fericit, întrucât el nu are nimic de pierdut! 
Ce concluzie înfiorătoare! Dar de ce trebuie să fie aşa? 
Pentru că totul nu durează decât o perioadă, pentru că 
nimic nu este permanent, pentru că totul moare, totul 
trece, totul trebuie să treacă! 

O, timp! Fragilitate a momentului! Cât va mai trebui 
să sufăr din cauza ta? De câte ori va trebui să-mi mai 
izbesc capul de zidul tău negru şi impenetrabil? Tu mi-ai 
otrăvit fiecare minut de fericire din viaţă, căci ştiam că 
de îndată ce obţineam ceva, l-am şi pierdut, întrucât acel 
ceva va avea cu siguranţă un sfârşit. 

Şi totuşi, astăzi îţi mulţumesc, mortalitate! Nu mi-ai 
permis niciodată să mă bucur, nici măcar un minut, de o 
fericire trecătoare, efemeră. Numai astfel, suferinţa mea 
constantă m-a făcut să descopăr fericirea infinită, 
nemurirea, Sinele etern şi divin! 

La vremea respectivă nu aveam însă idee că aşa 
ceva există. Nu ştiam că nefericirea mea era de fapt 
starea ființei pierdute, care strigă după ajutor din 
profunzimile sufletului, cea care anunţă mântuirea. După 


cum spune cartea sfântă, Biblia: „Eu sunt vocea celui 
care strigă în deşert. Eu netezesc calea Domnului. Eu vă 
botez cu apă, dar după mine va veni cineva mai puternic 
decât mine. Eu nu voi fi nici măcar demn să-i leg curelele 
de la sandale. Iar El vă va boteza cu Duhul Sfânt şi cu 
foc...”. 

În acele vremuri eu mă aflam încă în deşert, strigam 
în sinea mea după ajutor, plângeam cu lacrimi invizibile. 
Am fost botezată cu apă - lacrimile mele - dar nu ştiam 
că va veni timpul când voi întâlni Ființa eternă. Această 
stare este urmată de cea despre care se spune: „Eu sunt 
învierea şi viaţa; cel care crede în mine va avea viaţa 
eternă, chiar dacă va muri” - iar acesta este botezul cu 
Duh Sfânt şi cu foc... 

Dar nu ajunsesem încă acolo, eram precum loan 
Botezătorul în deşert, strigând după ajutor, eram 
singură, absolut singură cu disperarea mea... Nu doream 
să vorbesc despre asemenea lucruri cu soţul meu. Acesta 
era atât de fericit, nu m-ar fi înţeles niciodată. Dacă nu 
se gândea singur la toate acestea, dacă trăia încă visul 
muritorilor de ce laş fi trezit eu, făcându-l să fie 
nefericit? Nu vedeam nicio soluţie la problema mea şi 
nimeni nu ar fi putut spune că nu aveam dreptate. 
Oricine ar fi trebuit să recunoască faptul că totul este 
efemer, iar singura consolare părea a fi „să nu te mai 
gândeşti la acest lucru”. Ideea de ignorare a realităţii nu 
mă satisfăcea însă deloc... iar micile poveşti despre 
lumea de dincolo, pe care ni le relata religia, încă şi mai 
puţin. Toate acestea nu sunt decât poveşti de adormit 
oamenii mari. Fericiţi sunt cei care le cred, dar o fiinţă 
raţională are nevoie de dovezi. Chestiunea a devenit 
pentru mine o preocupare continuă, o povară spirituală 
de care nu mă puteam elibera. Din păcate, orice greutate 
psihică afectează mai devreme sau mai târziu şi corpul... 


Tenebre 


Statura şi constituţia mea semănau întru totul cu 
cele ale tatălui meu. Eram înaltă, cu părul închis la 
culoare, chiar dacă nu la fel de negru ca al său. Tenul 
meu nu era trandafiriu, ca cel al mamei, ci palid, ca cel al 
tatălui. Singura diferenţă se referea la ochii mei de un 
albastru profund, în timp ce ochii lui tata erau negri. 

După căsătorie am devenit încă şi mai palidă şi mai 
slabă. Nu puteam să scap de ideea caracterului trecător 
şi a aspectului tranzitoriu al tuturor lucrurilor. Nu mă 
simţeam nici liberă nici fericită. Această preocupare 
psihică permanentă a sfârşit prin a avea repercursiuni 
fizice dezagreabile. 

Într-o seară m-am culcat perfect sănătoasă. A doua 
zi dimineaţă, am deschis ochii şi am privit întâmplător 
tavanul. Spre surpriza mea, am descoperit acolo o pată 
neagră. Uimită, m-am aşezat să văd mai precis ce 
reprezenta acea pată neagră, care s-a mişcat şi ea, 
imitându-mi mişcarea trupului. Părea să urce şi apoi să 
coboare lent. 

Inima mea s-a strâns. Am realizat că pata nu se afla 
pe tavan, ci în ochiul meu. Mi-am deschis şi mi-am închis 
alternativ ochii de mai multe ori, şi am constatat că pata 
se afla doar la nivelul ochiului drept. 

Auzisem odată vorbindu-se de o tulburare a vederii 
numită „musculiţe zburătoare”. Cel care suferă de 
această boală vede zburând prin faţa ochilor mici puncte 
negre, ca şi cum ar vedea un roi dezordonat de muşte. 
Se părea că originea bolii era pe bază nervoasă, iar 
doctorii afirmau că nu este o boală gravă. Am încercat 
aşadar să vă aceste „muşte zburătoare”. Am privit în sus, 
în jos, iar pata neagră a continuat să se mişte, urmând 
legea gravitaţiei, ca şi cum ar fi fost prinsă cu un fir de o 
extremitate a ochiului, capătul celălalt al firului 
rămânând liber şi urmând mişcarea oculară. Nu părea să 
fie vorba de o iluzie optică pe bază nervoasă. Era ceva 
cât se poate de real, de fizic! 

Astfel a început pentru mine un lung şi penibil 


calvar, specific tuturor celor care suferă de boli în faţa 
cărora ştiinţa rămâne neputincioasă. 

M-am dus de la un profesor la altul, dar numai 
pentru a auzi repetându-mi-se că ochiul nu poate fi 
vindecat întrucât simptomele nu sunt specifice unei boli 
organice. Unul dintre doctori mi-a spus: 

— Nu este o boală, şi de aceea nu poate fi vindecată. 
Este vorba de un semn de îmbătrânire care apare foarte 
rar şi la tineri, la fel cum există tineri al căror păr albeşte 
din cauza unor probleme psihice. Cum poate fi remediată 
problema? Situaţia se poate stabiliza dacă problemele 
psihice dispar. Cât despre vindecare... numai bolile pot fi 
vindecate. Ştiinţa contemporană este neputincioasă în 
faţa răului de care suferiţi. La persoanele în vârstă acest 
lucru nu este periculos, întrucât răul avansează foarte 
lent. Cât despre tineri, nu ştim nimic. Din punct de 
vedere organic, ochii dumneavoastră sunt perfect 
sănătoşi, dar sunt foarte sensibili. Examinarea lor a 
arătat că acuitatea dumneavoastră vizuală este 
excepţională; numai o persoană dintr-o mie vede la fel de 
bine ca şi dumneavoastră. Facultatea dumneavoastră de 
percepţie este uimitor de bine dezvoltată. Sensibilitatea 
dumneavoastră la lumină este atât de extraordinară încât 
aţi putut citi fără probleme chiar şi cele mai mici litere 
de pe panou, în condiţiile în care lumina nu era foarte 
puternică. Un om obişnuit nu ar fi putut vedea nici măcar 
numărul de degete pe care le-aş fi ridicat deasupra 
capului. Există marinari care, de la o distanţă incredibilă, 
pot citi ora de pe ceasul unei biserici aflată pe malul 
râului pe care navighează. Dar ei sunt expuşi în 
permanenţă aerului marin, nu sunt nervoşi şi nu suferă 
de probleme psihice. În plus, au rezistenţa necesară 
pentru a-şi păstra sensibilitatea ochilor. Dar 
dumneavoastră, scumpă doamnă, trăiţi într-un mare oraş 
şi nu puteţi fi la fel de rezistentă; sunteţi atât de slabă 
încât păreţi de-a dreptul transparentă. Spuneti-mi, aveţi 
cumva o anumită tensiune psihică? 


— Nu, domnule profesor, i-am răspuns eu, sunt cât 
se poate de fericită. 

Cum l-aş fi putut face să înţeleagă că povara pe care 
o purtam în suflet era legată de caracterul trecător al 
lucrurilor? Că mă luptam cu timpul, care antrenează 
inexorabil toate creaturile vii şi fericirea lor către 
distrugere, către moarte? 

Şi chiar dacă i-aş fi vorbit deschis, mi-ar fi putut da 
el o soluţia pe care o căutam? De aceea, am preferat să-i 
răspund printr-o altă întrebare: 

— Domnule profesor, celălalt ochi poate fi şi el 
atacat? 

— Este imposibil de ştiut. Să sperăm că injecţiile cu 
săruri vor fi eficiente şi că pata se va resorbi. Nu putem 
decât să sperăm că celălalt ochi va rămâne sănătos. Imi 
este imposibil însă să anticipez ce va urma, şi nu pot 
garanta pentru nimic. Trebuie să aveţi grijă să mâncaţi 
cât mai bine, să vă îmbogăţiţi sângele, pentru a vă 
amplifica pe această cale rezistenţa ochilor. Atunci când 
soarele este puternic, protejaţi-i cu ochelari de soare cu 
sticla bine şlefuită. Odihniţi-vă cât mai bine, şi să sperăm 
că ochiul se va vindeca. 

Acest lucru îmi era suficient. Am plecat împreună cu 
soţul la părinţii mei, dar mi se părea că sunt străină faţă 
de tot ceea ce se petrece, ca şi cum ar fi fost vorba de 
altcineva. Ascultam cum cineva răspunde la întrebările 
puse de părinţi, cum cineva ia masa de seară. Totul mi se 
părea schimbat, totul era ciudat. Intreaga familie era 
tulburată, dar nimeni nu dorea să arate acest lucru. 
Toată lumea încerca să arate veselă. Mama şi-a propus 
să mă consoleze: 

— Fii liniştită, totul va reintra în normal. Din câte 
ştim, nimeni din familia noastră nu a fost vreodată 
bolnav cu ochii. Ochiul tău se va vindeca. Nu te mai 
gândi! 

Of, de câte ori nu am auzit aceste cuvinte din partea 
celor care mă iubeau şi care doreau să mă consoleze. 


„Nu te mai gândi”. Cum să nu mă gândesc la ceva care 
dansează în permanenţă prin faţa ochilor mei? Cum să 
uit acest fir negru care îmi acoperă o parte din vedere? 
Atunci când priveam pe cineva, pata neagră îi ascundea 
nasul sau fruntea, după care cobora lent către gură. Mai 
târziu, când petele negre s-au înmulţit, am ajuns să nu 
mai văd cu ochiul bolnav decât prin intermediul unei 
fante subţiri. Atunci, cum să nu mă gândesc? 

În primele zile am fost foarte abătută, ca şi cum în 
cap mi-ar fi căzut o stâncă uriaşă, care mi l-a zdrobit. Nu 
putem înţelege: ochii mei erau într-adevăr în pericol? Să 
fie acesta un semn de îmbătrânire? Imposibil! Era un 
coşmar din care trebuia să mă trezesc cu orice preţ. 
Apoi, eliberată de această greutate, voi putea respira în 
sfârşit liberă... 

Nu a existat însă o asemenea trezire. Stăteam 
deseori în faţa oglinzii, privind imaginea din ea: o faţă 
copilăroasă, cu doi ochi mari şi albaştri. lar aceşti ochi 
dădeau semne de îmbătrânire prematură? Eram încă 
tânără, abia îmi începusem viaţa! Să fiu deja bătrână? 
Când fusesem pe munte şi mă întâlnisem pentru prima 
oară cu moartea, am fost nevoită să admit că totul era 
efemer. Dar nu m-aş fi aşteptat totuşi ca totul să decurgă 
atât de rapid... atât de neaşteptat... Ideea că mai aveam 
mult timp în faţă mă liniştise. Să se fi scurs deja timpul 
meu? Era oare posibil ca anumite părţi ale corpului să 
îmbătrânească mai rapid decât altele? Ca organe atât de 
importante ca şi ochii să se deterioreze mai rapid? Iar 
corpul să continue să trăiască multă vreme, dar fără 
ochi? Să fiu oarbă? Cumplit! Cumplit! 

Nu! Nu voi putea suporta niciodată aşa ceva! 
Doream să fug... să scap... Dar unde? Boala mea, aceste 
pete negre, mă urmau pretutindeni, oriunde aş fi mers... 

Trăiam aşadar o stare de disperare cruntă, pe care 
nu o pot înţelege decât cei care au trecut prin asemenea 
experienţe. Inima mea se strângea ori de câte ori 
vedeam oameni orbi... ca şi cum i-aş fi înţeles în sfârşit! 


Durerea mea nu îmi lăsa nici măcar un minut de odihnă. 
Petele negre palpitau constant în faţa nasului meu şi se 
transformau în permanenţă. Le observam fără încetare. 
Luasem obiceiul ca în fiecare dimineaţă, la trezire, să îmi 
examinez ochii. Era mai rău? Puteam încă citi literele 
mici cu ochiul drept? Dacă nu puteam, dacă - plină de 
groază - constatam o agravare a situaţiei, sângele îmi 
urca la cap, inima începea să-mi bată într-un ritm 
nebunesc şi mă duceam din nou la doctor, să stabilesc 
gradul deteriorării. 

O, Beethoven! Cât de bine îţi înţelegeam disperarea 
atunci când ai început să surzeşti. Tu ai cunoscut această 
stare, această panică, acest sentiment cumplit. Nu mai 
puteam suporta, trebuia să plec, să scap de această 
suferinţă atroce. Da, dar unde? Nu exista niciun loc în 
care să pot scăpa de necazul meu. Nu puteam să ies din 
propria mea piele. Eram condamnată pe viaţă! 

Disperarea mea în faţa caracterului trecător al vieţii 
era şi aşa o povară grea pe care trebuia să o duc. Acum 
mai trebuia în plus să port în faţa ochilor acest aide- 
memoire etern care să-mi aducă aminte de declin, de 
moartea care se apropia. Simţeam că înnebunesc. 

Nu mă mai puteam bucura de nimic. Soţul meu 
făcea tot ce-i stătea în puteri să mă ajute să uit de starea 
mea. Dar orice ar fi făcut, orice dar mi-ar fi adus, eu nu 
mă puteam bucura. Recunoşteam pretutindeni declinul şi 
moartea, căci vedeam pretutindeni petele negre. 
Călugării de la Chartres îşi desenau în palmele mâinilor 
literele M, M, ca să le reamintească în permanenţă cele 
două cuvinte: „Memento mori”; petele negre din ochiul 
meu drept îmi aminteau la rândul lor de orbirea 
iminentă, de moarte. 

Dacă soţul meu mă ducea la plimbare într-o regiune 
frumoasă, mă gândeam: „Cât timp mă voi mai putea 
bucura de soare, de munţi, de câmpie, de cer, de 
natură?” Dacă mă duceam la Operă, mă gândeam: „Cât 
timp voi mai putea vedea asemenea spectacole, cât timp 


voi mai putea aprecia mişcările graţioase ale 
balerinelor?” Simţeam cum mă cuprinde o disperare din 
ce în ce mai profundă, căci realitatea crudă îmi ataca şi 
celălalt ochi, chiar dacă aici degradarea era mai lentă. 
Eram pe punctul de a orbi. Nu mai puteam nici măcar să 
plâng. Nu am putut niciodată să plâng cu adevărat, am 
considerat întotdeauna inutil acest lucru, un fel de auto- 
compătimire, pe care o consideram nedemnă de mine. 
De altfel, acum plânsul îmi era chiar interzis, căci îmi 
putea afecta şi mai tare vederea. Imi purtam în mine 
disperarea fără să o arăt nimănui, fără să vorbesc cu 
nimeni despre ea. Îmi era cât se poate de clar faptul că 
dacă le-aş fi vorbit continuu celor din jurul meu despre 
durerea mea, i-aş fi demoralizat şi i-aş fi făcut să sufere. 
Iar cum fiinţa umană încearcă instinctiv să se debaraseze 
de tot ceea ce îi este dezagreabil şi de tot ceea ce o face 
să sufere, mai devreme sau mai târziu oamenii s-ar fi 
îndepărtat - conştient sau nu - de mine. Nu doream să 
plictisesc pe nimeni cu lamentările mele. Dimpotrivă! 
Eram veselă şi plină de umor, ca un clovn care, sub 
masca sa, ascunde o melancolie profundă. Durerea mea 
era mută! 

Am renunţat în mod natural la ambițiile mele 
artistice. În afară de pian, începusem să studiez desenul, 
pictura. Profesorii mei îmi spuneau că aşteaptă mult de 
la mine. Îmi plăcea atât de mult să pictez! Iar acum, totul 
se sfârşise! Atunci când încercam să pictez, petele îmi 
jucau prin faţa ochilor, lucru care mă deranja şi mă făcea 
să fiu atât de nervoasă încât de-abia mă controlam să nu 
arunc cât colo pensula şi culorile. Nu mai aveam niciun 
pic de energie. Un gând îmi revenea obsedant în cap: de 
ce să fac eforturi să dobândesc un nume şi o reputaţie, 
numai pentru a fi apoi nevoită să abandonez totul din 
cauza orbirii mele? Nu! Mai bine renunţam de la început 
la cariera mea de pictor, concentrându-mă asupra 
pianului, la care puteam cânta chiar şi oarbă. 

Am început aşadar să exersez cu ochii închişi... să 


mă plimb prin apartament cu ochii închişi, ca să aflu 
dacă mă pot descurca, dacă pot găsi ceea ce caut, dacă 
mă pot îmbrăca şi pieptăna cu ochii închişi, astfel încât 
atunci când va veni orbirea, aceasta să nu mă ia pe 
nepregătite. De altfel, atunci când închideam ochii, nu 
mai vedeam petele negre care mă obsedau atâta; erau 
singurele momente când nu le vedeam dansând prin faţa 
ochilor mei, singurele mele clipe de răgaz... 

Injecţiile cu săruri au fost o altă încercare teribilă 
pentru mine. Orice om are reflexul de a-şi închide ochii 
atunci când se apropie de ei un pericol potenţial, pentru 
a şi-i proteja. Atunci când un obiect trece prin faţa 
ochilor, pleoapele coboară automat. Am fost nevoită să 
învăţ să îmi controlez acest reflex. Trebuia să îmi ţin 
ochiul perfect deschis şi imobil, şi să privesc cum 
doctorul îmi înţeapă ochiul - căci dacă ochii sunt 
deschişi, nu ai cum să nu vezi ce se află în faţa lor. A 
trebuit să trec de 20 de ori prin această încercare. La 
vremea respectivă nu ştiam că supunerea instinctelor 
naturale reprezintă unul din exerciţiile cele mai avansate 
din yoga, care ajută la dobândirea unui control perfect 
asupra corpului fizic. Destinul m-a forţat să fac acest 
lucru, şi el m-a ajutat să dobândesc un control perfect 
asupra sistemului meu nervos. După prima injecție, când 
medicul m-a însoţit la uşă, mă simţeam foarte slăbită, şi 
a trebuit să-mi mobilizez toate puterile ca să nu cad. Mi-a 
fost teribil de greu să-i zâmbesc în timp ce îmi luam 
rămas bun de la el; aveam impresia că muşchii gurii îmi 
erau paralizaţi. Şi ca să pună capac peste toate, injecţiile 
nu au adus cu sine niciun fel de ameliorare. 

Am renunţat la consultaţiile medicale şi mi-am 
pierdut orice speranţă. Toţi medicii îmi spuneau acelaşi 
lucru: nu era vorba de o boală organică, ochii se află într- 
o stare perfectă, doar că pupila devenea opacă. Vederea 
mea slăbea de pe o zi pe alta. Ce mai conta dacă 
deveneam oarbă de un singur ochi, sau de amândoi? 
Trebuia să mă resemnez şi să accept inevitabilul. Dar 


tocmai acest lucru nu-l puteam face! Cine se poate 
resemna, cui i se poate părea normal să orbească? M-am 
luptat cu fatalitatea, dar era limpede cine urma să 
piardă... şi întrucât nu puteam ceda, era limpede că 
trebuia să fiu distrusă... 

De fapt, fusesem învinsă chiar din noaptea în care 
mi-a apărut prima pată neagră, doar că nu recunoscusem 
acest lucru. Această fiinţă tânără, veselă, impertinentă, 
vanitoasă şi senzuală, care dorise să devină o mare 
artistă, celebră şi adulată, o femeie frumoasă şi adorată, 
fusese învinsă, anihilată. Filosofia mea de viaţă, născută 
în timpul primei mele întâlniri cu moartea, din munţi, pe 
care o refulasem până atunci, prelua acum controlul 
asupra fiinţei mele, în forţă. Nu mai puteam - şi nici nu 
mai doream - să silesc această voce care îmi reamintea 
continuu de fragilitatea lucrurilor, să tacă. 

Am renunţat să mă mai opun ei şi am început să o 
ascult cu cea mai mare atenţie. Şi astfel, puţin câte 
puţin, dar cu o precizie din ce în ce mai mare, am 
început să recunosc vocea familiară şi atât de iubită: 
vocea sa... 


Punctul de cotitură 


Într-o după-amiază, pe când mă întorceam din oraş, 
admirând casele înconjurate de grădini splendide, 
soarele care strălucea cu putere, florile delicate şi 
ciripitul păsărelelor, cuvintele lui Don Carlos mi-au 
revenit în memorie: „O, Regina mea, viaţa este atât de 
frumoasă, indiferent ce se întâmplă!”. „Da, am adăugat 
eu, dacă ochii mei nu şi-ar pierde vederea!” 

Am auzit atunci în mine o voce care mă întreba cu 
claritate: „Eşti deja oarbă? Nu mai vezi deloc lumea, 
cerul, copacii, florile?” 

„Ba da, i-am răspuns eu, privind în jurul meu. Văd 
încă totul foarte clar”. Mi-am amintit atunci ce îmi 
spusese profesorul la ultimul examen medical: „Da, 


ochiul drept a devenit opac, dar cu ochiul stâng vedeţi 
încă mai bine decât văd majoritatea oamenilor cu doi 
ochi”. 

„Ei bine, dacă vezi încă atât de bine, de ce te plângi, 
ca şi cum ai fi deja oarbă? De ce anticipezi cu disperarea 
ta? Să spunem că vei deveni oarbă în cea de-a doua 
jumătate a vieţii tale. Dacă începi să disperi de pe acum, 
deşi vezi încă atât de bine, vei putea spune că ţi-ai 
otrăvit ambele jumătăţi ale vieţii tale. In plus, poţi fi cu 
adevărat sigură că vei orbi? Poate că vei muri înainte ca 
răul să se producă pe deplin! In acest caz, ai petrecut 
săptămâni, luni şi ani de zile făcându-ţi griji inutile, deşi 
în tot acest timp vedeai foarte bine, excepţie făcând 
petele negre! Este absurd să te lamentezi pentru ceva 
care nu s-a produs! Viitorul? Dar ştii tu ce este viitorul? 
El se referă la evenimentele care nu s-au produs! De ce 
ai renunţa la plăcerea de a trăi pentru nişte lucruri care 
nu s-au produs? Prezentul nu este deloc chiar atât de rău 
pentru tine. Bucură-te de viaţă, şi şansele tale de 
vindecare vor creşte. Depresia de care suferi nu face 
altceva decât să accelereze procesul de degradare a 
ochilor. Bucură-te de prezent şi gândeşte-te că atunci 
când orbirea ta spirituală va înceta, ochii tăi işi vor 
recăpăta vederea”. 

Câtă dreptate avea această voce binecuvântată! 
Chiar şi în momentele mele de disperare profundă îmi 
dădeam seama că petele negre nu reflectă altceva decât 
întunericul meu interior orbirea mea spirituală. Dar cum 
să fac ca să mă vindec de ele? Tocmai această întrebare 
îmi tulbura sufletul: nu înţelegeam misterul vieţii şi al 
morţii - eram oarbă. Rătăceam prin întuneric, căci 
vedeam pretutindeni numai moartea şi nu puteam 
înţelege sensul vieţii. Dorinţa mea cea mai vie era să 
devin „clarvăzătoare”, dar cum puteam face acest lucru? 

Vocea mi-a răspuns: „Caută şi vei găsi. Bate şi ţi se 
va deschide”. 

Nu înţelegeam încă sensul acestor cuvinte, dar 


doream din tot sufletul să ascult. Am început să respir 
calm şi profund, concentrându-mă exclusiv asupra 
momentului prezent! Cât de dificil era - petele negre 
dansau prin faţa ochilor mei şi îmi aduceau aminte de 
afecțiunea mea - dar am continuat să perseverez, până 
când am reuşit să mă simt din nou fericită. Da, trebuia să 
fiu veselă, căci acest lucru părea să aibă o influenţă 
pozitivă asupra ochilor mei. Trebuia să mă ajut singură. 
Am început să mă gândesc: ce activitate mi-ar putea 
aduce o bucurie constantă? Soţul meu, inginer 
constructor de drumuri şi poduri, era foarte prins de 
munca sa. Nu ne întâlneam decât la cină: în rest, eram 
singură toată ziua. Dintr-o dată, un gând mi-a luminat 
mintea: un copil! Îmi doream cu ardoare un copil, de 
foarte multă vreme! Ce bucurie! Dacă aş avea un copil, 
nu aş mai fi niciodată singură! 

Mi-am deschis atunci sufletul în faţa acelei fiinţe 
necunoscute care aştepta - undeva - să devină copilul 
meu! lar necunoscutul a auzit chemarea mea... 

În timpul sarcinii, procesul de degradare a ochiului 
a încetat, iar la momentul naşterii uitasem complet de 
faptul că aveam probleme cu vederea. 

La fel ca într-un vis, mă revăd parcă în sala de 
naşteri a clinicii, epuizată după o anestezie ale cărei 
efecte le mai resimt încă. M-a trezit însă din amorţeală 
un sunet, care a făcut inima să-mi vibreze, un strigăt... 
care nu semăna totuşi cu scâncetul unui nou-născut, ci 
mai degrabă cu răgetul unui mic leu! „Copilul trăieşte” 
mi-am spus, plină de recunoştinţă, după care am deschis 
ochii. Cineva s-a aplecat peste mine: „Este băiat, un 
băieţel minunat, într-o stare perfectă de sănătate!”, după 
care mi-a întins o masă de carne roză. Am văzut un cap 
rotund şi un corp durduliu. 

— Este copilul meu? am întrebat, privindu-l cu 
curiozitate. 

Am simţit imediat că numai corpul lui era „copilul 
meu”; altminteri, era o fiinţă independentă. Tot ce ştiam 


în legătură cu el era că venise pe lume ca şi „copilul 
nostru”. Apoi, copilul a fost culcat în leagăn, îmbrăcat cu 
primele sale haine de om. Cu ochii săi mari, părea să 
contemple lumea cea nouă. 

Părinţii mei au venit să ne salute - pe mine şi pe 
copilul meu - după teribila luptă pe care o dăduserăm 
pentru viaţă. Mi se părea că îmi atinsesem limita 
puterilor; inima de-abia îmi mai bătea, pierdusem foarte 
mult sânge. Dar copilul trăia! 

M-am refăcut foarte lent. Eram slăbită, de-abia 
suportam lumina. Petele au reapărut, ochiul meu a 
devenit sticlos. Imaginile recepționate prin el păreau 
acoperite de o ceaţă groasă. Dar nu mai aveam timp să 
mă gândesc la asta. Copilul îmi solicita toată atenţia. Ori 
de câte ori îmi zâmbea, luându-mă de gât cu braţele sale 
durdulii, uitam complet de povara care îmi chinuia încă 
sufletul. 

Anii au trecut apoi într-un ritm nebunesc. Copilul 
creştea, dezvoltându-şi puterea şi graţia. Toată lumea îi 
admira frumoşii ochi albaştri, plini de iubire. Era de o 
maturitate neobişnuită pentru vârsta lui. Când a împlinit 
patru ani, mi-a adus aminte de propria mea copilărie: mi- 
a arătat o carte cu poze şi m-a întrebat semnificaţia 
câtorva litere. I le-am explicat. Copilul a observat literele 
cu toată atenţia, după care a strigat: „Mami, asta 
înseamnă taur nu-i aşa?” 

L-am luat pe genunchi şi l-am sărutat de o mie de 
ori. Apoi, una câte una, i-am arătat toate literele. Nu 
părea să aibă nevoie să le înveţe, ci doar să şi le aducă 
aminte. 

Ne petreceam verile în familie, la vila noastră de pe 
malul lacului. A fost o lungă serie de veri fericite! Fratele 
meu şi sora mea mai mică îşi invitau o sumedenie de 
prieteni, care rămâneau cu noi săptămâni la rândul. 
Jucam criquet, ne duceam să înotăm sau să dăm la vâsle. 
Serile, cântam muzică de cameră, jucam jocuri de 
societate sau dansam pe terasă. Duceam o viaţă 


frumoasă şi armonioasă. 

Ochii nu mă mai preocupau aproape deloc în acea 
perioadă. După naşterea fiului meu mi-am petrecut 
câteva luni la mare. Această sursă de energie 
misterioasă îmi dăduse atâta forţă încât m-am întors 
radioasă acasă; ochii mei suportau mai bine lumina. Am 
putut chiar să reîncep să desenez şi să pictez. În plus, am 
început să fac gravuri în lemn. Ca întotdeauna, munca 
artistică mă umplea de bucurie. 

Aparent, totul mergea bine, dar nu eram fericită, şi 
nu ştiam de ce. În interiorul meu creştea o insatisfacţie 
interioară, pe care curând nu am mai putut-o ignora. 

Intr-o noapte, după ce am trăit împreună cu soţul 
meu o nouă experienţă sublimă de realizare supremă a 
iubirii şi a fuziunii amoroase pământeşti, în loc să adorm 
fericită, am rămas multă vreme trează, analizând în fel şi 
chip cauzele nefericirii mele interioare. Am plâns chiar 
de una singură, în întuneric. De ce eram atât de 
nefericită? Aveam tot ceea ce îmi trebuia pentru a fi 
perfect fericită. De unde venea această insatisfacţie? 

Repetarea acestei întrebări a atras după sine 
răspunsul. Din străfundurile subconştientului, motivele 
au început să iasă la lumină şi să devină conştiente. 

Căutam o fiinţă care să fie cealaltă jumătate a mea, 
care să mă completeze perfect. Iubirea este manifestarea 
unei puteri care forţează două jumătăţi complementare 
să fuzioneze. De regulă, numim „iubire” dorinţa 
inconştientă de fuziune. Personal, am trăit această 
fuziune, am cunoscut plenitudinea în inima şi în sufletul 
meu, dar totuşi nu eram fericită. Dimpotrivă, agitația şi 
nemulţumirea mea interioară creşteau de fiecare dată. 

M-am aşezat mai bine şi în disperare de cauză, am 
întrebat din nou: „De ce nu pot să fiu fericită?” Doream 
un răspuns. Am privit mai adânc în interiorul meu şi am 
înţeles că fericirea fuziunii nu era aşa cum mi-o 
imaginasem eu. Inconştient, eu căutasem de fapt altceva, 
o împlinire sufletească, şi atâta vreme cât acest lucru îmi 


rămăsese necunoscut, am crezut că iubirea fizică îmi va 
aduce această perfecțiune. Acum, când  trăisem 
experienţa, trebuia să recunosc că ea nu se ridica la 
nivelul aşteptărilor mele! Am atins perfecțiunea în 
fuziunea amoroasă, dar trebuia să recunosc că ceea ce 
căutam eu era altceva! 

Dar ce anume? 

Era limpede că eu căutam ceva constant! Căutam o 
unitate reală şi durabilă! Căutam o unitate prin care să 
devin identică cu fiinţa iubită! Doream să devin una cu 
sufletul său, cu gândurile sale, cu întreaga sa ființă! Eu 
doream să fiu el! Acest lucru nu putea fi realizat însă 
prin fuziunea fizică; aceasta nu este decât o tentativă 
disperată de a deveni una - în care depui întreaga ta 
energie - dar chiar în momentul în care crezi că ai atins 
această perfecțiune apare separarea, iar unitatea 
dispare. 

Mi-am adus atunci aminte de o scenă din copilărie: 
mă aflam la masă, împreună cu familia mea, şi m-am 
folosit de lingură ca să unific între ei ochii de grăsime de 
la suprafaţa supei. Da! Exact acest lucru îl doream: să 
fac din cele două suflete ale noastre, din fiinţele noastre, 
una singură. Să fac din cele două „euri” un singur Sine! 
Dar acest lucru nu este posibil! În iubire, fiecare din cei 
doi îndrăgostiţi doreşte să se unească cu celălalt. Dar ei 
doresc să facă acest lucru fizic, aşa că se înghesuie unul 
în celălalt, se strâng cu disperare unul în altul, dar în 
zadar. Ştim cu toţii cum se îmbrăţişează doi îndrăgostiţi, 
inimă lângă inimă, ca şi cum ar dori să fuzioneze în 
inima lor. Dar ei eşuează de fiecare dată! De ce? Cel care 
îi desparte este corpul. Rezistenţa corpului împiedică 
fuziunea perfectă! Ce ciudat este să constaţi că doreşti 
să formezi un singur tot cu iubitul sau iubita ta, iar cel 
care te împiedică este propriul tău corp. Ne putem pune 
atunci întrebarea: este într-adevăr corpul cel care 
doreşte cu adevărat această unitate? Poate el să 
dorească ceva pe care îl împiedică însăşi natura sa? 


Imposibil! Corpul fizic nu poate avea o dorinţă a cărui 
realizare să o împiedice el însuşi. Cine tânjeşte atunci 
după această uniune perfectă? Era limpede că nu putea 
fi decât eul meu necorporal. Dar de ce îmi doream eu 
această unitate, acest lucru imposibil? Pentru că ştiam că 
numai această fuziune, această „identificare completă” 
mă putea satisface şi numai ea mă va putea face să gust 
din adevărata fericire, cea absolută! Acesta a fost 
obiectivul meu dintotdeauna. Dar de ce mă aflu în 
căutarea imposibilului? Pentru că ştiu, pentru că am în 
minte certitudinea că acesta există, dar într-un fel pe 
care nu-l cunosc. Şi ce anume mă împiedică să ajung la 
el? Corpul! Corpul este cel care rămâne între noi! 
Înseamnă că atingerea acestui ideal ar fi posibilă, dar 
într-o stare necorporală. Aspira la regăsirea acestei 
unităţi. Am trăit-o odată, cândva, dar am pierdut-o. Este 
oare posibil să fi trăit odată în această stare nematerială, 
iar prin naşterea în acest corp să fi ieşit din această 
armonie spirituală? Este posibil să fi trăit într-o 
comuniune perfectă, într-o lume în care corpul nu există? 

După ce am ajuns în mod logic la acest punct din 
analiza mea, am simţit că dau înapoi: într-o stare 
necorporală? Într-o lume în care corpul nu există? Altfel 
spus, într-o „altă lume”? În „lumea de dincolo”? Era oare 
posibil ca această „lume de dincolo” să existe cu 
adevărat? Această „lume de dincolo” în care nu am vrut 
niciodată să cred şi pe care am considerat-o o invenţie 
necesară religiilor pentru a-i forţa pe oameni să creadă 
potrivit unui standard moral stabilit de ele în schimbul 
promisiunii unui „paradis”, dar şi sub ameninţarea unui 
„infern”? Oare corpul meu nu trăia decât în această lume 
materială? Trebuia să înţeleg că „eul” meu - care 
cunoaşte această unitate imposibil de realizat în 
interiorul corpului şi care aspiră să o regăsească - 
aparţine unei alte lumi, „lumii de dincolo”? In acest caz, 
puteam spune că toate fiinţele umane provin dintr-o altă 
sferă, în care starea de unitate este realitatea, că ele au 


„Ccăzut” din această lume în lumea noastră, intrând în 
materie, în corp, în lumea materială...? Raționamentul 
mă conducea mai departe: rezulta că dorinţa arzătoare a 
acestei fericiri pierdute rezidă în „eul“ nostru, în sufletul 
nostru care nu se află în această lume şi care îşi 
prelungeşte rădăcinile într-o „altă lume”. Iar noi facem 
mereu aceeaşi greşeală, aceea de a dori să atingem şi să 
trăim această fericire, această stare de unitate în corp şi 
prin intermediul corpului, prin sexualitate. Tocmai în 
acest corp care ne împiedică să o atingem! Abia acum 
am înţeles ce înseamnă „să fii izgonit din paradis”! 

Rezulta că această fericire promisă de toată lumea 
nu poate fi atinsă decât în lumea de dincolo, în paradis! 
Şi întrucât nu puteam sili această fericire să pătrundă în 
lumea mea materială, trebuia să învăţ să cunosc această 
lume de dincolo unde rezidă fericirea adevărată! Dar 
cum? Simplele cuvinte nu îmi erau de ajuns - doream să 
cunosc adevărul! Doream ceva concret! 

Noaptea respectivă a marcat un punct decisiv de 
cotitură în viaţa mea. Am devenit conştientă că 
sexualitatea reprezintă cea mai mare impostură care 
există. Natura ne permite ceva magnific, extraordinar; ea 
ne promite fericirea, împlinirea supremă, dar ne 
împiedică să o realizăm, şi chiar în momentul în care 
credem că am atins țelul, ne trezim de fapt cu o treaptă 
mai jos decât înainte, căci pierdem multă energie, după 
care ajungem ca nişte cerşetori. Un proverb latin afirmă 
că oamenii şi animalele sunt trişti după fuziunea 
amoroasă... 

Eu doream o fericire constantă, eternă, deci nu cea 
oferită de sexualitate. Nu pe aceea! Ce mai rămâne din 
marea plăcere sexuală dimineaţa? Nimic, doar oboseală! 
Ce rost are atunci să repetăm la nesfârşit această 
greşeală? Totul este inutil, căci nu reprezintă decât un 
efort disperat pentru atingerea stării de unitate! Fiinţă 
umană nu îşi va putea realiza niciodată aspiraţia şi nu se 
va putea topi niciodată în unitatea eternă pe această 


cale. Înainte de actul sexual există cel puţin forţa de 
atracţie, această dorinţă care îi uneşte pe cei doi 
căutători. După împlinirea acestei dorinţe nu mai rămâne 
decât vidul, şi fiecare rămâne singur cu el însuşi, 
disperat de singur, singur în eternitate... 

Nu asta era ceea ce căutam eu. 

Eu doream altceva. Şi de vreme ce sexualitatea m-a 
păcălit până atunci, am refuzat să mai joc acest joc. Am 
decis să nu mă mai las amăgită! Sexualitatea putea 
satisface trupul, dar niciodată sufletul, „Eul”! Am decis 
că plăcerea sexuală nu va putea niciodată să mă ajute să 
găsesc unitatea pe care am trăit-o pe vremea când 
trăiam în interiorul „Eului” meu! 

Şi atunci? Doream, aspiram cu ardoare să găsesc 
fericirea! Trebuia deci să găsesc o soluţie la aceste 
probleme atât de importante. Nu putem să mă opresc, 
trebuia să merg mai departe. Dar în ce direcţie? 

Dacă fericirea se află în lumea de dincolo, acolo 
trebuia să merg să o caut. 

Şi astfel am ajuns să caut fericirea şi perfecțiunea 
acolo unde presimţeam că există, în lumea de dincolo... 


Lupta pentru regăsirea luminii 


Doream să cuceresc lumea de dincolo, dar nu ştiam 
cum să ajung la ea. Mă simţeam la fel ca cineva care 
doreşte să cucerească jungla dar nu ştie de unde să 
înceapă, şi care nu dispune de un cuţit cu care să-şi 
croiască drumul. El nu ştie ce pericole îngrozitoare îl 
aşteaptă, ce şerpi veninoşi şi ce animale sălbatice, nu 
ştie că se poate rătăci sau poate dispărea în vreo 
prăpastie. Dar tocmai ignoranţa lui îi dă curajul să se 
afunde în junglă. 

La vremea respectivă nu ştiam aşadar că în timpul 
acţiunii de recunoaştere a lumii de dincolo, adică a 
regatului inconştientului, forţe necunoscute se vor 
arunca asupra mea ca nişte fiare sălbatice, la fel cum nu 


ştiam că voi fi condusă pe căi greşite, în timp ce abisurile 
nebuniei abia aşteptau un pas greşit din partea mea. Şi 
nu aveam cu mine decât o armă foarte mică: bunul simţ! 

Aşadar, de unde să încep? Religia vorbeşte de lumea 
de dincolo, dar preoţii cu care am vorbit doreau ca eu să 
cred orbeşte în nişte dogme pe care nu le înțelegeau nici 
măcar ei înşişi, sau îmi povesteau mici parabole 
încântătoare despre un paradis romantic în care nu 
credeau nici ei, convinşi însă că „micuța doamnă” ar 
trebui să se mulţumească cu ele! 

De aceea, am preferat să îmi întorc privirea către 
marii gânditori ai planetei, pentru a afla punctul lor de 
vedere asupra acestui aspect fundamental: sensul vieţii 
şi al morţii. Şi cum la acea vreme nu ştiam absolut nimic 
despre filosofiile orientale, am început să citesc operele 
gânditorilor europeni. 

Am început cu lucrările traduse ale filosofilor greci 
şi latini. Socrate, Platon, Pitagora, Epictet şi Marc- 
Aureliu m-au entuziasmat de-a dreptul. Ei m-au învăţat 
multe lucruri, iar unele aspecte s-au clarificat în mintea 
mea. Îndeosebi o frază a lui Epictet a rămas întipărită în 
mintea mea, însoţindu-mă de-a lungul întregii mele vieţi 
şi ajutându-mă să ies din întuneric şi să mă îndrept către 
lumina eternă: 

„Realitatea nu este niciodată rea; cel mult felul în 
care o priveşti tu este râu!” 

De atunci, m-am străduit să îmi schimb complet felul 
de a gândi, viziunea asupra lumii - să văd lucrurile în 
mod diferit! Dar toate aceste mari adevăruri nu au putut 
răspunde la întrebările mele legate de lumea de dincolo. 

M-am aplecat atunci asupra filosofiilor mai moderne, 
Kant, Schopenhauer, Nietzsche, Descartes, Pascal, 
Spinoza. Setea mea de cunoaştere a rămas însă intactă. 
Am simţit că aceştia nu au putut merge mai departe 
decât le-a permis intelectul, neputând atinge țelul, adică 
realizarea. De fapt, răspunsurile lor erau mai slabe decât 
cele ale anticilor. Intre gânditorii moderni, cel care a 


mers cel mai departe cu căutările sale mi s-a părut a fi 
Spinoza. Dar principala mea impresie a fost că aceşti 
gânditori moderni s-au rătăcit prin circumvoluţiunile 
propriului lor creier. Cu tot sistemul lor filosofic, ei au 
fost cu toţii nesatisfăcuţi, dezamăgiţi, nefericiţi. Atunci, 
cum m-ar fi putut ei ajuta în căutarea marilor adevăruri 
legate de lumea de dincolo? Era limpede că ei nu ştiau 
nimic despre ea, şi totuşi căutaseră ceva cu aceeaşi 
disperare ca şi mine. Dar eu vroiam realităţi, nu cuvinte. 

Într-o zi, stăteam la fereastră cu băieţelul meu şi 
priveam cum cad frunzele castanului. Ca întotdeauna, 
mă gândeam la sensul vieţii. „Moartea - mi-am spus - 
mereu moartea!” 

Dar vocea din interiorul meu mi-a răspuns: „Moarte? 
De ce nu vezi decât acest aspect al realităţii? Ce 
manifestă copacul şi întreaga natură primăvara? Viaţa! 
Întotdeauna viaţa! Moartea şi viaţa se succed într-un 
ciclu etern. Moartea nu este decât cealaltă faţă a 
vieţii...”. 

Am înţeles subit că arborele retrage viaţa din 
frunzele sale pentru a o păstra în sine; frunzele devin 
astfel nişte simple învelişuri golite, mor şi cad. Ce de 
învelişuri goale! Viaţa care animase frunzele continua să 
sălăşluiască în copac, iar primăvara va izbucni din nou 
cu putere, luându-şi o nouă înfăţişare, creând noi frunze, 
şi în acest fel viaţa îşi va relua ciclul etern. Copacul 
inspiră şi expiră viaţă; singure frunzele se schimbă, 
numai exteriorul său se modifică. Viaţa este eternă, căci 
viaţa este starea de FIINŢĂ eternă. Viziunea mea a mers 
chiar mai departe: sursa acestei stări de FIINŢĂ eternă - 
cea pe care oamenii o numesc Dumnezeu - insuflă în 
mod similar viaţa în fiinţa umană - exact cum se spune în 
Biblie că Dumnezeu a suflat prin nările lui Adam suflul 
vieţii - după care o retrage, iar învelişul golit cade 
(corpul omului moare). Dar viaţa nu încetează nicio clipă, 
ea îmbracă un corp nou, într-un ritm etern, un ritm în 
care trăieşte şi se mişcă tot ceea ce există în univers, de 


la corpurile celeste şi până la respiraţia şi bătăile inimii 
unei fiinţe vii. 

Mi-a revenit atunci în memorie o amintire: aveam 
şase sau şapte ani când am auzit vorbindu-se pentru 
prima oară de moarte. M-am aşezat atunci în faţa oglinzii 
ca să examinez imaginea invizibilului: propria mea 
reflexie. Incă de pe atunci nu-mi puteam imagina că va 
veni o zi când voi muri şi când nu voi mai exista. Doream 
să ştiu unde se ascunde acest „eu” gânditor care nu 
doreşte să moară. M-am apropiat astfel de oglindă până 
când am atins-o cu nasul. M-am privit în ochi cât mai de 
aproape posibil, în speranţa că voi vedea acest „eu”! Am 
văzut în mijlocul ochilor mei o gaură neagră, dar nu am 
reuşit să mă văd pe „mine”. „Eul” - eu însămi - a rămas 
invizibil, aşa cum am crezut dintotdeauna că este, încă 
din primele zile când am devenit conştientă pe această 
planetă. Nu mă puteam vedea nici chiar într-o oglindă; 
tot ce am descoperit acolo a fost faţa mea, masca mea, şi 
cele două găuri negre din ochii prin care priveam. Pe de 
altă parte, ştiam că este imposibil să nu exist! „Bine, mi- 
am spus atunci, dar prin ce vei privi lumea atunci când 
ochii tăi se vor închide?” Fără să ezit, am răspuns: „Când 
voi închide ochii aici, voi deschide alţi ochi altundeva”. 
„Dar dacă nu te vei regăsi imediat într-un alt corp, dacă 
între cele două momente va trece o perioadă lungă? 
Dacă va trebui să aştepţi o săptămână, luni, ani, sau 
poate chiar mii de ani?” „Acest lucru este imposibil, a 
răspuns fetiţa micuță care eram la acea vreme, căci nici 
atunci când dorm nu ştiu la trezire cât timp s-a scurs în 
timp ce am dormit. Timpul nu există în somn, şi în 
moarte trebuie să fie la fel, atât timp cât voi rămâne fără 
un corp. Indiferent dacă voi rămâne în întuneric - în 
„nimic” - o săptămână sau o mie de ani, mi se va părea 
acelaşi lucru. Oricum mi se va părea că am închis ochii 
aici pentru a-i deschide dincolo. În „nimic” nu există 
timp. Dar este imposibil să nu mai exist deloc”. Şi astfel, 
complet liniştită, am renunţat la oglindă şi m-am întors la 


jocurile mele. 

Această amintire din copilărie mi-a revenit în minte 
în timp ce priveam - adult fiind - frunzele castanului 
căzând, ca efect direct al legii reîncarnării. M-a surprins 
să constat cu câtă spontaneitate şi cu câtă naturaleţe 
putea recunoaşte un copil un adevăr atât de profund în 
pofida raţiunii sale prea puţin dezvoltate, şi fără să fi 
auzit sau să fi citit vreodată ceva pe această temă. 
Singura modificare pe care aş aduce-o astăzi se referă 
exclusiv la termeni: astăzi aş afirma că: „conceptul de 
timp” nu există în „inconştient”... 

În plus, ştiam acum că port în mine amintirea 
confuză a unei alte persoane care am fost cândva. 
Viziunile din Egipt nu erau altceva decât ieşirea la 
lumină a unor amintiri. 

Aspiraţia mea către lumea de dincolo şi ideile mele 
despre reîncarnare m-au făcut să mă interesez de 
spiritism. Mediumii pretind că pot intra în contact cu 
spiritele morţilor şi cred în reîncarnare. Eram totuşi 
extrem de reticentă în ceea ce îi privea, căci îi auzisem 
pe părinţii mei vorbind cu dispreţ de ei. Mama avea o 
prietenă foarte apropiată care practica spiritismul şi care 
povestea că în timpul şedinţelor o masă de stejar la fel 
de grea ca şi plumbul se ridica în aer. Mama refuza 
întotdeauna să ia parte la asemenea practici, fiind de 
părere că ele pot afecta sistemul nervos. În timp ce mă 
gândeam la reîncarnare mi-am adus brusc aminte că am 
participat odată la o asemenea şedinţă, la bătrâna 
doamnă, în numele mamei. Cu greu am putea însă numi 
„şedinţă” ce s-a întâmplat atunci! 

Bătrâna prietenă a mamei îşi iubea mult nepoţii şi 
invita adeseori tineri la masa de prânz. Eu eram unul din 
aceşti tineri care veneau de multe ori. Intr-o zi am rămas 
mai mult, iar bătrâna doamnă, care avea o natură veselă 
şi foarte plăcută, a fost încântată să stea de vorbă cu noi. 
La vremea respectivă aveam 15 ani. Eram cu toţii foarte 
curioşi să ştim mai multe despre spiritism, aşa că am 


rugat-o pe doamna respectivă să ne spună mai multe. 
„Dacă doriţi, ne-a răspuns ea, putem face o masă să se 
învârtească”. Această perspectivă ne-a încântat pe toţi. 

Nu a fost vorba de masa grea de stejar de care 
vorbise mama, ci de o măsuţă rotundă, cu trei picioare, 
care a fost adusă în mijlocul salonului. Am înconjurat-o 
cu toţii, ne-am pus mâinile pe ea, cu degetele răsfirate 
astfel încât degetele mari şi inelarele să se atingă. 
Camera era bine iluminată. Totul ni se părea extrem de 
amuzant, şi totul a devenit de un comic irezistibil atunci 
când bătrâna doamnă a întrebat cu voce tare: „Spirite, 
eşti aici?” 

Ne-am privit abia reţinându-ne râsul, ca să nu o 
jignim pe gazda noastră. Ne-am străduit chiar să 
arborăm nişte mine potrivite cu circumstanţele. Dintr-o 
dată, masa a început să tremure, ca şi cum o energie 
ciudată ar fi pus stăpânire pe lemn. Totul s-a accentuat 
până când masa s-a ridicat cu un picior în aer. Apoi a 
căzut la loc şi a rămas liniştită. 

— Da, a spus bătrâna doamnă, masa a spus da. Când 
masa bate o dată, acest lucru înseamnă da, când bate de 
două ori înseamnă nu. Wolfgang, ia o foaie de hârtie şi 
un creion şi notează literele. Avem de faţă un spirit. 

Wolfgang aştepta, cu creionul în mână. Tabla s-a pus 
apoi în mişcare, a început să freamăte, bătând într-una. 
Noi recitam alfabetul, iar Wolfgang nota litera la care se 
oprea ea. 

Nu aş putea explica de ce ni s-a părut atât de comic. 
Era amuzant să recităm alfabetul, şi evident, să vedem 
cât de serios oficia ritualul bătrâna doamnă. Personal, nu 
am crezut nici măcar o clipă că masa se mişca singură. 
Eram convinsă că cel care o mişcă este Nicolas, unul din 
nepoţii doamnei. Bătăile mesei ne-au amuzat mult, dar 
asta nu a fost nimic prin comparaţie cu ceea ce a urmat. 
Insăşi bătrâna doamnă a scuturat din cap, cu o privire de 
reproş. Dar nimic nu ne putea opri din râs; masa s-a 
înclinat brusc de mai multe ori, atât de jos încât 


marginea ei aproape că a atins solul - eram convinsă că 
va cădea - dar apoi s-a ridicat de fiecare dată într-o 
manieră irezistibilă, după care a început să se 
învârtească prin cameră. Pentru a o urma, am fost 
nevoiţi să începem să alergăm. În cele din urmă ea s-a 
calmat şi s-a oprit într-un colţ al camerei. Doamna a 
întrebat: „Nu mai e nimeni?” 

Masa nu a mişcat. 

— Spiritul s-a supărat pentru că v-aţi amuzat atât de 
tare. Acum toate spiritele au plecat. 

După care a spus: 

— O clipă, copii, să vă fac o cafea. 

Şi a dispărut în bucătărie. 

Rămaşi singuri, am profitat de ocazie pentru a-l 
întreba pe Nicolas: 

— Tu ai fost cel care a mişcat masa, nu-i aşa? 

Surprins, acesta a răspuns: 

— Eu? Eu am crezut că tu sau Emmerich aţi făcut-o. 
În niciun caz eu. Degetele mele de-abia atingeau masa. 

Ne-am întors cu toţii către Emmerich, dar acesta a 
protestat vehement: 

— A, nu, nu eu am mişcat masa. 

— Ascultaţi, le-am spus eu, haideţi să vedem dacă 
masa se poate mişca singură. 

Ne-am înghesuit în jurul mesei şi am încercat să o 
facem să se mişte împingând de ea. Spre stupoarea 
noastră, aceasta nu s-a mişcat deloc! Masa era complet 
imobilă, lipsită de viaţă, aşa cum trebuia să fie orice 
bucată de lemn! Am insistat şi am împins-o mai tare. În 
timpul experienţei, masa se aplecase până aproape la 
pământ, după care se ridicase. Dar toate eforturile 
noastre au rămas în zadar. Ne-am decis să împingem cu 
toţii în aceeaşi direcţie, să o ridicăm, dar după ce am 
reuşit să o ridicăm pe un picior, ea a căzut cu toată 
greutatea pe celelalte două. Era imposibil să o păstrăm 
în poziţia iniţială. 

De data aceasta ne-am privit în tăcere. Nu 


înţelegeam nimic. Pofta de râs ne cam trecuse. Singurii 
care îşi păstrau calmul erau cei doi nepoți ai bătrânei 
doamne. Ei ne-au spus că nici ei nu înţeleg ce se 
întâmplă, dar atunci când mătuşa lor Margaret era de 
faţă, ea putea ridica chiar şi imensa masă de stejar 
masiv, pe care în mod normal nu o puteau ridica decât 
patru persoane. Era aşadar exclus ca mătuşa Margaret 
să poată ridica singură masa. 

Pe drumul către casă, am reflectat atunci la acest 
fenomen. Nu puteam să cred într-un „spirit” care ridica 
masa, dar trebuia să recunosc că exista o forță 
necunoscută care făcea acest lucru. 

După acest incident, viaţa şi-a reluat cursul firesc, 
cu studiile de pian, ca patinajul, cu certurile cu 
logodnicul meu de atunci, iar amintirea mesei care se 
învârtea singură a trecut în uitare. Şi acum, dintr-o dată, 
ea mi-a revenit în minte. Era clar că nici simpatica 
doamnă nu ştia ce este spiritismul, dar eram convinsă că 
există cercuri mai serioase care se ocupă de această 
problemă. Nu e niciodată prea târziu să renunţi la 
prejudecăţi. Mă gândeam că dacă voi studia mai 
îndeaproape spiritismul, aş putea găsi ceva care să mă 
ajute să avansez cu căutările mele. 

Am intrat astfel în contact cu unul din cele mai 
celebre grupuri de spiritism din ţară. Responsabilul 
grupului mi-a dat mai multe cărţi, lăsându-mi latitudinea 
de a crede sau nu în ele! Simplele teorii nu sunt însă 
satisfăcătoare pentru cel care caută adevărul. Doream să 
cunosc practica şi să mă conving cu ochii mei. Una din 
cărţi mi-a atras atenţia asupra unui medium care îşi 
dobândise calităţile receptive aşezându-se în fiecare 
seară, la aceeaşi oră, în faţa unei foi de hârtie, aşteptând 
cu creionul în mână să primească un mesaj, timp deo 
oră. El a practicat această tehnică timp de şase luni, 
până când în sfârşit, creionul a început să se mişte şi să 
scrie cuvinte. Mediumul respectiv a scris astfel mai 
multe lucrări şi a atins un anumită celebritate. Dar nu 


genul acesta de lucrări mă interesau pe mine: era vorba 
de nişte predici pline de bunătate, dar absolut 
plictisitoare. Putem găsi predici mult mai bune la 
biserică! De ce să ai nevoie de un spirit pentru acest 
lucru, asta în cazul în care forța care anima mâna era 
într-adevăr a unui spirit! 

În sfârşit, am luat şi eu o foaie de hârtie şi un creion, 
şi am început să aştept. În prima zi nu s-a petrecut nimic. 

În cea de-a doua zi, creionul a început să tremure în 
mâna mea, care a început să tremure la rândul ei. A 
urmat o mişcare sacadată, care m-a determinat să 
desenez tot felul de nonsensuri. 

În cea de-a treia zi, mişcarea tremurată a creionului 
s-a produs imediat, iar locul desenelor a fost luat de 
cuvinte inteligibile. Ai fi spus că este scrisul ezitant al 
unui om bătrân. Am continuat regulat experienţa, în 
fiecare zi, iar frazele au prins contur. In timp ce creionul 
scria, eu îmi observam braţul şi mâna. De unde venea 
această forţă care îmi anima mâna? De vreme ce acest 
creion putea scrie singur, acelaşi lucru putea fi făcut de 
orice alt creion. Era absolut evident pentru mine că cel 
care executa mişcarea era creionul, nu braţul, şi că eu 
nu ştiam dinainte ce urma să scrie creionul. Energia 
provenea aşadar dintr-o sursă situată în afara conştiinţei 
mele, dar care avea o legătură cu mine. Putea fi vorba de 
o forţă care acţiona din subconştientul meu, dar nu 
aveam deocamdată nicio dovadă că ea provenea de la un 
străin, de la un aşa-zis „spirit”. 

Dar cine ştie exact ce este „inconştientul“ nostru? 

I-am arătat aceste scrieri şefului cercului spiritist. 
Cu o siguranţă surprinzătoare, acesta mi-a spus că este 
vorba de o scriere tipic mediumică ce provenea de la un 
spirit. Am tăcut. Asemenea afirmaţii mă făceau să devin 
foarte prudentă. Faptul că forţa care îmi animase braţul 
nu provenea de la conştiinţa mea, acest lucru era absolut 
sigur, căci nu voința mea a fost aceea care a pus în 
mişcare creionul. Ea putea să-şi aibă totuşi originea în 


ființa mea subconştientă. Faptul că mediumii cred într-o 
energie produsă de spirite nu este o dovadă că lucrurile 
stau şi în realitate chiar aşa. 

Am continuat experienţele observându-mă... pe mine 
şi creionul meu. 

Într-o după-amiază de duminică, soţul meu şi cu 
mine ne aflam împreună în camera noastră. El citea o 
carte iar eu făceam o gravură pe lemn, gândindu-mă la 
experienţele pe care le făcusem cu scrierea automată. 
Am ajuns atunci la următoarea concluzie: dacă este 
posibil ca mâna mea, nervii mei sau orice alt instrument 
- încă necunoscut - din fiinţa mea să poată capta şi 
manifesta gândurile unei ființe dezincarnate şi complet 
străine mie, trebuie să fie la fel de posibil să pot capta şi 
manifesta în aceeaşi manieră gândurile unei ființe 
separate de mine, dar încarnată. Dacă aş putea 
demonstra acest lucru, el ar însemna un pas înainte în 
cercetarea mea. 

I-am vorbit despre acest lucru soţului meu şi l-am 
întrebat dacă nu doreşte să facem împreună o experienţă 
legată de transmiterea gândurilor. A acceptat imediat, 
căci subiectul îl interesa foarte tare. 

Nu ştiam exact cum trebuie procedat, dar mi se 
părea că dacă doresc să captez gândurile altcuiva, era 
absolut necesar să îmi golesc complet mintea şi să devin 
perfect pasivă (receptivă), pentru ca propriile mele 
gânduri să nu deranjeze procesul. Ne-am aşezat aşadar 
unul alături de celălalt. I-am luat încheietura stângă în 
mâna mea dreaptă, acolo unde se simte pulsul, convinsă 
că un contact direct nu va face altceva decât să ajute la 
bunul mers al experienţei. Mi-am relaxat toţi muşchii, nu 
m-am mai gândit la nimic... şi am aşteptat. 

lată cum îmi imaginam eu transmisia gândurilor: 
soţul meu trebuia să se gândească la ceva, iar gândul lui 
trebuia să apară în mintea mea, într-un fel sau altul. Am 
aşteptat aşadar un gând care să nu provină de la mine 
(la vremea respectivă nu mă gândisem niciodată la faptul 


că noi nu ştim nici măcar de unde vin propriile noastre 
gânduri). Spre marea mea surpriză, s-a petrecut ceva 
pentru care nu eram deloc pregătită. În timp ce aşteptam 
un gând din partea soţului meu, am simţit cu putere - aş 
putea spune aproape că „am văzut” un curent de energie 
cu un diametru de circa zece centimetri care a ieşit din 
stomacul său şi mi-a înconjurat corpul la nivelul plexului 
solar, ca un lasou. L-am perceput ca şi cum acest curent 
care provenea de la soţul meu ar fi fost alcătuit dintr-o 
materie foarte fină, dintr-un fel de ceaţă, dar totuşi dintr- 
o materie. După ce curentul m-a înlănţuit, acesta m-a 
tras într-o anumită direcţie, lucru care m-a determinat 
chiar să fac un pas în direcţia respectivă. Dar el mă 
trăgea mereu mai departe. Dacă făceam un pas într-o 
direcţie greşită, el mă silea imediat să revin la direcţia 
justă. Şi astfel, m-a făcut să mă opresc lângă fereastră. 
Acolo m-a lăsat voinţa materializată a soţului meu. Dar 
mă aştepta o nouă surpriză: braţul meu liber, pe care îl 
lăsasem să atârne pe lângă corp, s-a ridicat brusc, şi 
părea să nu mai cântărească nimic! Până atunci nu mă 
gândisem niciodată că braţul meu atârnă pentru că 
pământul îl atrage constant către el. Evident, învăţasem 
la şcoală de legea gravitaţiei, dar nu fusesem niciodată 
conştientă de faptul că ea se aplica inclusiv braţului meu. 
Acolo, în faţa ferestrei, am trăit însă experienţa 
incredibilă a faptului că braţul meu îşi pierdea greutatea 
şi se ridica în sus, pentru simplul motiv că forţa de 
atracţie a pământului îşi încetase activitatea. Ridicându- 
se astfel, braţul meu a ridicat în treacăt şi perdeaua. 
Personal, nu mi-am contractat niciun muşchi. Aveam 
impresia acută că cea care îmi susţinea braţul era masa 
emanată din plexul solar al soţului meu. Aceeaşi masă 
mi-a împins capul înainte, până când nasul meu a atins 
geamul ferestrei. În acest moment, masa a părăsit corpul 
meu - braţul şi capul meu - iar eu m-am putut mişca 
liber. 

Ne-am privit fascinaţi unul pe celălalt. Această nouă 


experienţă mi-a demonstrat faptul că voinţa umană trece 
prin plexul solar al individului, la fel ca o materie subtilă, 
poate atinge o altă persoană, o poate înconjura ca un 
halou şi poate chiar neutraliza efectele gravitaţiei. 
Această „materie” dădea impresia că este alcătuită din 
miriade de picături fine de ceaţă, care formau împreună 
o imagine asemănătoare cu Calea Lactee, strâns legate 
între ele şi mergând în aceeaşi direcţie. 

Soţul meu era stupefiat şi nu înţelegea cum putusem 
executa ca un automat tot ceea ce gândise el: să merg la 
fereastră, să ridic perdeaua şi să privesc pe geam. l-am 
povestit că un curent de energie pe care l-am perceput 
ca pe o materie ieşise din plexul său solar. Am precizat 
imediat că percepţia mea era subiectivă. Într-adevăr, o 
forţă ne poate da impresia de materie. 

Mi-a revenit în memorie cum, cu câţiva ani înainte, 
copilul nostru a avut dureri de burtă. l-am pus atunci 
perna electrică sub burtică şi l-am mângâiat pe faţă. 
Spre uimirea mea, pielea lui, de regulă la fel de delicată 
ca o petală de trandafir, a devenit dintr-o dată la fel de 
aspră ca un şmirghel. Era ca şi cum aş fi mângâiat 
obrazul soţului meu în condiţiile în care acesta nu s-a 
bărbierit de două zile. Senzaţia pe care am avut-o atunci 
se explica prin faptul că perna electrică se umezise 
puţin, iar o parte din electricitatea sa trecuse în corpul 
copilului. Am întrerupt imediat curentul, iar pielea 
copilului a revenit la normal. Cert este că mâna mea a 
perceput curentul electric ca pe o materie aspră. Faptul 
este absolut verificabil, iar dacă ţinem cont de el, putem 
compara această manifestare „materială” a voinţei 
umane cu o materie sau cu un curent electric. De altfel, 
este acelaşi lucru, căci ştiinţa contemporană a descoperit 
că materia nu este altceva decât o formă de energie, o 
vibraţie care ne dă impresia de materie, căci rămâne 
impenetrabilă pentru noi. 

În fiecare seară de duminică, familia noastră se 
reunea acasă la părinţii mei. Le-am vorbit despre 


experienţa noastră. Imediat, toată lumea a dorit să o 
încerce. Am încercat-o mai întâi împreună cu mama. 
Ceilalţi au rămas tăcuţi, nemişcaţi, străduindu-se să nu 
se gândească la nimic, căci în această stare receptivă 
excepţională puteam capta cu atâta intensitate gândurile 
celor prezenţi încât acest lucru m-ar fi putut deranja. 

Experienţa cu mama mi-a permis să constat ceva 
nou. Curentul pe care îl emana ea era mai slab, mai fin şi 
avea un diametru mai mic decât cel al soţului meu. Am 
repetat apoi experienţa cu unchii mei, cu mătuşile şi cu 
alţi prieteni reuniți în jurul mesei de familie. Am învăţat 
astfel că fiecare fiinţă emite un curent diferit de al 
celorlalţi. Un unchi vestit pentru lipsa puterii de 
concentrare şi de decizie avea un curent foarte gros şi 
puternic, dar ale cărui particule nu curgeau în aceeaşi 
direcţie, mişcările lor fiind dezordonate, la fel ca şi 
efectele lor. Mi-a fost extrem de dificil să-mi dau seama 
ce dorea. O mătuşă avea un curent extrem de subţire, 
dar foarte penetrant, pe care îl resimţeam ca pe un fir 
metalic, dur şi rigid, care mă rănea. În general, era 
recunoscută ca o fiinţă foarte agresivă. Pe scurt, fiecare 
dintre ei îşi avea propria sa emanaţie a voinţei. 

O lume nouă se deschidea în faţa mea! Începeam să 
înţeleg anumite fenomene pe care nu le remarcasem sau 
nu le înţelesesem mai înainte. Ştiam acum de ce te simţi 
la fel de obosit după o dispută orală ca şi după un meci 
de box. Înţelegeam de ce este atât de epuizant să stai 
alături de anumite persoane şi de ce este atât de 
stimulativ şi odihnitor să stai alături de altele. Realizam 
într-o manieră aproape palpabilă ce înseamnă simpatia şi 
antipatia: emanaţii care dăruiesc sau care absorb 
energie, care răspândesc forţa sau care sug energia 
individului, ca tentaculele unei caracatiţe. Experiențele 
făcute cu asemenea persoane mă lăsau slăbită, cu 
genunchii tremurând complet epuizată. Înainte de a 
continua trebuia să mă odihnesc şi să-mi refac forţele. 
Căci toată lumea dorea să facă această experienţă, 


inclusiv femeia de serviciu, bucătăreasa şi restul 
personalului din casa părinţilor mei. Am mai înţeles un 
lucru, care nu poate fi schimbat prin nicio hotărâre a 
oamenilor: personale cultivate şi disciplinate au emanaţii 
complet diferite de cele ale persoanelor ignorante şi 
primitive, care nu trăiau decât pentru a-şi satisface 
instinctele. Evident, acest lucru nu depinde de clasa 
socială sau economică din care fac parte cei în cauză! 
Am perceput la oamenii simpli care trăiau în pădure, la 
munte sau în alte locuri neatinse de civilizaţie, vibrații 
mult mai pure şi mai elevate decât la alte persoane 
erudite, dar foarte egoiste. Nimeni nu-şi poate ascunde, 
nega sau falsifica aceste emanaţii. Ele dezvăluie imediat 
natura celui pe care îl ai în faţă. 

Şi am mai învăţat ceva interesant în timpul acestor 
experienţe: atunci când cineva dorea de la mine ceva, iar 
educaţia mea respingea acest lucru, aceasta din urmă se 
ridica între voinţa persoanei în cauză şi mine, ca un fel 
de zid izolator. Nu reuşeam să trec de acest zid decât cu 
preţul unor eforturi foarte mari. 

Aceste experienţe m-au pus la încercări destul de 
grele, căci chiar şi atunci când aveam de-a face cu fiinţe 
pozitive, trebuia mai întâi să fac un gol în mintea mea 
pentru a putea „recepţiona” voinţa celuilalt, adică să o 
conştientizez în mine, acceptând aceste vibrații străine în 
sistemul meu nervos prin suprimarea propriilor mele 
vibrații. Aceasta era de departe partea cea mai dificilă. 
Sistemul nostru nervos este întotdeauna în armonie cu 
vibraţiile noastre personale. Orice tulburare de la 
această regulă afectează sistemul nervos, creând o 
disonanţă mai elevată sau mai joasă, dar întotdeauna 
deranjantă. Cel care face experienţa simte şi o serie de 
efecte nocive, care pot fi cauzate de receptarea unor 
senzaţii negative, cum sunt teama, ataşamentul pasional, 
sau chiar o bucurie prea mare. Este deci uşor de înţeles 
de ce este atât de obositor să fii nevoit să-ţi armonizezi 
sistemul nervos cu vibraţiile complet străine nu numai ca 


frecvenţă, ci şi în esenţa lor. Atunci când diferenţa este 
prea mare pot apărea tulburări grave, stări de 
surescitare, de exaltare sau chiar boli nervoase. Aşa se 
explică de ce anumite persoane mai sensibile sunt tot 
timpul bolnave atunci când se află într-un mediu 
particular. Mediumul este o pradă facilă şi marele pericol 
care îl ameninţă este pierderea propriei identități, a 
propriului său caracter, lucru care se petrece de altfel în 
majoritatea cazurilor. El este receptiv la toate vibraţiile, 
dar nu le poate „digera”, nu le poate asimila. Devine 
astfel o fiinţă dezordonată, slabă, în care nu mai poţi 
avea încredere! Nimeni nu ar trebui să se joace cu 
asemenea lucruri! Există numeroase cazuri documentate 
care descriu istoriile triste ale unor mediumi care au 
devenit adevărate automate, golite de orice forţă de 
rezistenţă, şi care au fost consideraţi şarlatani sau 
mincinoşi. Acest lucru nu este deloc de mirare. Cele care 
îi slăbesc sunt chiar facultăţile lor mediumice, făcând din 
ei simple jucării în mâinile spectatorilor. Am asistat 
personal la un asemenea declin: o femeie înzestrată cu 
facultăţi excepţionale care putea realiza lucruri ieşite din 
comun, dar care şi-a pierdut treptat propria 
personalitate. Ea nu a putut rezista dorințelor celor din 
jur, cărora dorea să le satisfacă tot timpul dorinţele, 
„producând” câte ceva. Şi întrucât forţa necunoscută nu 
se manifesta întotdeauna, ea a început să trişeze pentru 
a nu-şi dezamăgi spectatorii. Întreaga poveste s-a 
terminat printr-un imens scandal. Ignoranţii au triumfat 
şi au pretins că absolut toate fenomenele produse de ea 
fuseseră trucate, încă de la bun început. Dar nu 
fuseseră! Mediumitatea autentică a acestei femei o 
condusese la pierderea propriei personalităţi şi a 
propriei valori morale, până la punctul în care a devenit 
o trişoare. De altfel, am putut constata efectele acestui 
lucru chiar în propria mea persoană. Dorind să cunosc 
adevărul, am împins uneori lucrurile prea departe şi am 
fost nevoită să recunosc că aceste experienţe pot avea 


efecte nocive. Din fericire, eram suficient de conştientă 
şi aveam o voinţă suficient de puternică pentru a depăşi 
vibraţiile străine şi a redeveni eu însămi după încheierea 
experienţei, dar efortul făcut mă costa mult, aşa că am 
devenit nervoasă şi obosită. De aceea, în cele din urmă 
am renunţat la acest tip de experienţe, şi implicit la tot 
ce avea legătură cu spiritismul. Ştiu că există mulţi 
oameni care susţin că acest gen de experienţe nu sunt 
nici obositoare nici periculoase, dar nu sunt de acord cu 
ei şi doresc să afirm deschis, după ani întregi de 
experienţe, că mediumii care nu se simt obosiţi după 
şedinţe nu au receptat niciodată o voinţă străină, ci au 
acționat în conformitate cu propriul lor subconştient, a 
cărui voinţă au resimţit-o şi au manifestat-o ca şi cum ar 
fi fost vorba de o voinţă străină. Din păcate, aşa apar 
majoritatea „auto-iluminaţilor”. Este imposibil să discuţi 
cu asemenea ignoranţi, care se agaţă de credinţa lor 
fanatică „în spirite”, care se amăgesc singuri şi induc în 
eroare mulțimi întregi de creduli incapabili de 
autodisciplină şi fără o inteligenţă prea mare. Ei nu au 
nicio idee despre ce înseamnă propriile lor forțe 
inconştiente. 

Cel care doreşte să cunoască însă adevărul şi care 
studiază şi controlează sistematic aceste fenomene poate 
descoperi o serie de fapte foarte interesante. Trebuie să 
fim însă foarte prudenţi în ceea ce priveşte cuvântul 
„Spirit”. 

Să ne gândim puţin. Dacă voinţa unui individ 
reuşeşte să ridice braţul altuia, deci să învingă forța de 
atracţie a gravitaţiei, unde s-ar mai putea situa limita 
posibilului? Descoperirea acestor fenomene m-a făcut să 
înţeleg mai bine ceea ce occidentalii numesc „levitaţie”, 
tehnică ce mai este predată încă în anumite şcoli 
tibetane. Fără măcar să fi auzit de aşa ceva, experienţele 
mele m-au condus practic la acelaşi rezultat. De altfel, 
aceste fenomene sunt cunoscute şi în Europa, unde 
martori oculari demni de încredere au descris felul în 


care pluteau prin aer sfinţi precum Therese d'Avila, Ioan 
al Crucii şi Francisc din Assissi, uneori timp de mai mult 
de o oră. Acum ştiu că acest lucru este posibil, căci 
voinţa unui individ poate acţiona la fel de bine şi asupra 
propriei sale persoane, ea putând învinge - după un timp 
- forţa gravitaţiei terestre. Totul depinde de intensitatea 
voinţei celui în cauză. 

Mi s-a întâmplat în timpul unor experienţe să nu 
reuşesc că „conştientizez” în mine voinţa celuilalt, şi deci 
să nu-i pot manifesta gândul. În cazul lor, „masa” de care 
vorbeam apăsa greu pe pieptul meu, mă sufoca, şi 
ajungeam să gâfâi de parcă urma să mor. Eram nevoită 
să-i cer persoanei în cauză să se concentreze mai bine. 
Dacă reuşeam să-i conştientizez voinţa şi i-o puteam 
realiza, ajungeam să respir liber şi senzaţia de sufocare 
dispărea. Tot ce am trăit în timpul acestor experienţe m- 
a convins că în majoritatea cazurilor astmul nu este 
altceva decât voinţa invizibilă a unui alt individ, care 
apasă greu asupra bolnavului. Aceeaşi voință invizibilă 
nerealizată poate proveni chiar din subconştientul 
bolnavului, generând boli fără ca acesta să-şi dea seama 
că propriul său subconştient este cel care le provoacă. 

De altfel, întreaga viaţă nu este altceva decât o suită 
de lupte invizibile, din care uneori ieşim învingători, iar 
alteori învinşi. 

Aceste experiențe şi aceste fenomene au 
reprezentat pentru mine o şcoală extraordinară. Ele mi- 
au permis să privesc profund în subconştientul uman şi 
să dobândesc astfel o mai bună cunoaştere de sine şi a 
umanităţii. Am obţinut astfel dovada că este posibil să 
receptezi gândurile unei ale persoane, deşi lucrul acesta 
este foarte dificil. Am înţeles de ce tibetanii şi indienii se 
retrag în izolare timp de trei zile, departe de civilizaţie, 
pentru a posti şi pentru a se ruga, pregătindu-se astfel 
cu meticulozitate înainte de a stabili un contact cu 
spiritul unui mort. Ei se deosebesc astfel de toţi acei 
occidentali care îşi spun mediumi, care îşi ţin şedinţele în 


mijlocul vieţii mondene şi sunt convinşi că pot stabili pe 
loc o legătură cu lumea de dincolo. Ei îşi imaginează că 
se pot proteja de orice pericole cu ajutorul unei mici 
rugăciuni. Cum ar putea o rugăciune să scape de moarte 
pe cineva care s-a aruncat în prăpastie? Ei sunt lipsiţi de 
rațiune! De-a lungul anilor petrecuţi în grupurile cele 
mai diverse, am asistat la foarte multe catastrofe, 
fenomene de posesiune, sinucideri, depresii nervoase, 
tulburări psihice grave provocate de aceste jocuri 
periculoase numite spiritism. Şedinţele sunt ţinute de 
oameni de bună credinţă, sinceri, dar ignoranţi, fără 
nicio pregătire psihologică! Aceste fiinţe ignorante 
trezesc forţe pe care nu le cunosc şi a căror origine nu o 
pot determina. Ei sunt incapabili să le controleze, aşa că 
ajung la cheremul acestor forţe. Singurii care se pot 
ocupa de spiritism şi care pot efectua fără pericol 
experienţe de acest fel sunt cei puternici, care pot 
rezista în faţa oricăror influenţe, care au cunoştinţe 
psihologice avansate şi care dispun de o forţă imensă a 
voinţei conștiente şi de un excelent autocontrol. 


Legământul 


Treptat, am început să-mi dau seama că spiritismul 
nu mai are ce să-mi ofere. Experiențele pe care le 
făcusem îmi deschiseseră porţile sufletului uman, şi unul 
din lucrurile pe care le-am observat cu consternare a fost 
să văd cât de singur este omul în imensa obscuritate a 
ignoranței sale. Mediumitatea mi-a permis să pătrund în 
domeniul extraordinar al inconştientului. Mi-am disecat 
literalmente fiinţa şi am refuzat să mă las orbită de tot 
felul de teorii vagi şi nesigure. Cu cuțitul în mână, am 
progresat pas cu pas prin această junglă. În cele din 
urmă, spiritismul m-a condus la studierea psihologiei. Şi 
cum la vremea respectivă nu aveam nicio idee despre 
profunda cunoaştere psihologică a orientalilor - a 
indienilor şi a chinezilor -, am început prin a studia 


psihologia occidentală. 

Atunci când urmărim cu seriozitate să obţinem ceva 
şi îi consacrăm obiectivului nostru toate eforturile 
noastre, destinul ne ajută şi ne oferă asistenţă. După ce 
am dobândit o pregătire teoretică profundă, am intrat în 
contact cu medicul-şef al azilului psihiatric de stat. 
Acesta m-a ajutat să-mi perfecţionez cunoştinţele prin 
practică. Am obţinut autorizaţia de a studia bolnavii din 
acest azil, indiferent de secţia în care se aflau, inclusiv 
nebunii furioşi de ambele sexe. 

Într-o seară, m-am întors acasă şi am rămas multă 
vreme singură încercând să-mi pun ordine în idei. Era 
îngrozitor ceea ce văzusem în acest azil. Oribil! Infernul 
lui Dante nu era nimic prin comparaţie cu ceea ce se 
petrecea aici. Oare câţi bolnavi de pe acest pământ - 
închişi sau nu - sufereau în acest fel? Oare câţi oameni 
sănătoşi sufereau din cauza acestora bolnavi, pierzându- 
şi propria sănătate şi propria energie? Câţi bolnavi nu îi 
înşeală pe ignoranţii naivi prin comportamentul lor 
aparent normal şi prin faptul că nu poartă pe frunte 
banderola de bolnav mintal? Ei ocupă uneori funcţii 
înalte, se căsătoresc cu persoane încrezătoare şi 
inocente, după care îşi distrug familia, prietenii, mari 
întreprinderi sau ţări întregi. 

Am văzut de multe ori infernul, am contemplat 
oceanul suferinţei şi am constatat neputinţa umanităţii în 
faţa acestei dureri nemăsurate... 

Trebuia să fac ceva! Oamenii trebuie să cunoască 
pericolele care îi pot conduce la bolile mentale. Toţi cei 
sănătoşi trebuie să se unească pentru a combate 
împreună această posibilitate cumplită. 

Munca mea alături de bolnavi mi-a revelat secretele 
cele mai profunde ale unor oameni şi ale unor familii 
dintre cele mai diverse. Am fost nevoită să recunosc cu 
stupefacţie căci în lume există mai mulţi bolnavi decât 
oameni sănătoşi. Nu mai vorbesc de anomaliile şi 
tulburările mentale pe care le poartă atâţia oameni de pe 


stradă... Mi-am dat seama însă şi de faptul că 
majoritatea acestor oameni ar fi putut fi salvaţi printr-un 
tratament adecvat sau printr-o simplă schimbare de 
mediu; acest lucru mărunt ar fi fost de multe ori suficient 
pentru a le purifica psihicul, redând fericirea familiei lor. 

Am rămas astfel cu gândurile mele şi m-am întrebat 
la ce rezultat s-ar putea ajunge dacă fiecare om sănătos 
s-ar dedica acestei cauze. Mi-am dorit atunci din toată 
fiinţa mea să mă consacru acestei munci de alinare a 
acestei suferinţe. Dar cum şi de unde să încep? 

Unde puteam găsi ajutorul necesar? 

Atunci când mi-am pus această întrebare, am avut 
subit impresia unei prezenţe alături de mine. Exerciţiile 
de transmisie a gândurilor şi experienţele de spiritism 
îmi rafinaseră nervii într-o măsură atât de mare încât 
dacă aş fi fost condusă cu ochii legaţi într-o cameră, aş fi 
putut spune dacă în ea există cineva, definindu-i chiar 
caracterul. De aceea, am recunoscut imediat în mine 
acea furnicătură asemănătoare curentului electric care 
mă avertiza de prezenţa unei fiinţe străine. Am simţit 
apoi o senzaţie familiară, deşi nu ştiam încă de unde 
cunoşteam această vibraţie nobilă, pură şi atât de 
puternică... Am auzit apoi din nou în mintea mea acea 
voce care îmi era atât de dragă: 

— Unde poţi găsi ajutor? E simplu: în tine! Nu ai 
înţeles încă faptul că răul apare întotdeauna pentru că 
voi aşteptaţi ajutorul din exterior? Şi cum toată lumea 
aşteaptă să primească un ajutor din exterior, fără să-l şi 
ofere însă, nimeni nu-l poate practic primi. Dimpotrivă, 
dacă toată lumea şi-ar oferi ajutorul celor din jur, toată 
lumea l-ar putea primi. În acest fel simplu, pământul ar 
putea fi eliberat de toată această suferinţă. 

I-am răspuns vocii interioare. 

— Nu ştiu cine eşti şi ce tip de forţă reprezinţi. Nu 
îţi aud decât vocea, care îmi spune întotdeauna adevărul. 
Tu îmi cunoşti gândurile şi îmi vezi fiinţa care pare 
invizibilă în ochii celorlalţi. Nu trebuie deci să-ţi mai 


spun cât de mult îmi doresc să-mi consacru fiinţa alinării 
suferinţei celor din jur. Chiar dacă nu reprezint decât un 
fir de nisip, aş dori ca acest fir să-şi multiplice forţa de a- 
i ajuta pe ceilalţi. Altminteri, viaţa mea nu ar mai avea 
niciun sens, iar eu nu mi-aş putea găsi bucuria atâta 
vreme cât voi purta în mine suferinţa celor din jur. 
Doresc să contribui şi eu la mântuirea pământului! 

— Atenţie, mi-a răspuns vocea interioară. Fii 
prudentă atunci când rosteşti asemenea cuvinte 
frumoase! Să contribui la această operă înseamnă spirit 
de datorie, de abnegaţie şi de sacrificiu. Va trebui să-ţi 
elimini toate imperfecţiunile personale! Să nu uiţi 
niciodată că trebuie să veghezi în permanenţă, că nu poţi 
să-ţi permiţi nici cea mai mică încălcare a legilor eterne. 
Vei fi supusă din nou tuturor tentaţiilor în faţa cărora ai 
cedat până acum, şi vai ţie dacă nu vei fi victorioasă! 
Niciun muritor nu are dreptul să se joace cu legile 
divine. Nu vei putea să-ţi mai foloseşti niciodată în 
scopuri egoiste puterile dobândite prin această muncă. 
Va trebui să renunţi la orice sentiment personal şi să 
renunţi să mai priveşti realitatea dintr-o perspectivă 
subiectivă. Fii deci atentă! Este mai bine să-ţi trăieşti 
viaţa la fel ca ceilalţi oameni decât să eşuezi ca artizan al 
acestei mari opere. Acesta este un avertisment! 

— Nu mi-e frică, am răspuns eu. Persoana mea nu 
mă mai interesează. Nu mai am nicio dorinţă personală. 
După tot ce am văzut şi după tot ce am învăţat, nu mai 
pot resimţi nicio bucurie pe acest nivel. Nu mi-e teamă 
de tentaţii. Voi rezista în faţa lor, căci nu îmi mai fac 
iluzii. Doresc să contribui la această mare operă! 

După câteva clipe de tăcere, m-am simţit învăluită 
de o iubire infinită, după care vocea mi-a spus: 

— Recunosc încrederea pe care o ai în tine, copila 
mea, dar de această dată ai grijă să nu mai uiţi de tine... 

Am rămas aşezată pe canapea, mi-am scuturat 
fruntea şi am privit în jurul meu, dar camera era goală. 
Cine fusese? De unde venea această forţă care îmi 


vorbea cu această voce atât de familiară? De unde 

cunoşteam această voce, de unde îmi cunoştea ea 

încrederea mea în sine, şi când uitasem de mine, astfel 

încât de această dată să trebuiască să fiu mai prudentă? 
Nu am primit niciun răspuns. 


Lumini 


Au trecut zilele, săptămânile, lunile... Aşteptam un 
semn, o indicație pentru a şti ce trebuia să fac, care erau 
datoria şi sacrificiul pe care trebuia să le fac şi pe care le 
anunţase vocea celui invizibil; dar vocea a rămas 
tăcută... 

Am încercat de multe ori să recreez mediul necesar 
pentru a retrăi aceste furnicături în tot corpul, ca şi cum 
aş fi fost scăldată în apă minerală, să-mi deschid complet 
simţurile în faţa acestei voci... dar nu am reuşit. 

Eram uimită. Se pare că degeaba aşteptam. Pe de 
altă parte, nu-mi convenea să pierd timpul degeaba. Mi- 
am spus aşadar că cel mai bun lucru pe care îl puteam 
face era să revin la preocupările mele terestre şi să mi le 
îndeplinesc cât mai bine, în speranţa că voi recepta din 
nou vocea interioară, primind de la ea instrucţiunile 
necesare pentru a putea contribui la marea operă. Am 
intuit că dacă doream să cunosc cu precizie adevărul, 
trebuia să mă purific de orice formă de egoism, la fel 
cum geamul ferestrei trebuie să fie perfect curat pentru 
a lăsa să pătrundă în interior lumina soarelui în toată 
splendoarea ei. Primul pas pe care trebuia să-l fac era 
deci acela de a afla ce zace în mine. Am înţeles că nu mă 
voi purifica perfect decât atunci când mă voi cunoaşte pe 
mine însămi. 

Am început aşadar să cercetez şi să analizez sursa şi 
cauza tuturor gândurilor, cuvintelor şi acţiunilor mele. 
Ca forţă inconştientă opera în mine? De unde proveneau 
gândurile mele? Cine dorea să pronunţ cutare sau cutare 
cuvânt? De ce doream să fac o anumită acţiune, şi nu 


alta? Dacă ceva îmi făcea plăcere, examinam motivele 
care stăteau la baza acestei plăceri. Dacă mă simţeam 
deprimată sau mânioasă, doream să cunosc rațiunile 
acestui lucru. Dacă o persoană mi se părea simpatică sau 
antipatică, mă analizam imediat pentru a-mi da seama 
care sunt caracteristicile responsabile de simpatia sau 
antipatia mea. Mă observam în permanenţă, pentru a 
afla de ce făceam cu plăcere anumite lucruri, în timp ce 
altele îmi repugnau. Atunci când simţeam nevoia să 
vorbesc, doream să conştientizez motivele pentru care 
simţeam această nevoie, iar atunci când tăceam, de ce 
anume nu aveam poftă să vorbesc. Am aşezat sub lupă 
fiecare cuvânt care îmi ieşea pe buze pentru a şti dacă 
era adevărat şi dacă nu putea răni pe altcineva. Eu eram 
cauza efectelor pe care le produceau cuvintele şi 
acţiunile mele. De aceea, încercam întotdeauna să mă 
pun în locul celui cu care vorbeam: ce aș simți eu dacă el 
mi-ar spune cuvintele pe care tocmai mă pregăteam să i 
le spun eu? Imi păstram controlul în permanenţă, fără 
să-mi permit nici cel mai mic răgaz. 

Acest proces continuu de autoobservare m-a ajutat 
să conştientizez nenumărate comori. Puțin câte puţin, am 
învăţat să cunosc lumea magică a subconştientului, dar 
şi pe cea a conştiinţei. Am recunoscut manifestările 
diverse ale forţei unice în instinctele cele mai inferioare, 
la fel ca şi în Sinele spiritual cel mai elevat. Am înţeles că 
avem cu toţii opţiunea de a ne identifica cu propriile 
noastre instincte, sau de a le controla, adică de a rămâne 
noi înşine! Am învăţat că nu este liber decât acela care 
îşi controlează şi îşi stăpâneşte instinctele, şi care nu 
devine sclavul pasiunilor, poftelor şi dorințelor sale. 

In afara acestei autoanalize, mi-am continuat 
studiile de psihologie şi de filosofie, fără să neglijez nici 
gravura pe lemn şi pianul. Activitatea artistică reprezintă 
una din ocaziile cele mai bune de a te scufunda în sine şi 
de a reflecta asupra celor mai variate probleme. 

Într-o zi, am primit vizita unui critic de artă care a 


privit mobilele pe care le sculptasem. Deasupra patului 
se afla un faun care cânta la flaut. Estetul m-a întrebat 
dacă făcusem mai întâi un model din lut. I-am răspuns că 
nu ştiam să modelez lutul şi că sculptasem figurina direct 
în lemn. 

— Nu am făcut altceva decât să îndepărtez lemnul 
care era în plus. 

— Aţi studiat cumva anatomia? M-a întrebat el. 

— Nu, nu am decât studii muzicale. Nu aş fi avut 
cum să urmez două academii în acelaşi timp. 

A continuat să-mi privească gravurile, apoi a spus: 

— Mare păcat că nu sunteţi sculptor! 

— Fără studii, voi rămâne întotdeauna o amatoare, 
dar nu mai pot frecventa Academia de Artă, căci am un 
soţ şi un copil de crescut, şi nu doresc să-i neglijez. 

— Aşteptaţi o clipă, mi-a spus, voi încerca să-l 
conving pe directorul Academiei de Artă să vă lase să 
frecventaţi - în mod cu totul excepţional - exclusiv 
cursurile de sculptură. De altfel, nici nu aveţi nevoie de 
celelalte cursuri. Cred că voi reuşi să îi fac pe cei de 
acolo să vă accepte ca studentă. 

Şi astfel am devenit studentă la Academia de Artă, 
iar apoi adepta celui mai mare sculptor al epocii noastre. 
Când m-am prezentat la el, m-a privit cu atenţie, mi-a 
examinat faţa, şi, surprins, mi-a spus: 

— Ce interesant, este pentru prima oară când văd 
nişte ochi egipteni la o fiinţă vie! Ştiaţi că aveţi ochi 
egipteni? 

— Nu, i-am răspuns eu, nici măcar nu cunosc 
diferenţa dintre ochii obişnuiţi şi cei egipteni. 

— Deschiderea ochilor egipteni se întinde pe 
lungime şi pe laterală. De aceea, pleoapele lor sunt 
aşezate cu totul altfel decât cele ale occidentalilor. Dacă 
priveşti un tablou îţi poţi da seama imediat, graţie 
acestei caracteristici, dacă este vorba de o operă 
egipteană sau nu. Nu aş fi crezut niciodată să întâlnesc 
asemenea ochi la o persoană vie, căci ei nu se mai 


întâlnesc nici măcar la egiptenii de astăzi. Nu mai pot fi 
văzuţi decât în picturile sau sculpturile egiptene antice. 
Acelaşi lucru este valabil şi în ceea ce priveşte craniul 
alungit şi tipic egiptean. De unde ai asemenea ochi? 

I-am surâs politicos: 

— Nu ştiu, maestre, poate că e ceva atavic? 

Mi-a zâmbit la rândul lui şi mi-a dat prima mea 
sarcină... 

A trecut un an, şi într-o zi a venit în studioul în care 
lucram - avea mai multe asemenea studiouri - şi mi-a 
spus: 

— Începând de astăzi nu mai îmi datorezi niciun 
onorariu. Dacă nu dispui de un atelier personal, poţi să îl 
foloseşti pe acesta. Poţi lucra liber, ca o artistă 
independentă. Nu mai ai nevoie de sfaturile mele, ci doar 
de practică, pentru a te putea exprima cât mai bine în 
sculptura ta. 

I-am mulţumit pentru oferta sa amabilă. Aveam 
acasă un studio în care expusesem de mai multe ori. Mi- 
am continuat acolo munca de creaţie. Profesorul mi-a 
rămas însă prieten şi a continuat să vină din când în 
când să vadă cum progresez. 

Această activitate mă făcea cu adevărat fericită, aşa 
cum nu mai fusesem de mult. Trăiam un adevărat extaz. 
Atunci când sculptam, lumea exterioară şi timpul încetau 
să mai existe pentru mine, nu mai simţeam nicio dorinţă 
fizică, nu-mi era foame sau sete, şi uitam cu totul de 
persoana mea. Am observat că atunci când mă 
concentrez perfect, prin nervii mei trece o energie cu 
totul specială, o forţă ale cărei efecte erau deopotrivă 
benefice pentru corpul şi pentru mintea mea. De multe 
ori, atunci când eram acaparată de munca mea, mi se 
întâmpla să-mi dau seama de un adevăr fără nicio 
legătură aparentă cu ceea ce făceam. Am primit astfel 
multe răspunsuri la întrebările care mă preocupau, la 
întrebări filosofice, psihologice sau de altă natură. În 
asemenea momente rămâneam nemişcată, cu dalta în 


mână, contemplând cu ochii spirituali noul adevăr 
revelat. Aveam atunci impresia că am trecut cu capul de 
tavan, pătrunzând în etajul superior. Priveam acest nou 
univers şi descopeream aici toate comorile pe care le 
ascundea. Asemenea flash-uri s-au repetat din ce în ce 
mai des, nu doar atunci când sculptam sau cântam la 
pian, ci mai ales atunci când mă concentram foarte 
puternic. 

Într-o seară am trăit o experienţă dintre cele mai 
ciudate, dar nu în timp ce lucram, ci când mă aflam pe 
punctul de a adormi. 

Soţul meu şi cu mine aveam obiceiul de a citi ceva 
înainte de a adormi. Este exact ceea ce făceam în seara 
respectivă. La un moment dat i-am spus soţului meu: 

— Sunt obosită. Noapte bună! 

Mi-am stins lampa de veghe, m-am întins confortabil 
în pat şi am închis ochii. Da, îmi închisesem ochii, dar 
continuam să văd tot ce există în cameră! Puteam vedea 
cu ochii închişi obiectele din cameră, inclusiv pe soţul 
meu care întorcea foile cărţii pe care o citea. Mi-am 
deschis imediat ochii, ca să verific dacă chiar făcea acest 
lucru, sau totul era doar o proiecţie a minţii mele. 
Mişcările sale s-au dovedit exact acelea pe care le 
văzusem. Mi-am închis din nou ochii şi am constatat că 
pot vedea la fel ca mai înainte. Surprinsă la culme, am 
privit în jurul meu cu ochii închişi şi am observat tot ceea 
ce putea fi observat! Ciudat era faptul că nu vedeam 
lucrurile într-o manieră plastică, în trei dimensiuni, ci 
transparente, aşa cum părea să fie şi pleoapele mele, şi 
la fel de plate ca şi negativul unei fotografii, ca o 
radiografie extrem de precisă. Spre exemplu, îmi vedeam 
maşina de cusut în interiorul cutiei sale de lemn, 
tablourile de pe peretele camerei alăturate dincolo de 
zid, hainele din dulapul închis, şi toate micile mele 
obiecte personale aflate în dezordine pe măsuţa mea de 
lucru. Aveam impresia că văd toate lucrurile unele în 
spatele celorlalte. 


Soţul meu mi-a remarcat mişcările şi m-a întrebat: 

— De ce îţi întorci capul în toate direcţiile, cu ochii 
închişi? 

Extrem de tulburată, i-am explicat că vedeam cu 
ochii închişi. Surprins, m-a întrebat câte degete ridică în 
sus şi a făcut alte câteva mici experienţe similare, pentru 
a mă pune la încercare. li puteam vedea chiar şi 
scheletul în interiorul corpului său, organele interne, 
unele în spatele celorlalte. Era extrem de ciudat, dar 
simţul meu înnăscut al umorului m-a făcut să izbucnesc 
în râs, căci era absolut comic să-mi pot vedea soţul atât 
de transparent! 

În cele din urmă, am adormit amândoi. Ca 
întotdeauna, am avut un somn calm, iar a doua zi 
dimineaţă am fost nevoită să-mi deschid din nou ochii ca 
să pot vedea normal! Acest fenomen bizar nu s-a mai 
repetat multă vreme. Sculptura mi-a ocupat din nou 
întregul interes. 

Nu-mi neglijam nici studiile de psihologie. Cei care 
veneau să mă consulte în legătură cu problemele lor 
personale erau din ce în ce mai mulţi. Am obţinut astfel 
tot mai multe cunoştinţe practice. 

Anii au trecut. Iarna lucram încontinuu, iar verile ni 
le petreceam pe malul lacului, bucurându-ne de 
frumuseţea naturii şi de viaţa de familie. 


Viziuni 


O anumită perioadă din viaţa mea a fost marcată în 
particular de desele viziuni pe care le aveam în stare de 
veghe. Unele dintre ele au fost atât de extraordinare 
încât au continuat să exercite o influenţă deosebită 
asupra restului vieţii mele. Iată câteva dintre cele mai 
importante: 

La sfârşitul fiecărei veri, soţul meu şi cu mine 
făceam o călătorie prin diferite state. Intr-un an ne-am 
oprit la întoarcerea din Italia în Munţii Dolomiţi, pentru a 


face câteva excursii. Acolo am avut una dintre cele mai 
impresionante viziuni. 

Într-o seară, după ce m-am întors la hotel după o 
ascensiune obositoare, m-am lungit în pat. Soarele 
fusese atât de puternic în timpul zilei încât avusesem 
impresia că razele sale îmi străpung fiinţa şi inima. 
Pereţii imenşi de stâncă, de culoare roşiatică, reflectau 
aceste raze şi le multiplicau de o mie de ori. Întreaga 
atmosferă părea să aibă ceva demoniac; totul părea în 
flăcări, ca şi cum ne-am fi aflat în anticamera infernului. 
De aceea, m-am simţit uşurată atunci când am început să 
cobor şi am văzut soarele dispărând la orizont. 

M-am culcat devreme, dar în loc să adorm, am avut 
impresia că tavanul cade peste mine, iar eu mă 
prăbuşesc într-un vid fără fund, în neant, ca şi cum urma 
să mor. Chemat de urgenţă de soţul meu, medicul a 
constatat că aveam un atac de inimă. Mi-a făcut o 
injecție. Noaptea a trecut, dar pulsul meu rămânea slab 
şi mă chinuia aceeaşi senzaţie de topire în neant. Am 
învăţat atunci ce înseamnă frica de moarte. La fel ca 
întotdeauna, am continuat însă să mă observ şi mi-am 
putut da seama astfel că frica de moarte este o senzaţie 
fizică. In conştiinţa mea eram la fel de calmă ca de 
obicei, nu-mi era deloc teamă de moarte; şi totuşi, 
simţeam o angoasă teribilă în faţa ei. Era insuportabil! 
Parcă nu m-aş mai fi aflat în această lume, dar nu 
ajunsesem încă nici în alta. Pluteam în neant! Suferinţa 
era atât de intensă încât m-am gândit: mai bine să mor 
pe loc decât să îndur o asemenea tortură. Am renunţat la 
luptă, căci doream să pătrund în mod conştient în 
moarte, pentru a scăpa de această frică de dispariţie... 

Tocmai când mă pregăteam să alunec conştient în 
acest neant - de care îmi era atât de teamă - spaţiul s-a 
deschis subit, iar ochii mei au putut contempla cu uimire 
infinitatea. Am văzut în acest spaţiu un drum, un drum 
foarte lung, la capătul căruia, dincolo de tot ce era 
material, în plină eternitate, se afla o siluetă masculină, 


scăldată într-o lumină orbitoare, care îşi întindea braţele 
către mine, într-un gest de iubire inefabilă. Mi se părea 
infinit de departe de mine, iar faţa lui strălucea cu o 
asemenea intensitate încât nu-i puteam discerne 
trăsăturile. Am ştiut totuşi imediat că era Mântuitorul 
acestei lumi. 

Tot felul de creaturi cu o formă ovală, asemănătoare 
unor ouă, avansau lent de-a lungul acestui drum. Imi 
aminteau de o turmă de oi, cărora nu le puteai vedea 
decât spatele. Eu stăteam acolo, la începutul acestui 
drum, şi le indicam creaturilor calea pe care trebuiau să 
o ia. Se îndreptau cu toate în linişte către silueta de 
lumină, care le aştepta cu braţele deschise. Cei care {I 
atingeau se topeau în lumina sa şi dispăreau. Această 
cale atât de lungă părea un fluviu continuu, alcătuit din 
aceste forme ovale despre care ştiam că sunt suflete 
umane. Implacabilă, continuam să le indic direcţia celor 
care treceau, arătându-le tuturor sufletelor calea cea 
bună... 

Viziunea m-a făcut să înţeleg că nu urma să mor 
încă, întrucât nu îmi terminasem munca, şi nu aveam 
cum să mor înainte de a-mi îndeplini misiunea. Am 
înţeles că această misiune era dificilă şi îndelungată, aşa 
că va mai trece mult timp până când orologiul cosmic 
urma să sune ceasul plecării mele către patria de lumină, 
în care mă aştepta iubirea eternă... 

M-a cuprins atunci o pace infinită, iar inima mea şi-a 
reluat bătăile normale, deşi încă slăbite. Am privit faţa 
îngrijorată a soţului meu. Întrucât puteam să-mi mişc din 
nou limba, i-am spus cu blândeţe că mă simţeam mai 
bine. Dragul de el a plâns ca un copil, fericit să mă audă 
vorbind şi să vadă lumina din ochii mei. 

A trebuit să rămân încă o vreme la pat, după care 
ne-am întors acasă. La scurt timp, totul a reintrat în 
normal. 

Vara, pe malul lacului, eram întotdeauna mai 
receptivă la viziuni, la fel cum eram mai sensibilă la 


mesajele telepatice, indiferent dacă era vorba de 
emisiuni sau de recepții. Intr-o zi de vacanţă, după o 
excursie încântătoare, ne-am dus să ne culcăm. Liniştea 
domnea în toată casa, aşa că am adormit lângă soţul 
meu. Am început să visez tot felul de lucruri într-o ordine 
haotică, aparent fără nicio legătură unele cu altele, când 
dintr-o dată, am auzit în vis paşi lenți şi apăsători, lucru 
care m-a trezit brusc. Mi-am dat seama că cel care se 
apropia era un bătrân încovoiat, care s-a aşezat în faţa 
mea. Stăteam pe nişte trepte, şi cum nu trecuse nimeni, 
nu putusem să cerşesc. Treptele făceau legătura între 
cartierul de sus şi cele de jos. Pe ele treceau zilnic 
numeroşi funcţionari care lucrau în cartierul de sus, în 
drum spre birou sau spre casă. Acesta era unul din 
locurile mele preferate, întrucât pe aici treceau mii de 
oameni, mulţi dintre ei fiind „clienţii” mei, care-mi 
dădeau de pomană. Ce dorea atunci acest bătrân 
impertinent care s-a aşezat tocmai pe locul meu? Din 
cauza lui o să am probleme, căci oamenii nu dau de 
pomană la doi cerşetori. O să-mi pierd astfel jumătate 
din câştig. Îl privesc în faţă şi sunt pe punctul de a-i 
spune să plece, că acesta este locul meu! Il privesc şi 
trăiesc un sentiment de nesiguranţă... Il fixez cu privirea 
şi mă simt stânjenită... Constat că şi el se simte nesigur, 
că schiţează chiar o mişcare ca şi cum ar dori să se 
ridice, dar este prea târziu: îl recunosc şi mă recunoaşte 
şi el. O, Doamne, nu mă abandona!... El este cel pe care 
l-am căutat toată viaţa, care m-a abandonat şi pe care nu 
l-am putut uita niciodată... Şi iată-l acum în faţa mea, un 
cerşetor la fel ca şi mine... De ce, de ce a trebuit să ne 
regăsim astfel? 

Îi privesc faţa bătrână şi ridată, cu pielea flască, cu 
buzele atârnându-i, cu părul rar şi barba în dezordine, cu 
hainele vechi şi rupte. Ce s-a întâmplat cu acel cavaler 
tânăr şi elegant care fusese odată? M-a privit cu teamă, 
conştient de decăderea lui, ruşinat. Faţa i s-a strâmbat 
într-o grimasă şi a început să plângă în tăcere. Şi-a 


ridicat mâinile ca să-şi şteargă lacrimile şi i-am văzut 
palmele osoase, acoperite de răni, cu unghiile lungi şi 
murdare, cu degetele respingătoare, închircite de gută. 
Oh, aceste mâini care fuseseră cândva atât de frumoase, 
de elegante, de îngrijite, şi pe care le sărutasem cu atâta 
fervoare... 

Mi-am privit apoi propriile mâini... Ce oroare! Am 
constatat că sunt la fel de neglijate ca şi cele ale 
bătrânului. Propriile mele degete sunt la fel de închircite 
de gută, la fel de acoperite de răni. Când au devenit oare 
mâinile mele atât de oribile? Habar n-am! Nu m-am privit 
niciodată. Până acum, am trăit ca o somnambulă. Abia 
acum m-am trezit, ca şi cum aş fi ieşit dintr-o ceaţă deasă 
şi impenetrabilă, care mi-a învăluit până acum conştiinţa. 
Ceaţa s-a risipit şi totul a devenit clar. Mi-am văzut 
întreaga viaţă şi locul meu în mijlocul oamenilor, care m- 
au tratat dintotdeauna ca pe o sălbatică, fără iubire, fără 
compasiune. În această stare de semi-conştienţă am 
tolerat totul - loviturile, răutatea, sarcasmele - ale celor 
de la fermă, care şi-au bătut joc de imperfecţiunile şi de 
neîndemânarea mea. În asemenea condiţii, cum aş fi 
putut să mă îngrijesc de mâinile mele, şi de înfăţişarea 
mea, în general? Când eram tânără, doream uneori să 
mă fac frumoasă, ca să-i plac lui, şi îmi legam în păr 
panglici colorate. Dar după ce l-am pierdut, pe el şi 
copilul, totul îmi devenise indiferent. Nu m-am mai privit 
niciodată într-o oglindă. Nu m-am mai preocupat de 
aspectul mâinilor mele, ci numai de pomenile care mi se 
dădeau. Acum, când mintea mi s-a luminat, mi-am 
amintit de cei care îşi retrăgeau brusc mâna care ţinea o 
monedă de argint, numai pentru ca mâna lor să nu o 
atingă pe a mea. Acum înţelegeam totul! Cât de 
respingătoare mi se păreau chiar mie propriile mele 
mâini osoase, murdare şi rănite, ca să nu mai vorbesc de 
hainele rupte şi urât-mirositoare pe care le purtam. Oare 
cum o arăta faţa mea? O, dacă el nu m-ar fi abandonat cu 
atâta cruzime, astăzi nu ne-am întâlni în asemenea 


condiţii, iar eu nu aş fi pierdut copilul... De ce? De ce au 
trebuit să se petreacă astfel lucrurile, şi de ce a mai 
trebuit să ne mai întâlnim odată la sfârşit? Acum viaţa 
noastră este terminată - nimic nu mai poate fi reparat - 
nimic! Totul s-a sfârşit, este prea târziu... prea târziu... 

Am simţit cum mă cuprinde o sfârşeală infinită şi 
cum cad în disperarea cea mai profundă. O durere 
cumplită mi-a sfâşiat întreaga fiinţă, am simţit cum inima 
mi se rupe în două... după care totul a devenit negru în 
faţa ochilor mei, totul a dispărut, am căzut în neant... 

Cineva a gemut lângă mine, a scos un strigăt... Am 
auzit, doream să ştiu cine este... Lumina a revenit lent în 
mintea mea, şi am văzut lângă mine faţa îngrijorată a 
soţului meu. Am realizat atunci că am dificultăţi să 
respir. M-am aşezat mai bine, sprijinită de el, şi când a 
văzut că îl recunosc, a scos un suspin de uşurare şi m-a 
întrebat, încă îngrijorat: 

— Ce se întâmplă? Te simţi bine? Mi-a fost atât de 
teamă! Gemetele tale m-au trezit, mă priveai cu ochii 
larg deschişi, dar fără să mă vezi. Ce ai? Ce se petrece? 
Răspunde-mi! 

L-am privit, am vrut să-i răspund, dar din gură nu 
mi-a ieşit niciun sunet. Eram încă paralizată de frică. 
Treptat, mi-am regăsit puterea şi am putut să-i răspund 
de-abia articulat: 

— Nu acum, o să-ţi spun mâine. 

Soţul meu nu a insistat, iar eu am recăzut cu capul 
pe pernă. Mi-a luat mâna în mâna lui, şi văzând că încep 
să mă calmez, m-a privit din nou cu o privire 
întrebătoare, după care a stins lumina. 

A doua zi dimineaţa, ne-am instalat confortabil în 
grădină şi i-am povestit ciudata viziune pe care am avut- 
o noaptea trecută. 

Se făcea că eram o cerşetoare care şi-a amintit 
dintr-o dată întreaga viaţă, iar această cerşetoare eram 
Chiar eu. Eu îmi aminteam tot ce trăise acea femeie. Era 
propria mea viaţă, care mi se revelase subit în faţa 


conştiinţei mele. 

— Am fost un copil abandonat, care trăia pe o mare 
proprietate. Nu aveam tată, sau cel puţin nu-mi 
aminteam să fi avut un tată şi o mamă. La fermă trăiau 
foarte multe persoane, un băiat de grajd care se ocupa 
de cai, valeţi care tăiau lemne şi care hrăneau câinii de 
vânătoare, bucătăreasa care era şefă în bucătăria ei 
mare şi tot felul de tineri servitori care lucrau în diferite 
activităţi. Am crescut la această fermă şi am fost pusă să 
fac tot felul de munci. Când am devenit adolescentă, mi 
s-a permis să intru în casa stăpânului. Era o casă imensă, 
cu multe camere, despre care cameristele îmi spuseseră 
că erau foarte frumoase. Nu aveam niciodată 
permisiunea să intru în ele, căci mergeam numai cu 
picioarele goale, iar în camere nu puteau intra decât cei 
încălţaţi. Eu eram ceea ce se numea „o servitoare de 
exterior”. Camerele dădeau într-un coridor foarte lung, a 
cărui curăţenie cădea în sarcina mea. Aduceam apă din 
fântână în nişte căldări mari, îngenuncheam şi frecam cu 
peria dalele coridorului. Chiar şi acum îmi mai aduc 
aminte de acele dale foarte aproape de faţa mea, felul în 
care mă aplecam ca să le spăl, una după alta, frecând la 
infinit acest coridor fără sfârşit... lar când acesta era 
gata, trebuia să trec la cel de la etaj! Astfel treceau 
zilele, lunile şi anii... iar eu continuam să spăl şi să frec 
aceleaşi dale. Dar eram mulţumită. Nu aveam mai nimic 
în cap, decât un fel de ceaţă. Îmi plăceau culorile 
dalelor! Drept răsplată pentru munca mea, primeam de 
mâncare şi permisiunea de a dormi într-o încăpere 
deasupra grajdului. În curte, admiram întotdeauna 
atelajele care aparţineau stăpânilor domeniului, care nu 
intrau decât pe poarta principală. Vizitii aveau sarcina să 
deşeueze caii, să-i plimbe puţin în cerc şi apoi să-i ducă 
în grajd. La vânătorile organizate veneau întotdeauna 
mulţi invitaţi, iar dalele coridorului erau în permanenţă 
murdare. Bărbaţii intrau cu cizmele lor pline de noroi, 
iar noaptea, până dimineaţa, trebuia să curăţ holul până 


când se trezea toată lumea. 

Într-o zi, eram în curte, când a intrat un tânăr 
bărbat, foarte frumos. Venise să-şi caute calul. A intrat în 
grajd, a urcat pe cal şi dus a fost. Eram fascinată de 
frumuseţea lui, dar el nici măcar nu m-a privit. Eram 
topită după el, ca şi cum ar fi fost Dumnezeu-Tatăl în 
persoană. Când, în noaptea următoare, a venit la mine, 
am fost atât de fericită încât l-am lăsat să-mi facă tot ce a 
vrut. Faţa lui strălucea în ceața din mintea mea, şi am 
petrecut câteva minute încântătoare în braţele sale... 

Întrucât venea deseori să vâneze, viaţa mea a ajuns 
să se împartă între zilele fericite şi cele cenuşii, de 
aşteptare. 

Un an mai târziu mi s-a născut un copil. Cea care m- 
a asistat a fost bucătăreasa, căreia îi cerusem ajutorul. 
Nu prea înţelegeam ce se întâmplă, şi abia când ea mi-a 
pus copilul în braţe, după chinurile cumplite ale naşterii, 
am simţit cum mi se încălzeşte inima. Pentru prima oară 
în viaţă, eram cu adevărat fericită: cineva avea nevoie de 
mine, exista cineva pentru care eu reprezentam totul! 
Bucătăreasa i-a povestit ce s-a întâmplat stăpânei casei. 
Aceasta a venit, a privit copilul şi mi-a îngăduit să-l 
păstrez lângă mine. l-am promis că o să lucrez încă şi 
mai mult, numai să nu-mi ia copilul... 

Când tatăl copilului a fost din nou oaspetele 
stăpânilor mei şi a venit să mă vadă noaptea, am fost 
fericită să-i arăt copilul. L-am rugat să mă ia în casa lui, 
să lucrez pentru el şi să-l servesc cu credinţă. A avut un 
moment vizibil de teamă, după care mi-a spus că nu este 
convins că el este tatăl copilului. „Cine ştie, ar putea fi 
oricare valet de la ferma asta!” M-am apărat cu toată 
forţa disperării şi i-am explicat că a fost singurul bărbat 
care m-a atins vreodată. Degeaba l-am implorat însă să 
mă lase să trăiesc alături de el, în umbra lui, fără să-l 
deranjez cu nimic, să mă lase să lucrez pentru el. M-a 
ascultat o clipă, dar atunci când am îngenuncheat ca să-i 
îmbrăţişez genunchii, m-a părăsit brusc. Nu l-am mai 


văzut niciodată de atunci. A mai fost oare oaspetele 
stăpânilor mei? Nu ştiu. În orice caz, în curtea interioară 
nu a mai revenit niciodată, şi degeaba l-am aşteptat ani 
de zile. Dispăruse complet din viaţa mea. Singurul care 
îmi mai rămăsese era copilul meu, viaţa mea, cel care îmi 
ocupa toate gândurile! 

Frecam aşadar dalele coridorului, gândindu-mă la 
copilul meu... Scoteam apă din fântână gândindu-mă la 
copilul meu... Lucram cât puteam de rapid, pentru a mă 
întoarce la copilul meu. Era o fetiţă, frumoasă şi 
inteligentă ca şi tatăl ei. Făcea întotdeauna pe dos ceea 
ce îi spuneam şi nu suporta nicio contrazicere. Cu cât 
deveneam mai mult sclava ei, cu atât mai puţin amabilă 
se dovedea faţă de mine. Deşi atât de mică, mă trata cu 
foarte puţin respect şi mă dispreţuia. Nimic din ceea ce 
ziceam sau făceam nu părea să-i fie pe plac. li plăcea să 
se plimbe şi pleca uneori atât de departe încât nu se 
întorcea acasă decât a doua zi. Acest lucru mă aducea la 
disperare, întrucât trebuia să mă duc să o caut. Dar viaţa 
mea nu îşi recăpăta sensul decât după ce se întorcea 
acasă. 

Într-o zi, ea a plecat şi nu s-a mai întors niciodată. 
Am căutat-o pretutindeni, am aşteptat, am căutat-o 
iarăşi. Nu am mai regăsit-o însă. Nu am mai putut să 
lucrez. Durerea îmi slăbise prea tare forţele. Soarele nu 
mai exista pentru mine. Întreaga lume mi se părea lipsită 
de sens. Fără să-mi mai pese, am părăsit ferma în 
căutarea copilului meu. Mă duceam dintr-un loc în altul 
şi întrebam pe toată lumea dacă nu mi-a văzut fetiţa. Anii 
au trecut, iar eu am continuat s-o caut, dar fără 
speranţă. Singura care mă împingea înainte era o stare 
de agitaţie interioară. Oamenii îmi dădeau de mâncare, 
iar când hainele mele se rupeau, îmi dădeau de pomană 
haine vechi. Vagabondam tot timpul, rătăcind mereu mai 
departe... 

Într-o zi, pe când traversam un oraş, m-am întâlnit 
cu bucătăreasa, care se căsătorise şi părăsise conacul. 


Ea m-a primit în casă, m-a curăţat şi mi-a povestit că 
tatăl copilului... 

Aici, soţul meu mi-a prins mâna şi m-a întrerupt. Era 
palid la faţă, iar vocea îi tremura când mi-a spus: 

— Aşteaptă! Aşteaptă! O să continui eu, cunosc 
urmarea, îmi amintesc ce s-a întâmplat! În timp ce tu 
povesteai, totul mi-a devenit cât se poate de clar în 
minte. M-am recunoscut imediat: eu am fost acel bărbat 
care te-a abandonat la vremea respectivă. Eu am fost cel 
care a acţionat atât de frivol şi de iresponsabil. Nu 
trăiam decât pentru a mă amuza. Aruncam cu banii în 
stânga şi în dreapta, şi într-o zi m-am trezit în stare de 
faliment. Proprietatea familiei mele a fost vândută 
creditorilor mei. Am fost nevoit să îmi părăsesc pământul 
şi conacul. M-am dus atunci la prietenii mei de băutură şi 
de jocuri de noroc, cei care mă ajutaseră să îmi risipesc 
averea. După numai câteva săptămâni, ei mi-au dat de 
înţeles că nu mai eram binevenit printre ei. Experienţa s- 
a repetat, până când un prieten adevărat m-a sfătuit să 
îmi caut de lucru. Am vrut să reîncep o viaţă nouă şi am 
căutat de lucru. Nimeni nu m-a luat însă în serios. Nu 
ştiam să fac nimic. Coboram astfel tot mai jos pe scara 
socială. La un moment dat, în mintea mea a apărut o idee 
fixă: nenorocirea mea era pedeapsa pe care mi-o dădea 
Dumnezeu pentru că te-am abandonat pe tine şi pe 
copilul nostru. M-am dus atunci la prietenii mei de 
altădată, la conacul unde ai lucrat tu, ca să aflu ce s-a 
întâmplat cu voi. Nu am mai găsit însă pe nimeni care să- 
mi poată da vreo informaţie... am continuat apoi cu 
vechea mea viaţă, găsind din ce în ce mai puţini prieteni 
dispuşi să îmi împrumute bani. În cele din urmă, au ajuns 
chiar să îmi refuze inclusiv ospitalitatea. Am început 
atunci să cerşesc de la străini. Am devenit un vagabond. 
Oameni plini de compasiune mă lăsau uneori să îmi 
petrec noaptea în grajdul lor. Vârsta, foamea, 
decrepitudinea m-au condus în cele din urmă în oraşul în 
care ne-am întâlnit a doua oară, cerşetori amândoi... 


L-am ascultat fascinată pe soţul meu, ştiind că tot ce 
spunea era adevărat. Şi eu îl recunoscusem în cerşetorul 
cu pricina. Era exact ceea ce îmi povestise bucătăreasa: 
îşi risipise întreaga avere, revenise odată la conac, mult 
mai târziu, dar nu mai era bărbatul elegant care fusese. 
Dimpotrivă, era neglijent şi purta haine ponosite. După 
ce am plecat de la bucătăreasă, m-am dus din nou la 
conac ca să îi caut adresa. Dar nimeni nu ştia pe unde 
putea fi. Mi-am continuat apoi drumul, dar vârsta şi-a 
spus cuvântul: nu mai aveam putere să umplu. M-am 
stabilit aşadar în oraşul unde a început viziunea şi m-am 
instalat pe scări, pentru a cerşi. Acolo l-am regăsit pe cel 
pe care îl căutasem atâta, cu puţin timp înainte să mor, 
suficient însă pentru a-mi recunoaşte eşecul total al vieţii 
şi faptul că nu mai aveam niciun mijloc prin care să pot 
repara ceva. Era prea târziu... prea târziu... Copilul 
dispăruse, viaţa mea se sfârşise... aşa că am căzut 
moartă pe scări. Acesta a fost finalul viziunii. 

Ne-am privit fără să pronunţăm un cuvânt, 
neînţelegând prea bine cum au putut două fiinţe 
moderne şi inteligente să treacă printr-o asemenea viaţă. 
Experienţa pe care am trăit-o nu putea fi explicată de 
teoriile moderne referitoare la ereditate şi la psihologie. 
Noi ştiam că totul se petrecuse în realitate! Că nu era 
vorba doar de imaginaţia noastră. 

Eram amândoi profund tulburaţi. Soţul meu mi-a 
spus: 

— Nu am înţeles niciodată de ce - încă din copilărie 
- m-am ţinut departe de alcool, de jocurile de noroc şi de 
majoritatea plăcerilor mondene. Acum totul se explică: 
după ce am risipit totul şi am trăit într-o asemenea 
sărăcie, principiul moral de a nu mai juca, de a nu bea, 
de a nu fi frivol, mi s-a întipărit adânc în conştiinţă. Am 
înţeles atunci adevărata valoare a banului. Am înţeles de 
asemenea că un bărbat îşi manifestă adevărata valoare 
numai atunci când îşi poate asigura o viaţă decentă sieşi 
şi familiei sale. Toate aceste lucruri erau adânc 


încrustate în subconştientul meu. Acum îmi dau seama 
de ce am avut forţa să le rezist colegilor mei de la 
universitate atunci când doreau să mă antreneze în 
distracţiile lor. Mi-a fost întotdeauna frică să nu mi se 
întâmple ceva teribil dacă aş dansa sau dacă m-aş amuza 
în vreun fel. Acum ştiu că de fapt îmi era teamă de 
cumplita mizerie în care m-a aruncat viaţa mea de 
atunci, risipită atât de orbeşte. Ideea că nu trebuie să 
beau sau să joc provenea din subconştientul meu. 

— Da, i-am răspuns eu, iar faptul că atunci nu ai 
lucrat deloc explică zelul tău excesiv şi simţul datoriei 
exagerate de astăzi! 

— E limpede. În cea de-a doua jumătate a vieţii mele 
de atunci am dorit să lucrez, dar întrucât nu învăţasem 
să fac nimic, nu înţelegeam nici măcar ce înseamnă să 
lucrezi. Tocmai de aceea nu m-a luat nimeni în serios 
atunci când am încercat să-mi caut de lucru. Mai târziu, 
oameni plini de compasiune mi-au încredinţat mici 
lucrări, deşi devenisem un vagabond: tăiam lemne, 
încărcam căruțe, culegeam strugurii sau  băteam 
covoare. Şi în timp ce mâinile mele neobişnuite cu 
munca sufereau, dorinţa mea de a învăţa, de a mă 
corecta, de a cunoaşte, creştea fără încetare în mine. Aşa 
se explică de ce în această încarnare am învăţat tot ce 
am putut, şi cred că voi continua să învăţ până la 
sfârşitul zilelor mele. 

Când a pronunţat aceste cuvinte: „până la sfârşitul 
zilelor mele”, am simţit o gheară de gheaţă care îmi 
strângea inima. Oare unde vom fi atunci, copilul meu şi 
cu mine, la sfârşitul vieţii sale? Frica m-a paralizat... 
Există o lege a naturii care spune că dacă lovesc cu 
pumnul un zid, acesta îmi loveşte la rândul lui pumnul, 
fără să vrea! De fapt, nu zidul este cel care mă loveşte, ci 
propria mea lovitură care se repercutează asupra mea. 
Dacă lovesc ceva, acesta îmi înapoiază lovitura... Nu, nu 
doream să continui acest raţionament până la capăt! Nu 
doream să îl părăsesc pe acest om, nu... nu...nu! 


Am preferat mai degrabă să mă gândesc la relaţia 
care exista între actuala încarnare şi cea trecută. Cum se 
puteau explica slăbiciunea mea mentală de atunci şi 
talentele mele actuale? Nu am găsit deocamdată nicio 
explicaţie. 

Starea de tulburare nu ne-a părăsit nici în zilele care 
au urmat, dar ne-am întors pe malul lacului, alături de 
alţi vecini şi de copiii noştri. Treptat, amintirile acelei 
vieţi trecute s-au estompat. Eram amândoi oameni de 
bun simţ şi nu doream să ne pierdem timpul cu amintiri 
din trecut. De altfel, soţul meu a trebuit să-şi scurteze 
vacanţa şi să se întoarcă la lucru. Eu am rămas cu 
surorile mele, cu fratele meu şi cu copiii. 

Regiunea în care se afla lacul era de origine 
vulcanică şi nu este exclus ca radiaţiile emise să îmi fi 
facilitat receptivitatea la aceste viziuni. Chiar şi astăzi 
mai caut o explicaţie naturală a evenimentelor. Nu am 
crezut niciodată în fantome şi în demoni, iar atunci când 
cineva îmi povestea istorii cu apariţii nocturne, 
zâmbeam, aşa cum fac majoritatea ignoranţilor, 
spunându-mi în sinea mea că oamenii au o imaginaţie 
foarte vie. Practic, nu puteam să îmi imaginez că 
asemenea experienţe pot fi trăite. Pe de altă parte, 
viziunile pe care le trăiam nu ar fi putut fi imaginate nici 
dacă aş fi vrut. O viziune nu apare decât atunci când eşti 
ocupat cu altceva... 

Într-o seară din aceeaşi vară, după ce soţul meu 
plecase deja, m-am dus la culcare. Am mers mai întâi în 
camera în care fiul meu dormea profund. Apoi m-am 
culcat şi am suflat în lumânare - căci nu aveam încă 
electricitate - după care am adormit. 

Nu ştiu cât timp am dormit, când dintr-o dată m-a 
trezit un zgomot, ca şi cum cineva ar fi rătăcit prin 
cameră. Am luat o lumânare, am aprins-o... şi o clipă mai 
târziu, m-am repezit după o apariţie înspăimântătoare, 
care îmi răpise deja fiul. Era o siluetă feminină care 
semăna foarte bine cu imaginea pe care o avem noi 


despre vrăjitoare. Surprinsă de lumină, aceasta a dorit să 
fugă pe fereastră, lăsându-se să alunece pe o funie 
lungă, legată de pat. M-am aruncat după ea şi am prins 
copilul, căruia nu dorea deloc să-i dea drumul! Între noi 
s-a încins atunci o luptă teribilă. Vrăjitoarea coborâse 
deja destul de mult pe coardă, de care părea inextricabil 
legată, ca şi cum coarda ar fi emanat din ea sub forma 
unui curent de energie pe care îl alimenta în forţă, dar 
nu a putut continua să coboare, întrucât eu am prins 
copilul, dorind cu orice preţ să i-l smulg. Dar şi ea trăgea 
cu putere de el! Bietul copil era tras încoace şi încolo. 
Intuiţia mi-a spus atunci că dacă voi reuşi să-i smulg 
copilul, ea va dispărea în mod natural. În această luptă 
aprigă, m-am agăţat cu disperare şi cu toată forţa de 
bietul băieţel, pe care vrăjitoarea încerca să mi-l smulgă 
cu aceeaşi violenţă. Apoi, dintr-o dată şi fără niciun 
avertisment, ea i-a dat drumul, a alunecat pe coardă şi 
dusă a fost. 

lar eu?... M-am trezit îngenuncheată lângă pat, în 
timp ce copilul dormea liniştit alături de mine, perfect 
calm. Dar lumânarea era încă aprinsă. Oare visasem? Am 
uitat oare să sting lumânarea înainte să adorm? Dar nu, 
chibritul era încă incandescent, ceea ce dovedea că 
tocmai o aprinsesem şi că întreaga scenă se derulase cu 
o rapiditate extremă. In caz contrar, chibritul nu ar mai fi 
fost încă incandescent. Înseamnă că nu visasem! 

Am stins din nou lumânarea, m-am alungit în pat şi 
am încercat să îmi calmez inima care bătea nebuneşte. 
Oare ce însemnau toate acestea? O vrăjitoare? Oare 
există cu adevărat vrăjitoare? De ce erau reprezentate 
întotdeauna în acelaşi fel vrăjitoarele de către artişti şi 
de unde veneau aceste imagini? Cum puteau să existe 
„vrăjitoare” şi de ce şi le imaginau întotdeauna oamenii 
călare pe o mătură? Cum era posibil ca ele să fie 
reprezentate la fel pretutindeni în lume, dacă nu 
reprezentau altceva decât fructul imaginaţiei oamenilor? 
De ce nu erau ilustrate altfel, de pildă cu copite în 


picioare, ca şi diavolul? De altfel, de unde ştiu oamenii că 
cel cu copite este diavolul, şi nu o vrăjitoare? A văzut 
cineva vreun diavol sau vreo vrăjitoare? Şi de ce sunt 
ilustrate ele călare pe o mătură? Vrăjitoarea pe care o 
văzusem eu avea un fel de coardă, pe care aş fi putut-o 
confunda uşor cu o mătură, atunci când a plecat. O 
vrăjitoare este definită ca o servitoare a „răului”. Acest 
lucru reprezenta o realitate. Înţelegeam foarte bine că 
întreaga scenă fusese doar o proiecţie a minţii mele. Dar 
ce anume o provocase? De unde provenea şi cum de 
luase forma unei imagini atât de precise? Pentru mine 
totul fusese real, şi interesant era faptul că toţi cei care 
au trăit asemenea experienţe le descriau în mod similar, 
ca fiind reale. Cum era posibil ca noi să avem cu toţii 
aceeaşi imagine în subconştient, în măsura în care 
acesta era locul din care provenea ea? Unii vor spune că 
totul s-a datorat imaginilor cu vrăjitoare pe care le 
văzusem, explicând astfel proiecția mea mentală. Dar nu 
era cazul, căci deşi vrăjitoarea mea semăna într-adevăr 
cu majoritatea celor pe care le văzusem vreodată, am 
fost surprinsă să remarc şi o serie de diferenţe notabile. 
În fond, de unde provenea coarda aceea ciudată? Eu 
nu văzusem niciodată ceva similar în vreun desen. 
Evident, aveam o părere personală legată de ea, derivată 
din experienţele mele de transmisie a voinţei de la o 
persoană la alta. În viziunea mea, era vorba de un curent 
de energie... sau poate de un curent de voinţă? Dar de 
unde venea acest curent? Din cine emana el? Dacă 
curentul de energie putea fi privit ca un obiect material, 
oare forma vrăjitoarei nu putea fi şi ea o simplă idee 
ţesută în jurul unor forţe imateriale? În fond, ce suntem 
noi, oamenii? De unde provine această formă umană? Nu 
suntem şi noi alcătuiți din curenţi de energie, care dau 
naştere unor forme perceptibile de către organele 
noastre de percepţie specializate în acest sens? Ce este 
„realitatea”? Numai ceea ce putem atinge? Nu suntem şi 
noi, oamenii, simple proiecţii care cred că reprezintă 


forme? Iubirea, ura, speranţa, disperarea, bunătatea şi 
răutatea nu sunt pentru noi realităţi, chiar dacă nu au 
formă? Ele reprezintă forme subtile, nesesizabile de 
către organele de percepţie, dar care îi fac pe oameni să 
fie fericiţi sau nefericiţi. Ele nu sunt mai puţin „reale” 
decât „realităţile” tangibile. Aşadar, vedeam forma fizică, 
tangibilă, a copilului meu dormind liniştită pe pat, şi era 
limpede că ea nu luase parte la lupta mea împotriva 
apariţiei. Altfel spus, am ajuns la concluzia că lupta s-a 
dat între două energii, nu între două corpuri. Oare 
semnifica acest lucru că totul a fost mai puţin real? Nu s- 
ar putea spune invers, că cele două apariţii, a copilului 
meu şi a vrăjitoarei, au fost chiar mai reale decât forma 
materială a copilului adormit pe pat? Ce este o formă 
materială? O simplă rezultantă şi un înveliş al forţelor 
care alcătuiesc corpul fizic. Forţa este cauza, iar corpul 
fizic nu este decât efectul. Atunci, care dintre cele două 
este mai reală, care este mai importantă? 

Experienţa pe care tocmai o trăisem şi care fusese 
atât de reală pentru mine m-a preocupat multă vreme. 
Era o dovadă că chiar şi atunci când dormi, poţi trăi o 
realitate absolută! 

Au trecut câteva zile, şi într-o seară, după ce toţi s- 
au retras, m-am dus şi eu la culcare. Ziua fusese extrem 
de caldă, iar aerul din camera mea era irespirabil. Am 
lăsat ferestrele deschise, la fel ca şi uşa care dădea în 
hol. Vedeam din patul meu scările care conduceau la 
etajul superior. 

Ca de obicei, am trecut în revistă evenimentele de 
peste zi. Ce lucruri bune şi ce lucruri rele făcusem, ce 
spusesem şi ce nu spusesem, ce ar fi trebuit să spun sau 
să nu spun. Apoi m-am gândit la masa pe care trebuia să 
o pregătesc a doua zi, aceasta fiind una din 
responsabilităţile mele. M-am mai gândit apoi la o serie 
de subiecte fără un interes deosebit. 

Dintr-o dată, atenţia mea a fost atrasă de două 
siluete străine care se apropiau încet, trecând apoi de 


uşa mea. Aveau o formă umană de mărime normală, dar 
erau complet negre, la fel ca şi umbrele. Nu le vedeam în 
trei dimensiuni. Dimpotrivă, aveam impresia că nu sunt 
vizibile tocmai pentru că absorb întreaga lumină din 
locul unde se găseau. Altfel spus, nu vedeam propriu-zis 
creaturile, ci golul pe care îl creau în lumină. În termeni 
ştiinţifici, ele creau o interferenţă completă la nivelul 
razelor de lumină, motiv pentru care nu puteau fi 
„văzute” decât sesizând locul în care se aflau lumina 
lipsea. Altminteri ar fi fost complet invizibile. Este 
extrem de dificil să explici un asemenea fenomen în 
cuvinte. Am înţeles imediat de ce, atunci când vorbesc 
despre fantome sau strigoi, ţăranii preferă termenul de 
„umbre”. Aceste siluete erau într-adevăr nişte „umbre”, 
dar nu umbre proiectate de ceva exterior lor, ci umbre 
create de absența totală a luminii. Pe scurt, era o 
realitate cu care nu mă mai confruntasem până atunci. 
Mai târziu mi-am adus aminte că astronomii au 
descoperit o asemenea gaură neagră pe cer, un loc în 
care lumina lipsea cu desăvârşire, pe care l-au numit 
„Cap de cal” din cauza formei sale, dar pe care nu l-au 
putut explica. Era vorba de aceeaşi interferenţă la 
nivelul razelor de lumină. Exista în univers ceva care 
atrăgea şi distrugea lumina, lăsând în locul ei o umbră 
imensă. Cele două siluete erau absolut identice şi 
avansau cu paşi lenți. Pe umeri purtau un fel de bâtă de 
care atârna ceva indescriptibil. Ai fi zis că este o 
caracatiţă, dar fără o formă organizată şi organică. Ea 
atârna ca o masă amorfă care se alungea, apoi revenea 
la dimensiunea iniţială. Era ceva oribil şi dezgustător, un 
fel de masă purulentă de culoare verzuie, despre care am 
ştiut intuitiv că aduce cu sine boli, nenorocire, catastrofe 
şi moarte. Pe scurt, mi-am dat seama că acel monstru era 
un fel de concentrat al „răului”. Se mişca şi se încleşta 
de baston cu intenţii malefice evidente, şi mi-am dat 
seama că cei doi căutau ocazia şi victima potrivită pentru 
a-i manifesta puterea atroce. Speriată, am văzut cele 


două umbre îndreptându-se către camera sorei mele. 
Trebuia să fac tot ce-mi stătea în puteri pentru a 
împiedica forţa aceea satanică să producă cuiva vreun 
rău. M-am ridicat pe pat şi am început să strig: „Grete! 
Grete!” 

La strigătele mele, cele două siluete au dispărut. 
Masa monstruoasă s-a retras în sine şi s-a transformat 
într-o sferă de un verde fosforescent, de mărimea unei 
mingi de fotbal, după care a urcat scara, când 
rostogolindu-se, când sărind de pe o treaptă pe alta. Cu o 
voce dispreţuitoare, însoţită de un râs infernal - pe care 
nu le-am auzit cu urechile, dar pe care le-am perceput 
totuşi cu toată claritatea - mi-a strigat: „Crezi că poţi să 
mă prinzi pe mine? Hi hi hi!” Apoi a sărit pe fereastră şi 
s-a pierdut în noapte. 

Am sărit din pat şi m-am repezit în hol, ca să văd ce 
se petrece. Dar în toată casa era o linişte perfectă! 

Chiar atunci, fratele meu a ieşit din cameră, a privit 
în jos şi a întrebat: 

— Cine-i acolo? 

Am aprins o lumânare şi i-am răspuns: 

— Eu sunt, de ce ai ieşit? 

— M-am trezit brusc dintr-un coşmar în care aveam 
impresia că ceva foarte rău se afla în casă. Am vrut să 
ştiu ce se petrece şi te-am găsit aici. S-a întâmplat ceva? 

În timp ce vorbea, au ieşit şi surorile mele, urmate 
de întregul personal, şi toată lumea m-a întrebat de ce 
am strigat. Le-am povestit întreaga poveste. Apoi, am 
cercetat casa din fir-a-păr: poarta de la intrare era bine 
închisă, toate lucrurile se aflau la locul lor. L-am rugat 
apoi pe fratele meu să verifice fereastra de sus: poate că 
un curent de aer a deschis-o, iar prin ea s-a reflectat 
luna, ceea ce ar fi explicat sfera fosforescentă şi verzuie 
pe care am văzut-o. Dar la ora respectivă luna lumina 
cealaltă faţă a casei noastre, aşa că mi-ar fi fost imposibil 
să o văd din pat. 

Întrucât nu am găsit nimic, nu ne-a rămas altceva de 


făcut decât să ne culcăm la loc. Dar în mintea mea a 
răsunat încă multă vreme râsul acela demoniac: „Crezi 
că mă poţi prinde pe mine? Hi hi hi!” 

Câteva zile mai târziu, fiul meu s-a plâns de dureri 
abdominale. Am avut din start convingerea că este vorba 
de o apendicită. Am plecat împreună cu el în capitală, 
pentru a fi examinat de un prieten al tatălui meu, chirurg 
celebru şi şeful unui mare spital. El a diagnosticat o 
iritare a apendicelui, dar s-a decis să mai aştepte până 
toamna înainte de a-l opera. Ne-am întors aşadar pe 
malul lacului, unde fiul meu a mai avut parte de destule 
zile fericite în compania micilor săi tovarăşi. 

Aş fi preferat să nu relatez perioada care a urmat, 
numai ca să nu retrăiesc acele momente. Acest lucru 
este însă necesar pentru înţelegerea evenimentelor care 
au urmat. 

Copilul a fost operat, totul a decurs bine şi el s-a 
întors acasă după o spitalizare de opt zile. Exact în acest 
timp, fetiţa sorei mele s-a îmbolnăvit de o boală la gât, 
ciudată şi extrem de supărătoare. I s-au aplicat 
comprese, iar pe gât i-a apărut o erupție roşie, despre 
care s-a crezut că a fost cauzată de compresele umede. 
Medicul a tratat-o apoi cu o pudră specială, iar a doua zi 
pielea şi-a recăpătat aspectul normal. Când fiul meu s-a 
întors de la spital, el s-a întâlnit fericit cu verişoara lui, 
cu care s-a jucat toată ziua. Curios, în loc ca joaca să-l 
întărească, el a devenit palid, tot mai obosit, iar câteva 
zile mai târziu slăbit şi deprimat. l-am luat temperatura 
şi am constatat îngrozită că avea 39 de grade. Copilul 
plângea, starea sa se înrăutăţea din ce în ce mai tare... 
iar corpul său s-a acoperit cu mici pete roşii, la fel ca cea 
care îi apăruse anterior verişoarei sale. Am chemat cel 
mai bun pediatru, care a examinat copilul şi ne-a întrebat 
dacă cineva avusese de curând scarlatină. 

— Nu, i-am răspuns eu, nimeni. 

— Nu a suferit nimeni de dureri groaznice de gât? 

Am crezut că mi se despică pământul sub picioare. 


— Ba da, verişoara lui, care a avut şi o erupție 
asemănătoare pe gât. 

Profesorul a zâmbit: 

— Da, a fost într-adevăr vorba de scarlatină. Copilul, 
care tocmai a suportat o operaţie şi a cărui rezistenţă era 
în mod evident diminuată, a contractat o infecţie urâtă. 
Va trebui să-l vaccinăm imediat. Doriţi să-l îngrijiţi 
personal? 

— Da. 

— Aţi avut scarlatină? 

— Nu, dar nu am cum s-o fac, căci sunt imună la 
orice boală infecțioasă. 

— Nu pot accepta această responsabilitate decât 
dacă acceptaţi să vă vaccinaţi şi dumneavoastră. 

Ştiam din experienţă că organismul meu nu suporta 
niciun fel de ser. De aceea, am încercat să-l conving pe 
doctor să nu mă vaccineze. Zadarnic însă. El ne-a 
administrat amândurora un ser foarte nou, căruia nu i se 
cunoşteau încă toate efectele secundare. Am avut 
impresia că sunt dusă la abator, că trebuia să tolerez o 
otravă. 

Medicul îmi spusese: 

— Sunt absolut sigur de acest ser, nu o să vă facă 
niciun rău. 

Când - mai târziu - eram pe punctul de a muri, am 
vrut să-l chem pe acest medic plin de infatuare şi să-i 
explic că sunt momente în care e mai bine să ţii cont de 
părerea altora, nu să-i tratezi ca pe nişte numere. Serul 
acţiona ca o otravă cu efect lent... 

Mai întâi de toate am fost nevoiţi să asistăm la 
agonia bietului copil. Timp de şase săptămâni, am rămas 
la căpătâiul său. Febra, care oscila între 40 şi 41 de 
grade, precum şi efectele cumplite ale serului, i-au pus 
organismul la grea încercare. Inima sa a cedat de mai 
multe ori. Un tânăr medic fusese adus în casa noastră, 
pregătit la orice oră să-i facă o injecție pentru a-i fortifica 
inima. Eram trei persoane închise în apartament, 


luptându-ne pentru viaţa copilului. 

„Crezi că poţi să mă prinzi? Hi hi hi!” De câte ori nu 
am auzit aceste cuvinte repetându-se în mintea mea în 
timpul lungilor nopţi în care ţineam copilul în braţele 
mele, fără să-i dau drumul nici măcar o singură clipă. Îl 
smulsesem din ghearele vrăjitoarei: îl operasem de 
apendicită. Dar lupta cu monstrul fosforescent nu s-a 
dovedit la fel de uşoară, acesta nu era învins. 

Bietul meu băieţel se simţea din ce în ce mai rău, iar 
febra îi creştea. Profesorul a fost nevoit să Îi 
administreze o a doua doză de ser. Timp de câteva zile 
febra a scăzut, dar gâtul i s-a inflamat îngrozitor în 
partea stângă. Medicii au spus că infecția s-a concentrat 
într-o glandă şi s-au întrebat dacă nu cumva era cazul să 
opereze umflătura care creştea văzând cu ochii. Copilul 
nu-şi mai putea ţine capul decât înclinat. Bătălia era din 
ce în ce mai dură, febra a crescut din nou. Copilul delira. 
Timp de cinci săptămâni nu dormisem mai mult de una 
sau două ore pe noapte. Copilul se agita în pat şi nu se 
calma decât în braţele mele. În ultimele cinci zile nu am 
mai părăsit deloc căpătâiul lui, ţinând micuțul său corp 
bolnav în braţele mele... Ascultam respiraţia lui greoaie 
şi aşteptam... Am aşteptat astfel cinci zile şi cinci nopţi 
interminabile. 

Nu aş fi crezut niciodată că o fiinţă umană poate 
rezista atâta vreme fără să doarmă. Cinci zile şi cinci 
nopţi cu copilul în braţe. În timpul acelor ore mă 
gândeam la acele mame care se plâng de ingratitudinea 
copiilor lor: „Pentru asta l-am îngrijit atâta?... De-aia m- 
am sacrificat şi l-am vegheat în timp ce era bolnav?... 
etc. etc.”. Eu am tras concluzia că o mamă nu Îşi 
îngrijeşte copilul de dragul lui, ci de dragul ei! Multe 
femei cred că sunt mame model pentru simplul motiv că 
îşi îngrijesc copiii! Nu, eu mi-am dat seama că fac tot 
ceea ce fac pentru a-i salva viaţa copilului meu nu pentru 
că aş fi o mamă model, ci pentru mine! Tremuram numai 
la ideea că aş putea să-mi pierd fiul. Nu pe el îl iubeam, 


ci pe mine, şi de aceea doream să-l salvez. Acest lucru 
era important pentru mine, eu eram aceea ataşată de el, 
iar ideea că el ar fi putut dispărea din viaţa mea mi se 
părea insuportabilă. Aşezată acolo, cu copilul în braţe, 
am devenit conştientă că făceam ceea ce făceam pentru 
mine, că doream să-l păstrez pentru mine. Îl strângeam 
la pieptul meu încercând să-i transmit puţin din energia 
mea vitală, ca să-mi rămână mie. Da, ştiam că din plexul 
solar al fiecărui om emană o forţă invizibilă, care, dacă 
omul doreşte, poate deveni imensă şi poate învinge chiar 
şi atracţia terestră. Acum doream însă exact contrariul: 
doream ca această forţă să se accentueze pentru a-l 
păstra pe copilul meu pe pământ. Îmi concentram toate 
gândurile pentru ca fiul meu să primească energia 
necesară pentru a învinge boala. Nu am cedat totuşi 
nicio clipă pentru a mă ruga lui Dumnezeu să-mi salveze 
copilul. „Lucrurile nu sunt niciodată rele prin ele însele, 
totul depinde de maniera în care ne gândim la ele”. 
Aforismul lui Epictet era prezent în mintea mea. Din 
punctul meu de vedere personal, ar fi fost o catastrofă să 
pierd copilul. Dar nu trebuia să-i cer instanţei supreme, 
Creatorului, să-mi împlinească dorinţele mele subiective 
şi personale, căci EJ ştie mai bine ce trebuie şi de ce 
trebuie să fie aşa. Nu doream să-mi păstrez cu orice preţ 
fiul din motive personale. Cât despre copil, şi pentru el 
împlinirea voinţei divine ar fi fost cea mai bună, oricare 
ar fi fost această voinţă. Am rămas aşadar cu micul meu 
băieţel în brațe, bietul meu „eu” uman-matern 
tremurând pentru viaţa lui, dar rugându-se fără încetare: 
„Facă-se voia Ta!... Facă-se voia Ta!” 

Am repetat aceste cuvinte de sute de ori în timpul 
acelor ore interminabile. Corpul meu se revolta, nu îmi 
mai simţeam spatele. Am încercat la un moment dat să 
îmi schimb poziţia, imperceptibil, dar copilul a simţit şi a 
strigat: „Stai! Ţine-mă! Dacă vei rămâne cu mine şi mă 
vei ţine strâns în braţe, îţi voi ierta tot răul pe care mi l- 
ai făcut!” 


Sângele meu mi-a îngheţat în vene... Ce avea copilul 
să-mi reproşeze? 

Până atunci crezusem că am făcut pentru copilul 
meu tot ce îi stă unei mame în puteri. După ce s-a 
născut, a fost întotdeauna principala mea preocupare. M- 
am străduit întotdeauna să-l fac fericit. Oare ce făcusem 
ca să am nevoie de iertarea lui? 

Am încercat să îl întreb: 

— Fii liniştit, micuțul meu, am să rămân cu tine, am 
să te ţin la pieptul meu. Dar ce anume doreşti să îmi 
ierţi? 

— Nu ştiu, dar dacă o să mă ţii strâns, am să-ţi iert 
totul... 

L-am privit pe medic, care mi-a spus cu blândeţe: 

— Delirează, nu-l luaţi în seamă. 

— Da, da, delirează... 

Dar cunoşteam mult prea bine sufletul uman şi 
ştiam că spusele băiatului veneau dintr-o zonă mult mai 
profundă. M-am gândit multă vreme la ele... Oare ce 
făcusem împotriva acestui suflet?... Ce greşeală am 
comis? 

Şi într-o bună zi, totul a devenit clar... 

În seara celei de-a cincea zile fără somn, copilul mi-a 
lăsat în sfârşit câteva clipe de răgaz. Eram atât de 
înţepenită încât a fost nevoie ca medicul să mă ajute să 
mă ridic, după care, ca un automat, am făcut câteva 
activităţi indispensabile igienei mele corporale. Dar 
sufletul meu căzuse în beznă şi părea asaltat de toţi 
demonii infernului. Mai presus de orice îmi era teamă să 
nu clachez. Era necesar să găsesc energia necesară să 
pot continua, să suport ceea ce va urma. În asemenea 
momente, omul renunţă la orgoliul său şi acceptă orice 
fel de ajutor din afară. Biblia! Biblia era acolo, la capul 
patului, iar eu m-am agăţat de ea ca de un colac de 
salvare. Am deschis-o şi ochii mi-au căzut pe următorul 
pasaj din Vechiul Testament: „Nu vă temeti de nimic, 
duşmanii voştri vă vor asalta cu săgețile lor invizibile 


atâta vreme cât Domnul le va permite acest lucru. Dar 
când timpul lor va trece, veţi fi eliberaţi de rău!” 

Efectul pe care l-au avut asupra mea aceste cuvinte 
a fost unul indescriptibil. Am simţit cum de pe inimă mi 
se ridică o greutate enormă. După şase săptămâni de 
întuneric şi angoasă, am întrevăzut în sfârşit lumina de 
la capătul tunelului... lumina... lumina! 

Chiar în această clipă a sunat telefonul. Era mama, 
care m-a întrebat: 

— Cum se mai simte copilul? 

— Mamă, mamă, copilul se va vindeca! am strigat 
eu. 

— A scăzut febra? 

— Nu, are încă 40 de grade, dar Dumnezeu mi-a 
trimis un mesaj, după care i-am povestit ce se 
întâmplase. 

— Dumnezeu să te audă! mi-a spus mama. 

Am închis repede telefonul, căci mă striga copilul. 
Am ajuns la el tocmai în clipa în care abcesul, Ja fel de 
mare ca şi o minge, s-a resorbit în interior. Din gură i-a 
ieşit o masă verde, purulentă, oribilă. M-am gândit 
imediat la sfera verde... Culoarea era identică. 

Medicii au aşteptat înainte să străpungă abcesul ca 
acesta să se coacă la exterior, dar el rămăsese dur şi 
medicii nu au îndrăznit să-l opereze. Natura a făcut 
singură ce era de făcut pentru a elibera copilul, care a 
căzut apoi într-un somn profund. Am continuat să 
veghem asupra lui toată noaptea, dar pulsul său s-a 
întărit, respiraţia i s-a calmat, iar transpiraţia de pe 
frunte a dispărut. Copilul dormea liniştit. După cele 
câteva săptămâni de coşmar puteam în sfârşit să dormim 
şi noi, dar eu nu mi-am găsit somnul. Sistemul meu 
nervos uitase ce înseamnă somnul. 

A doua zi, copilul a dormit până la orele 11.00. A 
sunat tata, care ceruse de multe ori veşti despre el în 
timpul bolii, iar eu i-am spus: 

— O, tată, doarme un somn calm şi liniştit. 


În sfârşit, copilul meu a deschis ochii şi imediat a 
cerut lapte. A băut patru pahare la rând, umflându-se ca 
un burete... după care şi-a cerut jucăriile. 

A doua zi era Crăciunul. Soţul meu, părinţii, fratele 
şi surorile au venit şi ne-au adus un brăduţ decorat şi tot 
felul de jucării. Am pus copilul într-un fotoliu şi l-am 
apropiat de uşa camerei sale, de unde a putut face un 
semn familiei. De-abia îl mai recunoşteai, slab şi palid, 
dar trăia! Am plâns cu toţii de bucurie. Răul bătuse în 
retragere... ora sa cosmică sunase. Eram topită de 
recunoştinţă, nici măcar nu puteam vorbi. În acest caz, 
dorinţa mea cea mai arzătoare şi voinţa lui Dumnezeu 
fuseseră identice: E] îmi înapoiase copilul. 

Fiul meu s-a refăcut lent. Tânărul medic care stătuse 
la căpătâiul lui şi-a luat în sfârşit liber. Apoi, copilul s-a 
putut ridica. A trebuit să reînveţe să meargă, dar şi-a 
recâştigat repede forţele. Două luni mai târziu s-a 
reîntors la şcoală. În ceea ce mă privea, mi-am regăsit 
somnul şi mi-am propus să reîncep să sculptez. Dar nu 
mă simţeam prea bine, eram într-o stare ciudată, ca şi 
cum aş fi fost ameţită, vedeam lumea printr-o pânză de 
apă. Puțin câte puţin, lucrurile au devenit din ce în ce 
mai vagi. 

Serul care îmi fusese administrat era compus din 
hormoni de iapă. După cum am aflat mai târziu, ziarele 
scriseseră mult despre el, fiind dovedit că acest nou 
preparat acţiona asupra femeilor ca o otravă lentă în 
sânge. Majoritatea celor care fuseseră vaccinate cu el au 
suferit mai întâi tulburări nervoase, după care, în 
procesul natural de eliminare a sângelui otrăvit, au 
suferit de hemoragii pe care nu le-au mai putut opri. 
Multe dintre ele au murit. Au urmat procese 
interminabile cu compania producătoare. 

Starea mea s-a înrăutățit continuu. Lucrurile mi se 
păreau din ce în ce mai vagi. Aveam sentimentul de a-mi 
străină chiar şi mie. Mergeam drept, dar sufeream de 
amețeli. Pânza de apă prin care mi se părea că văd lumea 


a devenit din ce în ce mai densă. 

Intr-o zi, am căzut la pământ din cauza unui atac, 
pulsul mi s-a oprit, nu a mai rămas decât o fibrilaţie. Nu 
puteam să merg, să mănânc, să dorm. Zăceam în pat, cu 
o pungă de gheaţă pe inimă, privind lumea exterioară ca 
şi cum ar fi fost o lume acvatică. 

Descrierea tuturor suferințelor care au urmat ar fi o 
poveste prea lungă. Este suficient să spun că timp de 
câteva luni, am trecut prin toate fazele infernului... 

Vara m-a ajutat să-mi redobândesc într-o oarecare 
măsură sănătatea. Medicul m-a sfătuit să mă duc pe 
malul lacului. Schimbarea de climă ar fi trebuit să fie 
salutară. Am stat la vila familiei, alungită pe terasă, 
încercând să îmi calmez şi să îmi controlez nervii agitaţi. 
Mi-am repetat de fii de ori: „Fii caaaaalmă... caaaalmă... 
caaaalmă”. Starea mea s-a ameliorat lent şi din când în 
când am putut dormi... 

Intr-o zi, mi-am dat seama că în loc să se ducă la 
plajă, ca de obicei, fiul meu se învârtea în jurul divanului 
pe care stăteam, cu o mină uimitor de calmă. Mi s-a 
strâns inima, nu cumva îi era iarăşi rău? Neobişnuită să 
văd un copil atât de liniştit, l-am întrebat: 

— Ce se petrece? De ce nu ai ieşit cu ceilalţi copii? 

Copilul s-a sprijinit de divan şi mi-a răspuns: 

— Mami, este posibil ca eu să mai fi trăit o dată? 

Intrebarea sa m-a lăsat cu gura căscată. L-am 
întrebat: 

— De unde ţi-a venit o asemenea idee? 

— Eram în grădină şi am văzut dintr-o dată un mare 
scarabeu negru. M-am jucat cu el cu un pai. El s-a 
răsturnat pe spate şi a rămas perfect imobil, ca şi cum ar 
fi fost mort. Eram curios să văd ce se va petrece în 
continuare, aşa că nu l-am lăsat din ochi. Toată povestea 
a durat foarte mult timp, poate chiar o jumătate de oră, 
după care scarabeul s-a întors iarăşi pe picioarele sale şi 
a plecat. In acel moment am avut convingerea profundă 
că am mai trăit o dată. Oamenii au crezut că am murit, 


dar, la fel ca şi scarabeul, eu am continuat să trăiesc, şi 
acum sunt din nou aici, viu. Asta înseamnă că nu am 
murit niciodată! Şi un alt motiv pentru care ţi-am pus 
această întrebare este că în fiecare dimineaţă, când mă 
trezesc, înainte să deschid ochii mi se pare că trebuie să 
mă grăbesc să mă duc la vânătoare ca să le duc ceva de 
mâncare soţiei şi copiilor mei. Abia când deschid ochii şi 
recunosc camera în care mă aflu ştiu că sunt doar un 
băieţel şi că sunt fiul tău. Dar soţia şi copiii mei, şi toţi 
oamenii de acolo, nu sunt la fel ca noi, sunt... sunt... sunt 
toţi negri şi goi, mi-a mai spus cu copilul cu un zâmbet 
stânjenit. 

L-am ascultat cu un interes din ce în ce mai mare, 
dar nu l-am lăsat să-mi citească surpriza din minte. După 
ce l-am lăsat să se exprime liber, l-am întrebat: 

— Aşadar, erai tatăl a mai mulţi copii? Şi unde 
locuiaţi? 

Copilul a luat o foaie de hârtie şi a desenat pe ea, 
foarte sigur de el, o colibă rotundă, care avea în partea 
de sus o gaură cu o formă foarte particulară prin care 
ieşea fumul, detaliu pe care nu l-ar fi putut observa în 
ţara noastră. În faţa colibei se afla o femeie goală, cu 
sânii mari şi lăsaţi. În faţa colibei se întindea un lac, iar 
pe fundal se vedeau palmieri. Mi-a întins desenul şi mi-a 
spus: 

— Trăiam într-o colibă de felul acesta, pe care o am 
construit-o noi înşine. Fiecare bărbat avea propria lui 
barcă, sculptată dintr-un singur lemn. În apropiere se 
afla un fluviu, dar nu te puteai aventura pe el aşa cum 
facem noi aici, pe lac, căci în apă locuia un monstru, nu 
mai ştiu ce fel de monstru, dar ştiu că devora picioarele 
oamenilor. De aceea, nu ne duceam niciodată acolo. 
Înţelegi acum de ce am plâns atât de mult anul trecut, 
când ai vrut să mă arunci în apă: îmi era frică să nu-mi 
mănânce cineva picioarele. Chiar şi acum, deşi ştiu că nu 
există nimic periculos în lac, tot nu pot să nu mă gândesc 
la monstrul acela ori de câte ori intru în apă. lţi mai 


aminteşti că anul trecut, când am primit barca, am vrut 
să vâslesc imediat? Dar tu nu m-ai lăsat, spunându-mi că 
trebuie mai întâi să învăţ să vâslesc! Dar eu ştiam că pot 
vâsli, mă simţeam atât de bine în micuța mea barcă de 
bambus cu care mă mişcam pe apă ca şi cum aş fi fost 
una cu ea. După ce m-am urcat în barcă, am făcut 
imediat turul lacului. Îţi mai aduci aminte, am insistat 
atât de mult încât, impacientată, mi-ai spus: „Bine, 
încearcă şi o să vezi că habar n-ai să vâsleşti!” Şi toată 
lumea a rămas cu gura căscată când m-a văzut că vâslesc 
cu o singură vâslă, căci eram prea mic pentru a mă folosi 
de amândouă, dar deşi aveam una singură, am condus în 
siguranţă ambarcaţiunea printre celelalte bărci, şi chiar 
printre oamenii care înotau. Da, puteam să fac ce vreau 
cu barca mea pe vremea când locuiam acolo! Ar fi trebuit 
să mă vezi! Şi copacii erau complet altfel decât aici, ar fi 
trebuit să-i vezi şi pe ei (după care mi i-a desenat). Şi mai 
erau şi alte lucruri diferite, tot felul de plante... Uite, eu 
sunt aici şi vânez o pasăre mare, cu pălăria lângă mine! 

Tot ce desena era caracteristic unei ţări tropicale, cu 
palmieri şi o vegetaţie specifică. Silueta schiţată era 
aceea a unui negru. Singură pălăria mi s-a părut 
suspectă, întrucât semăna cu pălăriile moderne de fetru. 
Dar nu am vrut să-i distrag atenţia, aşa că am continuat 
să-l chestionez cu multă delicateţe. Nu doream să-i 
trezesc prea tare imaginaţia. Cum era limpede că nu 
văzuse niciodată femei goale, decât cel mult în picturi, şi 
acelea fără sâni mari şi lăsaţi, l-am întrebat: 

— De ce ai desenat femeia cu sânii atât de mari, de 
lăsaţi şi de urâţi? 

Copilul m-a privit surprins să audă o asemenea 
întrebare, după care, fără nicio ezitare şi în modul cel 
mai natural, mi-a răspuns: 

— Fiindcă aşa avea sânii. Şi nu erau urâţi. Era foarte 
frumoasă! a adăugat cu mândrie. 

Răspunsul lui m-a convins că nu era vorba de ceva 
ce văzuse sau auzise în anturajul nostru. Nu fusese 


niciodată la cinema, nu citise cărţi despre Africa. De 
unde putea şti el că o femeie cu sânii mari şi lăsaţi era 
frumoasă? Idealul nostru de frumuseţe era foarte diferit. 
Am continuat să-l întreb: 

— Care a fost ultimul lucru de acolo de care îţi 
aminteşti? 

— Eram la vânătoare, când un tigru a sărit asupra 
mea. Mi-am aruncat lancea, care s-a înfipt în pieptul lui. 
Dar tigrul nu a murit. S-a aruncat asupra mea. După 
aceea, nu mai îmi amintesc nimic. 

— Bun, totul e foarte interesant, şi este posibil ca tu 
să fi trăit toate acestea, şi ele să fi existat cu adevărat. 
Dar acum eşti aici. Nu te mai gândi la ceea ce a fost, ci la 
ceea ce este. Mie poţi să-mi povesteşti orice, dar nu le 
spune altora ce ai trăit atunci. 

— Ştiu, mami, ştiu foarte bine că adulţii cred că 
copiii sunt puţin nebuni şi îşi bat întotdeauna joc de noi. 
Dar nu ştii ce s-a întâmplat cu soţia şi cu cei trei copii ai 
mei? 

— Nu. Nu am nici cea mai mică idee. Nu uita că 
totul trece, numai iubirea rămâne eternă. Fii deci 
convins că iubirea vă va reuni în această viaţă. 

— Atunci e foarte bine, a mai spus copilul, după care 
s-a întors la joaca lui. 

Eu am luat desenele pe care le-a făcut şi le-am 
adăugat în jurnalul lui, pe care îl ţineam de când se 
născuse... Nu i-am mai pus niciun fel de întrebări. Nu 
doream să-i stimulez în mod excesiv imaginaţia, nici să-l 
las să trăiască prea mult în lumea amintirilor. 

De altfel, ce sens avea? Eu ştiam că nu avusese 
niciodată ocazia să citească vreo carte despre Africa. li 
ştiam fiecare din paşii făcuţi, fiecare preocupare a sa. Pe 
de altă parte, nu era curios că acest băieţel, altminteri 
atât de curajos, chiar temerar, s-a zbătut cu atâta 
disperare atunci când l-am dus pentru prima oară la 
scăldat, ca şi cum am fi vrut să-l omorâm? Am vrut să-i 
spun atunci că poate intra în apă fără să i se întâmple 


nimic. În cele din urmă a acceptat să intre în apă, dar 
numai după ce i-am promis solemn că nu voi pleca de 
acolo. A doua zi am luat-o de la capăt: a urlat ca un 
sălbatic şi a refuzat să intre singur în apă. Am fost din 
nou nevoită să-l ţin în braţe. Puțin câte puţin şi-a învins 
frica şi a devenit un adevărat broscoi căruia îi plăcea să 
se bălăcească în apă. Mai târziu a ajuns să-şi petreacă 
majoritatea timpului dând la vâsle sau navigând cu 
pânzele sus. 

Pe vremea când mai era încă micuţ, de patru sau 
cinci ani, picta împreună cu verişoara lui, fata sorei 
mele, tot felul de tablouri. În timp ce fetiţa colora feţele 
în roz, fiul meu le picta în maro. l-am atras atenţia că 
feţele nu trebuiau să arate aşa de închise la culoare. M-a 
ascultat cu atenţie, nu a zis nimic, dar a continuat să le 
coloreze în culoarea ciocolatei. 

Aşadar, nu am mai vorbit de amintiri. Din când în 
când mai făcea câte o observaţie care îmi dădea de 
înţeles că toate aceste lucruri sunt încă foarte vii în 
sufletul lui. Au trecut astfel anii, până într-o zi când în 
grădina noastră acest intrat un vecin şi m-a rugat să vin 
în stradă, căci îl văzuse pe fiul meu - care avea la acea 
vreme 13 ani - urcat până sus într-un plop. O cădere ar fi 
putut însemna moartea. Am privit copacii, care aveau o 
înălţime de 10-15 metri, dar nu l-am putut vedea. Atunci 
l-am strigat. M-a întrebat ce doream. 

— Coboară imediat! 

— De ce? 

— Nu comenta. Coboară! 

Fără să mai comenteze, a apărut în curând în faţa 
ochilor mei. Cobora cu prudenţă, dar cu o siguranţă 
perfectă, de parcă ar fi fost o maimuţă. A trecut şi de 
ultima ramură, după care m-a întrebat, abia stăpânindu- 
şi mânia: 

— Şi de ce, mă rog, a trebuit să cobor? 

— Pentru că este o prostie să te urci atât de sus, şi 
mi se pare incredibil că trebuie să vină străinii ca să îmi 


spună ce ai făcut. De ce îţi iei asemenea riscuri? Ce faci 
acolo sus? 

— Mi-am făcut un cuib acolo sus şi mănânc în el 
turtele de mălai, care sunt mult mai bune acolo. În plus, 
de acolo pot vedea totul, întreaga regiune. 

— Nu mai spune? Şi de ce trebuie să-ţi rişti viaţa? 
Instalează-ţi cuibul aici, pe prima creangă. 

Copilul era de-a dreptul supărat. Mi-a spus: 

— Aha, eu nu am voie să urc pentru că tu eşti 
convinsă că este periculos. Mă întreb cine mai avea grijă 
de mine atunci când trăiam în junglă şi când urcam în 
copacii cei mai înalţi ca să observ animalele! Unde erai 
atunci? 

— Nu ştiu unde eram atunci, dar acum sunt aici, iar 
tu ai datoria să mă asculţi! i-am răspuns eu energic. 

Nu era tocmai mulţumit de răspunsul meu, dar cum 
altminteri se bucura de destulă libertate, şi-a găsit rapid 
alte ocupaţii, iar incidentul a fost uitat. 

După o vreme, s-a întors foarte tulburat de la şcoală: 

— Ce prostie! Preotul vrea să ne facă să credem că 
omul nu trăieşte decât o singură dată. Eu ştiu că am trăit 
de mai multe ori! O ştiu pur şi simplu! Dar când eşti 
printre adulţi este mai bine să taci! 

Impresiile vieţii prezente s-au suprapus treptat 
peste cele anterioare, despre care nu a mai vorbit multă 
vreme. Când s-a apropiat de vârsta de 15 ani mi-a cerut o 
baterie de jazz. Ne-am dus la cel mai mare magazin de 
accesorii muzicale şi el a ales cea mai mare tobă din câte 
existau, cu toate accesoriile. S-a produs atunci un 
fenomen la fel de surprinzător ca şi atunci când vâslise 
singur pentru prima dată. Ajuns acasă, s-a instalat la 
tobă, a luat beţele şi a început imediat să cânte, cu un 
control perfect, ca şi cum nu ar fi făcut altceva toată 
viaţa lui, cele mai complicate ritmuri, sincopele cele mai 
ieşite din comun. Era în extaz, ochii în străluceau, 
lacrimile îi alunecau pe obraji... Totul se petrecea în 
tăcere: plângea în timp ce cânta. Nu mi-a spus niciodată 


de unde avea acest dar. O singură dată, mi-a zis: 

— Ştii, mamă, aşa făceam noi când trebuia să ne 
transmitem diferite semnale, diferite mesaje la mare 
distanţă... După care a continuat să cânte ca un posedat. 

Pe de altă parte, refuza întotdeauna să povestească 
istorii legate de viaţa negrilor. „De ce aş face-o? Eu ştiu 
cel mai bine cum era acolo, iar părerea albilor nu mă 
interesează. În plus, orice descriere autentică mă face să 
plâng, chiar dacă nu vreau acest lucru...”. 

Mai târziu, ne-am dus să vedem un documentar 
despre negri. Era deja ofiţer de aviaţie, dar a plâns ca un 
copil în timpul proiecției, lacrimile curgându-i în tăcere 
pe obraji. 

Unde învățase să cânte la tobă? Mi-am putut da 
seama de dificultatea acestui instrument atunci când am 
încercat eu însămi să cânt la el. Cum putea un copil 
crescut la oraş să-şi dorească măcar o asemenea tobă? 
Cum se putea ca un tânăr modern şi fericit să plângă 
atunci când cântă la baterie şi când asistă la un film 
despre negri? 

Mai târziu, Paul Brunton, scriitor, filosof şi mare 
călător, ne-a făcut o vizită. Tocmai se întorcea din India. 
I-am povestit de amintirile din vieţi anterioare ale fiului 
meu. Mi-a cerut să vadă desenele şi după ce le-a studiat, 
a spus: 

— Acest gen de colibe este caracteristic unui anumit 
trib de negri din Africa Centrală, care trăieşte pe 
malurile fluviului Zambezi. Toate detaliile sunt absolut 
corecte. 

— Bine, dar pălăria seamănă cu o pălărie modernă, 
am spus eu, nu are cum să facă parte din accesoriile 
vestimentare ale negrilor. 

Brunton a zâmbit: 

— Vă înşelaţi, iar cel care are dreptate este copilul. 
Această pălărie este într-adevăr caracteristică acestui 
trib. Nu este vorba de fetru, ci de frunze de stuf ţesute. 
Arma de vânătoare este de asemenea foarte bine 


desenată. lar monstrul care îi muşcă pe oameni de 
picioare este în mod evident crocodilul. Dar spuneţi-mi, 
cum de aţi devenit mama unui copil care a fost cândva 
negru? 

— Iată o întrebare la care nu am găsit încă 
răspunsul, i-am răspuns râzând. După care am vorbit 
despre alte lucruri. 

Primele amintiri ale fiului meu au apărut atunci 
când a observat în linişte un scarabeu, pe malul lacului. 
Fără să ştie, el a utilizat o metodă indiană de 
concentrare.  Yoghinii indieni obişnuiesc să se 
concentreze asupra unui punct negru desenat pe perete 
sau asupra unei bule de cristal. Copilul a făcut acelaşi 
lucru, scarabeul negru ţinând locul punctului, şi a intrat 
involuntar în transă. Astfel i-au apărut amintirile dintr-o 
viaţă anterioară. 

A trecut şi vara respectivă. Starea mea s-a 
ameliorat. Conştiinţa mea s-a clarificat din nou, lumea nu 
mi se mai părea fluidă, senzațiile de arsură la nivelul 
sângelui au dispărut. Toamna, după ce ne-am întors 
acasă, am resimţit însă din nou toate simptomele care au 
determinat moartea atâtor femei vaccinate cu serul 
respectiv. Sufeream de crampe şi de dureri atroce. Nu aş 
fi crezut niciodată că o fiinţă poate suporta o asemenea 
tortură fără să moară. Mi-am pierdut complet controlul 
asupra corpului meu. Nervii îmi erau paralizaţi. Dacă 
doream să îmi întind mâna, aceasta rămânea imobilă. 
Trăiam într-o stare de angoasă şi de spaimă. Iar în timpul 
lungilor nopţi nedormite, auzeam mereu vocea aceea 
iritantă şi rea: „Ce, credeai că poţi să mă prinzi? Hi hi 
hi!” Medicii au ajuns la concluzia că trebuie să fiu 
operată. 

În seara respectivă a telefonat un fost coleg de 
şcoală al soţului meu, de care eram foarte legaţi. Tocmai 
se întorsese dintr-o lungă călătorie în India. A doua zi a 
venit să mă vadă. 

— Ţi-am spus că în India am studiat yoga cu un 


mare maestru. Dacă vei face ce-ţi voi spune, îţi vei 
recupera sănătatea. In niciun caz nu te lăsa operată! 

I-am promis să ţin cont de sfatul lui. Mi-a arătat 
câteva exerciţii simple de respiraţie, pe care le puteam 
executa în poziţie culcat, chiar dacă eram pe jumătate 
moartă, şi pe care trebuia să le repet cât mai des în 
timpul zilei, în timp ce îmi controlam conştiinţa. 

Am urmat întocmai indicaţiile primite. 

Câteva zile mai târziu mă simţeam într-adevăr mai 
bine. Durerile s-au redus şi totul părea să indice o 
tendinţă clară de ameliorare. 

Peste alte două săptămâni m-am putut ridica pentru 
câteva clipe din pat. Simţeam că redevin eu însămi! 
Unele tulburări erau încă foarte active, dar amicul nostru 
mi-a recomandat alte exerciţii de yoga. Starea mea s-a 
ameliorat, iar primăvara am putut pleca la mare pentru 
câteva luni. Clima binecuvântată, băile marine şi 
exerciţiile de yoga mi-au redat în cele din urmă 
sănătatea. Soţul meu a venit şi el în ultimele patru 
săptămâni ale vacanței mele, şi aceea a fost perioada cea 
mai fericită din viaţa mea personală. Numai cine a fost 
bolnav incurabil poate şti ce înseamnă să fii din nou 
sănătos! 

O, forţă şi putere necunoscută pe care o numim 
Dumnezeu!  lţi mulţumesc pentru că mi-ai redat 
sănătatea, că mi-ai permis să scap de infern, că nu m-ai 
lăsat să devin o povară pentru cei pe care îi iubesc, că ai 
făcut din nou din mine o fiinţă utilă şi capabilă să 
muncească! 

Soarele nu mi se păruse niciodată atât de 
strălucitor, cerul atât de albastru, marea atât de 
splendidă ca în vara aceea... 

Toamna ne-am întors acasă, iar eu m-am reapucat 
de lucru, la fel ca mai înainte. 

Intr-o seară ne-am dus cu întreaga familie la cinema, 
la un film de Walt Disney. Mickey Mouse, Pluto şi Donald 
ne-au amuzat copios. A urmat apoi un film în care 


personajele lui Walt Disney şi-au propus să creeze o 
companie de alungare a fantomelor şi strigoilor din 
casele bântuite. Ele au dat un anunţ în acest scop. Pe de 
altă parte, într-un vechi castel, tot felul de fantome 
trăiau într-o armonie perfectă. Ele se reuneau în fiecare 
noapte în marea sală a cavalerilor. Într-una din seri, o 
fantomă s-a instalat confortabil în fotoliul său ca să-şi 
citească ziarul, când a descoperit anunţul cu pricina. Ea 
a citit-o cu voce tare tovarăşelor sale, care au fost 
indignate la unison: „Ce?... Nici chiar fantomele nu mai 
pot trăi paşnic...”. Ele s-au decis să le dea 
impertinenţilor o binemeritată lecţie. Una din fantome a 
telefonat la casa cu pricina şi i-a chemat pe cei în cauză. 
Apoi, rolurile au fost distribuite între cei de faţă: una din 
fantome trebuia să se ascundă sub pat, alta în spatele 
uşii, o a treia în oglindă, astfel încât dacă cineva dorea să 
se uite, să vadă fantoma în locul chipului său. Fiecare 
ştia exact ce avea de făcut pentru a băga spaima în 
Mickey şi în tovarăşii săi, făcându-i să-şi schimbe pentru 
totdeauna planurile. După ce au stabilit detaliile, şeful 
fantomelor a făcut un semn şi toate fantomele au 
dispărut, transformându-se în nişte sfere fosforescente 
care pluteau prin aer şi săreau în toate direcţiile... cu un 
râs infernal la gândul că bietele creaturi pământene 
doreau să le prindă! 

Surpriza m-a lăsat pur şi simplu fără grai! Sora mea 
mai mică şi fratele meu au strigat: „Uite! Uite! Sfera 
verde a lui Esther! Ce ciudat...”. Erau atât de tulburaţi şi 
vorbeau atât de tare încât pentru o clipă m-am temut că 
vom fi daţi afară din sală. Culmea este că ei nu ştiau că 
întreaga scenă a fantomei care s-a transformat într-o 
sferă verde şi fosforescentă, râzând cu un râs diabolic şi 
dispărând apoi în salturi, era exact ceea ce văzusem eu 
cu ceva vreme înainte! 

Eram bulversată. Oare văzuseră şi alţii asemenea 
apariţii? Îmi era greu să cred că Walt Disney nu a văzut 
el însuşi sfera verde! Cum şi-ar fi putut imagina o 


apariţie identică cu cea văzută de mine? O coincidenţă 
era exclusă. Dar povestea nu s-a terminat aici! 

Câteva săptămâni mai târziu, am început să citesc o 
carte intitulată „Aram, magie şi mistică”, care regrupa o 
colecţie importantă de întâmplări adevărate. Am citit mai 
multe capitole şi am ajuns la următorul pasaj: „... Cum 
de putea intra acest personaj prin poarta închisă cu 
lacăt? Ştiind cu precizie că poarta era închisă, m-am 
gândit: „Nimeni nu poate intra, chiar dacă s-a mişcat 
clanţa şi poarta s-a auzit scârţâind”. Dar cine a fost? În 
cameră s-au auzit lovituri şi zgomote ciudate, care au 
pus în trepidaţie patul şi sticla lămpii de pe noptiera 
mea”. Şi apoi, mai departe: „Nu am văzut nimic, dar nici 
nu mi-am dat osteneala să văd ceva. Vecinul meu de 
cameră a pretins că a văzut subit pe podeaua camerei 
mele o sferă luminoasă de mărimea lunii pline care a 
apărut in fața uşii pentru a dispărea apoi dincolo de 
perete”. 

Nu-mi venea să-mi cred ochilor. Era vorba de 
aceeaşi sferă care semăna cu o lună plină. Se pare că 
sfera pe care o văzusem eu nu era ceva unicat! Ce 
ciudat! Totuşi, gândindu-mă mai bine, mi-am dat seama 
că un fenomen analog există şi în natură: fulgerul 
globular, care se mişcă prin aer cu mişcări răzlețe. Se 
cunosc cazuri în care un asemenea fulger a intrat într-o 
cameră pe fereastră, a trecut prin toată casa şi a 
dispărut pe o altă ieşire. Atâta vreme cât fulgerul îşi 
păstrează forma sferică el nu este periculos, dar dacă 
iese din această formă el poate distruge tot ce îi iese în 
cale. Această formă de fulger globular este infinit mai 
periculoasă decât un fulger normal. Oare nu puteam 
crede că sfera verde şi fosforescentă era tot un fel de 
fulger globular, dar pe un nivel diferit? 

Din noaptea timpurilor ne-a rămas un adevăr 
atribuit lui Hermes Trismegistos, despre care se spune 
că cunoştea toate misterele cerului şi ale pământului: 
„Tot ce este sus există şi jos, la fel cum tot ce este jos 


există şi sus”. Paralela dintre fulgerul globular şi sfera 
verde pe care am văzut-o eu mi s-a părut uimitoare... 


Aurora - Ayurveda 


Îmi petreceam din nou fiecare zi în atelier. Într-o zi, 
pe când lucram, m-am simţit cuprinsă de o stare de 
îngrijorare aproape insuportabilă. Am avut dintr-o dată 
impresia că nu fac nimic. Timpul trecea într-un ritm 
nebunesc, zilele erau urmate de nopţi, iar eu nu realizam 
nimic. Nimic? — m-am întrebat, cum nimic? Lucram 
toată ziua, citeam şi studiam un număr impresionant de 
cărţi, iar atunci când eram obosită, cântam la pian. De ce 
aveam atunci impresia că nu fac nimic? M-am gândit 
atunci la ultimii ani, iar în interiorul meu a apărut 
răspunsul: „Nu ai făcut nimic pentru a alina suferinţele 
celorlalţi. Faptul că eşti soţie, mamă, sculptoriţă, acestea 
sunt preocupări de ordin personal”. _ 

Era adevărat. Dar ce aş fi putut face? In cursul 
anilor trecuţi am aşteptat ca puterile superioare să-mi 
dea instrucţiuni. Dar vocea nu şi-a mai făcut simțită 
prezenţa. Cum puteam şti atunci ce anume aveam de” 
îndeplinit”? În timp ce povestesc acum acest lucru, nu 
mă pot împiedica să nu zâmbesc gândindu-mă cât de 
naivă puteam să fiu în acea vreme. Cât de ignorantă este 
fiinţă umană! Cum ar putea cineva să coopereze la 
„marea operă” înainte să-şi fi atins mai întâi țelul, înainte 
de a se fi cunoscut perfect pe sine, înainte de a-şi fi 
învins părţile slabe? Aceasta este boala copilăriei 
oricărei fiinţe care începe să se trezească: ea doreşte să 
salveze lumea inainte de a se fi salvat pe sine! Puterile 
superioare au grijă să-i vindece pe începători de 
asemenea naivităţi! La vremea respectivă nu înţelegeam 
mare lucru, dar doream să-i fac pe oameni să fie fericiţi. 
De când făcusem legământul, nu am trăit decât pentru 
acest scop. În calea mea apăruseră tentaţii, dar acestea 
nu mi-au provocat mari dificultăţi. Au existat mulţi 


bărbaţi care - sub pretextul că „mă iubesc”, nu au 
încercat altceva decât să îşi satisfacă propriile dorinţe. 
Dar eu am văzut clar în interiorul lor: nu doreau nici 
măcar să ştie cine sunt eu în realitate. Singură iubirea 
carnală avea importanţă pentru ei. Cum m-ar fi putut 
păcăli acest lucru, când eu demascasem deja această 
capcană a naturii? Nici chiar vanitatea mea nu era 
flatată de asemenea dorinţe. Dimpotrivă, mi s-a părut 
întotdeauna degradant faptul că bărbaţii nu îmi doreau 
decât corpul. 

Intr-o zi, discutam cu cineva despre anumite 
principii filosofice înalte. Domnul respectiv, care se 
considera un prieten sincer al meu, s-a entuziasmat de 
„inteligenţa” mea, dar cu prima ocazie a încercat să mă 
sărute... Sau poate dorea să-mi sărute inteligenţa? 

Altcineva mă  complimenta în permanenţă în 
legătură cu talentele mele de muziciană. Ori de câte ori 
cântam în societate, pretindea că adoră muzica. Imi 
săruta pasional mâinile şi îşi scufunda privirea în ochii 
mei... dar cu o senzualitate care spunea totul despre 
intenţiile sale! Cunoşteam destui asemenea „adoratori ai 
muzicii”, aşa că m-am amuzat în sinea mea. Dar totul mi 
se părea atât de plicticos, atât de vulgar. 

Muzica, filosofia, psihologia, tot ce avea legătură cu 
artele şi cu ştiinţele mă atrăgea sincer. A trebuit totuşi să 
mă  înclin în faţa evidenţei: majoritatea filosofilor, 
psihologilor, astronomilor, savanților şi artiştilor - la fel 
ca şi toţi ceilalţi - considerau sexualitatea ca fiind mai 
atractivă! Bieţii de ei! Ce va rămâne din ei atunci când 
îşi vor pierde virilitatea? Doar vidul, propriul lor gol 
interior! Cumplit! Şi toţi acei domni încercau să mă 
convingă că îmi risipesc viaţa prin faptul că refuz să mă 
bucur de plăcerile carnale cu o ocazie sau alta! Ce 
umilitor! Oare bărbații nu văd altceva în faţa ochilor 
decât sexul? Oare nu pot să fie umani, mai presus de 
sex? La fel ca şi copiii care se joacă împreună din pura 
plăcere de a se juca, şi nu pentru a-şi stimula 


sexualitatea? 

Sunt mulţi cei care fac muzică sau teatru, sau care 
se interesează de psihologie cu unicul scop de a cuceri 
noi parteneri. Biblia spune: „Adevăr vă spun, dacă nu 
veţi fi precum copiii, nu veţi putea intra în Împărăţia lui 
Dumnezeu”. Insatisfacţia şi egoismul celor care nu 
trăiesc decât pentru a-şi satisface sexualitatea m-au 
ajutat să înţeleg profunzimea acestui minunat adevăr. Şi 
toţi aceşti oameni, atât de goi în interiorul lor, îmi 
confundau indiferența cu o „frustrare a instinctelor” sau 
cu un teatru ieftin. În ceea ce mă privea, eu mă analizam 
tot mai strict. Nu am avut niciodată un singur gând de 
atracţie faţă de un bărbat. Imi iubeam soţul la fel de 
profund ca şi înainte, dar nu aşa cum îşi iubeşte o femeie 
bărbatul, ci aşa cum trebuie să iubească o fiinţă umană o 
altă fiinţă umană. Nu mai existau tentaţii, lupte şi 
„victorii” asupra simţurilor mele, căci nu mai aveam 
„dorinţe” pentru vreun bărbat. Din noaptea în care am 
descoperit amăgirea iubirii carnale nu am mai fost 
femeie, ci am devenit o ființă umană, un Eu, iar acest Eu 
nu mai simţea nicio dorință sexuală! 

„Eul“ nu are sex! „Eul“ nu reprezintă jumătatea a 
ceva aflat în căutarea jumătăţii sale complementare, 
„Eul“ este un tot în sine. 

Dacă cineva recunoaşte acest adevăr, corpul îl 
urmează. 

Mă gândeam la toate aceste lucruri, când dintr-o 
dată am fost cuprinsă de acel sentiment care mă 
tulburase atât de mult atunci când exersam transmisia 
gândurilor şi când îmi era imposibil să receptez sau să 
execut voinţa cuiva: o senzaţie de apăsare, ca şi cum m- 
aş sufoca. 

Am început să mă concentrez. De-a lungul anilor am 
învăţat să recunosc acele furnicături care îmi trec prin 
tot corpul... In sfârşit, am auzit din nou vocea care 
tăcuse atâta timp: 

— De ce îţi neglijezi facultăţile spirituale? 


— Cum aş putea să nu le neglijez? Pot face altceva? 
am întrebat eu. 

— Ştii foarte bine că dacă cineva are un talent 
înnăscut, de muzician sau de sculptor, acest lucru nu 
este suficient pentru a deveni un artist. El este încă 
departe de acest scop. Pentru a-l atinge, el trebuie să-şi 
perfecţioneze talentul. lar acest lucru nu este posibil 
decât printr-o muncă asiduă. Talentul fără muncă nu 
reprezintă artă, la fel cum nu poate fi vorba de artă 
atunci când există muncă, dar fără talent. Numai cine 
combină talentul cu munca asiduă poate realiza o operă 
de artă! Tu dispui de un talent pe care nu îl manifeşti: 
acela de a transmite puterea spiritului. Lucrează, 
practică, exersează... şi vei deveni o artistă în această 
artă regală care le depăşeşte pe toate celelalte: arta de 
dincolo de artă! 

Inima mea a început să bată cu putere. Am aşteptat 
ani de zile o comandă interioară care să-mi dicteze ce am 
de făcut. Răspunsul nu a venit însă niciodată. În aceste 
condiţii, am considerat că nu-mi rămâne altceva de făcut 
decât să mă dedic activităţilor şi îndatoririlor zilnice pe 
care mi le-a impus viaţa. Am învăţat psihologia şi 
sculptura. Cele două discipline se completau de minune. 
Atunci când făceam un portret, un bust, pătrundeam 
adânc şi mă scufundam în psihologia modelului. Orice 
fiinţă era fascinantă; cu cât reuşeam să o sondez mai 
bine, cu atât mai reuşit îmi ieşea capul său. Schiţarea 
unui portret şi analiza psihologică reprezintă unul şi 
acelaşi lucru. Toţi cei care au pozat pentru mine mi-au 
rămas foarte apropiaţi din punct de vedere spiritual. 
Operele monumentale, compoziţiile de mare anvergură, 
au fost o altă sursă de mare bucurie pentru mine. 
Concentrarea mi-a deschis porţile către noi adevăruri. În 
adâncul sufletului eram însă foarte tristă pentru că nu 
mai auzeam „vocea”. Mă simţeam secătuită, aveam 
impresia că am pierdut contactul cu energia provenită de 
la sursa superioară. 


lar acum acest contact a fost restabilit, iar vocea mi- 
a spus să exersez arta de dincolo de artă. Dar cum 
puteam face acest lucru? Existau oare exerciţii pentru 
aşa ceva? Nu auzisem niciodată vorbindu-se de această 
„artă”... 

Vocea a continuat cu claritate: „Caută 

— Să caut? Dar unde? Cum? am întrebat eu. 

Nu a mai venit niciun răspuns. 


Ud 
! 


În aceeaşi seară am fost invitați de un prieten, cel 
care mă învățase să fac exerciţii de yoga pe vremea când 
fusesem bolnavă, inclusiv cum să-mi focalizez conştiinţa. 

Eram un grup foarte vesel. Bărbaţii vorbeau de 
amintirile lor din şcoală, în timp ce eu eram interesată 
mai mult de biblioteca prietenului nostru. Am găsit acolo 
o carte care m-a atras în mod deosebit. I-am cerut gazdei 
permisiunea să o împrumut, iar ea mi-a dat-o cu plăcere. 

Am luat cartea şi m-am aşezat lângă cei doi bărbaţi. 
L-am rugat pe prietenul nostru să ne povestească unde şi 
cum învățase exerciţiile sale de yoga, cele care mă 
vindecaseră. Ne-a relatat cum a fost invitat într-o zi de 
un maharajah la o vânătoare de tigri. În timpul partidei 
de vânătoare, calul său s-a împiedicat şi el a fost aruncat 
la sol; căzătura i-a afectat coloana, astfel încât a fost 
nevoie să fie ridicat de alţii şi dus pe o targă. 
Maharajahul a venit în camera lui şi l-a întrebat ce fel de 
medic doreşte să-l consulte, unul englez sau unul indian. 

Amicul nostru l-a preferat pe cel englez. Acesta i-a 
prescris tot felul de calmante împotriva durerii, precum 
şi multă odihnă. Au trecut apoi zile şi săptămâni, dar 
ameliorarea scontată nu s-a produs. Nu se mai putea 
ridica deloc şi nu-şi mai putea mişca spatele şi ceafa. Au 
trecut astfel şase săptămâni, iar starea sa nu a făcut 
altceva decât să se înrăutăţească. 

Atunci, maharajahul s-a întors şi i-a spus: 

— Aţi dorit să consultaţi medicul englez. Eu vi l-am 
trimis. Acesta vă tratează de şase săptămâni iar starea 


dumneavoastră s-a înrăutățit. Dacă doriţi să primiţi 
sfatul meu, consultaţi medicul indian, care este un 
practician al Ayurvedei. Acesta vă va ajuta cu siguranţă. 

Amicul nostru i-a urmat sfatul. 

— Ce este un practician al Ayurvedei? am întrebat 
eu. 

— Este un om iniţiat în Ayurveda. Vedele sunt cărţile 
sacre ale indienilor, care cuprind cea mai înaltă filosofie 
de pe pământ. Ele au mai multe părţi. Ayurveda este 
ştiinţa sănătăţii şi conţine toate secretele corpului uman, 
ale bolilor, ale metodelor de vindecare şi ale principiilor 
prin care poate fi menţinută starea de sănătate. Spre 
exemplu, aceşti iniţiaţi cunosc de 5-6.000 de ani ştiinţa 
înlocuirii organelor bolnave cu organe sănătoase 
prelevate de la cadavre. Ei au încercat şi au reuşit 
operaţii dintre cele mai extraordinare. Puteau înlocui un 
ochi orb cu unul sănătos şi chiar un picior întreg, atât la 
animale cât şi la oameni. Ei ştiau de mult că bolile sunt 
cauzate de miriade de creaturi minuscule, pe care astăzi 
le numim bacterii, şi considerau că aceste bacterii 
alcătuiesc celulele corpului invizibil al unui spirit 
demoniac. Pe de altă parte, occidentalii, cu excepţia 
câtorva iniţiaţi ca Paracelsus, nu s-au preocupat 
niciodată să-şi orienteze cercetările în această direcţie. 
Spiritul malefic ia în posesiune o anumită persoană, sau 
mai multe, pune stăpânire pe corpul lor, iar atunci când 
aceste persoane intră în rezonanţă cu el, ele se 
îmbolnăvesc. Există însă întotdeauna persoane a căror 
vibraţie lăuntrică nu rezonează cu cea a demonului şi 
care nu se îmbolnăvesc. Ele sunt imune la boală, după 
cum spune ştiinţa occidentală. 

În scripturile sacre ale indienilor se găseşte 
descrierea tuturor spiritelor malefice ale bolii, care sunt 
reprezentate în detaliu şi în culori. Fiecare din aceste 
figuri oribile are o înfăţişare şi o culoare caracteristică. 
De pildă, demonul ciumei este un monstru de culoare 
neagră. Nu întâmplător, această boală mai este numită şi 


„moartea neagră”. Spiritul unei alte boli la fel de mortale 
este un demon galben, motiv pentru care boala mai este 
numită şi „febra galbenă”. Spiritul leprei are un cap care 
aminteşte un cap de leu, şi se ştie că poţi recunoaşte un 
lepros după forma leonină a capului său. Faţa unui lepros 
aminteşte de faţa spiritului care îl posedă. Pneumonia 
este provocată de un uriaş demoniac de culoare roşie, 
care pare alcătuit din flăcări, etc. Orice boală este o 
posesiune din partea unui demon. 

— Stai puţin, am strigat eu, întrerupându-l. Spuneai 
că demonul pneumoniei este un uriaş de culoare roşie? 
Foarte interesant... 

Mi-am amintit atunci de frăţiorul meu, pe vremea 
când era bolnav şi a strigat ca scos din minţi, uitându-se 
într-un loc precis din cameră: „Mami, mami, omul roşu 
vrea să mă răpească, mami, ajută-mă!”, în timp ce 
mânuţele sale încercau să îl protejeze împotriva unui 
duşman invizibil pentru noi, ceilalţi... după care şi-a 
pierdut cunoştinţa. Mama spusese: „Ce vede nu este 
real, este o halucinaţie...”. La vremea respectivă eu am 
fost singura care şi-a dat seama că pentru copil „omul 
roşu” a fost real, iar astăzi aflam că el reprezintă pentru 
indieni o realitate obiectivă pe care ei o cunosc de mii de 
ani! Căci realitatea nu se limitează numai la ceea ce 
putem prinde cu mâinile şi la ceea ce putem vedea cu 
ochii! 

I-am povestit acest episod prietenului nostru, care 
nu a fost deloc surprins. 

— Bolnavii văd de multe ori demonii bolii care îi 
atacă, cel mai adesea în momentul în care devin 
posedaţi, alteori mai târziu, în timpul bolii, atunci când 
se luptă cu ea. Dacă spun ceea ce văd, cei din jur sunt 
convinşi că ei delirează. Nimeni nu încearcă să cunoască 
originea acestor imagini care se suprapun peste 
imaginaţia pacientului şi de ce cei care suferă de aceeaşi 
boală văd intotdeauna aceleaşi imagini, pe care nu le-au 
mai văzut niciodată înainte şi de care nu au auzit 


vreodată. 

Apoi, amicul nostru şi-a continuat povestirea: 

— Practicianul Ayurveda, medicul maharajahului, 
era un om încă tânăr, amabil, rafinat, cu care m-am 
împrietenit ulterior. Chiar şi astăzi continuăm să ne 
scriem. După ce mi-a examinat reflexele nervoase, 
medicul mi-a dat nişte pastile pe care trebuia să le iau de 
trei ori pe zi. La plecare, mi-a spus zâmbind: „În trei zile 
o să urcați din nou pe cal!” 

Prietenul nostru a suspinat, fără să creadă o boabă. 

În ziua următoare şi-a putut mişca capul. Medicul s- 
a întors, i-a dat alte pastile şi l-a pus să execute câteva 
exerciţii de respiraţie, dublate de focalizarea corectă a 
conştiinţei. În aceeaşi după-amiază a putut sta în poziţie 
şezând şi a simţit furnicături pe şira spinării, ca şi cum 
prin aceasta ar fi început să curgă din nou forţele vitale. 

În cea de-a doua zi s-a ridicat din pat, a făcut câţiva 
paşi prin cameră, a devorat micul dejun, după care a 
coborât în grădină. 

În cea de-a treia zi s-a trezit în plină formă şi s-a 
urcat într-adevăr pe cal. 

Întrucât s-a împrietenit cu medicul Ayurveda, el l-a 
întrebat într-o zi: 

— Ce mi-ai administrat astfel încât mi-am putut 
recupera într-o manieră atât de miraculoasă sănătatea? 

— Ştiinţa noastră se transmite din tată în fiu. Atunci 
când un părinte îşi iniţiază fiul în această meserie, acesta 
din urmă trebuie să facă un legământ solemn că nu va 
divulga niciodată secretele, în nicio împrejurare. Eu nu 
mi-am încălcat niciodată cuvântul, deci nu îţi pot 
dezvălui natura acelor pilule. Îţi pot povesti în schimb 
despre anumite fațete ale ştiinţei noastre. Pilulele pe 
care ţi le-am prescris sunt o combinaţie chimică ce are la 
bază aurul. Acest compus al aurului nu reprezintă o 
simplă substanţă moartă; dimpotrivă, l-am putea numi un 
„aur viu”. Prepararea acestui remediu presupune 
păstrarea lui într-un creuzet ermetic închis timp de 


câteva săptămâni, într-un cuptor încălzit la o 
temperatură moderată şi constantă. Acest procedeu 
dezvoltă asemenea proprietăţi la aurul mort încât el 
devine pe bună dreptate un „aur viu”. Ştii că dacă 
păstrezi un ou timp de 21 de zile la o temperatură 
constantă de 40 de grade, din el va ieşi un pui viu. Dacă 
expui oul timp de zece minute la o căldură de 100 de 
grade, din el nu va ieşi niciodată un pui, ci doar un ou 
fiert! Acelaşi lucru este valabil şi în ceea ce priveşte 
acest preparat pe bază de aur. [inut timp de câteva 
săptămâni la o temperatură constantă şi moderată, în 
aurul respectiv se naşte o energie care are aceeaşi 
vibraţie ca şi „energia vitală”. Aceasta din urmă este 
infinit superioară energiei atomice. Este nevoie de 
milioane de ani pentru ca aurul să apară din 
transmutarea pământului, printr-un proces incredibil de 
lent. Noi putem continua acest proces, transformând 
aurul într-o altă materie, care se încarcă cu această 
energie supremă. La fel cum poţi magnetiza fierul, poţi 
face din aurul obişnuit un aur magnetizat sau „viu”. 
Magnetismul aurului reprezintă o energie infinit 
superioară celei a fierului. El capătă aceeaşi vibraţie ca 
şi energia noastră vitală, adică acea energie care este 
viața însăşi şi care acţionează într-o manieră aproape 
miraculoasă asupra fiinţelor vii. Fiinţă umană este ca un 
magnet încărcat cu aceste energii superioare. Magnetul 
se descarcă în timp, dar poate fi remagnetizat cu ajutorul 
curentului electric; în mod similar, fiinţa umană poate fi 
reîncărcată cu această energie. Energia vitală îşi are 
sediul în măduva spinării. Atunci când ai căzut de pe cal, 
ţi-a fost afectat acest organ de o delicateţe extremă, iar 
tensiunea ta vitală a scăzut brusc. Organismul tău nu s-a 
mai putut regenera singur, pentru că cel rănit a fost 
tocmai centrul autovindecării. Pilulele mele nu au făcut 
altceva decât să îţi reîncarce centrii nervoşi care au 
permis naturii să îşi reia ritmul, ceea ce explică starea ta 
de sănătate de acum. lată deci în ce a constat misterul! 


Îţi mai dau un exemplul. Maharajahul nostru este un om 
vârstnic, dar care doreşte să îşi mai manifeste încă 
virilitatea faţă de soţia sa favorită. Graţie acestor pilule 
pe bază de aur el şi-a putut păstra vigoarea unui bărbat 
tânăr. Fără un ajutor din exterior, natura nu i-ar putea 
acorda această energie corpului său, dar acest preparat 
activează centrii săi nervoşi şi acest lucru este suficient 
pentru a-i încărca zilnic centrii sexuali. 

Prietenul nostru l-a întrebat apoi pe medic: 

— Dar de ce vă păstraţi voi cunoaşterea cu atâta 
gelozie? De ce toate aceste mistere? De ce nu poate 
beneficia întreaga umanitate de binefacerile acestei 
ştiinţe? De ce nu îl înveţi şi pe medicul englez aceste 
cunoştinţe? 

Indianul a rămas o vreme pe gânduri, după care a 
răspuns: 

— Pentru ca viaţa să poată trece din stare pasivă în 
stare activă, oul trebuie să fie fecundat de cocoş. În mod 
similar, pentru un asemenea remediu este nevoie de o 
sursă de energie care să pună în mişcare forţele latente 
ale moleculelor de aur, astfel încât acesta să poată trece 
din starea sa moartă în starea sa vie. Această sursă de 
energie este însăşi ființa umană. Puterea de procreare nu 
se manifestă numai la nivel corporal, ci şi pe un alt nivel 
superior, pur energetic. De pildă, un hipnotizator îşi 
manifestă puterea de procreare pe un nivel spiritual; el 
poate pătrunde în sufletul persoanei pe care o 
hipnotizează, trezind în el forţele latente, la fel cum 
sperma materială poate penetra un ovul pentru a 
declanşa aici procesul vieţii active. La fel, pentru a pune 
în mişcare un anumit proces de dezvoltare la nivelul unei 
materii oarecare, în cazul de faţă aurul, omul are nevoie 
de radiaţia propriei sale energii vitale. Dacă el îşi 
cheltuieşte această energie prin canalul organelor sale 
sexuale, ceilalți centri nervoşi necesari pentru a 
transmite energia vitală în forma sa originală de bază 
devin latenţi şi inactivi. Aceşti centri nervoşi se deschid 


şi se închid automat. Omul îşi poate dirija această 
energie fie către organele sexuale, fie către centrii săi 
mai elevaţi, dar în niciun caz nu o poate dirija simultan 
către ambele variante! Înţelegi acum de ce, atunci când 
tatăl îşi iniţiază fiul în această ştiinţă, cel din urmă 
trebuie să facă legământul de a nu divulga altora 
secretele sale, dar şi un legământ de castitate. De aceea, 
fiul nu primeşte iniţierea decât după ce s-a căsătorit şi a 
avut deja copii, pentru a nu întrerupe lanţul transmisiei. 
Arată-mi un singur medic occidental care ar fi dispus - 
de dragul iniţierii în această ştiinţă - să practice 
castitatea! Experienţa ne-a demonstrat că medicii voştri 
nu doresc altceva decât să facă din ştiinţa lor o sursă de 
venituri mereu în creştere, pentru a-şi satisface astfel 
instinctele lor inferioare. Au fost foarte numeroşi aceia 
care au încercat să ne smulgă secretele prin tot felul de 
mijloace. Noi am înţeles însă că unicul lor scop era acela 
de a câştiga adevărate averi cu ajutorul cunoştinţelor 
noastre, sau de a-şi flata vanitatea devenind celebri. De 
aceea, am preferat să păstrăm tăcerea. Este trist să 
constaţi că puterea străină care ne-a ocupat ţara a mers 
până acolo încât a supus anumiţi medici de-ai noştri 
torturii, pentru a le smulge secretele. De atunci, străinii 
nu mai pot găsi iniţiaţi în Ayurveda, căci nimeni nu mai 
recunoaşte astăzi că dispune de cunoştinţele necesare. 
Am fost forţaţi să ne punem o mască şi să devenim astfel 
„Misterioşii orientali”. Preţul acestei lecţii a fost foarte 
mare. Trebuie să recunosc totuşi că în toţi aceşti ani au 
existat medici occidentali, adevărate fiinţe umane, care 
au dorit să ne cunoască secretele pentru a-şi ajuta cu 
adevărat semenii şi care nu au ezitat să facă jurământul 
brahmacharya-ei (al castităţii). Aceştia au primit iniţierea 
şi continuă să lucreze alături de noi. La fel ca şi noi, ei îşi 
păstrează în tăcere cunoaşterea. Atunci când umanitatea 
va avansa suficient de mult şi majoritatea medicilor vor 
deveni oameni dispuşi să îşi sacrifice dorinţele sexuale 
pentru a-i vindeca pe alţii, practicienii Ayurveda îşi vor 


dezvălui cu dragă inimă misterele. Deocamdată, 
occidentalii îşi folosesc toate descoperirile pentru 
autodistrugere. Ce a rezultat din descoperirea dinamitei, 
a avioanelor? Noi arme! Ce aţi face voi dacă aţi 
descoperi secretul energiei cosmice şi al energiei vitale, 
care este încă şi mai puternică?... Noi arme de 
distrugere în masă şi noi câştiguri fabuloase pentru cei 
care deţin cunoaşterea. Războiul este una din cele mai 
bune surse de câştiguri. Dar de ce vor să câştige tot mai 
mulţi bani? Pentru a-şi satisface instinctele lor inferioare, 
plăcerile sexuale, perversiunile. Mă întrebi de ce nu ne 
revelăm cunoaşterea? Din cauza medicilor străini! Ei 
sunt cei care nu doresc să o primească! De îndată ce află 
care sunt condiţiile pentru a o primi, interesul lor pentru 
ea scade brusc. Ei nu îşi pot imagina că pentru un preţ 
atât de mic pot primi în schimb secretul vieţii. Este mult 
mai simplu să-ţi baţi joc de orientali, să le pui la îndoială 
cunoştinţele. Asta nu necesită niciun efort! Majoritatea 
străinilor cred că satisfacerea instinctelor sexuale 
reprezintă fericirea supremă pe pământ. Cum ar putea ei 
ajunge să cunoască puterea extraordinară a unei fiinţe 
spirituale dacă nici măcar nu încearcă să o dobândească? 
Această putere nu poate fi obţinută nici cu bani, nici cu 
forţa. Preţul ei este renunţarea. Dar cel dispus să 
plătească acest preţ descoperă rapid că în realitate nu a 
renunțat la nimic, căci nu a făcut altceva decât să 
înlocuiască fericirea trecătoare şi efemeră cu fericirea 
nepieritoare şi eternă. Ce târg mai bun s-a putea 
imagina? Dar să nu mai discutăm de aceste lucruri, căci 
intelectul nu le poate cuprinde. Spiritul nu poate fi 
înţeles, el nu poate decât să fie trăit prin experienţă 
directă. Nu poţi decât să fii una cu spiritul! De aceea, noi 
îi lăsăm pe ceilalţi să avanseze pe calea intelectului. Ei 
au învăţat deja multe lucruri, şi vor progresa din ce în ce 
mai rapid. Dar aceste „adevăruri supreme” le vor rămâne 
ascunse oamenilor raţionali, care nu vor cunoaşte 
fericirea de a fi la care conduce calea renunţării. 


Occidentalii au caricaturizat yoghinul oriental. De ce ţi 
se pare atunci atât de surprinzător că iniţiaţii nu se 
grăbesc să îşi reveleze secretele, rămânând ascunşi în 
faţa occidentalilor? 

Îţi spun toate acestea pentru că îmi dau seama că nu 
mă întrebi dintr-o simplă curiozitate, ci din dorinţa 
profundă de a studia ştiinţa noastră, că eşti un om care 
caută adevărul, care îl caută pe Dumnezeu! Noi suntem 
întotdeauna gata să îi ajutăm pe cei ca tine. Ingăduie-mi 
să-ţi dau un sfat: dacă doreşti să progresezi mai rapid, să 
pătrunzi mai profund misterele fiinţei umane şi ale vieţii, 
practică yoga! 

Apoi mi-a explicat că orientalii au descoperit şi au 
perfecţionat de-a lungul mileniilor trecute diverse 
metode care îi permit omului să îşi atingă telul, această 
fericire pe care fiecare o poartă în el şi spre care tind 
chiar şi fiinţele cele mai ignorante, cele mai inconştiente. 
Omul poate atinge chiar aici, pe pământ, realizarea de 
sine, mântuirea, fericirea supremă - sau Nirvana, cum o 
numesc orientalii. Poarta este deschisă pentru toţi cei 
care au găsit cheia. 

Iar această cheie este yoga! 

Medicul indian şi-a continuat explicaţiile. El a spus 
că de fapt, fiecare acţiune dublată de focalizarea 
conştiinţei este yoga, căci singurul mijloc de care 
dispune omul pentru a ajunge la marele ţel este puterea 
de concentrare. Prin metodele sale perfecţionate de-a 
lungul timpurilor, yoga ne învaţă cum să ne concentrăm 
şi cum ne putem ameliora constant puterea de 
concentrare. Ea oferă mai multe căi: exerciţiile fizice, 
mentale şi spirituale de concentrare. Acestea dezvoltă 
cele mai elevate facultăţi care există în om, deschizându- 
i ochii şi urechile spirituale. Omul devine astfel propriul 
său stăpân şi ajunge să controleze forţele creatoare şi pe 
cele ale destinului. Calea către fericire îi este deschisă, 
sau altfel spus, calea către realizare, către Dumnezeu! 
Calea yoghină supremă, considerată a fi cea mai dificilă, 


este Raja-yoga. Raja înseamnă „regal”. Raja-yoga este 
aşadar calea regală. Este calea cea mai scurtă, cea mai 
intensă, dar şi cea mai greu de parcurs. Este calea pe 
care o predă Christos în Biblie. Cu răbdare şi cu 
perseverenţă, omul poate ajunge la destinaţie. 

Medicul indian m-a învăţat apoi exerciţiile de bază 
din yoga, cele pe care ţi le-am arătat. Mai târziu, el mi-a 
arătat cum pot intra în contact cu unul dintre cei mai 
mari yoghini. M-am dus la el. Era un om de peste 80 de 
ani, dar care nu părea mai bătrân de 40. Era un hatha- 
yoghin. Aceşti yoghini cunosc toate secretele corpului. 
Dacă doresc acest lucru, ei îşi pot păstra corpul sănătos 
timp de mai multe sute de ani. Indienii susţin că în munţi 
există yoghini care au depăşit vârste de peste 700 până 
la 800 de ani. 

Soţul meu a început să râdă: 

— Hm! Să trăieşti 700 de ani? N-ar fi rău! Cred însă 
că - din nefericire pentru tine - visul tău se va termina 
repede! 

Prietenul nostru i-a răspuns: 

— Eşti într-adevăr un „occidental adevărat”. Faptul 
că nu ai auzit vorbindu-se de anumite lucruri nu 
înseamnă că acestea nu există. Orientalii cunosc mult 
mai bine decât noi misterele fiinţei umane. Dar ei au 
învăţat să tacă. Primii cuceritori care au venit din 
Occident au făcut tot ce le-a stat în puteri pentru a-i 
determina pe orientali să păstreze tăcerea. Chiar şi 
astăzi, ei ştiu foarte bine să-şi păstreze secretele. Eu 
însumi am învăţat atât de multe lucruri în India, încât am 
devenit foarte prudent, şi nu îmi mai bat joc de nimeni! 

— Bine, bine, a spus soţul meu. Cred că este posibil 
să trăieşti mult mai mult decât în Occident, unde deja 
speranţa de viaţă creşte constant, în pofida alcoolului, 
nicotinei şi felului nostru nerezonabil de a trăi. Acum 50- 
60 de ani, vârsta medie a populaţiei nu depăşea 35 de 
ani, şi într-un timp atât de scurt a depăşit 60 de ani. 
Unde este limita? Ştiinţa medicală avansează cu paşi 


mari. Cine ştie unde ne poate conduce? 

— Vezi tu, această convingere profundă nu mai are 
nimic cinic în ea. Dar în Occident, noi nu îndrăznim să 
exprimăm ceea ce credem, căci nu ni se pare distins să 
vorbim de lucruri pe care nu le cunoaştem fără a ne bate 
joc de ele. Eu respect cunoaşterea savanților occidentali, 
dar ei fac toate eforturile să cunoască secretele vieţii în 
timp ce ignoră totul despre moarte. Orientalii au 
descifrat codul vieţii şi al morţii, dar nu au decât o armă 
în faţa sarcasmelor vesticilor: tăcerea. Nu este deloc de 
mirare. Să-ţi dau un exemplu: un indian mi-a arătat un 
breloc, o figură a lui Buddha în poziţia lotusului. Găseai 
cu sutele în orice bazar. El mi-a spus: „Occidentalii nu şi- 
ar permite să facă niciodată din Christos un breloc 
vulgar; noi respectăm simbolurile religioase ale altor 
credinţe. Ştim că în spatele tuturor imaginilor divine, 
oricât de variate ar fi acestea, nu există decât un singur 
Dumnezeu!” După care a aşezat cu delicateţe brelocul cu 
Buddha pe altarul familiei. Fiind eu însumi un occidental, 
trebuie să recunosc că mi s-a făcut ruşine. Şi mă întreb 
cât timp îi va mai trebui Occidentului pentru a nu mai 
insulta Orientul printr-o asemenea lipsă de gust, de tact 
şi de consideraţie. Gândeşte-te numai la filmele care ni 
se arată despre Orient. Orientalii le văd şi ei, şi te asigur 
că au o părere foarte proastă despre ele. Dar tac... 

— Există cărţi de yoga? am întrebat eu. 

— Cartea cea mai frumoasă şi cea mai sacră a 
indienilor este Bhagavad-gita. Vei găsi aici cea mai 
frumoasă descriere a căii spirituale care conduce la 
realizarea de sine prin Raja-yoga. [i-o recomand 
călduros. 

Pentru mine, acest lucru a fost suficient. 

Mi-am propus să încep cartea pe care mi-o 
împrumutase în aceeaşi seară. M-am instalat confortabil 
în pat şi am deschis cartea. 

Spre uimirea mea, am constatat că nu era cartea 
aleasă! M-am uitat la titlul ei. Era ciudat. Îmi aminteam 


că am citit titlul respectiv atunci când m-am uitat prin 
biblioteca prietenului nostru. Dar îmi mai aminteam şi 
faptul că luasem cartea pe care doream să o iau. Oare o 
confundasem şi o luasem din greşeală pe aceasta în locul 
celeilalte? Se pare că da. Dar întrucât tot o aveam la 
dispoziţie, m-am decis să mă uit mai atent la cartea pe 
care o luasem. De altfel, mi-a trezit imediat interesul. Din 
exterior avea un aspect modern, ca şi cum de-abia ar fi 
fost legată, dar în interior am descoperit un manuscris 
foarte vechi. Hârtia era maronie şi cuprindea o serie de 
versete. Cerneala neagră, aproape ştearsă, şi scrisul 
demonstrau vârsta respectabilă a manuscrisului. Am 
început să citesc. In curând, uimirea mea a făcut loc unei 
stări de tulburare atât de mari încât de-abia mai 
pridideam să dau paginile. 

Manuscrisul vorbea de un Ordin la fel de vechi ca şi 
pământul însuşi. Acest Ordin secret, de natură pur 
spirituală, nu are niciun semn vizibil de „apartenenţă” 
exterioară. El îi primeşte întotdeauna pe acei aspiranţi 
care, fără să ştie ce înseamnă acest Ordin, sunt pregătiţi 
să intre în el. Această „punere în contact” se realizează 
numai atunci când o fiinţă umană a atins un anumit nivel 
de dezvoltare spirituală, şi anume, nivelul la care este 
dispus să renunţe la tot ceea ce este personal, 
consacrându-şi viaţa alinării suferințelor celor din jur. 
Atunci când cineva a luat această decizie, un membru al 
Ordinului secret intră într-un contact spiritual cu el. 
Altfel spus, se porneşte de la ideea că cel care a decis să- 
şi sacrifice persoana şi care a realizat astfel nivelul 
iubirii universale a atins un grad de dezvoltare spirituală 
suficient de înalt pentru a putea răspunde în mod natural 
la vibraţiile emise de membrii acestei fraternităţi 
spirituale. El aude în interior vocea maestrului său 
spiritual, care îl avertizează de toate dificultăţile, de 
toate pericolele şi de toate consecinţele deciziei sale. 
Dacă persistă în alegerea lui, acest Ordin, creat pentru a 
ajuta umanitatea să iasă din haosul în care se zbate, îl 


primeşte în interiorul său. Mai întâi, fără ca el să ştie, îl 
pune la încercare. Această perioadă de probă începe 
imediat: aspirantul este abandonat sieşi pe o perioadă de 
şapte ani. Ordinul nu stabileşte niciun contact cu el, 
indiferent ce eforturi face aspirantul pentru a-l 
descoperi. Dimpotrivă, testele se succed unul după altul. 
Şapte asemenea teste sunt legate de virtuțile umane: el 
trebuie să se elibereze de orice formă de senzualitate, de 
vanitate, mânie, dorinţa de posesiuni materiale, invidie, 
neîncredere, şi să înveţe să reziste la orice influenţă 
exterioară. 

Dacă reuşeşte la aceste examene în pofida 
solitudinii în care este lăsat şi dacă rămâne fidel deciziei 
sale, el este considerat apt să facă parte integrantă din 
Ordin şi este definitiv acceptat. Este informat de acest 
lucru chiar în ziua respectivă, printr-o „întâmplare” sau 
printr-o „coincidenţă”. Din acel moment el primeşte 
instrucţiuni mult mai precise, atât teoretice, cât şi 
sarcini pe care trebuie să le îndeplinească. Aceste 
exerciţii, mai întâi uşoare, se complică apoi din ce în ce 
mai tare, pe măsura puterii sale de a le duce la bun 
sfârşit. Exerciţiile au o natură extrem de diversă. Unii 
aspiranţi operează în secret, în timp ce alţii lucrează în 
public. Unele sarcini trebuie îndeplinite de cerşetori, iar 
altele de oameni bogaţi. Ei pot deveni asistenții unui 
inventator celebru, oratori, scriitori, etc. Unii ocupă 
posturi influente la scară mondială, în timp ce alţii sunt 
simpli muncitori în atelierul unei uzine. Doi membri ai 
Ordinului pot da chiar impresia că lucrează unul 
împotriva celuilalt. Ei nu trebuie să reveleze faptul că în 
realitate au acelaşi scop şi că se află într-un contact 
permanent. Unii sunt oameni celebri, adulaţi de mulţime; 
alţii trăiesc într-o mizerie atât de mare încât sunt nevoiţi 
să îndure cele mai mari privaţiuni posibile. Ei trebuie să- 
şi facă totuşi datoria, jucându-şi rolul într-o manieră 
impecabilă, cât mai impersonală cu putinţă, ca nişte 
simpli servitori în slujba unei cauze mari. În plus, ei 


poartă întreaga responsabilitate a tuturor acţiunilor lor! 
Misiunile le sunt atribuite din exterior, dar depinde 
numai de ei cum le execută, ţinând cont de consecinţele 
care pot decurge din deciziile lor. Cu cât avansează mai 
mult pe cale, cu atât mai mari sunt responsabilităţile lor. 

Cel care refuză să accepte responsabilitatea 
acțiunilor sale, încercând să le paseze unui alt membru 
al Ordinului, cel care refuză să-şi privească munca sa ca 
pe un simplu exerciţiu liber consimţit, dezvăluind faptul 
că acţionează în numele Ordinului sau ca un instrument 
spiritual al unuia din membrii Ordinului, este considerat 
ca un trădător şi pierde imediat orice contact cu 
fraternitatea. Mulţi dintre aceşti membri excluşi nici 
măcar nu realizează acest lucru şi continuă să creadă că 
mai sunt încă membri. Aceştia sunt utilizaţi pentru a 
pune alte persoane la încercare, pentru a vedea dacă 
acestea le lasă induse în eroare de falşi profeţi sau dacă 
sunt capabile de discriminare, dacă pot gândi 
independent, dacă sunt suficient de avansate pentru a 
cântări fiecare cuvânt auzit înainte de a-l pune în 
aplicare. Cei care îi urmează pe falşii profeţi sunt încă 
orbi care se lasă conduşi de alţi orbi. La fel ca şi falşii lor 
maeştri, ei atârnă deasupra prăpastiei. Ordinul nu poate 
accepta decât acele fiinţe care ştiu să reziste la orice 
influenţă exterioară, care fac bine şi evită să facă rău, 
dau nu dintr-un simplu spirit de obedienţă, pentru că 
aşteaptă o recompensă (cum ar fi spre exemplu „să 
ajungă în cer”), sau din laşitate, de teama de a nu fi 
pedepsiţi şi a ajunge în „infern”. Dimpotrivă, membrii 
Ordinului trebuie să fie capabili, în orice moment al 
vieţii, să îşi urmeze convingerea profundă şi să acţioneze 
în consecinţă! Căci mesajele pe care le aud în inima lor 
membrii Ordinului trebuie să reprezinte convingerea lor 
cea mai profundă! 

Am citit aceste rânduri cu o emoție din ce în ce mai 
mare. „Renunţarea la plăcerile terestre”? Oh, îmi mai 
aminteam încă acea noapte când am plâns cu atâta 


disperare!... Cine ar putea face mai mult? „Alinarea 
suferințelor celor din jur”? Numai Dumnezeu ştie 
seriozitatea legământului pe care l-am făcut atunci în 
camera mea, gândindu-mă la suferinţele bolnavilor 
psihici şi la durerea continuă a tuturor locuitorilor 
planetei! Îmi aminteam acum de toate avertismentele, de 
acea singurătate insuportabilă, de cumplitul sentiment 
de abandonare totală în decursul lungilor ani care au 
trecut! Oare câţi ani au trecut de atunci? Şapte! Exact 
şapte ani! Şi astăzi se produce această coincidenţă cu 
cartea... Să fie o întâmplare? Nu! Era un mesaj... un 
mesaj! Eram teribil de tulburată! Ca întotdeauna, am 
început să analizez faptele cu ajutorul intelectului, căci 
nu renunţasem încă la autocontrolul raţional. Dar ce-ar fi 
putut să-mi spună acum raţiunea? Eu ştiam că aşa stau 
lucrurile. Ce altceva ar fi putut face intelectul meu decât 
să recunoască şi să confirme realitatea? Chiar şi raţiunea 
cea mai sceptică ar fi trebuit să tacă în faţa unor 
asemenea coincidenţe. Nu. Nu mă puteam îndoi: fusesem 
acceptată! 

Un sentiment de incredibilă fericire şi recunoştinţă 
mi-a învăluit întreaga fiinţă. Am simţit graţia lui 
Dumnezeu şi binecuvântarea Lui asupra mea... o stare de 
umilinţă profundă... solemnitate. 

De atunci, această stare nu a mai dispărut niciodată. 


Şi s-a făcut lumină 


Începând din acea clipă, numărul celor care au venit 
să-mi ceară sfatul - bărbaţi şi femei, tineri şi bătrâni - a 
crescut constant: cu toţii doreau să-mi cunoască părerea 
în legătură cu calea pe care trebuiau să o urmeze pentru 
a ajunge la fericire. Din ce în ce mai mulţi „căutători” au 
început să-mi solicite ajutorul. Aveam totuşi impresia că 
mă aflu încă în întunericul cel mai deplin. Cum puteam 
să-i ajut în aceste condiţii pe alţii? Cum puteam să 
pansez rănile pe care le purtau în suflet alte persoane 


când nu elucidasem eu însămi problema vieţii şi a morţii? 

Cel mai important lucru era aşadar să ies din 
propriile mele tenebre. Am făcut ceea ce m-a sfătuit 
vocea mea interioară: am „căutat” şi am încercat să 
avansez citind cele mai bune cărţi. De pildă, am găsit o 
asemenea carte care descria exerciţiile secrete din Raja- 
yoga, calea către sine. Am început imediat practica, căci 
ştiam că lectura nu este necesară decât pentru a afla ce 
ai de făcut. Cine doreşte să-şi atingă scopul - Sinele - 
trebuie să realizeze ceea ce a învăţat! 

Mă aflam în căutarea realităţii, nu a unor descrieri 
sau teorii frumoase. Dar yoga spirituală necesită asceza 
cea mai strictă. 

I-am vorbit despre toate acestea soţului meu. Era 
cel mai bun prieten al meu şi ştia cel mai bine că esenţa 
vieţii mele era obţinerea răspunsului la trei întrebări: de 
unde, unde şi de ce? De aceea, el şi-a dat acordul. 

Tata cumpărase pentru familie o proprietate în 
munţi. Aveam acolo o cabană în pădure. Am locuit aici 
singură o perioadă îndelungată. Fiul meu era acum elev 
la o şcoală particulară şi nu venea acasă decât în 
vacanțe. Soţul meu călătorea mult şi nu ne întâlneam 
decât la sfârşit de săptămână. 

De pe terasa cabanei se vedea întreaga vale, iar 
imaginea era extraordinară. La orizont se vedeau vastele 
câmpii ale patriei. La poalele muntelui curgea maiestuos 
un fluviu. Dincolo de el, şoselele alcătuiau o reţea 
imensă, ca şi cum ar fi fost venele unui corp gigantic; 
maşinile care circulau pe ele păreau celulele minuscule 
ale fluxului sanguin. Totul părea atât de mic, satele şi 
casele lor, oamenii care alergau încolo şi încoace ca nişte 
furnici. 

De la ferestre vedeai pădurea, în care te puteai 
plimba zile întregi, într-o tăcere impresionantă. Fazanii 
aproape că intrau în casă; toamna, auzeai mugetele 
cerbilor prin apropiere, iar noaptea îi puteai auzi trecând 
prin faţa cabanei. Uşile şi ferestrele erau dublate de bare 


metalice pentru a ne proteja de mistreți şi de alte 
animale sălbatice. 

Trăiam aşadar singură în această cabană. În fiecare 
dimineaţă, găseam pe terasă lapte proaspăt muls; 
aduceam apoi lemne, încălzeam casa şi îmi începeam 
exerciţiile. 

Această cabană pierdută în pădure era locul ideal 
pentru a practica yoga. Întreaga regiune era vestită 
pentru frumuseţea ei de vrajă. Liniştea locului şi 
puritatea virginală a naturii aveau o acţiune benefică 
asupra oamenilor, indiferent dacă practicau yoga sau nu. 
Oamenii deveneau mai receptivi la vibraţiile înalte. 
Facultăţile spirituale se dezvoltau în mod natural; 
puteam, fără niciun efort, să execut exerciţiile cele mai 
dificile de concentrare şi meditaţie. 

Mi-am luat cu mine o carte care s-a dovedit o 
adevărată comoară. Când îmi terminam exerciţiile de 
concentrare, care durau cu orele, mă scufundam în 
studiul  extraordinarelor simboluri care  ilustrau 
adevărurile cele mai profunde (figurile secrete ale 
rozicrucienilor datând din secolele XVI-XVII). Misterele 
acestei cărţi mi s-au revelat astfel într-o măsură din ce în 
ce mai mare vederii mele spirituale. În plus, studiam 
filosofia orientală, îndeosebi Vedele şi Upanişadele. 


Nu am uitat niciodată de atunci timpul petrecut în 
acea pădure. Aceste amintiri nu vor dispărea niciodată, 
căci în timpul momentelor de extaz pe care le-am trăit 
acolo, mi s-a revelat pentru prima oară de unde vin, cine 
sunt şi de ce mă aflu aici. 

Lungile exerciţii de concentrare şi de meditaţie m- 
au ajutat să pătrund din ce în ce mai profund în sufletul 
meu, punând astfel în mişcare anumite forţe care 
continuau să acţioneze chiar şi atunci când luam o pauză 
pentru activităţile mele de peste zi, sau în timpul 
somnului. Odată, pe când mă plimbam prin pădure, în 
mintea mea au apărut imaginile unor regiuni cunoscute. 


De unde veneau ele? Erau nişte locuri pe care cu 
siguranţă nu le vizitasem niciodată în această viaţă. În 
vis sau chiar în stare de veghe vedeam oameni care îmi 
erau familiari, unii dintre ei chiar foarte apropiaţi, deşi 
nu i-am întâlnit niciodată în această viaţă. Hainele şi 
numele lor, precum şi limba în care conversam în vis cu 
ei îmi erau necunoscute, şi nu semănau cu nimic din 
ceea ce cunoşteam. 

Atunci când mă aşezam în meditaţie, îmi focalizam 
întreaga atenţie către interior. În mintea mea se 
aprindea aproape instantaneu o lumină de culoare 
turcoaz fosforescent, care creştea şi părea să provină de 
la o fiinţă atotputernică şi pur spirituală. Această privire 
mă inunda, revărsând asupra mea forţa, iubirea şi 
bunătatea ei infinită. Cu o încredere absolută, mă 
scufundam în această sursă de energie binefăcătoare. 
Mă simţeam într-o deplină siguranţă şi fără nicio 
reţinere,  pătrundeam în lumea necunoscută a 
inconştientului. 

Într-o zi, pe neaşteptate, lumina a alungat 
întunericul care îmi ascunsese trecutul şi realitatea. 
Atunci, totul mi-a devenit clar. 

Ca de obicei, mă aşezasem în meditaţie, iar lumina 
fosforescentă a apărut în faţa ochilor mei interiori. De 
această dată, am simţit mai clar ca niciodată că sursa 
acestei lumini erau ochii unei fiinţe atotputernice şi 
familiare. Acest sentiment a devenit atât de puternic 
încât am ştiut că cei doi ochi sunt aţintiţi asupra mea; le 
simţeam privirea, strălucirea, puterea, lumina şi iubirea. 
Sub influenţa acestei priviri, ceața care îmi mai învăluia 
încă viziunea interioară a dispărut. În faţa mea se afla o 
fiinţă maiestuoasă cu ochii de un albastru superb, de o 
profunzime infinită; era forma sa, faţa sa, ochii săi - EL! 


Nota autoarei 


Departe de mine ideea de a dori să fac Egiptului un 


portret istoric. Un om care trăieşte într-o anumită parte 
a lumii nu consideră costumele, limba şi religia ţării sale 
din punct de vedere etnografic. Toate acestea i se par 
pur şi simplu naturale. Este un om cu necazuri şi bucurii, 
la fel ca oricare altul, din orice altă epocă. De fapt, 
oamenii rămân mereu aceiaşi. Povestirea mea se referă 
la factorul uman, nu la etnografie sau istorie. Referirile 
la concepte s-au făcut în mod intenţionat într-o manieră 
modernă. Învățăturile marelui preot Ptahhotep au fost 
traduse într-un limbaj contemporan pentru a putea fi 
înţelese de oamenii de astăzi. În plus, am preferat să dau 
simbolurilor religioase denumirea actuală, cea pe care o 
cunoaşte toată lumea. Dacă folosim cuvântul Dumnezeu, 
omul modern înţelege mai bine despre ce este vorba 
decât dacă am folosi cuvântul Ptah. Căci dacă am spune 
Ptah, toată lumea s-ar putea gândi: „Ah, Ptah, zeul 
egiptean!”. Nu, Ptah nu a fost niciodată un zeu egiptean, 
căci egiptenii au acelaşi Dumnezeu ca şi noi, doar că îl 
numesc Ptah pe limba lor. Acelaşi lucru este valabil şi în 
ceea ce îl priveşte pe Satana, pe care ei îl numesc Seth. 
Noi înţelegem imediat ce înseamnă cuvintele Dumnezeu 
şi Satana, în timp ce cuvintele Ptah şi Seth ne sunt 
străine, aşa că este firesc ca sensul lor să ne scape. 
Expresii precum Logos sau principiu creator ne spun mai 
multe decât expresia Șoimul Horus. Dintotdeauna, 
electricitatea a fost electricitate, atomul atom, dar 
oamenii le-au spus acestor principii altfel. De aceea, sper 
ca cititorii să nu reacționeze negativ şi să nu mă acuze 
de anacronism dacă îl vor auzi pe marele preot egiptean 
rostind cuvintele: „reacţie în lanţ”! Repet, am renunţat 
intenţionat să reiau expresiile antice. 


Ilustrații 

Principiul creator traversează spațiul sub forma 
şoimului Horus şi creează astfel lumile. El încarnează 
legea lui Dumnezeu. De aceea, el poartă pe cap tăbliţele 
cu cele zece porunci divine. 


Şoimul divin Horus Muzeul din Cairo 


Faraonul Chefren Muzeul din Cairo 

Faraonul este imaginea lui Dumnezeu; lui îi este 
revelat adevărul divin de către principiul creator, şoimul 
Horus. Iniţiatul ascultă vocea acestuia şi se supune. 


Trecutul devine prezent 


El era aici şi mă privea calm. Această privire, 
această linişte celestă care emana din ochii săi mi-au dat 
forţa de a suporta tulburarea imensă, fericirea nesfârşită 
de a-l revedea. Faţa Lui era imobilă, dar ochii săi îmi 
zâmbeau, şi ştiam că şi EI se bucură că mă vede plenar 
trezită, putând să ÎI] văd iarăşi. Căci E] m-a văzut 
întotdeauna, ochii săi au străpuns în permanenţă ceața 
care îmi acoperea conştiinţa. E] nu m-a abandonat 
niciodată. Dimpotrivă. E] a fost acela care m-a ajutat să 
mă trezesc, să redevin conştientă. 

Amintirile mi-au revenit în forţă; imaginile neclare 
pe care le purtam în mine, dar pe care nu le-am putut 
conştientiza niciodată plenar, au devenit acum precise, 
antrenând după ele alte amintiri care ieşeau la lumină 
din străfundurile subconştientului meu şi care, la fel ca 
un mozaic, au sfârşit prin a da naştere unei imagini 
complete a unei vieţi anterioare petrecută în ţara 
marelui fluviu, Nilul, în ţara piramidelor... 

Impresiile vieţii mele actuale au pălit şi au făcut loc 
persoanei care fusesem odată şi care se retrezea acum. 

Camera mică şi atât de simplă a cabanei din pădure, 
vederea minunată a văii şi a fluviului, toate acestea au 
dispărut lent. Nu îl mai vedeam nici pe El. M-am trezit 
într-o cameră mare, într-un apartament privat; o femeie 
amabilă îmi zâmbea fericită... 

A, da! Astăzi e ziua mea, am 16 ani. Îmi pun rochia 
de ceremonie, căci voi asista la o mare recepţie; tatăl 
meu mă va prezenta demnitarilor ţării drept soţia lui, 


succesoarea reginei prematur dispărute. 

O imensă placă de argint finisată cu o artă 
desăvârşită îmi reflectă imaginea, iar eu o privesc pe 
draga şi bătrâna mea Menu, care mă îmbracă. 

Mama mea a murit pe vremea când eram foarte 
mică. De-abia îmi mai amintesc de silueta sa zveltă şi 
fragilă. Singurii care mi-au rămas în amintire sunt ochii 
ei mari şi trişti, atunci când m-au privit pentru ultima 
oară înainte de a se închide definitiv. Această privire a 
creat între noi o legătură interioară pe care o simţeam 
încă vie, şi cu deosebire astăzi, când urma să preiau 
succesiunea la tron. 

Sunt gata, iar imaginea pe care mi-o transmite 
oglinda îmi place: o fiinţă fină, delicată şi zveltă, 
îmbrăcată cu o rochie rafinată, brodată din mătase şi aur. 
Centura din aur curat îi subliniază talia subţire, colierul 
mare îi pune în valoare umerii, iar coafura scoate în 
evidenţă expresia fermă şi hotărâtă a feţei sale. Sunt 
vanitoasă, mă plac, iar Menu, care mă consideră 
creatura cea mai perfectă de pe pământ, plânge de 
fericire. 

Cele două doamne, cele mai bătrâne din ţară, vin 
după mine şi mă însoțesc de-a lungul culoarului care 
duce la sala de recepţie. Cu paşi lenți, solemni, mă 
conduc printre personalităţile de rang înalt, către „casa 
cea mare” - către faraon - către tatăl meu care îmi va 
deveni soţ. Faraonul stă aşezat pe un tron de aur, la fel 
ca şi Dumnezeu. Nu întâmplător numele său înseamnă 
„casa cea mare”: Phar-ao. Persoana sa este considerată 
învelişul, „casa” lui Dumnezeu. Dumnezeu locuieşte în el, 
străluceşte în fiinţa lui şi se manifestă prin intermediul 
ei. Puterea privirii sale este atât de pătrunzătoare încât 
cei care nu sunt perfect sinceri trebuie să-şi plece ochii. 
Este aici, mă priveşte, priveşte dincolo de mine! Li susţin 
privirea, mă agăţ de ochii lui, căci ştiu că imensa forţă 
care emană din ei este forţa iubirii. El vede totul. Vede 
inclusiv că sunt vanitoasă şi toate imperfecţiunile mele. 


Dar înţelege totul; este iubirea personalizată. Este tatăl 
meu! 

Un leu maiestuos, nemişcat şi demn, stă aşezat 
lângă tron. El simbolizează puterea supraomenească a 
faraonului. 

Ajunsă la marginea tronului, mă opresc. Faraonul se 
ridică în picioare, scoate dintr-o casetă cu bijuterii - pe 
care i-o prezintă trezorierul - cea mai frumoasă bijuterie, 
un colier de aur, pe care îl pune pe umerii mei. Apoi ia o 
diademă care se termină cu un cap de şarpe şi o aşează 
ferm peste voalul de mătase albă de pe capul meu. Este 
simbolul membrilor rasei regale, a fiilor lui Dumnezeu. 
Este simbolul Iniţiaţilor... 

Faraonul îmi ia mâna dreaptă şi mă conduce la tron. 
Ne întoarcem amândoi către adunare şi el mă prezintă ca 
pe succesoarea reginei, ca pe soţia lui. Ne aşezăm, eu în 
stânga sa, puţin mai în faţă. Urmează apoi defilarea 
personalităţilor prin faţa noastră: mai întâi înţelepţi 
vârstnici, apoi ceilalţi demnitari cu soțiile lor, care se 
prosternează cu braţele înainte în faţa faraonului şi a 
mea. Noi rămânem nemişcaţi, singurul contact cu cei din 
faţă fiind cel al privirilor. Mă gândesc la faptul că acum 
se manifestă spiritul mamei mele: sunt conştientă de 
datoriile şi de  responsabilităţile mele. Demnitarii 
defilează prin faţa mea, şi în ochi le privesc sufletul. La 
unii recunosc iubire şi respect, la alţii invidie, curiozitate 
sau un servilism dublat de laşitate. Primul-ministru, Roo- 
Kha, se prosternează în faţa mea. La fel ca de atâtea ori 
înainte, când ne întâlneam prin palat, îmi aruncă o 
privire de-a dreptul cinică, impertinentă şi intimă. Ochii 
mei devin ca de gheaţă. Cortegiul continuă. Imi văd 
prietenii, mai tineri sau mai vârstnici, foştii camarazi de 
joacă, cu ochii strălucind de o iubire autentică. Privirile 
noastre se întâlnesc, iar această clipă de fuziune ne 
încălzeşte sufletele. Încet, fiecare revine la locul său, în 
tăcere, dar toţi uniţi întru spirit... 

Îndelungata ceremonie ia sfârşit. Faraonul se ridică 


şi îmi întinde mâna. Coborâm treptele tronului şi părăsim 
marea sală între două rânduri de demnitari şi oameni de 
stat. Tata mă conduce până la apartamentul său, se 
aşează, îmi arată un scaun şi surâde. Văd că îi sunt pe 
plac. Mă priveşte şi este limpede că apreciază ceea ce 
vede. Apoi îmi spune: 

— De acum înainte ne vom întâlni mai des, căci va 
trebui să îndeplineşti funcţiile oficiale ale mamei tale, 
pentru care ai fost mult timp pregătită. Îţi cunoşti 
îndatoririle. În amintirea acestei zile, aş dori să-ți 
exprimi o dorinţă. Ce anume îţi doreşti? Ştiu că aşteptai 
această întrebare, aşa că spune-mi ce doreşti. 

Da, aşteptasem această întrebare, şi, la fel ca atâtea 
alte tinere femei, aş fi putut cere bijuterii, căci cele pe 
care le purtam pe moment erau destinate numai marilor 
ceremonii; sau puteam cere o călătorie, un tânăr leu 
dresat, ori alte asemenea lucruri. Dar nu asta doream 
eu! 

— Tată, priveşte ornamentul pe care îl port pe 
frunte! 

Faraonul a privit diadema şi mi-a spus: 

— Şarpele de aur este simbolul rasei zeilor, al fiilor 
lui Dumnezeu. 

— Da, tată, dar este şi simbolul iniţiaţilor. Din 
păcate, eu nu sunt demnă de el, căci nu am fost iniţiată. 
De aceea, dorinţa mea cea mai arzătoare pe care vreau 
să ţi-o cer este iniţierea! 

Tata a devenit foarte serios: 

— Copila mea, cere-mi orice altceva. Eşti încă foarte 
tânără şi nu eşti suficient de matură pentru a primi 
iniţierea. Mugurii tineri nu trebuie expuşi razelor 
arzătoare ale soarelui, căci se vor usca şi nu vor putea 
înflori. Aşteaptă să dobândeşti mai întâi experienţele 
necesare în viaţa fizică. Începerea iniţierii la această 
vârstă ar face ca probele pe care va trebui să le treci mai 
târziu să fie extrem de dificile. De ce să te torturezi 
inutil? Haide, doreşte-ţi altceva, copila mea. 


Dar eu am insistat: 

— Tată, nu doresc nimic altceva în afară de acest 
lucru. Lucrurile care îi interesează pe tineri pe mine mă 
plictisesc. În spatele tuturor plăcerilor fizice eu detectez 
dorinţele carnale. Bijuteriile îmi plac, dar pentru mine, 
aurul nu este altceva decât o materie care nu devine 
prețioasă decât dacă spiritul se manifestă prin munca 
artizanului. Atunci când călătoresc, îmi face plăcere să 
văd regiuni noi şi diferite obiceiuri inedite. Dar nu pot 
uita nicio clipă că toate acestea reprezintă doar creaţia, 
nu creatorul însuşi. Doresc să experimentez adevărul 
suprem în realitatea lui. Doresc să-l cunosc pe 
Dumnezeu creatorul. Tată, tu ştii că acest proces prin 
care trecem cu toţii şi pe care îl numim viață nu este 
altceva decât un vis, o aparenţă. Totul ne scapă printre 
degete, nu ne putem bucura cu adevărat de nimic, totul 
este trecător, o tranziţie între trecut şi viitor. Dar eu 
doresc să trăiesc în acel prezent care nu a fost niciodată 
trecut şi care nu va deveni niciodată viitor. Şi mai doresc 
să găsesc acel „loc”, acea stare care nu a fost niciodată 
acolo înainte ca eu să ajung în ea, dar care devine 
imediat aici de îndată ce mă aflu în ea, şi care nu este 
aici atunci când nu mă aflu în ea, dar care se transformă 
din nou în acolo atunci când o părăsesc. Doresc să 
trăiesc prezentul absolut în timp şi în spaţiu. Tată, doresc 
realitatea supremă, doresc iniţierea! 


Tata m-a ascultat cu atenţie, dar a devenit din ce în 
ce mai trist. La sfârşit, mi-a spus: 

— Trezirea ta spirituală s-a manifestat mai devreme 
decât ar fi trebuit. Tot ce pot face este să te autorizez să- 
l întâlneşti pe fratele meu, Ptahhotep, marele preot al 
Templului, Şeful rasei noastre. Am să-i vorbesc de tine, 
după care te voi lăsa pe seama lui, iar el te va ghida. Fie 
ca Dumnezeu să îţi lumineze calea cu lumina sa eternă! 

După care şi-a pus mâna pe capul meu şi m-a 
binecuvântat. Aş fi vrut să mă arunc în braţele sale 


pentru a-i mulţumi, dar colierul greu de aur m-a 
împiedicat, căci nu-mi permitea nicio mişcare mai 
bruscă. Tata ştia să citească gândurile. El şi-a dat seama 
că spontaneitatea mea îmi exprima bucuria. Surâzând, 
mi-a spus: 

— Pe de o parte, nu eşti altceva decât un copil mare. 
Pe de altă parte, eşti adultă şi matură. Mai ai încă multe 
de făcut dacă doreşti să fii iniţiată, pentru a dobândi un 
autocontrol perfect. 

I-am răspuns râzând: 

— Crede-mă, mă controlez foarte bine atunci când 
doresc acest lucru, tată! 

— Te cred, dar vrei întotdeauna acest lucru? 

— Tată, e atât de plicticos să faci întotdeauna 
dovada autocontrolului. 

— Tocmai în asta constă pericolul: ţie ţi se pare 
plicticos. Gândeşte-te puţin. Dacă numai pentru o 
singură secundă nu îţi impui voinţa în faţa leului tău 
favorit şi dacă tocmai în acea clipă acesta te atacă, eşti 
pierdută. Natura noastră inferioară este un animal care 
seamănă cu leul. Atât ea cât şi animalul trebuie ţinuţi în 
frâu dacă dorim ca energiile lor să ne servească. De 
aceea, fii prudentă! 

Ne-am despărţit apoi unul de celălalt. El m-a condus 
la poartă. Cei doi bătrâni mă aşteptau în anticameră. Of, 
cât mă enervau toate aceste ceremonii! De ce trebuia să 
merg lent şi apăsat între cei doi bătrâni până la 
apartamentul meu, ca şi cum aş fi fost şi eu la fel de 
bătrână ca şi ei? Mi-ar fi plăcut să alerg cât mai repede 
posibil şi să mă întâlnesc cu Menu, care mă aşteaptă 
tulburată la culme. Dar trebuie să păşesc cu demnitate, 
maiestuos, astfel încât colierul de aur de la gâtul meu să 
nu se clintească niciun pic. În sfârşit ajungem la poarta 
apartamentului meu. Mă despart de cei doi sfetnici cu o 
atitudine regală! Intru şi rămân în mijlocul camerei 
pentru ca Menu să mă poată admira în voie astfel 
îmbrăcată. Frumuseţea mea o îmbată, în timp ce 


maiestuozitatea mişcărilor mele o face să izbucnească în 
lacrimi, căci - după cum spune ea - semăn atât de mult 
cu mama mea. 

Îi spun: 

— Ce ignorantă eşti, Menu! Eu nu pot semăna cu 
nimeni, şi nu-mi place când spui asemenea prostii. Nasul 
şi gura mea pot semăna cu nasul şi gura mamei mele, 
dar „eu”? Îmi poţi vedea tu adevăratul meu „eu”? Tu nu 
vezi decât corpul meu, casa Eului meu, dar nu mă vezi cu 
adevărat pe mine. Cum aş putea semăna atunci cu 
altcineva? 

— Haide, haide, mi-a răspuns Menu, dacă nu te văd, 
cum poţi tu să fii atât de frumoasă? Răspunde-mi! Dacă 
eu nu te pot vedea, înseamnă că cea pe care o văd în faţa 
mea şi pe care o consider atât de frumoasă nu eşti tu, ci 
casa eului tău. Altfel spus, nu tu eşti frumoasă. Haide, nu 
mai fii atât de vanitoasă! 

Ne-am amuzat amândouă. În simplitatea ei plină de 
bun simţ, Menu îmi dădea de multe ori răspunsuri atât 
de înțelepte încât îmi era ruşine de mine. Da, ea îmi 
descoperise punctul slab: vanitatea. Cu o infinită 
tandreţe, mi-a scos colierul de aur, apoi diadema, pe care 
a pus-o înapoi în cufărul cu bijuterii, care urma să fie 
aşezat în trezorerie de către Roo-Kha şi de alţi doi 
servitori până la următoarea ceremonie oficială. Roo-Kha 
a intrat în anticameră şi s-a prosternat în faţa mea. Acest 
om mă agasa, căci vedeam limpede că nu se prosterna 
din respect pentru mine, ci numai pentru că era nevoit. 
Privirea sa era familiară şi impertinentă, dar am încercat 
să mă comport cât mai regal cu putinţă. În sfârşit, am 
rămas singură cu Menu. 

După moartea mamei mele, Menu a devenit doica 
mea. Ea a fost şi continuă să fie servitoarea mea, cu care 
aveam relaţii de încredere mult mai strânse decât cu 
doamnele de la Curte însărcinate cu educaţia mea. Menu 
mă iubea atât de mult încât puteam face din ea orice 
doream. Tot ce spuneam sau făceam o încânta la culme. 


Nu mi-am exprimat niciodată vreo dorinţă pe care să nu 
se grăbească să mi-o satisfacă, în măsura în care îi stătea 
în puteri. Fusese întotdeauna alături de mine, iar acum, 
când primisem funcţii oficiale alături de tatăl meu, se 
temea că mă voi îndepărta de ea. Dar eu o iubeam şi 
aveam o încredere absolută în această fiinţă care mă 
iubea mai presus de orice, în modul cel mai dezinteresat 
cu putinţă. 


În timpul copilăriei nu mi-am văzut decât rareori 
tatăl. El era „marele Domn” al ţării, coborât pe pământ 
pentru a-i conduce pe oameni pe calea lor terestră şi 
pentru a-i ghida. Şi-a consacrat întreaga viaţă arătându- 
le oamenilor cum trebuie guvernată o ţară astfel încât 
toţi locuitorii săi să se dezvolte armonios. Această 
sarcină îl acapara într-o măsură atât de mare încât avea 
foarte puţin timp pentru mine. În fiecare zi îmi făcea o 
scurtă vizită în grădina în care, copil fiind, mă jucam cu 
ceilalţi copii ai doamnelor de la Curte. Mă lua în braţe 
sau se lăsa pe vine lângă mine, privindu-mă cu o iubire 
infinită, mă binecuvânta, apoi pleca. Îmi vorbea 
întotdeauna ca unui adult. În cazul fiilor oamenilor, 
vârsta este atât de importantă şi ei sunt legaţi de corpul 
lor într-o măsură atât de mare încât se identifică cu el şi 
uită că sunt spirite eliberate de constrângerile timpului 
şi spaţiului. Fiii oamenilor cred cu adevărat că poţi fi 
„Mic” sau „mare”. Dar fiii lui Dumnezeu îşi păstrează 
conştiinţa atunci când se încarnează. Ei nu uită nicio 
clipă faptul că singurul care creşte, care poate fi „mic” 
sau „mare” este corpul fizic. Spiritul este şi rămâne 
întotdeauna acelaşi. El nu este nici mare nici mic, nici 
tânăr nici bătrân, căci spiritul transcende timpul şi 
spaţiul. De aceea, diferenţa de vârstă şi timpul scurt în 
care ne vedeam nu puteau diminua cu nimic profunzimea 
relaţiei pe care o aveam cu tatăl meu. Mai târziu, el mă 
lua uneori cu el la plimbare. Când oboseam, mă lua în 
braţe şi continua să-mi vorbească despre misterele 


naturii care mă fascinau atât de tare. Într-o zi, i-am spus: 

— Tată, vreau să ştiu şi eu totul, la fel ca tine! 

Mi-a răspuns: 

— Atunci când vei fi iniţiată, toate misterele cerului 
şi ale pământului îţi vor fi revelate. 

Nu am uitat niciodată aceste cuvinte şi aşteptam cu 
nerăbdare momentul iniţierii mele. 

Deşi am trăit întotdeauna în mijlocul unor străini, nu 
m-am simţit niciodată singură. Ştiam că tata mă înţelege 
perfect şi chiar dacă ne întâlneam atât de rar, rămâneam 
uniţi întru spirit. Eu îi aparţineam. La fel de unită mă 
simţeam şi cu mama. Chiar dacă ea nu mai trăia într-un 
corp, mă simţeam inextricabil legată de ea. Unitatea 
spirituală depinde prea puţin de apropierea corpurilor! 
Draga mea Menu era cu mine. Ea era întotdeauna alături 
de mine, şi nu mă lăsa singură nici măcar un minut. 
Totuşi, eu nu eram cu ea. Ştiam că mă iubeşte, dar nu mă 
putea înţelege. Ea nu putea trăi şi gândi într-o manieră 
independentă. Trăia pentru mine şi se afla în totalitate în 
puterea mea, chiar dacă eu nu profitam de ea. Căci aşa 
cum m-a învăţat odată tata, ştiam că nu trebuie să 
abuzezi niciodată de puterea ce derivă din superioritatea 
spiritului! 

Acum, Menu era atât de fericită de parcă ea ar fi 
fost cea aleasă de tata să-i fie soţie şi prezentată Curţii, 
cea care ar fi primit şi purtat ornamentele oficiale care 
conferă onoarea de a-i succeda reginei. Ah! Buna şi 
bătrâna mea Menu! Era firesc să mă întrebe ce dorinţă 
îmi pusesem în faţa tatălui meu. 

— Iniţierea, evident, i-am răspuns eu. 

Ingrozită, Menu a strigat: 

— Cum!? Iniţierea? Nu vrei altceva decât să te duci 
la Templu, să părăseşti Curtea şi să te amesteci printre 
ceilalţi neofiţi? De ce nu ai cerut bijuterii preţioase... sau 
ca artistul Imhotep să te imortalizeze printr-o 
sculptură... Sau orice altceva, dar nu iniţierea! 

— De ce eşti atât de îngrozită? Singurul lucru pe 


care mi-l doresc cu adevărat este iniţierea. Nimic 
altceva. Încearcă să înţelegi: bijuterii am. Cum aş putea 
să fiu satisfăcută de ceva care nu se află în mine, ceva ce 
nu sunt eu, ci doar îmi pun pe corp şi pe care aproape că 
nu le pot vedea? Am acum suficiente bijuterii cu care îmi 
vor îmbrăca corpul atunci când îl voi părăsi şi pe care le 
vor pune în mormânt, ca să se ştie că am făcut parte din 
rasa fiilor lui Dumnezeu. Nu sunt însă mai fericită acum 
decât înainte, când nu le aveam. Să-mi imortalizez forma 
exterioară? De ce mi-aş dori aşa ceva? Ce contează ce 
vor spune fiii oamenilor peste nu ştiu câte milenii despre 
statuile care îmi reprezintă corpul? Nu mă poate interesa 
cu adevărat decât ceea ce este identic cu mine, şi nu 
ceea ce este în afara mea. lar acest lucru nu poate fi 
acea experienţă care să mă ajute să devin conştientă, 
dincolo de corpul meu terestru, de adevărurile supreme. 
Doresc iniţierea! 

Menu era la fel de disperată de parcă mi-aş fi dorit 
moartea: 

— Of, ştiu că nu se poate discuta cu tine! Dacă ţi-ai 
pus ceva în cap, trebuie să se realizeze. Dar intuiesc că 
iniţierea te va pune într-un mare pericol; nu-ţi dori aşa 
ceva, nu-ţi dori aşa ceva! Şi ce a spus faraonul despre 
ideea ta? 

— M-a autorizat să merg să-l văd pe fratele său, 
Ptahhotep. Gata, nu mai geme atâta. Nu-mi strica 
această zi frumoasă! 


El 


În aceeaşi seară am părăsit palatul. Menu mă 
însoțea. Am trecut prin lungul peristil care făcea 
legătura între palat şi Templu, pentru a ajunge la marele 
preot, fratele tatălui meu, fiul lui Dumnezeu: 
Ptahhotep... E 

Ptahhotep era şeful tuturor preoţilor. Întrucât 
cunoştea şi controla toate misterele legilor naturii, el era 


considerat patronul medicilor şi al arhitecţilor. A venit pe 
pământ cu misiunea de a-i conduce pe fiii oamenilor pe 
calea lor spirituală şi de a-i iniţia în misterele ştiinţelor. 
Era mai presus decât tata, căci el nu s-a identificat 
niciodată cu corpul, în timp ce tata s-a ancorat în materie 
prin căsătoria pe care a încheiat-o. 

Fără niciun cuvânt, am ajuns la Templu. Menu ştia 
că atunci când sunt scufundată în gânduri, trebuie să 
tacă... 

Un neofit ne aştepta şi ne-a lăsat să intrăm în 
Templu. Menu a rămas în anticameră. Am trecut printr-o 
altă galerie foarte lungă, mărginită de coloane, şi am 
ajuns la o mică sală de recepţie, unde am fost primită de 
Ptahhotep. Neofitul s-a retras. 

El era aici, reprezentantul lui Dumnezeu. 

Era prima oară când ÎI] vedeam atât de aproape, iar 
ochii săi mă fascinau. O, aceşti ochi! De un albastru 
închis, atât de închis încât părea negri! Atât de profunzi 
încât păreau fără fund, infiniţi ca şi bolta cerească. 
Atunci când îi priveşti pe fiii oamenilor în ochi, le vezi 
foarte uşor fundul ochilor, sufletul lor, le poţi citi imediat 
caracterul. Ceea ce vezi sunt doi ochi individuali. Ochii 
lui Ptahhotep erau complet diferiţi; ei nu aveau nicio 
limită, erau la fel de goi ca şi cerul înstelat, nu aveau 
nimic personal, individual. Aveau în schimb profunzimea 
eternității. Intreaga lume, întreaga creaţie păreau 
incluse în ei. M-am recunoscut în ei şi m-am simţit bine, 
căci ştiam că ei mă cunosc şi mă conțin. Ştiam că eu sunt 
în EL la fel cum EI este în mine. Mă iubea la fel de mult 
ca şi pe el însuşi, tocmai pentru că eu eram una cu El. El 
şi cu mine formam o unitate perfectă. EI era iubirea 
personificată, iar eu simţeam cum această iubire mă 
pătrunde şi îmi dă aripi. 

Tulburată până în străfundurile sufletului, am căzut 
în genunchi în faţa lui. 

Ptahhotep m-a luat de mână, m-a ridicat şi mi-a 
spus: 


— Copila mea, nu pleca niciodată genunchiul în faţa 
unei forme vizibile. Nu umili astfel divinul din tine, pe 
care orice fiinţă vie îl poartă în sine. Nu există decât un 
singur Dumnezeu, care se manifestă în egală măsură 
prin tine, prin mine şi prin toată lumea creată. 
Dumnezeu este singurul în faţa căruia ar trebui să te 
prosternezi. Acum ridică-te şi spune-mi de ce ai venit să 
mă vezi. 

— Părinte al sufletului meu, aş dori să mă iniţiezi. 

— Dar ştii tu ce este iniţierea? m-a întrebat 
Ptahhotep. Ce înseamnă ea pentru tine? De ce ţi-o 
doreşti atât de mult? 

— Nu ştiu cu exactitate în ce constă ea, dar doresc 
să fiu omniscientă. Mă simt întemniţată în corpul meu, 
mi se pare că bâjbâi prin beznă, victimă a unor forţe 
invizibile şi necunoscute, pe care nu le pot controla. 
Vreau să văd clar, să ştiu totul, la fel ca tine şi ca tata, la 
fel ca şi ceilalţi iniţiaţi. 

— Iniţierea înseamnă să devii conştient, mi-a 
explicat Ptahhotep. Acum tu eşti conştientă într-un grad 
care corespunde rezistenţei nervilor şi corpului tău. Cu 
cât devii mai conştient, prin corpul tău trec energii mai 
înalte, mai puternice şi mai penetrante; de aceea, 
rezistenţa corpului şi a nervilor trebuie amplificată. În 
consecinţă, iniţierea înseamnă ajungerea la acel nivel 
divin creator de conştiinţă, prin amplificarea în paralel a 
rezistenţei sistemului nervos până la cel mai înalt nivel al 
său, pentru ca nervii tăi să poată suporta fără pericol 
această stare divină. Omniscienţa şi omnipotenţa decurg 
în mod natural din această stare. 

— Înţeleg, Părinte al sufletului meu. Răspunsul tău 
se suprapune exact peste aspiraţia mea cea mai 
profundă. 

Ptahhotep m-a privit multă vreme fără să spună 
niciun cuvânt, iar eu am simţit acea privire care m-a 
pătruns şi m-a studiat până în profunzimi. În cele din 
urmă a spus: 


— Vei primi iniţierea, dar nu acum. Nu eşti încă 
suficient de matură în toate domeniile. Nu ai învăţat încă 
să îţi controlezi în corp energia creatoare divină. Dacă ai 
deveni conştientă de această energie la nivel spiritual 
înainte de a o controla în manifestarea sa fizică, te-ai 
pune singură într-un mare pericol. 

— Ce pericol, Tată? 

— Dacă ai ajunge la nivelul suprem de conştiinţă şi 
dacă ai controla această forţă, ţi-ai putea arde sistemul 
nervos dacă ţi-ai orienta această energie către centrii 
nervoşi inferiori. În cazul acesta, nivelul de conştiinţă ar 
deveni pe loc inferior celui pe care-l ai deja în viaţa ta 
actuală. Tu nu ai încă experienţa acestei forţe. Trezirea 
acestei conştiinţe trebuie să se realizeze pe prima 
treaptă a manifestării, căreia îi corespunde energia 
specifică acestui nivel de dezvoltare. Forţa de rezistenţă 
a nervilor este la unison cu energiile pe care le 
controlezi. 

— Părinte al sufletului meu, ce înseamnă: să-ți 
dirijezi forța creatoare prin corp şi să experimentezi 
această forţă în corp? Cum pot învăţa să cunosc această 
energie în manifestarea sa fizică, pentru a ajunge să o 
controlez? Dacă cu asta începe iniţierea, este necesar să 
fac imediat această experienţă, pentru a putea să mă 
pregătesc apoi pentru un grad superior. 

Faţa lui Ptahhotep, nobilă şi divină, rămăsese până 
atunci la fel de nemişcată ca şi marmura; singuri ochii îi 
străluceau pe ea. Auzind cuvintele mele, trăsăturile feţei 
sale s-au destins însă şi el a zâmbit. Ochii săi străluceau 
de lumină şi de înţelegere. 

— Acum? Chiar acum? m-a întrebat el. Nu este deloc 
atât de simplu, copila mea. Să devii conştientă de forţa 
divină creatoare pe nivelul inferior al manifestării 
înseamnă să faci experienţa iubirii fizice. Va trebui să 
aştepţi ca inima ta să se trezească în prezenţa unei 
vibrații pozitive masculine a unui tânăr bărbat care îţi va 
plăcea, să înflorească şi să trezească în tine energia 


negativă feminină. Numai prin iubire poţi experimenta 
această forţă, şi numai după ce vei face această 
experienţă vei putea ajunge să controlezi această 
energie. În caz contrar, ea va rămâne pentru tine o sursă 
constantă de tentaţii, iar tu vei rămâne în pericol să-ţi 
cobori nivelul de conştiinţă. 

— Părinte al sufletului meu, nu voi cădea niciodată 
în capcana amorului fizic! lubirea nu reprezintă o 
tentaţie pentru mine. Nu mi-e teamă de ea, căci pentru 
mine nu reprezintă niciun pericol! Îngăduie-mi să fiu 
iniţiată! 

Ptahhotep a devenit dintr-o dată foarte serios: 

— Copila mea, tu crezi că iubirea nu reprezintă un 
pericol pentru tine pentru că nu i-ai cunoscut încă 
puterea. Să fii curajos în faţa unui pericol pe care nu îl 
cunoşti nu înseamnă să fii cu adevărat curajos sau 
puternic. Înseamnă doar ignoranță, slăbiciune! Lipsa ta 
de experienţă nu te poate avertiza de tentaţia iubirii, aşa 
că te amăgeşti crezând că eşti înarmată împotriva 
acestei forţe. Nu uita că iubirea este totodată 
manifestarea forţei divine creatoare, deci este la fel de 
atotputernică precum Dumnezeu însuşi! Nu vei putea 
niciodată să o distrugi; tot ce poți face este să o 
transformi! Dar atâta vreme cât nu cunoşti această forţă, 
nu ai cum să ştii cum poate fi ea transformată. De aceea, 
întoarce-te acasă şi aşteaptă ca destinul să te ajute să 
trăieşti această experienţă. Atunci când vei cunoaşte 
iubirea în realitatea sa directă, când vei înţelege ce este 
cu adevărat această forţă, revino la mine şi eu îţi voi da 
iniţierea. 

Auzind aceste cuvinte, m-am aruncat la picioarele 
Sale şi am strigat disperată: 

— Nu, nu! Nu mă trimite departe de tine, nu-mi 
refuza iniţierea. Voi rezista tuturor tentaţiilor iubirii, nu 
voi ceda. Te implor, dăruieşte-mi iniţierea! 

Ptahhotep a zâmbit din nou şi m-a mângâiat pe păr. 
Am simţit forţa extraordinară care emana din mâna sa, 


ca un curent puternic ce îmi învăluia capul. 

— Vai, acest comportament îmi este atât de familiar! 
Crezi tu, copila mea, că dacă te arunci la picioarele mele, 
încercând să mă convingi, îmi voi schimba părerea? 
Iniţierea presupune un autocontrol perfect, de care eşti 
încă departe, micuța mea. Încrederea pe care o ai în tine 
depăşeşte cu mult experienţele pe care le-ai acumulat. 
Adună mai întâi aceste experienţe, apoi revino la mine! 

Am înţeles că nu mai este nimic de făcut. M-am 
ridicat şi mi-am luat rămas bun: 

— Părinte al sufletului meu, plec. Dar nu o să mă 
abandonezi, nu-i aşa? Voi putea reveni altădată? 

Ptahhotep mi-a răspuns cu o voce din care răzbătea 
o iubire infinită: 

— Ştiu că ai fost singură încă din copilărie. Acest 
lucru a fost necesar pentru a-ţi dezvolta spiritul de 
independenţă. Dar nu eşti niciodată cu adevărat singură, 
ştii foarte bine. Tu eşti unită cu noi prin puntea eternă a 
legilor supreme ale rezonanţei. Eu sunt întotdeauna cu 
tine, chiar dacă tu nu ştii încă acest lucru. Ştiam dinainte 
că vei veni într-o zi la mine cu această cerere, la fel cum 
ştiu şi unde vei ajunge până la urmă. Dar există legi de 
care trebuie să ascultăm cu toții. Tu eşti una de-a 
noastră! 

M-am înclinat în faţa lui pentru a primi 
binecuvântarea sa şi am plecat. 

Menu mă aştepta în anticameră. Când m-a văzut, m- 
a întrebat: 

— Ei, ce ţi-a spus fiul lui Dumnezeu? Povesteşte-mi 
repede! Nu înţeleg de ce a durat totul atât de mult. N- 
auzi? Povesteşte! Vei primi iniţierea? 

— Fiul lui Dumnezeu nu vrea să mi-o dea. Spune că 
îmi lipseşte experienţa vieţii terestre. 

— Domnul fie lăudat! a exclamat Menu, radiind de 
bucurie. Este exact ce ţi-am spus, iniţierea nu este 
pentru tine. Ştiam eu! 

— Da, da, Menu, tu ştii întotdeauna totul. Dar acum 


lasă-mă în pace; trebuie să-mi pun puţină ordine în 
gânduri. 

Fără alte cuvinte, ne-am întors la palat. 

În noaptea care a urmat nu m-am putut gândi la 
altceva decât la reprezentantul lui Dumnezeu: 
Ptahhotep. Ştiam că apartin prin originea mea fiilor lui 
Dumnezeu, dar a fost un adevărat „eveniment” pentru 
mine să-l aud pe El spunând că este păzitorul sufletului 
meu. E] era şi reprezentantul lui Dumnezeu pe pământ, 
iar eu puteam vorbi cu el despre gândurile mele cele mai 
intime la fel cum i-aş fi vorbit lui Dumnezeu. Ochii săi 
pătrunseseră atât de adânc în mine, privirea sa iluminase 
colțurile cele mai ascunse ale sufletului meu, iar eu eram 
fericită. Ce reconfortant este să ştii că aparţii unei ființe 
care te înţelege fără niciun cuvânt, care nu se poate 
supăra pe tine pentru că înţelege totul dintr-o 
perspectivă superioară, la fel ca şi Dumnezeu însuşi. Nu 
era nevoie să-i explic ce vreau să spun, nici de ce fac sau 
doresc ceva anume, aşa cum m-a obişnuit educaţia. 
Ptahhotep înţelegea motivele cele mai secrete ale 
gândurilor mele, ale acţiunilor mele, chiar şi ale celor de 
care nu eram eu însămi conştientă. Cuvintele erau 
inutile; era suficient să stau în faţa lui. EZ mă vedea! 
Spiritul lui mi-a deschis inima, simţeam un contact 
permanent cu el. De altfel, simţisem acest lucru chiar 
înainte să-l întâlnesc, am ştiut tot timpul că sunt ghidată 
de o forţă extraordinară. Acum înţelegeam că această 
forţă emană din el. ştiam că mă vede chiar dacă nu sunt 
lângă el. şi îi simţeam în continuare ochii fixaţi asupra 
mea, orice aş fi făcut şi orice aş fi gândit. Nimic nu-i 
putea scăpa lui. Da, el vedea şi faptul că nu eram 
mulţumită pentru că mi-a refuzat iniţierea! Nu! Nu 
înţelegeam de ce trebuie să fac mai întâi experienţa 
iubirii fizice. Eu nu voi fi niciodată îndrăgostită. Bărbaţii 
nu mă interesau decât atunci când îmi admirau 
frumuseţea. Era singurul lucru pe care îl aşteptam de la 
ei. Şi toţi făceau acest lucru. Vanitatea mea era 


satisfăcută, căci se manifesta numai când mă aflam în 
societate. De îndată ce rămâneam singură, o singură 
dorinţă mai exista în mine: iniţierea! Nu puteam şi nu 
doream să aştept acele experienţe, căci ştiam că nu mă 
voi îndrăgosti niciodată. 

In seara care a urmat, m-am dus din nou la 
Ptahhotep, însoţită de Menu, mai disperată ca oricând. 
Menu a rămas în anticameră, iar neofitul m-a condus în 
grădină, unde Ptahhotep era aşezat sub palmieri. M-am 
înclinat în faţa lui; mi-a răspuns la salut, m-a privit - 
aveam impresia că priveşte prin mine - şi a aşteptat. 
Stăteam acolo, dar nu spuneam nimic. De ce să-i mai 
vorbesc de vreme ce ştia totul despre mine. Mi-a citit 
gândurile, dar m-a lăsat să aştept. 

În sfârşit, s-a ridicat, şi-a pus mâinile pe umerii mei 
şi a spus: 

— De ce ai venit? 

— Părinte al sufletului meu, de ce mă mai întrebi, 
când ştii foarte bine? Sunt nefericită pentru că mi-ai 
refuzat iniţierea. Nu am nicio altă dorinţă, niciun alt 
gând. Doar iniţierea. Te implor, dăruieşte-mi-o! 

Ptahhotep mi-a mângâiat cu bunătate părul şi mi-a 
spus serios, chiar cu tristeţe: 

— Ti-am dat răspunsul la această cerere ieri. 
Calmează-te, ai puţină răbdare. Gândeşte-te la ceea ce ti- 
am explicat în legătură cu forţele creatoare şi trăieşte la 
fel ca tinerii de vârsta ta. Ocupă-te de florile tale, de 
animalele tale, joacă-te şi distrează-te alături de ceilalţi 
tineri, fii veselă şi nu te mai gândi în permanenţă la 
iniţiere. 

Extrem de tulburată, i-am răspuns: 

— Părinte al sufletului meu, nu mă pot gândi la 
altceva decât la iniţiere. Orice aş face, totul îmi 
aminteşte de ea. Atunci când îmi privesc florile, când îmi 
observ broaştele țestoase, felul în care îşi duc viaţa cu 
atâta înţelepciune de parcă ar fi înzestrate cu rațiune, 
totul îmi aminteşte de mister. Şi nu doresc altceva decât 


să ştiu, să ştiu totul, să înţeleg, să fiu iniţiată! 

— Dacă broaştele țestoase ar fi înzestrate cu 
rațiune, mi-a spus Ptahhotep zâmbind, ele nu şi-ar duce 
viaţa într-o manieră atât de înţeleaptă. Nici tu nu vei 
deveni o înţeleaptă numai pentru simplul motiv că eşti 
înzestrată cu inteligenţă, chiar prea multă. Încearcă să-ţi 
foloseşti această inteligenţă pentru a înțelege că este 
prematur să primeşti acum iniţierea. Revino la mine 
după ce vei face experienţele fizice. Abia atunci îţi voi 
dărui iniţierea. 

Era limpede că lucrurile nu mergeau la fel de uşor 

cu Ptahhotep cum mergeau cu buna mea Menu. 
Ptahhotep era ferm, iar forţele mele ricoşau de el ca 
săgețile care se loveau de un perete de stâncă. M-am 
înclinat aşadar în faţa lui şi am ieşit. Odată ajunsă afară, 
am răspuns cu răutate la întrebările lui Menu, încă 
supărată că Ptahhotep nu mă considera suficient de 
matură pentru a primi iniţierea, constatând cu furie 
neputinţa mea în faţa timpului care se întindea în faţa 
mea ca un zid impenetrabil, la fel de invincibil ca şi 
Ptahhotep însuşi. 
A Noaptea care a urmat nu am reuşit să dorm deloc. 
În ziua următoare m-am plimbat tot timpul prin cameră, 
ca un leu în cuşcă, complet nefericită. Faptul că mă 
aflam într-un corp mi-a întunecat conştiinţa; mi se părea 
că trăiesc în permanenţă în beznă. Doream să ştiu, 
doream să primesc iniţierea! De ce trebuia să aştept? 
Dacă iubirea mă lasă indiferentă acum, ea mă va lăsa cu 
atât mai indiferentă atunci când voi fi iniţiată, când voi fi 
omniscientă. Ştiam deja că iubirea fizică este o 
necesitate a naturii, impusă de dragul perpetuării 
speciei. Cum putea constitui un pericol pentru mine 
faptul că nu am făcut experienţa directă a amorului? 
Eram inteligentă, iar conştiinţa mea mă va feri de 
pericole. Nu doream să cad în capcana naturii, în 
capcana iubirii. Eram convinsă că voi şti să rezist acestei 
tentaţii... 


Întreaga zi, gândurile mele s-au învârtit în acelaşi 
cerc vicios. Seara, nemairezistând, mi-am luat voalul şi, 
însoţită de Menu, am alergat la Templu. Am vrut să-i 
spun că nu mă tem de această tentaţie, că voi fi 
puternică, că îmi poate acorda iniţierea fără nicio teamă. 

Ce nebună eram, ce oarbă! Ca şi cum el n-ar fi ştiut 
viitorul! Ca şi cum n-ar fi ştiut cum se vor petrece 
lucrurile! Dar El se supunea legii divine şi trebuia să mă 
privească cu răbdare cum alerg către propria mea 
pierzanie, să asiste la căderea mea; trebuia să ajung pe 
fundul prăpastiei înainte să pot urca din nou, cu ajutorul 
propriilor mele puteri. 

M-a primit din nou în micul salon. Am intrat, m-am 
înclinat în faţa lui şi i-am spus cu toată siguranţa: 

— Părinte al sufletului meu, am vrut să mă supun, 
dar nu pot. Aspir prea tare către cunoaştere, aşa că m- 
am întors. Nu văd de ce ar trebui să mai aştept de vreme 
ce sunt convinsă că voi avea forţa necesară pentru a 
rezista tentaţiilor iubirii fizice. Sunt foarte puternică şi 
ştiu perfect să mă controlez. De aceea, te rog să-mi 
acorzi iniţierea. 

Ptahhotep şi-a închis ochii şi a rămas multă vreme 
nemişcat. Am aşteptat nerăbdătoare, dar fără să mişc un 
deget, de teamă să nu-/ deranjez. 

În fine, el şi-a deschis ochii, s-a ridicat şi s-a 
îndreptat către mine. Mi-a luat mâinile în mâinile sale şi 
mi-a spus: 

— De trei ori mi-ai cerut iniţierea. Cu tot refuzul 
meu. De trei ori! Există o lege care spune că atunci când 
cineva din rasa noastră solicită de trei ori iniţierea, noi 
nu i-o putem refuza. Acesta este semnul că iniţierea este 
necesară, chiar dacă ea reprezintă un mare pericol 
pentru el. Voi vorbi cu tatăl tău şi vom decide împreună 
un program de pregătire care să-ţi lase suficient timp 
pentru a-ţi putea îndeplini îndatoririle. De regulă, neofiţii 
locuiesc la Templu în timpul acestei perioade de 
pregătire, dar trebuie să facem o excepţie deoarece în 


calitatea ta de soţie a faraonului nu-ţi poţi neglija 
sarcinile oficiale. Acum du-te în pace. 

Aş fi dorit să mă arunc la gâtul lui pentru a-i 
mulţumi că m-a acceptat, dar doream să-i arăt că ştiu să 
mă controlez. Am rămas aşadar nemişcată, cu ochii 
strălucindu-mi de bucurie. Ptahhotep m-a privit şi mi-a 
spus zâmbind: 

— Se consideră că ceea ce ai gândit este deja făcut, 
nu uita niciodată acest lucru! 

— O, Tată, dacă aşa stau lucrurile, atunci voi face şi 
în realitate acest gest! Şi m-am aruncat în braţele sale, 
sărutându-i amândoi obrajii şi faţa sa nobilă. Îţi 
mulţumesc, îţi mulţumesc! Este minunat! Voi fi iniţiată! 

— Controlul pe care-l ai asupra ta este într-adevăr 

extraordinar! mi-a spus Ptahhotep. 
N — Numai în clipa de faţă, Tată, i-am răspuns râzând. 
In fond, tu nu eşti numai marele preot, ci şi unchiul meu. 
De aceea, pot să te sărut, nu? Dar atunci când voi fi 
inițiată, vei vedea că voi şti să mă comport demn şi 
serios! 

— Da, da, ştiu, mi-a spus Ptahhotep, îmbrăţişându- 
mă tandru. Mi-a mângâiat încă odată părul, după care m- 
a condus la poartă. Mi-am luat rămas bun. 

De data aceasta, m-am întors la palat sărind şi 
dansând de bucurie, împreună cu Menu. Eram fericită la 
maximum. În schimb, când a aflat vestea, Menu a plâns 
şi a gemut, ca şi cum aş fi fost pe patul de moarte, 
adumbrindu-mi astfel bucuria. Când a început să-mi 
vorbească de presentimentele sale sumbre, i-am tăiat 
scurt vorba din gură: 

— Gata! Ascultă, Menu. Ştiu că după ce am împlinit 
16 ani şi am devenit soţia faraonului, au dorit să te 
îndepărteze de mine. Ştii şi tu că potrivit regulilor Curţii, 
în preajma mea ar trebui să stea acum doamnele 
nobilimii. După lungi şi dificile discuţii cu faraonul, am 
obţinut permisiunea ca tu să rămâi alături de mine, iar 
doamnele de la Curte să nu mă însoţească decât atunci 


când ies în public, la plimbare şi în timpul ceremoniilor. 
Dar dacă o să mai continui în acest fel, am să te alung de 
lângă mine şi am să te înlocuiesc cu acele doamne. Ştiu 
că majoritatea dintre ele sunt teribil de plicticoase, dar 
cel puţin nu se bagă în treburile mele personale! 

Biata mea Menu! Cuvintele mele au făcut-o să se 
oprească imediat din plâns. S-a aşezat la sol, aproape de 
patul meu, şi m-a privit fără niciun cuvânt, dar cu atâta 
iubire, anxietate, durere şi solicitudine, toate simultan, 
încât nu m-am putut împiedica să nu râd. Am sărutat-o şi 
i-am spus: 

— Calmează-te, Menu, nu o să te trimit niciodată de 
lângă mine, te iubesc prea mult. Tu ai fost şi eşti singura 
fiinţă care mă iubeşte cu adevărat, din toată inima. Vei 
rămâne întotdeauna cu mine. Fii liniştită, iniţierea nu mă 
va schimba în rău, dimpotrivă! Ptahhotep va avea grijă 
de mine, el va fi întotdeauna cu mine! 

Urându-mi noapte bună, Menu a spus: 

— Sper ca iniţierea să nu-ți facă vreun rău, dar 
întotdeauna mi-a fost frică de fulgerele pe care le văd şi 
de tunetele pe care le aud ieşind din marile piramide. 
Sper că nu vei avea nimic de-a face cu toate acestea. 

— Nu, nu, Menu. Du-te şi te culcă. 

Dar eu am continuat să mă gândesc la observaţia lui 
Menu. Fulgerele şi tunetele care ies din piramide. Era 
adevărat! Încă din copilărie ştiam că uneori, din 
piramide ies fulgere şi tunete, după care ploua în toată 
ţara. Dar acest fenomen părea la fel de natural ca şi 
viaţa, aşa că nu-i acordasem niciodată prea multă 
atenţie. De altfel, acum, că voi primi iniţierea la Templu, 
voi cunoaşte cu siguranţă şi acest mister. 

Cu acest gând solemn, am adormit. 


Fiii lui Dumnezeu 


A doua zi am fost chemată de faraon. Urma să-l 
întâlnesc după audienţe. 


La ora indicată, intendentul a venit ca să mă 
conducă la tatăl meu. 

— Intră, copila mea, doresc să-ţi comunic ce am 
stabilit împreună cu Ptahhotep în legătură cu iniţierea 
ta. 

— A venit aici? 

— Nu, mi-a răspuns tata, privindu-mă uşor amuzat. 

— Te-ai dus tu să-l vezi? 

— Nici atât, mi-a spus el zâmbind. 

— Tată, de mult voiam să te întreb: cum poţi 
comunica tu cu Ptahhotep de vreme ce el nu vine la tine 
şi tu nu te duci la el? Am observat de multe ori că îmi 
spuneai lucruri care ar fi presupus lungi întrevederi cu 
el, deşi tu nu ieşiseşi din palat iar el nu venise să te vadă. 
Cum este posibil aşa ceva? 

Incă din copilărie, tata era obişnuit cu întrebările 
mele. Cu răbdarea sa obişnuită, mi-a răspuns: 

— Tu ai o oglindă, nu-i aşa? [i-ai văzut vreodată 
capul în oglindă? 

— Evident, tată, îmi văd capul în fiecare zi, atunci 
când Menu vine să îmi pieptene părul. 

— Şi ce ai observat? m-a întrebat tata. 

— Că am un craniu mult mai alungit decât cel al 
fiilor oamenilor. Dar şi tu, Ptahhotep şi majoritatea celor 
care aparţin rasei noastre, a fiilor lui Dumnezeu, cum ni 
se spune, aveţi aceeaşi formă a capului. Cu toţii avem 
această trăsătură caracteristică ce poate fi remarcată 
chiar şi sub coafurile complicate sau sub ornamentele pe 
care le purtăm. De unde vine ea? De ce este diferit capul 
nostru de cel al oamenilor? 

— Ascultă-mă, copilul meu, şi o să înţelegi multe din 
lucrurile care se întâmplă aici, pe pământ. Dar trebuie să 
ştii mai întâi câte ceva despre felul în care s-a dezvoltat 
planeta noastră. 

La fel ca toate corpurile celeste din univers, ca tot 
ceea ce trăieşte pe aceste corpuri celeste, pământul se 
supune legilor schimbării constante. Din sursa 


primordială eternă emană forţele divine creatoare, care 
pătrund până la nivelul materiei, în valuri din ce în ce 
mai mari, ceea ce înseamnă că materia este formată de 
aceste forțe. Acest proces atinge apogeul la nivelul ultra- 
materiei, când, automat, se inversează. Astfel, procesul 
de spiritualizare reîncepe, iar materia redevine energie. 
Dar acest proces durează o eternitate. Aceste schimbări 
au loc la intervale regulate, dar atât de lent încât o viaţă 
umană nu este suficient de lungă pentru a le putea 
remarca şi observa. Totuşi, atunci când o asemenea 
schimbare este pe punctul de a se produce, după cea 
fost pregătită timp de mii de ani fără a fi observată, ea se 
manifestă destul de brusc. Noi trăim acum într-o 
asemenea epocă de tranziţie, în timpul căreia 
modificările devin perceptibile. Aşa se explică de ce pe 
pământ există mulţi oameni cu craniul rotund, care sunt 
ghidaţi şi guvernaţi de suverani care le sunt infinit 
superiori din punct de vedere spiritual, şi al căror corp 
diferă. Ei au o statură mai fină şi un craniu mai alungit. 

A existat odată pe pământ o rasă complet diferită de 
cea a oamenilor de astăzi. Fa manifesta în întregime 
legea spiritului, şi nu pe cea a materiei, aşa cum se 
întâmplă cu rasele umane actuale. Conştiinţa sa era 
ridicată pe nivelul divin şi ei îl manifestau pe Dumnezeu 
aici, pe pământ, fără să cadă vreodată pe nivelul 
corpului, al egoismului. Datorită purității sale divine, 
această rasă şi-a meritat cu adevărat numele de „copii ai 
lui Dumnezeu”. 

Întreaga lor viaţă se baza pe spiritualitate, pe iubire, 
pe altruism. Dorinţele şi pasiunile fizice nu le umbreau 
niciodată spiritul. Membrii acestei rase superioare 
cunoşteau toate misterele naturii, inclusiv toate energiile 
lor personale, pe care le păstrau sub controlul spiritului. 
Astfel, ei aveau facultatea de a supune natura şi de a-i 
orienta forţele aşa cum doreau. Cunoaşterea lor era 
nesfârşită. Nu trebuiau să-şi câştige pâinea prin muncă, 
punând forţele naturii să lucreze în locul lor. 


Ei cunoşteau toate legile naturii, secretele materiei, 
dar şi ale propriei lor fiinţe, dar mai ales puterea 
spiritului. Ştiau cum se poate transforma o energie în 
materie şi cum se poate transforma materia în energie. 
Au construit pe pământ instalaţii şi instrumente cu 
ajutorul cărora puteau stoca, pune în mişcare şi utiliza în 
funcţie de nevoile lor nu numai toate forţele naturii, dar 
şi propriile lor energii spirituale. Trăiau în pace, fericiţi, 
şi domneau asupra unei mari suprafeţe a pământului. 

Tot la vremea respectivă mai existau pe pământ şi 
alte fiinţe, care semănau cu fiii lui Dumnezeu, dar erau 
înzestrate cu un corp mult mai material şi aveau un nivel 
de conştiinţă mult inferior. Având spiritul obtuz, 
conştiinţa lor se identifica în totalitate cu corpul lor. Ei 
trăiau în păduri, se luptau între ei şi cu animalele naturii. 
Erau aşa-numiţii oameni primitivi. Rasa fiilor oamenilor, 
aşa cum o vezi în ţara noastră, reprezintă o încrucişare a 
celor două rase din acea vreme. După cum îţi spuneam, 
legea care domneşte în univers este legea mişcării şi a 
schimbării. Pământul se găseşte astăzi într-o perioadă de 
materializare, ceea ce înseamnă că energia divină 
creatoare se ancorează din ce în ce mai profund în 
materie, ceea ce face ca pe pământ, puterea să cadă 
puţin câte puţin în mâinile raselor mai materialiste. Rasa 
superioară se stinge încetul cu încetul. Ea părăseşte 
materia şi se retrage într-un plan spiritual. Ea va lăsa 
astfel umanitatea singură pentru un timp - care la nivel 
terestru poate să însemne câteva mii de ani - pentru ca 
aceasta să poată avansa şi pentru a se putea dezvolta 
independent, fără un control de sus, prin propriile sale 
forţe. Aşa se face că reprezentanţii rasei animalice 
primitive trebuie să se înmulțească, potrivit legii divine, 
devenind din ce în ce mai puternici, până când vor 
ajunge să domnească pe pământ. Dar înainte de a părăsi 
această planetă, rasa superioară are datoria să 
implanteze forţele sale spirituale în rasa inferioară, 
pentru a-i permite, după un foarte lung proces şi potrivit 


legilor eredității, să se ridice din nou deasupra materiei. 
De aceea, numeroşi fii ai rasei divine s-au sacrificat: ei 
au procreat copii împreună cu fiicele oamenilor. Acest 
prim amestec şi încrucişările care au urmat au dat 
naştere unor indivizi foarte diverşi, care au format în 
timp noi rase. Energia divină a fiilor lui Dumnezeu şi 
marea forţă fizică a fiicelor oamenilor au dat naştere 
unor descendenţi de o mare varietate. Pe de o parte au 
apărut uriaşii fizici, pe de alta uriaşii spirituali. Au 
existat de asemenea titanii fizici, care au moştenit de la 
mama lor un creier primitiv, subdezvoltat. Forţa 
creatoare a tatălui lor s-a manifestat astfel pe plan 
material, şi ei au căpătat nişte corpuri incredibil de 
puternice. În mod natural, şi-au utilizat forţa fizică 
monstruoasă pentru a-i supune pe cei mai slabi decât ei, 
iar natura lor animalică a făcut din ei nişte tirani temuţi 
de toată lumea. Au existat însă şi uriaşi spirituali, care 
au manifestat forţa creatoare moştenită prin centrii lor 
cei mai elevaţi, de la nivelul creierului, nu al corpului. 
Aceştia au primit misiunea de a ghida, pentru încă un 
timp, rasa primitivă atât de apropiată de materie, 
precum şi rasele hibride care au rezultat din 
încrucişările de care ţi-am vorbit. Aceşti ghizi spirituali i- 
au învăţat despre ştiinţe şi artă, au pus bazele unei 
culturi superioare, le-au dat exemplul iubirii divine, al 
dezinteresării şi grandorii spirituale. Aşa se explică de ce 
astăzi unele ţări sunt guvernate de despoţi şi tirani, în 
timp ce în altele mai domină încă înţelepciunea şi 
iubirea. Dar şi acestea vor dispărea curând, iar 
umanitatea nu va mai avea decât istoria, legendele sau 
tradiţiile pentru a vorbi despre marii Iniţiaţi şi despre 
ştiinţele secrete. Totuşi, prin graţia legii eredității, este 
posibil ca până şi în perioadele cele mai cumplite ale 
pământului din când în când câte un fiu al lui Dumnezeu 
să renască într-un trup uman, pentru a-i arăta umanităţii 
cum poate ieşi din întuneric şi din nenorocire. 
— Tată, ţara fiilor lui Dumnezeu este ţara noastră? 


— Nu, copila mea. Continentul care a fost cândva 
patria fiilor lui Dumnezeu a fost complet distrus. 
Numărul descendenților rasei divine s-a diminuat 
treptat, membrii ei şi-au abandonat învelişul material şi 
ei nu s-au mai reîncarnat. Astăzi nu au mai rămas decât 
câţiva, în diferite puncte ale pământului, cu scopul de a 
le transmite puterile lor oamenilor care devin tot mai 
puternici. Încrucişările dintre cele două rase au dat 
naştere unor indivizi care au moştenit de la tatăl lor 
cunoaşterea magică şi de la mama lor egoismul fizic 
animalic. Ei s-au infiltrat în Templu, unde au primit - 
graţie cunoaşterii lor - iniţierea, pe care au redus-o însă 
la nivelul magiei negre. Altfel spus, au utilizat în scopuri 
personale energiile proprii şi forţele naturii, pe care au 
învăţat să le amplifice cu ajutorul instalaţiilor şi 
instrumentelor din Templu. Fiii lui Dumnezeu care încă 
mai sălăşluiau în această parte a lumii şi-au dat seama ce 
se va petrece, căci energiile îi distrug fără milă pe aceia 
care le folosesc într-o manieră satanică şi egoistă, în 
locul celei divine şi dezinteresate. Ei ştiau că magicienii 
negri aleargă cu paşi repezi către propria lor 
autodistrugere. Din păcate, orbirea şi lăcomia lor au 
generat un dezastru generalizat. De aceea, ultimii fii ai 
lui Dumnezeu au construit bărci imense, perfect închise 
şi izolate, pentru a rezista energiilor care au penetrat şi 
dezintegrat materia. In secret, ei şi-au transportat acolo 
o parte din instrumentele lor, apoi şi-au urcat familiile şi 
animalele domestice, au închis toate deschizăturile şi au 
părăsit această parte a globului care urma să fie 
inexorabil distrusă. Unii au pornit către nord, alţii către 
est, unii către sud, şi în sfârşit, au existat unii care au 
ajuns aici, în vest. 

Magicienii negri au pierdut curând controlul asupra 
instrumentelor lor. Ei ar fi trebuit să conducă forţele 
divine cosmice cele mai elevate prin aceste instrumente, 
înmagazinându-le aici, căci singura sursă a acestei forţe 
pe pământ este ființă umană însăşi. Dar cu cât aceşti 


oameni deveneau mai lacomi şi mai meschini, cu atât 
calitatea forţei cu care îşi încărcau instrumentele scădea. 
Intr-o zi, după ce fiii lui Dumnezeu se îndepărtaseră deja, 
dezastrul s-a produs: unul din magicienii negri a dirijat 
involuntar către propriul său corp energia capabilă să 
dezintegreze materia, adică să o transforme într-o altă 
formă de energie. Odată procesul declanşat, această 
materie transformată în energie a acţionat ca o forţă 
distrugătoare, propagându-se pretutindeni în jur, până 
când a dematerializat totul. In acest fel, întregul 
continent a fost distrus. O serie de energii noi, care au 
rezultat din aceste procese, au frânat şi până la urmă au 
oprit complet aceste forţe ale dezintegrării. 

Toată această parte dematerializată a devenit astfel 
o energie radioactivă care a atins mai întâi limitele 
atmosferei terestre, după care a revenit pe pământ 
retransformată în materia din care a provenit. După 
diferite modificări, această masă uriaşă a recăzut pe 
pământ într-o formă nediferenţiată, ca o trombă de apă 
şi noroi care părea să nu mai înceteze niciodată. 

Această breşă imensă deschisă în trupul pământului 
a lăsat cale liberă oceanelor. Pământul solid al celeilalte 
emisfere s-a crăpat sub efectul catastrofei, iar 
continentele şi-au modificat poziţia pentru a menţine 
echilibrul planetei. In acest fel, s-a ajuns la configuraţia 
geologică actuală. O parte din continentul pierdut se 
regăseşte în ţara noastră acoperit de un mare deşert, iar 
pericolul ca vânturile să spulbere nisipul de aici şi să 
acopere pământul fertil rămâne destul de ameninţător. 

În bărcile lor, fiii lui Dumnezeu aveau instrumente 
speciale care le-au permis vaselor să nu fie scufundate. 
Ei au putut depăşi astfel toate dificultăţile, iar în cele din 
urmă au debarcat fără probleme. În diferitele regiuni ale 
pământului în care au ajuns au dat naştere unor noi 
civilizaţii. 

Cunoaşterea, înţelepciunea şi iubirea lor au făcut ca 
popoarele indigene să-i accepte repede. Ei le-au devenit 


suverani şi au fost adoraţi ca zei sau semizei. Prima lor 
preocupare a fost să creeze nişte construcţii în care să-şi 
adăpostească instrumentele secrete şi să le protejeze de 
lumea exterioară, izolând astfel energiile extrem de 
puternice stocate aici. Aceste edificii sunt cunoscute sub 
numele de piramide şi pot fi văzute în diferitele părţi ale 
lumii în care au ajuns fiii lui Dumnezeu, împreună cu 
ceea ce au putut salva din echipamentul lor. 

Am ascultat cu cea mai mare atenţie relatarea 
acestor evenimente tulburătoare. Multe lucruri pe care 
nu le înţelesesem până atunci mi-au devenit acum clare. 
Îmi rămăsese totuşi o întrebare asupra căreia am 
reflectat multă vreme: 

— Cum au făcut fiii lui Dumnezeu ca să aducă, apoi 
să ridice şi să aşeze la locul lor imensele blocuri de 
piatră? 

— Adu-ţi aminte, copila mea, ceea ce ţi-am spus: fiii 
lui Dumnezeu nu lucrau cu puterile lor fizice, ci puneau 
la treabă forţele naturii. Chiar şi astăzi mai dispunem 
încă de o parte din instrumentele prin care putem 
neutraliza sau amplifica forța gravitaţiei terestre, în 
funcţie de scopul propus. In acest fel, putem face ca un 
obiect să-şi piardă greutatea, sau dimpotrivă, să şi-o 
amplifice. Chiar şi un copil ar putea deplasa cu mânuţele 
sale un bloc de piatră astfel eliberat de greutatea sa. 
Marile bărci au putut fi astfel supraîncărcate fără pericol 
cu aceste blocuri, căci ele fuseseră iradiate multă vreme 
pentru a li se reduce greutatea. Toate construcţiile 
extraordinare care există astăzi în lume - şi pe care forţa 
umană nu le-ar fi putut construi niciodată - au fost 
realizate în acest fel de către fiii lui Dumnezeu. 

Oriunde au debarcat fiii lui Dumnezeu, ei au dat 
naştere unor culturi elevate. Pretutindeni unde domnesc 
astăzi, ei îi ghidează pe oameni cu o iubire dezinteresată 
şi acceptă sacrificiul de a mai rămâne o vreme pe 
pământ pentru a le transmite oamenilor o parte din 
forţele şi din cunoştinţele lor spirituale. Altădată, 


faraonul şi marele preot era una şi aceeaşi persoană, 
care era ghidul spiritual şi lumesc al oamenilor. Apoi, 
odată ce cultura şi prosperitatea s-au amplificat, ţara a 
căpătat o importanţă din ce în ce mai mare. Fiii lui 
Dumnezeu s-au decis atunci să-şi împartă îndatoririle. 
Unul dintre ei a preluat guvernarea lumească a ţării, în 
timp ce altul - întotdeauna conducătorul rasei - şi-a 
asumat sarcina de ghid spiritual. De atunci lucrurile nu 
s-au mai modificat. Faraonul guvernează ţara, în timp ce 
marele preot îşi îndeplineşte îndatoririle la Templu. El 
este păzitorul cunoaşterii în toate domeniile. Şi cum 
întreaga cunoaştere se naşte dintr-o unică sursă, el 
conferă iniţierea în ştiinţe, în arte, iar în interiorul 
Templului, marea iniţiere, aceea în „Arta fără artă, sau 
arta spiritului”. 

Ai aflat acum de ce oamenii din popor au forma 
capului diferită de a cea a fiilor lui Dumnezeu, care încă 
alcătuiesc astăzi familia regală. Noi, cei cu capul alungit, 
nu ne utilizăm inteligenţa decât în mică măsură, căci noi 
putem face experienţa directă a adevărului, prin vederea 
noastră interioară. Fruntea noastră nu este foarte 
bombată, deoarece centrii cerebrali - sediul facultăţii 
gândirii - sunt dezvoltați numai atât cât să putem 
percepe şi trăi conştient impresiile exterioare. Ei 
reprezintă instrumentele fizice ale manifestării 
spirituale. Aceşti centri ne permit să ne ridicăm 
conştiinţa pe nivelul divin şi ne conferă toate calitățile şi 
facultățile care ne deosebesc de fiii oamenilor. Conştiinţa 
oamenilor face ca ei să trăiască în timp şi spațiu. Deşi 
avem un corp terestru, noi ne bucurăm de o perfectă 
libertate spirituală, fiind eliberaţi de timp şi de spațiu. 
Prin forţa conştiinţei divine şi cu ajutorul acestor centri, 
noi ne putem deplasa liber prin timp şi prin spaţiu. La 
voinţă, noi ne putem chiar deplasa în trecut sau în viitor, 
căci în această stare, noi putem experimenta trecutul sau 
viitorul ca şi cum ar fi vorba de prezent. 

La fel, noi putem mătura obstacolele care ne stau în 


cale în spaţiu, trimiţându-ne conştiinţa oriunde dorim. În 
această stare nu mai există „aici” sau „acolo”. Nu mai 
există decât prezentul absolut, căci trecutul şi viitorul - 
aici şi acolo - nu sunt decât aspecte sau proiecţii diverse 
ale unei realităţi unice, FIINŢA eternă şi omniprezentă, 
Dumnezeu! 

Prin venele tale curge sângele ambelor rase. Tu ai 
moştenit caracteristicile rasei noastre, dar şi pe cele 
hibride ale mamei tale. Din nefericire pentru tine, centrii 
tăi superiori s-au trezit mult prea devreme, înainte să 
poţi realiza experienţele terestre, transcenzând astfel 
natura ta pe jumătate pământeană. Eşti nefericită tocmai 
pentru că te simţi prizonieră în timp şi spaţiu, între aici 
şi acolo. Spiritul se trezeşte în tine şi aspiră către starea 
sa naturală de libertate. Vei învăţa însă să-ţi utilizezi 
conştient organele superioare, care nu sunt încă plenar 
active în tine. Vei dobândi astfel facultatea de a intra în 
contact cu toţi cei din rasa ta în orice moment, de a 
comunica telepatic cu ei. 

In acest fel procedez şi eu atunci când doresc să-l 
găsesc pe fratele meu Ptahhotep şi pe toţi ceilalţi fii ai lui 
Dumnezeu care mai există pe pământ, când doresc să 
comunic cu ei; noi ne schimbăm ideile într-o unitate de 
conştiinţă perfectă mult mai bine decât dacă am face-o 
pe planul terestru cu ajutorul laringelui, al limbii şi al 
urechilor. Ne putem descoperi în conştiinţa noastră 
oriunde şi oricând. Ne dăm imediat seama dacă celălalt 
este ocupat, dacă este concentrat asupra altui scop, şi nu 
îl deranjăm decât dacă există un mesaj foarte important 
de transmis. Altminteri ne retragem. Nu este greu să 
înţelegi de ce numai fiinţele perfect dezinteresate pot 
poseda asemenea facultăţi. Dacă fiii oamenilor, lacomi şi 
egoişti cum sunt, ar fi capabili de o asemenea facultate, 
ar rezulta un haos atât de mare încât toate organele lor 
subtile ar fi distruse. 

În general, în fiecare seară, după ce ne-am îndeplinit 
îndatoririle de peste zi, ne reunim în spaţiul conştiinţei 


noastre, iar această unitate ne permite să vedem 
gândurile noastre. Ne întâlnim astfel instantaneu, lucru 
care în lumea tridimensională ar lua foarte mult timp! 

După ce discutăm de sarcinile pe care le avem în 
această lume, pătrundem cu conştiinţa noastră pe nivelul 
dimensional al omni-conştiinţei, pentru a primi de la 
sursa divină primordială o cantitate proaspătă de energie 
vitală. În această stare şi în unitatea divină primordială, 
noi devenim una cu toate creaturile vii - cu Totul - cu 
FIINŢA eternă, deci cu esenţa însăşi a întregii 
manifestări, inclusiv cu tine. Numai fiinţele care trăiesc 
încă în lumea tridimensională nu sunt conştiente de 
această esenţă. Va veni însă ziua când fiecare fiinţă se va 
trezi din lungul său somn cu o forţă vitală reînnoită, 
indiferent dacă va şti sau nu că această forţă emană din 
sursa primordială divină. 

Aşadar, vei primi iniţierea. Te angajezi astfel pe o 
cale lungă şi grea. Va trebui să parcurgi această cale 
aici, pe pământ, după ce Ptahhotep şi cu mine vom 
părăsi lumea tridimensională şi vom evolua ca spirite în 
sfera pământului. Eu am alte sarcini decât Ptahhotep. De 
aceea, el va fi ghidul sufletului şi al spiritului tău. Dar noi 
vom rămâne legaţi în unitatea eternă. Ar fi fost mai bine 
dacă ai fi avut răbdare. Dar tu eşti cea care eşti, iar felul 
tău de a fi îti determină destinul şi viitorul. Noi nu putem 
interveni. Forţa care emană din unitate te va însoţi 
pretutindeni şi te va ajuta în momentele dificile. 

Întrucât trebuie să îţi îndeplineşti îndatoririle de 
soţie a faraonului, nu vei putea locui la Templu în timpul 
perioadei de iniţiere, la fel ca ceilalţi neofiţi. Dar te vei 
putea duce în fiecare dimineaţă pentru a primi 
instrucţiuni şi sarcini, îţi vei face acolo exerciţiile în 
compania celorlalţi neofiţi, iar seara te vei întoarce la 
palat. Atunci când vor avea loc ceremonii oficiale, fă în 
aşa fel încât să fii alături de mine la momentul oportun. 
Mâine dimineaţă te poţi prezenta deja în faţa lui 
Ptahhotep. 


Mai aveam încă o întrebare pe suflet, iar tata m-a 
privit întrebător: 

— Tată, mi-ai spus că pentru a-şi propaga forţele 
spirituale, fiii lui Dumnezeu au avut relaţii cu fiicele 
oamenilor. Dar nu a fost posibil şi invers, ca fiicele lui 
Dumnezeu să aibă relaţii cu fiii oamenilor? De ce numai 
fiii lui Dumnezeu au putut avea copii cu fiicele oamenilor, 
şi nu şi invers? 

Tata şi-a fixat privirea profundă în ochii mei: 

— Gravează-ţi răspunsul în memorie şi nu-l uita 
niciodată. Dacă vei înţelege corect acest adevăr, vom 
putea - poate - să-ţi schimbăm destinul în bine. Dacă iei 
dintr-un pahar cu vin roşu o picătură şi o amesteci cu 
vinul alb dintr-un alt pahar, vinul roşu din primul pahar 
rămâne la fel de pur ca şi înainte. În schimb, vinul alb nu 
mai este un vin alb pur, ci un amestec de vinuri. De acum 
înainte, ori de câte ori vei servi din vinul alb, vei servi de 
fapt dintr-un amestec de vinuri alb şi roşu. Înţelegi, 
copila mea? 

— Da, tată, înţeleg. Asta înseamnă că sângele unui 
fiu al lui Dumnezeu de rasă pură rămâne pur chiar dacă 
procreează copii cu o fiică a oamenilor. Dar sângele unei 
fiice a lui Dumnezeu de rasă pură ar deveni amestecat 
dacă ea ar da naştere unor copii ai unui fiu al oamenilor. 
Şi astfel, ea ar deveni la fel ca şi copiii cărora le va da 
naştere. 

— Păstrează viu acest adevăr în fiecare clipă a viţeii 
tale, mi-a mai spus tata, după care s-a ridicat, eu m-am 
înclinat în faţa lui, iar el m-a binecuvântat. 

Am părăsit camera păstrând în inima mea unitatea 
spiritului. 


Anii de pregătire 
Menu m-a însoţit la Templu. 


De câte ori nu urma să parcurg în anii ce aveau să 
vină această colonadă ce ducea de la palat la Templu - o, 


de câte ori - până când picioarele au ajuns să mă 
conducă singure, chiar şi cu ochii închişi! 

Am intrat pentru prima dată în Templu în calitate de 
neofit. Întrucât îmi plăcea să mă grăbesc, am mers în 
mod deliberat cu paşi lenți, solemni. Eram fericită că în 
sfârşit încep iniţierea şi doream să savurez fiecare 
moment. Eram focalizată în sine, încă tulburată de 
relatarea pe care mi-o făcuse cu o zi înainte părintele 
meu; mă îndreptam în mod conştient către îndatoririle 
unei viitoare Iniţiate... 

La intrare mă aştepta acelaşi neofit. Menu şi-a luat 
rămas bun de la mine, m-a îmbrăţişat şi m-a strâns lângă 
inima ei, ca şi cum urma să nu ne mai vedem niciodată. 
Când în sfârşit s-a calmat, s-a înclinat în faţa mea, aşa 
cum credea ea că trebuie să procedeze. Am îmbrăţişat-o 
la rândul meu şi am simţit că cea care mă sărută prin 
intermediul buzelor sale este mama. 

Neofitul m-a însoţit până la micul salon de primire al 
lui Ptahhotep. De câte ori nu urma să mă prezint astfel în 
faţa Lui, de câte ori nu urma să-i simt ochii fixându-se 
asupra mea, pătrunzându-mă cu calm, siguranţă şi forţă! 

El a început să vorbească: 

— Draga mea copilă, aşa cum ţi-am explicat deja, 
iniţierea înseamnă să devii conştient de nivelul divin 
suprem. Acest lucru presupune un lung antrenament al 
corpului şi al sufletului. Este necesar să-ţi pregăteşti 
sistemul nervos pentru a putea suporta fără pericol, fără 
a muri, aceste vibrații foarte înalte. 

Să devii conştient pe un anumit nivel înseamnă să-ţi 
focalizezi prin intermediul nervilor vibrația 
corespondentă acestui nivel, astfel încât vibrația să 
coboare la nivelul întregului corp. Încă de la naştere, 
deci de când începe să fie locuit de Sine, corpul îşi 
dezvoltă o forţă de rezistenţă aflată în armonie cu nivelul 
mediu de conştiinţă al spiritului care îi dă viaţă. Nivelul 
de conştiinţă al unei fiinţe variază în funcţie de sufletul 
în cauză, dar rămâne în limitele unei octave vibratorii. 


Aceste fluctuații nu trebuie să depăşească totuşi 
elasticitatea nervilor, caz în care s-ar putea produce boli 
mai mult sau mai puţin grave, ori chiar moartea. Vibraţia 
energiei vitale creatoare este mortală pentru cel care nu 
a atins nivelul de conştiinţă necesar pentru a o susţine. 
Ea i-ar putea arde centrii nervoşi şi nervii. De aceea, 
energia vitală - care îşi are sediul în măduva spinării - 
este transformată la nivelul diferiților centri nervoşi într- 
o vibraţie redusă, astfel încât prin corp nu trece decât 
acest curent. 

Astfel, vibrația vitală care animă animalele este 
inferioară celei care corespunde oamenilor primitivi, la 
fel cum oamenii primitiv, animalici şi egoişti, sunt 
animați de o vibraţie vitală inferioară celei care 
corespunde unei fiinţe mai avansate din punct de vedere 
spiritual. Dacă am transfera energia vitală a unui om 
superior într-un animal, sau într-un om inferior, acesta ar 
muri pe loc. 

Marea iniţiere este arta de a trăi conştient şi de a 
conduce în acelaşi timp prin nervi şi prin corp vibrația 
creatoare a FIINȚEI eterne pe fiecare nivel de 
dezvoltare, păstrându-i frecvenţa originală, fără nicio 
transformare. Acest lucru presupune o anumită forță de 
rezistență care să o poată suporta şi care nu poate fi 
dobândită decât printr-un antrenament îndelungat al 
corpului şi al sufletului. Altfel spus, nervii trebuie 
pregătiţi lent şi cu prudenţă, trebuie învăţaţi să se 
trezească şi să fie controlaţi. Aceste exerciţii ale corpului 
şi ale sufletului îţi vor fi predate de directorul şcolii de 
neofiţi, Mentuptah. Neofitul care te-a însoţit, Ima, te va 
ajuta cu exerciţiile de concentrare. După ce vei trece 
toate probele cu Mentuptah şi cu Ima, voi continua 
personal să te învăţ şi îţi voi conferi iniţierea. Ima te va 
conduce acum la şcoală şi îţi va arăta tot ceea ce este 
necesar să ştii. Dacă doreşti să mă vezi în timpul acestei 
perioade, poţi cere să mă vezi oricând, seara. Fie ca 
Dumnezeu să îţi ghideze paşii! 


După care Ptahhotep m-a binecuvântat, iar eu m-am 
înclinat în faţa lui. L-am urmat apoi pe Ima până la 
şcoala neofiţilor. 

Ima m-a condus până la una din micile celule 
construite în zidurile Templului. Mi-a dat o tunică albă şi 
o pereche de sandale, şi mi-a spus că această celulă era 
a mea. 

Mi-am schimbat veşmintele princiare cu cele ale 
Templului, transformându-mă astfel într-un neofit, la fel 
ca şi Ima. Acesta m-a condus de-a lungul unui peristil 
până în grădina Templului. Grădina era de o frumuseţe 
magnifică: o peluză verde în formă de pătrat mărginită 
de palmieri, fiind de fapt un excelent loc pentru exerciţii. 
Ne-am continuat drumul, şi am zărit ceva mai încolo 
neofiţii care lucrau în apropierea grădinii de zarzavaturi 
şi a livezii de pomi fructiferi. Purtau aceeaşi ţinută ca şi 
mine, dar erau mai în vârstă. 

Ima m-a prezentat lui Mentuptah, directorul şcolii. 
Acesta era un bărbat cu o privire blândă şi plină de 
iubire. El mi-a explicat ce sarcini aveam pentru ziua 
respectivă. Neofiţii erau reuniți în mici grupuri, conduse 
de unul dintre ei, mai avansat, candidat la statutul de 
preot. Ima era conducătorului grupului din care urma să 
fac parte şi eu. Era un tânăr înalt, puternic şi zvelt. 
Vibraţia sa pură m-a izbit încă de când l-am cunoscut, 
atunci când am venit pentru prima dată la Ptahhotep. A 
trecut de majoritatea probelor pregătitoare, şi pentru el 
se apropia momentul iniţierii. Ima era candidat la 
preoţie. Aspectul său exterior nu mai era acela al unui 
bărbat, ci mai degrabă al unui androgin aflat deasupra 
sexului. Era o fiinţă fără sex, un fel de arhanghel. Faţa sa 
frumoasă arăta cea mai înaltă inteligenţă şi o facultate 
superioară de concentrare, având deasupra sprâncenelor 
cele două semne ale înţelepciunii. Gura sa era ferm 
desenată, energică, dar trăsăturile fine şi blânde 
dezvăluiau iubirea pe care o purta tuturor fiinţelor vii. L- 
am iubit încă din prima clipă, am avut o încredere 


nelimitată în el, la fel ca într-un frate mult iubit. Eram 
fericită că el era cel care mă pregătea pentru examenele 
mele. 

Ima m-a prezentat celorlalţi neofiţi. Toţi optaseră 
pentru preoţie, dar nu urmau să devină preoţi sau 
preotese decât aceia care treceau de toate probele şi 
care primeau iniţierea. Mulţi dintre ei nu vor avea 
niciodată maturitatea necesară, dar vor putea rămâne - 
dacă vor dori acest lucru - în serviciul Templului, 
ocupându-se de muncile agricole şi de animale. Neofiţii 
care reuşeau la examenele pregătitoare primeau sarcini 
şi îndatoriri corespunzătoare avansării lor. 

Grupul lui Ima era alcătuit din neofiţi foarte avansați 
din punct de vedere spiritual; majoritatea aveau ca 
părinte de sex masculin un fiu al lui Dumnezeu, la fel ca 
şi mine. Aceştia puteau fi recunoscuţi cu uşurinţă după 
forma alungită a capului. Am fost aşezată printre ei, şi m- 
am simţit foarte bine în această companie pură. 

Ne întâlneam în fiecare dimineaţă, la răsăritul 
soarelui, în grădină. Ne începeam exerciţiile fizice, care 
sunt strâns legate de cele de concentrare. Practicam 
diferite posturi coordonate cu exerciţii de respiraţie, 
învățând astfel să ne dirijăm conştiinţa în diferite părţi 
ale corpului. Acest antrenament de lungă durată urma să 
ne permită să devenim perfect conştienţi de întregul 
nostru corp, de mişcările sale, să îi controlăm părţile cele 
mai intime, precum şi organele interne. In acest fel, 
corpul nostru trebuia să devină un instrument 
ireproşabil. 

După terminarea exerciţiilor fizice ne duceam 
împreună în marea sală, unde primeam învățături legate 
de suflet. Instructorul nostru era Mentuptah, care ne 
dicta imagini onirice pe care trebuia să le trăim la fel de 
intens cum trăiam realitatea fizică. Aceste imagini 
scoteau la iveală din subconştientul nostru tot felul de 
emoţii, pe care trebuia să învăţăm să le stăpânim. Prin 
aceste exerciţii, Mentuptah ne-a ajutat să pătrundem în 


toate sferele lumilor inferioare şi superioare, în cele 
şapte infernuri şi în cele şapte paradisuri, şi ne-a învăţat 
cum ne puteam păstra prezenţa de spirit în toate 
împrejurările, astfel încât să putem decide pe loc ce 
avem de făcut chiar şi în situaţiile cele mai dificile. 

De îndată ce am ajuns să controlăm perfect aceste 
exerciţii, am trecut la o altă serie, prin care trebuia să 
trăim cele mai diverse stări sufleteşti, dar de această 
dată la simpla voinţă, fără ajutorul imaginilor onirice, la 
fel de intens ca şi cum am fi avut un motiv pentru a trăi 
aceste stări. Începeam aceste exerciţii printr-o stare 
inferioară negativă, pe care o sublimam, pas cu pas, 
până la o stare superioară pozitivă. Spre exemplu, 
porneam de la depresia cea mai profundă, ridicând apoi 
lent şi progresiv vibrația până la starea de indiferenţă, 
apoi mai sus, până când ajungeam la cea mai mare 
bucurie, şi în final la fericirea supremă. 

După un antrenament îndelungat, trebuia să 
învăţăm să ne transformăm din ce în ce mai rapid aceste 
emoţii, trăindu-le în interiorul nostru cu virtuozitatea 
unui muzician care îşi controlează perfect instrumentul, 
din care poate scoate la voinţă orice fel de sunet, de la 
cel mai grav până la cel mai acut. Pasul următor constă 
în experimentarea fără tranziție a unor stări sufleteşti 
opuse. Spre exemplu, trebuia să trecem de la tristeţea 
cea mai profundă la bucuria cea mai profundă, sau de la 
teamă la curajul eroic, şi totul cu viteza fulgerului. 

Aceste exerciţii nu trebuiau făcute decât sub 
controlul instructorului, căci erau foarte solicitante 
pentru nervi. Ne-a luat mult timp să ajungem să trăim 
viziunile onirice la fel de intens ca şi realitatea 
înconjurătoare. Ne-a luat încă şi mai mult timp ca să ne 
putem juca cu uşurinţă pe întreaga gamă a emoţiilor 
noastre. Abia când ne-am putut păstra o stare de calm 
perfect după încheierea exerciţiilor şi când am reuşit să 
prelungim această stare de-a lungul întregii zile, am 
primit autorizaţia să trecem la nivelul următor, care 


consta în experimentarea stărilor sufleteşti opuse fără 
nicio tranziţie. Scopul acestor exerciţii extrem de dificile 
era acela de a ieşi de sub controlul evenimentelor 
exterioare şi al stărilor noastre psihice, astfel încât să 
fim în măsură să decidem singuri ce stare sufletească 
preferăm să avem, putând să ne păstrăm astfel echilibrul 
psihic în orice circumstanţe. 

Omul crede că are nevoie de un motiv exterior 
pentru a fi bucuros sau fericit. Exerciţiile care se 
foloseau de imagini de vis aveau drept scop să ne dea 
iluzia unui asemenea motiv pentru a trăi o stare 
sufletească sau alta. Imaginile onirice ne-au permis să 
controlăm aşadar motivele propriu-zise. Întrucât nu 
existau cauze reale pe aceste stări sufleteşti, noi trebuia 
să ni le imaginăm singuri. 

A urmat apoi al doilea pas, prin care trebuia să 
trăim o stare sufletească fără niciun motiv exterior fără 
ajutorul viziunilor onirice care au menirea de a crea cu 
precizie o stare sufletească sau alta. 

După un lung antrenament şi după ce am ajuns să 
controlăm perfect aceste exerciţii, ne-am putut da seama 
că noi doar ne imaginăm că avem un motiv ca să fim 
„veseli sau trişti”, „deprimaţi sau exuberanţi”. Aceste 
exerciţii ne-au convins că evenimentele exterioare nu au 
nicio influenţă reală asupra noastră. Am descoperit că 
fiecare stare de conştiinţă provine dinlăuntrul fiinţei 
noastre, şi numai din interior. În faţa aceluiaşi eveniment 
un om poate râde, altul poate plânge, şi un al treilea 
poate rămâne perfect indiferent, căci fiecare își 
proiectează în exterior propria sa atitudine interioară, 
evenimentul exterior fiind doar un pretext pentru 
manifestarea acestei atitudini interioare. 

Scopul suprem al acestor exerciţii era acela ca 
aspirantul să ajungă la o stare sufletească de un calm 
imperturbabil, absolut de  nezdruncinat, în toate 
situaţiile, şi de a nu mai ieşi niciodată din această stare. 
Exerciţiile ne-au învăţat de asemenea că tot ce se 


întâmplă pe pământ este trecător, semănând cu o 
imagine onirică proiectată în timp şi spaţiu. Ea nu 
trebuie luată în serios decât în măsura în care ne ajută 
să progresăm. 

Dar drumul pe care se ajunge aici este lung şi dificil! 
Adeptul trebuie să se observe în permanenţă, în maniera 
cea mai strictă cu putinţă, fără să uite de sine nicio 
singură clipă. El trebuie să rămână conştient, treaz, să 
îşi analizeze fiecare sentiment, fiecare gând, pentru a şti 
din care strat al Sinelui său provine acesta. Iar această 
măiestrie nu se poate dobândi de pe o zi pe alta! 

În afara acestei pregătiri psihice, ne antrenam şi în 
domeniul concentrării spirituale. Cel care m-a învăţat 
această artă a fost Ima. După exerciţiile în comun, Ima 
m-a dus într-un colţ liniştit al grădinii şi mi-a explicat ce 
înseamnă concentrarea: nu trebuia să le permit 
gândurilor mele să alerge aşa cum doreau în mintea 
mea, ci dimpotrivă, trebuia să învăţ să mă gândesc la un 
singur Subiect care îmi era indicat. Trebuia să-mi 
focalizez gândirea într-un singur punct, dându-le o 
direcţie centripetă, în locul celei centrifuge cu care erau 
obişnuite. Ima mi-a indicat o frază asupra căreia trebuia 
să mă concentrez, după care m-a lăsat singură, 
spunându-mi să îl informez de îndată ce voi reuşi 
exerciţiul. 

Fraza era: „Eu manifest întotdeauna divinul”. 

M-am aşezat şi am început să mă concentrez asupra 
acestei fraze. Am repetat mental. „Eu manifest 
întotdeauna divinul” o dată, de două ori, de zece ori... de 
o sută de ori... fără să mă gândesc la nimic altceva decât 
că „eu manifest întotdeauna divinul... eu manifest 
întotdeauna divinul”. 

O oră mai târziu m-am dus la Ima şi i-am spus: 

— Nu pot să mă concentrez asupra acestei fraze. 
Este imposibil! 

— Imposibil? m-a întrebat el. De ce ar fi imposibil? 

— Din câte mi-ai spus, a te concentra înseamnă a-ţi 


dirija toate forţele, toate gândurile către un singur 
punct, grupând şi păstrând ferm laolaltă toate forţele 
intelectului, ale conştiinţei. Dar dacă mă concentrez 
asupra unei fraze, nu-mi pot focaliza forţele inteligenţei 
asupra unui punct. O frază este alcătuită din mai multe 
cuvinte. Aceste cuvinte se succed în timp şi în spaţiu. Nu 
pot să mă gândesc la toate aceste cuvinte în acelaşi 
timp, ci numai unul după celălalt, în timp şi spaţiu! Iar 
după ce m-am gândit la fraza respectivă, trebuie să revin 
la începutul ei şi să mă gândesc din nou la ea de la 
început şi până la sfârşit. Concentrarea devine astfel 
imposibilă. Ori mă gândesc în „zigzag” de la început şi 
până la sfârşit: 

Eu manifest întotdeauna divinul. 

Eu manifest întotdeauna divinul. 

Eu manifest întotdeauna divinul. 

ori, dacă îmi reprezint această frază sub forma unui 
cerc, mă pot gândi la ea circular: 


Dar aceasta nu mai este concentrare. 

Ima m-a ascultat cu atenţie, şi plin de bucurie, mi-a 
spus: 

— Ai înţeles foarte bine exerciţiul! Ai descoperit că 
nu este posibil să te concentrezi asupra cuvintelor. 
Faptul că ţi-ai imaginat această frază într-o manieră 
circulară reprezintă o tentativă corectă de abordare a 
concentrării. Dar oricât de mult ai apropia cuvintele 
unele de altele, ele formează un cerc şi nu le poţi reduce 
la un singur punct central. Ai înţeles faptul că cuvintele 
exercită o forţă de rezistenţă împotriva puterii tale de 
concentrare, şi este chiar forţa de care ne folosim noi 
atunci când construim un pod. Noi construim un arc din 
pietre - la fel cum ai construit tu cercul din cuvinte - iar 
podul nu se poate rupe deoarece pietrele exercită o 
presiune unele împotriva celorlalte, iar materia nu 
cedează în faţa acestei presiuni. Altfel spus, pietrele 
menţin podul tocmai prin forţa lor de rezistenţă. În cazul 


în care concentrarea încearcă să ajungă în centru, ea 
este împiedicată şi devine imposibilă din cauza 
rezistenţei pe care o opun cuvintele. Acelaşi lucru se va 
întâmpla şi dacă te vei concentra asupra unui singur 
cuvânt, căci şi acesta este alcătuit din mai multe litere pe 
care nu le vei putea reuni niciodată într-un singur punct. 

— Atunci ce este de făcut? 

— În exerciţiul următor, încearcă să te concentrezi 
asupra unei singure litere: „O”. După care Ima m-a lăsat 
din nou singură. 

Am încercat. M-am aşezat pe iarbă şi m-am 
concentrat asupra literei „O”... Am rostit mental O, O, O, 
O, şi nu m-am gândit la nimic altceva decât la O, O, O, O, 
0000... şi dintr-o dată, ce surpriză... Am alergat la Ima 
şi i-am spus râzând: 

— Am terminat! 

— Şi unde ai ajuns? m-a întrebat el. 

— O-ul s-a transformat dintr-o dată într-un canal 
lung în formă de O, în care m-am scufundat din ce în ce 
mai profund. Nici aceasta nu este o concentrare 
adevărată! 

— Foarte bine, mi-a spus Ima. Ai pătruns astfel în 
cea de-a patra dimensiune. Acum reia fraza: „Eu 
manifest întotdeauna divinul” şi încearcă din nou să te 
concentrezi asupra ei. Cum vei rezolva acum problema? 

— Ce trebuie să fac? 

— Ce vei face? a insistat Ima. 

Am reflectat o clipă, apoi am spus: 

— Cuvintele sunt învelişul exterior, manifestarea 
materială a sensului. Dacă doresc să ajung în centru, 
trebuie să renunţ la cuvintele care mă împiedică şi să mă 
concentrez exclusiv asupra sensului frazei, fără cuvinte, 
fără formă. E corect? 

— O să vedem noi imediat unde te vor conduce toate 
acestea, mi-a zâmbit Ima. Încearcă încă o dată şi apoi 
întoarce-te la mine! 

M-am concentrat asupra sensului frazei: „Eu 


manifest întotdeauna divinul”, dar numai asupra 
sensului... 

M-am întors apoi la Ima, care tocmai termina o 
conversaţie cu unul din neofiţi. Când m-a văzut, mi-a 
adresat o privire maliţioasă, ca şi cum ar fi ştiut deja ce 
se petrecuse cu mine: 

— Ei bine? m-a întrebat el. 

— Ima! E ciudat! Când am vrut să mă concentrez 
asupra sensului frazei, nu m-am mai putut gândi deloc la 
ea. Tot acest proces interior a trecut din capul meu în 
inima mea. Nu m-am mai putut gândi la sens, dar l-am 
simţit, l-am trăit direct. În momentul în care mă 
concentrez asupra sensului acestei fraze fără cuvinte, 
devin eu însămi sensul! De aceea, trebuie să schimbăm 
fraza „Eu manifest întotdeauna divinul” cu o alta, mult 
mai corectă: „Eu sunt divinul care se manifestă fără 
încetare”. 

Ima zâmbea în timp ce vorbeam: 

— Foarte bine, te-ai concentrat perfect. Ai 
descoperit astfel că această concentrare nu poate fi o 
stare durabilă, ci o tranziție între lumea proiectată şi 
starea de FIINŢĂ. Atunci când te concentrezi asupra 
gândurilor tale, nu te poţi opri din această activitate de 
gândire, căci concentrarea te conduce din nou la tine, şi 
tu devii una cu obiectul asupra căruia te concentrezi. A 
te gândi la ceva înseamnă să-ţi proiectezi un gând către 
exterior prin intermediul intelectului, la fel ca într-o 
oglindă, deci înseamnă să ieşi din sine. Prin concentrare 
noi readucem proiecția în sine, iar gânditorul devine una 
cu gândul (sau cu obiectul asupra căruia se gândeşte el). 
Cei doi factori sunt perfect reuniți. Obiectul creat se 
întoarce la creator! 

Continuă să exersezi. Acest proces îţi va apărea 
astfel din ce în ce mai clar. Întrucât îţi place atât de mult 
să te aşezi sub acest palmier, concentrează-te asupra 
lui... După care Ima a dispărut. 

M-am aşezat şi am privit palmierul. Nu aveam în 


minte niciun alt gând decât acest copac. Au trecut orele, 
dar a venit seara. Trebuia să mă întorc acasă, Menu mă 
aştepta afară. Ne-am îndreptat împreună către palat. 

A doua zi, după exerciţiile de grup, m-am aşezat din 
nou sub palmier şi m-am concentrat asupra lui. 

Când am început exerciţiul, mintea mea a fost 
asaltată de o mulţime de gânduri străine de obiectul 
concentrării mele: ce mi-a povestit Menu aseară, o 
pasăre care ciripea, un ţânţar care bâzâia la urechile 
mele, impertinenţa trezorierului Roo-Kha, care continua 
să mă scoată din sărite. Dar am continuat să mă focalizez 
şi am alungat din mintea mea toate celelalte gânduri 
care nu erau legate de palmier, concentrându-mă 
exclusiv asupra acestuia. 

Lucrurile au început să meargă mai bine. Gândurile 
nu mă mai puteau atinge şi nu mă mai deranjau în niciun 
fel. Înainte eram încă în lumea gândurilor care mă 
duceau de colo-colo. Dar nu m-am lăsat dusă de ele. Am 
rămas ferm în locul în care mă aflam, lângă palmier, şi 
m-am scufundat din ce în ce mai profund în interiorul 
fiinţei mele, într-un loc în care gândurile nu mă mai 
puteau urma. Din când în când, câte un gând mai apărea 
în intelectul meu, ca un călător obosit. Il priveam 
trecând, fără să mă mai deranjeze. Singurul lucru care 
mă mai preocupa era palmierul... Nu mă gândeam decât 
la palmier... Acesta îmi umplea întreaga fiinţă... 

Au trecut zile, săptămâni poate... Nu aveam nici cea 
mai mică idee. Nu mai remarcam nimic din lumea 
exterioară, căci eram concentrată în întregime asupra 
palmierului. Am trăit atunci sentimentul straniu că nu 
mai percepeam copacul din exterior ci din interior... 
Bineînţeles, vedeam cu ochii fizici şi forma sa exterioară, 
dar începeam să-l văd, să-l] trăiesc, să FIU una cu esența 
intimă a copacului, cu principiul creator care îl animă. 

Am devenit apoi conştientă de faptul că palmierul nu 
mai exista în exteriorul meu, că nu a existat niciodată în 
exteriorul fiinţei mele, că totul nu a fost decât o viziune 


eronată a mea, că palmierul face parte din mine şi eu din 
el, că eu sunt palmierul! 

Nu ştiu cât timp am rămas astfel absorbită în mine 
însămi. Nu mai ştiam ce înseamnă timpul. În această 
stare, conceptul de „acolo” dispare. O forţă m-a ajutat să 
revin la conştiinţa mea personală şi l-am observat pe Ima 
în faţa mea. Ochii mei i-au privit faţa blândă. S-a aşezat 
lângă mine şi a aşteptat cu răbdare să-mi revin în 
simţuri. M-a privit apoi cu un aer întrebător. 

Am încercat să-i vorbesc, dar în zadar. Cuvintele mi 
se păreau complet superflue. 

Când în sfârşit, totul a început să funcţioneze din 
nou normal în mine, când voinţa a început din nou să mă 
asculte, iar nervii laringelui s-au reîntâlnit cu coardele 
mele vocale în mişcare, am putut să vorbesc: 

— O, Ima! am spus blând şi serios, uimită eu însămi 
de tonul propriei mele voci, am devenit palmierul, mai 
mult, am descoperit că am fost dintotdeauna palmierul, 
dar nu am fost conştientă de acest lucru! 

Ima m-a aprobat din capul său angelic şi, radiind de 
fericire, mi-a spus: 

— Faci progrese uluitor de mari. Sunt foarte fericit! 
Nimeni nu a mai făcut asemenea progrese într-un timp 
atât de scurt. Dacă vei trece şi celelalte probe într-un 
timp la fel de scurt, vei fi foarte curând gata să fi 
iniţiată! 

Fericiţi, ne-am privit fără niciun cuvânt. Privindu-l 
pe Ima, am simţit încă şi mai puternic puritatea inimii 
sale şi puterea pe care o emana fiinţa sa. Oriunde s-ar fi 
aflat, aerul era purificat de prezenţa sa. 

Apoi mi-a întins mâna. Ne-am ridicat. Eu trebuia să 
mă întorc acasă. 

Eram deja în pat, când Menu s-a aşezat la sol lângă 
mine şi m-a întrebat: 

— Ce faci acum la Templu? 

— Facem exerciţii. 

— Ce fel de exerciţii? 


Foarte serioasă, i-am răspuns: 

— Ultimul exerciţiu a constat în a mă gândi la un 
palmier până când mi-am dat seama că eu însămi sunt 
palmierul! 

Îngrozită, Menu m-a întrebat insistent: 

— Ce ai descoperit? Cine eşti tu? 

— Palmierul. 

— Tu? Un palmier? s-a supărat Menu. 

— Da, Menu, eu sunt un palmier. Lasă-mă acum, 
vreau să dorm. 

Menu a început să râdă, tăvălindu-se pe jos de atâta 
râs. Lacrimile îi curgeau pe obraji: 

— Hi hi hi, tu, un palmier? Dar unde ţi-e trunchiul? 
Unde îţi sunt frunzele? Hi hi hi, să înţeleg că nu mai eşti 
o tânără fată? Hi hi hi! 

Enervată, m-am ridicat din pat şi i-am spus cu multă 
demnitate: 

— Află că nu sunt o tânără fată, ci reprezentanta 
reginei, soţia faraonului, înţelegi? Dacă îţi baţi joc de 
exerciţiile mele, nu o să-ţi mai povestesc nimic! 

Fără nicio tranziţie, Menu a început să plângă, mi-a 
sărutat mâinile şi, printre lacrimi, mi-a spus: 

— Nu ţi-am spus eu că iniţierea este ceva periculos? 
Or să te vrăjească din ce în ce mai tare, şi până la urmă o 
să te transforme de tot într-un palmier. Vorbeşti deja atât 
de ciudat. Fii atentă, te implor, fii atentă! Ar fi mai bine 
ca faraonul să ştie ce se întâmplă! 

Apoi, foarte îngrijorată, a ieşit  ştergându-şi 
lacrimile. 

Am rămas singură, cu o senzaţie dezagreabilă. 
Ştiam foarte bine că nu trebuia să-i spun nimic lui Menu 
despre experienţele cele mai sacre, cele mai profunde. 

A doua zi m-a chemat Ptahhotep. Trebuia să mă 
întâlnesc cu el seara. 

L-am găsit în micuțul salon de primire. Privirea sa 
era la fel de infinită ca şi bolta cerească. 

— Vino, copila mea, mi-a spus el cu blândeţe. 


Încrezătoare, m-am apropiat de el. Mi-a luat mâinile 
în ale sale şi mi-a spus, surâzând: 

— Ştii care va fi următorul tău exerciţiu? 

— Da, Tată, ştiu. 

— Care? 

— Să tac, i-am răspuns, zâmbind la rândul meu, dar 
perfect conştientă de greşeala pe care o făcusem cu 
Menu. 

Îl priveam în faţă, căci ştiam că nu mă judeca. A dat 
din cap. ne-am înţeles imediat. Nu a fost nevoie să-mi cer 
iertare. Mă cunoştea mai bine decât mine, şi ştia că nu-i 
vorbisem lui Menu de lucrurile sacre din răutate sau 
pentru a-i face vreun rău. Menu nu avea maturitatea 
necesară, ea era mult prea departe pentru a putea 
înţelege experiențele spirituale. Mi-am scufundat 
privirea în ochii lui Ptahhotep. Mă vedea cu toate 
imperfectiunile mele, dar a văzut desigur şi decizia mea 
fermă de a învăţa să-mi ţin gura pe viitor. 

M-a mângâiat pe păr. M-am înclinat în faţa lui şi am 
ieşit. 

Ah! De câte ori mă voi mai prezenta în faţa lui 
pentru a recunoaşte că limba mea a fost mai rapidă 
decât raţiunea, că odată în plus nu am ştiut să îmi 
stăpânesc forţa care îi împinge pe oameni să se exprime, 
să comunice, să vorbească! 

Totuşi, în timp am învăţat să rămân „vigilentă” în 
faţa acestei forţe. Nevoia de comunicare, care seamănă 
cu leii mei favoriţi, trebuie menţinută sub un control 
sever şi constant. Acest autocontrol a devenit o a doua 
natură pentru mine: înainte de a spune ceva, am învăţat 
să-mi ascult vocea interioară pentru a afla dacă îmi este 
permis sau nu să vorbesc. Puțin câte puţin, am învăţat să 
nu mai deschid gura decât dacă aveam ceva cu adevărat 
important de spus. Am recunoscut astfel în mine două 
fiinţe: un „eu” personal, căruia îi plăcea să bârfească tot 
timpul, fără niciun control, doar din nevoia de a 
comunica şi de a atrage atenţia asupra persoanei mele, 


iar în spatele conştiinţei personale, „Sinele” superior 
care controlează acest „eu”, poruncindu-i când trebuie 
să spună sau să facă ceva şi când trebuie să tacă şi să 
rămână pasiv. Ce-i drept, „eul” inferior trebuie să asculte 
de vocea Sinelui superior şi să-i respecte poruncile. Nu 
este suficient să-i asculţi vocea, oricine poate face acest 
lucru! 

În timpul acestei perioade, am continuat împreună 
cu Ima exerciţiile de concentrare. 

Odată, stăteam în colţul meu favorit din grădina 
Templului. Ima mi-a explicat: 

— Acum ştii din experiență ce înseamnă 
concentrarea. Dar dacă te vei observa cu atenţie, îţi vei 
da seama că în timpul acestei perioade treci prin trei 
faze diferite: una intelectuală, una senzorială şi una 
spirituală. 

Intregul proces de concentrare începe cu faza 
intelectuală, când îţi dirijezi gândurile asupra obiectului 
concentrării şi reflectezi asupra lui, asupra semnificației 
sale. Operezi atunci cu inteligenţa ta, căci doreşti să-ţi 
ordonezi cu claritate gândurile şi încerci să descoperi o 
definiţie satisfăcătoare pentru a califica cu precizie 
obiectul concentrării tale. După ce ai găsit această 
definiţie, munca inteligenţei se încheie, căci acum știi ce 
este obiectul în cauză. Nu mai trebuie să te gândeşti la 
el, căci de îndată ce ştii ce este ceva, nu te mai gândeşti 
la el. Gândirea este puntea care face legătura între 
ignoranță şi cunoaştere. Atunci când ajungem să ştim 
totul, la fel ca Dumnezeu, nu mai este necesar să ne 
folosim de facultatea gândirii. Dumnezeu este 
omniscient, E] este cunoaşterea însăşi, care este la fel de 
perfectă ca şi cercul. La ce te-ai mai putea gândi dacă 
ştii totul? Numai cel care mai trebuie încă să-şi 
completeze cunoştinţele este nevoit să-şi utilizeze 
facultatea gândirii. Lărgirea cunoaşterii se realizează 
tocmai prin procesul de gândire. 

De îndată ce cunoaşterea obiectului concentrării 


devine completă, poţi trece de la „gândire” la „simţire”, 
cea de-a doua fază a procesului. Conştiinţa ta 
proiectează, din interior către exterior şi prin 
intermediul sistemului nervos, toate calităţile subiectului 
concentrării asupra organelor simţurilor. Experimentezi 
aşadar aceste caracteristici, le trăieşti la nivelul 
sentimentelor tale. Fiecare picătură din sângele tău 
simte şi înţelege ce înseamnă obiectul concentrării tale! 

După ce ai realizat în tine obiectul concentrării atât 
la nivel intelectual cât şi la nivel senzorial, treci în mod 
natural la cea de-a treia fază, la concentrarea spirituală. 
Conştiinţa ta se identifică acum cu obiectul concentrării 
tale: devii astfel obiectul în cauză! Noi numim aceasta 
starea de FIINŢA. În această stare nu mai trebuie să te 
gândeşti la obiect, nici să-l simţi, căci ai devenit obiectul 
respectiv; toate gândurile, toate sentimentele, toate 
cuvintele şi toate acţiunile tale sunt acum manifestări ale 
obiectului respectiv. 

Tu ai făcut această experienţă cu palmierul, dar 
întrucât nu aveai încă practica necesară, nu ai putut 
observa în tine cele trei faze şi nu le-ai putut manifesta 
conştient. Să luăm un alt exemplu. Să spunem că 
reflectezi la ce este apa. Te gândeşti că apa este un lichid 
alcătuit din două gaze. li poţi măsura temperatura, ştii 
că ea îngheaţă la 0 grade şi fierbe la 100 de grade. Li poţi 
observa culorile, etc., până când inteligenţa ta află totul 
despre apă. Aceasta este concentrarea intelectuală. 

Apoi intri în apă. Acum simți ce este apa. Prin 
intermediul senzaţiei directe, îţi dai seama că apa este 
lichidă, că ea îţi scaldă întregul corp. li simţi 
temperatura, deci nu mai trebuie să i-o măsori, pentru că 
îti dai seama dacă este caldă sau rece. Te poţi juca în 
apă, poţi face valuri sau bule. Faci astfel experienţa 
directă a tuturor caracteristicilor apei, la nivel de 
senzaţii. Aceasta este concentrarea senzorială. 

Dintr-o dată, încetezi să te mai simţi separată de 
apă. Te simţi permanent scufundată în ea, nu mai eşti un 


corp uman, ai devenit apa. Nu mai trebuie acum să te 
gândeşti la caracteristicile apei, nici să simți ce este apa, 
deoarece ai devenit una cu apa. Concentrarea perfectă 
constă în a deveni identic cu obiectul concentrării! 
Celelalte faze ale concentrării îţi prezintă starea de 
separare. Numai starea de FIINŢĂ reprezintă unitatea 
perfectă ce rezultă din înţelegerea totală şi din 
cunoaşterea absolută ce vine din interior. Evident, corpul 
tău nu se transformă în apă, dar faci experienţa completă 
a acestui element în conştiinţa ta. 

Observă oamenii din jurul tău. Unii vorbesc în 
permanenţă de iubire şi de bunătate, zâmbetul lor este 
blând, dar arogant. Ei nu uită niciodată să reamintească 
cât sunt de „iubitori şi de buni”. Dar totul se petrece 
doar la exterior! Ei poartă masca iubirii. Când trebuie să 
treacă la acţiuni, egoismul lor iese inevitabil la iveală, 
pentru că ei sunt egoismul însuşi. 

Alţii nu vorbesc niciodată de bunătate, nici măcar nu 
se gândesc la ce înseamnă să fii bun. Totuşi, tot ce spun 
ei, tot ce gândesc şi tot ce fac decurge din bunătate, 
pentru că ei sunt bunătatea însăşi! Ei nu trebuie să se 
gândească sau să simtă ce este bunătatea, tocmai pentru 
că sunt deja una cu această stare; nu vorbesc despre ea, 
dar tot ce spun, ce gândesc sau ce fac sunt manifestări 
ale bunătăţii. Aceasta este manifestarea propriului lor 
Sine! 

lată aşadar exerciţiul cel mai dificil între toate: 
concentrează-te asupra propriului tău Sine! Mai întâi, 
reflectează la cea care eşti, apoi simte cine eşti, şi în 
sfârşit, fii cea care eşti! 

Pentru a putea deveni conştientă aici, pe pământ, tu 
ai căzut la nivelul intelectului tău şi al sentimentelor tale. 
Tu nu faci aşadar altceva decât să te gândeşti că eşti şi 
să simţi că eşti, dar nu eşti niciodată cea care eşti! 
Observă oamenii din jurul tău şi vei vedea că ei nu sunt 
ceea ce sunt in realitate, ci se identifică tot timpul cu 
gândurile lor, cu sentimentele şi cu rolurile pe care le 


joacă în acest plan. Ei au ieşit din sine şi nu mai sunt 
altceva decât nişte măşti. În ochii copiilor foarte mici vei 
mai putea recunoaşte încă scânteia, lumina Sinelui. Dar 
odată cu trezirea raţiunii sale, copilul începe să se 
identifice cu persoana sa exterioară, îndepărtându-se din 
ce în ce mai mult de fiinţa sa reală, divină. Persoana nu 
este decât o mască prin care priveşte adevăratul Sine, 
cel invizibil şi infinit. Persoana nu ar trebui să fie altceva 
decât un instrument pentru manifestarea  Sinelui. 
Oamenii s-au ataşat însă atât de mult de masca lor încât 
nu mai pot renunţa la ea. Sinele este suveranul, regele, 
în timp ce persoana nu este altceva decât un servitor. 
Dar fiii oamenilor se îndepărtează din ce în ce mai mult 
de Sinele lor, şi coborând treptele tronului, se identifică 
cu masca, cu persoana lor; ei inversează rolurile şi fac 
din servitor un rege. Ei îşi condamnă astfel Sinele la exil, 
refulându-l în subconștient. Cel responsabil de această 
sciziune este intelectul, dar tot el este cel care, prin 
exerciţii adecvate de concentrare şi prin eforturile de a 
deveni conştient, ne ajută să ieşim din această stare de 
sciziune pentru a ne regăsi Sinele veritabil. 

Până acum, concentrarea ta s-a folosit de diferite 
obiecte exterioare. De acum înainte, singura ta sarcină 
va fi să te concentrezi asupra Sinelui tău, realizând cele 
trei faze ale concentrării pentru a ajunge la starea de 
FIINŢA. Trebuie să atingi astfel starea care nu poate fi 
descrisă decât la persoana întâi: „Eu sunt cel ce sunt”. 
Atenţie însă: nu este suficient să te gândeşti la cea care 
eşti, nici să simţi că eşti, ci trebuie să fii ceea ce eşti în 
Sinele tău real! Iată ultimul exerciţiu de concentrare 
până la iniţiere! 

Astfel a început această lungă etapă din viaţa mea în 
care mi-am consacrat toate eforturile împlinirii a două 
sarcini: să fiu una cu Sinele meu autentic şi să învăţ arta 
tăcerii. 


Arborele cunoaşterii binelui şi răului 


Am atins în sfârşit starea de autocontrol: am învăţat 
să tac. Într-o seară, m-am prezentat din nou în faţa lui 
Ptahhotep, iar el m-a întrebat: 

— Ce ai învăţat din lupta ta pentru păstrarea 
tăcerii? N-ai învăţat decât arta de a tăcea? 

— Nu, Părinte al sufletului meu, ar fi fost imposibil 
să învăţ doar atât. Lupta mea a inclus deopotrivă tăcerea 
şi cuvântul. Pe măsură ce am învăţat să controlez 
disciplina tăcerii, am ajuns să controlez în paralel şi 
cuvântul. Căci a tăcea înseamnă a nu vorbi, iar a vorbi 
înseamnă a nu tăcea. Nu puteam aşadar să separ cele 
două aspecte. Am descoperit astfel că, la fel ca în cazul 
medaliei care are două feţe diferite, dar care alcătuiesc 
împreună o singură unitate, tăcerea şi cuvântul sunt cele 
două jumătăţi ale aceleiaşi unităţi. 

— Corect, mi-a spus Ptahhotep, ridicându-se şi 
conducându-mă în faţa unei mari pietre albe care făceau 
parte din zidul camerei. 

Arătându-mi suprafaţa şlefuită a dalei, m-a întrebat: 

— Ce vezi pe această suprafaţă albă? 

— Nimic. 

— Ce aş putea desena eu pe ea? 

— Totul. 

— Aşadar, a conchis Ptahhotep, acest Nimic conţine 
în el Totul. În această stare, cele două aspecte alcătuiesc 
o unitate perfectă. În această unitate nu este posibil să 
recunoşti ceva decât dacă acel ceva se separă de unitate, 
distingându-se de ea. Priveşte: desenez acum pe această 
suprafaţă o frunză verde de trifoi. Această frunză de 
trifoi se afla deja pe suprafaţa pietrei, dar tu nu ai putut 
să o recunoşti, căci forma pozitivă a frunzei şi natura 
negativă a fondului se identificau una cu cealaltă. Ele 
erau perfect identice. Forma frunzei de trifoi nu era încă 
separată de Totalitatea conținută în Nimic. Prin apariţia 
culorii verzi pe perete, frunza s-a separat de Totalitate şi 
a devenit recognoscibilă. 


Acum reflectează la un aspect important: întrucât 
frunza a apărut pe această suprafaţă albă în culoarea 
verde, înseamnă că forma sa în culoarea complementară, 
roşie în acest caz, a rămas în Totalitate ca o imagine 
negativă invizibilă. Orice lucru vezi, acesta nu este 
recognoscibil decât pentru simplul motiv că s-a separat 
de jumătatea sa complementară, care a rămas la nivelul 
invizibilului, al nemanifestatului! 

Cunoaşterea nu poate fi dobândită decât prin 
compararea celor două aspecte separate, cel pozitiv şi 
cel negativ. Atâta vreme cât cele două aspecte sunt 
topite unul în celălalt, nu poţi percepe nimic. 

Observă lumea exterioară! Aceasta nu poate fi 
recunoscută decât pentru că este separată de unitatea în 
care Nimicul şi Totalitatea se odihnesc unul în celălalt, 
sau altfel spus în acea stare de unitate pe care o numim 
Dumnezeu. Noi nu putem recunoaşte creaţia, nu putem 
face comparații decât atunci când pozitivul s-a separat 
de negativ. Percepția nu este posibilă decât dacă 
unitatea se scindează în două jumătăți, una manifestată, 
şi cealaltă - jumătatea sa complementară sau reflexia ei 
- nemanifestată, astfel încât cele două să devină 
recognoscibile prin comparație. Urmează-mă. 

Ptahhotep m-a condus apoi într-o altă cameră, a pus 
o figurină pe o masă mare, în faţa unui perete alb, după 
care a aşezat în spatele statuetei, în stânga şi în dreapta 
sa, câte o lampă, astfel încât statueta să atunce două 
umbre, de o parte şi de alta. Ptahhotep a luat apoi o foaie 
de hârtie transparentă, de culoare roşie, pe care a tinut-o 
în faţa lămpii din partea dreaptă. Spre marea mea 
surpriză, umbra figurinei a devenit roşie în partea 
dreaptă, dar verde în partea stângă. 

— Cum este posibil, Părinte al sufletului meu? 

— Gândeşte-te puţin şi vei găsi singură răspunsul, 
mi-a spus Ptahhotep. 

M-am concentrat până când am găsit într-adevăr 
soluţia, după care am explicat: 


— Statueta reţine culoarea roşie a luminii devenite 
roşii şi nu lasă să apară pe perete decât culoarea 
complementară. Acest lucru explică umbra verde de pe 
cealaltă parte. În schimb statueta reţine întreaga lumină 
a celeilalte lămpi, iar umbra de pe această parte a 
peretelui pare să fi devenit roşie. 

— Foarte corect, a spus Ptahhotep. Vezi aşadar că 
aceste două culori nu pot exista una fără cealaltă, la fel 
cum nu pot exista unul fără celălalt cuvântul şi tăcerea. 
Dacă ceva devine vizibil în lumea exterioară, opusul său 
complementar rămâne invizibil în lumea nemanifestată. 
Atunci când vorbeşti, tăcerea rămâne nemanifestată, căci 
ea este aspectul complementar negativ al vorbirii. Atunci 
când taci, vorbirea este cea care rămâne nemanifestată, 
căci ea reprezintă aspectul complementar pozitiv al 
tăcerii. Ori de câte ori apare un munte, este necesar să 
apară şi imaginea sa negativă corespondentă: valea. Cine 
şi-ar putea imagina un munte fără o vale, sau invers, o 
vale fără un munte? Nimic nu poate fi manifestat şi 
recunoscut fără ca opusul său - jumătatea sa 
complementară - să fie simultan prezentă în planul non- 
manifestat. Dacă este manifestat ceva pozitiv, aspectul 
corespondent negativ rămâne nemanifestat, şi invers, 
atunci când este manifestat ceva negativ. aspectul 
corespondent pozitiv rămâne nemanifestat. Ori de câte 
ori apare unul din aspecte, aspectul opus şi 
complementar trebuie să fie şi el prezent, chiar dacă 
numai în starea nemanifestată. Cele două aspecte sunt 
legate unul de celălalt pentru întreaga eternitate. 

Aşadar, separarea nu este decât aparentă, căci deşi 
sunt separate şi au ieşit din unitatea absolută a 
Totalităţii, cele două jumătăţi complementare nu se pot 
îndepărta una de cealaltă, la fel cum nu se pot abandona 
reciproc. Unitatea divină şi indivizibilă se manifestă 
aşadar întotdeauna şi pretutindeni, căci această separare 
aparentă acţionează continuu sub forma forței de 
atracţie între pozitiv şi negativ, care există pretutindeni. 


Pozitivul şi negativul aspiră să îşi regăsească starea lor 
primordială, unitatea divină. Dacă ceva apare în lumea 
manifestată, el nu se poate îndepărta prea mult de 
unitatea din care a ieşit; mai devreme sau mai târziu el 
se va uni cu unitatea sa complementară şi va regăsi 
starea de unitate. Forţa care animă tot ceea ce există şi 
care împinge toate formele create să se întoarcă spre 
unitatea din care au ieşit este ceea ce noi numim 
Dumnezeu. 

Creaţia - lumea vizibilă - poate fi comparată cu un 
copac: în partea dreaptă sunt aşezate fructele pozitive şi 
bune, iar în partea stângă fructele negative şi rele. Dar 
cele două părţi aparţin aceluiaşi trunchi şi derivă din 
aceeaşi unitate. 

Binele şi răul sunt rezultatul acestei separări de 
unitate, care în sine nu este nici bună nici rea, ci divină. 
Pe de altă parte, această separare este singura care face 
cunoaşterea posibilă. În consecinţă, lumea vizibilă 
trebuie să fie alcătuită din bine şi din rău, căci în caz 
contrar nu ar putea fi recunoscută, ar fi inexistentă. 

Privită în totalitatea ei, creaţia reprezintă arborele 
cunoaşterii binelui şi răului. Creatorul, Dumnezeu, nu 
reprezintă o jumătate separată a unităţii, căci el este 
chiar unitatea însăşi. El se află deasupra tuturor 
lucrurilor create, adică a tuturor lucrurilor care au 
apărut din scindarea unităţii. E] se odihneşte în El Însuşi, 
într-o unitate perfectă. E] este Nimicul din care apare 
Totalitatea, dar în EI Nimicul şi Totalitatea alcătuiesc 
unitatea divină absolută! 

Creaţia însăşi nu este altceva decât o jumătate a 
totalităţii, cea care s-a separat de unitate şi care, prin 
comparaţie, a putut fi recunoscută, în timp ce jumătatea 
ei complementară a rămas în planul nemanifestat. De 
aceea, nu-l vei putea găsi niciodată pe Dumnezeu, 
creatorul, în lumea creată, căci Dumnezeu nu are o 
jumătate complementară cu ajutorul căreia să poată fi 
comparat. Este imposibil să-l compari pe E] cu ceva 


anume. În consecinţă, nu există nicio posibilitate de a-L 
recunoaşte - nu poţi decât SĂ FII DUMNEZEU! 

Ascultă-mă cu atenţie, copila mea: nu există decât o 
singură FIINŢĂ eternă, un singur Dumnezeu. Această 
FIINŢĂ unică, acest Dumnezeu unic, trăieşte în tot ceea 
ce trăieşte. Dumnezeu este unitatea indivizibilă. EZ este 
pretutindeni prezent. E] umple întregul univers. Şi tot 
acest univers trăieşte pentru că Dumnezeu îl animă cu 
FIINŢA sa proprie şi eternă! Dumnezeu este aşadar la fel 
ca un arbore al vieţii care îşi dăruieşte seva lumii create 
şi vizibile, acea parte care s-a separat de jumătatea ei 
complementară, şi o animă: aceasta este arborele 
cunoaşterii binelui şi răului. Arborele cunoaşterii, lumea 
creată, nu poate trăi decât pentru că arborele vieţii - 
Dumnezeu - insuflă propria sa viaţă în venele arborelui 
care trăieşte în el! 

Lumea materială este precum un copac mort. 
Dumnezeu este unul. Acest Dumnezeu unic este Sinele, 
fiinţa cea mai profundă din interiorul fiecărei creaturi. 
Dumnezeu este omniprezent, şi cum două lucruri nu pot 
fi simultan în acelaşi loc, iar pe de altă parte Dumnezeu 
nu poate fi izolat într-o parte a universului, rezultă că 
acelaşi Dumnezeu unic se manifestă ca Sine pretutindeni 
şi în orice. Dumnezeu este unitatea indivizibilă. Toate 
creaturile vii, toate plantele, animalele, oamenii, sunt 
fructe de pe arborele cunoaşterii binelui şi răului, şi ele 
trăiesc numai graţie fluidului vital pe care îl primesc de 
la arborele vieţii şi care curge prin venele lor, căci 
arborele vieţii trăieşte în ei. Chiar şi în tine, micuța mea! 
Corpul tău este şi el un fruct al arborelui morţii, al 
arborelui cunoaşterii binelui şi răului, şi nu are o viaţă a 
sa proprie. Arborele vieţii trăieşte în tine, căci Sinele tău 
este o ramură a marelui arbore al vieţii care este 
Dumnezeu, iar tu nu trăieşti decât pentru că Dumnezeu, 
Sinele tău trăieşte în tine şi menţine viaţa din corpul tău, 
din fiinţa ta. 

Tu eşti o fiinţă ce poate fi recunoscută pentru că te- 


ai născut într-un corp. Conştiinţa ta s-a separat de 
Nimicul-Totalitate, de Dumnezeu, de Sinele tău autentic. 
Din starea primordială divină şi paradisiacă, în care 
sălăşluiesc toate posibilităţile de manifestare, deci toate 
plantele, toate animalele şi omul însuşi, din starea de 
unitate absolută, tu ai căzut în lumea diversităţii, a 
diferenţierii. Ai devenit astfel o manifestare, o formă 
creată. În consecinţă, tot ceea ce reprezinţi tu aici, pe 
pământ, nu reprezintă decât jumătatea manifestată a 
unităţii, alcătuită din bine şi din rău. Şi întrucât 
conştiinţa ta s-a deplasat într-un corp, tu te-ai trezit în 
acest corp, sau altfel spus, te-ai identificat cu acest corp. 

„A mânca” din ceva înseamnă „a deveni identic”, 
pentru că cel care mănâncă ajunge să fie alcătuit din 
ceea ce mănâncă, el devine ceea ce mănâncă. Întrucât 
conştiinţa ta s-a identificat cu corpul, tu ai mâncat - 
simbolic vorbind - din fructele arborelui cunoaşterii 
binelui şi răului, devenind astfel un supus al regatului 
morţii. 

Ascultă-mă cu atenţie: corpul tău reprezintă 
consecinţa şi rezultatul separării, el nu este decât partea 
vizibilă a Sinelui tău autentic. Cealaltă jumătate a rămas 
în lumea nemanifestată, inconștientă, a fiinţei tale. Dacă 
vei unifica cele două jumătăţi complementare, vei putea 
regăsi unitatea divină! Este absolut imposibil să trăieşti 
această unitate la nivel fizic, adică să faci jumătatea 
invizibilă şi inconştientă la fel de vizibilă, să o 
materializezi şi să o reuneşti cu cealaltă jumătate. Căci o 
singură conştiinţă nu poate anima două corpuri; dacă ai 
dori să trăieşti în corpul tău esenţa jumătăţii tale 
complementare, ai muri. Corpul a devenit vizibil şi 
recognoscibil numai pentru că s-a separat de jumătatea 
sa complementară. Or, o unificare a celor două jumătăţi 
ar însemna în mod obligatoriu distrugerea corpului. Poţi 
totuşi să trăieşti în acest corp unitatea divină cu 
jumătatea ta complementară - într-o stare de conştiinţă! 
Altfel spus, poţi să-ţi lărgeşti conştiinţa până când ajungi 


să devii conştientă de inconştientul tău, să trăieşti 
conştient în tine jumătatea ta nemanifestată şi invizibilă, 
şi să realizezi astfel unitatea divină în conştiinţa ta. În 
timp ce corpul tău rămâne în lumea creată şi vizibilă, tu 
te poţi scufunda din nou în Sinele tău autentic de care te- 
ai separat, trăind astfel fericirea supremă, fiind una cu 
Dumnezeu! 

Tot ce a fost creat aspiră către reunificare. Fiecare 
fiinţă vie îşi caută jumătatea complementară pentru a se 
uni din nou cu ea. Formele pozitive masculine le caută pe 
cele negative feminine, şi invers. Această aspiratie, 
această dorinţă arzătoare a forţelor pozitive şi negative 
reprezintă însăşi structura de bază a materiei, sau cu 
alte cuvinte, materia nu ar putea exista fără această 
aspirație. Căci această dorinţă, această aspirație către 
fuziune, către identificarea cu Dumnezeu, creează forţa 
de atracţie între forţele pozitive şi cele negative, iar 
lumea întreagă este construită pornind de la această 
dorinţă de a regăsi starea divină primordială. Sursa 
tuturor forţelor din lumea manifestată este această 
aspirație. Natura o utilizează proiectând-o în corp sub 
forma energiei sexuale. 

Atâta vreme cât o creatură îşi va căuta jumătatea în 
exterior, în lumea vizibilă şi creată, ea nu va găsi 
niciodată unitatea, căci jumătatea sa complementară nu 
este separată de ea în exterior în lumea manifestată, ci 
în interior în ființa sa nemanifestată, în inconştientul 
său. Nicio creatură nu ar putea exista dacă nu ar avea 
cealaltă jumătate în lumea nemanifestată. Să luăm 
exemplul tău, copila mea. Contrariul a tot ceea ce eşti în 
partea ta conştientă, a tot ceea ce manifeşti, există în 
partea ta inconştientă, dar care îţi aparţine ţie, care ești 
tot tu. Nu îţi vei putea găsi jumătatea complementară în 
afară, de pildă într-un bărbat din carne şi oase, ci numai 
în partea inconştientă a Sinelui tău. Atunci când vei 
reuni în conştiinţa ta cele două jumătăţi ale Sinelui tău, 
vei regăsi starea de Nimic-Iotalitate, vei fi din nou 


identică cu Dumnezeu! 

După ce vei realiza această unitate în conştiinţa ta, 
aspiraţia arzătoare şi eternă care ţi-a animat fiinţa 
manifestată va fi împlinită, căci ea şi-a găsit jumătatea 
complementară şi a fuzionat cu ea, într-o unitate 
perfectă. Atunci, dorinţa sexuală din corpul tău va înceta 
odată pentru totdeauna. Atunci, vei fi completă în sine. 
Vei trăi atunci chiar aici, în timpul acestei existenţe 
terestre, experienţa stării divine, care include nemurirea, 
fericirea supremă, totul! Şi întrucât orice creatură este 
animată de aceeaşi unică FIINŢĂ, vei deveni - prin 
trezirea Sinelui tău autentic - identică cu Sinele autentic 
al tuturor ființelor vii. Vei ajunge la unitatea cu 
Dumnezeu, şi în acelaşi timp la unitatea cu întregul 
univers. Îţi vei eleva conştiinţa mai presus de corp, mai 
presus de fiinţa ta personală, şi vei trăi starea de 
conştiinţă cosmică, ce include totul. Vei simţi că eşti una 
cu „eul” fiecărei creaturi, cu întregul univers, cu 
Dumnezeu. Altfel spus, vei mânca din nou fructele 
arborelui vieţii! 

Vei părăsi astfel lumea efectelor pentru cea a 
cauzelor, lumea trecătoare pentru cea eternă, lumea 
creată pentru lumea creatoare şi împărăţia morţii pentru 
împărăţia vieţii. În acest fel, învierea ta în FIINŢA eternă 
va fi realizată. Aceasta este iniţierea! 

Ptahhotep a tăcut. Am recunoscut această unitate 
divină în profunzimea insondabilă a ochilor săi celeşti. 
Fericirea infinită, calmul şi pacea care emanau din ochii 
săi mi-au inundat sufletul. Am văzut în privirea sa 
realizarea adevărului suprem. 

M-a binecuvântat şi am ieşit. 


Cele douăsprezece perechi de calităţi gemene 
A doua zi m-am prezentat din nou în faţa lui 


Ptahhotep. 
— A sosit timpul să studiezi cele 12 perechi de 


calităţi gemene. Acesta va fi următorul tău exerciţiu. 
Probele iniţierii includ şi acest subiect. De aceea, fii 
foarte atentă şi impregnează-te cu ceea ce-ţi voi spune. 

La fel cum „a tăcea” şi „a vorbi” sunt cele două 
jumătăţi complementare ale aceleiaşi forţe, există 12 
perechi de virtuţi pe care va trebui să înveţi să le 
controlezi. De acum înainte nu vei mai petrece decât 
dimineţile la Templu. Apoi te vei întoarce la Palat şi te vei 
folosi de toate ocaziile pentru a trăi în societate. Intr- 
adevăr, este infinit mai simplu să controlezi aceste 
lucruri aici, în Templu, decât în mijlocul societăţii. Aici 
nu te afli în contact decât cu ceilalţi neofiţi, care, la fel ca 
şi tine, caută unitatea divină, sau cu preoţii şi preotesele 
care trăiesc deja în această unitate. In schimb, în lumea 
exterioară vei fi expusă la tot felul de tentaţii. Vei întâlni 
acolo oameni care sunt sclavii corpurilor lor şi care vor 
încerca să te influenţeze. Pericolul de a cădea este mult 
mai mare acolo. Dacă vei reuşi însă să controlezi toate 
aceste caracteristici în lumea exterioară, vei trece 
practic examenele iniţierii. 

Aceste 12 perechi sunt: 

a tăcea - a vorbi receptivitatea - rezistenţa la 
influenţele exterioare ascultarea - dominarea umilinţa - 
încrederea în sine rapiditatea ca de fulger - ponderaţia a 
accepta totul - a discerne prudenţa - curajul a nu avea 
nimic - a avea totul a nu fi ataşat de nimic - fidelitatea, 
loialitatea a te face remarcat - a trece neobservat 
disprețul faţă de moarte - respectul faţă de viaţă 
indiferența - iubirea 

Pământul trece astăzi printr-o perioadă în care 
oamenii egoişti şi dominați de corp tind să acapareze 
puterea. Tu ştii deja că oriunde se manifestă forţele 
negative, forţele pozitive trebuie să fie prezente în egală 
măsură, dar în planul nemanifestat. In timpul acestei 
perioade întunecate a pământului, fiii lui Dumnezeu - 
care manifestă legile divine ale detaşării - vor părăsi 
treptat planul terestru, pentru a se retrage pe un nivel 


spiritual, într-o lume nemanifestată. Dar ei vor continua 
să acţioneze în inconştientul oamenilor, căci ei vor 
reprezenta tocmai inconştientul umanităţii şi se vor 
manifesta în sufletul oamenilor aflaţi în plin proces de 
maturizare, născând acolo dorinţa de a fi liberi. 


Pe pământ, megalomania şi setea de putere a unor 
indivizi, la care se adaugă nemulţumirea în creştere a 
popoarelor reduse la statutul de sclavie vor da loc la 
lupte din ce în ce mai aprige de-a lungul mileniilor care 
vor urma. lar aceste milenii de lupte, în timpul cărora pe 
pământ vor domni avariţia, invidia, vanitatea, dorinţa de 
răzbunare, ura şi atâtea alte trăsături animalice ar 
spulbera de pe suprafaţa pământului tot ceea ce este 
frumos, bun, şi autentic, dacă providenţa divină nu ar fi 
prevăzut ca un grup de fiinţe umane legate între ele de 
spirit să lucreze sub conducerea fiilor lui Dumnezeu - 
care acţionează din planul spiritual - pentru a salva de la 
uitare cunoaşterea noastră secretă şi pentru a o 
propaga. La fel ca oricare altă planetă, pământul este 
ghidat de o energie spirituală elevată care se manifestă 
prin intermediul fiilor lui Dumnezeu într-o manieră 
adaptată pentru oameni. Aceeaşi forţă se manifestă şi 
printr-un grup de persoane iniţiate, care au devenit - 
mergând pe calea evoluţiei spirituale - egalii fiilor lui 
Dumnezeu. Toți lucrează pentru aceeaşi mare cauză: 
scoaterea pământului din întuneric, de sub dominaţia 
forţelor materiale şi infernale, din izolare, şi eliberarea 
lui. Fiecare Iniţiat ia parte la această muncă, şi aceasta 
va fi şi misiunea ta. 

Pentru a deveni un membru util acestei cauze, este 
necesar să controlezi perfect întreaga gamă a virtuţilor 
opuse. De aceea, va trebui să-ţi treci examenele în toate 
domeniile. 

Controlul virtuţilor înseamnă să ştii să utilizezi 
aceste calităţi Ja locul potrivit şi în momentul cel mai 
oportun. Aceeaşi calitate poate fi divină, dacă este 


utilizată la locul potrivit şi în momentul oportun, sau 
satanică, dacă este utilizată într-un loc şi într-un moment 
nepotrivite. Căci Dumnezeu nu creează decât ceea ce 
este Bun, Frumos şi Adevărat. Nu există caracteristici şi 
forțe malefice. Nu există decât caracteristici şi forțe 
prost utilizate! 

Ai aflat deja ce înseamnă „să taci” şi „să vorbeşti” cu 
discernământ. „A tăcea” este o calitate divină. Ea 
reprezintă o binecuvântare atunci când este utilizată Ja 
locul şi momentul potrivit. Dimpotrivă însă, dacă taci 
atunci când ar trebui să vorbeşti, spre exemplu atunci 
când ai putea salva cu un singur cuvânt pe cineva de la 
un mare pericol, această „tăcere” devine satanică. 

La fel, atunci când vorbeşti într-un loc şi la un 
moment nepotrivit, facultatea divină a „vorbirii” devine o 
„flecăreală” satanică. 

Să luăm cea de-a doua pereche de caracteristici. 
Una dintre ele, receptivitatea, este divină atunci când te 
deschizi faţă de tot ceea ce este superior - faţă de 
Bunătate, Frumuseţe şi Adevăr - faţă de Dumnezeu, 
lăsându-l pe El să acţioneze prin tine, receptându-i 
voinţa în Sine. Ea devine însă dezastruoasă şi satanică 
atunci când se transformă într-un caracter slab, 
incapabil să reziste în faţa influențelor exterioare. 

Celălalt aspect, rezistenţa în faţa influențelor 
exterioare, reprezintă acea facultate prin care fiinţa se 
opune cu o voinţă fermă în faţa influențelor joase. Dacă 
această rezistenţă se opune însă forţelor superioare, 
facultatea divină a „rezistenţei la influenţele din 
exterior” devine o „izolare satanică”. 

Orice membru care lucrează la marea operă 
datorează o ascultare deplină faţă de voinţa divină. 
Voința lui Dumnezeu se poate manifesta direct, prin 
intermediul Sinelui tău, sau prin alte persoane. Poţi 
recunoaşte voinţa divină atunci când, după ce ai 
examinat în profunzime tot ceea ce ţi se cere, eşti 
absolut sigură că aceasta corespunde convingerii tale 


cele mai profunde. Dumnezeu ne vorbeşte prin 
intermediul convingerilor profunde, iar noi îi datorăm o 
ascultare absolută. Supunerea în faţa cuiva împotriva 
propriilor noastre convingeri, din laşitate, teamă, 
eventual din „amabilitate” sau pentru avantaje materiale, 
deci pentru motive inferioare şi personale, echivalează 
cu a fi „servil”, deci satanic. 

„Dominarea” se referă la dăruirea unei părţi din 
propria forţă a voinţei, altor fiinţe, slabe şi ignorante. 
Iubirea universală trebuie să conducă la bunăstarea 
generală prin mobilizarea tuturor forţelor active ale 
popoarelor, dar fără a încălca dreptul oamenilor la 
autodeterminare. Cel care îşi impune voinţa celor din jur, 
fără iubire, încălcând dreptul acestora la 
autodeterminare, transformă această calitate divină a 
„dominării” într-o „tiranie” satanică. 

Noi trebuie să ne păstrăm „umilinţa” în faţa Sinelui 
suprem care ne animă, în faţa divinului din noi. Trebuie 
să fii conştientă de faptul că toate calităţile frumoase, 
bune şi autentice îi aparţin LUI, că persoana nu este 
decât un instrument al manifestării sale, un aparat prin 
care divinul se proiectează în această lume, dar nu este 
altceva decât un înveliş golit de substanţă. Va trebui să 
recunoşti în tine divinitatea care se manifestă 
pretutindeni în univers, FIINŢA eternă, şi să te supui cu 
umilinţă acestei divinităţi. Dimpotrivă, nu trebuie să te 
supui niciodată puterilor terestre sau infernale, nici să 
cazi în genunchi în faţa formelor materiale, căci atunci ai 
transforma umilinţa divină într-o „auto-umilire” satanică 
şi laşă, prin care ai răni divinitatea FIINȚEI eterne care 
te animă. 

Dacă doreşti să serveşti cu adevărat marele plan al 
mântuirii pământului, va trebui să nu uiţi niciodată că nu 
trăieşti şi nu lucrezi prin propriile tale forţe. Intreaga 
energie vine de la Dumnezeu şi toate forţele pe care le 
manifeşti provin de la Sinele tău superior, de la 
Dumnezeu. Aminteşte-ţi întotdeauna că persoana ta este 


o aparenţă. Adevărata ta fiinţă, unica realitate eternă din 
tine este Dumnezeu! Încrederea în sine este încrederea 
în Dumnezeul care locuieşte în inima ta, dar nu şi 
încrederea în persoana ta, în această aparenţă. 
„Increderea divină în sine” este indispensabilă oricărei 
activităţi creatoare şi reprezintă relaţia interioară cu 
Dumnezeu. Atunci când o persoană îşi imaginează însă 
că toate aceste calităţi şi toate aceste forţe îi aparţin ei - 
nu lui Dumnezeu - încrederea divină în sine se 
transformă în „infatuare” satanică. 

Un colaborator la marea operă trebuie să poată lua 
decizii cu o rapiditate comparabilă cu viteza fulgerului. 
Va trebui să înveţi să alegi fără nicio ezitare cea mai 
bună din posibilităţile existente. Pot apărea situaţii în 
care o singură secundă de întârziere poate reprezenta 
pierderea ireparabilă a unei ocazii unice. Dacă vei şti să 
acţionezi rapid, într-o stare de concentrare perfectă şi cu 
o prezenţă de spirit care transcende timpul, această 
rapiditate fulgerătoare a procesului de luare a deciziei va 
fi de sorginte divină. Dacă vei acţiona însă în grabă, fără 
să reflectezi la ce faci şi fără prezenţă de spirit, sau dacă 
îţi vei pierde puterea de concentrare, această „rapiditate 
fulgerătoare” divină se va transforma într-o „pripire” 
satanică. 

De aceea, va trebui să înveţi simultan şi ce este 
„ponderaţia” divină. Inainte de orice acţiune, este 
necesar să ştii să-ţi controlezi natura, şi cu multă 
răbdare, să aştepţi ca decizia să se „coacă” în tine. 
Pentru a recunoaşte voinţa lui Dumnezeu este de multe 
ori necesar să-ţi acorzi suficient timp pentru a lua decizia 
cea mai bună. Dacă însă această aşteptare durează prea 
mult şi nu conduce la nicio soluţie, „ponderaţia” divină 
se transformă într-o „nehotărâre” satanică. 

Un lucrător util în planul divin trebuie să înveţe să 
accepte tot ceea ce îi rezervă destinul. Nu 
circumstanţele exterioare sunt cele care îţi determină 
valoarea, ci gradul în care îl manifeşti pe Dumnezeu. 


Umilinţele acestei lumi nu pot reduce sau distruge 
valorile tale interioare. Dar nici laudele şi gloria 
lumească nu le pot amplifica. De aceea, va trebui să nu 
te laşi afectată de maniera în care te tratează cei 
ignoranţi, să rămâi cea care eşti, deopotrivă în umilinţă 
şi în glorie. Învață să fii mulţumită în toate împrejurările, 
să accepţi imperturbabil atât criticile cât şi elogiile. 
Indiferent dacă munca ta în planul divin îţi impune să 
trăieşti în sărăcie, sau dimpotrivă, să ocupi o poziţie 
importantă şi să dispui de o mare avere, va trebui să 
accepti ambele situaţii şi să le consideri ca fiind simple 
mijloace care servesc marii cauze. Niciuna nici cealaltă 
nu trebuie să-ţi poată schimba starea interioară. Atunci 
când „accepţi totul” în acest fel, manifeşti o calitate 
divină, dar trebuie să ştii să decizi - fără a te lăsa 
afectată în vreun fel - când trebuie să te aperi în 
calitatea ta de reprezentantă a legii divine în faţa 
insultelor şi a umilinţelor, şi în egală măsură, când 
trebuie să respingi cu modestie laudele. „Să accepţi 
totul” nu trebuie să degenereze niciodată într-o 
„indiferenţă” apatică sau într-o „lipsă de caracter” plină 
de laşitate. 

Alege întotdeauna ceea ce este mai bun, nu te 
mulţumi cu ceea ce este inferior. Învață să deosebeşti „ce 
este frumos de ce este urât”, „ce este bun de ce este 
rău”, „ce este adevărat de ce este fals” - ce este divin de 
ce este satanic. Pe planul divin nu ai nicio utilitate dacă 
nu dispui de un discernământ perfect. 

Dacă vrei să fii cu adevărat utilă, trebuie să fii 
capabilă „să te lupţi” din toate puterile tale. Cu spada 
adevărului, trebuie să lupţi împotriva umbrei erorii 
pentru a ajuta la instaurarea victoriei divinului pe 
pământ. Dar „lupta” nobilă şi curajoasă nu trebuie să 
degenereze într-o „dispoziţie belicoasă” constantă şi 
stupidă. 

Chiar dacă va trebui să te lupti deseori cu curaj, nu 
uita să o faci cu armele spirituale, pentru a aduce pacea 


pe pământ. Trebuie să lupţi pentru a reuni ceea ce a fost 
separat, despărţit, şi pentru a restabili pacea între 
combatanți. Iubirea de pace nu trebuie să se transforme 
niciodată într-o atitudine negativă, într-o „lipsă a dorinţei 
de a lupta” din laşitate sau comoditate. 

Dacă vrei să devii o membră utilă a marii opere de 
mântuire a pământului, va trebui să înveţi ce este 
„prudenţa”, dar va trebui să decizi de asemenea când şi 
în ce condiţii trebuie aplicată această calitate. 
„Prudenţa” te poate salva de mari pericole, de mult rău 
şi de sacrificii inutile. Lipsa încrederii în sine şi teama de 
a risca pot transforma însă această „prudenţă” divină 
într-o „slăbiciune” satanică. 

„Curajul” tău trebuie să fie de nezdruncinat. Nu 
trebuie să te temi de niciun pericol. Trebuie să faci faţă 
cu curaj tuturor dificultăţilor şi să răspunzi cu aceeaşi 
monedă tuturor atacurilor dirijate împotriva divinului, 
atunci când cauza impune acest lucru. Dar acest „curaj” 
divin nu trebuie să degenereze într-un „risc nebunesc, 
gata să te facă să-ţi frângi gâtul”. 

Cel care doreşte să colaboreze la marele plan divin 
trebuie să înveţe ce înseamnă „a nu poseda nimic”. 
Indiferent dacă misiunea ta presupune cea mai mare 
sărăcie sau cea mai mare bogăţie, fii întotdeauna 
conştientă de faptul că nimic nu îţi aparține ție, că totul 
îi aparține lui Dumnezeu, iar din această totalitate, tu 
primeşti ceea ce îţi este necesar pentru a-ţi îndeplini 
misiunea. La fel ca şi canalul care rămâne indiferent la 
cantitatea de apă care trece prin el, întrucât această apă 
nu-i aparţine, tu trebuie să consideri că tot ceea ce îţi 
oferă destinul provine de la Dumnezeu şi trebuie 
transmis mai departe. Nu-ţi fă niciodată griji în legătură 
cu mijloacele tale de subzistență. Vei primi întotdeauna 
ceea ce vei avea nevoie. Chiar dacă vei fi extrem de 
bogată, aminteşte-ţi în conştiinţa ta că nu posezi nimic. 
Această atitudine pozitivă divină nu trebuie să 
degenereze însă într-un „dispreţ faţă de lucrurile 


materiale”. Nu trebuie să-i ceri niciodată aproapelui tău 
să te întreţină dacă tu nu munceşti! 

Materia este şi ea o formă de manifestare divină. De 
aceea, va trebui să-i atribui materiei o valoare divină, să 
înveţi să o controlezi şi să dispui de ea. Învață arta de a- 
ţi procura lucrurile materiale de care ai nevoie pentru a- 
ţi îndeplini sarcinile pe pământ. Fii plenar conştientă de 
faptul că atâta vreme cât vei rămâne pe acest pământ, 
eşti nevoită să ai de-a face cu materia, şi nu vei putea 
rezista fără materie sau împotriva materiei. De aceea, 
este necesar să o poţi dobândi şi păstra, să o utilizezi şi 
să o controlezi corect. În caz contrar vei fi la mila 
puterilor terestre, sub controlul lor, şi nu îţi vei putea 
îndeplini misiunea în mod liber, într-o stare de 
independenţă. Ai grijă însă ca această calitate divină 
care îţi permite să controlezi materia să nu se 
transforme niciodată într-o sete de posesiuni materiale, 
de natură egoistă şi satanică. 

În calitatea ta de lucrătoare în slujba marii cauze, 
nu trebuie să te ataşezi de nimeni. Învață să recunoşti în 
orice om aspectele divine, cele pământeşti şi cele 
demoniace. Nu iubi niciodată persoana, dar iubeşte 
divinul din ea, tolerează ceea ce este pământesc şi evită 
ceea ce este demoniac. Dacă misiunea ta o cere, trebuie 
să părăseşti fără nicio ezitare fiinţa în cauză, oricât de 
mult ai iubi-o, căci nu trebuie să uiţi nicio clipă că cel 
care merită să fie iubit în ea este Dumnezeu, şi nu 
persoana. Persoana nu este decât un instrument prin 
care se manifestă Dumnezeu. De aceea, vei putea 
descoperi şi iubi aceleaşi manifestări în alte persoane. 
lubeşte-l pe Dumnezeu în toate fiinţele şi nu te ataşa de 
nimeni. Ai grijă totuşi ca această calitate să nu devină 
„lipsă de sensibilitate” şi „indiferenţă” faţă de aproapele 
tău. 

Pe de altă parte, va trebui să rămâi fidelă pe viaţă şi 
pe moarte faţă de cei în care ai recunoscut manifestarea 
divină. lubeşte-ţi maeştrii şi iubeşte-i pe toţi participanţii 


la cauza divină, căci în ei il poţi recunoaşte pe 
Dumnezeu. Rămâi fidelă lui Dumnezeu prin intermediul 
lor, căci nu iubeşti persoana lor decât în calitate de 
instrument divin. In acest fel, respectul şi loialitatea pe 
care le vei arăta maeştrilor şi colaboratorilor tăi nu se 
vor transforma niciodată în adoraţie sau într-un „cult al 
personalităţii”. 

Dacă doreşti să fii utilă marii cauze, va trebui să 
înveţi arta de a-ţi controla propria persoană şi de ao 
folosi în public ca pe un instrument ascultător. Va trebui 
să fii capabilă să-ţi pui în valoare - în faţa unui grup de 
persoane - talentele şi facultăţile spirituale, să le aduci la 
apogeu, astfel încât să manifeşti prin corpul tău spiritul 
tău elevat, indiferent dacă este vorba de felul în care 
stai, de mişcările mâinilor tale, de expresia ochilor tăi, de 
cuvintele tale prin care convingi grupul să se adune sub 
influenţa ta, elevându-l apoi pe un nivel superior. Va 
trebui aşadar să apari în public fără ruşine şi fără 
complexe, pentru a face dovada spiritului tău prin 
intermediul personalităţii tale. Dar această calitate nu 
trebuie să trezească în tine demonul vanităţii şi nu 
trebuie să se transforme în suficienţă prin utilizarea 
darurilor primite de la Dumnezeu în scopuri deşarte. 
Chiar dacă publicul te aplaudă, păstrează veşnic viu în 
conştiinţa ta gândul că aceşti oameni nu au fost cuceriţi 
de persoana ta, care nu este altceva decât un înveliş gol, 
ci de Dumnezeu care s-a manifestat prin intermediul 
învelişului tău terestru. 

Dacă atunci când exersezi arta de „a te arăta în 
public” reuşeşti nu cazi pradă vanităţii, nu te va deranja 
în niciun caz să treci neobservată atunci când îţi 
îndeplineşti alte sarcini. Dacă situaţia o impune, va 
trebui să nu îţi afişezi calităţile, rămânând în anonimat şi 
topindu-te în mulţime. Această „rămânere în umbră”, 
plină de modestie, nu trebuie să se transforme însă într-o 
subestimare de sine, nici în autodistrugere. Demnitatea 
umană trebuie să trăiască veşnic în inima ta. 


Pentru a putea participa cu adevărat la planul divin, 
va trebui să dovedeşti că nu te temi de moarte. 
Convingerea ta profundă trebuie să fie că moartea nu 
există. Atunci când corpul se uzează, Sinele renunţă la 
el. Sinele este o ramură a arborelui vieţii, este Viața 
însăşi, iar viața este nemuritoare. Dacă te-ai identificat 
cu viața în conştiinţa ta, vei şti să faci faţă morţii - dacă 
misiunea ta îţi impune să treci printr-un pericol mortal - 
fără teamă şi cu disprețul cel mai perfect în faţa ei. Dar 
acest „dispreţ faţă de moarte” nu trebuie să se 
transforme niciodată într-o subestimare a vieţii, într-un 
„dispreţ faţă de viaţă”. 

Trebuie să preţuieşii viața mai presus de orice. 
Viaţa este Dumnezeu. În tot ceea ce trăieşte, cea care se 
manifestă este FIINŢA eternă. De aceea, nu trebuie să te 
expui niciodată pericolului fără motiv. Apreciază Viaţa 
din corpul tău, trăieşte-o cu bucurie. Dar ai grijă ca 
această bucurie să nu devină un scop în sine, 
degenerând în „senzualitate”. 

Va veni apoi proba cea mai dificilă, cea a „iubirii” şi 
a „iubirii crude”, sau „indiferenţa”. Această ultimă 
pereche de caracteristici gemene reprezintă deja pe 
pământ o unitate inseparabilă. De fiecare dată când 
manifeşti o jumătate, cealaltă jumătate se manifestă 
automat. 

Va trebui să renunţi complet la punctul de vedere 
personal, la înclinațiile şi la sentimentele tale personale. 
lubeşte Ja fel cum iubeşte Dumnezeu, iubeşte totul, fără 
distincţie şi fără discriminare! lubeşte în unitatea 
FIINȚEI eterne. Precum soarele care străluceşte şi îi 
încălzeşte pe toţi cu razele sale, pe cei frumoşi ca şi pe 
cei urâţi, pe cei buni ca şi pe cei răi, pe cei care respectă 
adevărul ca şi pe cei mincinoşi, la fel va trebui să iubeşti 
şi tu: fără a face distincţii între cei frumoşi şi cei urâţi, 
între cei buni şi cei răi, între cei care respectă adevărul 
şi cei mincinoşi. lubirea divină supremă este iubirea 
perfect imparţială! Faptul că cineva este frumos sau 


urât, bun sau rău, corect sau incorect, trebuie să-ţi 
rămână complet indiferent. Va trebui să-i iubeşti pe toţi 
cu aceeaşi iubire. Va trebui să înveţi că frumuseţea nu 
există fără urâţenie, că bunătatea nu există fără răutate, 
că adevărul nu există fără minciună. De aceea, va trebui 
să-i iubeşti pe toţi în egală măsură. Va trebui să înţelegi 
că frumuseţea şi urâţenia, bunătatea şi răutatea, 
adevărul şi minciuna, nu sunt decât imagini 
complementare ale /nefabilului pe care, pentru a-l putea 
exprima, noi l-am numit „Dumnezeu”. 

Dacă emani perfect imparţial şi complet această 
iubire către toate fiinţele vii, iubirea nu mai are nimic 
comun cu înclinațiile tale personale. Atunci, fiecare lucru 
este privit din punctul de vedere al totalităţii. Dacă 
interesul general diferă de anumite interese personale, 
va trebui să aperi fără nicio ezitare interesul general, 
fără să ţii cont de cele individuale. Dar această lipsă de 
consideraţie faţă de interesele personale trebuie să 
derive numai din iubirea universală divină, şi nu dintr-o 
antipatie personală. 

Trebuie să-ţi manifeşti însă şi iubirea impersonală 
pentru aproapele tău (adică detaşarea completă de el), 
atunci când, spre exemplu, sufletul său nu poate fi salvat 
decât cu preţul bunăstării sale pământeşti, chiar dacă 
această fiinţă îţi este foarte apropiată. Trebuie să fii o 
spectatoare indiferentă în faţa pericolelor prin care trec 
cei care îţi sunt apropiaţi, iar dacă ei nu reacţionează la 
măsurile obişnuite, nu ai dreptul să intervii prin forţa ta 
spirituală, prin hipnoză sau mijloace magice, dacă 
mântuirea sufletului lor depinde de această experienţă 
dureroasă. Este mai bine ca cineva să se ruineze 
material sau fizic, ori chiar să moară, decât să îşi piardă 
sufletul. În toate cazurile, trebuie să încerci tot ce-ţi stă 
în puteri pentru a-i salva sufletul. La fel ca şi Dumnezeu, 
care nu se amestecă niciodată în treburile oamenilor, 
lăsându-le libertatea propriilor lor decizii, va trebui să-ţi 
laşi şi tu aproapele să acţioneze aşa cum doreşte, fără să- 


l forţezi niciodată să facă ceva ce nu doreşte. Serviciile 
pe care i le aduci trebuie să ţină seama de mântuirea 
sufletului lui, nu de bunăstarea sa materială şi fizică. Pe 
de altă parte, această iubire divină nu trebuie să devină 
prea dură, transformându-se astfel în „lipsă de 
sensibilitate” şi nu trebuie să refuzi niciodată dintr-o 
„antipatie” personală pe cel pe care poţi să-l ajuţi prin 
mijloace lumeşti. 

Acestea sunt probele cele mai dificile, căci va trebui 
să te detaşezi de sentimentele tale personale şi să 
acţionezi ca şi cum acestea nu ar exista. Numai după ce 
vei controla perfect primele 11 perechi de calităţi 
gemene vei putea recunoaşte suficient de clar vocea lui 
Dumnezeu, cu o certitudine atât de mare încât chiar şi în 
cazurile cele mai dificile să ştii ce trebuie sau ce nu 
trebuie să faci din iubire divină. 

Începând din acest moment nu te vei mai putea 
înşela niciodată, căci vei deveni iubirea însăşi! lar 
iubirea nu poate acţiona decât din iubire. Nu vei mai 
avea atunci altceva de făcut decât să îţi emani Sinele, să 
fii Sinele, şi întregul univers va străluci în tine. Vei 
deveni atunci divină, iar conştiinţa ta va deveni identică 
cu Dumnezeu! Vei ieşi astfel din împărăţia arborelui 
cunoaşterii binelui şi răului, deci a arborelui morţii, în 
care totul pare să fie separație, şi te vei întoarce în 
împărăţia arborelui vieţii, a unităţii divine. Vei mânca din 
nou din fructele arborelui vieţii şi vei putea dărui aceste 
fructe celor care te vor urma, pentru ca toţi să poată 
reveni la această unitate a vieții nepieritoare şi eterne, la 
FIINŢA eternă, la Dumnezeu! 


O, reprezentant al lui Dumnezeu! Niciodată nu voi 
uita cuvintele tale! Ele sunt atât de profund înscrise în 
sufletul meu încât m-am identificat cu sensul lor. Ele au 
trecut în sângele meu, în măduva oaselor mele. Această 
învăţătură a făcut din mine o fiinţă diferită. 

Dar va trebui să aplic de acum înainte toate acestea, 


pentru a le realiza. 
Leii 


A doua zi era o mare zi de sărbătoare. 

Ca de obicei, Menu m-a îmbrăcat, mi-am încălţat 
sandalele aurite, după care am intrat în salonul meu de 
recepţie, unde mă aşteptau doamnele de la Curte, Roo- 
Kha, primul ministru, şi cei doi purtători ai bijuteriilor. 
Roo-Kha a avansat ceremonial către cei doi purtători şi a 
deschis cufărul. Prima doamnă de la Curte, care era 
guvernanta mea oficială, a scos din el un magnific colier 
de aur, după care s-a îndreptat solemn către mine şi mi l- 
a pus pe umeri. La fel de solemn, mi-a fixat pe cap 
diadema cu capul de şarpe, apoi brăţările pentru mâini şi 
cele pentru glezne. Stăteam în picioare, nemişcată ca o 
statuie, plină de demnitate. Mă comportam într-o 
manieră ireproşabilă, dar mi-ar fi plăcut să-l trag de 
barbă pe Roo-Kha, care continua să mă privească 
impertinent. Nu era un om rău. Avea şi el puţin sânge de 
fiu al lui Dumnezeu care îi curgea prin vene. Era foarte 
inteligent şi putea citi gândurile şi inimile celor din jur, 
dar nu utiliza prea des acest dar. Atunci când se înclina 
în faţa mea, nu o făcea cu respectul pe care îl datorează 
un cancelar reginei sale, ci ca un bărbat în faţa 
frumuseţii feminine, după care continua să mă privească 
cu nesaţ. Şi asta în condiţiile în care ştie că îi pot citi 
perfect gândurile şi sentimentele! Mi-am amintit însă de 
cuvintele lui Ptahhotep: „Fiecare fiinţă este animată de 
dorinţa de a regăsi unitatea divină. Principiul masculin 
caută principiul feminin, iar principiul feminin caută 
principiul masculin. Aceasta este atracţia între cele două 
forme de manifestare ale forţelor creatoare...”, şi l-am 
înţeles pe Roo-Kha. Această forţă este activă în el şi nu 
este vina lui că mă găseşte pe gustul lui. Aceasta este 
explicaţia impertinenţei lui. Fără această forţă, probabil 
că nici nu m-ar privi. În străfundurile sufletului, nu sunt 


chiar atât de supărată că îmi admiră frumuseţea... 


După ce s-a încheiat ceremonia de îmbrăcare, 
doamnele de la Curte şi Roo-Kha mă însoțesc la faraon. 
Ah! Tata este atât de frumos în tunica lui ceremonială! 
Pare un zeu încarnat! Ne îndreptăm împreună către 
carele care ne aşteaptă în faţa palatului. Trebuie să 
inaugurăm un edificiu. 

Tata şi cu mine ne urcăm în carul de aur tras de lei, 
iar tata ia frâiele din mâinile servitorului. Mă ducea cu el 
în carul lui încă de când eram mică. Ştiam să mă ţin în 
picioare alături de el, iar el îmi explica cum pot fi 
compensate  zdruncinăturile carului prin mişcările 
elastice ale corpului. Trebuia să-mi menţin corpul 
complet relaxat pentru a putea urma mişcările carului. 
Atunci când zdruncinăturile deveneau prea sacadate, 
stăteam pe vârfurile picioarelor, având grijă ca genunchii 
şi întregul corp să fie suficient de suple pentru a face 
mişcările compensatorii. 

Aceste plimbări cu carul îmi plăceau nespus. La 
început ne amuzam amândoi de neîndemânarea mea. 
Tata lăsa leii să meargă mai întâi încet, apoi îi punea la 
galop. Când începeau însă să fugă, eram atât de 
zdruncinată încât mi se făcea teamă. În loc să-mi păstrez 
corpul suplu, mă crispam toată şi mă agăţam de mâinile, 
de tunica şi de centura lui tata, care râdea din toată 
inima. Cu o răbdare infinită, el îmi explica din nou şi din 
nou cum trebuie să stau ca să nu cad. In cele din urmă 
am învăţat să execut mişcările corecte, şi fără să mă mai 
agăţ de tata sau de car, am reuşit să stau dreaptă şi 
liniştită pe vârfurile picioarelor. 

Era minunat să pot să stau astfel alături de tata, 
sigură şi aparent nemişcată în carul care se zdruncina 
din toate încheieturile. Am făcut de multe ori curse pe 
distanţe lungi. Ce sentiment extraordinar să fii dus de 
leii în galop! De altfel, aceştia erau fericiţi de 
posibilitatea de a alerga în aer liber, şi radiau de fericire, 


la fel ca şi tata sau ca mine. Aceste curse m-au ajutat să- 
mi modelez un corp musculos şi suplu, ca şi cum aş fi 
participat la lupte. Chiar şi cei mai mici muşchi erau puşi 
la treabă şi trebuiau să reacționeze corect la mişcările 
carului. Era un dans constant, deşi din exterior rămânea 
invizibil; aş putea spune că solul dansa sub picioarele 
noastre, nu noi. 

Când am împlinit vârsta de 14 ani, tata m-a învăţat 
să conduc leii. Ce sentiment fabulos să pot ţine în 
mâinile mele aceste animale enorme şi magnifice! Aveau 
o sensibilitate atât de mare încât reacţionau chiar şi la 
cea mai mică expresie a voinţei mele, chiar fără să o 
traduc printr-o mişcare a frâielor. Niciodată însă tata nu 
m-a lăsat singură cu leii, şi mai ales fără leul meu favorit, 
care mă iubea atât de mult încât era chiar gelos! Leii 
sunt foarte independenţi, şi numai un lIniţiat îi poate 
controla perfect. Sper că atunci când voi fi o Iniţiată îi 
voi putea conduce singură! 

Deocamdată, ne-am îndreptat către sărbătoarea 
oficială. Tata conducea leii calm, iar eu stăteam alături 
de el în calitatea mea de consoartă regală. Eram atât de 
mândră de tata. Era încă tânăr, puternic şi de o 
frumuseţe izbitoare. Corpul şi faţa sa emanau - mai ales 
în asemenea momente, când controla animalele - o 
putere a voinţei şi o facultate de concentrare cu totul 
ieşite din comun. Ridicat pe vârfurile picioarelor, el 
absorbea cu corpul său toate zdruncinăturile carului şi 
părea perfect imobil, ca şi cum ar fi fost zeul soarelui. 

Am ajuns la destinaţie şi plictisitoarea ceremonie a 
început. Nu-mi plăceau deloc aceste sărbători oficiale. 
Era întotdeauna acelaşi lucru. O mulţime imensă, soldaţi 
care defilau, nobilimea, şi în tot acest timp care mi se 
părea interminabil, trebuia să stau nemişcată şi să 
privesc până când totul se termina, după care trebuia să 
mă întreţin amabil cu demnitarii şi să detectez toate 
gândurile ipocrite şi stupide din spatele expresiilor lor, 
care doreau să mă flateze şi să-mi arate supunere. Din 


fericire, printre toţi aceşti falşi curtezani care nu doreau 
decât să-şi satisfacă setea de putere şi vanitatea, mai 
existau câţiva colaboratori loiali tatei şi lui Ptahhotep. De 
pildă, exista un ofiţer a cărui emanaţie era atât de pură 
şi de frumoasă încât părea înconjurat de vapori de aur. L- 
am întrebat în şoaptă pe tata: 

— Cine este? 

— Numele lui este Thiss-Tha, mi-a murmurat el. Este 
de puţin timp ofiţer, dar are nişte calităţi atât de 
remarcabile, după cum poţi constata din aura sa, încât 
vreau să îl fac comandant. 

Aceste ceremonii erau întotdeauna la fel. Singurul 
care diferea era locul în care eram aşezaţi: terasa 
palatului, marea tribună, piaţa din faţa Templului. Uneori 
ne duceam la câte un edificiu care trebuie inaugurat, 
alteori sărbătoream victoria împotriva unei ţări duşmane. 
Luam de asemenea parte la sărbătoarea recoltei şi la tot 
felul de sărbători religioase ale Templului... care nu-mi 
plăceau deloc, îndeosebi din cauza ignoranței maselor, 
care nu aveau nicio idee despre semnificaţia lor şi care, 
în loc să-L. adore pe Dumnezeu sub diversele forme ale 
manifestării Sale, reprezentate de imaginile simbolice, 
adorau simbolurile propriu-zise. 

In sfârşit, sărbătoarea s-a terminat, şi am putut să 
ne întoarcem acasă şi să redevenim noi înşine. 

A, nu! Nu mi-ar plăcea să fiu faraon! Treburile ţării 
nu mă interesau deloc. Potrivit legii, eu eram 
moştenitoarea tronului. Dar tata nu mi-a vorbit şi nu m-a 
pregătit pentru rolul de faraon. Ştiam că tata şi 
Ptahhotep se puteau ridica deasupra timpului. Ei puteau 
vedea trecutul şi viitorul ca şi cum ar fi văzut prezentul. 
Această facultate începea să se trezească şi în mine: 
întrezăream deja anumite frânturi de viitor. Dar ori de 
câte ori doream să-mi văd propriul viitor, o ceaţă deasă 
îmi întuneca viziunea. Tata îmi cunoştea viitorul şi 
întrucât nu mă trata ca pe o co-regentă, am presupus în 
mod natural că nu voi ajunge niciodată faraon. Era un 


presentiment pe care îl aveam de multă vreme. În mod 
paradoxal, nu vedeam nici imagini din viitor în care aş fi 
ajuns preoteasă la Templu. Nu vedeam decât ceaţă... 

După acest gen de activităţi eram întotdeauna 
fericită să mă reculeg la Templu. Acolo mă simţeam bine, 
în atmosfera sa pură şi spirituală. 


Exerciţii de telepatie 


Într-o zi, Ptahhotep m-a convocat pentru seara 
respectivă. Când m-am prezentat în faţa lui, mi-a spus: 

— Până acum ai trecut cu bine de testele 
pregătitoare, aşa că poţi încerca să intri în contact 
spiritual cu oricine doreşti. Aceste exerciţii reuşesc cel 
mai bine după apusul soarelui, căci razele soarelui au o 
acţiune care stimulează centrii nervoşi şi glandele care 
slujesc manifestarea corporală a spiritului şi care fixează 
conştiinţa în materie. Razele soarelui se opun 
manifestărilor spirituale. După apus, soarele încetează să 
mai acționeze în această direcţie, conştiinţa se 
eliberează de influenţa anumitor centri nervoşi şi se 
poate înălța către spirit. Tocmai atunci, fiinţele vii doresc 
să doarmă. De altfel, „dormitul” nu înseamnă altceva 
decât retragerea conştiinţei din corpul fizic pentru a 
pătrunde în domeniul spiritului. lar cum majoritatea 
oamenilor nu pot încă să atingă conştient nivelele 
inferioare de conştiinţă, ei îţi pierd cunoştinţa şi adorm. 
Prin practică, îţi vei putea dezvolta rezistenţa nervilor 
astfel încât să rămâi conştientă şi pe planul inferior. În 
acest fel, centrii nervoşi şi cerebrali care rămân în 
repaus în timpul zilei se activează şi pot absorbi şi 
transmite vibraţiile spiritului, ale Sinelui. Acesta este 
momentul în care vei putea stabili un contact la distanţă, 
adică un contact telepatic. Aşa se explică de ce 
începătorii practică aceste exerciţii după apusul soarelui, 
pentru a nu fi nevoiţi să suporte influenţa acestuia. Mai 
târziu, ei reuşesc să stabilească asemenea contacte 


telepatice la orice oră din zi sau din noapte. 

La fel ca în cazul exerciţiilor de concentrare, atenţia 
trebuie  focalizată asupra unui singur gând. 
Concentrează-te în întregime asupra persoanei cu care 
doreşti să intri în contact. Te poţi ajuta în acest scop de 
forţa imaginaţiei tale: imaginează-ţi-o în faţa ta, în 
mintea ta, cum arată silueta ei, faţa ei, ochii, imaginează- 
ţi că eşti una cu ea şi că ea este una cu tine, până când 
capeţi sentimentul că mâinile ei sunt mâinile tale, că 
trupul ei este trupul tău, până când te identifici perfect 
cu ea. Când ai atins această stare, gândeşte-te într-o 
manieră clară şi concentrată la mesajul pe care doreşti 
să i-l transmiţi. Gândeşte-te la el conştientă de faptul că 
tu eşti persoana în cauză, care gândeşte gândul 
respectiv în interiorul fiinţei tale. 

Acest exerciţiu se împarte în trei faze: mai întâi, vei 
începe prin a exersa în prezența persoanei cu care 
doreşti să stabileşti contactul telepatic, în timp ce 
persoana în cauză se concentrează asupra ta. 

Mai târziu, poţi trece la executarea exerciţiului de la 
distanţă, la un moment prestabilit, fiecare din voi ştiind 
că celălalt se concentrează asupra sa. 

În cea de-a treia fază va trebui să stabileşti un 
contact la distanţă fără ca celălalt să fie avertizat. Cele 
trei faze alcătuiesc partea pozitivă (sau activă) a 
exerciţiului telepatic, când tu eşti cea care doreşte să 
transmită ceva. Jumătatea negativă (sau pasivă) a 
exerciţiului constă în a putea să receptezi şi să înţelegi 
tu însăţi o comunicare telepatică. Această parte este 
alcătuită şi ea tot din trei faze: cea în care tu te pui într-o 
stare de receptivitate şi de „vid” în prezența persoanei 
de la care doreşti să primeşti un mesaj; cea în care 
primeşti mesajul singură, dar la un moment convenit 
dinainte, deci în care ştii când şi cine urmează să se 
concentreze asupra ta; şi în sfârşit, cea în care vei putea 
recepta toate mesajele telepatice fără a şti cine şi când 
se concentrează asupra ta. 


Cu timpul îţi vei dezvolta atât de bine această 
facultate telepatică încât vei putea reacţiona instantaneu 
la orice mesaj telepatic, emis de oricine şi în orice 
moment. Oricare ar fi ocupaţia ta, vei simţi când cineva 
se concentrează asupra ta şi îi vei auzi vocea în interiorul 
tău. Pe un nivel încă şi mai înalt de transmisie telepatică 
nu numai că vei auzi vocea persoanei, dar vei putea chiar 
vedea imaginea ei. Silueta, faţa, dar mai ales ochii ei îţi 
vor apărea în faţă, ca şi cum ar fi vorba de o viziune 
onirică, de un vis. Atunci când vei atinge acest nivel, 
lanţurile materiei - corpul fizic - nu îţi vor mai părea atât 
de grele, iar starea de izolare în care te afli va fi 
considerabil redusă. Altfel spus, te vei putea bucura de 
libertatea spiritului chiar în interiorul corpului fizic. 

Aşadar, legătura telepatică poate fi stabilită cel mai 
uşor noaptea, când conştiinţa este mai puţin preocupată 
de gânduri, când omul este mai puţin izolat şi mai pasiv, 
iar radiaţia ta telepatică are şanse mai mari de a-i atinge 
centrii nervoşi. Din păcate, la majoritatea oamenilor 
aceşti centri nervoşi sunt atât de adormiţi, atât de puţin 
dezvoltați, încât este necesară o acţiune de concentrare 
foarte intensă pentru ca ei să reacționeze. Le poţi 
transmite mesajul tău inclusiv în timpul somnului, caz în 
care te vor visa şi vor primi comunicarea ta sub forma 
visului. Practica îţi va dezvălui toate legile telepatiei. Vei 
ajunge să-ţi dai seama imediat dacă cineva este ocupat şi 
vei învăţa să te izolezi de gândurile altora dacă te 
concentrezi asupra altui aspect. Numai începătorii se 
deranjează între ei! 

Vei face aceste exerciţii în fiecare seară, sub 
ghidarea mea. Să trecem aşadar la practică. Aşează-te în 
faţa mea, cu ochii închişi, şi încearcă să-mi transmiţi un 
gând. 

M-am aşezat în faţa lui Ptahhotep şi m-am 
concentrat asupra Lui. Mi-am imaginat că sunt 
Ptahhotep, până când am simţit că mâinile, picioarele şi 
trupul meu erau una cu ale sale. Apoi m-am concentrat 


asupra următorului gând: „Eu, Ptahhotep, mă voi ridica 
şi voi mângâia părul acestei sărmane creaturi - adică 
părul meu”. Am emis acest gând deoarece din mâinile lui 
Ptahhotep emana o forţă uluitoare, iar eu eram 
întotdeauna fericită atunci când îşi punea mâinile pe 
capul meu. 

O secundă mai târziu, Ptahhotep s-a ridicat, şi-a pus 
mâna pe capul meu şi mi-a mângâiat părul. Reuşisem să 
mă concentrez perfect, chiar dacă Ptahhotep putea să-mi 
citească întotdeauna gândurile, chiar şi fără ajutorul 
unui contact telepatic. 

— Bine, mi-a spus el, surâzând. Nu ţi-am citit gândul 
numai pentru că pot să ţi-l citesc oricând, ci pentru că te- 
ai concentrat corect. Până şi leul tău ar fi simţi ce doreşti 
de la el. 

— Leul meu, Părinte al sufletului meu, asta o cred... 
Dar o fiinţă umană? 

— Răbdare, copila mea. Cu timpul, vei reuşi. Să 
încercăm acum invers: eu am să-ţi transmit acum un 
gând. Goleşte-ţi aşadar mintea şi fii receptivă. 

Ptahhotep s-a aşezat, iar eu am făcut ce mi-a spus. 
Aproape imediat, am auzit în sinea mea vocea lui, ca şi 
cum ar fi venit din inima mea: „După ce vei dobândi un 
control suficient de bun asupra celor 12 virtuţi gemene, 
îţi voi dezvălui ultimele secrete de dinainte de iniţiere”. 

Am deschis ochii şi, plină de bucurie, l-am întrebat: 

— Deci sunt pregătită pentru iniţiere? 

Ptahhotep mi-a zâmbit: 

— Întrucât ai auzit mesajul meu, înseamnă că eşti 
pregătită. Mai trebuie însă să-ți  perfecţionezi 
autocontrolul. 

M-am ridicat, m-am repezit la gâtul lui şi i-am 
aplicat câteva săruturi sonore pe obraji. Ptahhotep m-a 
îmbrățişat la rândul lui şi mi-a spus, râzând: 

— Păi, aşa ştii tu să te controlezi? Nu ai putut 
rezista deloc efectului unităţii spirituale. Ai trăit uniunea 
spiritului nostru comun, sursele de energie au pus 


stăpânire pe corpul tău, iar acum acesta doreşte să ia 
parte şi el la bucuria unităţii. Dar nu uita: ceea ce este 
divin la nivelul spiritului, deoarece corespunde legilor 
spiritului, devine satanic la nivelul materiei, deoarece 
aici corespunde legilor materiei. Unitatea în spirit este 
posibilă, unitatea la nivelul corpului nu este; două 
corpuri nu pot fi simultan în acelaşi loc. Nostalgia 
unităţii paradisiace care îi animă pe oameni îi face să-şi 
unească trupurile şi să alunece către sexualitate. Natura 
se foloseşte de această dorinţă şi o aplică pentru a 
asigura  procreaţia şi  perpetuarea speciei. Marea 
decepţie vine din faptul că sexualitatea nu poate crea 
unitatea. Ceea ce explică de ce fiinţele vii, pe lângă 
faptul că se simt golite de energie, se simt inclusiv triste 
după consumarea unei relaţii sexuale. Căci sufletul 
rămâne nesatisfăcut, dorinţa sa arzătoare de a regăsi 
unitatea paradisiacă rămâne la fel de puternică, iar 
natura exploatează această sete de nepotolit pentru a-şi 
asigura descendența. De aceea, ar fi de dorit să nu laşi 
niciodată această dorinţă de unitate să-ți pătrundă 
corpul într-o manieră necontrolată. Eu sunt perfect 
înarmat pentru a rezista în faţa frumuseţii tale perfecte, 
dar există bărbaţi mai tineri şi mai puţin experimentati, 
care nu ţi-ar putea rezista dacă le-ai sări la gât! Dar în 
acest caz, degeaba îţi dau sfaturi, a adăugat Ptahhotep, 
căci experienţele îţi lipsesc. Şi tocmai acestei lipse de 
experienţă îi datorez eu această declaraţie de iubire atât 
de arzătoare! 

— Părinte al sufletului meu, am spus eu, tu nu mă 
doreşti, nu-i aşa? 

Ptahhotep a zâmbit: 

— Nu, copila mea, nu te doresc. Atâta vreme cât mă 
îmbrăţişezi pe mine, totul este în ordine. Dar atunci când 
vei avea de-a face cu alţi bărbaţi, ar fi bine să fii extrem 
de prudentă. Cu cât te vei înălța mai mult din punct de 
vedere spiritual, cu atât mai irezistibilă va fi vibrația ta. 
Nici măcar nu va mai trebui să te apropii atât de mult de 


o persoană pentru a-i transmite această forţă de atracţie. 
De aceea, fii prudentă şi ai grijă să nu provoci pierzania 
bărbaţilor! 

— Tată, crezi că nu sunt suficient de bine pregătită 
din punct de vedere spiritual? Ai văzut că îmi fac bine 
exerciţiile. Mentuptah este şi el foarte mulţumit de mine. 
Imi pot controla corpul şi centrii nervoşi într-un grad 
destul de ridicat. Am reuşit la toate testele pregătitoare! 

— Ştiu, mi-a răspuns Ptahhotep, din punct de vedere 
spiritual te-ai trezit şi ai atins controlul asupra corpului 
tău. Dar îţi lipseşte prudenţa în domeniul fizic. Nu ai 
închis această poartă, şi nu pentru că nu ai putea, ci 
pentru că nu doreşti întotdeauna. Nu îţi protejezi 
suficient corpul împotriva  înaltelor frecvenţe ale 
vibratiilor spirituale, iar acest lucru reprezintă un pericol 
constant pentru centrii tăi nervoşi. Atunci când energia 
ta spirituală pătrunde în corp, tu conduci această 
frecvenţă înaltă, fără să o transformi, către centrii 
nervoşi inferiori, iar acest lucru riscă să-ţi ardă şi să-ţi 
distrugă centrii nervoşi superiori cei mai rafinaţi. Ar fi 
păcat pentru aceste instrumente atât de subtile. Ai un 
autocontrol perfect, atunci când doreşti. Dar de foarte 
multe ori, laşi frâiele din mână dintr-un simplu 
entuziasm. Uneori, nu vrei să te autocontrolezi. De 
aceea, fii vigilentă, copila mea, fii întotdeauna foarte 
vigilentă! 

O, Ptahhotep, mare maestru! Tu vedeai deja ceea ce 
urma să se întâmple şi încercai să mă salvezi! Dar nici 
cel mai bun dintre sfaturi nu poate transforma ignoranţa 
în experienţă. Echilibrul meu interior nu era încă stabil, 
autocontrolul meu lăsa de dorit, şi numai experienţele 
dureroase ar fi putut să-mi restabilească acest echilibru. 


Viitorul 


S-a deschis astfel o lungă perioadă din viaţa mea, în 
care mi-am examinat fiecare gând, fiecare cuvânt, fiecare 


acţiune. Am reflectat şi m-am observat ca să ştiu dacă 
manifest cu adevărat divinul în locul şi la momentul 
oportun, încercând să nu fiu niciodată satanică. Această 
stare de vigilenţă şi de observare de sine constantă m-a 
ajutat să descopăr cât sunt încă de indisciplinată, de 
spontană, de senzuală, adică într-un cuvânt: cât sunt încă 
de personală. Oare cât timp îmi va mai fi necesar încă 
pentru a nu mă mai lăsa dusă de pasiuni, pentru a nu mă 
mai identifica cu impresiile mele exterioare, pentru a-mi 
controla perfect toate energiile fizice, psihice şi 
spirituale? 

În această perioadă a pregătirii mele în vederea 
iniţierii nu mă duceam la Templu decât dimineaţa. După 
exerciţiile fizice şi psihice mă întorceam la palat. După- 
amiezele luam parte la viaţa publică şi oficială. Excursiile 
cu barca şi cu carul alternau cu diferite călătorii şi 
vernisaje, ale tuturor clădirilor mai deosebite care se 
construiau. Toate acestea mă plictiseau teribil. Asta nu 
înseamnă însă că nu îmi plăcea să fiu în societate! Imi 
plăcea să fiu în contact cu oamenii, dar numai cu cei care 
îmi erau apropiaţi şi care aveau ceva de spus. Oamenii 
sunt însă atât de diferiţi de noi, cei care ne-am născut 
din fiii lui Dumnezeu. Şi noi aveam sânge uman, desigur, 
nu eram o rasă pură, dar trăiam conştienţi întru spirit şi 
nu eram atât de materialişti ca şi fiii oamenilor. Aceştia 
din urmă păreau să fi uitat complet că, în Sinele lor, sunt 
spirite libere şi că trupul lor nu este altceva decât un 
instrument al manifestării. Ei se identificau atât de 
perfect cu el încât trăiau cu iluzia că nu sunt altceva 
decât corpul fizic. Atunci când corpul lor le cerea de 
mâncare, ei credeau că ei sunt cei care doresc să 
mănânce, cărora li se face foame. În loc să îşi controleze 
hrana pe care o mâncau prin puterea spiritului, ei 
acționau ca şi cum ei erau aceia care mâncau, şi nu ca 
nişte spectatori ai trupurilor lor. De altfel, mâncau cu 
aceeaşi voracitate ca şi animalele. l-am observat 
adeseori în timp ce mâncau şi de multe ori am fost 


nevoită să-mi întorc capul ca să nu mai asist la un 
comportament atât de animalic. Şi eu îmi lăsam trupul să 
mănânce cu poftă, pentru a-i asigura stomacului şi 
organelor mele digestive forţele pure de care aveau 
nevoie, şi eu savuram mesele pentru ca trupul meu să 
poată absorbi toate energiile preţioase ale alimentelor, 
dar cum m-aş fi putut identifica cu acest proces? Sinelui 
meu nu-i poate fi foame, căci el nu este materie, ci 
domneşte asupra ei. Evident, conştiinţa mea primea 
mesajul trupului, prin care era informată că acesta are 
nevoie de hrană şi care se manifesta prin senzaţia de 
foame. Dar Ful meu nu mânca şi nu bea niciodată. Cum 
aş fi putut să uit, fie şi numai pentru o singură clipă, că 
toate aceste funcţii nu sunt necesare decât pentru 
sănătatea corpului meu? Singurul lucru de care se ocupa 
Eul meu era de a observa şi de a controla ceea ce mânca 
trupul, având grijă ca dinţii şi limba să-şi facă bine 
treaba. 

Nu i-am înţeles niciodată pe oamenii care, după ce 
au mâncat ca nişte animale, spun: „Mia plăcut!” Cum i- 
ar fi putut plăcea mâncarea Lui? Oare e atât de greu de 
înţeles că această plăcere aparţine palatului în care 
sălăşluieşte EL nu Lui? Bieţii oameni, ei sunt sclavii 
dorințelor lor fizice... nu ne înţelegeam deloc. Tata şi 
Ptahhotep susțineau că trebuie să rămânem alături de ei, 
pentru a trezi în ei dorinţe mai elevate. Şi totuşi, tata ştia 
foarte bine cât de mulţi erau demnitarii de la Curte care 
nu se gândeau la altceva decât la obţinerea unor poziţii 
şi a unor retribuţii superioare, dobândind astfel rapid 
averea necesară pentru a-şi satisface setea de putere. Ei 
vânau animalele sălbatice şi îşi foloseau raţiunea pentru 
a ucide nişte fiinţe inocente. Ba mai erau şi mândri de 
trofeele lor! Ar fi trebuit să le fie ruşine! Asemenea 
oameni sunt mai răi decât animalele. Cel puţin, 
animalele nu ucid decât pentru ca să mănânce! Oamenii 
le ucid din pasiune, pentru că actul de a ucide - la război 
sau la vânătoare - le procură un sentiment de plăcere. 


Dar tata spunea că umanitatea este încă subdezvoltată şi 
că nu trebuie să-i judecăm pe oameni după criteriile 
noastre. Şi un alt lucru care m-a uimit întotdeauna: ei 
acordau o importanţă excesivă arborelui lor genealogic. 
Dacă cineva avea un strămoş în plus care se trăgea din 
fiii lui Dumnezeu, el nu pierdea nicio ocazie să 
menţioneze acest lucru, dispreţuindu-i pe cei care aveau 
cu un strămoş mai puţin decât ei. Aşa se explică de ce 
acordau o atenţie atât de mare familiilor fetelor sau 
băieţilor care doreau să se căsătorească. Ce ridicol! Ca şi 
cum nu ar fi ştiut că viaţa pe pământ nu este altceva 
decât o călătorie între naşterea şi moartea corpului, în 
timp ce Sinele rămâne acelaşi în fiecare creatură vie; 
singur corpul are o „origine” în acest sens. Dar 
adevărata statură a omului este dată de nivelul său de 
conştiinţă. Am întâlnit mulţi oameni care aveau un nivel 
superior de conştiinţă faţă de alte persoane care aveau 
printre strămoşii lor mai mulţi fii ai lui Dumnezeu. 

Ori de câte ori mă aflam în mijlocul oamenilor, mi se 
părea că mă aflu printre morţi care se mişcă, vorbesc, 
mănâncă, beau, adică sunt animați de forţele naturii. 
Unde era însă spiritul conştient care controlează totul, în 
corpul lor ca şi în universul mare? Ei nu ştiau nici măcar 
că dispun de facultatea de a controla aceste forţe 
creatoare. Erau atât de orbi încât nu percepeau decât 
forma exterioară; habar nu aveau că eu le puteam vedea 
gândurile, sentimentele, sufletul lor, deci ființa lor 
interioară. Mă minţeau de multe ori în faţă, căci 
neputând să-mi citească gândurile, nu mă credeau nici 
pe mine capabilă să le citesc gândurile lor şi să realizez 
astfel diferenţa dintre ele şi ceea ce spuneau. Nu îşi 
dădeau seama că minciuna reprezintă o izolare care crea 
o culoare cenuşie urâtă în aura lor, în acea emanaţie 
energetică pe care orice om o are în jurul trupului său. 
Leii mei detectau imediat această culoare şi mirosul ei 
neplăcut, aşa că ori de câte ori se apropia de mine un 
asemenea mincinos, ei strâmbau din nas, se ridicau, îi 


aruncau respectivei persoane o privire dispreţuitoare şi 
plecau cu paşii lor maiestuoşi în altă parte. Eu nu 
puteam însă să fac acelaşi lucru şi trebuia să rămân la fel 
de politicoasă, ca şi cum nu le-aş fi văzut şi nu le-aş fi 
simțit ipocrizia! 

Cel mai mult îmi plăcea să rămân singură cu tata. 
Acesta a dispus să fie construită pentru noi o căsuţă de 
vis pe malul mării, înconjurată de o grădină superbă. De 
fiecare dată când îndatoririle îi permiteau, ne duceam 
până acolo pe Nil, cu barca, însoţiţi de un număr minim 
de servitori. Acolo ne bucuram plenar de linişte, de 
nesfârşita mare, de plăcerea de a fi împreună. 

Ca nişte copii, adoram amândoi marea, mama cea 
mare a pământului. Eram fericiţi în căsuţa noastră, iar 
marea făcea parte integrantă din viaţa noastră cea mai 
intimă. În această stare de unitate regăseam amândoi o 
stare de libertate perfectă, de nemurire, de eternitate... 

Nu scăpam nicio ocazie de a ne duce la mare. Ne 
plimbam pe mal, căutam scoici; de multe ori porneam în 
largul mării într-o barcă micuță, la care trebuia să 
vâslim. Era atât de minunat să contemplăm marea atunci 
când era liniştită, calmă, imobilă, ca o oglindă, dar şi 
atunci când era agitată, când valurile ei ne scuturau 
barca, făcând-o să danseze când în sus, când în jos, ca 
într-un balansoar. Ne dezbrăcam, săream în apă şi 
înotam prin apa atât de răcoroasă. 

După baie, rămâneam încă multă vreme pe plajă, iar 
eu îi puteam pune întrebări tatei: 

— Tată, cum se face că oamenii sunt atât de puţin 
receptivi la adevărurile spirituale? Ce se va întâmpla cu 
pământul atunci când - aşa cum mi-a explicat Ptahhotep 
- puterea va trece în mâinile fiilor oamenilor? Setea de 
putere şi aviditatea acestor posedaţi vor avea nişte 
consecinţe îngrozitoare. Presimt deja viitorul; exerciţiile 
pe care le practic la Templu mi-au dezvoltat viziunea 
interioară şi clarviziunea, dar încă nu pot vedea la fel de 
clar ca şi Ptahhotep sau ca tine. 


Tata a privit multă vreme în faţă, către mare, după 
care a spus: 

— Da, pentru pământ va veni o perioadă foarte 
întunecată, care va dura mai multe mii de ani. După cum 
ştii, fiii lui Dumnezeu de rasă pură au părăsit de mai 
mult timp această planetă. Fiii lor, născuţi din amestecul 
celor două rase, dar care poartă în ei posibilitatea de a 
atinge manifestarea divină perfectă, dispar şi ei puţin 
câte puţin. 

Pentru a putea propaga calităţile superioare prin 
intermediul eredității chiar şi după ce fiii lui Dumnezeu 
de rasă pură au părăsit pământul, fiii lor care au 
moştenit calităţile paterne şi care au primit iniţierea s-au 
căsătorit cu fiicele oamenilor. Acest proces s-a repetat în 
decursul generaţiilor până când aceste încrucişări au 
pătruns pe toate nivelele celor două rase. 

Dar atâta vreme cât valurile energiei creatoare sunt 
orientate către o materializare din ce în ce mai 
accentuată, în ereditate rolul preponderent va fi jucat de 
elementul terestru. Acest lucru explică de ce pe pământ 
există din ce în ce mai puţini descendenţi ai fiilor lui 
Dumnezeu, cu craniul lor alungit şi cu capacităţile lor de 
a manifesta calităţile superioare. Totuşi, conform legilor 
eredității, această încrucişare le dă fiilor lui Dumnezeu 
de rasă pură posibilitatea de a se reîncarna oricând 
doresc, chiar şi în momentele cele mai întunecate ale 
planetei pământ. Se apropie timpul când toate poziţiile 
importante pe pământ vor fi ocupate în exclusivitate de 
fiii oamenilor, cei cu craniul rotund, inclusiv aici, în 
Egipt. Ei nu vor dispune de viziunea spirituală şi de 
înţelepciunea dinastiei actuale, şi în loc să îşi guverneze 
popoarele cu o iubire dezinteresată, vor domni asupra lor 
cu intelectul şi vor fi posedaţi de o sete de putere oarbă 
şi vulgară, de un egoism fără margini. 

Din încrucişarea fiilor lui Dumnezeu cu fiicele 
oamenilor s-a născut o rasă hibridă, caracterizată prin 
particularităţile ambelor rase. Mulţi indivizi au sânge 


uman, dar au păstrat forma alungită a craniului şi au 
moştenit toate facultăţile spirituale şi magice ale 
strămoşilor lor de sex masculin. Dar legile eredității fac 
ca inclusiv în sânul aceleiaşi familii să se nască o 
întreagă varietate de indivizi, dar din ce în ce mai puţini 
moştenitori cu caracteristici divine. Chiar şi în zilele 
noastre putem întâlni familii în care există mai mulţi 
fraţi, unii încă perfecţi din punct de vedere spiritual, alţii 
complet lipsiţi de aceste caracteristici divine, şi în 
sfârşit, alţii care reprezintă un amestec al primelor două 
posibilităţi. Numărul indivizilor cu caracteristici 
inferioare va creşte mereu, în detrimentul celor 
înzestrați cu caracteristici nobile. De aceea, nu este 
deloc uimitor să vezi ura teribilă pe care le-o poartă 
fraților lor mai bine înzestrați cei inferiori, care s-au 
identificat total cu corpul lor, ură care conduce de multe 
ori la cele mai tragice evenimente. 

Şi totuşi, aceste încrucişări şi aceste amestecuri vor 
conduce la impregnarea din ce în ce mai profundă a 
cunoaşterii celor inițiați în rândul maselor largi. 
Diferenţele dintre oameni şi varietatea indivizilor se vor 
accentua atât de mult, încât la un moment dat va apărea 
posibilitatea ca fiecare om să dispună de posibilitatea de 
a ajunge la gradul suprem de dezvoltare, să obţină 
iniţierea. Prăpastia adâncă, aparent de netrecut, care 
există astăzi între membrii iniţiaţi şi omniscienţi ai 
familiei domnitoare şi masa oamenilor ignoranţi şi 
subdezvoltaţi se va umple, graţie încrucişărilor care se 
vor repeta la infinit de-a lungul mileniilor care vor urma. 
Va veni vremea când toţi, guvernatori şi guvernaţi, vor 
deveni fiinţe umane egale între ele. Fiii lui Dumnezeu şi 
oamenii primitivi vor dispărea puţin câte puţin în forma 
lor pură şi primordială, fiind înlocuiţi de indivizi aflaţi pe 
nivele de dezvoltare dintre cele mai variate: la unii se va 
manifesta mai pregnant sângele strămoşilor lor divini, în 
timp ce la alţii vor predomina caracteristicile inferioare 
şi primitive. 


În acest fel, de vreme ce toţi oamenii vor afişa 
caracteristici de ambele feluri, cele două rase vor ajunge 
să se confunde şi nu vor mai putea fi distinse prin 
trăsăturile lor exterioare, ci numai prin caracterul şi 
calităţile lor interioare. Craniul celor avansați va avea 
aceeaşi formă ca şi al celorlalţi, dar ei se vor remarca 
totuşi prin faptele lor: vor fi mari savanţi, artişti, filosofi 
sau mistici. Craniile alungite nu vor mai fi văzute deloc 
pe pământ. La noua rasă hibridă, creierul şi centrii 
nervoşi care servesc la manifestarea facultăţilor 
spirituale superioare şi magice vor rămâne în stare 
latentă timp de milenii întregi. De aceea, craniul va lua 
în mod natural o formă rotundă. Dimpotrivă, cei care îşi 
vor dezvolta intens centrii nervoşi folosiţi preponderent 
pentru afirmarea intelectului vor conferi generaţiilor 
următoare ale rasei hibride o frunte înaltă şi bombată. 

Pe măsură ce aceste încrucişări se vor multiplica, 
valurile de energie spirituală care emană de la rasa 
superioară se vor revărsa din ce în ce mai mult asupra 
oamenilor, inclusiv asupra celor mai primitivi dintre 
reprezentanţii lor, lucru care le va permite să 
dobândească din ce în ce mai multă cunoaştere. Pe de 
altă parte, puterea va trece gradat în mâinile unor 
indivizi cu un nivel de conştiinţă din ce în ce mai inferior. 
În ignoranţa lor, aceştia se vor grăbi să distrugă în mod 
natural marile civilizaţii divine pe care le-au creat şi le- 
au dezvoltat fiii lui Dumnezeu în diferite părţi ale lumii. 
Numai câteva ruine ale minunatelor edificii şi 
monumente care există astăzi vor mai rămâne ca 
mărturii ale cunoaşterii, înţelepciunii, bunătăţii şi 
frumuseţii care au domnit cândva pe pământ. Pe măsură 
ce va trece timpul, oamenii nu vor mai auzi de 
omniscienţa şi omnipotenţa marilor „magicieni albi” şi a 
iniţiaţilor decât din basme şi legende. Dar, din cauza 
ignoranței, suficienței şi aroganței lor ei nu vor 
considera aceste legende decât nişte basme lipsite de 
substrat istoric real. 


Acest proces constant de hibridizare a creat un fel 
de scară a dezvoltării pe care poate urca inclusiv omul 
primitiv. Căci oamenii primitivi nu Sunt altceva decât 
spirite pure care au căzut pe nivelul inferior al materiei, 
care şi-au pierdut conştiinţa divină şi care nu mai sunt 
conştienţi de originea lor elevată. Pentru a le da 
posibilitatea să redevină conştienţi pe nivelul spiritual 
suprem, fiii lui Dumnezeu au consimţit să facă marele 
sacrificiu de a se căsători cu fiicele oamenilor. Prin 
aceste căsătorii s-au ancorat ei înşişi în materie, fiind 
nevoiţi să coopereze la spiritualizarea perfectă a 
pământului, trecând prin toate stadiile acestei dezvoltări 
în calitate de aşa-zişi asistenți: unii prin reîncarnări 
umane, alţii de pe un nivel spiritual pur. 

Aşadar, nivelul clasei conducătoare va cobori 
constant. Puterea va trece de la un popor la altul. 
Consecințele acestui proces vor fi ignoranţa, sărăcia şi 
suferinţa. 

Ultimii iniţiaţi vor refuza în mod natural să le acorde 
acestor oameni instrumentele şi echipamentele cu care 
controlează forţele naturii, putând dispune de energii 
enorme care acţionează în secret. Ei îşi vor distruge 
instalaţiile înainte de a părăsi planul terestru, de unde 
vor lipsi milenii la rând. Unul din ultimii iniţiaţi, născut 
dintr-un alt popor decât al nostru, dar care va creşte şi 
va primi iniţierea aici, va salva unul din aceste 
instrumente şi îl va scoate din Egipt. O vreme, preoţii 
acelui popor vor reuşi să păstreze secretul, dar atunci 
când acel iniţiat va părăsi pământul, va fi nevoit să 
distrugă şi el acel instrument, pentru ca oamenii să nu se 
distrugă singuri din pasiune şi sete de putere, 
declanşând astfel o reacţie în lanţ şi distrugând 
continente întregi. Dezastrul care a condus odată la 
dispariţia patriei fiilor lui Dumnezeu nu mai trebuie să se 
repete niciodată. După ce toate aceste aparate vor fi 
distruse şi după ce cunoaşterea va fi pierdută, oamenii 
vor fi nevoiţi să lucreze pământul cu propria lor forţă 


fizică; ei vor trebui să spargă pietrele cu mâinile lor, la 
fel ca oamenii primitivi. Vor fi nevoiţi de asemenea să 
suporte tirania semenilor lor, ieşiţi de altfel din aceeaşi 
rasă ca şi ei. Pe de altă parte, întrucât tot ceea ce se 
manifestă pe pământ este rezultatul unor forţe născute 
din unitatea inseparabilă, care aspiră către echilibru, 
tocmai această tiranie a conducătorilor lor egoişti va 
trezi conştiinţa maselor, căci suferinţa şi durerea le vor 
atrage oamenilor atenţia asupra adevărurilor cele mai 
spirituale. 

Ghizii spirituali ai pământului trebuie să lase 
umanitatea să caute şi să găsească singură adevărurile 
divine din ea şi din natură, într-o manieră liber 
consimţită şi independentă; în caz contrar, ea nu s-ar 
putea ridica niciodată pe nivelul suprem. O mamă îşi lasă 
copilul să facă singur primii săi paşi, pentru a deveni 
independent de ea, dar rămâne vigilentă, la o anumită 
distanţă, gata să intervină dacă acesta ar cădea. În mod 
similar, ghizii spirituali ai pământului sunt oricând gata 
să intervină, dacă acest lucru se dovedeşte necesar, 
pentru a-i ajuta pe oameni să treacă peste dificultăţile 
prea mari pentru ei. Ei lucrează, controlează şi conduc 
umanitatea din planul spiritual; de fiecare dată când în 
locul cunoaşterii, pe pământ ajunge să triumfe ignoranţa 
şi superstiţiile, când întunericul devine atât de profund 
încât ameninţă să depăşească limitele admisibile, un fiu 
al lui Dumnezeu se va sacrifica şi va cobori pe pământ, 
se va încarna într-un corp uman şi va readuce umanităţii 
alinarea şi lumina divină. 

Din încrucişarea rasei divine cu rasa umană, 
caracteristicile divine ereditare se vor propaga din ce în 
ce mai departe. Astfel, un fiu al lui Dumnezeu va putea 
primi oricând, prin intermediul unei femei pure, un corp 
înzestrat cu organele necesare pentru a-şi manifesta 
plenar divinitatea. Timp de numeroase milenii, fiecare 
epocă a evoluţiei pământului va cunoaşte fii ai lui 
Dumnezeu care se vor încarna pentru a-i învăţa pe 


oameni legile spiritului, ale iubirii şi ale detaşării, şi care 
vor îndeplini sarcini dintre cele mai diverse. Chiar şi 
după ce puterea va trece în mâinile oamenilor vor mai 
rămâne câteva ţări guvernate cu înţelepciune şi iubire de 
fiii lui Dumnezeu, care vor da naştere unei noi culturi 
avansate pe pământ, sau cel puţin în anumite locuri de 
pe planetă. Alţii se vor naşte ca savanţi, artişti sau 
mistici. Ei vor aduce umanităţii idei noi, care vor permite 
realizarea unor descoperiri ce vor orienta dezvoltarea 
umană către o altă direcţie. Majoritatea acestor fii ai lui 
Dumnezeu vor duce o existenţă solitară, vor fi de multe 
ori foarte săraci şi izolaţi, căci foarte puţini oameni îi vor 
înţelege. Lumina lor spirituală se va răspândi însă din ce 
în ce mai departe, iar numele acestor uriaşi ai spiritului 
va rămâne mult timp cunoscut. Operele lor vor fi studiate 
în cele mai înalte şcoli ale fiilor oamenilor. 

Vor exista de asemenea fii ai lui Dumnezeu care vor 
lucra în umbră. Ei se vor retrage în munţi sau în alte 
locuri greu accesibile, de unde vor putea emite în 
atmosfera pământului - fără a fi deranjaţi - energii cu o 
frecvenţă uimitor de elevată. Oamenii suficient de 
dezvoltați pentru a recepta aceste energii vor stabili în 
mod automat legături spirituale cu aceşti fii ai lui 
Dumnezeu şi vor lucra împreună cu ei. De multe ori ei 
nici măcar nu vor fi conştienţi de acest lucru, acţionând 
pur şi simplu dintr-o convingere interioară, fără a şti că 
această „convingere interioară” a lor reflectă cu precizie 
forţa divină dirijată şi transmisă de fiii lui Dumnezeu. În 
acest fel, unii oameni foarte avansați vor recepta, vor 
transmite şi vor răspândi pretutindeni învăţătura adusă 
din când în când de fiii lui Dumnezeu. Masele largi nu 
vor înţelege imediat aceste adevăruri superioare, dar 
intuind iubirea şi forţa care le animă, vor crede totuşi în 
ele. În acest fel, din învăţătura divină a fiilor lui 
Dumnezeu se vor naşte religiile. 

Fiii lui Dumnezeu au transmis dintotdeauna şi vor 
continua să transmită aceleaşi adevăruri în diferite părţi 


ale planetei, dar oamenii le vor interpreta diferit, în 
funcţie de caracteristicile rasei lor şi de nivelul lor de 
evoluţie, înainte de a le transmite descendenților lor. Aşa 
se face că aceleaşi adevăruri vor da naştere unor religii 
diferite unele de altele. Acelaşi fiu al lui Dumnezeu se va 
putea reîncarna în epoci şi în locuri diferite pentru a le 
anunţa oamenilor adevărurile supreme. Dar oamenii vor 
face chiar şi din aceste adevăruri identice, născute din 
acelaşi spirit, religii diferite în locuri diferite ale 
globului. lar aceste diferenţe născute numai din 
ignoranţa umană îi vor conduce pe oameni la război, la 
măcel, ei trimiţându-se reciproc în „infern” în numele lui 
Dumnezeu. 

Gradul de evoluţie va varia mult de la un popor la 
altul, lucru care va determina felul în care vor fi trataţi 
fiii lui Dumnezeu reîncarnaţi. În anumite ţări, în care 
oamenii vor fi mai receptivi faţă de adevărurile divine, fiii 
lui Dumnezeu vor fi recunoscuţi, ascultați, onoraţi. 

Dar undele de energie vor continua să se propage şi 
să pătrundă din ce în ce mai adânc în materie. De aceea, 
unii fii ai lui Dumnezeu vor fi nevoiţi să se reîncarneze în 
perioadele cele mai întunecate ale pământului, când pe 
acesta vor domni materialismul, ura, invidia, teama şi 
teroarea. În timpul acestor epoci golite de orice 
amprentă divină, fiii lui Dumnezeu vor fi primiţi cu ură. 
Ignoranţii posedaţi de setea lor pentru putere îi vor 
tortura şi îi vor ucide. Dar ei vor accepta sacrificiul, căci 
numai prin el va putea fi eliberată cea mai mare forţă 
magică din câte există. Spiritul se va trezi astfel puţin 
câte puţin în oameni, şi va alunga astfel tenebrele care le 
acoperă sufletul. In acest fel, faţa pământului se va 
modifica radical. 

După ce valurile energiei creatoare vor ajunge la 
limita materiei, ele vor începe să parcurgă drumul 
invers, declanşând o nouă ascensiune. Oamenii vor avea 
tot mai multe ocazii să lucreze cu fiii lui Dumnezeu 
pentru mântuirea pământului, iar spiritualitatea lor va 


creşte. În această perioadă, indivizii care au făcut 
cândva parte din rasa divină, dar care au eşuat la testele 
iniţierii, ori care au murit în timp ce erau iniţiaţi, sau au 
căzut mai târziu, după iniţiere, se vor reîncarna în număr 
mare. Ei vor redeveni conştienţi de cunoaşterea pe care 
au acumulat-o cândva, şi în timp ce pe alte locuri de pe 
pământ oamenii vor continua să se măcelărească între ei, 
un grup din ce în ce mai puternic de indivizi care se vor 
putea ridica la nivelul forţelor emise de fiii lui Dumnezeu 
- va pregăti noua viaţă spirituală pe pământ. Chiar şi 
fiinţele născute din rasele inferioare vor urca încetul cu 
încetul scara evoluţiei. La început, ele vor înţelege cu 
ajutorul raţiunii lor că pot trăi mai bine şi mai fericite, 
fără măcel şi fără tiranie. Cu cât omul va evolua mai 
mult, cu atât mai tare îşi va pierde influenţa 
materialismul. Setea de putere se va stinge, şi în loc să-şi 
folosească forţele pentru a se distruge reciproc, oamenii 
vor învăţa să le folosească pentru a controla forţele 
naturii. Ei vor descoperi treptat că este posibil să-şi 
câştige traiul fără a executa munci fizice epuizante şi 
fără a stropi pământul cu sudoarea lor, ci prin folosirea 
forţelor naturii, pe care le vor pune la treabă prin 
activarea centrilor nervoşi superiori. Pământul va ajunge 
astfel din nou sub dominaţia undelor de energie 
superioară. Cei care s-au mulţumit până atunci să 
înțeleagă adevărurile divine cu raţiunea lor vor începe să 
le trăiască direct, să le realizeze. În această epocă se vor 
naşte din nou marile civilizaţii pe pământ. 

Atâta vreme cât omul se va identifica cu materia - 
cu pământul - conştiinţa sa va fi legată de pământ: omul 
va fi într-adevăr o ființă materială. Când corpul unui 
asemenea om se uzează şi moare, omul moare la rândul 
lui, căci conştiinţa sa identificată cu corpul moare şi cade 
din nou în stare de latenţă. Asta este ceea ce oamenii 
numesc moarte. 

În cazul omului al cărui spirit este trezit şi care - în 
timpul vieţii terestre - s-a ridicat în mod conştient 


deasupra nivelului materiei, procesul este inversat; 
pentru un asemenea om, moartea înseamnă naşterea 
într-un corp, în timp ce moartea corpului înseamnă 
trezirea, învierea, viaţa! 

Atunci când oamenii nu se identifică cu corpul fizic, 
sau, ca să ne exprimăm simbolic, când ei nu mai 
mănâncă din fructele arborelui cunoaşterii binelui şi 
răului, ei nu mai manifestă decât jumătatea dreaptă a 
arborelui cunoaşterii, lăsând jumătatea stângă în stare 
nemanifestată; în acest caz, ei pot trăi în conştiinţa lor 
dar ca nişte copii ai pământului, într-o stare paradisiacă. 
Acesta este nivelul de evoluţie la care trebuie să ajungă 
umanitatea. 

Dar lupta pentru a ajunge aici va fi lungă. Cert este 
că forţele spirituale vor pătrunde puţin câte puţin chiar 
şi inimile cele mai împietrite, iar peste mii de ani, 
această planetă va redeveni tărâmul promis. Încă şi mai 
târziu, într-un viitor îndepărtat, planeta va fi mântuită! 

Apoi tata a tăcut, continuând să privească marea ca 
şi cum ar fi citit viitorul în ea. 

— Tată, spune-mi, veţi lua şi voi parte, Ptahhotep şi 
cu tine, la această mare operă? Vă veţi reîncarna de-a 
lungul mileniilor care vor urma pentru a îndeplini o 
misiune? Şi eu, tată? Ce se va întâmpla cu mine? Văd de 
multe ori viitorul altora cu cea mai mare claritate. Dar 
ori de câte ori încerc să-mi cunosc propriul destin, totul 
se înceţoşează în faţa ochilor mei, deasupra cărora se 
lasă o cortină pe care nu reuşesc să o ridic. 

Această întrebare a făcut ca expresia feţei tatălui 
meu să se schimbe. El şi-a pus mâna pe umerii mei şi m-a 
tras către el: 

— Eu voi reveni de mai multe ori pe acest pământ, 
căci prin căsătoria mea cu mama ta, am coborât în 
materie mai jos decât o permitea spiritul nostru. În 
schimb, Ptahhotep, care nu s-a despărţit niciodată de 
spiritualitate, care nu s-a identificat nicio clipă cu corpul 
său şi care la sfârşitul acestei încarnări îşi va fi îndeplinit 


misiunea, nu va mai reveni pe pământ decât peste zece 
mii de ani. Împreună cu alţi fii ai lui Dumnezeu, el va 
supraveghea dezvoltarea pământului din planul spiritual, 
de unde va acţiona asupra atmosferei terestre. Indivizii 
cei mai avansați de pe pământ vor intra în contact cu el 
şi vor contribui la mântuirea planetei. Ei vor trebui să 
îndeplinească singuri şi într-o manieră absolut 
independentă sarcinile pe care li le va atribui Ptahhotep. 
De îndată ce vor duce o misiune la bun sfârşit, vor primi 
o alta, mereu mai dificilă. Pe măsură ce va trece timpul, 
ei vor dobândi astfel maturitatea necesară pentru a primi 
iniţierea, dar nu aşa cum se petrec lucrurile astăzi, cu 
ajutorul piramidelor, ci în lumea exterioară, unde 
sarcinile pe care vor trebui să le îndeplinească vor 
deveni testele lor iniţiatice. Ei vor evolua astfel şi vor 
deveni colaboratori egali ca nivel de conştiinţă cu fiii lui 
Dumnezeu. Fiii lui Dumnezeu care au „căzut”, care s-au 
scufundat în materie, care şi-au ars centrii nervoşi şi 
cerebrali prin dirijarea către ei a vibraţiilor de înaltă 
frecvenţă fără a le transforma anterior, şi care au murit 
din această cauză, vor lucra şi ei alături de Ptahhotep. 
Experiențele pe care le vor acumula de-a lungul mai 
multor  încarnări succesive le vor permite să-şi 
regăsească nivelul iniţial de divinitate. Ei nu îşi vor mai 
putea trezi centrii nervoşi şi cerebrali superiori decât 
prin suferinţă şi durere, într-un corp aflat pe un nivel 
inferior şi cu foarte multă perseverenţă, răbdare şi 
eforturi, pentru a redeveni capabili să manifeste 
facultăţile spirituale şi magice. Ei nu se vor simţi 
niciodată în largul lor printre oameni, căci maniera lor 
de a gândi va fi diferită de a acestora. Nu vor înţelege şi 
nu se vor putea adapta cu adevărat la viaţa terestră. 
Universul oamenilor li se va părea limitat şi străin. Vor fi 
neînţeleşi, solitari şi priviţi ca nişte fiinţe ciudate. Aşa 
cum ţi-am mai spus, cei mai mulţi dintre ei vor avea 
drept misiune răspândirea ştiinţelor, artelor şi literaturii, 
precum şi a tuturor ideilor noi. Oamenii care le vor 


înţelege ideile îi vor onora; ceilalţi, invidioşi şi geloşi, îi 
vor uri, căci vor fi obligaţi să le recunoască 
superioritatea. Toate aceste suferinţe vor avea menirea 
să-i trezească în cele din urmă pe fiii şi pe fiicele lui 
Dumnezeu care au căzut cândva, şi care vor regăsi astfel 
contactul pierdut cu fraţii lor, redobândindu-şi conștiința 
cosmică. Ei vor fi atunci gata să coopereze în mod 
conştient pe planul divin, proclamând pe pământ 
adevărurile divine. 

Am continuat să pun întrebări: 

— Mi-ai spus că fiii lui Dumnezeu vor dispărea 
treptat de pe pământ şi că oamenii vor prelua puterea în 
mâinile lor, deşi nivelul lor de conştiinţă va fi extrem de 
redus, ei nefiind conştienţi decât de corpul lor. Cum vor 
mai putea atunci aceşti indivizi să controleze leii? Aceste 
animale magnifice sunt atât de sensibile încât nici astăzi 
nu pot tolera în preajma lor prezenţa oamenilor egoişti. 
Deşi aflaţi pe un nivel animalic, ei reprezintă 
manifestarea celei mai înalte energii: energia solară; ei 
sunt în armonie cu vibraţiile solare, cu cinstea, curajul şi 
iubirea. Nervii lor sunt atât de rafinaţi încât nu suportă 
nicio vibraţie inferioară. Ei simt imediat dacă cineva se 
apropie de ei cu iubire, cu teamă, sau chiar cu dorinţa de 
a-i domina. De aceea, ei îi detestă pe fiii oamenilor, care 
sunt atât de egoişti şi de avizi de putere. Cum vor mai 
putea rămâne leii în serviciul oamenilor? Pur şi simplu 
nu-mi pot imagina acest lucru, tată. 

— Ai perfectă dreptate atunci când nu-ţi poţi 
imagina cum îi vor putea servii leii pe oameni, căci 
aceştia din urmă nu vor şti să câştige niciodată prietenia 
acestor animale magnifice. Oamenii egoişti şi ignoranţi 
se vor folosi de cuvintele lor duplicitare pentru a-i înşela 
pe ceilalţi oameni, dar nu vor putea niciodată să-i 
păcălească pe lei. Animalele nu se lasă înşelate de 
aparenţe şi nu văd decât adevărul, pentru că sunt ele 
însele una cu acest adevăr. De aceea, leii vor înceta să 
mai fie animale domestice, vor deveni animale sălbatice 


şi se vor retrage în locuri pustii, departe de oameni. 

— Dar atunci, tată, cine va mai trage carele 
oamenilor? Boii şi măgarii sunt atât de lenți! 

Tata a zâmbit: 

— Există în anumite ţări un animal foarte frumos, 
înrudit cu zebra şi cu măgarul, care se află deja în 
serviciul umanităţii. Nu sunt departe timpurile în care 
acest animal va înlocui leul chiar şi în ţara noastră. [Îţi 
aduc aminte că guvernarea noastră este sinonimă cu 
pacea. Noi menţinem ordinea şi prosperitatea în întregul 
regat prin intermediul înţelepciunii şi iubirii. Dar la 
sfârşitul domniei mele, puterea va fi luată de 
reprezentantul unei alte familii, care va fonda o dinastie 
nouă. Prin venele sale curge deja foarte mult sânge 
uman. El nu se va mulţumi să guverneze prin 
înţelepciune, ci va cuceri ţările vecine. Va veni apoi 
timpul când puterea din ţara noastră nu va mai deriva 
din cunoaştere şi detaşare, ci din forţa fizică brutală şi 
grosieră. Tot ceea ce este frumos, bun şi autentic vor 
rămâne în al doilea plan. În acele timpuri, animalul care 
seamănă cu zebra va juca un rol important în viaţa 
oamenilor. Este un animal ascultător, şi deşi nu este la fel 
de puternic ca şi leul, are totuşi un avantaj faţă de 
acesta: va fi dispus să meargă la război împreună cu 
oamenii, lucru pe care niciun alt animal nu l-ar putea 
face fără să înnebunească şi să devină periculos. 

De-a lungul mileniilor, fiii oamenilor vor face 
progrese suficient de mari pentru a descoperi cum îşi pot 
pune în mişcare vehiculele fără ajutorul animalelor. Rasa 
superioară a fiilor lui Dumnezeu cunoştea toate misterele 
creaţiei. Ei ştiau cum să-şi elibereze vehiculele de forţa 
de atracţie a pământului şi cum să le conducă prin 
puterea gândului. Ei au lăsat numeroase desene şi 
reprezentări ale acestor vehicule capabile să zboare 
(întrucât sunt eliberate de greutatea lor). Unii dintre ei 
au păstrat aceste schiţe făcute pe foi de palmier 
impregnate, iar după distrugerea patriei lor, le-au dus în 


alte părţi ale lumii. Există iniţiaţi care continuă să le 
păstreze în secret, şi o vor mai face încă de-a lungul 
celor şase milenii care vor urma. În acele timpuri, 
oamenii vor crea însă metode foarte diferite pentru a-şi 
pune în mişcare vehiculele pe pământ şi în aer. Nu vor 
putea face însă acest lucru prin puterea gândului, motiv 
pentru care ele nu vor fi la fel de sigure ca şi cele ale 
fiilor lui Dumnezeu. Oricum, oamenii vor descoperi mai 
târziu toate secretele fiilor lui Dumnezeu, inclusiv 
misterele supreme ale vieţii. Atunci, ciclul dezvoltării va 
fi încheiat. 

— Tată, vorbeşte-mi acum despre viitorul meu. 

Tata m-a privit din nou în felul acela ciudat, cu 
tristeţe. M-a tras mai aproape de el şi mi-a spus, cu o 
voce în care tristeţea era abia mascată: 

— Draga mea copilă, eu ţi-am vorbit deja de viitorul 
tău, dar tu nu ţi-ai dat seama. Acest lucru, la care se 
adaugă şi faptul că ori de câte ori te concentrezi tu însăţi 
asupra lui, deasupra ochilor tăi se lasă o ceaţă, 
dovedeşte faptul că Sinele lumii - Dumnezeu - are 
motivele Lui să nu îţi reveleze încă acest viitor. Cum m-aş 
putea împotrivi eu voinţei Sale? Mulţumeşte-te aşadar să 
ştii că este preferabil să nu-ţi cunoşti destinul. Dacă l-ai 
cunoaşte, nu ţi-ai putea îndeplini corect sarcinile şi 
îndatoririle tale actuale. Nu pot să-ţi spun decât un 
singur lucru: vom trăi împreună toate aceste evenimente, 
dar fără a fi reuniți din punct de vedere fizic. Ne vom 
reîncarna amândoi, dar nu în aceleaşi perioade şi nu în 
aceleaşi locuri. Va veni un timp când tu vei trăi şi vei 
lucra pe pământ în timp ce eu voi fi activ în lumea 
spirituală şi voi influenţa atmosfera terestră împreună cu 
Ptahhotep şi cu mulţi alţi fii ai lui Dumnezeu. Totuşi, ne 
vom reîntâlni frecvent în visele tale... Oricum aceste 
lucruri nu sunt foarte importante, căci orice ţi s-ar 
întâmpla, tu vei fi în fuziune cu Sinele superior, şi deci 
legată în eternitate cu noi... 

Mi-am aruncat braţele în jurul gâtului lui şi, fericită, 


i-am spus: 

— Da, tată, eu vă aparţin vouă, iar voi nu mă veţi 
abandona niciodată! 

— Nu te vom abandona niciodată, a repetat tata 
grav şi solemn. 

După căderea serii, m-am aşezat pe terasă cu tata şi 
am admirat împreună extraordinarul apus de soare. Pe 
măsură ce astrul solar cobora din ce în ce mai jos, către 
vest, tata mi-a arătat marele estuar al fluviului şi mi-a 
spus: 

— Peste foarte mult timp, acolo unde vezi acum 
valurile care se rostogolesc ale oceanului nu va mai 
exista decât pământ ferm, pe care vor fi construite oraşe. 
Nilul poartă cu el tone de pământ, pe care le depune pe 
plajă, care se va lărgi astfel din ce în ce mai mult. Acum 
câteva mii de ani, în locul unde ne aflăm acum nu exista 
decât apă. La fel, peste câteva mii de ani, acolo unde vezi 
acum această barcă va fi pământ ferm. Nu numai 
catastrofele fac ca pământul să se schimbe, ci şi munca 
lentă a apei. 

În timp ce vorbea, soarele cobora încet la orizont. 
Cerul era iluminat de toate culorile curcubeului, care îi 
schimbau fără încetare înfăţişarea. Apoi soarele a 
dispărut complet, lăsând în urma lui întunericul cel mai 
deplin. Numai stelele scânteiau pe cer, la fel ca nişte 
diamante. 

Am rămas încă multă vreme pe terasă, iar eu am 
rămas să povestesc cu tata, cu care de-acum puteam să 
stabilesc contacte telepatice. Tata dorea să mă pună la 
încercare pentru a şti dacă puteam într-adevăr să-mi 
controlez centrii cerebrali superiori. De aceea, el mi-a 
transmis un gând, în timp ce se identifica cu mine. Eu am 
repetat cu voce tare mesajul său mut, după care ne-am 
bucurat amândoi. Apoi, eu am încercat să stabilesc un 
contact cu Ptahhotep, lucru pe care nu-l puteam face 
încă decât după apusul soarelui. M-am concentrat asupra 
Lui, asupra siluetei sale, asupra feţei sale nobile, dar mai 


ales asupra ochilor lui profunzi. Am auzit atunci mesajul 
său, care a rezonat în mintea mea la fel ca un ecou. l-am 
auzit distinct vocea atât de familiară şi de iubită, ca şi 
cum ar fi fost propria mea voce interioară. 

Apoi imaginea sa a pălit, iar eu am înţeles că se 
izolează; se concentra deja asupra altor lucruri. 

Mi-am propus să intru atunci în contact cu Ima. M- 
am concentrat asupra lui, iar faţa lui mi-a apărut în 
minte. I-am văzut cu claritate faţa de înger care mi-a 
zâmbit, şi mi-am dat seama că îmi înţelege mesajul şi că 
se bucură de progresele mele. Dragul de Ima! Iubirea lui 
fraternă şi ajutorul lui m-au însoţit tot timpul. 

M-am reîntâlnit cu tata la o oră foarte matinală, 
pentru a prinde răsăritul soarelui, care este încă şi mai 
frumos ca apusul. Era noapte, iar cerul era de un 
albastru închis, aproape negru. Apoi, dintr-o dată, fără 
nicio tranziţie, a apărut partea superioară a astrului 
solar, şi odată cu el, bolta cerească s-a colorat într-un 
purpuriu uluitor. A urmat un joc de culori de o rară 
splendoare. Cerul s-a colorat în nuanțele cele mai 
diverse, de la un roşu ca de foc până la un albastru 
superb. Forţa elementară a acestui spectacol a făcut ca 
sufletul să-mi vibreze, iar un sentiment de fericire 
inefabilă mi-a umplut corpul cu o nouă energie vitală. 

De câte ori nu aveam să admir răsăritul soarelui de 
pe terasa căsuţei mele! Bucuria şi minunarea pe care mi 
le producea de fiecare dată s-au întipărit profund în 
subconştientul meu. Bucuria mea era cu atât mai mare 
cu cât aici, tata îmi aparţinea. Aici el nu mai era 
faraonul, ci tatăl meu, cel mai bun prieten al meu, 
tovarăşul meu de joacă. 


Bo-ghar şi toiagul vieţii 
După o furtună care a durat mai multe zile, vântul s- 


a calmat în sfârşit. Marea era încă agitată, dar tata şi cu 
mine am decis să plecăm la plimbare în barca noastră cu 


vâsle, pentru a ne lăsa apoi legănaţi în voia valurilor. 

Dintr-o dată, am văzut ceva care apărea şi dispărea 
printre valuri. 

— Tată, uite, ce e acolo? 

Tata a privit în direcţia indicată de mine: 

— Haide să vâslim până acolo, mi-a strigat el. 

Am recunoscut epava unui velier: câteva bârne 
strivite, o bucată din catarg de care mai atârnau încă 
pânzele zdrenţuite. Mi s-a părut apoi că zăresc o siluetă 
agăţată de epavă. 

— Priveşte, un copil, mi-a strigat tata. 

Am continuat să vâslim din toate puterile timp de 
câteva momente care ni s-au părut o eternitate. În sfârşit 
am ajuns lângă epavă. Un băiat de circa 12 ani, foarte 
slab, era agăţat de bârne. Era pe jumătate mort, cu 
picioarele atârnând fără vlagă în apă. Corpul său era dus 
încolo şi încoace de valuri. Privirea sa era golită de orice 
fel de expresie. Doar mâinile sale se agăţau cu disperare 
de lemnul plutitor, păstrându-i capul deasupra apei. 

Am încercat să-l agăţăm, dar valurile au făcut ca 
această manevră să fie excepţional de dificilă. În cele din 
urmă, tata a putut apuca o bucată din epavă şi a tras de 
ea. Am desfăcut apoi degetele copilului, care părea 
inconştient, şi l-am urcat la bord, după care ne-am întors 
acasă. 

Servitorii noştri, care au urmărit întreaga scenă de 
pe mal, ne-au ieşit în întâmpinare cu mai multe bărci. 
Tata a dus copilul în interiorul casei, după care i-a pus pe 
servitori să-l ţină de picioare, cu capul în jos. Tata i-a 
apăsat abdomenul şi coastele cu putere, pentru a scoate 
apa înghițită de copil. Apoi l-a culcat pe propriul său pat 
şi le-a ordonat servitorilor să iasă. 

S-a întâmplat atunci ceva ciudat: tata a scos dintr-o 
casetă pe care o văzusem de multe ori în apartamentul 
lui şi care îl însoțea pretutindeni un toiag care semăna 
cu o cruce a cărei extremitate superioară alcătuia un 
cerc. El a prins toiagul de acest inel, l-a ţinut strâns în 


mână şi a început să descrie o serie de linii în toate 
direcţiile, deasupra corpului copilului. Am observat de 
asemenea că tata se concentrează puternic şi exclusiv 
asupra copilului. A ţinut mai întâi toiagul deasupra 
craniului acestuia, după care l-a coborât de-a lungul feţei 
până în zona inimii, unde s-a oprit. A descris apoi o serie 
de linii deasupra toracelui până în zona organelor 
sexuale, după care a repetat aceleaşi mişcări, trecând 
peste braţele şi mâinile băiatului, apoi peste picioarele şi 
tălpile sale. 

Chiar de la prima mişcare, când tata a aşezat toiagul 
deasupra craniului copilului, acesta a început să respire. 
Când tata a continuat să descrie liniile, respiraţia 
băiatului a devenit mai regulată şi corpul său a tresărit. 
Copilul şi-a recăpătat treptat conştiinţa, iar când tata şi-a 
terminat tratamentul, el a deschis ochii, s-a ridicat o 
clipă, după care, complet refăcut, s-a aruncat la 
picioarele tatei, pe care i le-a îmbrăţişat plângând amar. 
Tata l-a ridicat, l-a luat pe genunchi şi a început să-l 
consoleze. 

Băieţelul vorbea o limbă pe care nu o înţelegeam 
decât mental. Exerciţiile mele de telepatie mi-au permis 
să-mi dezvolt atât de bine organele simţurilor încât 
puteam înţelege sensul cuvintelor sale, deşi nu le 
cunoşteam propriu-zis. Copilul a povestit că tatăl său, un 
comerciant dintr-o ţară îndepărtată, a vrut să vină în 
Egipt pentru a-şi vinde marfa. El şi-a luat cu el soţia şi 
fiul, pentru ca aceştia să viziteze frumoasa noastră ţară. 
După câteva săptămâni petrecute pe mare a izbucnit 
furtuna. Între elementele dezlănţuite s-a declanşat o 
bătălie teribilă. Velierul cu care călătoreau a fost distrus. 
Mama sa şi câţiva marinari au pierit încă de la începutul 
furtunii. Tatăl său şi alţi câţiva marinari au rezistat o 
vreme, înainte de a fi înghiţiţi de valuri. El singur s-a 
cramponat din toate puterile de rămăşiţele velierului, şi 
asta era tot ce îşi putea aminti. 

Copilul şi-a terminat povestirea cu ochii în lacrimi, 


dar s-a calmat apoi treptat. Puteam vedea în aura sa 
spirituală golul pe care l-au lăsat în urma lor teribila 
frică şi disperarea prin care trecuse. 

— Tată, am spus eu, acest copil nu mai are pe 
nimeni pe pământ. Îngăduie-mi să-l ţin lângă mine şi să 
contribui la educaţia lui. Menu îl va învăţa limba noastră 
şi felul în care trebuie să se comporte în societate. Apoi 
îşi va putea continua învăţătura la Templu. Poţi vedea cât 
de pur este sufletul lui şi cât de vie este inteligenţa sa. Îl 
voi duce la Templu, ca să-şi dezvolte acolo aceste 
însuşiri. Vom vedea apoi cum evoluează şi de ce este 
capabil. Poate că va deveni cândva preot. Îngăduie-mi să- 
l păstrez lângă mine. 

— Foarte bine, mi-a răspuns tata, poţi să-l păstrezi. 
Destinele voastre v-au legat reciproc de multă vreme, şi 
vor continua să vă lege şi pe viitor. Aşa se şi explică de 
ce tu ai fost aceea care l-ai văzut prima. Potrivit legilor 
secrete ale destinului, el îți aparţine. 

În timp ce vorbeam, copilul ne observa, şi ca şi cum 
ar fi înţeles ce spuneam, s-a aruncat la picioarele mele şi 
şi-a exprimat recunoştinţa şi încrederea pe care o avea în 
mine. 

Am luat copilul de mână şi l-am dat în grija unui 
servitor, cu sarcina de a-l îmbrăca şi de a-l ajuta să se 
restabilească. A mâncat cu cea mai mare poftă, după 
care a adormit buştean pe patul pregătit într-un colţ al 
camerei mele. 

Tata şi cu mine am mai rămas o vreme pe terasă. 
Oceanul s-a calmat în sfârşit, iar noi am asistat încântați 
la jocul de culori al apusului. 

— Tată, cu ce energie este încărcat acel toiag? De 
unde vine el şi cum a ajuns la tine? Efectul pe care l-a 
produs asupra copilului a fost aproape magic. Era pe 
jumătate mort, şi dintr-o dată, după tratamentul pe care i 
l-ai aplicat cu ajutorul toiagului, s-a umplut practic cu o 
viaţă nouă. 

Tata a tăcut câteva momente, după care mi-a 


răspuns: 

— Ai dreptate, micuțul s-a umplut într-adevăr cu 
forţe vitale noi. Misterul acestui toiag face parte din 
secretele iniţierii. Suntem nevoiţi să păstrăm tăcerea 
asupra lui, căci toiagul nu are numai puterea de a 
amplifica viaţa, dar şi pe aceea de a-i ucide pe ignoranţii 
stupizi în mâinile cărora ar cădea şi care l-ar folosi în 
scopuri malefice. Tu vei primi în curând iniţierea, şi de 
altfel stăpâneşti deja arta tăcerii. De aceea ai putut 
asista la tratamentul la care am supus copilul cu ajutorul 
acestui toiag. Ptahhotep îţi va explica în detaliu misterul 
său, iar după iniţiere, te va învăţa cum te poţi servi la 
rândul tău de el. Mâine ne vom întoarce la palat, iar tu te 
vei duce la el. Ai făcut mari progrese în arta 
autocontrolului. De aceea, momentul în care vei fi 
iniţiată este aproape. Mai ai de primit doar ultimele 
învățături, după care vei primi iniţierea. 

Profund tulburată, am tăcut: voi primi în curând 
iniţierea. Lungii ani de pregătire se vor termina în 
sfârşit, iar eu voi fi admisă în sanctuarul secret al 
Templului. Voi fi iniţiată! 

Am admirat în tăcere apusul glorios al soarelui. 

Zilele fericite şi libere trec întotdeauna prea repede, 
aşa că am fost nevoiţi să ne întoarcem la palat. L-am 
condus pe copil - această sărmană păsărică rămasă fără 
cuib - în apartamentele mele şi i-am povestit lui Menu ce 
s-a întâmplat. Inima plină de iubire şi de generozitate a 
lui Menu s-a deschis imediat faţă de acest copil, pe care 
l-a adoptat pe loc. Arătând cu degetul asupra lui, ela 
spus: „Bo-Ghar”, după care a râs fericit atunci când l-am 
strigat astfel. Era o fiinţă foarte rafinată, cu corpul zvelt, 
plin de viaţă, elastic, suplu şi puternic. Înţelegea foarte 
repede tot ce era învăţat şi repeta imediat cuvintele 
limbii noastre. 

În aceeaşi seară, mi-am anunţat venirea la Templu. 
Am parcurs împreună cu Menu această cale care îmi 
devenise atât de familiară şi m-am gândit că Ima nu mai 


trebuie să mă aştepte la poarta Templului pentru a mă 
conduce. Chiar şi picioarele mele cunoşteau calea ce 
ducea la Ptahhotep. Totuşi, la poarta Templului, din 
umbră a ieşit silueta superbă a lui Ima. Strălucirea lui 
pură umplea literalmente spaţiul din jurul său. l-am 
aruncat o privire pe furiş, ca să văd dacă perfecțiunea 
trupului său mă atrage vreun pic. Nu! Nu aş fi putut să-l 
iubesc niciodată fizic! Între noi exista o iubire atât de 
profundă încât mă simţeam într-o unitate perfectă cu el 
ca şi cum eu aş fi fost el, iar el ar fi fost eu. Cum ne-am fi 
putut iubi şi dori reciproc? Ima s-a născut din rasa fiilor 
lui Dumnezeu, craniul său avea o formă alungită. Era 
pur, nobil, semăna cu un înger şi părea spiritualitatea 
personificată. La fel ca şi mine, nici el nu mă putea iubi 
fizic! 

Fericită, am exclamat: 

— De unde ştiai că voi veni? Te-a trimis Ptahhotep 
ca să mă întâmpini? 

Ima mi-a zâmbit: 

— Nu te-ai obişnuit încă cu faptul că o persoană 
trezită din punct de vedere spiritual nu are nevoie să 
primească un mesaj exterior pentru a şti ceea ce face şi 
unde se găseşte o altă persoană de care este legată întru 
spirit? M-am concentrat asupra ta ca să ştiu dacă trebuie 
să-ţi pregătesc noile exerciţii şi am descoperit că te afli 
în drum spre Templu. Ptahhotep te aşteaptă. Intră, te 
rog. Mâine, vom lucra împreună. 

Ima a dispărut, iar eu am intrat la Ptahhotep. 

Lungile perioade de observare, de analiză şi de 
autocontrol graţie cărora am învăţat să controlez toate 
aspectele celor 12 perechi de virtuţi gemene, m-au 
învăţat - printre altele - să nu-mi manifest bucuria prin 
intermediul corpului fizic. De aceea, în loc să sar la gâtul 
lui Ptahhotep şi să-l îmbrăţişez, am preferat să-mi eman 
fericirea şi iubirea prin centrii conştiinţei mele - 
îndeosebi prin ochi. 

M-am înclinat adânc în faţa Lui. 


El a înţeles şi a constatat imediat controlul perfect 
conştient pe care îl aveam acum asupra declaraţiilor 
mele de iubire, şi deci asupra forţelor care acţionează în 
mine. Mi-am dat imediat seama că El înţelege şi vede... şi 
că suntem uniţi întru spirit. O, această unitate 
reprezenta o fericire de o mie de ori mai mare decât 
orice îmbrăţişare fizică! Eram perfect fericită în această 
unitate, şi am aşteptat ca El să îmi spună ce avea de 
spus. Ochii săi plini de bucurie şi iubire s-au fixat asupra 
mea. Privirea sa m-a pătruns până în cele mai adânci 
fibre ale fiinţei mele. Apoi mi-a spus: 

— A sosit momentul să cunoşti misterul toiagului şi 
al celorlalte instrumente ale noastre. Tatăl tău ştia că 
eşti deja pregătită pentru acest lucru. De aceea, s-a 
folosit de ocazie pentru a-ţi ilustra una din numeroasele 
utilizări ale toiagului, şi anume cea care dăruieşte viaţa. 
De acum înainte, vino la mine în fiecare seară, pentru a- 
ţi dezvălui ultimele revelații. 

A doua zi, m-am dus foarte de dimineaţă la Templu, 
şi m-am simţit foarte fericită să îmi regăsesc grupul. [i 
iubeam pe toţi neofiţii, la fel ca şi pe maestrul şcolii, o 
fiinţă nobilă şi plină de dragoste, care nu îşi permitea (la 
fel cum nu ne permitea nici nouă) nicio mişcare inutilă. 
Metoda sa de dobândire a controlului asupra corpului 
era excelentă. Prin exerciţiile predate de el, am învăţat 
să transmit forţa creatoare ce corespundea nivelului meu 
de dezvoltare - forţa conştiinţei mele - către diferitele 
membre şi organe ale corpului meu. Aceste exerciţii au 
făcut ca trupul meu să devină atât de conştient, atât de 
viu, încât îmi puteam simţi chiar şi cele mai mici părţi ale 
sale la fel de distinct cum îmi simţeam gura, singura 
porţiune corporală care îmi era cunoscută înainte de 
iniţiere. Am învăţat nu numai să îmi simt organele, dar şi 
să le controlez conştient. Spre exemplu, îmi puteam 
controla activitatea inimii. Era suficient să mă 
concentrez asupra acelei părţi din corpul meu care era 
sediul energiei şi care mă forţa să inspir. Se ştie că după 


ce am expirat complet, ceva din interiorul nostru ne 
obligă să inspirăm, într-o manieră cât se poate de 
imperativă. Descoperirea aspectului care ne constrânge 
să inspirăm este mai dificilă decât conştientizarea 
aspectelor care nu ne constrâng. De pildă, nu nasul este 
cel care ne obligă să facem acest lucru, nasul nu respiră, 
el nu reprezintă decât deschizătura prin care trece aerul 
respirat. Nu este vorba nici de plămâni. Aceste organe 
nu sunt altceva decât instrumentele respirației. În cele 
din urmă am descoperit că există o forţă care îşi are 
sediul în regiunea inimii, de unde controlează întregul 
proces al respirației. Ori de câte ori mă concentram 
asupra acestui punct, îmi puteam accelera sau încetini 
ritmul cardiac cu ajutorul puterii mele de imaginaţie. Îmi 
puteam aşadar controla activitatea inimii. Treptat, am 
ajuns să îmi pot controla prin voinţă toate organele 
interne. Este minunat să îţi poţi controla atât de perfect 
corpul. Mentuptah era foarte satisfăcut, iar atunci când 
m-a zărit din nou printre neofiţi, mi-a zâmbit cu căldură. 

După exerciţiile în grup, i-am spus lui Ima. 

— Ima, mi-ai promis un nou exerciţiu de 
concentrare. 

— Ascultă-mă cu atenţie, mi-a răspuns el, până acum 
ai executat exerciţiile de concentrare pe respiraţii lente 
şi regulate; altfel spus, tu ai fost aceea care a inspirat şi 
tu ai fost aceea care a expirat. De acum înainte va trebui 
să procedezi altfel, căci atât timp cât tu inspiri şi expiri, 
rămâi identificată cu corpul. Altfel spus, adevărul este că 
nu tu respiri, ci corpul tău. Corpul tău trăieşte pentru că 
Sinele superior îl animă cu suflul său. Niciun om nu 
trăieşte decât pentru că fiinţa sa inspiră suflul divin. Tu 
ştii că Dumnezeu este Sinele din tine. Aşadar, corpul tăi 
îti inspiră Sinele - adică pe tine - primindu-şi astfel viaţa. 
Atâta vreme cât vei crede că tu eşti cea care respiri, vei 
rămâne identificată - în conştiinţa ta - cu corpul tău, şi 
nu cu Sinele tău. Dacă vei reuşi să simţi - în conştiinţa ta 
- că trupul tău te inspiră pe tine (Sinele tău), după care 


iți redă libertatea prin expiraţie, vei trăi o mare 
transformare: a persoanei tale, a corpul animat, şi vei 
redeveni tu însăți. 

De aceea, practică acest exerciţiu: nu tu inspiri şi 
expiri, ci doar te laşi inspirată şi expirată de corpul tău. 
Odată cu fiecare respiraţie, urmăreşte să simţi că în 
timpul inspiraţiei, tu îţi umpli corpul cu forţă vitală, că 
trupul tău te inspiră pe tine, iar în timpul expiraţiei, tu te 
retragi din corp şi rămâi separată de corpul tău, în tine 
însăți, până la următoarea inspiraţie. Dacă vei reuşi 
această tehnică, ea îţi va da o idee despre ce se petrece 
la moartea corpului fizic, căci în acea clipă te vei retrage 
pentru ultima oară din corp, odată cu ultima expiraţie. 
Exersează şi împărtăşeşte-mi experienţele tale. 

Apoi, Ima s-a pregătit de plecare. L-am mai reţinut o 
clipă pentru a-i povesti cum l-am găsit şi cum l-am salvat, 
împreună cu tata, pe micuțul Bo-Ghar. 

— Ima, i-am spus, aş dori să aduc copilul la Templu 
pentru ca el să primească învăţătura. Vrei să te ocupi 
puţin de el, pentru a stabili ce înzestrare naturală are? 

— Cu plăcere. Am să-i vorbesc despre el directorului 
şcolii de neofiţi, care va accepta cu siguranţă. Va putea 
locui la Templu şi va primi învăţătura alături de ceilalţi 
copii. 

— Nu, Ima, doresc să păstrez copilul lângă mine. 
Are în el o iubire şi o puritate infinită. Il voi aduce în 
fiecare zi la Templu, iar seara se va întoarce cu mine. Îl 
voi aduce chiar mâine. 

A doua zi, Bo-Ghar m-a însoţit la Templu. Nu ştia 
unde îl duc, căci nu înţelegea încă ceea ce i se spunea, 
dar m-a urmat cu o încredere absolută, iar faţa sa 
strălucea. Era fericit că poate veni cu mine şi cu Menu. 
L-am iubit pe micuțul Bo-Ghar chiar din prima clipă când 
l-am văzut, dus de valuri. La rândul lui, ţinea foarte mult 
la mine şi nu era cu adevărat fericit decât atunci când îl 
lăsam să se aşeze la picioarele mele. 

Ajunşi la Templu, l-am dus la şcoala de neofiţi, unde 


copiii cei mai înzestrați primeau învăţătura. Bo-Ghar nu 
dorea să îmi lase mâna. Mi-am dat seama că se temea că 
îl voi abandona acolo. L-am îmbrăţişat şi i-am explicat că 
nu trebuie să se teamă, căci seara voi reveni şi îl voi lua 
înapoi la palat. Nu-mi înţelegea însă cuvintele, aşa că m- 
a privit cu ochii mari de teamă. Văzând că nu-mi iau 
rămas bun de la el, s-a mai calmat puţin şi a rămas acolo. 

Când a venit seara şi m-am întors după el, am 
observat că se împrietenise cu ceilalţi copii. Tocmai le 
povestea ceva, cu gesturi ample ale mâinilor şi 
picioarelor. Toți îl ascultau cu cel mai mare interes, ca şi 
cum l-ar fi înţeles. Atunci, Bo-Ghar m-a zărit şi s-a 
aruncat la gâtul meu, cu ochii strălucind de bucurie. 
Eram fericită să constat că se simţea deja ca acasă. 

Începând din acea zi, am parcurs în trei drumul 
între Templu şi palat: eu, Menu şi Bo-Ghar. Astfel au 
trecut câteva luni. Bo-Ghar învăţa limba noastră cu o 
uşurinţă incredibilă, aşa că se putea deja exprima corect. 

Dimineaţa lua parte la exerciţiile corporale sub 
conducerea lui Mentuptah. Corpul său era uimitor de 
viu, iar conductibilitatea nervilor săi remarcabilă. 
Executa exerciţiile foarte conştient, iar puterea lui de 
concentrare era excelentă, dovedind un control înnăscut 
al trupului său. Ima îl iubea mult, şi i-a consacrat tot 
timpul liber de care dispunea. Copilul solitar, care îşi 
pierduse toate rudele, îl iubea la fel de mult pe Ima, ca 
pe un frate mai mare. Fiecare cuvânt bun al acestuia îl 
făcea fericit şi recunoscător. Maeştrii de la şcoala din 
Templu au stabilit că Bo-Ghar nu avea o înclinaţie 
naturală către ştiinţe, ci către desen şi modelare. De 
aceea, Imhotep, marele artist, l-a luat pe Bo-Ghar în 
atelierul său. Era cel mai tânăr ucenic al său, dar i-a 
prezis un mare viitor. 

În fiecare seară, Bo-Ghar mă aştepta la poarta 
Templului, iar pe drumul de întoarcere îmi povestea ce a 
mai învăţat şi ce a mai trăit alături de ceilalţi copii. Dacă 
nu l-ar fi iubit atât de mult, Menu s-ar fi putut simţi 


rănită, căci ea nu avea dreptul să-mi vorbească pe drum, 
ca să nu-mi deranjeze firul gândurilor. Şi iată că acest 
copil nu se mai oprea din vorbit. Dar Menu a considerat 
cât se poate de natural faptul că îi permiteam copilului 
ceea ce ei îi era interzis. 


Din învăţăturile lui Ptahhotep 
Cele şapte octave ale vibraţiilor 
Arcul de legătură 


Mă aflam în faţa lui Ptahhotep şi îi ascultam cu 
respect cuvintele: 

„Astăzi îţi voi explica principiile creatoare ale 
minunatului efect al toiagului vieţii. Acestea sunt simple 
legi ale naturii. Dumnezeu este prezent pretutindeni, iar 
emanaţia omniprezenţei sale se manifestă în lumea 
vizibilă şi materială sub forma legilor naturii. In 
consecinţă, nimic nu se poate petrece în afara acestor 
legi. Dar ele diferă de pe un nivel de existenţă pe altul. 
Legile care acţionează în lumea spirituală diferă de cele 
care acţionează în lumea materială. Chiar şi în lumea 
materială găsim legi care variază în funcţie de 
proporţiile aceleiaşi materii. Spre exemplu, una din legile 
naturii face ca nivelul apei liniştite să fie întotdeauna 
orizontal. Totuşi, această lege nu este valabilă decât 
pentru un anumit nivel de mărime. Astfel, o picătură de 
apă de pe caliciul unei flori este rotundă, iar o fiinţă 
minusculă care ar trăi în această lume miniaturală ar 
constata că forma apei este sferică. De ce? Deoarece 
relaţia dintre tensiunea suprafeţei apei şi forţa care 
constrânge apa să rămână la orizontală este complet 
diferită într-o picătură de apă, deci într-o cantitate mică 
de apă, de cea care guvernează o cantitate mare de apă. 
Şi totuşi, este vorba de aceleaşi legi. 

Oamenii cunosc prea puţin forţele care acţionează în 
natură, şi numai pe cele pe care viaţa i-a ajutat să le 
observe. Ei s-au obişnuit să le numească: legile naturii, şi 


îşi imaginează că le cunosc în esența lor numai pentru 
simplul fapt că le-au dat un nume. Ei acceptă aceste legi 
şi efectele lor ca pe o evidenţă. Dacă au fost martorii 
unui fenomen necunoscut, ei strigă că este un miracol 
sau un act de magie, fără să ştie că aceste energii 
reprezintă tot forţe ale naturii, la fel ca şi cele cu care s- 
au obişnuit şi pe care cred că le cunosc! Fiii oamenilor 
nu ştiu de ce dintr-o sămânță iese o plantă, la fel cum nu 
ştiu de ce dintr-o celulă fecundată iese o fiinţă vie. Ei nu 
ştiu ce înseamnă această „fecundare”, nici de ce se 
divizează celula după fecundare, nici de ce această 
diviziune se repetă pentru multiplicarea celulelor, proces 
care nu se opreşte la naşterea fiinţelor vii, ci continuă 
până când - din prima celulă - se formează un individ 
plenar dezvoltat, până când creşterea, această reacţie în 
lanţ, se încetineşte de la sine, permiţând declanşarea 
reacției inverse, de declin (proces numit îmbătrânire). 
Întrucât toate acestea fac parte din viaţa cotidiană, 
oamenii nu se mai minunează în faţa lor. Indiferent dacă 
este vorba de o plantă care se naşte dintr-o sămânță, de 
un copil care se naşte dintr-o mamă sau de moartea unui 
om, de vântul care bate dintr-o direcţie sau alta şi care 
are efecte diferite, sau de atâtea alte experienţe ale vieţii 
de toate zilele, toate aceste fenomene sunt la fel de 
„Miraculoase” ca şi efectele şi secretul toiagului vieţii, 
precum şi ale celorlalte miracole ale iniţiaţilor. 

Dar înainte să poţi înţelege cu adevărat forţele cu 
care lucrează iniţiaţii şi care sunt identice cu forţele care 
animă toiagul, trebuie să mai înţelegi câteva lucruri. 

Atunci când am vorbit de arborele cunoaşterii 
binelui şi răului, ţi-am explicat că tot ce a luat o formă 
materială nu este vizibil şi perceptibil decât pentru că a 
ieşit din unitatea perfectă, din echilibrul perfect. De la 
această separare, întreaga manifestare aspiră către 
regăsirea unităţii, a echilibrului. „Echilibru” înseamnă 
repaus perfect, imobilitate. În schimb, „devenirea” - sau 
altfel spus creaţia vizibilă şi tangibilă - înseamnă: ieşirea 


din acest echilibru, apoi aspiraţia de a-l regăsi, lucru 
care echivalează cu o agitaţie constantă, cu o mișcare 
perpetuă. Dacă această mişcare continuă ar înceta fie şi 
numai pentru o singură clipă, întreaga creaţie s-ar 
transforma instantaneu într-o energie spirituală, ceea ce 
înseamnă că ar fi distrusă din punct de vedere material. 
Toate energiile, toate forţele din univers reprezintă 
mişcări care, pornind dintr-un anumit punct - propriul 
lor punct central - iradiază, se extind şi se propagă în 
valuri circulare, alcătuind astfel ceea ce noi numim 
pulsaţii sau vibrații. Aceste manifestări nu încetează 
decât în cazul în care forţele ieşite din echilibru revin la 
starea lor iniţială, adică la unitatea divină. Starea 
primordială este aşadar acea stare în care încetează 
orice manifestare materială. În esenţa ei ultimă, materia 
nu este altceva decât mişcare, iar dacă această mişcare 
ar înceta, materia ar înceta la rândul ei să mai existe. 
Atâta vreme cât va exista lumea materială în trei 
dimensiuni, aceasta va fi guvernată de legea sa imuabilă 
a agitaţiei şi a mişcării. 

Faptul că forţa creatoare se manifestă la toate 
nivelele, dând naştere unor posibilităţi nenumărate, 
înseamnă că există o cantitate incalculabilă de vibrații, 
de lungimi de unde, de forme ale undelor, de frecvenţe 
diferite care corespund acestor nivele. Atâta vreme cât 
ne aflăm într-un corp înzestrat cu instrumente de 
percepţie limitate, noi nu putem să percepem decât o 
parte din aceste vibrații cu ajutorul organelor simţurilor 
noastre. Faptul că o formă a vibraţiei ne apare ca 
„materie” sau ca „energie” imaterială depinde numai de 
ideea, de impresia pe care ne-o facem în legătură cu 
ceva care nu reprezintă de fapt decât „mişcare”, 
„vibraţie”, „frecvenţă”. Cu cât vibraţiile sunt mai scurte, 
cu atât mai puternic le resimţim noi ca materie. Noi dăm 
nume vibraţiilor care ne sunt transmise conştiinţei de 
către organele noastre de simţuri, nume care corespund 
senzaţiilor noastre: materie, sunet, electricitate, căldură, 


gust, miros, lumină; energiilor şi radiaţiilor superioare şi 
imateriale, pe care nu le putem recepta prin centrii 
noştri nervoşi şi cerebrali, le spunem unde ale gândirii 
sau unde ale ideilor; apoi există raze şi frecvenţe mai 
elevate, care pătrund încă şi mai profund şi care ajung 
până la frecvențele supreme, ce pătrund întreaga forță 
creatoare divină: viaţa însăşi! Noi nu putem înţelege 
aceste frecvenţe decât ca stări de conştiinţă. 

Aşadar, universul este animat de o varietate infinită 
şi inimaginabilă de vibrații, de la unda cea mai scurtă şi 
până la cea mai lungă. Toate formele creaţiei, de la 
corpurile celeste şi până la fiinţele unicelulare, sunt 
rezultatele unora sau altora din aceste vibrații. 
Indiferent dacă ne dăm sau nu seama de acest lucru, noi 
trăim în mijlocul lor. Voi merge chiar mai departe: noi 
înşine suntem alcătuiți din aceste vibrații şi din aceste 
energii, care sunt activate în permanenţă în corpul, 
sufletul şi întreaga noastră fiinţă. Întregul univers este 
alcătuit din aceste vibrații. Ceea ce noi numim 
Dumnezeu este sursa tuturor vibraţiilor creatoare. 

Dumnezeu este deasupra întregii sale creaţii 
manifestate. El sălăşluieşte în El Însuşi, într-un echilibru 
absolut, în afara timpului şi spaţiului. Dar razele Sale 
pătrund formele materiale, dându-le viaţă. Dumnezeu 
este omniprezent şi umple întregul univers, ceea ce face 
ca tot ceea ce există în univers să fie pătruns de El. 
Nimic nu poate exista în afara lui Dumnezeu, pentru că 
El este omniprezent şi nimic nu-L poate deplasa pe El, 
nimic nu-L poate situa pe El în afara propriei Sale 
prezenţe. Aşadar, orice punct din creaţie îi oferă lui 
Dumnezeu posibilitatea să se manifeste şi tot ceea ce 
există în lumea noastră perceptibilă poartă în el un 
asemenea punct, sub forma propriului său centru. Acesta 
este punctul din care a luat naştere prima manifestare, 
creaţia Sa, căderea în afara echilibrului. 

Acest aspect al lui Dumnezeu este cel care creează 
lumea materială şi care îi dă acesteia viaţă, penetrând-o. 


Altfel spus, acesta este punctul care reprezintă viața din 
noi, din fiecare fiinţă vie, şi pe care noi îl numim „Sinele 
suprem”. Toate celelalte expresii precum Dumnezeu, 
creatorul, Sinele universal sau Sinele superior, ori 
principiul creator nu desemnează decât o unică 
divinitate, sub diferitele ei aspecte. 

Cu cât sunt mai aproape de centru, cu atât frecvenţa 
energiilor este mai elevată, cu atât mai înalt spirituale 
sunt ele. Cu cât ele se îndepărtează mai tare, în valuri 
circulare, cu atât mai materiale devin ele, până în 
punctul în care se transformă chiar în materie. În acest 
fel, forţa emisă îşi frânează viteza de propagare, căci 
odată ajunsă la limita ultimă a manifestării sale, în 
punctul cel mai îndepărtat de centru, ea devine o 
scoarță, o crustă dură şi materială. Aşa se explică de ce 
imaginea - „numele” - lui Dumnezeu care se manifestă în 
lumea vizibilă este un cerc, cercul interior al forţelor 
superioare, înconjurat de o scoarță densă şi materială. 

Exprimat în litere, acest simbol devine AUM. 

Toate creaturile, de la astre şi până la fiinţele 
unicelulare, sunt alcătuite pornind de la acest principiu. 
Observă o secţiune din planeta noastră: în centru, forţele 
puternice sunt încă în stadiul de evoluţie al cercului de 
foc. Urmează apoi regiunile gazoase, straturile de 
materie topită, apoi lichide, până când se ajunge la 
crusta materială de deasupra. În centru se manifestă 
însă o forţă opusă, forţa centripetă, care atrage către ea 
toate manifestările materiale. Dacă materia dură nu s-ar 
opune printr-o rezistență corespondentă, toate formele 
materiale ar dispărea în propriul lor centru, inclusiv 
pământul şi fiinţele vii care trăiesc pe el. Rezistenţa 
materiei este cea care împiedică această prăbuşire în 
sine, acesta fiind singurul motiv care permite existenţa 
unei creaţii şi a vieţii pe scoarţa materială terestră. Nu 
uita de această rezistenţă a materiei, căci vom mai vorbi 
despre ea. 

lată încă un exemplu pentru a ilustra structura 


internă a formelor materiale: secţiunea transversală a 
coloanei vertebrale a tuturor vertebrelor arată aceeaşi 
ordine interioară: substanţa extrem de subtilă a măduvei 
spinării, care susţine forţa vitală creatoare, este 
înconjurată şi protejată de o scoarță dură, adică de 
oasele coloanei. Orice os ai tăia în două, fie el al 
craniului, al vertebrelor sau al picioarelor, el îţi va 
dezvălui aceeaşi secţiune transversală. 

Taie o plantă şi vei descoperi aceeaşi imagine. Ai 
văzut cu siguranţă un copac tăiat. Structura internă a 
trunchiului este similară: în jurul punctului central există 
cercuri de energie vitală hrănite de substanţa fină din 
centrul arborelui. Inelul care se adaugă în fiecare an 
reflectă radiaţia ciclică a vieţii la nivelul copacului, care 
se repetă în fiecare primăvară. Şi în acest caz, scoarţa 
înconjoară şi protejează trunchiul. 

Creşterea începe intotdeauna dintr-un centru, 
dinspre interior către exterior. Sursa cea mai profundă a 
tuturor energiilor şi manifestărilor este Dumnezeu. 

Acest aspect al lui Dumnezeu care se îmbracă în 
materie, care transformă o formă creată într-o fiinţă vie 
şi pe care îl numim Sinele superior (Logos) este 
principiul care ne atrage către centrul nostru, căci noi 
ne-am separat de unitatea divină, de starea paradisiacă. 
El este logodnicul celest pe care fiecare suflet uman 
aspiră cu ardoare să-l regăsească. Sinele divin şi autentic 
nu trebuie confundat niciodată cu „eul” personal care 
este golit de orice existenţă reală, nefiind altceva decât o 
imitație. 

În spatele oricărei forțe manifestate, indiferent dacă 
este vorba de un astru, de o planetă, de o ființă umană, 
de un animal, de o plantă sau de o materie, regăsim 
întotdeauna aceeaşi sursă a vieții, acelaşi Dumnezeu, 
acelaşi Sine divin. Deşi acest Dumnezeu unic este 
prezent pretutindeni şi în orice creatură, formele 
manifestării sunt extrem de variate, căci Dumnezeu se 
revelează pe Sine la toate nivelele Sale pe care este 


posibilă manifestarea, în timp ce formele create care 
apar pe aceste nivele nu pot manifesta din Dumnezeu 
decât ceea ce pot exprima, trăi şi suporta în mod 
conştient din forța creatoare divină, în funcţie de nivelul 
lor de dezvoltare. Căci a trăi în mod conştient o forţă 
înseamnă a fi această forţă, şi în acelaşi timp, a o emana 
în toate direcţiile, inclusiv în propriul nostru corp. De 
aceea, corpul trebuie să dispună de forța de rezistenţă 
corespondentă, căci altminteri radiaţiile Sinelui îl vor 
arde şi îl vor distruge. 

Aşa se explică de ce corpurile diferitelor manifestări 
nu sunt alcătuite în mod similar; materia lor oferă acel 
grad de rezistenţă care corespunde nivelului de 
conştiinţă pe care s-a manifestat forma respectivă. 
Trebuie să ştii că cea care determină vibraţiile pe care le 
poate suporta un corp este compoziţia sa chimică. Dacă 
un corp este supus unei radiaţii superioare forţei sale de 
rezistenţă, întregul sistem nervos va suferi. Acest proces 
poate conduce la o depresie nervoasă profundă, sau 
chiar la o boală mentală. Dacă numărul de vibratii al 
acestei forţe depăşeşte întinderea unei octave, forţa 
devine mortală. De aceea, atunci când dorim să lărgim 
conştiinţa unui om pentru ca el să poată absorbi şi 
suporta forţa divină pe un nivel elevat, noi trebuie mai 
întâi să-i pregătim corpul, supunându-l - printre altele - 
unui anumit proces chimic, astfel încât diferenţa 
vibratorie să nu depăşească niciodată o octavă. În caz 
contrar, el ar muri. 

În lumea materială există patru eşaloane ale 
manifestării, pe care le numim, în funcţie de expresia şi 
de nivelul lor de conştiinţă: minerale, vegetale, animale 
şi oameni. Prin comparaţie cu omul, materia „moartă” nu 
ni se pare „conştientă”, dar cristalele demonstrează că şi 
ele dispun de o anumită inteligenţă. Fiecare nivel al 
manifestării este caracterizat de propriul său nivel de 
conştiinţă, întotdeauna cu o octavă mai sus decât cel 
precedent. Singur omul are posibilitatea de a manifesta 


mai multe nivele, mergând până la conștiința de sine 
divină. Dacă ar fi să raportăm între ele intervalele - sau 
octavele - prin care delimităm nivelele de evoluţie, vom 
observa că acea categorie pe care o numim „om” ocupă 
patru gradaţii pe marea scală a evoluţiei care conduce 
de la pământ la cer; în plus, fiecare eşalon corespunde 
unei octave a gamei de vibrații. Oamenii cunosc aceste 
patru gradaţii şi le numesc: omul, caracterizat de mental; 
geniul, caracterizat de intuiţie; profetul, caracterizat de 
înţelepciune şi de iubirea universală; şi pe ultimul 
eşalon, omul-Dumnezeu, caracterizat de omniscienţă şi 
de omnipotenţă. 

În lumea materială există aşadar patru manifestări, 
care alcătuiesc împreună cele şapte octave ale 
vibraţiilor. 

Orice creatură emite acele vibrații din care este 
alcătuită, adică cele pe care le suportă în mod conştient. 
Mineralele, aflate pe nivelul inferior al conştiinţei, nu se 
manifestă decât prin contracție, răceală, duritate. 

Plantele se manifestă deja pe două eşaloane: unul 
material şi altul al forţei vegetale, care le permite să 
trăiască. O plantă manifestă inconştient vibraţiile 
materiale; ea îşi poartă corpul ca pe o haină, dar nivelul 
său de conştiinţă este cel al forţei vegetative care dă 
viaţă materiei din care este alcătuită. Forţa manifestată 
pe acest nivel are trei aspecte caracteristici după care 
poate fi recunoscută oriunde s-ar manifesta: căutarea 
hranei, absorbția hranei şi asimilarea hranei, sau 
digestia. 

Animalele manifestă trei forţe: una materială, alta 
vegetativă şi o a treia animalică. Ele posedă un corp, îşi 
caută hrana, o mănâncă şi o digeră. În plus, ele sunt 
conştiente pe un nivel animalic: au un suflet, instincte, 
nevoi, sentimente, simpatii, antipatii şi dorințe. 
Animalele sunt conştiente pe cel de-al treilea eşalon al 
manifestării, fiind despărțite de om de o singură treaptă. 

Omul mediu este aşadar cu o treaptă mai sus: el 


este conştient pe plan mental, dispune de un intelect şi 
de facultatea gândirii. Dar el manifestă şi celelalte trei 
nivele: cel material, întrucât dispune de un corp - nivelul 
vegetativ, pe care îşi caută hrana, o mănâncă şi o 
asimilează; nivelul animalic, întrucât dispune de un 
suflet şi de o viaţă sentimentală, cu simpatii, antipatii şi 
dorinţe; dar principala sa caracteristică rămâne cea 
mentală - omul gândeşte conştient. 

Omul trebuie să facă un mare pas înainte pentru a 
atinge următorul nivel: el îşi poate eleva conştiinţa 
deasupra lumii efectelor pătrunzând în cea a cauzelor, 
Se poate racorda la sursa divină din planul cauzal şi 
poate manifesta această forţă, care se traduce în 
conştiinţa sa sub forma intuiţiei. Graţie intelectului şi 
spiritului său, el îşi poate exprima experienţele spirituale 
şi le poate transmite aproapelui său. Intuiţia se poate 
exprima şi în artă: atunci când este adimensională ea se 
poate exprima prin muzică, iar atunci omul devine un 
compozitor; în planul bidimensional se poate exprima 
prin linii şi culori, iar omul devine un pictor; în planul 
tridimensional se poate exprima prin forme plastice, iar 
omul devine un sculptor sau un dansator. Omul creator 
este geniul. El manifestă toate cele cinci octave vibratorii 
ale forţelor materiale, vegetative, animale, mentale şi 
cauzale. 

Gradul de conştiinţă care corespunde următoarei 
octave vibratorii este cel al oamenilor cunoscuţi drept 
profeții Un profet manifestă toate forţele nivelelor 
menţionate anterior, dar este conştient şi de eşalonul 
superior, cel al înţelepciunii divine şi al iubirii universale. 
Nu trebuie să confunzi niciodată această iubire 
universală, care corespunde celui de-al şaselea grad şi 
care este o forţă pur spirituală, cu „iubirea” celui de-al 
treilea grad, cel animalic, care este o expresie a 
instinctelor animalice. Acest tip de iubire inferioară 
reprezintă o vibraţie transformată, o modulare a iubirii 
care corespunde nivelului trei, a cărei sursă este 


instinctul de conservare a speciei. Această „iubire” este 
caracterizată de dorinţa de posesiune şi nu urmăreşte 
altceva decât corpul fizic. Ea îl determină pe om să se 
apropie de fiinţa iubită, să o îmbrăţişeze, să o strângă la 
piept, într-un cuvânt: să o posede. Cel care se supune 
acestui tip de iubire trăieşte încă într-o stare de 
conştiinţă divizată, de separare, căutându-şi jumătatea 
fizică complementară pentru a-şi găsi satisfacția. Această 
iubire doreşte întotdeauna să ia, să aibă, să posede. 
Iubirea care corespunde celui de-al şaselea nivel al 
manifestării, iubirea profeților, nu derivă din separare, ci 
din starea primordială a unității divine. De aceea, 
această iubire este universală, ea nu face decât să 
dăruiască, nu ia niciodată de la altul, nu are nevoie de 
nicio jumătate complementară, de nicio manifestare 
fizică. Ea străluceşte şi îşi emană razele de pe nivelul 
conştiinţei unității divine absolute. Oamenii aflaţi pe 
acest nivel de conştiinţă nu doresc să posede nimic şi pe 
nimeni, căci se simt una cu Totalitatea infinită. 

Manifestarea supremă a lui Dumnezeu, cel de-al 
şaptelea nivel existenţial, este omul devenit perfect 
conştient: omul-Dumnezeu. Toate celelalte forme de 
manifestare nu reprezintă decât vibrații transformate, 
aspecte ale lui Dumnezeu. Omul-Dumnezeu este singurul 
care - prin conştiinţa sa perfectă - îl manifestă plenar pe 
Dumnezeu, adică propriul său Sine divin, în toată 
perfecțiunea Sa, trăind direct şi emanând în jur forțele 
creatoare divine, cu vibraţiile şi frecvențele primordiale 
şi netransformate. 

Omul este singura creatură care are posibilitatea de 
a controla şi de a emana toate cele şapte octave 
vibratorii, căci el dispune la nivelul sistemului său nervos 
de centrii care corespund acestor şapte octave ale forţei 
creatoare transformate şi netransformate. Pe de altă 
parte, el nu poate manifesta vibraţiile decât pe nivelele 
pe care a devenit conştient. Atâta vreme cât nu este 
conştient pe un anumit nivel, centrii săi nervoşi 


corespondenţi rămân într-o stare latentă. Aşadar, omul 
mediu manifestă vibrații care nu depăşesc cel de-al 
patrulea eşalon, geniul manifestă inclusiv vibraţiile care 
corespund celui de-al cincilea eşalon, profetul ajunge 
până la cel de-al şaselea eşalon, dar numai omul- 
Dumnezeu este capabil să manifeste conştient energiile 
tuturor celor şapte octave, exprimând - dacă doreşte - 
forţa creatoare divină în starea sa primordială, 
netransformată, sau modulată pentru a o transmite pe 
frecvențele ei inferioare. 

Toiagul pe care l-ai văzut la tatăl tău este alcătuit 
dintr-o substanță, un fel de alamă, care are 
particularitatea de a putea transmite radiaţia care 
corespunde fiecărui nivel. El a fost special conceput 
astfel încât să transmită vibraţiile fie în starea lor 
primară, netransformate, fie - dacă cel care îl stăpâneşte 
doreşte acest lucru - diminuate ori amplificate. 

De aceea, toiagul poate fi o binecuvântare, dar şi un 
blestem, în funcţie de cel care îl foloseşte. Un iniţiat este 
capabil să manifeste cu ajutorul toiagului toate forţele 
creaţiei, de la cea mai elevată - cea divină, până la cea 
mai de jos - cea ultra-materială, în funcţie de voinţa lui, 
căci el dispune în fiinţa lui de toate aceste forţe şi le 
poate transforma conştient prin intermediul toiagului 
vieţii. Omul nu poate percepe cu ajutorul organelor 
simţurilor decât o parte din imensa gamă a acestor 
vibrații. Toate fenomenele care corespund unor vibrații 
mai înalte sau mai joase decât cele perceptibile prin 
intermediul organelor simţurilor nu pot fi percepute sau 
experimentate decât în stările de conştiinţă ale 
sufletului. De pildă, astfel pot fi experimentate 
frecvențele divine supreme, sub forma iubirii universale. 
În schimb, frecvențele cele mai inferioare, care 
corespund ultra-materiei şi care nu pot fi percepute de 
ochii şi de nervii noştri  senzoriali, rămânând 
imperceptibile pentru organele noastre, sunt 
experimentate de oameni prin starea sufletească a urii. 


Iniţiatul foloseşte întotdeauna corect toiagul vieţii şi nu 
manifestă decât forţa necesară pentru a face bine, 
transformându-l astfel într-o binecuvântare. Cât despre 
vibraţiile ultra-materiale, el le utilizează uneori pentru a- 
şi crea un zid de protecţie invizibil şi impenetrabil. 
Iniţiatul poate controla, amplifica sau neutraliza cu 
ajutorul toiagului toate forţele naturii. 

Toate fiinţele vii dispun de aceste forţe, dar într-un 
grad care corespunde nivelului lor de dezvoltare. Ei le 
utilizează, dar nu sunt conştienţi de ele. Ai cunoscut 
vreodată pe cineva care să se întrebe, de pildă, cum îşi 
poate ridica mâinile sau picioarele? Sau cum se face că 
se poate îndepărta de pământ - ce-i drept, pentru o clipă 
foarte scurtă - printr-o săritură? Ridică-ţi un braţ şi 
observă ce faci. Cei care îţi ridică braţul sunt muşchii tăi, 
pe care îi contracti. Contracţia muşchilor este cea care 
îţi permite să faci toate mişcările corporale. Dar cine 
este cel care îţi contractă muşchii, copila mea? 
Gândeşte-te! 

— Voința mea, Tată. 

— Corect, voinţa ta. Dar dacă te-aş întreba ce este 
voinţa, ce mi-ai răspunde? 

— Tată, eu m-am observat deseori atunci când 
doream ceva, dar singurul lucru pe care l-am constatat a 
fost acela că atunci când doresc ceva, emit o anumită 
forţă şi îi dau o anumită direcţie. Ca să reiau exemplul 
tău, dacă doresc să-mi ridic braţul din poziţia sa în care 
atârnă datorită forţei de atracţie de pământului, această 
energie a voinţei curge prin braţul meu şi forţează 
muşchii să se contracte, ridicându-mi braţul. 

— Foarte corect, mi-a spus Ptahhotep. Prin simplul 
fapt că forţa voinţei tale a curs prin braţul tău, tu ai 
învins la acest nivel forța atracției terestre, această 
enormă forţă a naturii. Acelaşi lucru se petrece şi atunci 
când sari în aer! Timp de o clipă, forţa voinţei tale este 
mai puternică decât cea a atracției gravitaționale. 
Timpul este cel care arde forţa voinţei transformată în 


energie fizică. Timpul! 

Şi spaţiul? Tu ţi-ai utilizat forţa pentru a-ţi ridica 
braţul în înălțime, pentru a-l îndepărta de pământ, deci 
ai realizat o mişcare în spațiu. Poţi observa aşadar că 
forţa ta este utilizată de doi factori importanţi: timpul şi 
spațiul. Dacă ai putea să-ţi amplifici forţa voinţei, 
înmagazinând-o în corp, ai putea implicit să învingi o 
perioadă mai lungă forţa de atracţie a gravitaţiei şi să te 
deplasezi la o distanţă mai mare de pământ. Ai putea pur 
şi simplu să pluteşti prin aer! Tu nu poţi face însă acest 
lucru, deoarece nu ai devenit conştientă pe planul divin. 
Iniţiatul care este conştient pe acest nivel divin se poate 
scufunda direct în această sursă de energie eternă, fără 
a o transforma, iar dacă doreşte, poate zbura prin aer 
atât timp cât forţa voinţei sale se va opune gravitaţiei 
terestre. 

Iniţiatul cunoaşte toate vibraţiile şi dispune de 
organe perfect dezvoltate pentru a utiliza aceste forţe. 
Spre exemplu, tu cunoşti forţa gândirii prin care noi 
putem comunica telepatic. Noi controlăm această forţă 
inclusiv printr-un organ superior creierului nostru. Fiii 
oamenilor nu ştiu nici măcar că dispun de asemenea 
organe. Iniţiatul este capabil să manifeste forţa cea mai 
elevată între toate, energia divină creatoare. Această 
forţă este însăşi energia vieții, energia FIINȚEI eterne. 
Ea este cea care animă şi susţine întregul univers. 
Folosirea conştientă a acestei forţe este apanajul 
exclusiv al omului-Dumnezeu, singura creatură a cărei 
conştiinţă este identică cu cea a lui Dumnezeu şi care 
emană această energie din conştiinţa sa divină, 
cunoscută şi drept conştiinţa cosmică omniprezentă. 
Nicio altă fiinţă vie nu ar putea suporta în mod conştient 
această forţă. 

Fiecare forţă are o anumită materializare pe 
pământ, ceea ce face ca fiecare energie şi vibraţie să 
corespundă unei substanţe cu o putere de rezistenţă 
capabilă să o suporte şi să o transmită, sau altfel spus, să 


o înmagazineze şi să o emane o anumită perioadă de 
timp. Numele pe care îl dăm noi acestei substanţe 
contează prea puţin. Corpul creaturilor vii şi al formelor 
de manifestare care corespund diferitelor nivele de 
conştiinţă este alcătuit şi construit din această materie. 
Acest lucru nu este valabil numai pentru materia care 
corespunde propriului lor nivel de conştiinţă, ci şi pentru 
materia care conduce vibraţiile mai joase de nivelul 
respectiv. Spre exemplu, plantele dispun de forţa de 
rezistenţă necesară pentru a putea susţine vibraţiile 
forţei vieţii vegetative, dar şi pe cele ale materiei, 
întrucât au un corp material. Nervii şi corpurile 
animalelor susțin forţa animală care corespunde 
nivelului lor de conştiinţă, dar susţin totodată şi vibraţiile 
celor două octave inferioare, ale nivelului vegetativ şi ale 
nivelului material. 

De pildă, nervii omului mediu au suficientă 
rezistenţă pentru a susţine vibraţiile nivelului mental, 
dar şi pe frecvențele transformate ale octavelor care 
corespund planurilor inferioare: animal, vegetativ şi 
material. Cu ajutorul energiilor sale mentale, omul 
gândeşte şi este conştient pe acest nivel; cu ajutorul 
energiilor animale, el simte şi trăieşte experienţa 
emoţiilor; curenţii forţei vegetative îi animă corpul, care 
este alcătuit din forţe materiale (elementele minerale). 
Acelaşi lucru se petrece şi pe eşaloanele superioare, 
până la nivelul omului-Dumnezeu, care îşi foloseşte 
conştient toţi centrii nervoşi şi cerebrali, putând conduce 
prin corpul său - fără a le transforma neapărat - 
vibraţiile supreme ale vieţii, al căror sediu este situat la 
nivelul măduvei spinării. Materia corpului său posedă 
forţa de rezistenţă necesară pentru a susţine vibraţiile 
forţei divine supreme, şi evident, pe cele transformate 
ale celorlalte şase eşaloane ale manifestării. 

Aşadar, materia din care sunt alcătuite trupurile 
oamenilor aflaţi pe nivele diferite de conştiinţă nu 
seamănă decât în mod aparent. In realitate, ele sunt 


alcătuite din elemente chimice diferite, a căror 
rezistență corespunde nivelului de evoluție al spiritului 
care locuieşte în ele. 

Trupul omului-Dumnezeu poate susţine frecvențele 
cele mai înalte, dar şi pe cele transformate ale octavelor 
inferioare, iar acest lucru se petrece fără ca el să se 
dematerializeze. Pe vremea când trăiau în patria lor, fiii 
lui Dumnezeu au inventat o substanţă, asemănătoare cu 
alama, cu ajutorul căreia au construit o serie de aparate 
pentru înmagazinarea frecvenţelor creatoare supreme în 
manifestarea lor primordială sau transformată, dar şi 
pentru a le manifesta amplificate sau diminuate. Aceste 
instrumente au fost create astfel încât să păstreze 
intactă forţa creatoare în forma sa pură. În consecinţă, 
ele rămân active vreme îndelungată, la fel ca şi sursa 
forţei divine, ca şi viața însăşi. Cum cel mai perfecţionat 
dintre aceste aparate care susţin şi emană forţa 
creatoare reprezintă o punte perfectă între frecvențele 
divine şi cele materiale, între Dumnezeu şi pământ, noi 
numim acest instrument, purtător al unei forţe 
excepţional de puternice şi încărcat cu frecvenţa Sinelui 
divin: arcul de legătură. 

Înţelegi acum de ce păstrăm un secret atât de strict 
asupra acestor aparate. Omul-Dumnezeu care şi-a 
dezvoltat plenar facultăţile superioare poate să le 
utilizeze fără restricţii, căci arcurile de legătură 
înmagazinează şi emană aceeaşi forţă ca şi el, forţa 
fiinţei sale. Un om aflat pe un eşalon inferior ar muri însă 
pe loc, ca lovit de trăsnet, chiar dacă nu ar face altceva 
decât să atingă un asemenea aparat. Frecvenţele divine 
i-ar arde instantaneu nervii, iar el ar trăi un fel de şoc, 
un atac. Acelaşi lucru s-ar petrece dacă această energie 
ar fi eliberată din izolarea sa la nivelul măduvei spinării, 
atacând nervii. Omul, animalul şi chiar planta ar muri pe 
loc. Oamenii numesc această moarte un „atac”; ei simt 
că o forţă necunoscută a lovit persoana care a suferit 
atacul şi care moare ca lovită de trăsnet. Această forţă 


este curentul vieţii, care în mod normal, este bine izolat 
în interiorul măduvei spinării sau în canalul central al 
plantelor,  necurgând prin corp decât corect 
transformată. Forţa iese din izolarea sa şi provoacă 
„atacul” numai în caz de boală, de dezechilibru. 

Aşa se explică de ce persoanele care nu sunt iniţiate 
nu se pot apropia de acest aparat. Mai mult, având în 
vedere că aparatele de acest fel emană energii care 
penetrează totul, noi suntem nevoiţi să le ţinem ascunse 
în nişte nişe cu pereţii foarte groşi, din piatră, care oferă 
cea mai bună izolare. Căci energia vieţii poate ucide 
dacă penetrează o substanţă care nu-i opune forţa de 
rezistenţă  corespondentă. Materia poate fi astfel 
dematerializată, dezintegrată. 

La fel ca şi alte instrumente de acest tip, arcul de 
legătură este alcătuit dintr-o substanţă care poate 
înmagazina energia creatoare divină fără a se 
dezintegra. El emană forţa creatoare netransformată, 
dăruind, în funcţie de dozaj, viața sau moartea. Această 
forţă are acelaşi caracter vibratoriu ca şi forţa voinţei 
omului, care poate învinge orice obstacol, inclusiv forţa 
de atracţie gravitaţională, chiar dacă numai pentru o 
clipă foarte scurtă. Arcul de legătură emană această 
forţă amplificată de o mie de ori. Astfel, în timp ce 
pământul acţionează prin forţa sa de atracţie asupra 
materiei, atrăgând-o către el, noi putem contracara 
această forţă de atracţie în orice fel de substanţă, fără 
nicio excepţie, suprimându-i greutatea pentru o perioadă 
mai mult sau mai puţin lungă. Dacă este însă necesar, noi 
putem acţiona şi invers, amplificând această forţă de 
atracţie şi sporind astfel greutatea prin intermediul 
razelor ultra-materiale! Astfel, chiar şi pietrele cele mai 
mari îşi pierd greutatea pe perioada necesară pentru a 
construi edificiile cele mai importante, proces care se 
derulează cu o uşurinţă derutantă pentru omul de rând. 
Atunci când este cazul însă, greutatea pietrelor este 
amplificată, astfel încât ele să se scufunde în pământ, 


creând astfel temelia necesară pentru a susţine edificiul. 

Cu ajutorul arcului de legătură, această sursă 
enormă de forţă, noi putem transforma energiile 
imateriale, de pildă razele luminoase, în materie, sau 
invers, putem dezintegra materia, transformând-o în 
energii ce vor rămâne active aproape pentru totdeauna. 

Observă această lampă. Timp de miliarde de ani, 
soarele a emanat raze de energie, din care unele au 
devenit raze luminoase în atmosfera noastră, prin 
transformarea energiei. În această lampă, materia se 
dematerializează şi dă naştere unor energii, care sunt 
convertite la rândul lor în raze luminoase atunci când 
sunt în contact cu aerul. 

Procesul poate fi prelungit la infinit, iar această 
lampă ar putea da lumină pentru totdeauna. În istoria 
pământului este scris însă că noi trebuie să părăsim 
această planetă pentru câteva mii de ani, distrugând 
înainte tot echipamentul nostru. În caz contrar, ignoranţa 
fiilor oamenilor ar provoca un nou dezastru planetar, cu 
consecinţe inimaginabile. 

Generaţiile viitoare nu vor mai înţelege aproape 
nimic din cultura noastră. Spre exemplu, ele nu vor 
putea înţelege cum am reuşit noi să şlefuim atât de 
perfect suprafaţa pietrelor cele mai dure astfel încât 
odată îmbinate să nu mai rămână între ele loc nici măcar 
pentru un fir de păr. Oamenii viitorului nu vor putea 
înţelege cum au putut „sclavii” noştri să realizeze o 
asemenea perfecțiune numai cu ajutorul mâinilor. 
Întrucât au tendinţa să se aducă reciproc la statutul de 
sclavie, fiii oamenilor vor fi convinşi că la fel făceam şi 
noi. Timp de mii de ani, nu le va trece prin cap nici 
măcar ideea că noi am dematerializat pur şi simplu 
partea superfluă a pietrei, obţinând astfel cu cea mai 
mare precizie şi fără nici cel mai mic efort, ceea ce 
doream să obţinem din partea pietrelor cele mai dure. 

Noi ne reglăm aparatele pe dimensiunile dorite, şi 
tot ceea ce depăşeşte această dimensiune este 


dezintegrat. Acest proces devine extrem de simplu în 
cazul în care cunoşti natura reală a diferitelor energii, 
inclusiv a energiilor materiei. Această cunoaştere nu 
poate rămâne însă o binecuvântare decât dacă rămâne în 
mâinile unui iniţiat care ştie că viața înseamnă iubire, iar 
ura este sinonimă cu moartea. Numai iniţiaţii de grad 
superior pot fi arhitecţi. Dacă ne-am executa 
construcţiile cu ajutorul sclavilor, nu ar mai fi nevoie de 
iniţiaţi! Noi nu lucrăm însă cu sclavi, ci cu forţele naturii. 

Graţie aparatelor noastre, noi putem crea toate 
formele de manifestare ale energiei creatoare. 
Manifestarea nu depinde decât de durata şi de distanţa 
de la care operăm cu această energie creatoare. Fiilor 
oamenilor li se pare normal să vină la Templu pentru ca 
noi să-i vindecăm de bolile lor. Boala nu inseamnă 
altceva decât faptul că vibraţiile corpului nu mai sunt în 
armonie. Noi  restabilim vibrația corectă a părţii 
„bolnave” a corpului, iar individul îşi recapătă sănătatea. 
Fiecare organ dispune de o vibraţie particulară. El este 
ceea ce este tocmai pentru că vibrează pe o anumită 
frecvenţă, iar această vibraţie acţionează constant şi îl 
susţine. Dacă această vibraţie se modifică, organul se 
îmbolnăveşte. 

Un alt element pe care îl putem controla cu uşurinţă 
este vremea. Astfel, noi putem însenina cerul, sau, dacă 
acest lucru se dovedeşte necesar, putem aduce nori grei 
de ploaie. Fiii oamenilor văd fulgerele şi aud tunetele 
care ies din marea piramidă şi se bucură, căci ştiu că ele 
le vor aduce binecuvântarea ploii de care au nevoie 
pământurile lor. Ei trăiesc cu siguranţa ca Templul se 
ocupă de tot: de sănătatea lor, de ploaie, de confortul şi 
bunăstarea lor spirituală. 

— Părinte al sufletului meu, cum poate fi încărcat 
acest arc de legătură cu energia creatoare? 

Ptahhotep mi-a aruncat privirea sa scrutătoare şi mi- 
a spus: 

— Îmi dau seama că ştii deja cum poate fi încărcat 


arcul. 'Ţi-am mai spus: pe pământ nu există decât o 
singură sursă capabilă să emane această forţă, iar 
aceasta este omul-Dumnezeu. Este aşadar datoria 
marelui preot să încarce arcul de legătură cu forţa 
creatoare divină. El poate obţine acest rezultat fie 
conducându-şi direct propria sa energie prin arcul de 
legătură, fie folosindu-se de toiagul vieţii pentru a 
converti în forţă creatoare divină un curent de energie 
absolut pozitivă care emană din mâna sa pe o frecvenţă 
inferioară, pe care îl conduce apoi, transformat, în arcul 
de legătură. În viaţa de zi cu zi, nici chiar omul- 
Dumnezeu nu emană forţa creatoare decât în ipostaza ei 
transformată. El nu poate emite energia divină în 
expresia ei netransformată decât atunci când toate 
forţele sale spirituale sunt concentrate şi când el se 
identifică în conştiinţa lui cu Dumnezeu. De aceea, dacă 
doreşte să emane această forţă creatoare în stare pură, 
el trebuie să se afle într-o stare de conştiinţă cosmică 
absolută. Dacă fiii neiniţiaţi ai oamenilor l-ar vedea în 
această stare, ei s-ar putea speria, căci omul-Dumnezeu 
emană atunci o lumină supranaturală insuportabilă 
pentru privirea omului. Dacă un neiniţiat ar atinge un 
iniţiat aflat în această stare de FIINŢĂ divină, el ar muri 
instantaneu, la fel ca în cazul în care ar atinge arcul de 
legătură. 

Astfel, dacă un iniţiat emite razele vieţii în scopul de 
a vindeca pe cineva, el trebuie să se concentreze astfel 
încât energia sa să poată fi suportată fără pericol de cel 
bolnav; el îşi amplifică cu ajutorul toiagului forţa 
creatoare pe care o conduce prin centrii nervoşi 
corespondenţi. 'Toiagul a fost conceput nu numai pentru 
a transmite aceste vibrații, dar şi pentru a le transforma 
la voinţă astfel încât să poată fi amplificate sau 
diminuate. De aceea, iniţiatul nu trebuie să intre 
neapărat în starea de FIINŢĂ divină pentru a conduce 
energia supremă prin arcul de legătură. Este suficient ca 
el să intre într-o stare de concentrare inferioară şi să îşi 


dirijeze cu ajutorul toiagului forţa care corespunde 
acestui eşalon către arcul de legătură, amplificând-o 
astfel până pe nivelul energiei creatoare. Astfel încărcat, 
arcul poate emana vreme îndelungată această energie - 
cea mai înaltă şi cea mai puternică între toate - pentru a 
fi folosită ca sursă a tuturor celorlalte energii de pe 
pământ. 

Cu ajutorul toiagului, iniţiatul poate crea şi 
transmite frecvențele cele mai diverse, căci acest toiag 
reprezintă un arc de legătură în miniatură, cu menţiunea 
că el nu poate înmagazina totuşi energia creatoare în 
stare pură. Un fiu al oamenilor ar putea astfel şi el să-şi 
transforme cu ajutorul acestui toiag energiile inferioare 
de pe mai multe octave în forţă creatoare, dacă ar putea 
să le emane într-o formă pură, pozitivă şi perfect 
detaşată. Într-adevăr, toiagul emană întotdeauna exact 
forţa pe care i-a fost transmis-o omul. Dacă un om 
primitiv şi egoist ar dispune de un asemenea instrument, 
el şi-ar conduce prin el vibraţiile sale negative şi egoiste 
- care s-ar putea chiar amplifica - generând astfel boli, 
epidemii, cutremure de pământ, şi alte catastrofe încă şi 
mai grave, aşa cum au făcut cândva magicienii negri în 
patria rasei divine. 

Inţelegi acum de ce păstrează iniţiaţii un secret atât 
de deplin asupra cunoştinţelor lor şi de ce le protejează 
ei de neiniţiaţi? 

— Înţeleg, Părinte al sufletului meu. Înţeleg de 
asemenea ce a făcut tata pentru a-i reda viaţa băiatului 
care era pe jumătate mort. Aflat într-o stare de intensă 
concentrare, tata i-a transmis copilului propriile sale 
forţe, amplificate. Efectul a fost aproape miraculos. 
Copilul s-a umplut cu forţă vitală, iar epuizarea sa a 
dispărut ca prin farmec. Dar, Părinte al sufletului meu, 
ce se va petrece atunci când fiii oamenilor vor prelua 
puterea? O să distrugeţi atunci acest toiag magic? Din 
câte mi-a spus tata, iniţiaţii vor avea grijă ca toate 
instrumentele lor să dispară! Ce păcat că oamenii nu vor 


mai putea beneficia de binefacerile acestor energii! 

— Copila mea, mi-a spus Ptahhotep, fiecare fiinţă 
trăieşte în condiţiile perfect adaptate nivelului său de 
evoluție! Dacă noi am dezvălui fiilor oamenilor misterul 
toiagului, aceştia l-ar utiliza imediat în scopuri 
distructive, făcându-le rău altora şi lor înşile. Fiii 
oamenilor nu sunt pregătiţi să primească acest tip de 
cunoaştere; dimpotrivă, sunt încă foarte departe de 
gradul de maturitate necesar. Toiagul pe care noi îl 
utilizăm astăzi va fi salvat de ultimul iniţiat care va 
cunoaşte secretul său; tot el îl va scoate în afara 
Egiptului. El nu va avea posibilitatea să construiască o 
piramidă pentru a-l ascunde acolo, dar va avea grijă să-i 
asigure o protecţie suficient de bună. El va încărca acest 
arc de energie mult mai puţin puternic şi îl va transporta 
de-a lungul peregrinărilor sale cu ajutorul unor unelte 
din lemn. Când îşi va da seama că i se apropie moartea, 
el va pregăti distrugerea toiagului vieţii. Arcul va mai 
emite o vreme energia cu care va fi încărcat. Neiniţiaţii îl 
vor mai transporta încă în diferite ţări, până când îşi vor 
da seama că el şi-a pierdut complet puterea. Îi vor 
distruge atunci ultimele sale vestigii. 


Ilustraţie 

Faraonul înaintea lui Amon Muzeul din Cairo 

Faraonul îi prezintă ofranda de foc şi de apă „regelui 
zeilor”, lui Amon, care ţine în mână toiagul vieţii. 


Umanitatea nu va mai auzi vorbindu-se de „toiagul 
magic” şi de „arcul de legătură” decât prin intermediul 
tradiţiilor. Oamenii vor considera însă aceste poveşti ca 
fiind simple basme. Ei îşi vor aminti totuşi că a exista 
cândva un „Arc de legătură”, în care sălăşluia forţa lui 
Dumnezeu cel viu, şi o „baghetă magică”, sau, aşa cum o 
numim noi, un toiag al vieţii, cu ajutorul cărora iniţiaţii - 
sau „magicienii”, cum le vor spune ei - făceau miracole. 
Aceste tradiţii ancestrale le vor permite oamenilor să 


recunoască sau să presimtă faptul că acest „toiag” 
reprezintă puterea care domină toate forţele naturii. 

Mult mai târziu, atunci când vor dori să-l 
simbolizeze, ei vor ţine în mână un toiag, un sceptru, ca 
un fel de emblemă a acestei puteri. Dar acest sceptru nu 
va mai fi decât un simbol lipsit de orice forță sau putere. 
Peste alte câteva mii de ani, pe pământ se va reîncarna 
un descendent din rasa fiilor lui Dumnezeu; el va revela 
aceste adevăruri celor din epoca sa şi va reconstrui o 
„baghetă magică” autentică. Până atunci vor mai exista 
pe pământ nişte indivizi ciudaţi care se vor numi 
„Magicieni” şi care vor pretinde că execută miracole cu 
ajutorul „baghetei lor magice”. Practic, ei vor imita ceea 
ce cândva chiar era real. Ei vor ţine în mână o baghetă şi 
vor efectua tot felul de mişcări, pretinzând că activează 
anumite forţe magice. Vor folosi de asemenea anumite 
„formule magice” care le vor imita pe ale noastre. Dar 
umanitatea nu va mai cunoaşte puterea extraordinară a 
cuvântului decât atunci când - peste foarte multe secole 
- pe pământ se vor reîncarna membrii rasei divine, cei 
care trăiesc aici şi acum; ei îşi vor reaminti în 
subconştientul lor de adevărurile menţionate în analele 
de istorie, dar considerate simple legende. 

Ei vor dovedi adevărul amintirilor lor. Va veni timpul 
când fiii oamenilor vor descoperi şi vor avea acces la 
cunoaşterea supremă. Pentru masele ignorante, 
cunoaşterea rămâne un mister incomprehensibil. Atunci 
când aceste adevăruri cad în mâinile neinițiaților, ele pot 
deveni un blestem. Dar tocmai aceasta este calea 
oamenilor, plină de suferințe şi de dureri, pe care - de 
altfel - şi le provoacă singuri. Treptat, ei vor învăţa că nu 
te poţi juca oricum doreşti cu forțele divine, că acestea 
nu trebuie utilizate decât cu seriozitate şi cu respect. 
Căci, Dumnezeu le dăruieşte totul oamenilor, inclusiv pe 
El Însuşi, pentru a le fi de folos; dar, prin ignoranta lor 
oamenii sunt capabili să transforme orice binecuvântare 
într-un blestem! 


— Părinte al sufletului meu, spuneai că piramidele 
au fost construite din bucăţi mari de piatră, strâns lipite 
între ele, pentru a proteja aparatele capabile să emită 
frecvenţe ce pot penetra totul. Cum puteţi conduce 
atunci aceste radiaţii către exterior? 

— În pereţii groşi ai piramidelor au fost construite 
canale şi tunele, prin care forţele arcului de legătură şi 
cele ale aparatelor complementare, care emit alt tip de 
energii, sunt dirijate către exterior. Tot prin aceste 
canale noi putem controla vremea. Energiile pozitive şi 
negative care curg prin aceste canale (construite în 
direcţii diferite) dau naştere unor formaţiuni noroase 
care aduc cu ele ploaia. Fulgerele care pot fi văzute 
uneori din piramide se datorează egalizării acestor 
tensiuni şi sunt însoţite de zgomote puternice. Aşa se 
explică de ce se aud tunete care ies din marea piramidă. 
Alte piramide au fost construite pentru a răspunde altor 
nevoi. 

— Ce se va petrece cu piramidele atunci când fiii 
oamenilor vor domni peste această ţară şi când arcul de 
legătură şi celelalte instrumente vor fi fost distruse? Vor 
rămâne goale? Ce se va întâmpla cu marele preot, cu 
ceilalţi preoţi şi cu iniţiaţii? 

— Exceptând marea piramidă, în care există acum 
arcul de legătură şi în care este conferită iniţierea, 
celelalte piramide nu vor rămâne goale. După 
îndepărtarea tuturor instrumentelor care emit energia 
divină creatoare, ultimii faraoni iniţiaţi vor dispune să fie 
înmormântați în unele dintre ele. Întrucât corpurile lor 
vor fi impregnate cu această forţă creatoare divină, ele 
vor continua să emită această forţă supremă, la fel cum 
făcea altădată arcul de legătură, acţionând asupra 
acestei ţări ca o sursă secretă de putere şi protejând-o de 
influenţele negative. Radiația acestor corpuri sacre şi 
perfect conservate va ajuta ţara noastră să-şi menţină 
puterea mai multe mii de ani de acum înainte. Treptat, 
majoritatea acestor morminte vor fi jefuite şi distruse de 


către oamenii ignoranţi. 

— Şi ce se va întâmpla cu marea piramidă? 

Ptahhotep a privit în zare, ca şi cum ar fi citit ceva 
acolo, după care mi-a aruncat privirea sa celestă şi mi-a 
spus: 

— Când va veni timpul ca instrumentele secrete să 
fie distruse, iar preoţii şi iniţiaţii din Templu să-şi ia 
bastoanele de pelerini, marele preot şi asistentul său vor 
închide din interior porţile de piatră ale marii piramide 
astfel încât niciunul din fiii oamenilor să nu poată să-i 
descopere intrarea. După ce vor îndeplini ultimele 
ritualuri, ei îşi vor dezintegra propriile corpuri, la fel 
cum dematerializează astăzi ofrandele de pe altarul 
Templului, lucru pe care l-ai văzut de multe ori: totul se 
petrece fulgerător, ca o lumină urmată de un fum alb, ce 
dispare şi el imediat. În urma acestui proces nu rămâne 
nicio cantitate de cenuşă. În acest fel, marea piramidă va 
rămâne închisă oamenilor timp de mai multe mii de ani. 
Totuşi, iniţierile nu vor înceta. Sufletele care vor fi 
suficient de mature vor continua să primească iniţierea, 
într-o manieră aparent mai fizică, dar de fapt pe un nivel 
mai elevat şi mai spiritual. Aceste fiinţe îşi vor trăi 
iniţierea sub forma unui vis, a unei viziuni. 

Apoi Ptahhotep a tăcut, iar noi ne-am privit încă 
multă vreme. Înţelegeam tot ce nu dorea să exprime 
verbal... Dar mai aveam încă o întrebare: 

— Părinte al sufletului meu, de ce au fost construite 
toate piramidele cu aceeaşi formă? De ce nu sunt 
construite într-o formă cubică, aşa cum se întâmplă cu 
toate celelalte clădiri? 

Ptahhotep mi-a zâmbit: 

— De ce nu au forma unui cub? Bine, dar piramidele 
sunt construite pornind de la forma unui cub! Îţi voi 
explica mai multe data viitoare. Deocamdată este de 
ajuns. 

Am înţeles că Ptahhotep şi-a încheiat lecţia pentru 
ziua respectivă. Am continuat să rămân însă alături de el, 


căci aş fi dorit să-mi explice felul în care pot fi folosite 
toiagul vieţii şi arcul de legătură. M-a privit surâzând şi 
mi-a spus: 

— Va veni timpul când vei putea cunoaşte felul în 
care sunt construite toiagul vieţii şi arcul de legătură: 
după iniţiere. Când despre folosirea lor, aceasta este 
rezervată exclusiv celor care au atins - prin propriile lor 
eforturi - cel de-al şaptelea grad al iniţierii. Aceste 
secrete nu trebuie să cadă în mâini periculoase. De 
aceea, ai răbdare. Timpul nu există decât la nivelul 
gândirii. El este totuşi necesar pentru ca toată lumea să 
ajungă la maturitate. 

Apoi m-a binecuvântat, iar eu am plecat. 


Forma piramidelor 


O nouă zi alături de Ptahhotep, în laboratorul său: 

— Ti-am explicat deja, mi-a spus el, că orice 
manifestare din lumea vizibilă este animată de forţa 
primordială care face ca totul să aspire către revenirea 
la unitate şi care se traduce prin forţa de atracţie dintre 
două jumătăţi complementare, una pozitivă şi cealaltă 
negativă. Tu te afli acum în faţa mea pentru că forţa de 
atracţie a pământului îţi păstrează corpul aici. Fără ea ai 
fi căzut demult în spaţiu, şi chiar corpul enorm al 
pământului ar fi fost dislocat. Forţa care susţine 
pământul şi întreaga materie care se găseşte în 
atmosfera sa nu aparține propriu-zis pământului, dar 
acționează asupra planetei din centrul acestuia. Dacă 
materia nu ar opune nicio rezistenţă şi ar ceda în faţa 
acestei forţe, imensa masă a pământului şi tot ceea ce 
trăieşte la suprafaţa sa ar dispărea în centrul acestuia. 
Unde anume? Gândeşte-te puţin! 

Apropie-te, copila mea, am să-ţi arăt: dacă eu pun pe 
această masă diferite obiecte şi ataşez un fir de fiecare 
dintre ele, după care reunesc aceste fire şi le trec printr- 
o gaură făcută în masă, apoi trag de firele reunite, toate 


obiectele sunt atrase către centru şi vor dispărea, cu 
condiţia ca ele să fie mai mici decât diametrul găurii. 
Unde dispar ele? Ele se îndreaptă către punctul din care 
acţionează forţa, nu-i aşa? Dar de unde provine această 
forţă din centrul pământului, care atrage totul către ea? 
Poţi să-mi răspunzi, copila mea? 

M-am gândit câteva clipe, apoi am răspuns: 

— Pământul este recognoscibil. De vreme ce tot 
ceea ce este vizibil este astfel numai pentru că s-a 
separat de „Nimicul-Totalitate”, iar această separare nu 
este decât aparentă, deoarece jumătatea complementară 
a rămas în planul nemanifestat, rezultă că şi pământul 
trebuie să aibă o asemenea jumătate complementară; 
forţa care atrage pământul şi toate fiinţele sale către 
centru trebuie să fie această dorinţă de reunificare între 
pământ şi jumătatea sa complementară rămasă în planul 
nemanifestat (Nimicul) ca reflectare negativă. Altfel 
spus, forţa de atracţie terestră atrage întregul pământ 
către Nimicul care se află dincolo de timp şi de spaţiu, 
pentru a ajunge la această reunificare. Dacă pământul ar 
ceda, el ar dispărea în centrul său, în Nimic. Acest lucru 
ar însemna întoarcerea la unitatea paradisiacă, la 
Dumnezeu, la fericire! De ce nu se întâmplă astfel 
lucrurile, Tată? 

—  Copila mea, obstacolul constă în rezistenţa 
materiei! Nicio creaţie nu este posibilă fără această forţă 
de rezistență! Forţa de rezistenţă a materiei este cea 
care împiedică pământul şi întreaga creaţie să dispară, 
să fie distruse. Orice lucru care apare în lumea vizibilă a 
căzut dintr-un punct al universului care a devenit astfel 
propriul său centru. Căderea l-a transformat în materie, 
iar acum el nu se mai poate întoarce la unitatea divină, 
căci este împiedicat de propria sa rezistenţă. Întoarcerea 
la unitatea divină, paradisiacă, a lui Dumnezeu, nu este 
posibilă decât prin spiritualizarea materiei, prin acel 
proces prin care materia se transformă în spirit. Fără un 
ajutor spiritual, materia nu s-ar putea transforma 


niciodată singură în spirit. Aşa se explică de ce un aspect 
al lui Dumnezeu coboară în materie, îşi asumă forma şi 
proprietăţile acestei materii şi o animă în calitatea sa de 
Sine, pentru a-i permite spiritualizarea, mântuirea. 

Efectul pe care îl exercită constant Sinele îmbrăcat 
în materie, de-a lungul timpului, din centrul oricărui 
lucru creat, asupra structurii celei mai intime a materiei, 
a condus la dezvoltarea tuturor formelor care există pe 
fiecare eşalon al scalei evoluţiei. Astfel au fost create 
toate creaturile, de la protozoare şi până la manifestarea 
cea mai elevată. 

Pe pământ, creatura cea mai elevată este fiinţa 
umană. Misiunea sa este de a participa la spiritualizarea 
materiei, muncă la care participă toate fiinţele vii în 
funcţie de dezvoltarea lor. Ființa umană care, pornind de 
la starea sa de identificare cu corpul, se transformă, îşi 
trezeşte spiritul şi ajunge să se identifice - în conştiinţa 
sa - cu Sinele divin, şi-a îndeplinit misiunea! Ea a 
spiritualizat o bucăţică din acest pământ. Altfel spus, a 
ajutat pământul să progreseze cu un pas către mântuirea 
sa. Mai departe, ea poate participa la mântuirea 
celorlalţi. 

Acum ştii de ce poţi sta în picioare în faţa mea. 
Deoarece Sinele pământului, care este simultan şi Sinele 
nostru, iubeşte pământul şi toate fiinţele vii care trăiesc 
pe suprafaţa lui, le atrage către el, către unitatea divină, 
la fel ca şi mirele care doreşte să se unească cu mireasa 
lui. Această dorinţă, această aspirație către fuziune, 
caracteristică tuturor expresiilor iubirii, se traduce prin 
greutate, inclusiv la nivelul corpului nostru! 

Această forţă pe care noi o numim greutate 
acţionează pretutindeni în natură, iar atunci când 
construim ceva, noi trebuie să ţinem seama de ea şi să 
lucrăm împreună cu ea, nu împotriva ei. Dacă ţinem cont 
de ea, ea ne ajută să ne păstrăm edificiile o perioadă mai 
lungă de timp. Dacă am dori să construim ceva fără a 
respecta legile acestor forţe, edificiile noastre nu ar 


rezista prea mult timp. Este suficient să-ţi explic că 
rezultanta forţelor din forma piramidei este de departe 
cea mai favorabilă pentru a rezista în faţa atacurilor 
timpului şi a forţelor naturii. 

Piramidele - îndeosebi cea mare - sunt construite 
ţinând cont de legile matematice şi astronomice, inclusiv 
pentru a servi drept ceas şi calendar. Vei învăţa aceste 
legi cu o altă ocazie. În plus, faptul că suprafeţele 
laterale se ridică la un unghi de 51 de grade faţă de bază 
le permite piramidelor să reflecte razele soarelui, 
protejându-le astfel de mare şi de deşert. În acest fel, ele 
îndeplinesc şi rolul de faruri. Toate legile după care au 
fost construite, precum şi povestea celor care le-au 
construit, sunt notate pe plăcuţele din ceramică cu care 
sunt acoperite. După ce fiii oamenilor vor învăţa să 
descifreze scrisul nostru, ei vor putea ajunge să 
cunoască toate aceste adevăruri, legile matematice şi 
astronomice, misterele piramidelor şi întreaga noastră 
ştiinţă. Din păcate, în decursul orelor întunecate ale 
pământului aceste plăcuţe vor dispărea, aşa că fiii 
oamenilor vor fi nevoiţi să descopere aceste legi prin 
propriile lor puteri. 

Tu trebuie să înveţi însă legea lumii tridimensionale 
care are la bază legea spiritului şi nu ar putea exista fără 
ea. 

Întrucât sursa întregii înţelepciuni şi a oricărei 
manifestări este FIINŢA eternă, Dumnezeu, care rămâne 
în planul nemanifestat, dincolo de spaţiu şi timp, ceea ce 
face ca în lumea tridimensională să nu apară decât 
manifestările sale, noi trebuie să începem de la 
Dumnezeu dacă dorim să înţelegem corect aceste legi. 
Atunci când vorbim de Dumnezeu, ne lovim însă mereu 
de aceeaşi dificultate: Dumnezeu se află deasupra lumii 
vizibile şi nicio creatură nu îl poate înţelege pe 
Dumnezeu decât pe măsura propriilor sale mijloace, a 
facultăţii sale de a-L manifesta şi de a-L realiza pe El. 
Altfel spus, ea nu îl poate înţelege pe Dumnezeu decât 


până la nivelul în care este ea însăși una cu El. 
Dumnezeu trăieşte în toţi şi totul trăieşte în Dumnezeu, 
dar numai cel care a devenit Dumnezeu, sau care nu L-a 
părăsit niciodată pe Dumnezeu, Îl poate înţelege în 
esenţa Sa perfectă. Dumnezeu nu poate fi înțeles decât 
de către Dumnezeu! 

Faptul că până şi omul cel mai primitiv are o 
concepţie proprie despre Dumnezeu demonstrează că în 
el există conștiința Sinelui divin, chiar dacă într-un grad 
redus şi într-o manieră obscură. A deveni conştient de 
Dumnezeu, a-l. înţelege plenar pe El şi a fi una cu 
Dumnezeu înseamnă a deveni plenar una cu propriul 
Sine divin, cu Dumnezeu în Sine. Acest lucru este uşor 
de afirmat, dar greu de realizat, căci prin simplul fapt că 
omul a ieşit din starea sa de conştiinţă de Sine divină, el 
nu şi-l poate imagina pe Dumnezeu decăt în funcţie de 
propria sa concepție personală. Cum ar putea şti el ce 
este divinitatea reală şi vie, în deplina sa perfecţiune, 
atât timp cât facultatea sa de imaginaţie corespunde 
unui grad personal separat şi izolat de unitate? Cum ar 
putea finitul să înţeleagă infinitul, cum ar putea 
temporalul să înţeleagă eternul, cum ar putea cel 
muritor să-l înţeleagă pe cel nemuritor, cum ar putea 
imitaţia să înţeleagă FIINŢA eternă, autentică, pe 
Dumnezeu, cum ar putea ea să-L trăiască, să-L realizeze 
şi să devină identică cu El? 

Şi totuşi, omul trebuie să-l. realizeze! Dorinţa 
eternă, nostalgia imposibil de împlinit îl ajută şi îl 
orientează în direcţia Sinelui său divin. Intelectul său - 
acest dar primit de la Dumnezeu, cel mai mare, dar şi cel 
mai periculos între toate - reprezintă puntea între abisul 
aparent de netrecut dintre aspectul personal-muritor şi 
esenţa impersonală-nemuritoare. Intelectul este cel care 
a provocat căderea omului în tentaţia de a-şi separa 
conştiinţa de unitate, dar tot el este cel care îi oferă 
posibilitatea de a se întoarce la această unitate cu o 
conştiinţă de sine completă. Intelectul îi permite omului 


să înțeleagă adevărurile, impulsionându-l astfel să caute 
în continuare, să încerce până când descoperă calea 
către realizarea de Sine. 

A realiza înseamnă a fi. Căci atât timp cât doar te 
gândeşti sau vorbeşti despre ceva anume, nu ai cum să 
fii acel ceva. Poţi să te gândeşti la o pisică sau la un leu, 
dar asta nu înseamnă că ai şi devenit una cu pisica sau 
cu leul respectiv. Poţi să te gândeşti Ja tine fără să fii însă 
una cu tine, fără a fi una cu Sinele tău divin şi creator! A 
te gândi la ceva înseamnă a fi separat de acel ceva. Când 
cineva emite un gând referitor la un obiect - care poate fi 
chiar el însuşi - singura punte între gânditor şi obiectul 
gândirii sale este procesul de gândire, dar gânditorul nu 
este identic cu obiectul gândirii sale. El nu devine 
automat una cu obiectul intelectului său. Intelectul îi 
aparţine, el reprezintă un instrument minunat, o oglindă 
în care totul poate fi proiectat şi recunoscut. Dar el nu 
este una cu intelectul său! Intelectul este exterior 
Sinelui gânditorului. În consecinţă, ceea ce poate face el 
cu ajutorul intelectului nu este el însuşi, deci nu este o 
realizare. 

Atunci când un om îl caută pe Dumnezeu în afara 
lui, el „se gândeşte” la Dumnezeu, „se roagă” lui 
Dumnezeu, „îl iubeşte” pe Dumnezeu din toată fiinţa lui, 
dar toate acestea nu îl ajută să devină identic cu 
Dumnezeu. Atâta vreme cât Îl va căuta în exterior, omul 
nu Îl va descoperi niciodată pe Dumnezeu! 

Creatorul omului este propriul său Sine, a cărui 
manifestare ultimă, cea mai îndepărtată de centru, este 
micuțul „eu”, mărunta conştiinţă personală. „Eul” 
personal este imaginea lui Dumnezeu reflectată de 
materie, de corp. Dacă omul doreşte să îşi restabilească 
cu adevărat identitatea cu Dumnezeu, el trebuie să 
urmeze acelaşi drum cu conştiinţa sa: pornind de la 
„eul“ său personal, să pătrundă cu conştiinţa sa din ce în 
ce mai profund în interiorul fiinţei sale, să se întoarcă 
spre Sinele său autentic, spre Creatorul său, până când 


ajunge să se recunoască pe deplin şi în mod conştient în 
El. În această stare, nu creatura (sau persoana) este cea 
care se recunoaşte pe sine, căci ea nu are o existenţă 
reală, iar în calitatea sa de simplă aparenţă nu poate 
avea o conştiinţă sau o cunoaştere de sine, ci invers: 
Creatorul se recunoaşte pe sine în creatura sa, în 
persoană. Acesta este singurul mijloc prin care separaţia 
poate înceta, când conştiinţa îşi regăseşte unitatea, când 
„a te gândi la tine” se transformă în „a fi una cu tine 
însuţi”, aceasta fiind adevărata cunoaştere de sine. În 
această stare, cunoscătorul, cunoaşterea şi obiectul 
cunoscut devin una: Sinele, Creatorul care se recunoaşte 
în el însuşi! 

Numai astfel poate face omul experienţa lui 
Dumnezeu, numai aşa îl poate trăi el pe Dumnezeu. 
Aceasta este invierea! Aflat în această stare, el îşi dă 
seama că propriul său Sine l-a creat şi îl recreează în 
permanenţă, fiind aşadar creatorul său, dar şi că acest 
Sine unic este creatorul întregului univers. Cunoscându- 
şi Sinele divin, el trăieşte simultan experienţa conștiinței 
totalităţii creatoare şi cosmice. Recunoscându-se pe 
Sine, el ajunge la cunoaşterea totalităţii, adică la 
omniscienţă! 

Această stare divină prin care Creatorul se 
recunoaşte pe Sine poate fi exprimată şi în cifre: 

Dumnezeu care sălăşluieşte în El însuşi este unul în 
trei şi trei în unul. 

Unul şi trei reprezintă unitatea care nu a fost încă 
separată. 

În geometrie, forma triunghiului  echilateral 
simbolizează imaginea lui Dumnezeu în care 
cunoscătorul, cunoaşterea şi obiectul cunoscut sunt una: 
unul în trei şi trei în unul. 


Imagine 


Fiecare formă este o manifestare a forţei care a 


determinat-o; în consecinţă, fiecare formă reprezintă 
imaginea forţei creatoare care a construit-o şi care 
sălăşluieşte în ea. Divinul în starea sa primordială, care 
sălăşluieşte în sine, se manifestă întotdeauna sub forma 
unui triunghi echilateral, care poartă în sine armonia 
perfectă, echilibrul perfect, căci distanţa dintre cele trei 
vârfuri ale sale este egală. Atunci când un aspect al lui 
Dumnezeu care sălăşluieşte în sine iese din starea ce 
transcende timpul şi spaţiul, pătrunzând în lumea 
tridimensională şi devenind astfel un aspect creator al 
lui Dumnezeu, el se manifestă întotdeauna prin numărul 
patru. Atât timp cât numerele unu şi trei alcătuiesc o 
unitate în divinitate, ele rămân trei în unul şi unul în trei. 
Dar atunci când ies din starea de unitate divină, ele se 
separă şi din „unul în trei” devin „unu şi cu trei”, 
adunare care dă cifra patru. Triunghiul echilateral 
conţine - ascunse în el - alte patru triunghiuri 
echilaterale. 

Această lege dezvăluie secretul numărului-cheie al 
lumii tridimensionale, numărul şapte. 

Încearcă să-ţi imaginezi cum a ieşit prima energie a 
manifestării din starea sa adimensională pentru a intra în 
spaţiul dimensional. Inchide ochii, iar eu voi proiecta 
acest adevăr în conştiinţa ta. 


Am făcut ce mi-a spus Ptahhotep, îndreptându-mi 
atenţia către interior. Dintr-o dată, am văzut un punct şi 
am auzit vocea lui Ptahhotep: 

— Pentru ca o forţă să poată părăsi starea 
adimensională, intrând în manifestare, ea are nevoie de 
un punct de plecare: punctul este adimensional, el nu a 
ieşit încă din unitate, dar este necesar manifestării. Fiind 
alcătuit dintr-un singur factor, punctul poartă în sine 
numărul unităţii, unu. 

Atunci când forţa a cărei primă manifestare a fost 
punctul iese din starea adimensională şi acţionează o 
anumită perioadă de timp, punctul se mişcă şi devine o 


linie: 

Puteam vedea în interiorul meu cum punctul devine 
treptat o linie, după care l-am auzit pe Ptahhotep 
continuându-şi expunerea: _ 

— S-a născut astfel prima dimensiune, lungimea. În 
sine, linia este infinită, şi în calitatea sa de manifestare 
primară, şi ea este reprezentată tot de numărul unu. În 
lumea manifestărilor, în care orice lucru are un început 
şi un sfârşit, linia este alcătuită însă din trei factori: 
punctul de plecare, punctul final şi distanţa dintre cele 
două puncte. Linia poartă aşadar în ea numărul trei, 
numărul-cheie al lumii cu o singură dimensiune. 

Ai remarcat desigur că nu există nicio posibilitate de 
a manifesta sau de a descoperi numărul doi într-o 
unitate, căci după prima manifestare a punctului, care 
nu conţine decât un singur factor, descoperim imediat 
trei elemente, fără a trece prin numărul doi. De îndată ce 
din punct apare o linie, oricât de scurtă ar fi ea, apare 
numărul trei. Privită în infinitatea ei, linia reprezintă o 
singură unitate, deci numărul unu; dacă are însă un 
început şi un sfârşit, ea poartă automat în sine numărul 
trei. 

Pentru a da naştere numărului doi este necesară o 
sciziune a unităţii. Numărul doi nu poate apărea decât 
prin juxtapunerea a două unităţi. Dar întrucât nimic nu 
există în afara ei, unitatea trebuie să proiecteze în afară 
o reflexie al cărei rezultat este o sciziune, o separare 
care înseamnă propria ei moarte. Aşa se explică de ce 
vorbim de o dedublare a sufletului, de personalitate. In 
toate limbile pământului, această stare este exprimată cu 
ajutorul numărului doi. 

Să vedem acum cum se poate naşte cea de-a doua 
dimensiune din prima. Linia este alcătuită dintr-o serie 
de puncte. Dacă presupunem că energia creatoare 
acţionează în fiecare din aceste puncte cu aceeaşi forţă 
şi pe aceeaşi durată de timp, toate aceste puncte vor ieşi 
din sine şi vor pătrunde în cea de-a doua dimensiune. O 


linie se naşte din fiecare din aceste puncte, iar totalitatea 
acestor linii alcătuieşte o suprafaţă: un pătrat. 

S-a născut astfel cea de-a doua dimensiune: lăţimea. 

Pătratul este caracterizat de patru în unu şi de unu 
în patru, deci de cinci elemente: cele patru linii 
manifestate: linia de pornire, linia terminală, liniile 
laterale dreaptă şi stângă, şi de un al cincilea factor: 
suprafaţa nemanifestată cuprinsă între aceste linii. 
Numărul-cheie al lumii cu două dimensiuni este cinci. 

Dar forţele creatoare continuă să acţioneze. O 
suprafaţă este şi ea alcătuită din puncte, iar dacă o forţă 
acţionează în fiecare din aceste puncte timp de o 
anumită perioadă, aceste puncte sunt translatate în cea 
de-a treia dimensiune, iar din suprafaţă se naşte cubul. 

A apărut astfel şi cea de-a treia dimensiune: 
înălţimea. 

Cubul este caracterizat de şase în unu şi de unu în 
şase. El este alcătuit deci din şapte elemente: cele şase 
suprafeţe manifestate şi un al şaptelea element 
nemanifestat: volumul. Numărul-cheie al lumii cu trei 
dimensiuni este șapte. 

După cum observi, cubul reprezintă forma de bază a 
materiei. Diferitele cristale respectă această lege şi în 
oricare dintre ele poţi găsi aceeaşi formă a cubului, spre 
exemplu, în cristalele de sare, sau elementele de bază 
ale cubului în diferitele lor aspecte şi variante. Dacă vei 
studia caracteristicile cubului, vei ajunge să înţelegi şi 
legile variantelor. 

Pornind dintr-un colţ al cubului, încearcă să găseşti 
un plan în care să fie manifestate toate dimensiunile 
cubului. Orice împărţire în două a cubului te conduce la 
o suprafaţă, deci la două dimensiuni. Pentru a obţine un 
plan care să cuprindă toate cele trei dimensiuni, este 
nevoie să tăiem cubul oblic, pornind dintr-un vârf, către 
cele două vârfuri opuse. Am secţionat astfel un colţ al 
cubului. 

Dacă vom continua la fel, vom tăia cele patru colţuri 


ale cubului, din care va rămâne o formă complet diferită: 
un tetraedru alcătuit din patru triunghiuri echilaterale. 

Vezi aşadar că forma cubului ascunde o altă formă 
care depinde de complet alte legi decât cele ale cubului, 
întrucât nu este alcătuită din pătrate, ci din triunghiuri. 
Dacă proiectăm pe o suprafaţă aceste patru triunghiuri 
vom obţine un singur triunghi echilateral, adică 
reprezentarea simbolică a lui Dumnezeu. 

La fel ca şi triunghiul echilateral care reprezintă 
suprafeţele sale, tetraedrul este o încarnare a armoniei 
şi echilibrului. Fiecare dintre vârfurile sale este situat la 
o distanţă egală de celelalte. În interiorul lui nu există 
nicio tensiune, ci numai o stare de repaus în echilibru. În 
ceea ce priveşte vârfurile cubului, la fel ca şi cele ale 
pătratului, acestea sunt plasate la distanţe diferite unele 
de altele, ceea ce înseamnă că în ambele forme există o 
stare de tensiune care va dăinui de-a pururi. Materia 
lumii tridimensionale are la bază forma cubului, dar ea 
ascunde în ea forma tetraedrului, care are le bază 
echilibrul divin. Aşadar, materia nu ar putea exista dacă 
nu ar avea la bază un conţinut divin. 

Intreaga lume tridimensională funcţionează pe baza 
aceleiaşi legi, indiferent dacă forma respectivă este 
alcătuită din materie „moartă” sau nu, adică dacă avem 
de-a face cu o fiinţă vie. Indiferent dacă este vorba de un 
mineral, de o plantă, de un animal sau de un om, 
corpurile tuturor sunt supuse legii lumii tridimensionale. 
În acest corp se găseşte însă, ascuns şi invizibil, Sinele 
superior şi divin, viaţa, FIINŢA eternă. Fiinţă umană este 
singura care îşi poate manifesta Sinele superior, adică pe 
Dumnezeu, prin gândurile, cuvintele şi acţiunile sale, cu 
condiţia să nu îşi identifice conştiinţa cu corpul, ci cu 
conţinutul spiritual al acestuia, adică cu Sinele. Atât timp 
cât omul se identifică cu corpul său material, el este la 
fel ca un cub opac care nu revelează decât 
caracteristicile materiei, în timp ce divinul-creator 
rămâne într-o stare latentă, nemanifestată, astfel încât 


nimeni nu poate bănui că trupul mort este locuit de 
tetraedrul atât de diferit de el, de Sinele său divin! 

In schimb, cel care nu îşi foloseşte corpul, gândurile, 
cuvintele şi acţiunile decât pentru a manifesta divinul- 
creator, lăsând caracteristicile existenţei sale corporale - 
adică persoana sa - în planul nemanifestat, este precum 
un cub tăiat, cu colţurile întoarse către exterior, astfel 
încât conţinutul să devină vizibil, şi care îşi arată astfel 
triunghiurile interioare, care sunt triunghiurile 
echilaterale ale tetraedrului divin. 

Forma pătrată materială nu reprezintă pentru el 
decât baza solidă, amplasată în lumea tridimensională, 
asupra căreia îşi lasă greutatea să se sprijine. 

Forma cubului tăiat şi întors este piramida. 
Piramida este aşadar forma simbolică a omului- 
Dumnezeu care îşi revelează natura divină şi 
dezinteresată şi care îl realizează plenar pe Dumnezeu 
pe pământ.  Mântuirea pământului,  spiritualizarea 
materiei se realizează prin persoana omului-Dumnezeu. 
Sinele divin, Creatorul, este aşezat maiestuos pe tronul 
său şi domneşte asupra materiei, adică asupra corpului. 

Pe de altă parte, reprezentarea simbolică a omului 
material care nu îşi foloseşte intelectul decât în serviciul 
fiinţei sale fizice este structurată de crucea pe care o 
alcătuiesc suprafeţele cubului. Pe această cruce în T este 
crucificat Sinele său divin ascuns. 

In aceste fiinţe, divinul este privat de autoritatea sa 
naturală, el nu se poate manifesta şi trebuie să se supună 
legilor lumii materiale; el este crucificat pe cele două 
mari braţe ale lumii tridimensionale - spaţiul şi timpul - 
şi este nevoit să moară pe această cruce a materiei. Dar 
moartea sa nu este definitivă! Căci până şi în conştiinţa 
care a coborât pe cel mai de jos nivel al său, Sinele divin- 
creator îl poate reînvia şi mântui pe cel care suferă. În 
ignoranţa sa, omul material îşi crucifică Sinele superior, 
pe Dumnezeu din el, şi se supune astfel tuturor torturilor 
şi suferințelor posibile; el devine astfel precum un 


criminal crucificat alături de divinul crucificat. 
Suferințele sale au însă darul de a-l trezi, de a-i trezi 
conştiinţa superioară, iar prin învierea Sinelui său divin 
el îşi trăieşte propria mântuire, căci se recunoaşte în EJ 

Membrii rasei divine, care au fugit în cele patru 
colţuri ale lumii, au luat aceste simboluri cu ei şi le-au 
explicat oamenilor adevărurile lor ascunse. Putem regăsi 
aceste imagini pretutindeni pe pământ, pe pietre, pe 
metale sau pe tăblițe din lut. În aparenţă, ai putea crede 
că este vorba de o persoană crucificată. Puţini sunt cei 
care recunosc în ele simbolul principiului creator divin 
crucificat pe cele două braţe ale timpului şi spaţiului. 

Piramidele vor rămâne aici milenii la rândul, 
proclamând în faţa fiilor oamenilor adevărurile supreme 
pe care le încarnează. Cei care vor avea ochi de văzut şi 
urechi de auzit vor şti să le descopere şi să le 
recunoască, chiar dacă nu vor putea înţelege plenar 
toate legile matematice şi astronomice care stau la baza 
lor. Cei mai avansați dintre oameni vor reuşi chiar şi 
acest lucru. In schimb, pentru omul primitiv, care nu şi-a 
rezolvat propria enigmă existenţială, piramida va rămâne 
un mister etern, la fel ca şi sfinxul. 

Să revenim însă la cub. Ceva mai devreme, ai tăiat 
cubul pornind de la unul din vârfurile sale şi ai obţinut 
un plan care include toate cele trei dimensiuni. În acest 
fel, ai putut tăia patru colţuri ale cubului. Dacă vei 
proceda la fel şi cu celelalte vârfuri, vei constata că în 
interiorul cubului se ascunde nu un singur tetraedru, ci 
două, fiecare inclus în celălalt, fiecare fiind replica 
perfectă a celuilalt. Aceste două tetraedre reprezintă 
legea cea mai intimă a lumii vizibile: relaţia inseparabilă 
dintre cele două jumătăţi complementare, cea pozitivă şi 
cea negativă, care alcătuiesc astfel un echilibru perfect 
şi care, în calitate de spirite creatoare, sunt aşezate de-a 
dreapta şi de-a stânga divinității. În creaţie, ele domnesc 
ca două legi opuse: legea spiritului şi legea materiei. 

Spiritul este viaţa, materia este rezistenţa. 


Legea spiritului este strălucirea, dăruirea, 
detaşarea. 

Legea materiei este contracția, răcirea, împietrirea. 

Fiinţă umană este singura care poate încarna 
conştient ambele legi. Ea reprezintă puntea de legătură 
între lumea spirituală şi cea materială. Ea poate trăi 
guvernată în acelaşi timp de legile ambelor lumi. 
Gândurile, cuvintele şi acţiunile sale pot străluci, 
emanând detaşarea şi iubirea universală, prin dăruire. 
Corpul ei aparţine însă lumii materiale şi trăieşte potrivit 
legii acesteia. Orice lege care acţionează la locul potrivit 
şi la momentul oportun este divină. Atunci când nu face 
acest lucru, ea devine satanică. 

Nicio creaţie nu ar putea fi posibilă fără rezistenţa 
opusă de materie. În divinitatea nemanifestată, toate 
forţele sălăşluiesc încă în unitate, într-o armonie şi într- 
un echilibru perfect; ele nu reprezintă decât un 
potenţial, o posibilitate de manifestare a unor forțe. 
Creaţia începe atunci când o forţă se separă de unitate şi 
îi opune creatorului o anumită rezistenţă. Primul-născut 
al lui Dumnezeu este aşadar spiritul de rezistenţă pe 
care Tatăl îl proiectează în afara Lui pentru a acţiona în 
decursul timpului ca un pol negativ şi opus Lui, pentru a 
susţine astfel frecvențele creaţiei şi pentru a le opune 
rezistenţă, pentru ca în acest fel, creaţia să devină 
posibilă. Graţie proprietăţilor sale de contracție, de 
răcire şi de împietrire, acest spirit al rezistenţei, polul 
opus al lui Dumnezeu manifestat, este cauza primordială 
a materiei. Acest spirit acţionează ca lege a materiei. 

Ia în mână o piatră: forţa care face din ea o piatră şi 
care o menţine ca atare este legea rezistenţei care 
răceşte, contractă şi împietreşte totul. Atât timp cât 
această lege se manifestă în materie şi ca materie, ea se 
află la locul ei, deci este divină. Dar materia moartă 
devine materie vie atunci când spiritul divin, Sinele, se 
îmbracă în materie şi se încarnează. Sinele, viața, 
penetrează materia moartă şi dă naştere astfel unui 


spirit viu chiar în sânul materiei: acest spirit viu este 
reflectarea Sinelui divin. Acest reflectare, care nu a 
putut deveni un spirit viu decât datorită faptului că 
Dumnezeu, în calitatea Sa de Sine al oricărei creaturi, şi- 
a insuflat propria sa viaţă în materie, este Satan. Satan 
este aşadar legea materiei devenită vie datorită 
spiritului divin. Ca lege a materiei, Satan rămâne mort, 
până când spiritul divin îl animă prin propria sa viaţă. 

Atunci când conştiinţa sa se identifică cu legea 
materiei, când gândurile, cuvintele şi acţiunile sale nu 
deservesc legea divină, ci pe cea a materiei, omul îi 
slujeşte lui Satan. El devine satanic. Fără om, Satan nu 
ar putea exista, căci fără Sinele omului, Satan nu este 
decât o forţă inconştientă, o lege necesară a naturii. 
Satan nu poate deveni viu decât în conştiinţa celui care 
manifestă întru spirit legea materiei, a cărnii, care îşi 
identifică sinele cu persoana sa, cu natura sa inferioară, 
cu dorinţele corpului, cu instinctul de procreare şi de 
conservare, care manifestă legea contracţiei şi a 
împietririi specifică materiei prin caracteristici spirituale 
precum avariţia, invidia, vanitatea, împietrirea inimii, 
egoismul. Nicio creatură nu l-a întâlnit vreodată pe Satan 
în persoană, căci fără om Satan nu ar putea exista. Fără 
om, Satan rămâne o simplă lege a materiei. Satan cel viu 
nu poate fi întâlnit decât în oameni; de altfel, este uşor 
să-l recunoşti în privirea celor care îl slujesc. 

Atunci când, la moartea unei asemenea fiinţe, Sinele 
se retrage din corp, Satan - redevenit lege a materiei - 
rămâne în interiorul cadavrului. El a devenit Satan 
numai prin forţa vitalizantă a Sinelui în conștiința 
omului. Dar conştiinţa celui care s-a identificat cu legea 
materiei, devenind astfel satanic, moare odată cu Satan 
şi rămâne inconştientă după moarte. Altfel spus, Satan o 
ia drept sclav, o atrage către el în materia moartă, în 
obscuritate, în inconştienţă. 

In schimb, conştiinţa omului care s-a identificat cu 
legea spiritului divin şi care a servit-o prin gândurile, 


cuvintele şi acţiunile sale, rămâne trezită chiar şi după 
moartea corpului fizic, şi eliberată de lanţurile izolatoare 
ale materiei, se topeşte în lumina eternă, în Dumnezeu. 

Cele două tetraedre fuzionate prezintă cei doi poli ai 
creaţiei într-o stare de echilibru perfect. Deşi este o lume 
a agitaţiei şi a mişcării, întreaga creaţie are la bază acest 
echilibru divin. El este legea cea mai profundă a oricărei 
forme, deci implicit legea cristalizării materiei. Aşa cum 
ai constatat, forma originală a materiei, cubul, este 
construită în jurul tetraedrului divin. Triunghiurile care 
alcătuiesc tetraedrul sunt identice cu suprafeţele care 
unesc între ele vârfurile cubului. În mod similar, omul 
conţine în interiorul lui un plan de contact cu Sinele său 
divin. Aşa se explică de ce el nu îşi poate regăsi natura 
divină decât în el însuşi, niciodată în afara sa. 

În conformitate cu legea divină, omul care se 
întoarce către exterior se trezeşte întemnițat într-o 
închisoare cu gratii din ce în ce mai groase, până când, 
exasperat de suferinţe şi dureri, el se întoarce către 
interior şi regăseşte sursa divină. Să vedem acum care 
sunt diferitele variante de cristale care pot alcătui cubul. 

Să luăm şase forme geometrice care seamănă cu un 
acoperiş şi a căror suprafaţă de bază corespunde cu cea 
a cubului; plasăm aceste şase forme pe pătratele 
corespondente ale unui cub, astfel încât laturile lor 
diferite să fie adiacente. 

Vom obţine astfel o formă geometrică numită 
dodecaedru, alcătuită din douăsprezece pentagoane 
egale. Acest dodecaedru conţine alte legi ale lungului 
drum al conştiinţei către sine. Să vedem acum cum se 
prezintă ultima formă posibilă a cristalului din această 
serie: acesta este un icosaedru alcătuit din 20 de 
triunghiuri echilaterale. Pornind de la tetraedru se pot 
dezvolta patru forme regulate de cristale cu suprafeţe 
egale: tetraedrul propriu-zis, cubul, dodecaedrul şi 
icosaedrul. 

Formele regulate ale cristalelor nu se pot dezvolta 


decât din triunghiuri, pătrate şi pentagoane. Din 
triunghiuri sunt alcătuite  tetraedrul, octaedrul şi 
icosaedrul, din pătrate este format cubul, iar din 
pentagoane dodecaedrul. 

Cunoşti deja toate aceste forme geometrice, cu 
excepţia octaedrului. Poţi construi un octaedru trăgând 
trei linii de aceeaşi lungime, corespunzătoare celor trei 
dimensiuni: în lungime, în lăţime şi în înălţime, dar la un 
unghi de 45 de grade, astfel încât mijlocul fiecărei linii să 
fie identic. Dacă vei uni extremităţile celor trei linii, vei 
obţine cele opt triunghiuri care alcătuiesc octaedrul. 
Octaedrul este alcătuit aşadar din două piramide 
suprapuse, cu baza comună, una fiind inversată. 

Acum fii foarte atentă: dacă am face secţiuni la 
distanţă egală, trecând prin fiecare plan al celor trei 
dimensiuni, vom obţine nenumărate octaedre. Acestea 
nu vor umple insă spațiul, căci între octaedre vor rămâne 
- la fel ca în interiorul cubului - tetraedre care sunt 
situate în afara suprafeţelor tridimensionale. Poţi diviza 
spaţiul în oricâte octaedre posibile, infinit de mari sau de 
mici, şi vei găsi întotdeauna tetraedre în afara planului 
tridimensional. 

Aşadar, spaţiul tridimensional se sprijină în fiecare 
dintre punctele sale pe tetraedrul divin care reprezintă 
armonia şi echilibrul absolut. 

Altfel spus, întreaga creaţie manifestată se sprijină 
în fiecare dintre punctele sale pe divinitatea care 
transcende întreaga manifestare şi care sălăşluieşte în 
sine însăşi, nemanifestată. Dumnezeu este omniprezent! 

Dar să revenim la formele geometrice suprapuse: 
tetraedrul, cubul, dodecaedrul şi icosaedrul. Aş dori să-ţi 
atrag atenţia asupra altor legi şi relaţii. 

Dacă luăm jumătate din numărul de feţe ale 
fiecăreia din formele geometrice respective - tetraedrul, 
cubul, dodecaedrul şi icosaedrul - vom obţine numerele 
2, 3, 6 şi 10. Dacă înmulţim toate aceste numere, 
obţinem numărul 360, care este numărul de grade ale 


cercului. 

Dacă adunăm aceste numere, obţinem 21, numărul 
tuturor joncţiunilor posibile între cei şapte factori ai 
numărului-cheie al lumii tridimensionale, şapte! 


Apoi Ptahhotep a tăcut. Am rămas la rândul meu 
alături de El, fără să pot scoate un sunet. 

— Poţi să pleci, copila mea. Este suficient pentru 
astăzi. Data viitoare vom vorbi de cele patru feţe ale 
piramidei. Acestea conţin şi alte adevăruri care îţi vor fi 
de o mare utilitate dacă vei ajunge la o cunoaştere 
perfectă de sine. 

M-am înclinat şi am ieşit. 


EZECHIEL 1 - citate 

4. M-am uitat şi iată, a venit de la miazănoapte un 
vânt năprasnic, un nor gros şi un snop de foc, care 
răspândea de jur împrejur o lumină strălucitoare, din 
mijlocul căreia sclipea ceva ca un metal incandescent în 
mijlocul focului. 

5. Tot în mijloc se mai vedeau nişte figuri, ca patru 
făpturi vii, a căror înfăţişare era asemănătoare unui om. 

6. Fiecare avea patru feţe şi fiecare din ele avea 
patru aripi. 

10. Feţele lor se asemănau cu faţa unui om; la 
dreapta lor, toate patru aveau câte o faţă de leu; la 
stânga lor, toate patru aveau câte o faţă de bou; şi toate 
patru aveau câte o faţă de vultur. 

12. Fiecare mergea drept înainte, şi anume încotro 
le mâna duhul să meargă, într-acolo mergeau; iar în 
mersul lor nu se întorceau în nicio parte. 

14. Făpturile vii alergau şi se întorceau ca fulgerul. 

15. Mă uitam la aceste făpturi vii, şi iată că pe 
pământ, pe lângă făpturile vii, era o roată la fiecare din 
cele patru feţe ale lor. 

16. Înfăţişarea acestor roţi şi materialul din care 
erau făcute păreau de crisolit şi toate patru aveau 


aceeaşi întocmire. Înfăţişarea şi alcătuirea lor erau de 
aşa fel încât fiecare roată părea că este în mijlocul unei 
alte roţi. 

17. Când mergeau, alergau pe toate cele patru 
laturi ale lor şi nu se învârteau deloc în timpul mersului. 

18. Aveau nişte obezi de o înălţime 
înspăimântătoare, şi pe obezile lor, cele patru roţi erau 
pline de ochi, de jur împrejur. 

20. Oriîncotro mergea duhul, acolo mergeau, încotro 
voia duhul; şi împreună cu ele se ridicau şi roţile, căci 
duhul făpturilor vii era în roţi. 

22. Deasupra capetelor făpturilor vii era ceva ca o 
întindere a cerului, care semăna cu cristalul strălucitor şi 
se întindea sus, peste capetele lor. 

26. Deasupra întinderii care era peste capetele lor 
era ceva ca o piatră de safir, asemenea unui scaun de 
domnie; pe această asemănare de scaun de domnie se 
vedea ca un chip de om, care stătea pe el. 

27. Am mai văzut iarăşi o lucire de bronz lustruit ca 
nişte foc, înăuntru, de jur împrejur; de la chipul şalelor 
lui până sus şi de la chipul şalelor lui până jos, am văzut 
ca un fel de foc, şi de jur împrejur era înconjurat cu o 
lumină strălucitoare. 

28. Ca înfăţişarea curcubeului care stă în nor într-o 
zi de ploaie, aşa era şi înfăţişarea acestei lumini 
strălucitoare care-l înconjura. Aceasta era înfăţişarea 
asemănării slavei Domnului. Când am văzut-o, am căzut 
cu faţa la pământ şi am auzit glasul Unuia care vorbea. 


Cele patru feţe ale lui Dumnezeu 


lată-mă din nou în faţa lui Ptahhotep. 

— Astăzi vei învăţa despre cele patru feţe ale lui 
Dumnezeu. Dacă vei ajunge să le recunoşti în tine, acest 
lucru te va ajuta foarte, foarte mult. Cele patru feţe ale 
lui Dumnezeu apar în orice creatură. Întreaga creaţie, 
inclusiv tu şi cu mine, suntem clădiţi pe cele patru feţe 


ale SALE. 

Viaţa în lumea vizibilă, de la astrele solare enorme şi 
până la fiinţele unicelulare, nu reprezintă altceva decât o 
rotaţie în jurul şi în interiorul celor patru feţe ale lui 
Dumnezeu. 

Ai aflat de ce reprezentăm noi divinitatea în ipostaza 
sa primordială, de repaus în sine, sub forma triunghiului 
echilateral. In cele trei aspecte ale Sale, Dumnezeu este 
trei în unul şi unul în trei. Dar această stare de triunghi 
echilateral poartă în Sine potenţialitatea numărului 
patru. Când cele trei aspecte ale numărului iniţial unu se 
separă, adică atunci când trec din starea nemanifestată 
în cea manifestată, „unul în trei” devine „unu şi cu trei”. 
Astfel apare numărul patru. 

Priveşte triunghiul echilateral; poţi vedea în el o 
unitate cu trei laturi, sau cu trei aspecte. Totuşi, el 
conţine numărul patru ascuns şi nemanifestat, căci are 
posibilitatea să se împartă în patru triunghiuri: 

Atunci când triunghiul trece din starea 
nemanifestată în lumea cu trei dimensiuni, adică în 
manifestare, el devine un tetraedru. 

Aşa cum ţi-am explicat, tetraedrul rămâne încă 
ascuns şi nemanifestat în interiorul cubului, care 
reprezintă forma primordială a primei manifestări 
materiale. 

Cele patru triunghiuri care alcătuiesc laturile 
tetraedrului sunt suprafețele de contact ale divinului cu 
lumea materială, căci sunt identice cu suprafeţele 
interioare ale colţurilor tăiate ale cubului. 

Dacă întoarcem către exterior triunghiurile 
tetraedrului cu ajutorul colțurilor cubului, manifestând 
astfel triunghiurile tetraedrului, obținem forma piramidei 
ale cărei patru feţe sunt în acelaşi timp cele patru 
triunghiuri ale tetraedrului întoarse către exterior şi 
manifestate, dar şi colţurile tăiate ale cubului întoarse 
către exterior. 

Cele patru feţe ale piramidei simbolizează cele patru 


feţe ale lui Dumnezeu, fiecare dintre ele purtând în sine 
cele trei aspecte ale sursei primordiale, ale divinității 
care sălăşluieşte în sine, deasupra întregii manifestări. 
Piramida ilustrează o realitate vie, legea prin care 
Dumnezeu se manifestă întotdeauna şi pretutindeni în 
lumea materială, trăind implicit în tot ceea ce a fost 
creat. 

Dumnezeu se manifestă în toate punctele 
universului într-o manieră cvadruplă. El străluceşte în 
modalităţi diferite în cele patru direcţii ale cerului. 
Aceşti curenţi de forţă care provin din aceeaşi origine, 
dar care sunt totuşi atât de diferiţi între ei, izvorăsc din 
unitatea paradisiacă. Ni-i putem imagina ca fiind patru 
mari fluvii care îşi au izvorul în centrul paradisului, acolo 
unde se găsesc arborele vieţii şi cel al cunoaşterii binelui 
şi răului, de unde curg către lumea exterioară, în cele 
patru direcţii. 

Vei regăsi această manifestare cvadruplă în tot ceea 
ce a fost creat vreodată. Aceste patru caracteristici se 
regăsesc în maniera cea mai frapantă cu putinţă în 
curenţii de aer, adică în vânturi. Chiar şi omul cel mai 
primitiv ştie că vânturile care suflă din direcţii diferite au 
efecte opuse. 

Vântul care suflă dinspre nord este uscat, rece; el 
calmează şi îngheaţă. În anumite regiuni, chiar şi apa 
devine dură ca piatra ca urmare a influenţei acestui vânt. 

Vântul care suflă dinspre sud este cald; el este 
vitalizant, stimulent. 

Vântul care suflă dinspre est este proaspăt şi are 
menirea de a revigora. 

Vântul care suflă dinspre vest aducă căldură şi 
umiditate, antrenând ploi binefăcătoare. Asupra omului, 
el are efecte de adormire, de oboseală. 

Ştii şi tu toate aceste lucruri, căci orice copil 
remarcă diferenţele dintre cele patru tipuri principale de 
vânturi. Probabil că te-ai întrebat deja cum este posibil 
ca, deşi provin din acelaşi loc al pământului, din acelaşi 


punct, vânturile să aibă efecte diametral opuse în funcţie 
de direcţia din care bat! Spre exemplu: dacă aici, în locul 
în care ne aflăm şi unde aerul este atât de cald şi de 
plăcut, ar apărea o boare de vânt care ar sufla în direcţia 
sudică, acest vânt ar bate în mod evident în nordul 
ţărilor situate mai la sud de ţara noastră, cărora le-ar 
aduce un plus de răcoare, având un efect calmant asupra 
fiinţelor. Dimpotrivă, dacă aici, în acelaşi loc, ar apărea 
un vânt care ar bate în direcţia nordică, acest vânt venit 
dinspre sud va afecta ţările nordice, aducând cu sine un 
val de căldură care va stimula organele sexuale şi va 
genera o amplificare a forţei sexuale a fiinţelor vii. Cum 
este posibil ca pornind din acelaşi punct, un vânt să fie 
rece şi calmant pe de o parte, dar cald şi stimulent pe de 
altă parte, să ducă într-un loc ploaia şi în altul 
uscăciunea? Toate aceste efecte depind numai de 
direcţia în care suflă vântul. 

Răspunsul are o legătură directă cu acea lege a 
spaţiului pe care noi o numim cele patru fețe ale lui 
Dumnezeu. 

Prima faţă - faţa nordică - este de foc. Ea este cea 
care generează viaţa. Aşa se explică de ce vântul dinspre 
sud aduce cu sine căldura şi incită fiinţele vii către 
procreaţie. 

A doua faţă - faţa vestică - este de aer Ea este 
proaspătă şi favorizează mişcarea. Aşa se explică de ce 
vântul dinspre est este atât de revigorant. 

A treia faţă a lui Dumnezeu - faţa estică - este 
umedă, udă, muiată. Tot ce ţine de ea este greu, inert. 
Aşa se explică de ce vântul dinspre vest aduce cu sine 
căldură, umezeală, precipitaţii, şi adoarme fiinţele vii. 
Conştiinţa lor se blochează în interiorul corpului. 

In sfârşit, a patra faţă - faţa sudică - este rece. Ea 
are efecte contractante, materializante, cristalizante. Aşa 
se explică de ce vântul dinspre nord aduce cu sine frigul 
şi calmează nervii. 

Manifestarea primară şi cea mai importantă a celor 


patru feţe ale lui Dumnezeu este cea a focului, căci 
efectele celorlalte feţe depind de ea. Tipul focului 
determină dacă vremea va fi caldă, blândă, plăcută sau 
rece. De aceea, noi considerăm că fața de foc a lui 
Dumnezeu este părintele celorlalte feţe. Din radiaţia ei 
se nasc celelalte stări specifice: căldura şi uscăciunea 
produc starea gazoasă a aerului; prospeţimea şi 
umiditatea produc starea lichidă a apei; iar frigul 
generează starea dură a pământului. 

Această lege acţionează pretutindeni pe pământ, în 
fiecare copac, în fiecare plantă. Spre exemplu, dacă luăm 
o casă, faţa sudică - în care suflă curenţii feţei de nord a 
lui Dumnezeu - este mai călduroasă, şi aici prosperă cel 
mai bine plantele; faţa nordică este mai rece, cea estică 
mai uscată, iar cea vestică mai umedă. Atunci când noi 
provocăm ploaia din interiorul piramidei, aceasta udă 
îndeosebi faţa vestică a clădirilor. 

Acest spirit cvadruplu nu se limitează însă numai la 
vânturi; el este deopotrivă prezent în tot ceea ce a fost 
creat. Priveşte trunchiul unui copac: latura nordică, ce 
primeşte strălucirea feţei sudice a lui Dumnezeu, adică a 
frigului, este întotdeauna acoperită cu muşchi. Te-ai 
întrebat vreodată de ce fiinţa umană nu are decât o 
singură faţă, orientată către înainte? Noi suntem de foc 
în direcţia feţei noastre, aceasta este direcţia în care 
dăruim, în timp ce în partea din spate noi suntem reci, 
aceea fiind direcţia din care primim. Membrele noastre 
merg întotdeauna înainte, iar noi nu ne putem emite 
forţa voinţei decât în direcţia către care este orientată 
faţa noastră. De ce crezi că se culcă animalele în felul în 
care o fac, de ce sunt orientate cuiburile şi furnicarele 
aşa cum sunt? Animalele nu raţionează, ele nu ştiu de ce 
procedează astfel, dar simt intuitiv că dinspre partea de 
nord le vin radiaţiile calmante, iar dinspre sud cele 
vitalizante, care dăruiesc viaţa, deci excitante, aşa că 
este preferabil ca pentru o bună circulaţie a curentului 
vieţii să-şi orienteze cuiburile sau habitatul şi să doarmă 


în direcţia nord-sud. 

Aşa se explică de ce oamenii care caută să 
stabilească un contact cu Dumnezeu prin intermediul 
rugăciunii se întorc cu faţa către nord sau către est, dar 
niciodată către sud sau către vest! Energiile care îi pot 
conduce către spiritualitate se găsesc numai la nord şi la 
est. În părţile de sud şi de vest se găsesc acele energii 
care îi stimulează şi le orientează conştiinţa către 
instinctele sexuale. 

Mai află că efectele cvadruplei radiaţii a lui 
Dumnezeu se manifestă în exact aceeaşi manieră în 
întregul univers. Fiecare punct din univers, deci implicit 
şi fiecare punct de pe pământ, receptează şi emite 
întotdeauna o aceeaşi radiaţie din şi în aceeaşi direcţie. 
Cele patru feţe ale lui Dumnezeu nu se pot întoarce 
niciodată, la fel cum nu-şi pot schimba vreodată direcția. 
Ele rămân imuabile, în direcția lor iniţială. 

Oriunde au ajuns membrii rasei divine, ei le-au 
predat acest adevăr profund fiilor oamenilor, ţinând cont 
şi de particularităţile poporului în mijlocul căruia se 
aflau. În cazul poporului nostru, care înţelege mai 
degrabă formele geometrice şi intuieşte adevărul cu 
ajutorul inteligenţei, noi am exprimat adevărul celor 
patru feţe ale lui Dumnezeu prin intermediul piramidelor. 
Alte popoare sunt înclinate mai degrabă către 
perceperea adevărurilor divine sub forma experienţelor 
spirituale. Fiii lui Dumnezeu care au ajuns printre aceste 
popoare au creat statui imense din piatră prin care au 
reprezentat divinitatea sub forma unui om aşezat într-un 
triunghi şi al cărui cap are câte o faţă orientată către 
cele patru direcţii cardinale. 


Ilustraţie 
Cele patru feţe ale lui Buddha Angkor-Thom Bayon, 
India 


Cele două reprezentări explică de fapt aceeaşi lege: 


atunci când  divinul-creator iese din starea 
nemanifestată, care transcende timpul şi spaţiul, şi intră 
în lumea tridimensională, devenind materie, el se 
manifestă sub forma numărului patru, păstrându-şi 
totuşi cele trei aspecte inițiale. Forma piramidei 
demonstrează clar acest lucru, căci deşi are la bază un 
pătrat, feţele sale laterale reprezintă nişte triunghiuri, 
care ilustrează cele trei aspecte ale lui Dumnezeu. 
Piramida manifestă aşadar legea lui patru ori trei: adică 
numărul doisprezece, iar acest lucru ne conduce către un 
alt adevăr. 

Aşa cum o arată reprezentarea simbolică a formei 
piramidei, fiecare din cele patru feţe ale lui Dumnezeu 
include în sine cele trei aspecte divine. Avem aşadar de-a 
face cu o manifestare înmulțită cu 12, care este prezentă 
pretutindeni şi care acţionează în toate punctele 
universului, de la fiinţa unicelulară care trăieşte pe o 
planetă şi până la planeta însăşi, la sistemele solare şi la 
întregul univers, la fel cum un cerc mai mic poate fi 
încadrat într-un cerc mai mare, care poate fi încadrat la 
rândul lui într-un cerc şi mai mare, şi tot aşa, la infinit. 
Altfel spus, dacă cunoşti unul din aceste cercuri, vei 
înţelege nu numai structura întregului univers, ci şi pe 
cea a fiecărei fiinţe vii. Căci întregul univers vizibil are la 
bază această manifestare divină multiplicată cu 12. 


Înainte de a continua, trebuie să înţelegi faptul că 
tot ceea ce percepem noi, ființele umane, din punctul 
nostru de vedere personal, adică din exterior, cu ajutorul 
organelor noastre de simţuri, este opusul exact, inversat, 
al aceleiaşi realităţi în starea sa divină. Dacă priveşti 
ceva din exterior, de sus sau de jos, din faţă sau din 
spate, de la dreapta sau de la stânga, acest lucru se 
inversează şi devine contrariul perfect al aceluiaşi lucru 
- dacă nu l-ai mai vedea, ci ai deveni tu însăţi una cu el. 
Atunci când priveşti ceva, te afli într-o relație de 
dualitate cu obiectul respectiv. Observatorul şi obiectul 


privit reprezintă doi poli. Atunci când eşti ceva, tu te afli 
într-o stare monistică, în unitatea divină. Să luăm 
exemplul literei „E”. În ce direcţie este orientată această 
literă? 

— De la stânga la dreapta, Tată. 

— Perfect. Acum, desenează această literă pe 
pieptul tău, pentru a fi tu însăţi litera „E”. Acum te afli 
într-o stare de unitate, de FIINŢĂ, cu această literă. În ce 
direcţie este orientată ea acum? 

— De la dreapta la stânga, Tată, am răspuns eu. 

— Deci exact în direcţia opusă. Vino, am să-ţi arăt 
altceva. 

Ptahhotep m-a dus într-un loc, sub două mari plăci 
circulare, suspendate de tavan, care serveau drept 
lămpi. Pe fiecare dintre ele se aflau 12 imagini identice, 
dar în direcţii şi într-o suită opuse. Astfel, pe o placă 
imaginile aveau capul orientat către interior, adică spre 
centru, în timp ce pe cealaltă placă aceleaşi imagini 
aveau capul orientat către exterior, adică spre periferie. 
În plus, suita de la dreapta la stânga de pe una din plăci 
era inversată cu precizie pe cealaltă. 

Ptahhotep m-a condus către primul cerc şi m-a 
întrebat: 

— Când vezi corect imaginile de pe acest cerc, cu 
capul în sus? 

— Întotdeauna şi indiferent din ce parte le privesc, 
Tată. 

Ptahhotep m-a condus apoi către al doilea cerc şi m- 
a întrebat: 

— Cum vezi aceste imagini? 

— Le văd pe toate cu capul în jos, spre deosebire de 
primul cerc, iar ordinea lor este inversată. 

— Încearcă acum să-ţi găseşti un loc din care să poţi 
vedea aceste imagini în poziţia şi ordinea lor corectă. 

Am examinat imaginile, şi dorind să le văd 
„corecte”, cu capul în sus, am avansat involuntar către 
cerc, mai exact către centrul cercului... iar dintr-o dată 


toate figurile s-au inversat! Ele mi-au apărut toate cu 
capul în sus şi în ordinea corectă. M-am întors în jurul 
meu, dar păstrându-mi poziţia în centru, iar imaginile au 
rămas corecte. De îndată ce făceam însă un singur pas în 
afara centrului, toate figurile se inversau la loc! M-am 
întors în centru şi am trăit - foarte emoţionată - 
experienţa stării de FIINŢĂ... Am înţeles acum ce 
înseamnă această stare... Eram complet tulburată. 

Ptahhotep mi-a zâmbit: 

— Acum înţelegi ce voiam să spun atunci când 
afirmam că ceea ce este personal este întotdeauna opus 
divinului? Înţelegi de ce scrierea umană este orientată 
întotdeauna de la stânga la dreapta, în timp ce scrierea 
divină este orientată de la dreapta la stânga? 

— Da, Părinte al sufletului meu, înţeleg, am spus eu, 
tremurând încă. 

Ptahhotep mi-a luat mâna în mâna sa. Forţa 
extraordinară care emana din ea m-a calmat imediat, iar 
el m-a condus în faţa unui mare tablou negru, pe care se 
puteau vedea diferite figuri geometrice. 

— Pământul îşi primeşte radiaţiile şi forța 
multiplicată cu 12 a celor patru feţe ale lui Dumnezeu de 
la univers, din direcţia diferitelor constelații care ne 
înconjoară precum un nor. Noi numim această roată 
alcătuită din constelații: zodiac. Pământul îşi datorează 
existenţa radiaţiilor primite de la acest zodiac. Aceste 
vibrații se întâlnesc într-un punct precis din univers, 
generând o interferenţă în undele de energie şi o 
condensare, o materializare a lor. Treptat, din această 
materializare s-a născut pământul. Întrucât soarele a 
jucat un rol foarte important în acest proces, pământul a 
crescut în câmpul energiei sale şi a devenit satelitul său. 
El primeşte energia sa vitală de la soare, dar este supus 
constant şi radiaţiilor zodiacului, dar şi ale altor planete 
din sistemul nostru solar. La fel ca şi celelalte corpuri 
celeste, pământul reprezintă materializarea tuturor 
acestor vibrații diferite; aşa se explică de ce, pe fiecare 


eşalon al creaţiei, găsim o formă materializată care 
manifestă în principal energia marii roți cosmice care îi 
corespunde. Aşadar, pe pământul nostru există radiaţii 
materializate ale tuturor constelaţiilor zodiacului, în 
toate formațiunile sale geologice, în toate metalele, în 
toate plantele, animalele şi fiinţele umane. Numele 
fiecăruia din semnele zodiacului desemnează forţa 
terestră care reprezintă materializarea semnului zodiacal 
corespondent. Spre exemplu, dacă vezi un leu, îţi poţi da 
seama că el reprezintă - pe eşalonul animal - radiaţia 
materializată a semnului zodiacal pe care noi îl numim 
„Leul”. Există însă şi metale, plante şi oameni care sunt 
alcătuiți din aceeaşi energie, dar pe eşaloanele lor 
corespondente: mineral, vegetal şi uman. 

Întrucât numele fiecărui semn zodiacal este în 
acelaşi timp şi numele formei create prin radiaţia 
materializată a respectivului semn, acest nume exprimă 
în mod evident cel mai bine, într-un singur cuvânt, 
caracterul radiaţiei semnului respectiv. 

Pe bolta cerească şi în starea de FIINŢĂ divină, cele 
patru feţe ale lui Dumnezeu, adică cele patru puncte 
cardinale, sunt: 

LEUL 

Foc 

ACVILA TAURUL 

SCORPIONUL pământ 

Apă 

VĂRSĂTORUL 

Aer 

Fiecare faţă a lui Dumnezeu, fiecare punct cardinal 
de pe bolta cerească, conţine în sine cele trei aspecte ale 
divinității nemanifestate, şi aşa s-au născut cele patru ori 
trei manifestări; adică cele 12 semne zodiacale: 

LEUL Balanța Gemenii 

I II 

triunghiul de foc triunghiul de aer 

Săgetătorul Berbecul VĂRSĂTORUL 


III Cancerul Fecioara IV 

triunghiul de apă triunghiul de pământ 
ACVILA TAURUL 

SCORPIONUL 

Peştii Capricornul 


Ilustraţie 
Cele patru feţe ale lui Dumnezeu în starea de 
FIINŢĂ divină 


Cele trei aspecte ale focului care corespund primei 
feţe a lui Dumnezeu şi care alcătuiesc prima grupă se 
manifestă prin  constelaţiile  Berbecului, Leului şi 
Săgetătorului. 

Leul este prima manifestare a lui Dumnezeu, şi în 
consecinţă, marele Părinte al întregului zodiac. Aşa se 
explică de ce cele trei manifestări ale primei feţe a lui 
Dumnezeu au un caracter patern, generator de viaţă. 

Berbecul emană focul tinereţii, forţa procreatoare a 
tânărului părinte care penetrează inima naturii, trezind o 
viaţă nouă şi punând-o în mişcare. Berbecul este forţa 
primăverii, care acţionează la fel de focos şi de 
iresponsabil ca şi berbecul. 

Leul este focul omului demn şi respectabil, ajuns la 
o maturitate perfectă, de părinte, care emană forţa sa 
creatoare, iubirea şi căldura sa asupra tuturor copiilor 
săi, lăsându-i totuşi să se dezvolte singuri, sub 
guvernarea sa. Leul este forţa verii. 

Centaurul sau Săgetătorul este o fiinţă care şi-a 
depăşit natura animală, care şi-a învins dorinţele fizice şi 
care îşi orientează conştiinţa către un ţel mai înalt. 
Radiația sa este focul spiritului, al părintelui copt şi 
înţelept, care, prin spiritualitatea sa, prin gândurile sale 
pozitive şi prin sfaturile sale bune îşi ajută copiii deveniți 
ei înşişi adulţi. Centaurul sau Săgetătorul reprezintă 
focul spiritual al gândirii, forţa bătrâneţii, a iernii. 


Cele trei aspecte din cea de-a doua grupă, faţa 
terestră materială a lui Dumnezeu, sunt: Taurul, Fecioara 
şi Capricornul. Toate cele trei manifestări ale acestei feţe 
revelează un caracter matern. 

Primăvara, animalul numit taur se găseşte de regulă 
în câmpia cea verde, şi întreaga natură îi apare ca o 
logodnică în ziua nunţii sale, gata să primească întreaga 
forţă creatoare a tânărului ei logodnic. Radiația semnului 
zodiacal Taurul îi permite pământului să primească 
energia focului vieţii, care prinde astfel rădăcini, dând 
astfel sămânţei divine posibilitatea de a se încarna într- 
un corp material. Radiația aurului îi permite Sinelui 
divin, principiului creator, sau Logosului, să devină trup 
din carne. Taurul trezeşte aspectul feminin al materiei, 
logodnica, şi puterea sa de concepţie, disponibilitatea ei 
de a fi fecundată. Taurul reprezintă aspectul de viitoare 
mamă, care aşteaptă actul fecundării. 

Fecioara este regina imaculată a cerului, mama 
divină a naturii, neatinsă vreodată de un bărbat, dar care 
poartă în pântecul său miriadele de fiinţe care se vor 
naşte din trupul său divin. Energia constelaţiei Fecioarei 
reprezintă fertilitatea naturii. De aceea, ea este 
reprezentată ca ţinând în mână un spic cu cinci seminţe. 
În viziunea mistică, Fecioara simbolizează sufletul uman 
spălat de orice impuritate şi care a primit sămânţa divină 
a spiritului lui Dumnezeu. Ea aşteaptă copilul divin în 
care se vor amesteca - într-o unitate perfectă - cele două 
principii, divin şi material. Fecioara reprezintă aspectul 
matern al sarcinii, al aşteptării copilului, al maternității 
viitoare. 

Cel de-al treilea aspect al feţei de pământ a lui 
Dumnezeu este Capricornul. Capra neagră trăieşte în 
regiunile cele mai materiale, cele mai dure ale 
pământului, în mijlocul stâncilor. Forţa centripetă a legii 
materiei face ca aceasta să atingă un maximum de 
duritate şi să se cristalizeze. La nivelul cristalului, 
materia triumfă asupra caracterului său iniţial de 


opacitate, devenind complet transparentă; materia 
permite astfel apariţia primelor forme geometrice ale 
forţei creatoare. Un copil reprezintă şi el forma 
condensată şi cristalizată a energiei divine creatoare a 
vieţii. Realizarea Sinelui divin în sufletul omului, care dă 
naştere copilului divin: conştiinţa de sine, nu se poate 
obţine decât prin intermediul legii materiale, prin forța 
de concentrare centripetă şi comprimantă. Atât timp cât 
omul se identifică cu instinctele sale fizice, el seamănă 
cu un staul locuit de animale. 

Dar tocmai în acest staul şi printre aceste animale 
trebuie să se nască copilul divin: conştiinţa de sine 
divină. Acest lucru se realizează tocmai prin energia 
concentrantă a Capricornului. Concentrarea este singura 
cale prin care omul poate reveni la unitate, la paradisul 
pierdut. De aceea, naşterea copilului divin este celebrată 
atunci când soarele se găseşte în constelația 
Capricornului. Radiația acestui focar de energie ajută 
divinul să se manifeste şi să se realizeze plenar în şi prin 
materie, adică într-un corp. Capricornul este aspectul 
matern al copilăriei. 

Cele trei aspecte din cea de-a treia grupă, care 
corespund feței de aer a lui Dumnezeu, sunt: Gemenii, 
Balanța şi Vărsătorul. Starea gazoasă care rezultă din 
aceste trei tipuri de radiații este cea care generează 
mişcarea. Aşa se explică de ce aceste trei constelații 
favorizează manifestarea forțelor care au la bază 
mişcarea, o mobilitate liberă şi completă. Ele sunt de 
natură spirituală. 

Gemenii poartă în ei cele două jumătăți ale arborelui 
cunoaşterii binelui şi răului. Radiația acestei zodii 
acționează în două direcții: ea îl forţează pe om să 
privească atât în dreapta cât şi în stânga, pentru a obţine 
cunoaşterea. La fel ca şi ramurile unui copac, această 
energie acţionează în direcţii diferite. Oamenii aleargă în 
căutarea cunoaşterii, în cele mai diferite direcţii. Ei 
doresc să-şi multiplice experienţele, vor să vadă totul, să 


înţeleagă totul, să înveţe totul. Forţa emanată de Gemeni 
se traduce prin nevoia de a învăţa. 

Radiația Balanţei conduce la echilibru. Omul îşi 
cântăreşte şi îşi evaluează acum experienţele făcute, 
păstrând ceea ce este valoros şi renunțând la restul. 
Efectele Balanţei conferă armonie, dezvoltă facultatea 
discernământului şi readuc echilibrul între forţele 
divergente ale Gemenilor. Constelaţia Balanţei emană 
legea echilibrului şi a justiţiei în lumea tridimensională. 
Ea reprezintă manifestarea cunoaşterii care creează 
legea. 

Vărsătorul emană cunoaşterea adunată de Gemeni, 
evaluată apoi de Balanţă şi considerată valabilă, după 
care a fost tradusă în legi. Energia emanată de această 
constelație nu tolerează niciun obstacol şi nu cunoaşte 
nicio limită. Vărsătorul îşi dăruieşte comorile celor din 
jur, vărsând continuu apa vieţii în valuri care penetrează 
până şi lumile cele mai îndepărtate. Aceste unde 
simbolizează frecvențele înalte şi regenerante ale 
spiritului. Vărsătorul reprezintă manifestarea spiritului 
eliberat de orice frontieră. 

Cele trei aspecte ale ultimei grupe, faţa de apă a lui 
Dumnezeu, sunt: Cancerul, Acvila (Scorpionul) şi Peştii. 
Cele trei manifestări ale acestei feţe a lui Dumnezeu au 
un caracter psihic, care se exprimă în şi prin sentimente. 

Semnul Cancerului reprezintă apa puţin adâncă în 
care îşi fac cuibul racii. După ce şi-au prins prada din 
exterior, racii se retrag în cuiburi pentru a o digera. 
Conştiinţa care se orientase către exterior pentru a-şi 
găsi hrana spirituală se retrage în sine, digerându-şi şi 
transformându-şi prada - impresiile adunate - în 
experienţe clarificate şi organizate. Forţa emanată de 
Cancer se manifestă prin conştiinţa introspectivă a 
căutătorului care se autoanalizează. 

Constelaţia Scorpionului-Acvilei este placa turnantă 
care face ca viermele care se târăşte să se transforme 
într-o acvilă care zboară foarte sus, liberă, într-o fiinţă 


trezită faţă de conştiinţa Sinelui divin. Viermele - 
Scorpionul - trebuie să se sacrifice pentru a putea deveni 
Acvilă. Aşa se explică de ce această constelație are un 
dublu nume: în starea sa nerăscumpărată ea se numeşte 
Scorpion, la fel ca şi animalul care trebuie să se sinucidă 
cu acul său. În starea de mântuire ea se numeşte Acvila 
şi simbolizează sufletul eliberat care, la fel ca şi şoimul 
divin Horus, zboară liber, mai presus de tot ceea ce este 
material. Vibraţia acestei constelații apare ca forţă 
motrice, ca foc al vieţii care se manifestă în acest caz sub 
forma apei - prin fluidele corpului. Această energie îi dă 
spiritului posibilitatea să se îmbrace în materie pentru a 
renaşte într-un nou corp. Ea este şarpele primordial al 
tentaţiei, care atrage spiritul în materie şi determină 
astfel căderea sa din starea paradisiacă. Dacă această 
forţă este însă transformată, astfel încât în loc să 
acţioneze în materie, ea acţionează exclusiv la nivelul 
spiritului, dorinţele sexuale se sublimează în forţa 
ascensională care conduce din nou conştiinţa dezamăgită 
către unitatea paradisiacă. Fără această forță, nicio 
conştiinţă ieşită din unitate nu s-ar putea întoarce la 
Dumnezeu! Apa acestei constelații este precum o 
mlaştină în care acţionează forţele ascunse aflate în 
stare de fermentație şi deasupra cărora dansează, fără a 
arde cu adevărat, scântei luminoase. 

Peştii trăiesc în oceanul infinit. Chiar dacă vin 
uneori la suprafaţă, ei se scufundă apoi imediat pentru a 
dispărea în profunzimile nemăsurate ale oceanului. 
Adevărata natură a omului obişnuit seamănă cu oceanul: 
conştiinţa sa de veghe stă la suprafaţă, dar cea mai mare 
parte a conştiinţei rămâne în subconştient, acolo unde se 
regăsesc raţiunile şi rădăcinile gândurilor, ale cuvintelor 
şi acţiunilor sale. În schimb, în cazul omului eliberat, cu 
o cunoaştere de sine perfectă, a cărui conştiinţă şi-a 
recunoscut şi şi-a realizat Sinele divin, nu mai există nici 
subconştient, nici supraconştient, deci nu mai există 
inconştient. Plenar conştient, el pluteşte liber prin 


adâncimile oceanului nesfârşit al Conșştiinţei divine a 
totalităţii. Ceea ce este inconştient în cazul omului ne- 
mântuit a devenit căminul omului eliberat, care este în 
totalitate conştient. Cele două manifestări ale sexului: 
cea masculină şi cea feminină, se bucură fericite într-o 
perfectă armonie în acest ocean, la fel ca doi peşti în 
apă. Aşadar, principala forţă a constelaţiei Peştilor este 
aceea a mântuirii, a disoluţiei personalului în impersonal, 
în profunzimile Sinelui nesfârşit, în unitatea divină şi 
indivizibilă, în acea stare de FIINŢĂ în care eşti simultan 
totul şi unul. Marea lucrare a mântuirii se realizează prin 
intermediul acestei vibrații, care spiritualizează materia. 

Vezi aşadar că cele trei aspecte ale fiecărui triunghi 
sunt legate între ele; pornind de la planul material, ele 
avansează către spiritualizare. 

Dar relaţia nu există numai între cele trei aspecte 
ale fiecăreia din feţele lui Dumnezeu; cele patru 
triunghiuri se află într-un raport atât de strâns unul cu 
celelalte încât centrul lor este practic identic. Ele 
alcătuiesc astfel cercul zodiacal al celor 12 manifestări în 
care diferitele aspecte ale celor patru triunghiuri 
alcătuiesc o serie perfect coerentă de etape ale 
dezvoltării, ale progresului. Există şi o a treia relaţie 
între diferitele constelații: aceea care există între două 
constelații opuse, care reprezintă fiecare jumătatea 
complementară a celeilalte. 

Haide să examinăm mai îndeaproape relaţia care 
există între etapele dezvoltării. 

Seria începe în mod natural cu constelația 
Berbecului, căci începutul oricărei expresii a vieţii - la fel 
ca şi primăvara - se regăseşte în Berbec. Aminteşte-ţi că 
există două începuturi ale primăverii, unul absolut, 
celălalt relativ. Fiecare manifestare - deci inclusiv 
pământul şi toate creaturile sale - poartă în sine 
începutul absolut al primăverii: acesta este total 
independent de lumea exterioară. Începutul relativ al 
primăverii depinde de poziţia stelelor la un moment dat. 


Dar diferitele mişcări ale pământului reprezintă un punct 
care nu rămâne stabil, căci işi schimbă în permanenţă 
poziţia. Ne vom întoarce asupra acestui subiect cu mai 
multe detalii. 

Suita constelaţiilor din zodiac este următoarea: 
Berbecul, Taurul, Gemenii, Cancerul, Leul, Fecioara, 
Balanța, Scorpionul-Acvila, Centaurul-Săgetătorul, 
Capricornul, Vărsătorul şi Peştii. 

Tot ceea ce se condensează în planul material, luând 
o formă materială, parcurge în decursul vieţii întreaga 
roată a zodiacului. Viaţa omului alcătuieşte o mare 
perioadă care poate fi împărţită în intervale mai mici - 
copilărie, tinereţe, maturitate, bătrâneţe - care, la rândul 
lor, pot fi descompuse în altele şi mai mici: ani, 
anotimpuri, luni, săptămâni şi zile. 

Fiecare perioadă, indiferent dacă este vorba de o zi, 
de un an sau de întreaga viaţă, parcurge întregul cerc al 
zodiacului. Naşterea corespunde Berbecului, după care 
omul trece prin toate constelaţiile; el atinge starea de 
maturitate la nivelul Leului şi moare în semnul Peştilor 
dispărând astfel din planul material. Acelaşi lucru este 
valabil şi dacă ne raportăm la o singură zi: noi ieşim din 
starea de somn pentru a reapărea în această lume. Ziua 
se dezvoltă apoi şi atinge maturitatea la amiază, când 
activitatea omului atinge punctul culminant, după care 
intră într-un declin, şi după diferite transformări, se lasă 
seara, iar noi ne lăsăm corpul să se odihnească. Când 
reintrăm în starea de somn, noi ne retragem conştiinţa în 
Sine, la fel cum vom face la sfârşitul vieţii, atunci când 
ne vom părăsi definitiv corpul fizic. Orice perioadă are 
aşadar un început, o dezvoltare, un apogeu urmat de un 
declin, până la disoluția finală. 

Principalele caracteristici ale semnelor zodiacale 
sunt următoarele: 

Berbecul este responsabil de apariția în această 
lume, adică de naştere. Acest lucru este adevărat chiar 
dacă ora naşterii nu este situată în acest semn! Căci 


orice naştere poartă în sine, independent de lumea 
exterioară, deci de constelații, energia începutului pe 
care o numim Berbec, deopotrivă în exterior, pe bolta 
cerească, şi în interior, în fiinţa umană. Putem vorbi 
aşadar de o constelație absolută a Berbecului în orice 
expresie a manifestării. La fel se petrec lucrurile şi cu 
celelalte constelații, cu toate manifestările şi cu toate 
aspectele celor patru feţe ale lui Dumnezeu. Există o 
manifestare interioară absolută şi una exterioară 
relativă. 

Fiinţa vie trebuie să se înrădăcineze apoi în noul său 
mediu. Acest lucru se realizează cu ajutorul energiei 
Taurului. Noua fiinţă primeşte hrană şi o asimilează. Ea 
stabileşte astfel o relaţie materială cu această lume, 
asigurându-şi aprovizionarea corpului. 

Forţa Gemenilor împinge fiinţa către acumularea de 
experienţe, iar paşii săi o conduc către tot felul de 
direcţii, la fel cum sunt orientate ramurile copacilor. Ea 
dobândeşte astfel o cunoaştere extinsă. 

În Cancer fiinţa se retrage în interior şi îşi digeră 
experienţele spirituale. Acum începe să se formeze 
nucleul său interior. 

Energia focului Leului, generatoare de viaţă, o 
transformă într-o fiinţă matură şi demnă. Ea înfloreşte, 
îşi dezvoltă puterile şi facultăţile, şi îşi îndeplineşte 
datoria terestră dând naştere unei noi generaţii şi 
devenind cap de familie. 

Fecioara reprezintă perioada recoltei, când omul 
culege fructele muncii sale. În profunzimile sufletului său 
se dezvoltă acum copilul divin: iubirea universală. 

Balanța îşi cântăreşte acţiunile, trecându-le pe cele 
pozitive în contul de credit şi pe cele negative în contul 
de debit. Atenţia ei este atrasă deopotrivă de ceea ce 
este material şi de ceea ce este spiritual, armonizând 
cele două aspecte într-un echilibru perfect. Ea realizează 
astfel legea interioară divină şi superioară legii relative. 

Odată cu Scorpionul, omul atinge placa turnantă a 


existenţei sale: el trebuie să spiritualizeze acum forma 
divină creatoare care s-a exprimat până atunci prin 
dorinţele sale, punând-o în serviciul comunităţii. Altfel 
spus, el trebuie să triumfe asupra propriei sale fiinţe. El 
experimentează acum moartea mistică a persoanei sale, 
urmată de învierea şi atingerea nemuririi întru spirit. 
Incepând din acest moment, el încetează să mai 
servească materialismul şi zboară la mare înălţime, mult 
deasupra pământului, într-o libertate spirituală perfectă, 
precum o acvilă, precum şoimul Horus. 

Prin forţa Săgetătorului, omul ajunge un mare 
maestru, la fel ca şi centaurul, o fiinţă care s-a ridicat 
deasupra nivelului animalic şi care nu îşi utilizează 
corpul decât pentru a atinge mai rapid marele ţel, pe 
care îl întrezăreşte deja cu precizie. Gândurile sale, la fel 
ca nişte fulgere, iluminează norii grei ai obscurităţii şi ai 
ignoranței. El ajută noua generaţie să profite de 
experienţele sale. 

In zodia Capricornului, copilul divin, iubirea 
universală, se naşte în inima omului. El devine identic cu 
Sinele divin şi ajunge conştient în sine. Omul care 
manifestă copilul divin născut în inima sa devine la fel de 
pur ca şi cristalul. Iubirea universală se exprimă prin 
cuvintele şi acţiunile sale. 

În Vărsător omul îşi distribuie comorile acumulate. 
El a devenit copilul divin luminos, care pluteşte mai 
presus de sexualitate. Emanând lumina Sinelui, el este 
sursa celei mai înalte energii: energia spirituală divină. 
Incepe astfel procesul transformării, al dematerializării. 

În Peşti, omul trăieşte experienţa reunificării cu 
jumătatea sa complementară ascunsă. Acest lucru 
incumbă inclusiv dezintegrarea materiei. El se întoarce 
acasă, în patria sa celestă, în unitatea universală, în 
Dumnezeu. Conştiinţa sa se topeşte în conştiinţa 
cosmică. El îşi părăseşte corpul fizic, încheindu-şi astfel 
viaţa terestră. 

Aceasta este calea omului, chiar dacă el nu a atins 


încă nivelele superioare ale conştiinţei. Gradele 
dezvoltării pot fi diferite, dar sfera dezvoltării rămâne 
aceeaşi. 

lată acum cum se completează constelaţiile opuse: 

Enorma forţă impulsivă a Berbecului este moderată 
de Balanţă, de legea care controlează energia sălbatică 
şi oarbă a Berbecului, orientându-l în direcţia bună. 

Forţa logodnicei care aşteaptă să fie fecundată, 
specifică constelaţiei Taurului, completează şi satisface 
instinctele Scorpionului. 

Forţa maternă a Cancerului, care se retrage în casa 
sa, completează vibrația cristalizantă, care dă naştere, a 
Capricornului. Copilul nou-născut aparţine familiei. 

Vibraţia paternă a Leului îşi găseşte completarea în 
forţa de copila Vărsătorului. Tatăl susţine, protejează şi 
educă copilul. 

În constelația Gemenilor tânărul avid de cunoaştere 
primeşte învăţătura după care este atât de însetat de la 
Centaur, adică de la Săâgetător. 

În ceea ce priveşte Fecioara celestă care îşi poartă 
copilul divin la sânul ei sacru, ea îşi primeşte hrana din 
lumea mistică a Peştilor. 


Cunoşti acum radiaţiile celor patru feţe ale lui 
Dumnezeu la nivelul constelaţiilor. Pentru a înţelege mai 
bine viaţa universului şi cea a miriadelor de fiinţe vii, 
inclusiv a ta, trebuie să mai afli că cercul manifestărilor 
cu cele 12 tipuri de energie afectează toate punctele 
universului şi nu depinde de constelații. lar cum cele 
patru feţe ale lui Dumnezeu nu se pot întoarce niciodată, 
fiecare constelație emană diferite frecvenţe vibratorii în 
direcţii celeste diferite. Frecvența energiei este 
determinată aşadar de directia imuabilă şi veşnic 
neschimbată a celor patru fețe. 

Să luăm ca exemplu constelația Leului. Ea emite 
către pământ radiația caracteristică Leului, dar către 
corpurile celeste din direcţia opusă pământului, ea emite 


radiaţia Vărsătorului, către vest pe cea a Acvilei, iar 
către est pe cea a Taurului, către nord-nord-vest pe cea a 
Fecioarei, către vest-nord-vest pe cea a Balanţei, etc. 
Aşadar, ea emite în fiecare direcţie o altă vibraţie! 

Inţelegi acum că aceste radiaţii nu depind de Jocul, 
deci de grupa de stele, ci exclusiv de direcția din care 
provin. La fel ca şi în cazul vântului: influenţele sale sunt 
determinate pentru totdeauna de direcţia din care suflă, 
nu de locul din care porneşte. 

Şi încă un aspect foarte important: întrucât orice 
lucru material se manifestă pornind de la centrul său şi 
întrucât cele patru feţe ale lui Dumnezeu emană din 
fiecare punct al universului într-o manieră absolut egală 
şi imuabilă, rezultă că orice lucru, indiferent dacă este 
vorba de un soare, de o planetă, de o plantă, de un 
animal, de un protozor sau de o fiinţă umană, se găseşte 
întotdeauna în centrul a două roţi: în centrul marii roți 
cosmice, şi întrucât acest centru este identic cu centrul 
obiectului sau individului respectiv, în centrul propriei 
sale fiinţe nemanifestate, adică al propriei sale roți 
interioare. 

Fiecare fiinţă receptează din exterior radiaţiile de la 
marea roată cosmică, primind totodată şi radiaţiile 
propriei sale roţi, din interior. 

Noi ne identificăm cu poziţia pământului, aşa cum 
este situat acesta faţă de FIINŢA divină. Pământul nu are 
o poziţie centrală în univers; el nu este decât un satelit al 
soarelui, care se învârteşte în jurul acestuia şi în jurul 
propriei sale axe. Aşa se explică de ce noi vedem 
universul invers faţă de realitatea obiectivă, adică faţă de 
starea de FIINŢĂ divină. Privind de pe pământ, ni se 
pare că bolta cerească, cu sistemele sale solare, cu 
stelele şi cu planetele sale, se roteşte în jurul nostru, deşi 
realitatea este inversă: pământul este cel care îşi 
urmează cursul stabilit în jurul soarelui, la fel cum 
întregul nostru sistem solar urmează o mare orbită în 
jurul unui soare cosmic, iar acesta procedează la fel, şi 


tot aşa, în sisteme din ce în ce mai mari, la infinit. 

Existenţa corpurilor celeste şi a sistemelor cosmice 
nu reprezintă altceva decât aceeaşi mişcare de 
dezvoltare în roţile specifice celor patru feţe ale lui 
Dumnezeu, adică în interiorul zodiacului. Nu uita ceea ce 
îţi voi spune în continuare: fiecare formă creată, 
indiferent unde se găseşte în univers, poartă în ea marea 
roată cosmică şi mica sa roată personală, lucru valabil 
deopotrivă pentru ființele unicelulare, pentru plante, 
animale, oameni sau corpurile cereşti. Acest lucru 
trebuie să ţi se pară evident dacă ai înţeles că fiecare 
punct din univers emană aceeaşi manifestare 
multiplicată cu 12 a celor patru feţe ale lui Dumnezeu, 
fără ca acestea să-şi poată schimba vreodată poziția. 

Emisiile de energie pe care noi le primim de la 
marea roată cosmică ajung la noi din exterior, motiv 
pentru care noi vedem acest cerc invers, ca o reflectare 
exactă a stării de FIINŢĂ divină. 


Ilustraţie 
Poziţia pământului faţă de cele patru feţe ale lui 
Dumnezeu, care nu se pot întoarce niciodată. 


Întrucât, privită dinspre pământ, bolta cerească se 
află într-o mişcare perpetuă, structura radiaţiilor care ne 
parvin din univers, de la nenumăratele stele - care se 
mişcă la rândul lor pe marea roată cosmică - se schimbă 
continuu. Fiecare formă creată, inclusiv fiinţele umane, 
dispun de o structură individuală de forțe alcătuită din 
aceleaşi energii creatoare care emană din stelele 
universului. 

În momentul naşterii, structura forţelor pe mica 
roată zodiacală a individului este identică cu cea a 
forţelor de pe marea roată zodiacală cosmică. Trebuie să 
ştii că o creatură vie nu se poate naşte decât în 
momentul în care structura energetică a roții cosmice se 
suprapune perfect peste structura energetică a roții sale 


individuale! 

Până la sfârşitul vieţii sale, omul este supus unor 
impresii şi influenţe noi. Odată cu experienţele pe care le 
acumulează de-a lungul existenţei sale, constelația sa 
interioară se modifică sensibil. Unele forţe se dezvoltă, 
altele sunt refulate, în funcţie de reacţiile sale în faţa 
propriilor acţiuni şi experienţe. În momentul morții sale, 
constelația interioară a omului rămâne gravată în 
sufletul său, care nu se va putea reincarna înainte ca 
bolta cerească să atingă aceeaşi conformatie, prin 
mişcarea sa. Acest lucru explică de ce anumite fiinţe se 
reîncarnează după o perioadă relativ scurtă, în timp ce 
altele trebuie să aştepte mii de ani înainte ca bolta 
cerească să alcătuiască o constelație identică cu cea a 
sufletului lor. 

Toate creaturile care se nasc în lumea 
tridimensională într-un anumit moment al eternității şi- 
au încheiat viaţa precedentă sub aceeaşi constelație, 
care corespunde naşterii lor din prezenta încarnare. 
Constelaţia de la moartea individului şi cea de la 
renaşterea sa în viața următoare sunt absolut identice. 
Dimpotrivă, constelația de la naşterea individului şi cea 
de la moartea sa În aceeaşi încarnare nu sunt niciodată 
identice, căci experienţele acumulate au transformat 
ființa respectivă. Cert este că fiecare creatură, inclusiv 
omul, poartă în ea pe durata întregii vieţi amprenta 
constelaţiei care i-a marcat momentul naşterii, căci 
această constelație conţine roata sa individuală, pe care 
dezvoltarea şi schimbările succesive de caracter sunt 
deja prezente, dar ascunse. Astfel, dacă doreşti să 
cunoşti constelația interioară a energiilor care au creat o 
fiinţă vie şi care acţionează în sufletul său, în corpul său, 
în întreaga sa fiinţă, deci implicit destinul său, va trebui 
să calculezi poziţia stelelor în momentul naşterii sale. 


Ilustraţie 
După o ilustrație tibetană 


„Mici cercuri în cercuri din ce în ce mai mari, la 
infinit...” 


Din cauza mişcării perpetue a bolţii cereşti se 
produce rapid un decalaj între roata cosmică şi cea 
individuală. Deşi identice în momentul naşterii, centrele 
de energie care emană din roata cosmică, constelaţiile, 
stelele fixe şi planetele, se îndepărtează treptat de 
forţele ascunse care acţionează din interiorul roții 
individuale. Mai târziu, acestea se pot apropia din nou. 
Aşa se explică de ce în viaţa fiecărei persoane există 
perioade mai favorabile, stimulative şi armonioase, care 
alternează cu perioade de tensiuni şi greutăţi. Rezultă că 
indivizii înşişi manifestă uneori caracteristici pozitive şi 
armonioase, iar alteori caracteristici discordante şi 
negative. lar cum destinul unui individ este reflectarea 
caracterului său şi consecinţa acţiunilor sale, viaţa sa va 
lua în mod implicit când o turnură bună, când una 
proastă. 

Toate formele vieţii sunt supuse acestor forţe. O 
singură creatură are posibilitatea şi facultatea de a 
domina energiile şi forţele care acţionează în univers, în 
ea însăşi şi în destinul său, folosindu-le aşa cum doreşte, 
iar aceasta este fiinţă umană. Ea nu poate face însă 
acest lucru decât atunci când a devenit conştientă, când 
le-a recunoscut în sine şi când a triumfat asupra lor! 

Or, atâta vreme cât omul nu a recunoscut în sine 
aceste forţe, el rămâne la latitudinea lor, la fel ca toate 
celelalte forme inconştiente de viaţă aflate în contact 
direct cu energiile creatoare şi conduse orbeşte de ele. 
Numai cel care a ajuns la cunoaşterea de sine îşi poate 
eleva conştiinţa mai presus de aceste forţe, astfel încât, 
în loc să li se supună, le poate controla sau transforma în 
propria lui fiinţă, pentru a le transmite apoi într-o formă 
complet diferită. Atunci când un om este capabil să 
transforme în sine aceste energii, el le poate modifica şi 
pe cele care îi guvernează destinul, devenind astfel 


stăpânul propriei sale vieţi, a karma-ei sale. 

Înţelegi acum de ce este atât de important şi absolut 
necesar să poţi recunoaşte în tine însăţi şi să poţi 
controla radiaţia multiplicată cu 12 a celor patru feţe ale 
lui Dumnezeu. Când vei realiza plenar că din aceste forțe 
este alcătuit numai corpul tău şi tot ceea ce este 
material în fiinţa ta, în timp ce Sinele tău divin se află 
deasupra acestor energii şi are facultatea de a le 
controla, atunci vei găsi puterea de a domina aceste 
imense forţe creatoare, putere pe care ai pierdut-o 
atunci când te-ai încarnat în materie. Vei putea să îţi 
eliberezi astfel Sinele crucificat pe cele două mari braţe 
ale lumii tridimensionale, timpul şi spaţiul, refulat în 
inconştient şi supus legilor morţii. Vei putea să-l trezeşti 
atunci din moartea sa aparentă, redându-i autoritatea şi 
tronul pe care le merită în mod natural. Acest mister al 
vieţii este simbolizat de crucea pe care este crucificată 
forma divină a celui de-al doilea aspect al lui Dumnezeu, 
principiul creator care se îmbracă în materie şi care, în 
decursul timpului, consimte să facă sacrificiul suprem, 
acela de a-şi asuma proprietăţile lumii materiale, pentru 
a anima şi a îndeplini marea operă: manifestarea plenară 
a spiritului în materie, şi implicit spiritualizarea materiei. 


Epocile lumii 


Eram din nou în faţa Lui: 

— Pământul şi locuitorii lui nu sunt conştienţi de 
energiile pe care le primesc din cosmos şi care îi ajută să 
se menţină în viaţă. De aceea, ei nu pot să le controleze 
şi să le transforme la voinţă. Pământul îşi primeşte 
radiaţiile din cosmos; el se scaldă şi înoată constant în 
aceste unde de energie. Tot ce se petrece pe această 
planetă este o reacţie sau o rezonanţă directă la aceste 
vibrații. 

Soarele amplifică şi întăreşte considerabil vibraţiile 
constelaţiei în care se găseşte şi a cărei energie o 


retransmite pe pământ în perioada respectivă. Aşa se 
explică originea celor patru anotimpuri pe pământ. 

Mişcările pământului ne dau impresia nu numai că 
bolta cerească se învârteşte în jurul nostru, dar şi că ea 
execută alte mişcări. Una din mişcările cele mai 
importante ale pământului este cea a axei sale care 
desenează un con. Una din extremităţile axei rămâne 
practic în acelaşi punct, în timp ce cealaltă descrie un 
cerc. Această mişcare generează deplasarea continuă a 
punctului vernal pe roata cosmică, spre înapoi - aşa cum 
apare ea privită dinspre pământ. 

Perioada necesară axei terestre pentru a realiza o 
mişcare conică - care începe cu punctul vernal al 
zodiacului şi revine în acelaşi punct după ce a realizat un 
cerc complet - corespunde unei perioade de 25.920 de 
ani tereştri. Noi numim acest interval un an cosmic. 
Dacă împărţim acest număr la 12, obţinem o lună 
cosmică, alcătuită din 2.160 de ani tereştri, care 
reprezintă perioada necesară punctului vernal pentru a 
parcurge un semn zodiacal. 

Vibraţiile cosmosului au o influenţă atât de mare 
asupra pământului încât influenţează istoria lumii; marile 
idei directoare ale religiilor, ştiinţelor şi artelor, sunt 
determinate de radiaţia constelaţiei în care se găseşte 
punctul vernal în timpul unei luni cosmice. Spiritele 
încarnate pe pământ - umanitatea - trebuie să accepte şi 
să se adapteze întotdeauna noii epoci, împlinind ideile 
specifice acestei perioade. 

O naţiune reprezintă un grup de spirite, deci 
încarnarea unei anumite concentrări de energie. Fiecare 
epocă aduce pe pământ un grup diferit de spirite, o altă 
rasă, care îşi îndeplineşte misiunea - adică pune în 
practică noile idei şi generează înflorirea unei noi culturi 
pe perioada lunii cosmice - după care moare şi dispare 
de pe pământ, pentru a-şi continua dezvoltarea pe alte 
planete. În fiecare rasă se găsesc însă indivizi care nu 
reuşesc să treacă la examenele necesare în perioada de 


timp prestabilită. Aceştia rămân în urmă şi sunt nevoiţi - 
în mod penibil - să-şi continue evoluţia pe pământ. Aşa 
se explică declinul unei naţiuni după ce s-a aflat la 
apogeul civilizaţiei. Strămoşilor de o înaltă cultură şi 
civilizaţie le urmează descendenţi degeneraţi şi cu un 
caracter slab. Aşa se face că un popor cândva respectat 
şi stimat ajunge în timp demn de dispreţ şi golit de orice 
putere pe arena mondială. Descendenții săi sunt 
rebuturile unei naţiuni care s-a spiritualizat şi a părăsit 
pământul, după ce cultura sa a atins gradul suprem de 
dezvoltare terestră. 

Lumea materială a apărut ca urmare a 
interferenţelor la nivelul radiaţiilor divine creatoare ce 
traversează spaţiul. Aceste interferenţe au generat 
condensări sau materializări ale energiei. În cazul în care 
corpurile celeste ar primi vibraţiile pure ale energiei 
creatoare divine, aspectul lor material s-ar dezintegra pe 
loc. Stelele fixe - sorii - reprezintă transformatori uriaşi 
care convertesc razele creatoare ale tuturor corpurilor 
cereşti şi le retransmit pe frecvenţe - deci cu o tensiune 
- pe care pământul o poate suporta. Pe pământ ajung 
astfel razele transformate ale stelelor fixe care alcătuiesc 
constelaţiile zodiacului. De aceea, atunci când dorim să 
reprezentăm radiaţia energiei divine supreme, noi 
preferăm forma simbolică a constelaţiei a cărei influenţă 
pe pământ este cea mai puternică şi care este 
întotdeauna cea care „dă sensul unei epoci”, cea în care 
se găseşte punctul vernal în perioada respectivă. 

Astăzi trăim într-o epocă în care punctul vernal se 
găseşte la începutul constelaţiei Taurului. Dumnezeu 
(Ptah) ni se revelează aşadar sub forma radiaţiei acestei 
constelații, ceea ce explică de ce divinitatea care se 
manifestă în atmosfera terestră este reprezentată sub 
forma Taurului divin Apis. Constelaţia complementară 
este acum cea a Scorpionului-Acvilei, ilustrată fie de 
şarpele tentaţiei care se târăşte pe pământ, fie de şoimul 
divin Horus. i-am explicat deja că atâta vreme cât 


această energie rămâne legată de pământ şi se exprimă 
pe nivelul inferior, în care spiritul este ataşat de materie, 
ea reprezintă şarpele care îl seduce pe om pentru a-l 
atrage către alte încarnări. În schimb, atunci când 
această forţă este spiritualizată, ea îl ajută pe om să 
cunoască chiar în trupul său aspectele spirituale 
supreme. Şarpele dresat este semnul iniţierii, stăpânul 
arborelui cunoaşterii şi al ştiinţei. Iniţiatul este o acvilă 
care zboară foarte sus şi care a spiritualizat şarpele - 
adică dorințele şi nevoile sale instinctuale -, 
manifestându-l prin intermediul intelectului său, ca forţă 
spirituală. Iniţiatul este şi instrumentul complementar al 
divinității care se manifestă sub semnul zodiacal al 
Taurului. Aşa se explică de ce în toată această perioadă, 
taurii sunt „animale sacre” pe întregul pământ. 

Cred că înţelegi acum de ce iniţiaţii schimbă 
reprezentarea lui Dumnezeu în funcţie de constelația în 
care se găseşte punctul vernal. Dar dincolo de toate 
aceste simboluri, de toate aceste forme, există 
întotdeauna aceeaşi cauză primară şi nemanifestată: 
divinitatea care sălăşluieşte în ea însăşi. 

Constelaţia Taurului aparţine triplei manifestări în 
care faţa lui Dumnezeu acţionează într-o manieră 
terestră şi materială, ca o forţă a concentrării şi 
împietririi. Altfel spus, principalele forţe care sunt 
accesibile locuitorilor planetei în această perioadă sunt 
cele care construiesc materia şi care acţionează în 
interiorul materiei. Sarcina noastră constă în a triumfa 
asupra materiei prin intermediul materiei, adică prin 
intermediul energiilor care alcătuiesc natura materiei. 
Noi utilizăm frecvențele materiei, aceste forţe ascunse, 
extraordinar de puternice, care reprezintă spiritul 
materiei, tocmai pentru a învinge materia. Astfel, noi 
încărcăm arcul de legătură cu întreaga octavă a acestor 
energii şi controlăm astfel legile materiei, adică forţele 
constructive şi distructive, materializante şi 
dematerializante, inclusiv gravitația, pe care o putem 


suprima sau amplifica. 

Va veni însă o perioadă în care adevărurile noastre 
nu vor mai fi actuale pe pământ, deci vor dispărea. Ca 
urmare a mişcărilor şi schimbărilor continue, pământul 
va părăsi treptat acele regiuni ale cosmosului în care 
operează energiile specifice epocii noastre. Ca urmare, 
multe din aceste forţe se vor diminua şi apoi îşi vor 
înceta complet acţiunea, fiind înlocuite de altele. Efectul 
conjugat al energiilor care acţionează pe pământ va fi 
altul. Acest lucru va face ca indivizii care se vor naşte pe 
pământ să fie diferiţi de cei actuali. Umanitatea se va 
transforma gradat. Ea nu va mai înţelege adevărurile 
noastre, simbolurile şi cuvintele prin care noi exprimăm 
misterele legilor creaţiei îşi vor pierde sensul, 
nemairămânând decât ca nişte cochilii goale, timp de mii 
de ani. Umanitatea va trebui să înveţe alte lucruri şi va 
trebui să treacă alte teste. 


Ilustraţie 

Şoimul Horus împreună cu faraonul Muzeul din 
Cairo 

Iniţiatul îşi manifestă Sinele superior prin persoana 
sa, fiind la fel de liber - în spiritul său - ca şi şoimul divin 
Horus. 


Ştii deja ce se va petrece după ce ultimul mare preot 
va fi iniţiat ultimul candidat demn de a primi cunoaşterea 
noastră. El îi va înmâna arcul de legătură şi toiagul vieţii, 
după care se va închide împreună cu asistentul său în 
marea piramidă, căreia îi va bloca din interior intrarea 
cu un bloc de piatră care va corespunde exact cu 
deschizătura ei. Cei doi vor dematerializa toate aparatele 
şi instrumentele noastre, apoi se vor dematerializa chiar 
pe ei, pentru a feri secretele noastre de mâini nedemne. 
În acest timp, ultimul iniţiat, născut dintr-o naţiune a 
cărei menire va fi aceea de a crea şi de a realiza noua 
epocă, va salva arcul de legătură şi toiagul vieţii, 


ducându-le în afara ţării. El va proclama poporului său 
ideile noii epoci, al cărei punct vernal va fi situat în 
constelația Berbecului, semn care va exercita influenţa 
cea mai puternică pe pământ în acea vreme, împreună cu 
semnul corespondent al Balanței. 

Vino acum, fetiţa mea. Eu îmi voi pune mâna pe 
capul tău, iar tu vei experimenta viziuni ale viitorului. 

Ptahhotep m-a condus către patul în care neofiţii fac 
sub supravegherea sa exerciţii de proiecţie a conştiinţei 
în timp, studiind astfel în mod conştient trecutul şi 
viitorul planetei, trăind aceste clipe la momentul prezent. 

Ptahhotep mi-a spus să mă întind pe pat, şi de-abia 
şi-a pus mâna pe fruntea mea că am şi simţit 
furnicăturile familiare în zona frunţii. Foarte rapid, în 
minte mi-au apărut imagini care mi-au revelat în limbajul 
simbolic al visului sensul evenimentelor care se vor 
petrece într-un viitor îndepărtat. 

Am văzut sala de recepţie a unui faraon, o sală 
complet necunoscută mie, la fel ca şi faraonul, a cărui 
vibraţie inferioară mi-a revelat faptul că el nu era un 
iniţiat, aşa cum era tata. Am mai văzut două siluete 
magnifice şi demne în faţa lui. Erau doi fraţi, două fiinţe 
de o rară frumuseţe şi cu trăsături foarte nobile. Din 
aurele lor mi-am dat seama că unul era un iniţiat, în timp 
ce celălalt era un orator foarte abil şi inteligent. Iniţiatul 
tăcea, în timp ce fratele său încerca - prin cuvinte 
meşteşugite - să-l convingă pe faraon să lase să plece 
poporul lor, care lucra în sclavie în serviciul suveranului. 
Cei doi fraţi doreau să-i conducă pe oamenii acelui popor 
în afara ţării. Faraonul cu inima împietrită a refuzat, 
cerând miracole drept dovezi. Atunci, fratele vorbitorului 
a aruncat la picioarele faraonului bastonul pe care-l ţinea 
în mână, care s-a transformat într-un şarpe şi a început 
să se târască pe jos. Faraonul şi-a chemat magicienii 
pentru a le da replica celor doi bărbaţi. Aceştia şi-au 
aruncat la rândul lor bastoanele, care s-au transformat în 
şerpi. Dar şarpele tânărului nostru i-a înghiţit pe toţi cei 


ai magicienilor. 

lată cum am interpretat eu viziunea: bastonul 
simbolizează intelectul, care reprezintă un ajutor 
considerabil pentru mintea omului. Atunci când acesta 
nu se serveşte decât de interesele sale materiale, el 
devine precum un şarpe care se târăşte pe pământ, 
atrăgând omul prin şiretlicuri către egoism. Cei doi 
oameni nobili se luptă pentru poporul lor. Ei sunt 
dezinteresaţi, iar în mâinile lor, intelectul se transformă 
în înţelepciune, care reduce la zero toate argumentele 
egoiste ale magicienilor servili. 


Apoi viziunea s-a schimbat: am văzut poporul 
egiptean bătut de soartă din cauza egoismului şi răutăţii 
sale. Faraonul continua să refuze libertatea poporului 
sclav. Atunci, asupra faraonului, dar şi asupra 
egiptenilor, s-a abătut plaga cea mai cumplită: într-o 
noapte, toţi primii-născuţi ai oamenilor, dar şi ai 
animalelor, au fost ucişi de îngerii lui Dumnezeu. Nu au 
fost cruțaţi de îngeri decât cei care au mâncat carne de 
miel şi care şi-au scris cu sângele acestuia numele pe 
poarta casei lor. A 

Ce înseamnă acest simbol? În epoca ce va urma, 
constelaţiile dominante pe pământ vor fi Berbecul şi 
Balanța. În perioada în care aceste energii nu vor domni 
încă plenar pe pământ, Berbecul nu va fi decât un pui de 
berbec, adică un miel. În jurul unui iniţiat se strâng acei 
oameni care dispun în sângele lor de vibraţiile 
corespondente ale Berbecului. Ei sunt precursorii noi 
epoci, „poporul ales” care va proclama străvechile 
adevăruri într-o formă nouă. 

Cei care şi-au îndeplinit misiunea în epoca 
precedentă trebuie să plece. Îngerii lui Dumnezeu vin 
după ei. 

A urmat apoi o altă viziune: puternicul iniţiat îşi 
conduce poporul în afara Egiptului. Şi întrucât Berbecul 
este un semn de foc, el pluteşte în faţa iniţiatului ca un 


nor de foc pentru a-i arăta drumul. El îndepărtează astfel 
poporul de întunericul spiritual care marchează Egiptul 
la sfârşitul acestei epoci. Faraonul regretă însă că a 
eliberat acel popor, inima sa se împietreşte din nou şi el 
îşi trimite armata în urmărirea lui. Pentru a-şi apăra 
poporul, iniţiatul se foloseşte de toiagul vieţii. El trimite 
frecvenţe ale ultra-materiei împotriva faraonului şi 
armatei sale, frecvenţe care amplifică mult forţa atracției 
terestre. În curând, faraonul, armata sa, carele de luptă 
şi animalele devin atât de grele încât se scufundă fără 
putinţă de scăpare în pământ; şi cum toate acestea se 
petrec pe malul mării, ei sunt înghiţiţi rapid de valuri. 

Am rămas perplexă! Nu atât efectul toiagului vieţii 
m-a surprins, cât animalele. Am văzut printre trupele 
faraonului nişte animale ciudate care trăgeau carele, şi 
altele care erau călărite de soldaţi. Erau nişte animale 
care semănau cu zebrele, dar mai mari, de diferite 
culori, maronii, albe, gri, şi chiar negre. Nu văzusem 
niciodată asemenea animale! Să fi fost oare patrupedele 
de care mi-a vorbit tata? Erau magnifice! 

Dar imaginile s-au schimbat din nou: iniţiatul se afla 
acum „într-un deşert”, împreună cu poporul său; era 
aceeaşi perioadă dificilă de tranziţie între două epoci, 
care nu puteau fi separate de nicio linie definită, curgând 
una din cealaltă şi amestecându-se pentru o vreme. Era o 
perioadă în care energiile celor două constelații, cea a 
vechii epoci şi cea a noii epoci, acționau una împotriva 
celeilalte, chiar dacă erau amândouă de mică intensitate. 
Noile idei nu satisfăceau încă noua generaţie, iar cele 
vechi nu se mai puteau adapta şi nu le puteau asimila pe 
cele noi. Cea mai mare parte a poporului respectiv se 
încăpăţâna să păstreze concepţiile sclerozate ale vechii 
epoci, adică ale constelaţiei Taurului, care nu mai 
acţiona însă cu vitalitatea taurului adult. Taurul era 
slăbit, nemafiind decât un vițel. În limbajul simbolic al 
viselor, spiritul este întotdeauna reprezentat de aur În 
viziunea mea, am văzut cum poporul iniţiatului dansa în 


jurul unui vițel de aur pe care il adora. 

In tot acest timp, iniţiatul se afla „pe munte” şi 
vorbea „faţă în faţă cu Dumnezeu”. El se afla în starea de 
conştiinţă supremă, identică cu Dumnezeu. Era astfel 
recipientul voinţei divine. El trebuia să proclame 
poporului său noile idei sub forma a două simboluri 
religioase: mielul de sacrificiu, simbol al constelaţiei 
Berbecului, şi cele două tăblițe cu cele zece porunci, 
simbol al constelaţiei complementare, Balanța. 

Mielul de sacrificiu este Sinele divin care este 
crucificat în materie pe cele două braţe ale crucii, adică 
ale lumii tridimensionale: spațiul şi timpul, şi care îşi dă 
viaţa pentru a spiritualiza pământul şi pentru a-l mântui. 

Cele două tăblițe ale legii, care în Templul nostru 
sunt aşezate pe capul şoimului sacru Horus, simbol al 
Sinelui divin, al principiului creator care traversează 
spaţiul, reprezintă structura interioară a Sinelui care se 
revelează în sufletul omului sub forma legilor morale. 

Aceste adevăruri divine vor rămâne timp de mai 
bine de 2.000 de ani ideile directoare şi simbolurile 
religioase ale umanităţii. 

Când iniţiatul a adus tăbliţele legii şi a văzut că 
poporul său adora viţelul de aur, el a spart cu furie cele 
două tăblițe şi i-a cerut lui Dumnezeu să pedepsească 
poporul neascultător. Din cer au căzut atunci mici şerpi 
veninoşi - simboluri ale tentaţiei, ale şarpelui dorinţei şi 
instinctelor fizice, specifice constelaţiei Scorpionului - 
care i-au muşcat pe toţi cei care au adorat vițelul de aur. 
Suferinţa oamenilor era însă foarte mare, iar iniţiatului i 
s-a făcut milă de poporul său. El a ridicat în mijlocul 
câmpului două bârne groase în formă de T şi a plasat pe 
ele un şarpe de cupru, cu capul în sus. Aceasta este 
reprezentarea simbolică a arborelui cunoaşterii binelui şi 
răului, arborele şarpelui. Astfel orientat, cu capul în sus, 
nu în jos, şarpele nu mai simbolizează tentaţia care îi 
împinge pe oameni către corp, ci înţelepciunea supremă 
care îi conduce din nou pe oameni către unitate, către 


Dumnezeu. Toţi bolnavii care au privit şarpele de cupru 
au fost vindecaţi instantaneu. 

lată ce am înţeles eu: oamenii care nu pot sau nu 
doresc să se adapteze la ideile noii epoci devin bolnavi 
din punct de vedere psihic. Ei nu îşi mai găsesc locul 
printre semenii lor şi trăiesc mari conflicte spirituale, 
care nu pot fi vindecate decât dacă cei în cauză sunt 
conduşi către propriul lor centru, acolo unde creşte 
arborele şarpelui. Privind arborele - dar fără a-i mânca 
fructele - ei recunosc adevărurile divine şi se vindecă. 
Înţelepciunea şi omniscienţa dezinteresată vindecă toate 
bolile sufletului. 

Viitorul a continuat apoi să mi se dezvăluie în faţa 
privirii interioare: marele iniţiat şi-a condus poporul 
până pe pragul noii epoci - adică până la pământul 
promis. Apoi s-a suit pe un munte de unde nu a mai 
revenit. Corpul său nu a fost niciodată găsit. Am înţeles 
imediat că el s-a dematerializat, la fel cum au făcut 
ultimii mari preoți în piramidă, împreună cu 
instrumentele lor. 

Poporul ales, a cărui misiune era aceea de a împlini 
ideile noii epoci, şi-a continuat peregrinările, păstrând cu 
gelozie înțelepciunea şi învăţăturile secrete ale 
maestrului său. Dar arcul de legătură şi-a pierdut treptat 
puterea magică, şi nu mai exista acum niciun iniţiat care 
să îl reîncarce cu ajutorul toiagului vieţii... 

A mai trecut o lună cosmică, iar axa pământului s-a 
mai deplasat cu 30 de grade pe traiectoria sa cosmică. 
Punctul vernal se îndrepta acum lent către constelația 
Peştilor. Am văzut o nouă perioadă de agitaţie. Oamenii 
nu mai găseau adevărul în ideile uzate şi convenţionale. 
Ei semănau cu o turmă de oi fără stăpân. Aceasta era 
perioada în care trebuia să se nască un avatar - adică un 
fiu al lui Dumnezeu - pentru a deveni maestrul noii epoci 
şi pentru a împlini misiunea supremă, cel mai mare 
mister al creaţiei: venirea lui Dumnezeu încarnat pe 
pământ. 


Acest fiu al lui Dumnezeu era reflectarea terestră a 
mielului de sacrificiu. La fel ca şi Sinele cosmic divin, 
care se sacrifică luând asupra sa povara materiei din 
lumea tridimensională şi îndurând eterna crucificare pe 
cele două braţe ale timpului şi spațiului, acest fiu al lui 
Dumnezeu, care manifesta plenar în corpul său uman 
Sinele divin, a trebuit să suporte răzbunarea spiritului 
materiei, acceptând moartea pe care i-au cerut-o cei 
ignoranţi. 

Cel care se identifică în conştiinţa sa cu corpul, 
trăieşte în tenebre şi seamănă cu un staul locuit de 
animale, adică de dorinţele şi nevoile instinctive fizice. 
Dar într-o noapte, în acest staul şi în această obscuritate 
se naşte copilul divin: conştiinţa de Sine. Două feluri de 
fiinţe recunosc copilul divin şi se prosternează la 
picioarele lui: oamenii simpli, ignoranţi şi analfabeti, 
care nu cunosc încă îndoiala care macină intelectul şi 
care trăiesc la unison cu natura, precum păstorii; şi cei 
care ştiu, iniţiaţii care au parcurs deja lungul drum al 
cunoaşterii de sine, întreaga scală a intelectului, care au 
triumfat asupra şiretlicurilor acestuia şi care privesc 
lucrurile din interiorul lor, precum Înţelepţii din Orient! 

Simbolurile religioase ale noii epoci sunt Peştii şi 
Fecioara, cele două constelații complementare. Fiul lui 
Dumnezeu îşi alege ajutoarele dintre pescari. El plăteşte 
impozitul pe care îl datorează pentru pământ cu o 
monedă pe care o ia din gura unui „peşte”. El îşi extrage 
învăţătura pe care o predă umanităţii din aceste două 
constelații. Cei care îl ascultă au însă nivele de 
dezvoltare foarte diferite. Celor care sunt deja conştienţi 
întru spirit, deci care au atins cel de-al cincilea grad, 
planul spiritual - adică celor cinci mii de persoane - el le 
predă întreaga învăţătură, adăugând cei doi peşti şi cele 
cinci pâini, adică cele cinci grăunţe de cereale care se 
găsesc pe spicul Fecioarei în reprezentarea simbolică a 
acesteia. 

Dar deşi trezite întru spirit, aceste „cinci mii de 


persoane” nu pot asimila complet ideile cele mai înalte 
ale învăţăturii sale, căci o epocă întreagă nu ar fi de 
ajuns în acest sens! Din hrana distribuită mai rămân 
aşadar douăsprezece coşuri pline. Aceasta înseamnă că 
umanitatea trebuie să înveţe să cunoască misterele 
Sinelui în manifestarea fiecăruia din cele 12 semne 
zodiacale. Pentru a înţelege şi a realiza complet aceste 
adevăruri, umanitatea trebuie să treacă prin 12 
perioade, deci printr-un întreg an cosmic, adică mai bine 
de 25.000 de ani tereştri! 

Celor care nu-şi pot eleva conştiinţa decât până la 
nivelul patru - adică celor patru mii - fiul lui Dumnezeu 
nu le transmite toate adevărurile celor două semne 
zodiacale, ci doar „puţin” peşte şi cinci pâini. Ei nu pot 
mânca nici măcar acest „puţin” din învăţătura sa, căci 
mai rămân încă şapte coşuri pline. Oamenii orientaţi 
către materie trebuie mai întâi să înveţe misterele celor 
şapte nivele. Abia atunci vor deveni ei suficient de maturi 
pentru a putea primi adevărurile cosmice ale Sinelui. 

Constelaţia Peştilor aparţine triunghiului de apă. Nu 
întâmplător, în timpul acestei epoci umanitatea trebuie 
să treacă prin testele apei: să învingă apa prin apă. Prin 
faţa ochilor mei uluiţi, am văzut o maşinărie care punea 
în serviciul oamenilor apa transformată în aburi. Am 
văzut bărci la fel de mari ca şi nişte oraşe care traversau 
oceanul cu cea mai mare viteză, acţionate tot de forţa 
vaporilor de apă. Se pare că umanitatea va reuşi la 
examenele sale: ea va învinge apa cu ajutorul apei. 

Apa va domina inclusiv în ştiinţa medicală, devenind 
un agent terapeutic. Am văzut pretutindeni instalaţii 
balneare, locuri de tratament, diferite cure cu apă, băi 
de mare, aburi, băi calde şi reci, comprese şi alte metode 
curative care foloseau apa. Oamenii vor învăţa 
binefacerile rouăi şi se vor plimba cu picioarele goale pe 
iarba udă. 

Către sfârşitul epocii, când punctul vernal se va 
apropia de semnul vecin, cel al Vărsătorului, oamenii vor 


face descoperiri tehnologice bazate pe energia undelor. 
Acesta va fi unul din primele efecte precursoare ale 
Vărsătorului, epoca marilor cuceriri tehnice. Radiația 
specifică Vărsătorului care nu cunoaşte nicio frontieră şi 
care mătură toate obstacolele din calea sa se va revela în 
ideile şi teoriile sociale ale oamenilor. Către sfârşitul erei 
Peştilor, aceste energii noi vor genera adevărate revoluţii 
în locurile în care oamenii vor reacţiona cel mai intens la 
aceste vibrații. Am putut vedea mii de lideri conducători 
închişi în închisori, în timp ce un spirit care va dispune 
de caracteristicile noii epoci va decapita numeroase 
persoane din clasa conducătoare sau le va elimina într-o 
altă manieră. 

O viziune a epocii în care energiile Vărsătorului vor 
ajunge la apogeu mi-a permis să văd că marele maestru 
al acelei epoci va elimina frontierele dintre cele trei 
religii principale. El va dovedi prin propria sa persoană 
că nucleul tuturor religiilor are la bază un adevăr unic, 
care este Dumnezeul cel unic. Limitele dintre religie şi 
ştiinţă se vor şterge, căci oamenii vor descoperi că totul 
- inclusiv materia - se află într-o mişcare ondulatorie, că 
între manifestările spiritului şi cele ale materiei nu există 
decât diferenţe de frecvenţă, dar în esenţa lor, toate 
lucrurile sunt manifestarea sursei primordiale şi unice a 
tuturor energiilor: Dumnezeu. Totul este undă, aşa cum o 
demonstrează reprezentarea simbolică a constelaţiei 
Vărsătorului: o fiinţă suprapământeană care varsă apa 
din ulciorul său. 

Curenţii spirituali de pe pământ vor confirma acest 
fenomen. Ştiinţa va descoperi „teoria ondulatorie” şi am 
văzut nenumărate invenţii bazate pe această teorie. Am 
văzut imagini ale unor persoane, peisaje şi obiecte, 
realizate graţie undelor luminoase. Am văzut aparate 
care emit unde ce penetrează materia şi arată gradul de 
densitate al acesteia. Vor exista unde care vor arăta din 
ce elemente sunt alcătuite planetele şi stelele, unde 
electrice, unde ale sunetului, ale luminii şi ale mirosului. 


Ştiinţa medicală nu va mai vindeca cu ajutorul apei, ci al 
undelor. Toate tipurile de unde vor fi utilizate pentru 
vindecare, de la infraroşii la ultraviolete, de la undele 
scurte la alte unde, încă şi mai scurte, mereu mai 
penetrante... 

Constelaţia Vărsătorului aparţine feţei de aer a lui 
Dumnezeu. Umanitatea va învinge aerul prin intermediul 
aerului, adică cu ajutorul energiilor ce provin de la 
materia transformată în gaze. Oamenii vor trece de la 
maşina cu aburi la cea cu gaze. Ochii mei uluiţi au privit 
imensele lăcuste construite de oameni care zburau foarte 
sus pe cer şi în stomacul cărora stăteau un mare număr 
de persoane! Toate aceste maşini erau acţionate cu 
ajutorul gazelor: aerul care controlează aerul... 

Prin intermediul semnului complementar al 
Vărsătorului, Leul, oamenii vor ajunge să cunoască 
manifestarea cea mai puternică a lui Dumnezeu pe 
pământ: soarele - marele RA - care va fi considerat din 
nou sursa principală a energiei pe care o primeşte 
pământul. Oamenii vor redeveni adoratori ai soarelui, 
dar nu în sensul religios al cuvântului. Influenţa Leului se 
va manifesta şi pe un alt nivel: efectul Vărsătorului are 
tendinţa să abolească toate frontierele, dar nelimitatul 
fără un punct central condensator conduce la boli 
mentale, la moartea spirituală. Absența limitelor, 
specifică Vărsătorului, ar conduce la nivelul maselor 
inconştiente la o maladie mentală generală, la anarhie şi 
la haos distructiv, dar semnul complementar al Leului va 
face ca spiritul de dominație să se concentreze la nivelul 
câtorva persoane care vor deveni dictatori şi vor ghida 
masele. 

Tot în timpul acestei epoci, umanitatea îşi va 
dezvolta comunicaţia cu alte planete. Barierele şi 
izolarea pământului în cosmos vor dispărea, la fel ca şi 
frontierele dintre ţări. Întreaga umanitate va fi guvernată 
dintr-un punct central. „Un staul, un păstor”. 

Roţile vor continua apoi să se învârtească, iar 


umanitatea va intra într-o nouă epocă, intrând în câmpul 
de influenţă al constelaţiei Capricornului şi al semnului 
său complementar, Cancerul. 

Atenţia oamenilor se va focaliza acum asupra 
pământului. Ei vor înţelege că deşi deţin o cunoaştere 
foarte extinsă, nu cunosc mare lucru despre mama lor, 
Terra. Misiunea lor în această epocă va consta aşadar în 
a învinge pământul cu ajutorul pământului, căci 
constelația Capricornului aparţine feţei terestre a lui 
Dumnezeu. Ei vor construi o maşinărie care va funcţiona 
pe acelaşi principiu ca şi arcul nostru de legătură, cu 
care vor controla greutatea materiei, suprimând efectele 
gravitaţiei terestre cu ajutorul unor forţe opuse sau 
dimpotrivă,  amplificându-le printr-o radiație ultra- 
materială. Căile de comunicare vor fi săpate direct în 
pământ, în profunzimea munţilor, străbătând în linie 
dreaptă distanţa dintre două puncte, în loc să ocolească 
pe la suprafaţa pământului. Această maşinărie va emite o 
energie care va dezintegra tot ce va exista în faţa ei, 
avansând astfel cu uşurinţă în linie dreaptă. In spate ea 
va emite energii care vor solidifica materia, redându-i 
pământului starea sa primară. Oamenii vor cuceri astfel 
materia cu ajutorul materiei, al energiei ultra-materiale. 
Ei vor putea pătrunde astfel în profunzimile pământului, 
punând în serviciul umanităţii forţele şi energiile enorme 
care fierb în interiorul acestuia, inclusiv vulcanii. 

Semnul complementar al Capricornului, Cancerul, 
va avea o influenţă deosebită asupra vieţii spirituale a 
oamenilor. Marele maestru al acelei epoci va dezvălui 
umanităţii misterul surselor de energie inepuizabile şi 
ascunse în sufletul omului, care îi dăruiesc acestuia acele 
facultăţi pe care cei  ignoranţi le numesc 
„Supranaturale”. Am putut vedea pe întregul pământ 
şcoli publice în care copiii învățau deja să îşi controleze 
facultăţile superioare, lucru care nu este posibil în cazul 
nostru decât în ceea ce îi priveşte pe candidaţii la 
statutul de preot. Cunoaşterea se va extinde astfel în 


cercuri din ce în ce mai mari. 

Subit, imaginile au dispărut, iar eu mi-am revenit la 
starea de conştiinţă normală. Eram întinsă pe pat, 
ameţită de viziunile pe care le avusesem. Ptahhotep era 
lângă mine, şi după ce mi-am revenit complet în simţiri, 
m-a ajutat să mă ridic. 

— Aşa cum ai putut observa, copila mea, locuitorii 
pământului vor continua să primească iniţierea în 
grupuri mici, care vor deveni din ce în ce mai mari, 
influenţându-se reciproc. Un om poate primi personal 
iniţierea în cadrul unei singure vieţi. O naţiune poate 
primi şi ea iniţierea, cu condiţia să se ridice pe eşalonul 
superior al dezvoltării şi să îşi împlinească misiunea pe 
pământ. Va veni vremea când întregul pământ va putea fi 
iniţiat, după ce va parcurge complet cercul celor patru 
feţe ale lui Dumnezeu, trecând pas cu pas prin toate 
stadiile iniţierii, printr-o dezvoltare sistematică, pentru a 
ajunge în cele din urmă la spiritualizarea plenară, la 
eliberarea de materie. Dar acest proces va dura o 
perioadă care nu poate fi exprimată în măsuri terestre. 
Pământul va trebui să parcurgă încă de nenumărate ori 
cercul zodiacal. Eu te-am ajutat să vezi doar o porţiune 
minusculă din acest drum infinit de lung. Istoria terestră 
a umanităţii nu reprezintă efectul hazardului. Este 
important să ştii că fiecare pas al dezvoltării se face în 
funcţie de providenţa divină, de planul divin. Un om 
poate parcurge acest drum atât de lung într-o singură 
viaţă, dacă îşi concentrează întreaga voinţă pentru 
îndeplinirea acestui scop. 

Apoi Ptahhotep m-a binecuvântat şi, luându-şi rămas 
bun, mi-a spus: 

— Revino mâine, am ceva extrem de important să-ţi 
comunic. 


Ultimele pregătiri 


A doua zi, timpul până la întâlnirea cu Ptahhotep mi 


s-a părut incredibil de lung, dar atinsesem un 
autocontrol atât de bun încât chiar dacă trăiam o emoție 
profundă, mi-o puteam controla. Perfect conştientă, 
observam efectele evenimentelor exterioare asupra 
nervilor mei, iar dacă nu doream acest lucru, refuzam 
pur şi simplu să fiu tulburată. Ori de câte ori trebuia să 
apară o reacţie naturală, îmi filtram conştiinţa între 
fenomenul respectiv şi centrii mei nervoşi şi ceream de 
la sistemul nervos un calm absolut. Acum însă, când 
Ptahhotep mi-a spus că are ceva important să îmi spună, 
am simţit cum inima îmi bate nebuneşte. 

A venit în sfârşit seara. Am alergat la Templu, apoi 
mi-am tras sufletul şi am pătruns calmă în sala de 
recepţie. Ptahhotep m-a primit ca de obicei. Faţa sa 
nobilă strălucea, afişând un calm perfect, astfel încât îmi 
era imposibil să descifrez ceva pe ea. 

— Fetiţa mea, îţi poţi stăpâni acum facultăţile minţii 
şi forţele naturale ale corpului tău, de care ai devenit 
conştientă. De acum înainte nu va mai depinde decât de 
tine, de voinţa ta, dacă vei da curs sau nu unei forţe sau 
alta. Nu mai eşti sclava naturii în spiritul, sufletul şi 
corpul tău. Trebuie să-ţi atrag totuşi atenţia că 
posibilitatea de a redeveni captivă nu este deloc exclusă. 
Dacă iţi vei dori insă conştient acest lucru, nimeni şi 
nimic nu te va putea împiedica să-ţi păstrezi această 
libertate spirituală, dar nici să cazi din nou sub 
autoritatea energiilor care emană din Sinele tău. Voința 
divină - care reprezintă legea - face ca orice fiinţă să se 
bucure de un liber arbitru absolut. Nimeni nu are dreptul 
de a viola această libertate a altuia. De aceea, va trebui 
să fii vigilentă în permanenţă şi să-ţi păstrezi continuu 
autocontrolul. 

Ai atins nivelul pe care poţi primi iniţierea. 
Aminteşte-ţi că omniscienţa şi omnipotenţa pe care le 
conferă iniţierea sunt dublate de o responsabilitate pe 
măsură. De aceea, va trebui să te hotărăşti definitiv dacă 
te simţi pregătită să primeşti iniţierea şi să accepţi 


enorma responsabilitate pe care o presupune aceasta. 

Du-te aşadar acasă şi rămâi trei zile într-o tăcere 
absolută. Dacă eşti într-adevăr ferm decisă, vei veni la 
mine în cea de-a patra zi, cea cu lună nouă, iar tatăl tău 
te va însoţi pentru a te pregăti să primeşti ultimele 
instrucţiuni. 

Aş fi vrut să-i spun că mă simt deja pregătită şi că 
ştiu că el cunoaşte această hotărâre a mea. Dar regulile 
trebuie respectate, aşa că m-am înclinat adânc în faţa lui 
Ptahhotep şi am ieşit. 

În cele trei zile care au urmat mi-am luat rămas bun 
de la toate ataşamentele mele personale. Ştiam că atunci 
când voi reveni - iniţiată - de la Templu, voi fi o fiinţă 
complet transformată. 

M-am dus încă odată în grădina în care, copil fiind, 
mă plimbam printre flori împreună cu mama. Am căutat 
toate locurile mele preferate de joacă de mai târziu, sau 
în care stăteam şi visam la viaţa care va urma. M-am 
oprit în fiecare dintre aceste locuri câte o clipă, luându- 
mi rămas bun de la fiecare floare, de la fiecare copac, şi 
simultan, de la fetiţa care a fost cândva atât de fericită 
aici. Mi-am vizitat apoi peştii roşii care înotau în marele 
bazin şi pe care i-am hrănit încă de când abia învăţam să 
merg. Buna mea mamă, subţire şi îmbrăcată în alb, mă 
ţinea de mână ca să nu cad în apă. 

Chiar şi astăzi îi mai simt încă fiinţa eterică atât de 
rafinată în jurul meu. Am rămas foarte ataşate una de 
cealaltă, şi ştiam că potrivit legii reîncarnării, ea va fi cea 
care mă va ajuta să trec pragul dintre această lume şi 
cea de dincolo, la fel cum m-a ajutat să intru şi în această 
lume, primindu-mă în pântecul ei. 

M-am dus apoi la lei, pentru a-mi lua rămas bun de 
la ei. Nefiind încă iniţiată, nu am putut pătrunde încă - 
conform regulii - în cuşca lor decât în prezenţa 
gardianului, dar era pentru ultima oară când acesta 
trebuia să mă însoţească, întrucât iniţierea urma să-mi 
dea putere asupra tuturor animalelor, iar eu nu voi mai 


avea nevoie de protecţie. 

Numai leii familiei regale erau păstraţi aici: 
magnificul leu al tatălui meu, care rămâne întotdeauna 
alături de el în timpul audienţelor, ca semn al puterii sale 
supraomeneşti. Erau apoi leii care ne trăgeau atelajul, şi 
în sfârşit, cei doi lei tineri ai mei: Shu-Ghaar şi Shima. 
Aceştia erau puii leului tatălui meu, de la care 
moşteniseră inteligenţa şi o sensibilitate extremă. Erau 
două exemplare magnifice din rasa lor, care mă iubeau 
de parcă aş fi fost o leoaică. Îndeosebi Shu-Ghaar era 
atât de îndrăgostit de mine încât devenea gelos şi iritat 
dacă o mângâiam şi pe Shima. Trebuia să fiu întotdeauna 
atentă ca pasiunea lui să nu se transforme într-o criză 
oarbă de gelozie, care ar fi putut fi foarte periculoasă! 
De îndată ce am intrat în staul, Shu-Ghaar a fugit la mine 
şi şi-a plasat capul puternic sub mâna mea ca să-l mângâi 
după urechi, pe gât şi pe coamă. Ca întotdeauna, şi-a 
manifestat intenţia de a-mi linge faţa. Trebuia să fiu 
foarte diplomată ca să mă sustrag acestei dovezi de 
iubire fără a-i răni susceptibilitatea. I-am întins o bucată 
de carne caldă şi sângerândă, şi am profitat de perioada 
în care a devorat-o pentru a o mângâia şi pe Shima, 
dându-i partea sa de carne. 

În cea de-a treia zi, înainte de apusul soarelui, 
atelajul condus de lei ne-a dus, pe tata şi cu mine, la 
Templu. Conform ritualului, nu trebuia să scot niciun 
cuvânt. Chiar dacă nu ar fi fost ritualul nu am fi vorbit, 
căci eu şi tata ne înţelegeam perfect fără cuvinte. 
Adevărul poate fi comparat cu o fiinţă invizibilă care nu 
poate fi văzută de cei din jur decât dacă poartă haine. 
Dacă acestea sunt însă prea numeroase şi prea largi, noi 
nu ne putem face despre el decât o imagine neclară şi 
incompletă. Cu cât el este mai puţin îmbrăcat, în 
veşminte cât mai subţiri, cu atât mai clară devine 
imaginea noastră despre el. Dar chiar şi atunci când 
hainele îi revelează formele, el rămâne acoperit, voalat, 
iar noi nu vedem decât hainele sale, niciodată fiinţa 


invizibilă de sub ele. 

Astfel stau lucrurile cu adevărul! Cu cât ne folosim 
mai puţin de cuvinte pentru a exprima un adevăr, sau 
altfel spus, cu cât îl acoperim mai puţin, pentru a-i da o 
formă vizibilă, cu atât mai uşor îl putem recunoaşte. 
Totuşi, chiar aceste cuvinte de care ne folosim pentru a 
exprima un adevăr ne împiedică să vedem adevărul gol- 
goluţ, să pătrundem în esenţa sa reală. In cazul 
oamenilor care nu pot citi în mintea celorlalţi, cuvintele 
rămân singurul mijloc prin care se pot face înţeleşi de 
către cei din jur, fără să ştie însă niciodată ce gândesc şi 
ce vor să spună ceilalţi, ci doar cuvintele lor. Tata şi cu 
mine ne ghiceam pur şi simplu gândurile. Ce rost mai 
avea atunci să ne ascundem gândurile şi sufletul în 
spatele cuvintelor? Eram pur şi simplu împreună şi ne 
bucuram de unitatea existenței! 

Leii avansau cu mare viteză... iar noi păstram 
tăcerea, ştiind amândoi ce semnificaţie au aceste ultime 
ore. 

Încă de dimineaţă îmi luasem rămas bun de la Menu 
şi de la Bo-Ghar. Menu era disperată, ca şi cum m-aş fi 
dus la propria mea înmormântare. Mi-a spus că avea 
presentimente groaznice şi mi-a fost imposibil să o 
consolez. Micuţul Bo-Ghar, care nu avea nici cea mai 
mică idee despre ce anume se petrecea, a plâns amarnic 
văzând că eu plec, iar Menu plânge. Când m-am aplecat 
ca să-l îmbrăţişez, a căzut în genunchi, mi-a strâns cu 
putere picioarele şi mi-a spus cu toată seriozitatea, într-o 
manieră de-a dreptul solemnă: 

— Regină, o, draga mea Regină, nu uita niciodată 
legământul pe care ţi-l fac acum. Dacă vreun pericol te 
va ameninţa vreodată, indiferent în ce circumstanţe, eu 
te voi salva, chiar dacă pentru asta va trebui să vin până 
la celălalt capăt al lumii! Nu uita niciodată acest lucru! 
Dumnezeu mi-e martor: eu te voi salva! 

Dragul de Bo-Ghar! Dorea să mă salveze! Dar de ce 
ar fi putut să mă salveze? Dacă Ptahhotep mă considera 


pregătită pentru a primi iniţierea, ce pericol m-ar mai fi 
putut ameninţa? Şi de ce o fi adăugat că va veni până la 
celălalt capăt al lumii ca să mă salveze? Doar locuia 
împreună cu mine, de ce ar fi trebuit să plece atât de 
departe? Nu mai aveam însă timp să meditez la cuvintele 
lui. Sosise timpul să plec. I-am îmbrăţişat pe amândoi şi 
m-am dus la apartamentele tatei. 

Acesta m-a primit cu seriozitate şi tristeţe şi am 
putut vedea în privirea lui că era puternic interiorizat. 
Oare vedea şi el vreun eveniment funest în viitorul meu? 
M-a îmbrăţişat, şi-a pus mâna dreaptă pe capul meu şi m- 
a binecuvântat. Apoi am plecat. 

Ptahhotep ne aştepta în micuțul său salon de 
recepţie. Înainte de a intra, l-am văzut pe coridor pe Ima. 
Faţa sa angelică era strălucitoare; m-a încurajat din 
priviri, după care a dispărut. Ştiam că iubirea lui 
fraternă m-a susţinut în toate testele dificile prin care am 
trecut. Tata m-a condus la Ptahhotep şi mi-a pus mâna în 
mâna acestuia. M-a privit pentru ultima oară cu iubire, 
după care a plecat. 

— Copila mea dragă, a început Ptahhotep, astăzi se 
împlineşte un mare ciclu al legii prin care se manifestă 
destinul tău în lumea timpului şi a spaţiului. Acest ciclu - 
parcursul tău terestru - a fost prestabilit chiar în 
momentul în care te-ai despărţit pentru prima oară de 
unitatea divină: efectul seamănă cu un bumerang care a 
fost lansat şi care poartă deja în el chiar în momentul 
lansării toate forţele care îi determină circuitul şi 
distanţa pe care o va parcurge, dar şi timpul necesar 
pentru a reveni la punctul de plecare. 

Caracterul tău actual şi destinul tău sunt alcătuite 
din aceleaşi forţe, ambele fiind rezultatele unor cauze şi 
ale unor efecte, ale unor acţiuni şi reacţii, ale faptelor şi 
experienţelor din nenumăratele tale vieţi anterioare prin 
care s-a manifestat Sinele tău şi care s-au cristalizat în 
cele din urmă în personalitatea ta actuală. Cum este 
caracterul îţi este şi destinul, deci şi viitorul. Sinele îşi 


emană energiile sale creatoare în actuala încarnare prin 
filtrul caracterului, iar aceste energii creează în 
străfundul sufletului viziuni onirice care sunt proiectate 
în exterior, în lumea materială, unde se manifestă sub 
forma  „persoanei” şi a „destinului”. Sinele emană 
aceleaşi forţe creatoare în toţi oamenii, dar enorma 
diferenţă între aceste viziuni onirice - faptul că există 
persoane şi destine atât de diferite - se datorează 
nenumăratelor influenţe la care au fost supuşi oamenii 
de la căderea lor din unitatea paradisiacă. 

Aceste proiecţii în viitor ale Sinelui nu sunt încă 
materializate, dar îşi aşteaptă realizarea în străfundurile 
sufletului, în inconştient; ele pot deveni „realitate” sau 
pot rămâne simple „viziuni onirice” în funcţie de nivelul 
de conştiinţă cu care se identifică omul. „Visul“ este şi el 
o „realitate“ în lumea energiilor o lume imaterială şi 
creatoare de imagini. De altfel, ceea ce se petrece pe 
pământ şi ceea ce noi numim „realitate” nu este altceva 
decât un vis, o proiecţie a Sinelui, cu singura diferenţă 
că ea acționează la nivel material şi este proiectată în 
atmosfera pământului. Destinul este aşadar o proiecţie 
încarnată a viitorului, un vis materializat. 

Atât timp cât omul se lasă guvernat de voinţa 
Sinelui său, adică de voinţa divină, el poate deveni pe 
plan material, adică în aşa-zisa realitate, tot ceea ce 
doreşte în mod conştient. Altfel spus, el îşi controlează 
întru totul destinul. Căci Sinele omului are facultatea de 
a putea anihila visele care îşi aşteaptă realizarea în 
inconştientul său şi de a le transforma în energie 
spirituală. În măsura în care omul nu se identifică însă cu 
Sinele său, ci cu forţele care emană din natura sa 
inferioară, din corpul său, pe care le recunoaşte ca fiind 
ale sale, destinul nu îi mai împlineşte propriile lui 
dorinţe, ci dorinţele corpului său, chiar dacă el este 
convins că acţionează din propria sa voinţă. El pierde 
astfel controlul asupra roții destinului său şi rămâne în 
mâna energiilor oarbe ale fatalităţii. In acest caz, 


„viziunile sale onirice”, proiecţiile sale, se vor îndeplini 
negreşit, transformându-se în evenimente reale pe planul 
terestru. 

În timpul iniţierii şi înainte de a ieşi din conştiinţa ta 
fizică pentru a te trezi faţă de conştiinţa cosmică divină a 
Totalităţii, energiile pe care le-ai creat de-a lungul 
eternității prin acţiunile tale şi prin efectele lor, a căror 
sinteză corespunde caracterului tău actual şi care 
aşteaptă acum în inconştientul tău momentul realizării 
lor (la fel ca nişte seminţe care îşi aşteaptă germinarea), 
aceste energii deci îți vor apărea în conştiinţa ta sub 
forma viselor. Tu nu le poţi distruge, căci ele îşi au 
originea în forţele creatoare, dar poţi evita coborârea lor 
la nivel material pentru a prinde formă, dacă te vei 
scufunda cu conştiinţa ta până în străfundurile ultime ale 
sufletului tău, acolo unde aşteaptă în stare latentă aceste 
forțe momentul în care le vei trezi la viaţă, astfel încât să 
trăieşti tu însăţi aceste vise ca şi cum ar fi o realitate. „A 
trăi sau a face experienţa directă” înseamnă retragerea 
în conştiinţă a forţelor care au fost proiectate în exterior 
pentru a le trăi sub forma unor stări de conştiinţă. În 
acest fel, tentaţia interioară pe care o conţin forţele 
respective se amortizează. Energiile lor slăbesc, ele nu 
mai acţionează şi sunt distruse. În timpul iniţierii îţi vei 
trăi aşadar întregul tău destin, sub forma unor stări de 
conştiinţă diferite, a unor viziuni onirice care transcend 
timpul şi spaţiul. Vei fi eliberată astfel de „persoana” ta, 
şi implicit de destinul tău personal. Vei ajunge să îţi 
consideri astfel corpul ca un simplu instrument 
impersonal al lui Dumnezeu. Trebuie să ştii că toţi 
iniţiaţii au misiunea de a rămâne pe pământ pentru a 
elibera restul „proiecţiilor”, toate celelalte persoane, din 
lanţurile materiei, din închisoarea corpului lor, salvându- 
le astfel de ghearele destinului orb şi ajutându-le să 
regăsească starea de unitate spirituală şi divină, căci toţi 
cei care s-au separat de această unitate şi au căzut pe 
planul material trebuie să îşi regăsească drumul către 


Grădina Edenului, pentru a pătrunde din nou în starea 
paradisiacă a unităţii. 

Dacă un iniţiat se angajează însă în direcţia opusă, 
creându-şi realităţi personale cu ajutorul energiilor sale 
spirituale superioare, lucrând cu forțele creatoare 
supreme la nivelul conştiinţei sale personale şi al 
corpului său, el va cădea mai jos decât omul obişnuit 
care ar face acelaşi lucru. Omul obişnuit nu poate 
direcţiona în planul material decât forţele care emană 
din fiinţa sa materială. El trăieşte experienţa forţelor 
fizice în corpul său, dar acest lucru nu înseamnă o 
cădere pentru el, căci el manifestă energiile chiar pe 
nivelul lor de provenienţă: forțele materiale rămân pe 
nivelul material. 

În schimb, iniţiatul nu mai lucrează cu forţele fizice, 
iar dacă direcţionează energiile spirituale elevate către 
corpul său, acest lucru înseamnă pentru el o a doua 
cădere. Cu cât energiile sunt mai elevate, cu atât mai 
vertiginoasă este căderea lui. 

Dacă doreşti să primeşti iniţierea, trebuie să nu uiţi 
niciodată că ceea ce un om obişnuit poate face fără să fie 
pedepsit, ţie nu îţi este permis în calitate de iniţiată, căci 
atunci tu nu vei mai emana forţe umane, ci divine. Dacă 
vei direcţiona aceste energii către trupul tău îţi vei arde 
centrii nervoşi şi vei dispărea - la fel ca o cometă - în 
abisurile cele mai întunecate. 

Exerciţiile de pregătire te-au antrenat pentru 
înţelegerea acestor adevăruri. Poţi aşadar să-mi dai 
răspunsul în deplină cunoştinţă de cauză: ai curajul să 
accepţi legile, pericolul şi enorma responsabilitate, 
doreşti să primeşti iniţierea, sau preferi să renunţi 
pentru a-ţi continua viaţa obişnuită potrivit legilor 
FIINȚEI tale umane? 

Am păstrat o clipă tăcerea, după care am răspuns, 
pe tonul cel mai serios şi mai decis cu putinţă: 

— Părinte al sufletului meu, în timpul anilor de 
pregătire am avut suficient timp pentru a mă decide 


între o viaţă trăită la Templu şi viaţa mondenă. Iar în 
timpul ultimelor trei zile m-am concentrat din nou asupra 
acestei întrebări. Tânjesc după starea de unitate divină. 
Am luat aşadar decizia: te implor să-mi acorzi iniţierea. 

— Aşa să fie, şi Dumnezeu să fie alături de tine. 
Acum urmează-mă! 

Ne-am ridicat şi am plecat. 

Marele preot m-a condus la o mică celulă în care 
urma să-mi petrec următoarele zile, consacrându-mă 
exclusiv asupra exerciţiilor destinate atingerii celui mai 
înalt nivel de puritate al gândurilor mele, al sufletului, 
sângelui şi chiar corpului meu. Cât timp am fost eleva 
şcolii de neofiţi am fost nevoită să accept o dietă foarte 
severă pentru a-mi transforma chimic toate celulele 
corpului şi pentru a-mi dezvolta forţa de rezistenţă 
necesară pentru a putea suporta vibrații din ce în ce mai 
înalte. Fiecare modificare chimică a materiei antrenează 
implicit rezistenţa acesteia faţă de forţele care trec prin 
ea. Acum trebuia să ating punctul culminant al 
procesului. În această perioadă nu am mâncat decât 
rădăcini şi ierburi speciale, pe care le mestecam foarte 
bine, căci nu trebuia să le înghit decât sucul. Aceste 
ierburi şi rădăcini acţionează îndeosebi asupra organelor 
de eliminare, dar şi pentru întărirea inimii şi a nervilor, 
pentru ca procesul să nu slăbească organismul. 

După numai câteva zile am început să mă simt 
incredibil de uşoară, aproape imaterială, în timp ce 
facultăţile mele de concentrare spirituală s-au amplificat 
până la un punct pe care nu-l mai atinsesem niciodată în 
viaţă; niciodată până atunci nu gândisem atât de clar şi 
nu putusem percepe cu o acuitate atât de perfectă 
adevărurile spirituale. Un post simplu, fără aportul de 
plante energetice, permite atingerea unui nivel ridicat de 
concentrare, dar nervii organismului pot suferi foarte 
mult de pe urma lui, căci deşi postul îi face 
hipersensibili, el îi şi slăbeşte deopotrivă. Aceste plante 
au aşadar menirea de a elimina toate dezavantajele 


postului negru. 

Zilele au trecut. A sosit în sfârşit noaptea cu lună 
plină. Profund interiorizată, m-am dus la Ptahhotep şi am 
intrat în salonul lui chiar în momentul în care soarele 
dispărea la orizont. 

—  Urmează-mă, mi-a spus Ptahhotep, luând-o 
înainte. 

M-a condus apoi prin Templu până la masa de 
sacrificiu, pe care am înconjurat-o, oprindu-ne în faţa 
zidului. Imensele blocuri de piatră erau îmbinate cu o 
precizie remarcabilă, a cărei explicaţie o cunoşteam de- 
acum. Ptahhotep s-a aşezat în faţa blocului central, care 
s-a întors în jurul propriei axe şi a deschis astfel o cale 
de acces, de unde începea o scară. 

Am coborât treptele şi am urmat apoi un coridor 
foarte lung. Simţul meu de orientare şi senzaţia de 
sufocare din plămâni mi-au indicat faptul că ne afundam 
sub pământ. Uimitor era că nu puteam observa niciun fel 
de umezeală a zidurilor, nici mirosul tipic, ci dimpotrivă, 
aerul era foarte proaspăt şi stimulativ, chiar cu un 
anumit parfum de ozon. Lungul pasaj subteran ne-a 
condus către o nouă scară, pe care am urcat-o. Au urmat 
alte pasaje, unele largi, altele strâmte, tot felul de 
camere umplute cu aparate necunoscute şi de neînțeles 
pentru mine. În sfârşit, am ajuns într-o cameră mare. 

Toate aceste pasaje, coridoare, camere, erau 
luminate ca şi cum ar fi fost la lumina zilei, deşi mi-a fost 
imposibil să detectez vreo sursă de lumină. Aveam 
impresia că ea emană direct din pietre. Echipamentul din 
această sală era atât de misterios încât mi-a captat 
întreaga atenţie. În cameră strălucea o lumină puternică. 
În interior se afla un obiect ciudat, mare, în formă de 
prismă, care nu părea să fie compus din materie solidă, 
ci dintr-o lumină concentrată,  solidificată. Masa 
luminoasă emitea o lumină neobişnuită, care ilumina 
întreaga cameră. 

În timpul unei vizite făcute la un olar am avut ocazia 


să privesc prin geamul de control al furnalului său. Am 
văzut atunci mai multe recipiente aliniate, încălzite până 
la alb, într-o stare de transparenţă perfectă. Puteai să le 
priveşti pe toate unele prin altele. Toate iradiau lumină. 
Acum trăiam aceeaşi impresie, în faţa acestei imense 
prisme luminoase, care iradia aceeaşi lumină 
surprinzătoare. În schimb, nu iradia niciun pic de 
căldură! 

În cameră se mai aflau şi alte obiecte necunoscute, 
alcătuite dintr-o materie la fel de ciudată şi cu forme atât 
de deosebite încât îmi era imposibil să-mi dau seama la 
ce serveau. Dar nu era momentul să contemplu toate 
aceste instalaţii. Iniţierea şi experienţele pe care urma să 
le trăiesc îmi focalizau întreaga atenţie. 

Ptahhotep m-a condus în colţul cel mai îndepărtat al 
camerei, către un bloc lung de piatră, golit în interior, 
care semăna cu un sicriu şi pe care nu-l observasem 
iniţial. Aici, mi-a spus: 

— Până acum ai avut mereu ocazia să auzi de 
iniţiere, de ceea ce înseamnă ea, dar nu ai aflat niciodată 
cum se desfăşoară ea. 

În timpul iniţierii, corpul candidatului este supus 
unei frecvenţe mai ridicate decât cea care corespunde 
nivelului său, pentru ca şi conştiinţa sa să se poată ridica 
pe acest nivel elevat! 

Numai cel care a urmat o pregătire strictă şi foarte 
profundă poate fi iniţiat pe acest nivel extrem de înalt 
fără niciun fel de pericol. Numai cel care îşi poate 
controla corpul cu o voinţă de fier, cu ajutorul 
intelectului şi al raţiunii sale, îşi poate acorda nervii la 
vibrații superioare. 

Ştii deja că un animal nu îşi poate schimba condiţia, 
fiind incapabil să suporte frecvenţe superioare celor 
specifice eşalonului animal. Spre exemplu, dacă am trece 
printr-o maimuţă un curent energetic pe frecvenţa 
specifică omului, aceasta ar suferi de crampe nervoase, 
după care ar muri în urma unui şoc. 


Singur omul poate suporta fără să moară frecvenţe 
specifice octavei superioare, adaptându-se la ele. Astfel, 
un om obişnuit cu un corp suficient de bine pregătit ar 
putea suporta fără niciun pericol vibraţiile unui geniu, 
adică frecvențele celui de-al cincilea nivel. El ar simţi 
chiar o stare de fericire divină. Căci atât timp cât rămâne 
suportabilă, orice frecvenţă superioară trezeşte în fiinţă 
un sentiment de mare fericire. Dacă este depăşit un 
anumit nivel, vibrația poate deveni însă o adevărată 
tortură, căci nervii nu pot îndura prea mult timp această 
tensiune excesivă pentru ei. 

Vibraţiile inferioare celei specifice individului 
provoacă depresii, teamă şi disperare. Dacă după 
experienţa fericirii divine, omul obişnuit ar face eforturi 
repetate, din dorinţa de a regăsi această fericire, şi ar 
ajunge astfel la iniţierea pe nivelul cinci de conştiinţă, 
nervii şi celulele corpului său s-ar obişnui treptat cu 
noua vibraţie şi s-ar adapta la ea. El s-ar ridica astfel pe 
octava superioară, devenind un geniu adevărat, şi ar trăi 
în continuare alimentat de un flux constant de intuiţii. 

Orice fiinţă intuitivă cunoaşte sentimentul de 
fericire asociat cu starea de conştiinţă intensificată. Cei 
care beau vin sau care se folosesc de droguri chimice 
caută de fapt aceeaşi fericire, amplificând tensiunea 
aplicată nervilor lor. Revenirea la propriul lor nivel îi face 
să coboare însă de fiecare dată tot mai jos... 

Marea inițiere constă în conducerea prin corp a 
tuturor curenților energetici care corespund celor şapte 
nivele de conştiinţă, începând cu cel mai de jos şi 
progresând treptat până la energia divină creatoare 
supremă. Candidatul este astfel iniţiat în toate forţele şi 
devine conştient pe toate nivelele. Candidatul care 
supravieţuieşte acestei probe demonstrează astfel că a 
învăţat să îşi ridice nivelul de conştiinţă, şi implicit forţa 
de rezistenţă a corpului său, până la cel de-al şaselea 
grad. În caz contrar, el ar muri. 

În timpul iniţierii şi cu ajutorul curenților de forţă, 


candidatul atinge cel de-al şaptelea nivel, cel divin, lucru 
pe care nu l-ar putea realiza niciodată prin propriile sale 
mijloace. Căci o fiinţă umană nu poate prin propriile sale 
eforturi să atingă iniţierea pe nivelul divin creator. Aici 
intervine marea schimbare: el trece de la atitudinea sa 
încă negativă şi „receptivă” la o atitudine pozitivă şi 
„emisivă”, dar pentru asta are nevoie de ajutor. Se 
întâmplă uneori ca unii candidaţi să fie atât de perfect 
pregătiţi în mod natural încât să poată primi iniţierea pe 
nivelul şapte printr-o simplă punere a mâinilor pe capul 
lor. Ei trec astfel direct la conştiinţa de Sine cosmică 
divină. Aceşti iniţiaţi nu mai ies apoi niciodată din 
conştiinţa divină, căci şi-au încheiat ciclul conştiinţei 
absolute, cu toate experienţele necesare, şi nu le mai 
rămâne de făcut decât ultimul pas: unificarea celor două 
jumătăţi complementare devenite deja perfect 
conştiente. Doar pentru acest lucru mai au nevoie de un 
mic ajutor din exterior. Odată trecut acest pas, ei 
continuă să trăiască de-a pururi în starea de conştiinţă 
divină. 

În Templul nostru, un candidat care nu s-a dezvoltat 
încă plenar până la cel de-al şaptelea nivel de conştiinţă 
are totuşi posibilitatea de a primi această iniţiere, dacă 
este deja conştient pe cel de-al şaselea nivel şi dacă şi-a 
antrenat suficient de bine corpul fizic. Acest ajutor din 
exterior pe care îl reprezintă iniţierea îi deschide 
candidatului calea către Sinele real şi îi permite 
conştiinţei sale să se racordeze la curentul forţelor 
divine. În continuare, acest candidat nu îşi poate păstra 
în permanenţă această stare divină a conştiinţei de Sine. 
El revine la starea sa precedentă, dar îşi aminteşte de 
fericirea pe care a simţit-o în timpul iniţierii şi întrucât 
calea către Dumnezeu i-a fost deschisă, el are de-acum 
posibilitatea să atingă cel de-al şaptelea nivel de 
conştiinţă prin propriile sale forţe, mai rapid şi mai uşor 
decât dacă ar parcurge lungul drum al experienţelor 
terestre şi al trezirii progresive a conştiinţei sale. 


Iniţierea în Templu reprezintă un ajutor care le permite 
multor persoane să se apropie de marea fericire a 
fuziunii cu Sinele lor divin. 

Există însă un pericol real ca persoana astfel iniţiată 
să nu poată rezista tentaţiilor terestre înainte de a se 
ridica prin propriile sale mijloace până la statutul de om- 
Dumnezeu. Fără iniţiere nu poate fi vorba de niciun 
pericol: dacă omul îşi încheie ciclul de vieţi după ce a 
încheiat lungul drum al muritorilor până la marele tel, 
deci până la întoarcerea în Grădina Edenului, înseamnă 
că el a experimentat totul, că nimic nu-i mai este 
necunoscut. El va atinge nivelul divin după acumularea 
tuturor experienţelor necesare de pe fiecare eşalon, 
transcenzându-şi astfel puţin câte puţin persoana 
psihică. Dar pentru a ajunge pe acest nivel, el are nevoie 
de o întreagă perioadă a creaţiei. 

Voința divină permite însă ca marea iniţiere să fie 
conferită în Templu, în pofida acestui pericol, încă o 
vreme de acum înainte. Mulţi au fost şi sunt cei şi-au 
găsit aici mântuirea şi calea către Dumnezeu. lar cei 
câţiva care au căzut după iniţiere se vor reîncarna mai 
târziu, atunci când umanitatea va fi complet abandonată 
sieşi. Ei îşi vor aminti de marile adevăruri trăite în timpul 
iniţierii şi le vor proclama semenilor lor din acele 
timpuri, prin cuvinte, scrieri sau prin acţiunile lor. 
Misterul iniţierii în Templu va mai rămâne încă protejat o 
vreme de acum înainte. Când pe pământ puterea va fi 
preluată însă din ce în ce mai mult de oamenii cu 
orientări materiale, noi vom închide piramida iniţierii din 
interior, blocând intrarea cu blocuri de piatră, iar camera 
iniţierii va fi dematerializată. Misterul energiei creatoare 
nu trebuie să cadă în niciun caz în mâinile celor 
neiniţiaţi. Mii de ani mai târziu, când oamenii vor 
pătrunde în piramidă, ei nu vor mai găsi nimic în 
camerele închise din interior, absolut nimic, nici măcar 
schelete umane. 

Astăzi mai există încă destui oameni pe pământ care 


îndeplinesc condiţiile pentru a primi marea iniţiere. De 
aceea, este de datoria noastră să le-o acordăm tuturor 
candidaţilor, după avertismentele necesare, dacă şi-au 
manifestat de trei ori dorința de a o primi. 

Prin iniţiere, candidatul devine conştient pe fiecare 
eşalon al creaţiei. Toate părţile inconştiente ale sufletului 
său devin acum conştiente; nu se mai poate vorbi acum 
de un subconştient sau de un supraconştient al acestuia. 
În timpul iniţierii, conştiinţa candidatului devine 
conştiinţa absolută a Totalităţii. Iniţierea închide ciclul 
care a început în momentul căderii sale din starea de 
unitate, când el a devenit conştient în sânul materiei, 
deci în corp. Candidatul se uneşte acum în mod conştient 
cu jumătatea sa complementară care reprezenta până 
atunci partea inconştientă a sufletului său, o reflectare 
negativă, o fiinţă străină, dar care, prin puterea sa de 
atracţie, se manifesta în corp ca o forţă motrice, dând 
naştere unei stări constante de nostalgie şi de agitaţie 
interioară. Conştiinţa candidatului se întoarce acum la 
unitatea primordială, iar el nu mai are nicio jumătate 
complementară, căci aceasta a fost adusă la lumina 
conştiinţei. Noi numim această uniune „căsătoria 
mistică”. 

Cuvântul  „căsătorie” se referă la fuziunea 
principiului pozitiv cu cel negativ. Pe pământ, ea nu 
reprezintă decât o tentativă zadarnică de a găsi în corp 
unitatea cu o altă fiinţă. Căsătoria spirituală mistică se 
derulează în planul conştiinţei şi conduce la o realizare, 
la o împlinire perfectă şi infinită. De fapt, fuziunea cu 
propria ta jumătate complementară înseamnă fuziunea 
cu Dumnezeu. Şi astfel se închide ciclul! 

Corpul uman este astfel conceput încât are câte un 
centru nervos pentru fiecare octavă de vibrații. Pe de o 
parte, aceşti centri nervoşi sunt distribuitorii care 
difuzează în sistemul nervos vibraţiile primite de la 
centrii superiori. Pe de altă parte, ei reprezintă nişte 
transformatori care convertesc aceste vibrații, 


transmiţându-le apoi centrilor inferiori. 

În cazul omului obişnuit, transformatorii din centrii 
nervoşi lucrează în mod automat, adică inconştient. 
Omul nu îi poate controla. El este supus legilor naturii şi 
nu ştie ce se întâmplă în corpul sau în sufletul său, şi cu 
atât mai puţin în inconştientul său. 

In timpul iniţierii candidatul este alimentat cu un 
curent de forţă foarte elevat, pentru a face experienţa 
conştientă a celor şapte centri nervoşi principali şi a 
energiilor lor corespondente. El începe prin a-şi cobori 
conştiinţa până la nivelul sferei inferioare a creaţiei, 
pentru a face aici experienţa forţelor care o guvernează. 
El trebuie să controleze aceste forţe. Aceasta este prima 
probă. Dacă reuşeşte să treacă de ea, candidatul urcă pe 
cel de-al doilea eşalon, pe cea de-a doua octavă a 
vibraţiilor, pe care trebuie să o recunoască şi să o 
controleze. Aceasta este cea de-a doua probă. El trece 
apoi în mod similar, succesiv, prin a treia, a patra, a 
cincea, a şasea, şi în cele din urmă a şaptea octavă a 
vibraţiilor, iar dacă reuşeşte la toate probele şi îşi 
păstrează controlul pe toate nivelele, el devine un iniţiat. 

Conştiinţa este sinonimă cu lumina, în timp ce 
inconştientul reprezintă întunericul. Atunci când pe 
pământ este lumină, noi numim acest fenomen ziuă. De 
aceea, în mod metaforic, fiecare stare de conştiinţă poate 
fi comparată cu o „zi” divină, căci Dumnezeu se 
recunoaşte pe sine pe toate eşaloanele, în fiecare 
conştiinţă, de la nivelul cel mai de jos al materiei şi până 
la conştiinţa de Sine a omului-Dumnezeu. 

Activitatea, agitația, mişcarea caracterizează toate 
aceste „zile”, adică toate nivelele de conştiinţă. Numai în 
cea de-a şaptea „zi” a lui Dumnezeu nu mai există niciun 
fel de mişcare, nicio activitate! In cea de-a şaptea zi, 
creaţia ia sfârşit, căci atunci domneşte în ea o unitate 
perfectă, un echilibru desăvârşit: Dumnezeu se 
odihneşte în sine! 

Iniţiatul nu devine un om-Dumnezeu decât atunci 


când, după ce a trecut de iniţiere, reuşeşte să redevină 
conştient în FIINŢA eternă în timpul meditaţiei şi să 
retrăiască această stare, adică atunci când se ridică prin 
propriile sale puteri de pe nivelul şase pe nivelul divin, 
repetând această experienţă din ce în ce mai des, pentru 
a-şi consolida definitiv poziţia pe acest eşalon suprem şi 
a rămâne aici pentru totdeauna. Numai cel care - în 
conştiinţa sa - reprezintă starea de calm şi de pace 
personificată, astfel încât tot ceea ce gândeşte, ce simte 
şi ce face derivă din această stare, care manifestă voința 
divină în toate împrejurările şi o lasă să se împlinească, 
care nu mai emană decât forțele pozitive, care 
„dăruiesc”, ale iubirii divine, numai acela este un 
adevărat fiu al lui Dumnezeu: un om-Dumnezeu! Ptah- 
Hotep! 

Omul-Dumnezeu manifestă şi controlează conştient 
toate cele şapte nivele ale creaţiei, dar conştiinţa sa nu 
se identifică decât cu cel de-al şaptelea, cu nivelul divin, 
niciodată cu vreun nivel inferior. El cunoaşte, 
controlează şi utilizează fructele arborelui cunoaşterii 
binelui şi răului, dar nu le mănâncă niciodată! El rămâne 
pururi conştient întru Dumnezeu, în starea paradisiacă, 
şi îşi armonizează în el toate cele şapte planuri într-o 
unitate divină: pe plan material, căci are un corp; pe plan 
vegetativ, căci este animat, se hrăneşte şi îşi îngrijeşte 
corpul la fel cum ar face cu un instrument extrem de util; 
pe plan animal, căci are instincte şi sentimente; pe plan 
uman, căci dispune de un intelect şi de facultatea de a 
gândi logic; pe planul geniului, căci are intuiţii şi 
acţionează în funcţie de cauze, nu de efecte; pe planul 
profetului, căci transcende timpul şi spaţiul, putând 
vedea în trecut sau în viitor, pentru că iubeşte întregul 
univers cu o iubire complet dezinteresată şi pentru că 
înţelege totul, pentru că ajută toate creaturile să se 
elibereze de lanţurile acestei lumi; şi pe planul omului- 
Dumnezeu, căci este omniscient, omnipotent, este cel 
care este, FIINŢA eternă, viața însăşi, Dumnezeu! 


Aşadar, nu toţi iniţiaţii aparţin aceluiaşi nivel de 
conştiinţă, căci majoritatea nu reuşesc să atingă cel de-al 
şaptelea nivel decât mult mai târziu şi după eforturi 
susţinute. Aşa se explică de ce există grade diferite şi la 
nivelul preoţiei. Numai cel care a ajuns prin el însuşi pe 
cel de-al şaptelea eşalon, cel al omului-Dumnezeu, care 
nu se mai limitează să aștepte şi să recepteze energia 
divină creatoare, aşa cum o face cel care încă îşi mai 
aşteaptă iniţierea, ci o emană şi o dăruieşte, numai el 
poate îndeplini funcţia de mare preot. 

Primele şase din cele şapte nivele de conştiinţă îşi 
primesc vibraţiile creatoare, energia vieţii, de la cel de-al 
şaptelea nivel, adică de la Dumnezeu. Îniţiaţii care nu au 
reuşit să atingă în mod conştient eşalonul divin decât în 
timpul iniţierii continuă să aştepte şi să primească 
energia vieţii de la cel de-al şaptelea plan, adică de la 
Dumnezeu. Numai Dumnezeu şi oamenii-Dumnezeu - 
care au devenit identici cu Dumnezeu - au o radiaţie 
exclusiv „emisivă”. 

La polul opus, materia - care reprezintă reflectarea 
negativă a lui Dumnezeu - este exclusiv „receptivă”. 

Fiinţele aflate pe nivele intermediare sunt parţial 
receptive şi parţial emisive. Ele receptează energia de 
sus şi o emană pe nivelele inferioare. 

Astfel, planta are un efect vitalizant asupra materiei, 
dar primeşte energie de la cinci nivele superioare. 
Animalul emană două frecvenţe energetice către lumile 
inferioare, dar primeşte patru frecvenţe de la lumile 
superioare. Fiinţă umană receptează trei frecvenţe 
energetice de sus şi emană tot trei frecvenţe către 
eşaloanele inferioare. Aşadar, conştiinţa sa se află la 
mijloc. Geniul conştient de pe cel de-al cincilea nivel, cel 
al cauzelor, dăruieşte forţe creatoare celor patru nivele 
inferioare şi receptează forţe de pe cele două eşaloane 
superioare. Profetul sau iniţiatul îşi transmite vibraţiile 
binefăcătoare asupra creaturilor care se găsesc pe 
primele cinci nivele ale creaţiei, dar îşi primeşte energia 


de la sfera divină; el nu este încă una cu Dumnezeu. 
Singur cel care - prin propriile sale eforturi - a dobândit 
o conştiinţa cosmică perfectă acţionează în fiecare 
direcţie şi asupra întregului univers într-o manieră 
exclusiv pozitivă, care dăruieşte viaţa, precum o ofrandă. 
El trăieşte întru Dumnezeu, în conştiinţa de Sine 
monistă. 

Ai învăţat deja că dăruirea - emanarea dinspre tine 
către ceilalţi - reprezintă legea lui Dumnezeu, în timp ce 
primirea - receptarea sau contractarea - reprezintă 
legea materiei. 

Fiecare frecvenţă are un efect puternic şi penetrant 
în jos, dar nu are nici cel mai mic efect în sus. Să luăm 
exemplul a două persoane aflate pe nivele de conştiinţă 
diferite. Chiar dacă este „rău”, aşa cum îl cataloghează 
cei din jur, omul aflat pe un nivel inferior nu-i poate face 
nimic celui aflat pe un nivel superior decât pe plan 
material, prin anumite acţiuni, dar niciodată prin 
radiaţiile pe care le emite, căci acestea nu au nicio 
putere în sus. Ele pot produce însă mult rău în jos, în 
eşaloanele inferioare, îndeosebi „prin privire (deochi)”. 
În schimb, iniţiatul îşi poate dărui şi transmite forţa sa 
magică superioară oricărei ființe vii, fără nicio excepţie. 

În timpul iniţierii, forţa divină creatoare va pătrunde 
în coloana ta vertebrală, străpungând fiecare din cei 
şapte centri nervoşi principali, unul după celălalt. Vei trăi 
astfel experienţa acestei forţe pe fiecare eşalon, 
transformată în forma corespondentă nivelului respectiv; 
tu o vei experimenta sub forma unei stări de conştiinţă. 
Ţine bine minte ceea ce îţi voi spune în continuare: 
atunci când devii conştientă pe o anumită octavă a 
vibratiilor, tu te afli în armonie cu frecvenţa respectivă; 
acest lucru înseamnă că, pentru tine, această sferă 
reprezintă „realitatea perfectă”. După ce ai trecut cu 
bine proba pe un anumit nivel, te vei trezi pe nivelul 
următor şi vei realiza atunci că ceea ce ai trăit pe nivelul 
precedent nu a fost decât un vis. In schimb, dacă nu 


reuşeşti să treci cu bine de proba respectivă, dacă te vei 
identifica cu evenimentele fără a le putea controla, 
aceste viziuni onirice vor rămâne reale pentru tine şi va 
trebui să le trăieşti cu adevărat, de la început şi până la 
sfârşit, în lumea spațiului şi a timpului. Altfel spus, 
corpul tău va muri în sicriu, şi tu vei continua să-ţi visezi 
propriile viziuni onirice de-a lungul a nenumărate 
încarnări, urmând calea interminabilă a muritorilor 
pentru a te ridica din nou de pe nivelul inferior pe care 
vei cădea, luptând să atingi iarăşi sfera supremă. 

Diferenţa între vis şi realitate nu constă decât în 
faptul că ceea ce tu accepţi drept realitate pe unul din 
nivelele de conştiinţă devine imediat un vis, atunci când 
te trezeşti pe un nivel superior de conştiinţă, dându-ţi 
seama că nu a fost decât o proiecţie a Sinelui. Orice vis 
este o realitate atâta vreme cât îl crezi real. Unica 
realitate obiectivă este Sinele, sau Dumnezeu! 

Dacă vei reuşi la toate probele, vei trece - în vis şi în 
afara timpului - prin toate vieţile pe care ar fi trebuit să 
le trăieşti pe pământ şi te vei trezi din nou pe nivelul 
următor. În cele din urmă te vei trezi pe cel de-al 
şaptelea eşalon: în conştiinţa cosmică a Sinelui. În 
această stare divină vei deveni una cu realitatea unică, 
cu tine însăţi, cu Dumnezeu. Acesta nu va mai fi un vis, ci 
învierea! 

Te vei elibera astfel de „persoana” ta, care este tot o 
proiecţie, şi vei fi eliberată de destinul tău personal. Vei 
fi mântuită. 

Vei putea atunci să-ţi îndeplineşti îndatoririle de 
preoteasă, iar dacă prin eforturile tale susţinute, vei şti 
să regăseşti şi să păstrezi starea de conştiinţă a celei de- 
a şaptea sfere, vei deveni o femeie-Dumnezeu, demnă de 
a fi o mare preoteasă în Templu. 

— Părinte al sufletului meu, mi-ai spus că este 
posibil să cazi de pe nivelul de conştiinţă superior chiar 
dacă ai primit iniţierea. Mi-ai mai spus că dacă un iniţiat 
se identifică cu corpul său, direcţionând către el înaltele 


energii, el cade mai jos decât un om care trăieşte în 
realitatea materială. Apoi ai adăugat că în timpul iniţierii 
candidatul îşi trăieşte întregul său destin viitor aşa cum 
a fost el determinat din momentul primei căderi şi până 
în clipa întoarcerii sale la unitatea divină. Cum se poate 
atunci ca un iniţiat care în timpul iniţierii a trăit toate 
evenimentele, toate probele, toate tentaţiile şi toate 
experienţele ce i-ar putea provoca o nouă cădere, care a 
trecut prin toate examenele iniţierii, cum ar putea deci 
ca un asemenea iniţiat să recadă în lumea exterioară a 
celor trei dimensiuni? Dacă el şi-a visat întregul destin 
până la sfârşit, de ce nu şi-a visat şi căderea, ca destin 
viitor? 

— În momentul în care bumerangul este aruncat, 
zborul şi timpul pe care îl are la dispoziţie sunt 
determinate. El poartă în el întregul său destin imuabil. 
Este totuşi posibil ca el să primească un ajutor din 
exterior într-un moment sau altul de pe orbita sa, care 
să-i permită să revină la punctul de plecare pe o cale şi 
într-un interval de timp mai scurte. Chiar dacă ajunge 
din nou „acasă” (în punctul de plecare) el îşi păstrează 
forma şi greutatea, aşa că poate fi oricând aruncat a 
doua oară, executând un nou circuit, pe care îl 
determină el însuşi prin forma şi greutatea sa. Iniţiatul 
care a obţinut iniţierea graţie unui ajutor din exterior 
seamănă cu acest bumerang. El îşi visează întregul viitor 
până la momentul întoarcerii în unitatea primordială, dar 
trăieşte toate aceste stări exclusiv în conştiinţa sa. 
Persoana şi circumstanţele sale personale care derivă 
din caracterul şi din destinul său continuă însă să 
rămână active în lumea materială. Iniţierea nu a pus 
capăt vieţii sale prezente. Acest lucru va fi valabil şi 
pentru tine: după iniţiere vei continua să fii fiica 
faraonului şi reprezentanta reginei. Iar atunci când un 
iniţiat nu a trecut prin toate experienţele terestre 
necesare înainte de iniţiere, dacă el nu a învăţat să 
recunoască şi să controleze în mod conştient toate 


forţele creatoare din fiinţa lui, intrând partial 
neexperimentat în starea de unitate divină, el nu are 
cum să fie complet eliberat de structura personală a 
forțelor sale, iar personalitatea sa nu este complet 
anihilată. De aceea, în toată această perioadă 
intermediară în care aşteaptă să poată ajunge singur şi 
să rămână continuu în starea de conştiinţă a celei de-a 
şaptea sfere, iniţiatul poartă în el posibilitatea şi 
pericolul căderii de pe înaltul său nivel de conştiinţă, 
reîncepând o nouă roată a destinului. Dar întrucât a 
devenit conştient de energia divină creatoare, deşi cu un 
ajutor din exterior, tocmai această forță atotputernică îl 
va proiecta foarte departe de Sine, iar el va trebui să 
parcurgă un ciclu infinit mai lung decât după prima 
cădere, când nu era conştient de această forţă. Acest 
lucru s-a întâmplat de pildă cu magicienii negri care au 
distrus căminul fiilor lui Dumnezeu: ei au fost proiectaţi 
în sfera cea mai de jos a creaţiei. Ei se află chiar acum pe 
pământ, sub formă de munţi, de stânci, de pietre, şi 
trebuie să parcurgă întregul drum al conştiinţei, de la 
materia inertă şi până la om, trecând prin stadiul de 
plante şi animale. Unii dintre ei, mai puţin răi, nu au 
căzut decât pe nivelul plantelor, alţii pe cel al animalelor, 
şi există şi unii care s-au reîncarnat ca oameni, dar pe 
nivelele inferioare. Perioada unei creaţii materiale este 
prestabilită, dar ființele individuale au întotdeauna 
posibilitatea să parcurgă ciclul într-un timp mult mai 
scurt şi să atingă astfel scopul cu mii sau milioane de ani 
mai devreme. Această posibilitate nu i-a fost oferită 
decât omului, singurul care poate, grație intelectului său 
conştient, să facă experienţa stărilor de conştiinţă în 
afara timpului. Plantele şi animalele nu pot face acest 
lucru. Înţelegi acum de ce animalele trebuie să sufere şi 
ele! Ca tot ceea ce există pe pământ, ele reprezintă 
manifestări limitate ale conştiinţei unor spirite cândva 
superioare, dar care au căzut. 

În timpul iniţierii, toate forţele negative care s-au 


manifestat începând din momentul căderii sunt 
compensate de forţe pozitive. „Datoriile” sunt astfel 
plătite! Dacă vei trece cu succes de probele iniţierii, vei 
intra într-o stare fără destin. Atâta vreme cât vei 
manifesta voinţa divină nu vei avea o personalitate, deci 
un destin personal. Vei fi eliberată de legea acţiunii şi 
reacției. În schimb, dacă te vei identifica în conştiinţa ta 
cu persoana ta, cu corpul tău, vei crea astfel o nouă 
roată a destinului, iar pentru tine vor reîncepe 
interminabilele reîncarnări. 

Ai aflat acum toate consecinţele iniţierii. Te întreb 
pentru ultima oară: ai curajul să primeşti iniţierea? 

Absolut sigură de mine, am răspuns: 

— Da! 

În acea clipă a intrat în cameră un bărbat înalt, cu 
figura nobilă. Il cunoşteam. Era unul din preoţii cu 
gradul suprem, un mare preot, ca şi Ptahhotep, al cărui 
reprezentant era. S-a îndreptat către noi. Ptahhotep mi-a 
făcut semn să intru în sicriu şi să mă culc în el. 

L-am ascultat. 

În timp ce mă întindeam în sarcofag, Ptahhotep mi-a 
aruncat o ultimă privire, strălucind de o iubire infinită. 
Cei doi preoţi au ridicat greul acoperiş de piatră şi l-au 
aşezat pe sicriu. M-am trezit într-un întuneric deplin. 


Iniţierea 


La fel ca întotdeauna, am observat ce se petrece. 

Nu se petrecea nimic. 

Eram culcată într-un sicriu de piatră şi priveam în 
faţă întunericul. Nu era vorba însă de un întuneric 
perfect, căci în câmpul viziunii mele mi-a apărut o lumină 
fosforescentă verzuie, în jurul căreia pluteau mici puncte 
luminoase, care apăreau şi dispăreau. am observat 
aceste puncte luminoase, întrebându-mă de unde veneau 
şi încotro se duceau. 

La un moment dat, punctele luminoase au început să 


se îndepărteze unele de altele; locul în care îmi apăruse 
mai devreme lumina fosforescentă verzuie a rămas în 
beznă. Punctele luminoase nu se mai apropiau de el, ci 
dimpotrivă, îl evitau cu desăvârşire, descriind cercuri din 
ce în ce mai mari în jurul lui şi creând astfel un întuneric 
total, generat de absenţa luminii, un fel de gaură neagră 
prin intermediul căreia puteam sonda Nimicul (Vidu)... 

Din această gaură întunecată, asemănătoare cu 
moartea, am văzut două puncte care se apropiau, 
fixându-mă la fel ca doi ochi. Nu îi puteam vedea, căci nu 
aveau lumină sau culoare, dar ştiam că doi ochi mă 
fixează, doi ochi care nu făceau parte din niciun corp. 
Erau nucleele unor curenţi energetici care au atacat, au 
absorbit şi au distrus punctele luminoase, acţionând 
asupra materiei întunecate. În faţă mi-a apărut apoi un 
contur fluid, în centrul căruia s-a creat o gaură 
întunecată, născută din această forţă invizibilă. In faţa 
ochilor mei consternaţi a început să prindă formă silueta 
unui monstru, pe care nu o puteam recunoaşte decât 
datorită faptului că în locul în care se afla nu exista 
nimic; era o imagine negativă. 

Eram conştientă de faptul că acest monstru 
dezîncarnat era răul însuşi. Îl cunoşteam. l-am văzut 
deseori oribilele grimase pe feţele oamenilor, sub forma 
unor expresii. Dar cauza acelor expresii, esenţa lor, se 
afla acum în faţa mea, fără o faţă umană, fără corp! 

Cum de nu l-am remarcat înainte? Faţa sa fără corp 
semăna cu aceea a unui ţap. Silueta sa lăsa în mod clar 
să apară două coarne, o faţă lungă şi îngustă, cu bărbiţă. 
Sau poate că aceste forme nu erau altceva decât 
radiaţiile forţelor invizibile? Ochii atât de apropiaţi unul 
de celălalt erau îngrozitori: erau ca nişte vârtejuri fără 
fund care atrăgeau totul către anihilarea totală. 

Monstrul emana din plin forţele sale distructive, 
concentrându-le asupra mea prin cei doi ochi siniştri. 
Privirea lui îmi străpungea şi îmi penetra întreaga fiinţă, 
înlănţuindu-mă cu puterea lor teribilă. 


O panică de nedescris mi-a paralizat inima şi toate 
mişcările; ochii monstrului s-au apropiat şi au devenit din 
ce în ce mai străpungători. Simţeam cum această fiinţă 
satanică - oare era chiar Satan însuşi? — mă poseda din 
ce în ce mai deplin. Mă atrăgea către el, mă copleşea cu 
puterea lui, şi dintr-o dată am simţit că nu mai sunt eu 
însămi, că am devenit una cu el! îi simţeam trăsăturile pe 
faţa mea, corpul său dezîncarnat în corpul meu, forţele 
sale infernale curgând prin venele mele. În faţa acestei 
senzaţii îngrozitoare întreaga mea fiinţă s-a contractat, a 
devenit rece şi a intrat în convulsie. 

Am auzit atunci... nu cuvinte, ci energia care 
creează cuvintele, rostind următoarele: j 

— Eşti prada mea! Te afli în puterea mea! În zadar 
ai încercat să mă elimini din conştiinţa ta; îmi aparții! Eu 
şi cu tine suntem una, nimic nu ne mai poate separa. Eu 
sunt „eul” tău şi tu eşti „eul” meu. Eşti supusă legii mele, 
legii răcirii, a contracţiei şi a rigidităţii. Nu simţi cum 
corpul ţi se crispează, cum picioarele ţi se strâng la 
piept? Cum se întăresc? Picioarele tale presează asupra 
corpului, mâinile îţi sunt încrucişate pe piept, palmele îi 
sunt strânse în pumni, lipite de corp. Capul tău coboară 
către piept, între cei doi pumni. Te contracţi din ce în ce 
mai mult. Ai acum forma pe care o aveai când te aflai în 
matricea maternă, eşti sudată într-o singură bucată, tot 
mai mică, mai rece, mai rigidă, până când devii o piatră, 
o piatră dură şi moartă! Dar conştiinţa ta îţi permite să 
ştii că eşti moartă, că eşti prizonieră, că eşti zidită în 
această stâncă o perioadă fără sfârşit... o eternitate... 

Priveşte în jurul tău, aceşti munţi imenşi! Vezi toate 
aceste stânci, aceste pietre? Priveşte în ele, priveşte-le 
fiinţa intimă, şi vei constata că toţi sunt fiinţe conştiente, 
prizonieri ca şi tine, expuşi soarelui arzător, furtunilor şi 
îngheţului! Celelalte creaturi, animale şi oameni, păşesc 
peste ele, la fel cum vor păşi şi peste tine. Topirea 
zăpezilor va da naştere la curenţi care le vor eroda, le 
vor rostogoli la vale, lovindu-se unele de altele, 


scufundându-le în abis, o perioadă fără sfârşit, o 
eternitate... 

Ingrozită, am trăit experienţa pe care mi-o descria 
răul. Infernul! Acesta era infernul! Să fii închisă vie şi 
conştientă în acest mormânt de piatră, fără a te putea 
mişca, fără a avea posibilitatea de a da măcar un semn 
de viaţă, să fii o piatră rigidă şi moartă... Să fii? 

Dar nu! Fu nu sunt aceasta! Fu sunt închisă, zidită 
de vie în această piatră, dar nu sunt piatra însăşi, Eul 
meu nu este materie! Eu sunt Sinele infinit, un spirit 
aflat dincolo de timp şi de spaţiu! 

Cu forţa interioară a spiritului, i-am strigat 
monstrului - aşa cum învăţasem să fac în timpul 
exerciţiilor mele de telepatie - fără ajutorul corpului, al 
gurii şi al cuvintelor: 

— Nu! Eu nu sunt una cu tine şi tu nu eşti una cu 
mine. In esenţa noastră noi suntem separați pentru 
totdeauna, căci tu eşti moartea, iar „Eu” sunt viața! Noi 
nu vom putea fi niciodată identici! În rigiditatea ta, tu 
eşti copia negativă, reflexia, caricatura sursei eterne a 
întregii vieţi, a „divinității care sălăşluieşte în ea însăşi”. 

Tu nu eşti un monstru şi nu poţi speria pe nimeni. 
Nu eşti nici măcar „râul“, căci tu nu ai o existenţă 
proprie. Sinele divin te-a creat şi te creează de fiecare 
dată când îşi asumă o formă materială, adică un corp. Tu 
eşti esenţa materiei, legea care guvernează materia. Ai 
aşadar o anumită putere asupra corpului meu fizic, pe 
care a trebuit să-l clădeşti la ordinul Sinelui meu atunci 
când Fu m-am născut în materie şi am devenit o 
persoană. Dar tu nu ai nicio putere asupra mea, asupra 
Sinelui meu creator, căci nu eşti nimic altceva decât 
legea materiei devenită vie datorită spiritului meu. Nu 
eu sunt una cu tine, căci eu sunt cea care sunt, iar tu eşti 
una cu mine, adică cea care sunt. Esenţa ta este 
contracția, care se traduce la nivel spiritual prin teamă. 

Acum trebuie să dispari, căci EU NU MĂ TEM. 

Efectul cuvintelor mele mute a fost atotputernic. Un 


întuneric total m-a înconjurat şi cu un zgomot de tunet, 
munţii s-au prăbuşit, stâncile şi pietrele au început să se 
rostogolească, pământul s-a deschis în faţa mea, cuprins 
de un haos indescriptibil. Dar Fu am rămas ferm 
ancorată pe cele două picioare, în pofida acestui 
cataclism... 


După ce totul s-a calmat, iar eu mi-am revenit lent în 
simţiri, mi-am amintit doar că am visat un coşmar 
îngrozitor. Bine că m-am trezit din acest coşmar... 

Prima mea senzaţie a fost una de foame şi de sete 
extraordinară! Dar nu doream să pierd timpul mâncând 
şi bând, căci scopul meu era Dumnezeu! Doream să 
avansez cât mai rapid posibil. 

Am privit în jurul meu. Mă aflam undeva, într-o mare 
sală luminată de o lumină roşie. In jurul meu, persoane 
foarte amabile îmi întindeau platouri cu cele mai 
apetisante mâncăruri şi cupe de aur cu băuturi 
răcoritoare. Încercau să mă convingă să mănânc şi să 
beau împreună cu ele. Am surâs: plăcerile mesei nu au 
reprezentat niciodată o tentaţie pentru mine. Cum ar 
putea să mă reţină foamea şi setea de pe drumul către 
Dumnezeu? 

Le-am mulţumit oamenilor pentru amabila lor 
invitaţie şi mi-am urmat calea. Ciudat, dar nu-mi mai era 
nici foame nici sete. Nu-mi puteam da seama unde eram 
şi ce căutam aici. Singurul lucru pe care îl realizam era 
că totul se învârteşte în jurul meu cu o viteză ameţitoare 
şi haotică. Am simţit apoi un miros ciudat, de corpuri 
încinse. Nu era chiar dezagreabil, dar îmi repugna. 

Ochii mei s-au obişnuit treptat cu lumina ceţoasă. 
Mă aflam într-o peşteră în care se aflau un mare număr 
de bărbaţi şi femei, alungiţi pe canapele, la grămadă; 
unii dansau, alţii erau strâns înlănţuiţi şi făceau nişte 
mişcări ciudate. De-a dreptul perplexă, i-am privit 
întrebându-mă dacă erau beţi sau bolnavi mintal? 
Văzusem de multe ori animale în timpul anotimpului 


amoros, ştiam cum pregăteşte natura venirea pe lume a 
unei noi generaţii, dar nici măcar în timpul procreaţiei, 
când corpul lor tremură de pasiune, animalele nu îşi 
pierd simţul demnităţii şi nu se comportă precum 
persoanele din faţa mea. Preotesele care servesc în 
Templul iubirii îşi îndeplinesc datoria cu nobleţe şi 
devoțiune, ştiind că aduc astfel o ofrandă pe altarul 
iubirii divine. Cum puteau aceşti oameni să se coboare 
până într-atât încât să facă din actul iubirii nobile şi 
divine un scop în sine? Doar erau persoane respectabile 
şi având un anumit rang, create după chipul şi 
asemănarea lui Dumnezeu! Se comportau însă ca şi cum 
ar fi fost lipsite de orice rațiune. Mi se părea că îi 
recunosc pe unii din demnitarii de la Curtea noastră, 
oameni de stat şi doamne nobile, dar ei nu mă vedeau, 
căci nu aveau ochi şi urechi decât unii pe alţii. Lumea 
exterioară nu mai exista pentru ei. Erau captivii propriei 
lor imaginații. 

Vorbeau într-una, uitând parcă de faptul că cuvântul 
reprezintă o manifestare spirituală a omului. Foloseau 
cuvintele pentru a-şi spune lucruri fără niciun rost şi de- 
a dreptul ilogice. Un asemenea cuplu înlănţuit a trecut 
pe lângă mine. Bărbatul a întrebat-o pe femeie: „Eşti a 
mea?” „Sunt a ta”, i-a răspuns femeia. Ceva mai târziu, 
cei doi au trecut iarăşi pe lângă mine, iar bărbatul a 
întrebat-o pe femeie, cu ochii pe jumătate închişi: „Eşti a 
mea?” „Sunt a ta”, i-a răspuns din nou femeia. 

Oare ce-o fi cu ei? Oare nu este suficient dacă pui o 
întrebare şi primeşti un răspuns la ea? Trebuie să repeţi 
de o sută de ori acelaşi lucru? Ce să mai spunem de 
întrebare... Complet absurdă! O ființă umană nu îşi 
aparține decât sieşi! Ea este o fiinţă liberă, înzestrată de 
Dumnezeu cu dreptul inalienabil de a dispune de ea 
însăşi aşa cum doreşte. Cum putea crede acel bărbat că 
poate poseda o femeie? Era atât de dificil să posezi un 
simplu leu! Dacă nici chiar aceste animale regale nu sunt 
dispuse să renunţe la independenţa lor, cum putea să-şi 


imagineze acel bărbat că femeia îi „aparţinea” şi de ce 
trebuia să-i pună de o sută de ori aceeaşi întrebare? Şi 
toţi aceşti oameni care se comportă atât de ridicol şi de 
lipsit de bun simţ... În acest moment, un bărbat puternic 
şi înalt s-a apropiat de mine şi mi-a spus: „Femeie 
frumoasă, oare nu ştii ce este aceea iubire?” 

Iubirea? Ba da, ştiam ce este iubirea! Era ceva 
extrem de frumos, de sublim, de nobil. Când două fiinţe 
se iubesc pe deplin, fără niciun fel de rezerve, totul 
devine un act sacru. Dar acel lucru nu are nimic de-a 
face cu această pasiune a posesiunii. Nu puteam percepe 
nici cea mai mică urmă de iubire în inimile acestor 
oameni! Tot ce vedeam era că şi-au pierdut raţiunea, că 
pasiunea trupească le abrutizează şi le atacă centrii 
nervoşi mai rafinaţi, destinaţi manifestărilor spirituale, 
ţinându-i în puterea ei. Îmi era limpede că trebuiau 
salvaţi şi treziţi din starea lor de semi-inconştienţă! M- 
am apropiat de o tânără femeie, am prins-o de braţ şi i- 
am strigat la ureche: 

— Trezeşte-te! Nu lăsa pasiunea să-ţi întunece 
conştiinţa! Tu eşti un spirit, nu un corp! Nu te lăsa 
antrenată de corpul tău, mai jos decât un animal! 
Trezeşte-te, mă auzi, trezeşte-te şi salvează-te cât mai 
este timp! 

Tânăra femeie m-a privit ca o somnambulă, ca şi 
cum m-ar fi văzut ca prin ceaţă: 

— Lasă-mă, sunt fericită, şi a continuat să danseze. 

O, câtă orbire! Cum putea spera să ajungă la fericire 
printr-o înlănţuire corporală golită de orice iubire 
spirituală? Nu poţi trăi adevărata fericire decât la nivelul 
conştiinţei. Fericirea este una cu Sinele. Cum putea găsi 
ea fericirea într-un joc fizic? 

— Lasă deoparte raţiunea, mi-a zis bărbatul. Nu ai 
cum să-ţi dai seama, căci nu ai încercat niciodată. Vino, 
dansează cu mine şi ai să vezi. 

M-a luat de mijloc şi m-a dus în mijlocul tumultului. 
Se purta cu mine la fel de insensibil ca şi ceilalţi... 


Dansam şi mă observam cu curiozitate... Oare urma 
acest contact atât de strâns să mă tulbure, să mă îmbete, 
aşa cum se întâmpla cu toţi aceşti oameni? Singura 
senzaţie pe care o aveam simțind acel bărbat atât de 
aproape de mine era una extrem de dezagreabilă. 
Respirația sa ardea şi mi se părea respingător să o simt 
atât de aproape de faţa şi de gâtul meu. Aerul expirat 
este viciat! De ce trebuia eu să inspir aerul expirat de el? 
În plus, bărbatul emana un miros care nu-mi plăcea. 
Mirosul de transpiraţie era cu atât mai puternic cu cât 
era vorba de un bărbat şi nu de o femeie. Doream să 
respir aer proaspăt şi să scap din acest loc frivol. 

Când am încercat să mă eliberez din strânsoarea lui, 
bărbatul s-a schimbat subit, transformându-se într-un 
spirit inflamat, roşu şi imens, fără corp, o flacără care 
dorea să mă supună puterii sale. M-a înconjurat, a 
încercat să pătrundă în gura mea şi în corpul meu. Dar 
forţa pe care o emanam, energia conştiinţei mele calme 
şi focalizate l-a împiedicat. El nu putea să mă atingă. 
Flacăra a devenit încă şi mai mare, şi mai puternică, a 
umplut întreaga sală şi a consumat toată lumea de faţă, 
pe toţi cei posedaţi de această pasiune. Nu mai vedeam 
pe nimeni, decât o mare de flăcări care devora totul... 

Eu nu am păţit însă nimic: eu sunt cea care sunt! 

Atunci, din mijlocul flăcărilor s-au auzit o voce: 

— Ai triumfat, ai trecut de această probă. Dar fii 
atentă! Nu m-ai învins fiindcă eşti mai puternică, nu ai 
cum să fii mai puternică decât mine pentru că eu sunt 
focul propriului tău Eu, ci din cauza lipsei tale de 
experienţă şi a purității tale care s-au ridicat între tine şi 
mine. Simţurile tale sunt încă adormite în corpul tău, iar 
acest lucru te-a salvat de data aceasta, dar fii atentă, 
căci ne vom revedea... ne vom revedea!... 

Apoi, totul a dispărut, peştera, focul, fumul... Am 
rămas singură... 

Dar ce era asta? Mi s-a părut că aud un râs 
sarcastic. Am privit în jurul meu. De unde venea acea 


voce? Am descoperit că mă aflu pe o câmpie verde ca 
smaraldul şi am văzut apropiindu-se de mine o siluetă 
remarcabilă. Era un bărbat înalt şi frumos, înconjurat de 
o ceaţă deasă. Aş fi dorit să străpung ceața care mă 
împiedica să îl văd bine, dar nu reuşeam. Atunci, l-am 
întrebat: 

— Cine eşti tu? 

Silueta s-a apropiat şi mi-a murmurat la ureche, cu o 
voce care mi s-a întipărit profund în minte: 

— O, dulcea mea iubită! Te caut de atâta vreme, de 
atâta vreme, de o eternitate, de când am ieşit împreună 
din Grădina Edenului şi am fost separați. În sfârşit te-am 
găsit! Vino în braţele mele, pune-ţi capul dulce pe pieptul 
meu, şi haide să ne întoarcem împreună în unitatea 
divină şi să ne topim în fericirea celestă. Ce bine că nu ti- 
ai urmat instinctele fizice şi te-ai păstrat pură pentru 
mine! Tu îmi aparţii, la fel cum eu îţi aparţin ţie. Ne 
completăm perfect! Simti forţa irezistibilă care ne atrage 
unul către celălalt, care ne leagă din ce în ce mai strâns? 
Vino, uneşte-te cu mine, dragă creatură, tu, care ai fost 
dintotdeauna unica mea logodnică celestă! Te iubesc! 

I-am ascultat vocea, nu am rămas insensibilă la 
apropierea sa virilă, am simţit imensa forţă cu care 
acţiona asupra mea... dar totuşi mi s-a părut străin! Nu îl 
cunoşteam! Cum putea fi el jumătatea mea 
complementară? Nu! O jumătate complementară nu are 
cum să se găsească în exterior. Ptahhotep mi-a explicat 
că jumătatea complementară se găseşte în spatele formei 
manifestate, ca o reflectare complementară în planul 
nemanifestat. Nu! O fiinţă umană nu are cum să fie 
jumătatea mea complementară. Şi de ce îşi ascunde faţa? 

— Nu ştiu cine eşti, i-am spus eu, dar oricine ai fi, 
trăieşti în amăgire! Nu ai cum să fii jumătatea mea 
complementară. Dacă eşti de părere că jumătatea ta 
poate fi găsită în lumea exterioară, caut-o în altă parte. 
De fapt, ea nu poate fi găsită decât în Sine. În lumea 
exterioară nu există decât imagini proiectate ale acestei 


jumătăți. Dar nici eu nici tu nu ne putem completa cu o 
imagine, cu o proiecţie. Singură unitatea divină a Sinelui 
poate aduce cu sine fericirea perfectă! Eu nu doresc să- 
mi găsesc jumătatea complementară decât în mine 
însămi. 

— Ca s-ţi găseşti în sine jumătatea complementară 
trebuie să fii deja identificată în conştiinţa ta cu Sinele 
divin. Cum vrei să experimentezi consecinţa înaintea 
cauzei? Sinele divin este starea de unitate paradisiacă pe 
care nu o vei putea descoperi decât după ce te vei uni cu 
jumătatea ta complementară. Cum crezi că poţi ajunge 
acolo fără mine, jumătatea ta? Nu uita că în timp ce tu 
încarnezi o parte din totalitate, eu încarnez cealaltă 
jumătate. Noi suntem reflexele încarnate ale celuilalt şi 
ne aparţinem inclusiv ca persoane. Eu te port în 
subconştientul meu, la fel cum tu mă porţi în al tău, şi 
noi ne căutăm cu forţa irezistibilă a atracției paradisiace 
care ne uneşte. Destinul nostru ne-a reunit dintotdeauna 
şi o va face de-a pururi, până când vom deveni conştienţi 
unul de celălalt în noi şi în persoana noastră, trup şi 
suflet. Numai în această identitate divină vom putea 
atinge noi conştiinţa totalităţii, a Sinelui suprem. Cum 
vrei să regăseşti fără mine această unitate paradisiacă? 
Cum poţi să refuzi realitatea că noi ne aparţinem inclusiv 
pe pământ? Cum vrei să acumulezi fără mine 
experienţele care îţi sunt necesare? 

Dar eu am rămas inflexibilă: 

— Poţi să-mi aduci oricâte argumente, nu am de 
gând să cedez. Este suficient pentru mine să ştiu că tu 
eşti partea inconştientă a „eului” meu; nu doresc să te 
cunosc decât în mine, nu şi în lumea exterioară. De 
aceea, urmează-ţi calea şi lasă-mă să mi-o urmez pe a 
mea! 

Auzind aceste cuvinte, silueta s-a îndepărtat, 
risipindu-se precum ceața când se ridică soarele. Am 
auzit încă vocea sa de departe, această voce care făcea o 
impresie atât de mare asupra mea: 


— Voi căuta să te caut pe planul terestru, să te 
caut... să te caut... 

Apoi totul a redevenit calm. 

Dar eu mai doream să ştiu ceva, aşa că am strigat 
din toţi rărunchii: 

— Ce înseamnă ceața aceea deasă care mă 
împiedică să-ţi văd faţa? 

De foarte de departe, la fel ca şi ecoul bătăilor inimii 
mele, am auzit vocea sa: 

— Această ceaţă deasă îţi acoperă ochii tăi, nu pe 
mine. Lipsa ta de experienţă este cea care te protejează 
de mine. Ea te-a ajutat să-mi rezişti, dar ne vom 
revedea... ne vom revedea... 

Aş mai fi vrut să-l întreb şi alte lucruri, şi am alergat 
în direcţia lui. Dar nu-l mai puteam vedea. Mi-am propus 
să mă întorc atunci la frumoasa câmpie verde, dar nu am 
mai găsit calea. _ 

O ceaţă deasă înconjura totul. Incercam în zadar să 
disting ceva, căci ştiam că nu sunt singură. Auzeam în 
jurul meu voci umane şi ştiam că între ei şi mine există o 
anumită legătură. S-au succedat apoi o serie de 
evenimente în care eu am jucat un rol important. 
Auzeam vocile care îmi vorbeau, şi printre ele am 
recunoscut-o pe cea a siluetei ascunse care mi-a făcut o 
impresie atât de profundă. Ştiam că această fiinţă, în 
diferitele sale forme, îmi aparţinea acum şi de-a pururi. 
Dar unde era ea? Ce spuneau aceste voci? Care erau 
răspunsurile mele? Nu înţelegeam... Era ca şi cum ceața 
mi-ar fi învăluit nu numai privirea, ci şi auzul. Puteam 
zări ici şi colo câte ceva, dar aceste lucruri dispăreau 
imediat. La un moment dat am văzut un turn înalt, şi am 
ştiut că cineva este reţinut prizonier în el - era chiar 
vocea siluetei voalate. M-am grăbit să-i duc hrană. Eram 
fiica paznicului şi trebuia să am grijă ca el să nu mă 
vadă. O forţă mă atrăgea însă către prizonier, doream să- 
l ajut... 

Totul a dispărut apoi în ceaţă, şi încercând să mă 


orientez, m-am trezit brusc faţă în faţă cu nişte dale de 
piatră pe care le spălam până când deveneau curate. 
Apoi am intrat iarăşi în ceaţă. Nu mai auzeam decât o 
singură voce, absolut identică cu a mea, care întreba: 
„Nu mi-aţi văzut copilul? Nu mi-aţi văzut copilul?” Aveam 
impresia că simt un corp foarte, foarte bătrân şi uzat, 
aflat într-o relaţie stranie cu al meu, care era foarte 
obosit. Apoi a dispărut şi acest sentiment ciudat, şi spre 
marea mea bucurie, ceața s-a ridicat... 

M-am trezit din nou pe o câmpie frumoasă, pe care 
mergeam înainte. Aerul era proaspăt, soarele strălucea 
pe cer, dar fără să fie prea cald. Ce ciudat! Nu mi s-a mai 
întâmplat niciodată să simt o briză atât de plăcută la 
amiază. Am trăit apoi o altă surpriză: privindu-mi 
picioarele, am constatat că acestea erau mult mai înalte 
decât le ştiam eu. Se pare că devenisem eu însămi mai 
înaltă! lată un lucru bizar! La vârsta mea nu mai creşti. 
Cum era posibil să fi crescut atât de brusc? Şi ce rochie 
era pe mine? Îmi venea să râd. Unde erau sandalele 
mele? Şi mâinile, cât de schimbate erau... totul era atât 
de ciudat, de surprinzător... ca şi cum nu ar fi fost vorba 
de mine, ca şi cum aş fi visat! 

Totuşi, conştiinţa mea era lucidă, eram trează, nu 
visam! Am privit în jurul meu. Nu foarte departe se afla o 
pădure; când m-am apropiat, am văzut o căsuţă printre 
copaci. Ce căsuţă ciudată! Regiunea îmi era familiară, 
dar ştiam că nu am văzut asemenea copaci şi această 
căsuţă niciodată. Copacii nu semănau deloc cu palmierii 
noştri! 

Casa se afla pe un deal, şi am urcat cărarea care 
ducea către ea, ştiind că îmi aparţinea. Cum era posibil 
acest lucru de vreme ce nu mai văzusem niciodată o 
asemenea construcţie, care totuşi îmi era atât de 
familiară? Casa nu era construită din piatră, iar 
acoperişul ei era puternic înclinat. Am intrat - 
cunoşteam această cameră - şi m-am dus direct în 
„camera mea”. Odată aflată în micuța cameră văruită în 


alb, m-am oprit la fereastră ca să admir frumoasa 
privelişte care se întindea în faţa ochilor mei. Cabana şi 
colina erau situate la o anumită înălţime, aşa că puteam 
vedea priveliştea până departe. La poalele munţilor, un 
fluviu maiestuos curgea lent. Nave mari - ce curios, nu 
aveau nici rame, nici pânze - navigau pe el cu toată 
viteza, mult mai rapid decât navele noastre. Aveau un 
tub mare, vertical, din care ieşea un fum negru... Nu 
ştiam despre ce era vorba... 

Soarele a apus. S-a lăsat seara. Priveam în zare şi 
aveam sentimentul ciudat că am privit de multe ori toate 
acele sate, pe care le cunoşteam bine şi în care se 
aprindeau tot mai multe luminiţe, ca nişte licurici. Se 
auzeau inclusiv sunete ca de tunet, la fel ca în marea 
piramidă. Observam cu atenţie această succesiune de 
luminiţe şi tunete, când de-odată s-a auzit un fel de 
sonerie. M-am întors către aparatul care scotea acest 
sunet şi am ridicat ceva ciudat pe care l-am apăsat la 
urechea mea. Realizam aceste gesturi ca şi cum ar fi fost 
extrem de naturale pentru mine, deşi nu văzusem în 
viaţa mea un asemenea aparat. Am auzit la ureche o 
voce. Era vocea siluetei din ceaţă: 

— Îţi sărut mâna, scumpo. Ce faci? 

— Bine, i-am răspuns eu, vreau să mă întorc acasă. 
Poţi veni să mă iei mâine? Inamicul este deja atât de 
aproape încât poate fi văzut de la fereastră cum se 
apropie. Este îngrozitor, vreau să fiu mai aproape de voi. 

— Bine, mi-a răspuns vocea bărbatului, am să vin 
mâine. Dar nu crezi că ar foarte mai bine pentru tine 
dacă ai rămâne în pădure? Aici, în capitală, suntem 
bombardaţi zi şi noapte, şi lucrurile se înrăutăţesc de pe 
o zi pe alta. 

— Nu, vreau să ajung acasă, să fiu cu voi. Am avut 
grijă de proprietate. De acum înainte, în aceste ore de 
pericol maxim, vreau să fiu alături de voi. Vino să mă iei. 

— Foarte bine, văd că eşti curajoasă. Voi veni să te 
iau mâine după-amiază. Pregăteşte-ţi valizele. La 


revedere, scumpa mea, te sărut cu drag. Noapte bună! 

— Te sărut şi eu, noapte bună, i-am răspuns eu, 
după care am pus aparatul la loc. 

Ce însemnau toate acestea? Cum se făcea că în loc 
să stabilim o legătură interioară, comunicam prin 
intermediul acelui aparat necunoscut, şi cum se făcea că 
auzeam acea voce cu urechea mea fizică? Prin minte mi- 
a trecut un gând: oare ceea ce trăiam acum nu era decât 
o simplă viziune? Poate că şi acesta nu era altceva decât 
un vis, o probă... Şi de ce curaj era vorba? 

Din nefericire, de data aceasta nu era un vis, deşi aş 
fi dorit să mă trezesc din el, la fel ca mai înainte. De data 
aceasta, când m-am trezit nu m-am mai regăsit în câmpia 
frumoasă, şi nu am mai putut evita evenimentele. 
Intreaga atmosferă era încărcată de un sentiment de 
teamă, pe care toată lumea o trăia, astfel încât îţi era 
greu până şi să respiri. Inamicul se apropia de 
pretutindeni, iar dacă lucrurile vor continua aşa, capitala 
va fi asediată în câteva zile. Cei care au părăsit regiunile 
deja ocupate, înfruntând riscuri şi pericole enorme, 
povesteau lucruri de o cruzime incredibilă. Dar eram cu 
toţii în mâinile lui Dumnezeu, aşa că mi-am calmat inima 
şi nervii întinşi la maxim, spunându-mi că tot ceea ce se 
petrece este aşa cum trebuie să fie, căci nimic nu se 
poate întâmpla fără voinţa divină. lar ceea ce doreşte 
Dumnezeu este cu siguranţă bine! 

Mi-am pregătit aşadar bagajele. 

A doua zi, pe la amiază, am privit pe fereastră. Când 
câinele nostru a început să latre, am ştiut că soţul meu 
sosise. Un sfert de oră mai târziu, erau împreună 
amândoi, câinele sărind în jurul soţului meu ca o minge 
de cauciuc. Am alergat să-l întâmpin şi ne-am îmbrăţişat 
cu afecţiune. Trăiam împreună de aproape 20 de ani, dar 
iubirea noastră era la fel de vie ca şi în prima zi a 
căsniciei noastre. 

Aura lui puternică, vocea sa blândă, mâna caldă - 
aveau un efect calmant asupra mea. El încarna pentru 


mine curajul, siguranţa, soliditatea. 

— Sper că nu ţi-e teamă, mi-a spus el, surâzând. 

— Nu, i-am răspuns eu, luându-l de gâtul musculos. 
Dumnezeu nu ne va părăsi! 

M-am strâns lângă el şi mi-am aşezat capul pe 
pieptul lui puternic. 

În timp ce ne aşezam valizele în maşină, m-am oprit 
o clipă. Ce fel de maşină era aceasta? Eram obişnuită să 
conduc cu totul altfel de atelaje... Am zâmbit în faţa 
acestui gând, doar cunoşteam atât de bine maşina, de 
vreme ce era maşina soţului meu. Dar oare cum de se 
mişca singură şi nu o trăgea niciun leu? 

Mi-am dus mâna la frunte: oare înnebuneam? Lei 
care să tragă o maşină? Aici, în această parte a lumii? 
Da, la grădina zoologică existau câteva exemplare 
puternice, dar acestea au fost ucise din cauza 
bombardamentelor, căci dacă o bombă le-ar fi distrus 
cuştile, ar fi putut deveni periculoşi. Nu înţelegeam de 
unde îmi veneau asemenea idei, legate de lei şi de alte 
lucruri imposibile, precum marea piramidă din Egipt, pe 
care nu o cunoşteam decât din fotografii. Poate din cauza 
emoţiilor prea mari... 

Ne-am întors acasă. Am urcat scările în fugă, dar 
înainte să pun mâna pe clanţă, uşa s-a deschis singură, şi 
în faţa mea a apărut - strălucind de fericire - micuțul Bo- 
Ghar! Oh, oare cum de ajunsese aici? De altfel, nici nu 
mai era atât de mic! Era deja adult, chiar dacă era încă 
tânăr. Mi-a zâmbit fin, ca de obicei. S-a înclinat şi mi-a 
sărutat mâna: 

— Ce bine că te-ai întors acasă, Regina mea, mi-a 
spus el cu blândeţe. 

Perplexă, l-am privit şi i-am spus: 

— Bo-Ghar, tu eşti? Cum ai ajuns aici? 

Întrebarea a părut să-l surprindă: 

— Ştii foarte bine că trăiesc aici de trei ani. De ce 
mă întrebi aşa ceva? 

Nu înţelegeam nimic... Nu era aşa cum îl ştiam eu. 


Crescuse, dar eu ştiam că era încă un copil, că trebuia să 
fie un copil! Dar oare de ce? Îl cunoşteam de când sosise 
din patria lui îndepărtată, ca adult! Oare de ce mi se 
părea că trebuie să fie un copil de 12 ani? De ce aveam 
din nou ciudata senzaţie că visez? 

Dar iată-l pe soţul meu. Apartamentul era plin de 
flori... Ce drăguţ din partea lui să mă primească astfel 
după atâţia ani de căsnicie, ca în timpul lunii noastre de 
miere! 

După ce am mâncat, ne-am aşezat în faţa unei cutii 
din lemn, destul de mare şi foarte ciudată, care difuza cu 
o voce masculină ultimele ştiri de pe front şi ne dădea 
instrucţiuni pe care trebuia să le urmăm. Ce ciudat era 
totul! Aveam din nou în faţă materializarea unui proces 
spiritual, la fel ca şi aparatul telepatic din cabana de pe 
munte. Ptahhotep, maestrul meu venerat, emitea şi el 
vibrații superioare în atmosfera ţării. În somn, oamenii 
absorbeau energiile binefăcătoare şi iubirea lui. Dar 
vibraţiile lui acționau până în străfundurile sufletelor, nu 
ca cele din cutia din faţa mea, care nu emitea decât 
vibrații inferioare, pe care le puteam auzi cu urechile 
noastre externe! 

Ne-am dus apoi la culcare. 

Au urmat alte nopţi, din care ne trezeam deseori 
datorită unor zgomote cumplite: sirenele urlau în 
întregul oraş! Săream atunci din pat, ne luam rapid 
încălţăminte, pături, haine, o mică valiză cu bijuterii, 
bani şi un vechi album cu desene mistice şi simbolice. 
Soţul meu şi cu mine coboram cât se poate de repede în 
pivniţă. Ne întâlneam de regulă pe scară cu sora mea 
mai mică, care avea în braţe un nou-născut, la care se 
adăugau băieţelul ei de trei ani şi fetiţa de doi ani, care 
se ţineau de fustele ei. La fiecare etaj, uşile se 
deschideau, şi din ele ieşeau membrii familiei şi ai 
personalului, care căutau refugiu în aceeaşi pivniţă ca şi 
noi. La parter ieşea un bărbat înalt şi vârstnic, demn, cu 
părul şi cu barba albe ca neaua... Şi ochii săi? De ce îmi 


erau atât de familiari ochii săi? Un fulger mi-a luminat 
mintea: era silueta generalului tatălui meu, care făcuse o 
mare carieră: Thiss-Tha! Ochii aceia... Dar oare ce făcea 
aici? Ce mult îmbătrânise! Şi oare de ce-i spuneam: 

— Dragă tată, te-ai îmbrăcat bine? 

El îmi surâdea şi îmi răspundea: 

— Da, da, nu-ţi fă griji pentru mine. 

Şi astfel, ne instalam în pivniţă. 

lar inamicul se apropia şi strângea oraşul într-o 
încercuire de fier. 

Într-o după-masă, uşa s-a deschis şi a intrat... Ima. 
M-am uitat la el fără să înţeleg nimic. Ce făcea aici? L- 
am sărutat şi l-am întrebat: 

— Ce-i cu hainele astea de pe tine? 

M-a privit încă şi mai uimit decât mine: 

— Ce-ai cu hainele mele, mamă? Ce întrebare este 
asta? Mamă, te porţi de parcă m-ai vedea prima oară! 
Este uniforma mea de pilot, ştii prea bine! 

Confuzia mea era totală. Mi se părea că trebuie să 
mă trezesc dintr-un vis. Da, bineînţeles, purta uniforma 
de pilot. Era fiul meu, unicul meu fiu, pe care îl iubeam 
mai presus decât lumina ochilor. Dar ştiam totodată şi 
faptul că era Ima. Îl cunoşteam atât de bine! Să fi fost 
Ima fiul meu? Îl şi vedeam în roba sa de preot. El era cel 
care m-a învăţat arta concentrării. Ah, încă la vremea 
respectivă avea această vibraţie la fel de dură ca şi 
oţelul. Eu îl cunoşteam... dar el nu mă recunoştea, şi 
acţiona ca şi cum nu ar fi avut nimic în comun cu 
Templul. 

— Mamă, mi-a spus el, escadrila mea îşi va schimba 
amplasamentul, căci avioanele nu mai pot decola de pe 
acest aerodrom. Bombardamentele sunt prea dese, şi 
riscăm să pierdem totul. Vom pleca undeva la ţară. Nu 
ştiu când te voi revedea. 

Inima mea s-a umplut de teamă, dar mă obişnuisem 
deja să-l ştiu în pericol. Când am aflat că s-a angajat ca 
pilot, am simţit o durere de moarte în suflet. Trăiam mai 


mult ca oricând senzaţia unui vis cumplit... Cum era 
posibil ca mamele să-şi trimită tinerii fii la masacru, când 
ei erau atât de curaţi şi de puternici? Era un adevărat 
coşmar! Cum puteau oamenii să se coboare la un nivel 
atât de jos, să se omoare cu armele cele mai crude şi să- 
şi trimită la luptă tocmai tinerii, oamenii cei mai 
puternici şi mai sănătoşi, adică tocmai cei care ar fi 
trebuit să devină părinţii noii generaţii? Ei erau primii 
care se omorau între ei, căci erau declaraţi „apţi” de 
luptă. Cei slabi şi bolnavi rămâneau acasă cu soțiile şi 
dădeau naştere unor copii la fel de slabi şi de bolnavi. Ce 
mijloc mai rapid pentru degenerarea rasei umane s-ar fi 
putut găsi? Dar umanitatea decăzuse atât de mult încât 
nu mai recunoştea aceste adevăruri simple! Orbită de 
ură şi de teamă, tânăra generaţie se risipea... 

Ce coşmar! 

Treptat, mi-am revenit în simţiri. Mi-am lăsat copilul 
în mâinile lui Dumnezeu. Nimic nu se petrece fără voinţa 
Lui. Orice s-ar întâmpla trebuie să fie bine, căci aceasta 
este voinţa Lui. O compensație! Tot ce se petrecea nu era 
decât un efort pentru a regăsi echilibrul pierdut, 
paradisul! Aceste cuvinte ale dragului meu maestru 
Ptahhotep, precum şi întreaga învăţătură pe care mi-a 
dăruit-o în marea piramidă, au rămas profund 
înrădăcinate în fiinţa mea, iar acest lucru îmi dădea 
curajul necesar pentru a continua să trăiesc, pentru a-mi 
îndeplini îndatoririle cotidiene, în pofida gândului că fiul 
meu - şi alte milioane de tineri ca el - erau transformați 
în ţinte vii. 

Acum aflasem însă că vom fi separați de îndată ce va 
părăsi oraşul. Asediul final asupra capitalei era iminent. 
Oare va ieşi viu din acest masacru? Şi noi? Ne vom mai 
revedea oare încă odată în această viaţă? Era un mare 
semn de întrebare... 

Dar nu trebuia să mă ataşez de persoana lui, nu 
trebuia să sufăr. Nu iubeam corpul, forma materială, a 
acestui tânăr pe care l-am purtat în pântecul meu pentru 


a-i da posibilitatea să se reîncarneze, ci Îl iubeam pe 
Dumnezeu în el! Sinele său divin i-a clădit acest corp 
pentru a se putea manifesta; acelaşi lucru este valabil 
pentru corpul oricărei creaturi, fie ea plantă, animal sau 
om, ori chiar materia neînsufleţită. Il iubeam pe 
Dumnezeu în toate, inclusiv în acest corp frumos şi 
puternic, manifestare a divinului impersonal. Intregul 
univers este manifestarea lui Dumnezeu cel unic. De ce 
tremuram atunci la gândul că aş putea pierde această 
manifestare divină şi că nu o voi mai vedea niciodată? 
Pentru simplul motiv că trupul său era carne din carnea 
mea şi sânge din sângele meu? Dar Ful meu şi Ful său 
sunt unul şi acelaşi Fu - unul şi acelaşi Sine - care nu 
este alcătuit nici din carne şi nici din sânge. Nu trebuia 
să mă identific cu carnea şi cu sângele. Trebuia să mă 
retrag în Sine, să devin plenar conştientă de faptul că 
eram întru totul identică cu Sinele fiului meu - cu Sinele 
întregului univers - şi că nu am cum să pierd ceva sau pe 
cineva! Nu trebuia să fac nicio diferenţă dacă cei care 
mureau erau carne din carnea mea şi sânge din sângele 
meu, sau complet străini de mine, căci de fiecare dată 
când moare o creatură acelaşi Sine divin îşi schimbă 
trupul, indiferent dacă era vorba de corpul unicului meu 
fiu sau de acela al unui străin. Trebuia să-mi înving 
carnea şi sângele care mă făceau să sufăr atât de mult 
acum, să le înving complet... O, Doamne! Dă-mi puterea 
de a reuşi la această probă! Deşi nu am atins încă planul 
conştiinţei cosmice, dăruieşte-mi forţa de a acţiona ca şi 
cum m-aş afla deja în această stare de conştiinţă divină! 

Când m-am apropiat de fiul meu genunchii îmi 
tremurau. L-am îmbrăţişat şi i-am spus: 

— Dragul meu fiu, unicul meu copil, pe care îl ador, 
la revedere! Te las în mâinile lui Dumnezeu. E] nu ne va 
abandona. Află că totul trece, cu excepţia iubirii 
autentice. Chiar şi acum, noi ne iubim deoarece ne aflăm 
întru Dumnezeu, iar această unitate spirituală - această 
iubire autentică a noastră - ne-a reunit aici, pe pământ. 


Nu avem cum să ne pierdem unul pe celălalt! Ne vom 
regăsi, ne vom revedea de-a pururi, dacă nu în această 
viaţă, atunci într-o altă viaţă viitoare, sau într-o altă 
formă de viaţă. Oriunde ne-am afla, iubirea ne va 
conduce unul către celălalt! Adio, fiul meu iubit! În 
momentele cele mai dificile, aminteşte-ţi de această 
putere invizibilă care se află în spatele nostru, care nu ne 
abandonează niciodată şi pe care o numim Dumnezeu! 

Nu am vărsat nicio lacrimă. Am rămas îmbrăţişaţi 
multă vreme, după care l-am sărutat pe fruntea sa 
frumoasă şi inteligentă. M-a strâns lângă inima lui şi apoi 
a plecat. l-am făcut semn de la fereastră, iar el mi-a 
zâmbit, după care a dispărut. 

Era seara Ajunului Crăciunului. Bubuiturile tunurilor 
nu încetau însă deloc. Ne-am pregătit totuşi pentru 
această seară specială, încercând să o facem cât mai 
frumoasă cu putinţă în condiţiile date. Pentru mine nu 
avea prea multă importanţă, căci în eternitate nu exista 
niciun Crăciun, nicio zi de sărbătoare, nicio zi lucrătoare. 
Fiecare zi era o sărbătoare pentru mine, căci în 
eternitate fiecare zi trăită întru Dumnezeu era o 
sărbătoare. Soţul meu iubea însă sărbătoarea 
Crăciunului. Era fericit că îmi poate pregăti mici surprize 
şi îi plăcea să fie surprins la rândul lui. Începuse deja să 
împodobească bradul alături de Bo-Ghar. 

De câteva săptămâni Bo-Ghar locuia la noi în 
cameră, căci bombardamentele îl împiedicau să se ducă 
la el. Ocupa camera fiului meu. 

Cu câţiva ani în urmă, Bo-Ghar venise din 
îndepărtata sa patrie cu misiunea de a le aduce 
oamenilor din acest colţ al lumii învățătura 
multimilenară a strămoşilor săi: de supunere a corpului 
în faţa spiritului. Întrucât războiul m-a împiedicat să-mi 
mai procur piatra şi bronzul necesare sculpturilor mele, 
i-am lăsat atelierul meu lui Bo-Ghar, care îşi ţinea în el 
cursurile. Încă de la sosire, s-a comportat ca şi cum ar fi 
fost copilul meu. Şi acum, împodobea bradul într-o 


perfectă armonie cu soţul meu. 

Cu toate dificultăţile de aprovizionare, am încercat 
să pregătesc împreună cu bucătăreasa noastră o masă 
„specială” pentru a doua zi. Astăzi eram invitaţi la tata, 
împreună cu întreaga familie. Cineva a sunat la poartă. 
Era vărul meu, foarte palid, care mi-a spus: 

— Esther, duşmanul a asediat întregul oraş. Trupele 
ne atacă direct. Eram în oraş împreună cu tata şi i-am 
telefonat lui mama, care ne-a spus că vila noastră este 
deja ocupată de trupele inamice, care avansau către 
centru. Curios cum de nu ne-au smuls firele de telefon. 
Tancurile şi trupele vor fi aici dintr-o clipă în alta. Fiţi 
pregătiţi. Acum trebuie să plec. Adio! 

M-am grăbit către soţul meu ca să-l informez de 
ceea ce se petrece, apoi m-am dus la surorile mele, la 
fratele meu, la tata, la portar, pentru ca toată lumea să 
fie pregătită. 

Vila noastră era situată pe o colină, iar priveliştea se 
întindea până foarte departe. De aceea, puteam vedeam 
de unde se apropie soldaţii inamici. Deocamdată, totul 
era calm. Soţul meu a spus că situaţia mai putea dura 
ore întregi, aşa că a propus să sărbătorim rapid Ajunul 
Crăciunului. Urma să coborâm apoi la tata şi pentru a 
aştepta derularea evenimentelor împreună cu întreaga 
familie. 

Soţul meu a aprins lumânări. M-am gândit la fiul 
meu, care - poate chiar în acel moment - lua parte la un 
atac aerian. M-am rugat pentru el. Ne-am strâns mâinile, 
am împărţit cadourile, după care ne-am grăbit să 
coborâm la tata, fără să mâncăm nimic. 

— Veniţi, copii, ne-a spus el, haideţi să mâncăm 
repede, căci nu ştim în ce moment va trebui să coborâm 
în pivniţă. 

Ne-am aşezat în jurul mesei. Scaunul lui mama 
rămăsese gol de când decedase. În locul farfuriei sale 
ardea, ca de obicei, o lumânare... Am mâncat în tăcere, 
cu calm şi demnitate. Eram cu toţii conştienţi de faptul 


că trăiam un moment important al destinului nostru. În 
timpul mesei, o bombă a explodat foarte aproape de 
ferestrele noastre. Am făcut un schimb de priviri. 

— Haideţi să continuăm, a spus tata, cred că vom 
avea timp să ne terminăm masa. 

Am mâncat cât am putut de rapid. Bubuiturile se 
auzeau din ce în ce mai aproape şi erau tot mai 
frecvente. 

Cineva a sunat la poartă. Erau ofiţeri din armata 
noastră. 

— Am venit să ne instalăm tunurile în grădina 
dumneavoastră. Trupele noastre îşi vor instala cartierul 
general în casa dumneavoastră. Daţi-ne cheile 
apartamentului! 

Soţul meu s-a ridicat şi i-a condus pe ofiţeri în casă. 
O bubuitură îngrozitoare a zguduit casa din temelii. 
Parcă ar fi fost un cutremur de pământ. 

Câteva minute mai târziu, soţul meu s-a întors: 

— Tată, ar fi mai bine să coborâm în pivniţă. Garajul 
a fost lovit. Centrala termică a fost afectată. Va trebui să 
o oprim şi să lăsăm apa să se scurgă. Coborâţi imediat, 
casa nu mai este sigură. Trupele inamice sunt foarte 
aproape. Ofițerii afirmă că ele se găsesc deja pe partea 
cealaltă a drumului. Situaţia nu va dura foarte mult timp, 
dar trebuie să ne gândim că s-ar putea să fim nevoiţi să 
petrecem câteva zile la adăpost. 

Calm şi serios, tata a spus: 

— Femeile şi copiii să coboare. Eu îmi voi termina 
masa. Aştept cafeaua! 

Toată lumea ştia că este inutil să-l contrazici pe tata. 
Sora mea mai mică s-a ridicat de la masă, cu bebeluşul în 
braţe. Eu l-am luat pe băieţelul ei de mână, cealaltă soră 
a mea a luat fetiţa şi am coborât cu toţii la adăpost. 
Fratele meu, soţul meu şi Bo-Ghar au rămas împreună cu 
tata să-şi bea cafeaua. 

Exploziile se auzeau din ce în ce mai aproape, şi 
simţeam cum casa se zguduie din temelii. Ceva mai 


târziu, marea uşă din fier s-a deschis şi în pivniţă au 
intrat bărbaţii. Soţul meu mi-a spus în şoaptă, pentru ca 
nimeni să nu-l audă: 

— Armata îşi instalează tunurile în grădină. Vor să 
apare casa până la limita imposibilului, căci reprezintă o 
poziţie cheie. Dacă ar fi ocupată de inamic, nimeni nu le- 
ar mai putea opri avansul până la fluviu. Trebuie să fim 
pregătiţi pentru lupte cumplite. Sper că nu va dura 
foarte mult timp. Suntem încercuiți şi orice rezistenţă 
inutilă nu ar face decât să ducă la distrugerea completă 
a oraşului. Mă duc după portar şi o să aducem împreună 
aşternuturi, căci va trebui să dormim aici. 

După care a plecat. 

Chiar şi noaptea cea mai lungă are un sfârşit, aşa că 
a sosit şi dimineaţa. Uşa de fier s-a deschis şi s-a închis 
continuu. Bărbaţii intrau şi ieşeau. Soldaţii veneau 
uneori să se încălzească, întrucât afară temperatura 
coborâse sub -15 grade, iar furtuna de zăpadă făcea 
ravagii. În pivniţă era frig. Eram acoperiţi cu toate 
hainele şi blănurile pe care putuserăm să le aducem. Vila 
nu mai era încălzită. 

Soldaţii erau foarte tineri, palizi, şi tremurau de frig 
şi de teamă. Mulţi erau aproape copii. Erau conduşi 
brutal de caporali ceva mai vârstnici care îi trimiteau să 
se lupte. Bieţii copii! Aveau între 16 şi 18 ani, fuseseră 
smulşi din căminul lor şi trimişi la masacru! Am încercat 
să dormim, dar bebeluşul urla continuu, aşa că nici nu 
putea fi vorba. 

Dimineaţa, tata a intrat brusc în pivniţă. Era foarte 
palid. 

— Copii, conducta de apă a fost spartă. Fiţi foarte 
atenţi, căci va trebui să economisim apa. 

Apoi a ieşit. 

Îi ascultam pe bărbaţi discutând de posibilităţile de 
supravieţuire. În eventualitatea unui incendiu, aveam în 
pivniţă un mare bazin din lemn umplut cu apă, care 
mirosea însă destul de urât şi era acolo de mult timp. 


Oare puteam să bem din ea? Sora mea mai mică m-a 
privit. Ştiam că se gândeşte la bebeluşul ei. După 
dispariţia soţului ei, laptele îi secase. Era nevoită să-i dea 
copilului hrană gătită, dar pentru asta avea nevoie de 
apă. l-am spus: 

— Afară ninge, aşa că vom putea topi zăpadă. 

Soţul meu mă aştepta şi mi-a făcut semn să vin către 
intrarea în pivniţă: 

— Ştii câtă zăpadă ne trebuie ca să obţinem puţină 
apă? Soldaţii ne beau toată apa. Dacă dorim să nu murim 
de sete, va trebui să căutăm o sursă alternativă. Omul 
poate trăi multă vreme fără mâncare, dar nu şi fără apă. 
Suntem 26 de adulţi în această pivniţă şi nu putem găti 
nimic fără apă. Am să încerc să obţin nişte apă din 
vecini. 

Apoi a plecat. La scurt timp, a apărut din nou şi mi-a 
spus: 

— Nimeni nu are apă pe strada noastră. Va trebui să 
mergem mai departe, pe străzile vecine. O să luăm cu noi 
găleți. 

— Nu plecaţi, i-am spus eu. Tunurile trag fără 
încetare. Ai putea fi rănit. Mai aşteptaţi puţin. 

Soţul meu a zâmbit: 

— Nu fi copilăroasă. Crezi că în timpul Primului 
Război Mondial se trăgeau cu gloanţe de cauciuc? Şi 
totuşi, m-am întors! Dumnezeu nu ne va abandona. Ceea 
ce trebuie să se întâmple se va întâmpla! 

L-am îmbrăţişat şi el a plecat. 

M-am întors în pivniţă şi m-am aşezat. Am aşteptat 
în tăcere, cu inima de gheaţă. Dacă voinţa divină dorea 
ca soţul meu să se întoarcă, niciun glonţ nu l-ar fi putut 
atinge. În caz contrar, aşa trebuia să se întâmple. 
„Lucrurile nu sunt niciodată rele prin ele însele, totul 
depinde de felul în care le privim noi”, mi-a spus o voce 
interioară. M-am gândit la milioanele de femei care se 
rugau pentru bărbaţii lor, la fel ca şi mine. Erau suflete la 
fel ca cel al soţului meu. Faptul că persoana mea îi iubea 


atât de profund persoana lui era o manifestare a Sinelui, 
care este acelaşi în toate persoanele. Atunci când două 
fiinţe se iubesc înseamnă că ele trăiesc în conştiinţa lor 
unitatea Sinelui. Ele simt că îşi aparţin reciproc, căci 
sunt una în Sine. 

Mi-am calmat inima care tremura... căci tremura: 
„Rămâi calmă, bate lent şi regulat. Da, foarte lent. 
Respiră profund - şi mai profund - cu calm. Rămâi 
calmă! Mai devreme sau mai târziu, cu toţii ne vom 
părăsi corpul. În o sută de ani nimeni nu îşi va mai aminti 
cine şi-a părăsit primul corpul. Timpul şi spațiul sunt 
manifestări ale intelectului; spiritul, Sinele, planul situat 
deasupra intelectului, deasupra gândurilor, transcende 
spaţiul şi timpul. Respiră. Respiră lent, profund, regulat. 
Nu te gândi la nimic. Limitează-te se exişti... Nu te 
gândi... Limitează-te să exişti...”. 

Nu ştiu cât timp am rămas astfel. De-odată, poarta 
s-a deschis şi pe ea a intrat soţul meu, ducând doi litri de 
apă. 26 de persoane aveau apa asigurată pentru o zi. 
Apă... Nu m-am ridicat, nu m-am aruncat la gâtul lui. 
Marile momente se petrec pur şi simplu! Fără lacrimi, 
fără cuvinte. El mă privea, în timp ce împărțea apa 
împreună cu fratele meu. Ochii noştri îşi spuneau tot ce 
era de spus. Eu mă gândeam: „E doar o amânare. Dar 
pentru cât timp?” 

Eram cu toţii în pivniţă, în întuneric. Bombele 
explodau deasupra capetelor noastre, la fel ca nişte 
tunete... Pământul tremura sub picioarele noastre, aşa că 
trebuia să ne ţinem bine ca să nu fim azvârliţi la sol 
odată cu fiecare deflagraţie. Tunete, bombe, avioane, 
bombardamente, tiruri... Oare de când suntem în această 
pivniţă? Am pierdut orice noţiune a timpului. Aici, 
noaptea nu trecea niciodată. Nu aveam decât o luminiţă 
foarte slabă. Electricitatea ne-a fost tăiată de multă 
vreme, şi trebuia să economisim inclusiv uleiul pentru 
lampă. Când tirurile încetau pentru câte o jumătate de 
oră, ne duceam în cealaltă pivniţă, ca să mâncăm. Din 


fericire, proviziile erau suficiente. De multe ori masa ne 
era întreruptă şi trebuia să ne grăbim din nou către 
adăpostul mai sigur. De fiecare dată când casa era 
atinsă, auzeam căzând cărămizile, ţiglele, pereţii. Nu 
ştiam niciodată dacă următoarea explozie nu ne va 
îngropa de vii. 

Într-o zi, un perete ale pivniţei a explodat cu un 
zgomot care aproape că ne-a spart timpanele. Din 
fericire, adăpostul a scăpat intact. Când tirurile au 
încetat, m-am dus împreună cu soţul meu să vedem ce s- 
a petrecut. Pivniţa mică este devastată. Peretele spart 
lăsa să treacă razele soarelui, a căror lumină m-a orbit. 
Cărămizile sparte se amestecau cu bucăţi de lemn 
smulse, cu cioburi de sticlă şi cu moloz. Cocoţată pe o 
bârnă, o găină stătea într-un picior, liniştită şi 
indiferentă, ca şi cum nimic nu s-ar fi întâmplat. Era 
singura supraviețuitoare din curtea cu animale a tatălui 
meu. Bietul animal! Probabil că avea o părere foarte 
proastă despre rasa umană! 

Câteva zile mai târziu, bucătăreasa ne-a gătit o 
excelentă supă din ea. În timp ce o mâncam, am 
constatat că găina fusese grav rănită. Îşi pierduse practic 
un picior, ceea ce explică de ce stătea pe celălalt. 
Pasărea suportase în linişte rana; niciun cotcodăcit nu 
scăpase din ciocul său. 

Noi continuam să trăim în pivniţă. Oare nu vor 
înceta niciodată aceste tiruri? Am luat băieţelul pe 
genunchi. Corpul meu era rece şi teama de moarte îmi 
strângea inima, căci chiar dacă sufletul îşi priveşte cu 
calm moartea în faţă, corpul său se revoltă împotriva ei. 
Nu ştiam dacă ne va ucide o bombă sau dacă vom fi 
îngropaţi de vii, ori vom muri pur şi simplu de sete. 

Băieţelul mi-a spus: 

— Tuşă Esther, spune-mi o poveste. 

Aşa că am început să povestesc, fără să mă opresc 
multă vreme, ca să calmez copilul. Avea o maşinuţă de 
jucărie, căreia trebuia să-i întorc mereu arcul. Melodia 


pe care o cânta îmi era familiară. Oare de unde o ştiam? 
A, da, era melodia unuia din cei trei porcuşori dintr-un 
film de Walt Disney: „Cui îi e frică de marele lup rău...”. 
Ce noroc că în peşteră e beznă; n-aş fi vrut ca cineva să- 
mi vadă disperarea şi lacrimile care îmi curg pe obraji. O, 
Doamne, Dumnezeul meu! Tu eşti omniprezent. Mesajul 
Tău ne spune să nu ne temem! 

— 'Tuşă Esther, continuă. Ce s-a mai întâmplat mai 
departe? mă roagă micuțul Pierre. 

Am strâns copilul la piept: 

— Mai departe, mama iezilor s-a întors acasă, şi 
apoi... 

După multe ore, prea multe, tirurile au încetat în 
sfârşit. La fel ca în fiecare zi, soţul meu s-a dus să caute 
apă. Când s-a întors, m-a strigat. Am văzut că era foarte 
tulburat. Vocea îi tremura: 

— Esther, am urcat la noi în apartament. 
Frumoasele mobile pe care le-ai sculptat, minunatele tale 
sculpturi, picturile, statuile... totul a fost distrus! O 
cameră nu mai are podea, altele nu mai au pereţi... Nu 
mai avem un cămin... 

Şi acest băiat mare a început să plângă pe umărul 
meu, la fel ca un copil. L-am îmbrăţişat: 

— Nu mai plânge! Ceea ce contează este că suntem 
în viaţă, că am ieşit vii şi nevătămaţi din toate aceste 
distrugeri! Ce contează sculpturile şi picturile? Le voi 
putea reface oricând! Nu te mai preocupa de lucrurile 
materiale. Cel mai important lucru este viaţa! 

Dar el nu s-a calmat decât cu mare dificultate: 

— Îmi iubeam atât de mult căminul, statuile 
noastre... Şi acum, totul este distrus... pierdut... 

— Nu-i nimic. Acest infern se va sfârşi mai devreme 
sau mai târziu! 

Mi-am pus capul pe umărul lui puternic. Ne-am 
îmbrăţişat şi ne-am întors în adăpostul întunecat. Nu era 
momentul să devenim sentimentali. Bo-Ghar a venit şi 
ne-a şoptit la ureche: 


— Ce s-a întâmplat? Am auzit un vacarm uriaş 
deasupra apartamentului vostru. 

I-am povestit ce mi-a spus soţul meu. Bo-Ghar, de 
obicei atât de liniştit, de vesel şi de zâmbitor, a devenit 
brusc agitat: 

— Vreau să urc! Trebuie să îmi salvez diapozitivele 
şi filmul pe care l-am făcut despre yoga! Toată munca 
mea şi misiunea pe care o am vor fi reduse la zero dacă 
nu le voi salva. Am plecat! 

— Bo-Ghar, nu are niciun rost. Se trage din toate 
părţile asupra casei noastre. Nu îţi pot permite să urci. 

Fratele meu, care a auzit conversaţia, a spus: 

— Am să-l ajut eu pe Bo-Ghar, am să-l însoțesc. 

Şi cei doi au părăsit adăpostul. 

I-am aşteptat apoi cu toţii, minut după minut... un 
sfert de oră... o oră... În sfârşit, poarta s-a deschis. 
Fericiţi şi îngrozitor de murdari, Bo-Ghar şi fratele meu 
au intrat, ţinând în mâini bobinele filmului. Fratele meu 
ne-a povestit: 

— Zidurile sunt făcute praf, dar dulapul din colţ era 
intact, pe bucăţica lui de parchet! Practic nu puteam 
ajunge la el, căci nu mai exista podea, cu excepţia 
bârnelor metalice. Peste toate, a trebuit să fim foarte 
atenţi ca să nu intrăm în bătaia trăgătorilor de elită. De 
aceea, a trebuit să ne târâm pe acele schele metalice. 
Dar am luat totul! 

Noi eram fericiţi să îi vedem pe ei în siguranţă, în 
adăpost. Bo-Ghar şi-a ascuns într-un colţ comorile, 
pentru ca nimeni să nu le poată găsi. O clipă mai târziu, 
o explozie uriaşă ne-a cutremurat şi a zguduit întreaga 
casă. Era încă un atac aerian. Am auzit avioanele care 
treceau pe deasupra capetelor noastre, cu un zgomot 
îngrozitor, bombele, minele, tirurile mortierelor şi ale 
armelor de calibru mai mic; era o ploaie de foc care se 
abătuse asupra casei noastre. Deflagraţiile au devenit 
din ce în ce mai puternice, mai apropiate de noi, mai 
frecvente, fiind întotdeauna urmate de zgomotul produs 


de cărămizile care cădeau, de bucăţile smulse din 
acoperişul casei, de molozul care acoperea totul, mereu 
mai aproape de noi. Ne aşteptam de fiecare dată ca 
următoarea bombă să cadă peste parterul casei, care 
reprezenta acoperişul pivniţei noastre, ultimul nostru 
adăpost. Acest lucru ar fi însemnat moartea pentru noi. 
Stăteam acolo, muţi, tensionaţi la maximum, speriaţi de 
moarte. Oare cât timp vor mai rezista zidurile? S-a 
produs atunci un şoc monstruos, am simţit cu toţii cum 
solul dansează sub picioarele noastre, camerista tatălui 
meu a început să ţipe ca urmare a şocului nervos, fiind 
urmată imediat de toate femeile personalului nostru. M- 
am ridicat în picioare şi am urlat la rândul meu din toţi 
rărunchii, ca să le acopăr: 

— Tăcere, rămâneţi calme! Dumnezeu este 
omniprezent! Dumnezeu este omniprezent! 

Exploziile îmi acopereau vocea, dar eu continuam să 
urlu: 

— Dumnezeu este omniprezent! Toată lumea trebuie 
să se gândească la Dumnezeu, la nimic altceva, numai la 
Dumnezeu, că El este alături de noi! Dumnezeu! 
Dumnezeu! Dumnezeu! 

Treptat, toată lumea a început să recite alături de 
mine: 

— Dumnezeu este omniprezent! Dumnezeu... 
Dumnezeu... Dumnezeu... 

Nu ştiam cât a durat totul... Încetul cu încetul, 
calmul s-a reinstaurat, exploziile au devenit din ce În ce 
mai rare, după care nu s-a mai auzit nimic. Deasupra îi 
auzeam pe soldaţi, care trăgeau ceva greu. Am ieşit 
afară. Pe scară se aflau cadavre imobile, acoperite cu 
sânge. l-am recunoscut pe câţiva din tinerii soldați care 
veniseră ceva mai devreme să se încălzească în adăpost 
şi care ne-au povestit despre casele lor, despre familiile 
lor, despre părinţii care le vor aştepta în zadar 
întoarcerea. Oare pe unde o fi fiul meu? Prin ce 
anticameră a infernului se afla bietul băiat? 


Am mâncat cu toţii foarte rapid. Trebuia să profităm 
de această mică pauză. Era important să ne amplificăm 
rezistenţa corpului nostru, atâta vreme cât mai aveam 
ceva de mâncare. Doi dintre bărbaţi au plecat să caute 
apă... 

Oare de cât timp stăteam în această pivniţă? Timp 
de câteva săptămâni am fost supuşi unui tir de foc 
continuu. Soţul meu a povestit: 

— În timpul Primului Război Mondial eram la 
Doberdo şi am fost supuşi unui foc neîncetat, la fel ca 
acum, dar atunci eram schimbaţi la fiecare 48 de ore, 
căci se considera că nervii omului nu pot rezista mai 
mult. Niciodată nu mi-aş fi putut imagina că am să trec 
printr-un asemenea baraj de foc, împreună cu femei şi cu 
copii, timp de săptămâni la rândul, fără nicio pauză. 

Stăteam aşezaţi cu toţii acolo, acoperiţi cu blănuri şi 
cu pături. Micuţul Pierre stătea în braţele mele. Într-o 
mână îmi tineam o valijoară micuță în care aveam 
bijuteriile, nişte bani şi nişte biscuiţi, pentru ca micuțul 
să aibă ceva de mâncare în caz că ar fi trebuit să fugim. 
Eram tot timpul pregătiţi de plecare. 

Casa vecinilor fusese complet distrusă. Soţul meu ne 
dăduse dispoziţie să fim pregătiţi de plecare, căci nu 
ştiam în ce moment inamicul putea pătrunde în casă, 
deschizând focul asupra noastră. Dar unde am fi putut 
fugi? Nu aveam nici cea mai mică idee. Tot ce conta era 
să plecăm cât mai departe de acest loc. Vecinul nostru şi 
fiul său căzuseră sub gloanţele trăgătorilor de elită 
tocmai când încercau să părăsească locuinţa în flăcări. 
Singură soţia lui s-a salvat târându-se până la cea de-a 
patra casă, unde a fost întâmpinată de trupele noastre. 

Gata de plecare, aşteptam: sora mea mai mică, cu 
bebeluşul în braţe... tata, cu părul său alb ca neaua şi 
îmbrăcat cu paltonul său negru, familia sorei mele mai 
mari, fratele meu, personalul, toţi tensionaţi la maximum 
şi ţinând în mâini lucrurile cele mai preţioase pe care le 
putuseră aduna. 


Câteva clipe a domnit tăcerea, căci am fi dorit cu 
toţii să avem parte de puţin somn. Nervii mei ardeau; în 
capul meu era haos. Mi-am închis ochii şi am încercat să 
îmi retrag conştiinţa din lumea exterioară ca să dorm 
puţin. Bebeluşul a început însă să plângă, iar urletele 
sale mi-au trecut prin şira spinării. Sora mea a încercat 
să-l calmeze, dar nimic nu părea să-l poată opri. Am 
încercat la rândul meu, dar în zadar. L-am trecut din nou 
în braţele mamei sale. 

Bo-Ghar şi-a croit drum până la sora mea, a luat 
bebeluşul şi a început să-i cânte un cântec din ţara lui, 
un cântec cu care ei fermecau şerpii. Copilul s-a calmat 
pe loc. Numai Bo-Ghar, cu bebeluşul în braţe, a continuat 
să fredoneze în şoaptă. 

Zilele treceau, sau poate erau săptămâni? Nimeni 
nu-şi mai punea problema. Soţul meu mergea în grădină 
- ascunzându-se în spatele unui zid care îl proteja - să 
adune zăpadă pentru topit, inclusiv ca să se 
bărbierească. Nu dorea să renunţe la obişnuinţele sale, 
deşi ceilalţi bărbaţi aveau deja mustăţi şi barbă. Numai 
soţul meu şi Bo-Ghar s-au bărbierit în fiecare zi în timpul 
acestei perioade de coşmar. 

Atacurile continuau fără încetare, făcându-ne nervii 
praf timp de ore întregi. Sora mea îşi lua biberonul şi îşi 
hrănea bebeluşul. În fiecare zi, ea se urca de patru ori în 
apartamentul ei şi gătea de mâncare pentru copil, în 
mijlocul gloanţelor. După ce-i dădea de mâncare, venea 
întotdeauna la mine şi mă întreba de fiecare dată: 

— Crezi că acesta este sfârşitul? 

— Nu, îi răspundeam eu, nu cred că am ajuns încă 
acolo. 

În ziua respectivă, de-abia i-a dat acest răspuns că o 
bombă a explodat chiar deasupra noastră. Am auzit din 
nou molozul căzând. Acoperişul adăpostului a rezistat şi 
de data aceasta, dar până când? Am rămas calmi, iar eu 
l-am întrebat pe Dumnezeu: „Trebuie oare să mă 
pregătesc de moarte? În horoscopul meu scrie că voi 


muri în timpul unei bătălii. Să fie acesta momentul, sau 
trebuie să continui să lupt pentru viaţă?” 

Dintr-o dată, în faţa ochilor mei a apărut o imagine: 
o movilă mică, pe care era aprinsă o lumânare la fel ca 
cele de Crăciun. Movila a început să crească în faţa 
ochilor mei, acoperindu-se cu un frumos gazon de un 
verde ca smaraldul. Lumânarea s-a transformat într-o 
torţă a cărei flacără se înălța din ce în ce mai sus! Apoi 
viziunea a dispărut. Am înţeles că nu voi muri acum şi că 
va trebui să devin precum acea torţă. Trebuia să aduc 
lumina semenilor mei, lumina, lumina, lumina, lumina... 

În timpul nopţii, bebeluşul a plâns până când Bo- 
Ghar l-a luat în braţele sale. Am încercat să dormim, dar 
o mină a explodat în imediata apropiere şi am simţit cum 
aerul îngheţat pătrunde în adăpost. Bărbaţii s-au grăbit 
să constate pagubele: unul din pereţii adăpostului fusese 
spart. Ne-am gândit la următorul atac... Am aşteptat. I- 
am şoptit sorei mele: 

— Sfârşitul este aproape. Mâine dimineaţă, vila va 
cădea. 

— Da, mi-a răspuns ea, şi eu cred la fel. Probabil că 
vom muri cu toţii. 

— Sunt exact cinci săptămâni de când trăim în acest 
adăpost, a murmurat soţul meu. 

În mod neaşteptat, inamicul nu mai trăgea cu tunul 
asupra vilei. Nu se mai auzea nicio bombă. În schimb, 
mitralierele trăgeau fără încetare. Soţul meu, care stătea 
lângă mine, mi-a spus: 

— Asta înseamnă că infanteria este deja la poarta 
noastră. Nu mai trag cu tunurile ca să nu-şi ucidă 
propriii soldaţi. Inamicul poate intra oricând peste noi. 

După-masa, am ieşit să văd unde s-a dus tata. Am 
zărit imediat soldaţii străini, îmbrăcaţi în alb, fugind în 
direcţia noastră. Am strigat: 

— Tată, tată, şi ceilalţi, inamicul este aici! 

Ne-am grăbit să ne ascundem, dar soldaţii înarmaţi 
erau deja aici. 


S-a lăsat o tăcere de moarte. Ne-am privit cu toţii 
timp de câteva clipe. Mi s-a părut că timpul s-a oprit în 
loc... 

Toţi soldaţii erau îmbrăcaţi în mantale albe. Afară, 
totul era acoperit cu zăpadă. Parcă erau nişte copii care 
se jucau la grădiniţă... 

Un soldat a spus ceva de neînțeles, arătând către 
femei. Am bănuit că trebuie să ne aliniem la dreapta. Au 
urmat alte cuvinte, în timp ce soldaţii arătau către 
bărbaţi. Se pare că aceştia trebuiau să-i urmeze. Nu am 
mai avut timp să ne luăm rămas bun. Bărbaţii au plecat, 
iar noi, femeile, am rămas cu soldaţii. Gata să tragă, 
aceştia au scotocit prin toate colţurile adăpostului, 
pentru a depista eventualii soldaţi care s-ar fi ascuns 
acolo. Un tânăr soldat s-a apropiat de leagănul în care 
dormea liniştit bebeluşul. A privit copilul cu ochii în 
lacrimi. Cu o tandreţe infinită, a spus ceva, şi de data 
aceasta am înţeles cu toţii ce spunea: „copilaş...”. S-a 
uitat la noi, a făcut un gest în direcţia ţării sale, şi am 
înţeles că acolo, avea şi el nu copilaş... Liniştindu-mă, mi- 
am dat seama că şi aceşti soldaţi erau oameni curajoşi, 
cu o inimă în piept. 

A intrat apoi un ofiţer. Acesta s-a aşezat şi ne-a spus 
într-o limbă europeană: 

— Nu vă vom face niciun rău. Facem parte din 
trupele de asalt şi aparţinem unei clase sociale care a 
fost exterminată. Dar fiţi atente. Noi ne vom continua 
marşul, iar cei care vin după noi sunt foarte diferiţi. 
Păziţi-vă! 

Mai târziu în după-amiaza respectivă tirurile s-au 
reluat. De această dată nu mai trăgeau asupra noastră 
soldaţii străini, ci propriile noastre trupe, care doreau să 
recucerească vila noastră şi poziţia cheie pe care o 
deţinea aceasta. Am rămas în întunericul pivniţei şi am 
ascultat zgomotul infernal al luptelor. O explozie teribilă 
a zguduit ferestrele pivniţei. Gloanţele au pătruns 
înăuntru, căzând peste noi ca o grindină deasă. Ne-am 


adăpostit lângă zid. Nu puteam să facem nicio mişcare. 
Eram în pericol de moarte, aşa că orice mişcare putea fi 
periculoasă. Şi totuşi, trebuia să încercăm să acoperim 
fereastra cu ceva. 

Am privit în jurul meu. Femeile şi copiii stăteau lipiţi 
de zid, căci cum se vedea ceva mişcând în interior, cum 
se abătea asupra noastră o ploaie de gloanţe. Situaţia 
era imposibilă. Fereastra trebuia închisă. 

Fiecare nerv din fiinţa mea era îngheţat. Nu îmi mai 
simţeam corpul. „Să-mi fie teamă? m-am gândit. Nu! Cui 
i-ar mai putea fi teamă, de vreme ce am sentimentul că 
nici nu mai exist?” Am continuat totuşi să mă observ cu 
curiozitate. Ce putea simţi un om în asemenea 
circumstanţe? Cum reacţionează natura omului atunci 
când acesta este nevoit să devină erou, chiar dacă acest 
lucru este involuntar?... 

Am văzut într-un colţ al pivniţei un baston cu 
mânerul curbat. M-am târât pe burtă cu toată precauţia 
şi m-am apropiat de baston, l-am apucat, după care m-am 
târât spre fereastră. În tot acest timp, un gând dintre 
cele mai ciudate mi-a trecut prin cap: „Candidaţii din 
marea piramidă trebuiau să treacă printr-o probă care 
consta în înfruntarea morţii. Poate că asta fac acum, în 
acest adăpost! Poate că totul nu este decât un vis în 
timpul iniţierii mele din piarmidă... ”. 

În timp ce continuam să mă târăsc cu prudenţă 
către fereastră, raţiunea mea mi-a răspuns: „Da, pentru 
candidaţii din piramidă ar fi uşor. Ei ştiu că totul nu este 
decât o probă iniţiatică! Dar aceste gloanţe nu sunt vise; 
ele chiar ucid cu adevărat. Câţi tineri soldaţi nu am văzut 
ucişi aici?” 

Dar fereastra era deschisă chiar pentru acest scop. 

Am rămas ghemuită, cu bastonul în mână. M-am 
ridicat apoi într-un cot şi am întins bastonul ca să prind 
cu el grilajul exterior al ferestrei. Toată partea 
superioară a corpului meu era expusă, căci trebuia să mă 
aplec în afară pentru ca să pot apuca marginea grilajului 


cu bastonul. Mi se părea că tot corpul meu se alungeşte 
la infinit; am reuşit în sfârşit să prind grilajul, şi am tras 
încet, dar ferm, de el. Surorile mele au venit să mă ajute 
să fixăm cât mai solid nişte bârne de lemn în grilaj. 

Gata! A fost uşor. Fără enervare, fără panică, fără 
teatru. Oare de ce nu or fi tras asupra mea soldaţii care 
făcuseră zob mai devreme fereastra? Ceva i-a împiedicat, 
sau poate că nu au dorit să tragă într-o femeie... 

— Tuşă Esther, mai povesteşte-mi, s-a rugat de mine 
micuțul Pierre, iar eu i-am povestit o grămadă de istorii 
care păreau să nu se mai sfârşească. 

După o noapte de o oroare indescriptibilă, am fost 
nevoite să părăsim ruinele casei noastre. Am păstrat din 
această noapte imagini despre care mi-e greu să cred 
astăzi că au fost reale. Cucerirea unei ţări seamănă cu 
întâlnirea dintre energia masculină şi cea feminină, cu o 
căsnicie violentă! O ţară cucereşte o alta, pătrunde în 
corpul ei, sângele curge... La fel ca şi celulele corpului 
violat, locuitorii ţării cucerite mor, şi totuşi, din această 
întâlnire se naşte o viaţă nouă. Dar natura nu priveşte 
decât în faţă, către viitor, şi nu ezită să sacrifice pentru 
scopul ei nenumărate celule. Din întâlnirea intimă a celor 
două ţări, cuceritoarea şi cea cucerită, se naşte o viaţă 
nouă, atât în plan spiritual cât şi în plan material. Din 
întâlnirea celor două rase se naşte o cultură nouă. 
Celulele celor două corpuri se amestecă, iar descendenţii 
manifestă caracteristicile ambelor rase. Natura creează 
astfel intermediari, hibrizi, indivizi care reprezintă o 
tranziţie către atenuarea diferenţelor şi reconcilierea 
contrariilor prea brutale dintre rase şi ţări. 

În timpul acelei teribile nopţi petrecută în adăpost 
am fost nevoită să recunosc acest adevăr, să asist la 
nunta sângeroasă şi crudă a celor două ţări, sursa unor 
oribile tragedii individuale. Cel care m-a salvat de soarta 
rezervată majorităţii femeilor în acea noapte a fost Ima! 
Atunci când un soldat s-a aruncat asupra mea într-un colţ 
al pivniţei, forţându-mă să-l urmez, am reuşit să articulez 


stângace câteva cuvinte în limba lui: „Eu mamă. Fiul la 
război. Tu, mamă acasă. Lasă-mă...”. 

În ochii bietului soldat beat, al cărui corp fusese 
drogat cu pastile care anihilează orice senzaţie de teamă, 
s-a aprins o scânteie de înţelegere. Am văzut că s-a 
gândit la mama lui. Furios, m-a împins într-un colţ şi a 
plecat. 

A doua zi dimineaţă, urmând un ordin intuitiv, am 
fugit cu toţii. Da, am simţit că o putere superioară ne 
ghidează, iar acest lucru ne-a salvat de teribila soartă 
care le-a aşteptat pe toate femeile care au preferat să 
rămână printre ruinele casei noastre. Insondabile sunt 
căile Domnului! Totul s-a petrecut ca într-un vis haotic. 

După cinci săptămâni de întuneric, ne-am trezit 
dintr-o dată în lumina orbitoare a soarelui. Ochii noştri 
nu-i puteau suporta strălucirea decât cu dificultate. Am 
aruncat o privire asupra vilei noastre, cândva atât de 
frumoasă: era un amestec de moloz, o ruină arsă. Am 
traversat strada acoperită cu cadavre şi gunoaie. Sora 
mea, cu bebeluşul în braţe, a căzut în zăpada groasă. Am 
alergat să o ajut, dar am căzut la rândul meu, împreună 
cu băieţelul pe care îl ţineam de mână. Afundate în 
zăpadă, firele de sârmă ghimpată ni se păreau obstacole 
de netrecut, mai ales cu copiii. Un soldat inamic ne-a 
ajutat să trecem una câte una, dându-ne copiii peste 
gard. Eu am fost ultima. Nu puteam comunica cu 
soldatul, dar ne-am privit în ochi, iar eu i-am strâns mâna 
cinstită cu prietenie, gest pe care mi l-a întors cu toată 
căldura. Ne-am continuat drumul în zigzag, încercând să 
ne ferim de obuzele care explodau şi de tirurile care 
continuau să ne amenințe. Copiii urlau cât îi ţinea gura. 
L-am târât după mine pe micuțul Pierre, care nu mai 
putea avansa în acest frig teribil, prin această zăpadă 
prea înaltă pentru el. De câteva ori, ne-am oprit ca să ne 
tragem suflul şi ca să încălzim cu respiraţia noastră 
mânuţele copiilor. Apoi am plecat mai departe, nu conta 
unde, conduşi de aceeaşi forţă interioară... 


Atunci când am fost primite în sfârşit într-o casă ni 
s-a părut că trăim un vis frumos: un caporal din armata 
inamică ne-a protejat de brutalităţile propriilor săi 
soldaţi. Am devenit amici, iar într-o zi mi-a spus: 

— Să fii atentă, măicuţă. La un soldat bun există 
zece soldaţi răi! Nu toţi cei din armata mea sunt la fel de 
gentili ca şi mine, care vă protejez. Când o să fiu nevoit 
să plec, să fiţi foarte atente! 

Da, ştiam că soldaţii inamici nu sunt toţi la fel de 
omenoşi! Trăiserăm deja această experienţă în timpul 
acelei nopţi de coşmar, pe care nu aveam s-o uităm 
niciodată. 

Dumnezeu fie lăudat, l-am regăsit rapid pe tata. 
Bătrânul domn se plimba liniştit în mijlocul masacrului, 
fără să se preocupe de tirul tunurilor. În timp ce jafurile 
se ţineau lanţ, tata se dusese la o veche prietenă, fără să 
fie deranjat de niciun soldat. Aura sa atât de puternică îl 
protejase inclusiv de soldaţii inamici, care nu-i făcuseră 
nimic. 

Câteva zile mai târziu, cineva a bătut la poarta casei 
în care locuiau 14 soldați, la care se adăugau alți 
refugiaţi şi noi, femeile cu copiii: era Bo-Ghar, cu hainele 
în zdrenţe şi cu picioarele însângerate. Era un miracol că 
mai era încă în viaţă după toate evenimentele prin care 
trecuse. Vecinii i-au indicat direcţia în care fugiserăm, 
iar el ne-a găsit... 

A apărut apoi fratele meu, într-o stare la fel de 
mizerabilă, căci fusese nevoit să mărşăluiască sute de 
kilometri. Găsise în cele din urmă doi bocanci, amândoi 
pentru piciorul stâng, dar îi purta cu demnitatea sa 
obişnuită. Bine că era în viaţă... 

Nu aveam însă niciun fel de veşti de la soţul meu. 
Avusesem o viziune care nu-mi dădea pace: se făcea că 
zăcea la marginea drumului, în zăpadă... Oare ce păţise? 

După săptămâni interminabile de aşteptare 
zadarnică mi-am regăsit în sfârşit soțul, grav rănit, la 
ferma unui ţăran caritabil. Viziunea nu mă înşelase... 


Au trecut astfel săptămâni şi luni de zile. Ne era 
foame şi nu ştiam dacă a doua zi vom mai găsi ceva de 
mâncare. Şi totuşi, într-o zi războiul s-a sfârşit. 

Ne-am întors acasă şi am încercat să locuim printre 
ruinele ei. Bo-Ghar şi cu mine am lucrat zi şi noapte, 
încercând să facem rost de ceva mâncare pentru familia 
noastră, în pofida foametei generalizate. Soţul meu a 
zăcut luni întregi, înainte de a putea reîncepe să meargă 
cu ajutorul unei perechi de cârje. Ce noroc că ştiam să 
sculptez! Pe scurt, m-am apucat de zidărie. Am refăcut 
astfel încetul cu încetul pereţii casei noastre, stucaturile 
ferestrelor de care am lipit cartoane, căci era imposibil 
să ne procurăm geamuri. Ne-am zgâriat mâinile curăţind 
molozul, încercând să recuperăm astfel diferite ustensile 
de bucătărie, vase, tacâmuri îndoite. Bo-Ghar şi cu mine 
am adus acasă mai multe sute de kilograme de cărbune, 
cu o căruţă pe care am împrumutat-o. Am tras de ea ca 
nişte vite de povară. Pe un deal era cât pe-aci să o 
scăpăm la vale, şi nu am reuşit să o împingem în sus 
decât cu energia disperării, înainte de a ajunge din nou 
pe drum drept, unde ne-am regăsit suflul. Am adunat 
apoi lemnele şi rămăşiţele mobilelor şi ne-am apucat de 
tâmplărie. Încetul cu încetul, casa noastră a început să-şi 
recapete aspectul, şi într-o bună zi am putut să 
redeschidem cursul nostru de yoga. Bo-Ghar preda 
exerciţiile fizice pe care le învățase de la Mentuptah, iar 
eu ţineam cursuri teoretice unde predam învăţătura lui 
Ptahhotep din Egiptul Antic. 

Au trecut lunile. Grijile legate de hrană au devenit 
mai puţin presante. Elevii pe care îi aveam şi rudele 
noastre de la ţară ne aduceau câte o pungă cu făină, 
câţiva cartofi, ouă, uneori chiar şi câte o bucăţică de unt. 

Nu aveam însă nici cea mai mică veste din partea 
fiului meu. 

Optsprezece luni mai târziu, cineva a sunat la 
poartă. Am deschis: în pragul uşii stătea Ima! 

Intotdeauna îmi imaginasem că într-o asemenea 


situaţie, mama şi fiul regăsit se vor arunca unul în 
braţele celuilalt, plângând de fericirea regăsirii. Dar nu! 
Eu l-am privit surprinsă. Ne-am îmbrăţişat calmi, cu 
demnitate. Am respirat uşurată. Nu numai că era în 
viaţă, dar nu avea nicio rană. Doar o cicatrice pe fruntea 
sa frumoasă stătea mărturie a căderii sale cu avionul. 

În acelaşi timp îmi era foarte teamă. Îl cunoşteam pe 
Ima. Ştiam că nu-şi va găsi locul în această ţară în care 
domneau brutalitatea, vulgaritatea, prostia, spiritul 
haosului! Numai o fiinţă care are o credinţă deplină în 
Dumnezeu, o pace interioară desăvârşită, ar fi putut 
suporta aceste condiţii fără a-şi pune viaţa în pericol. Dar 
ştiam că Ima nu va tăcea! El nu înţelegea că nu mai 
suntem în Templul unde domneau iubirea, adevărul şi 
sinceritatea, în care fiecare îşi putea exprima gândurile 
fără să rişte să fie interpretat greşit. Ima nu se putea 
adapta acestei lumi. El nu putea tolera injustiţia şi ar fi 
dorit să se lupte cu spiritul infernal care prevalează în 
această lume. Se pare că uitase cine era, chiar dacă 
păstrase o viziune foarte elevată asupra vieţii, inclusiv 
cinstea şi curajul său. Credea că putea să se aştepte la 
acelaşi lucru din partea fiilor oamenilor. Dorea să creadă 
în oameni şi îşi refula în subconştient credinţa de 
nezdruncinat în Dumnezeu care îi impregna atât de 
perfect sufletul. 

Din această cauză, decepţiile nu mai încetau pentru 
el. Oare de ce îşi refula credinţa în Dumnezeu? De ce nu 
mai voia să creadă în Dumnezeu? Probabil că acest lucru 
explica lipsa sa de încredere în sine. Mi-am dat seama că 
suferise un şoc psihic teribil. Dar unde, şi când? Oare de 
ce aveam apăsătoarea şi obsesiva senzaţie că eu eram 
aceea care îi cauzase acest rău teribil, această deziluzie 
groaznică? Ştiam că din cauza mea îşi pierduse credinţa, 
undeva, cândva, dar nu-mi dădeam seama în ce 
circumstanţe. Un lucru îmi era însă cât se poate de clar: 
eu eram aceea care trebuia să-l conducă înapoi la 
Dumnezeu: tocmai de aceea devenise fiul meu. Trebuia 


să retrezesc şi să activez în el încrederea în sine, care 
era identică cu credința în Dumnezeu, căci din cauza 
mea şi-o pierduse. Trebuia să recunoască faptul că 
iubirea profundă şi încrederea ce mi-o purta nu erau 
decât o proiecţie a marii credinţe pe care o avea în 
Dumnezeu şi pe care o purta subconştient în sufletul său. 
Trebuia să Îl recunoască şi să Îl iubească în mod 
conştient pe Dumnezeu în toți oamenii. Persoana nu este 
decât un înveliş, o mască dincolo de care se ascunde 
Dumnezeu. Trebuia să înţeleagă clar că ceea ce iubea el 
la oameni, ceea ce era frumos, bun şi autentic în ei era 
Dumnezeu, nu persoana, inclusiv în mine, care eram - o 
ştiam prea bine! — fiinţa pe care o iubea cel mai mult. 
Eu aveam datoria să direcţionez această iubire către 
Dumnezeu. Trebuia să înţeleagă că ceea ce iubea în mine 
era Dumnezeu, iar persoana mea nu era altceva decât un 
instrument prin care Dumnezeu se manifestă sub forma 
iubirii materne, că prin orice persoană pe care o iubeşte 
- deci şi prin mine - pe Dumnezeu îl iubeşte, nu 
persoana. În acest fel va putea să ne înţeleagă mai bine, 
pe mine şi pe toţi ceilalţi, dar mai presus de toate va 
învăţa să se înţeleagă mai bine pe sine. Acesta va fi 
sfârşitul tuturor deziluziilor sale. 

Am fost nevoită să-mi văd unicul copil, fiinţa pe care 
o iubeam cel mai mult pe lume, locuind singur într-o 
cameră rece, fără nimic cu care să se acopere, fără nimic 
de mâncare, în timp ce afară temperatura nu s-a ridicat 
săptămâni la rândul peste minus 20 de grade sub zero. 
Aş fi putut să-i găsesc cu uşurinţă o cameră încălzită, aş 
fi putut să-i dau de mâncare şi tot ce avea nevoie, dar nu 
aveam dreptul. Ştiam că este mai bine pentru el să-şi 
salveze sufletul, nu trupul. Din iubire pentru el trebuia 
să fiu crudă! 

Am îngenuncheat la picioarele patului, pe întuneric, 
şi am început să vorbesc cu Dumnezeu: „Fii alături de el, 
o, Doamne! Şi ajută-l să Te regăsească şi să se 
regăsească astfel. Îngăduie-i să regăsească drumul care 


duce la Tine şi să nu se mai rătăcească niciodată! 
Trezeşte-l, trezeşte-te pe Tine în el, o, Doamne, căci Tu 
locuieşti în sufletul lui, şi trebuie să Te trezeşti în el 
pentru ca el să se poată trezi; forţele mele sunt prea 
slabe în acest sens. El trebuie să devină conştient de cel 
care este. In caz contrar, va fi pierdut. Şi Tu eşti singurul 
care cunoaşte calea care îl poate readuce la Tine, care îl 
poate face să Te recunoască, şi în acest fel, Doamne, să 
se recunoască pe sine. Ştiu că pentru aceasta trebuie să 
fie abandonat de toți şi să creadă că eu însămi l-am 
abandonat. Trebuie să fie dezamăgit de toată lumea, să- 
şi piardă orice speranţă, ca să Te regăsească pe Tine, 
pentru a redeveni conştient întru Tine, şi astfel, 
conştient de sine. Tu ştii, Doamne, că nu am nicio altă 
alternativă pentru a-l salva. Nu pot şi nu trebuie să-i 
demonstrez iubirea ce i-o port. El trebuie să Te 
regăsească prin propriile lui puteri. Eu nu sunt decât o 
fiinţă slabă, Doamne, dar Tu, Tu eşti Dumnezeu. Tu eşti 
iubirea. Tu îl iubeşti aşa cum eu nu aş putea s-o fac 
niciodată. Doamne, fii întotdeauna alături de el, căci eu 
trebuie să fiu crudă acum. lubeşte-l cu iubirea Ta divină! 
Ia-l sub protecţia ta în timpul acestei lupte, în timpul 
acestui test dureros, pentru a nu-şi pierde sănătatea de-a 
pururi. Tu ştii că dacă păcătuieşte împotriva sănătăţii 
sale, o face pentru că şi-a pierdut credinţa şi - în 
subconştientul său - ar dori să se autodistrugă şi să 
moară. Păstrează-l în viaţă, Doamne, deschide-i ochii 
spirituali, nu-l abandona... nu-/ abandona... nu-l 
abandona... 

Am continuat să mă rog astfel pentru el, noapte 
după noapte... 

Intr-o seară, pe când mă pregăteam să îngenunchez 
pentru a-i vorbi lui Dumnezeu despre copilul meu, s-a 
petrecut ceva ciudat: spre marea mea surpriză, o lumină 
feerică a coborât asupra mea. În această lumină a apărut 
un peisaj, un munte înalt, pe care urca până în vârf o 
cărare lungă şi dificilă. Ştiam că este calea care duce 


către Dumnezeu, aşa că, fără nicio ezitare, am început să 
o urc. 

Cărarea trecea printr-un ţinut plăcut şi mă ducea 
mereu mai sus, până când verdele minunat al vegetatiei 
a dispărut şi m-am trezit într-un ţinut inospitalier. 
Cărarea era din ce în ce mai strâmtă şi mai pietroasă, 
dar continuam să o urc cu o uşurinţă surprinzătoare, de 
parcă aş fi plutit. 

Teritoriile locuite rămăseseră mult în urmă, dar 
orizontul părea să se lărgească continuu. Vederea mea 
putea să îmbrăţişeze tot ce se afla dedesubt. Nu trebuia 
să mă rătăcesc însă în asemenea consideraţii. După 
numeroase cotituri, cărarea s-a terminat în sfârşit la 
poalele unei scări din piatră care număra şapte trepte, 
fiecare dintre ele având dublul înălţimii celei precedente. 

Singură sub bolta cerului, am privit aceste trepte, 
ştiind că trebuie să le urc. 

Cu un suspin profund şi cu o încredere neţărmurită 
în forţele cu care Creatorul şi-a înzestrat toţi copiii şi 
care în timpul excursiei mele nu se epuizaseră deloc, ci 
dimpotrivă, se amplificaseră, m-am îndreptat către scară. 

Prima treaptă a fost uşoară. Ca să o pot urca, tot ce 
am avut de făcut a fost să-mi înving propria greutate 
corporală. A fost uşor. 

Cea de-a doua treaptă era mai înaltă, şi rezistenţa 
opusă de corpul meu a fost mai mare. Dar învăţasem cu 
mult timp în urmă să-mi controlez forțele corpului, aşa 
că am urcat şi această treaptă fără vreo problemă. 

Cea de-a treia treaptă era sensibil mai înaltă. Pentru 
a o putea urca, trebuia să triumfez asupra sentimentelor 
mele. De îndată ce am reuşit acest lucru, m-am trezit 
deasupra ei. 

Privind cea de-a patra treaptă, m-a cuprins îndoiala. 
Oare cum aş fi putut să ajung atât de sus? Mai aveam 
oare forţă pentru aşa ceva? Mi-am dat seama în acest 
moment că cea care îmi paraliza puterea era propria mea 
îndoială. Îndoiala este un gând; trebuia aşadar să-mi 


înving gândurile (planul mental) ca să triumfez asupra 
îndoielii. Graţie antrenamentului îndelungat şi tuturor 
exerciţiilor de la Templu, am ştiu ce aveam de făcut: mi- 
am reunit toate forţele spiritului, mi-am pus credința în 
Dumnezeu şi nu m-am mai gândit la nimic. Odată cu 
gândurile mele mi-a dispărut şi îndoiala, aşa că m-am 
trezit deasupra celei de-a patra trepte. 

Pe măsură ce urcam, aveam sentimentul ciudat că 
fiinţa mea creşte. Eram deja mult mai mare decât la 
începutul treptelor. Chiar şi aşa, cea de-a cincea treaptă 
era atât de înaltă încât nu aş fi putut să o urc decât 
ajutându-mă de mâini şi de picioare. M-am agăţat de ea 
şi, cu multe dificultăţi, am început să o urc. Dintr-o dată, 
am trăit însă surpriza să constat că nu mai am corp. Tot 
ce era material în mine dispăruse; devenisem un spirit 
invizibil. 

La picioarele celei de-a şasea trepte mă aştepta o 
dificultate suplimentară: nemaiavând corp, nu mai aveam 
nici mâini sau picioare cu care să urc. Oare cum trebuia 
să procedez? 

Am privit în jurul meu ca să găsesc o soluţie, şi 
atunci am văzut întreaga lume întinsă la picioarele mele! 
Toate ţările, oraşele, casele, şi nenumărate creaturi, ca 
nişte jucării... M-am simţit atunci cuprinsă de o iubire 
infinită pentru ele. M-am gândit la suferinţele celor care 
parcurgeau lungul şi greul drum al conştiinţei, care 
rătăceau încă în întuneric, prizonieri ai propriului lor 
egoism, la fel cum am fost şi eu cândva!... 

Şi atunci... Ce miracol! În momentul în care inima 
mea s-a umplut cu iubirea universală, am început să 
plutesc deasupra celei de-a şasea trepte. 

M-am trezit astfel în faţa celei de-a şaptea şi ultima 
treaptă, cea mai înaltă, la fel de înaltă ca şi mine. O 
dorinţă arzătoare mi-a cuprins atunci întreaga fiinţă: 
doream să o urc din toată inima mea. Zadarnic însă. Nu 
ştiam cum să o urc, căci nu mai aveam mâini, picioare şi 
toată forţa musculară a corpului. Tot ceea ce ştiam era 


că doream, doream din răsputeri să ajung acolo sus, ca 
să-L găsesc pe Dumnezeu şi să-i văd faţa. 

Am rămas astfel, aşteptând. Nu s-a petrecut nimic. 

În timp ce priveam în jurul meu, am observat că nu 
mai eram singură: se pare că o altă fiinţă tocmai 
ajunsese pe această a şasea treaptă. M-a implorat să o 
ajut să urce mai sus. Am înţeles ardoarea dorinţei sale, și 
uitând-o pe a mea, am încercat să o ajut să urce cea de-a 
şaptea treaptă. 

În clipa când am uitat de propria mea dorinţă, nu 
ştiu ce s-a petrecut, dar m-am ridicat eu însămi, în timp 
ce tovarăşul meu a dispărut fără urmă. Nu fusese decât o 
iluzie pentru a mă ajuta să uit de ultima dorinţă care îmi 
mai rămăsese. Atâta vreme cât doreşti să-ţi ridici propria 
persoană, este imposibil să triumfi asupra unei trepte 
care este la fel de înaltă ca şi tine. 

Am ajuns! Am zărit atunci silueta de lumină a unei 
fiinţe celeste: era jumătatea mea complementară! Forţa 
sa irezistibilă de atracţie mă atrăgea către ea. Cuprinsă 
de extaz, m-am topit în ea, în inima ei, într-o unitate 
perfectă. Eram conştientă că El a fost întotdeauna în 
Mine şi Eu în El, eu fiind imaginea duală proiectată de 
Sinele meu divin şi real. Atât timp cât m-am aflat în 
această stare de dualitate, L-am privit pe Dumnezeu ca 
fiind o fiinţă separată de mine, pe care am numit-o „Tu”. 
Acum, în această stare de fuziune paradisiacă, am simţit 
cum devin această putere invizibilă pe care până atunci 
am numit-o Dumnezeu. În jurul meu a început să se 
rotească un disc de foc. In centrul lui imuabil, care 
corespundea coloanei mele vertebrale, a locuit 
dintotdeauna Sinele meu real, EU. 

Imi simţeam coloana vertebrală arzând ca un arc de 
foc, ca un pod prin care trecea curentul vital, iradiind cu 
o lumină orbitoare toţi cei şapte centri energetici şi dând 
viață corpului meu. 

Intr-o stare care transcendea timpul, în 
simultaneitate, am văzut lanțul interminabil al tuturor 


formelor de viaţă în care m-am încarnat de la prima mea 
separare de unitatea paradisiacă şi care alcătuiau lungul 
drum al dezvoltării mele, tot ceea ce am fost, tot ce am 
trăit până în momentul prezent. Am constatat că 
nenumăratele mele vieţi au fost, sunt şi vor fi 
întotdeauna legate de aceleaşi spirite. Evenimentele din 
vieţile precedente au creat noi relaţii, noi raporturi, noi 
dezvoltări, care s-au completat unele pe altele, ca nişte 
piese mici dintr-un mozaic uriaş. 

Am recunoscut punţile care m-au ţinut strâns legată 
de jumătatea mea complementară, de Ptahhotep, de 
Atothis, de Ima, de Bo-Ghar şi de atâţia alţii. Am văzut 
sufletele mai avansate care ne-au ajutat pentru toţi, felul 
în care ne-am ajutat reciproc şi în care i-am asistat pe 
aceia care sunt mai puţin avansați ca noi, felul în care 
am lucrat cu toţii pentru spiritualizarea pământului, 
dezvoltându-ne conştiinţa în sânul materiei, în interiorul 
corpului. Experiențele pe care le acumulăm de-a lungul 
acestor vieţi şi de care profităm cu toţii ne permit să ne 
dilatăm şi să ne aprofundăm conştiinţa în interiorul 
corpului, care devine - progresiv - tot mai spiritual şi 
mai frumos. Materia care alcătuieşte diferitele noastre 
forme de manifestare devine treptat tot mai elastică, mai 
suplă, şi răspunde din ce în ce mai bine la voinţa şi la 
radiaţiile spiritului, până când corpul devine în sfârşit 
servitorul supus al Sinelui, care nu mai maschează şi nu 
mai reţine niciuna din razele luminoase ale spiritului. Am 
înţeles acum misterul piramidei, căci am devenit eu 
însămi o piramidă care utilizează materia, corpul, 
exclusiv ca o bază solidă, dar care manifestă în 
permanenţă divinul! 

În jurul meu, cerul, pământul, întregul univers s-au 
topit într-o mare de foc; eram înconjurată de flăcări 
imense. O clipă, am avut impresia că sunt distrusă 
împreună cu întregul cosmos. Fulgere luminoase îmi 
treceau prin vene, focul îmi consuma întreaga fiinţă, 
când totul s-a schimbat: focul nu mă mai ardea, am 


devenit eu însămi acest foc celest care pătrunde, animă 
şi consumă totul. Eram inundată de lumină, dar această 
lumină emana din mine. Fram sursa acestei lumini şi a 
tuturor lucrurilor care există. Pământul nu mai avea 
nicio influenţă asupra mea, forţa gravitaţiei sale nu mă 
mai înlănţuia. Pluteam în Nimic, iar FIINŢA mea nu mai 
cunoştea limite. Fram cea care atrage totul către sine, 
căci nimic nu mă mai putea capta, nimic nu mă mai 
atrăgea... 

I-am căutat pe cei pe care îi iubeam, ştiind că nu au 
putut fi distruşi. Dar degeaba îi căutam în Nimicul din 
jurul meu. În vidul beatific nu exista nimic altceva decât 
eu; mi-am orientat atunci atenţia către interior. 

Da, iată-i! Mi-am dat seama că toți trăiesc în mine, 
la fel ca întregul univers! Totul trăia în mine, căci tot 
ceea ce există trăieşte în mine; eu sunt tot ceea ce este; 
eu mă iubesc în tot ceea ce iubesc. Mi-am dat seama că 
tot ceea ce crezusem că nu iubesc nu era altceva decât 
ceea ce nu recunoscusem ca făcând parte din mine! 
Acum, când mă cunoşteam perfect, iubeam totul şi pe 
toată lumea cu aceeaşi iubire, căci eram una cu ei, eram 
„eul” din Tot, unitatea în totalitate! 

Eu eram împlinirea, viaţa, FIINŢA strălucitoare 
eternă şi nemuritoare... Nu mai existau conflicte, 
regrete, suferinţă. Nu mai existau declinul, sfârşitul, 
moartea. În tot ceea ce se năştea, eu, cel nemuritor, 
începeam o nouă formă de viaţă, şi în tot ceea ce murea, 
eu, cel nemuritor mă retrăgeam în mine, în Sinele etern, 
divin, creator care menținea şi reînnoia întreaga creaţie. 

Am constatat că spațiul şi timpul nu există decât la 
periferia lumii create, care este precum un disc ce se 
învârteşte cu o viteză nebună. Dar în sine, eram 
eternitatea de dincolo de timp şi de spațiu. Şi în timp ce 
mă odihneam în sine, eu umpleam cu FIINŢA mea eternă 
spațiul şi tot ceea ce trăia în el: 

EU SUNT UNICA REALITATE 

EU SUNT VIAŢA! EU SUNT CEL CARE SUNT! 


Sălăşluiam în mine însămi şi simţeam o pace 
infinită... Dar în această stare de pace am auzit un apel 
care m-a forţat să mă reintegrez în corpul meu, pe care îl 
părăsisem. Mi-am întors lumina conştiinţei către cel care 
mă chemase şi am recunoscut vocea care mi se adresa, 
vocea familiară şi atât de mult iubită a maestrului meu, 
Ptahhotep. El mă chema... 

Mi-am părăsit Sinele celest şi am îmbrăcat din nou 
roba  „eului” personal. Dar în interior am rămas 
conştientă de cea care eram... 

M-am simţit din nou umană, dar în inima mea 
purtam Sinele divin devenit conştient. De acum înainte, 
El va fi acela care va acţiona prin intermediul persoanei 
mele... Apoi am deschis încet ochii. 

Privirea mea a întâlnit cei doi ochi albaştri uimitor 
de profunzi ai maestrului meu Ptahhotep, care emiteau 
aceeaşi lumină, aceeaşi iubire şi aceeaşi pace pe care le- 
am cunoscut în timpul stării mele de eliberare, în timpul 
iniţierii, şi pe care le-am păstrat în inima mea. 

Nu puteam articula niciun cuvânt. Încă nu reuşeam 
să găsesc raportul just între Sinele meu revelat şi corpul 
meu. 

Dar nu mai era nevoie să vorbesc, căci cunoşteam 
gândurile şi voinţa maestrului meu. Eram uniţi într-o 
fuziune spirituală, întru Dumnezeu. Eram totalitatea în 
unitate! 

Şi-a pus mâna dreaptă pe inima mea şi am simţit 
cum viaţa revine în trupul meu. Am respirat profund, iar 
curentul vital a pătruns din nou în membrele mele 
anchilozate. Inima îmi bătea cu putere. Puțin câte puţin, 
mi-am recăpătat controlul asupra corpului meu. 

Ptahhotep şi asistentul său m-au ajutat să mă ridic, 
apoi să ies încet din sicriu. Picioarele încă îmi tremurau. 
Ptahhotep şi celălalt mare preot m-au luat de mână şi m- 
au condus în afara nişei în care se găsea sarcofagul 
iniţierii. Am văzut că toţi iniţiaţii din Templu, toţi preoţii 
şi toate preotesele erau adunaţi în marea sală a arcului 


de legătură, aşteptându-mă într-o adunare solemnă. 
Când am intrat însoţită de cei doi mari preoţi, m-au 
întâmpinat cu salutul secret al iniţiaţilor, silaba sacră 

AUMMM... 

Mă simţeam ca o nou-născută. Corpul meu era la fel 
ca înainte de iniţiere, dar eu devenisem o cu totul altă 
persoană. Mă aflam într-o lume nouă: nu mai vedeam 
lucrurile numai din exterior, ci pătrundeam şi esenţa lor, 
nucleul în jurul căruia era construită forma exterioară şi 
care nu reprezintă decât o mască. 

Mă aflam în mijlocul cercului celor înviaţi din morţi. 
Fiinţa mea intimă vibra la unison cu cuvântul divin - 
mantra. Cu ajutorul acestei vibrații indescriptibile, al 
acestei incantaţii, puteam experimenta în conştiinţa mea 
fizică unitatea Sinelui divin cu toţi aceşti iniţiaţi şi cu 
întregul univers. Veniseră cu toţii, preoţi şi preotese, ca 
să mă salute după învierea mea din morţi şi să mă 
asigure de iubirea lor divină. Tatăl meu, Atothis, era şi el 
prezent, purtând roba simplă şi albă a iniţiaţilor. Blândul 
maestru Mentuptah era de faţă, la fel şi fratele meu mult 
iubit, Ima. Când ochii mei i-au întâlnit privirea nobilă, 
mi-a zâmbit, şi în minte mi-au revenit toate viziunile 
onirice, testele cele mai dificile ale iniţierii, cele ale 
„renunţării totale” şi ale „iubirii pline de cruzime”. Ima, 
dragul meu Ima, ştii oare că tu ai fost cel care m-a ajutat 
- în timpul iniţierii mele - să trec de examenul cel mai 
teribil între toate? 

Silueta maiestuoasă a unei preotese mai vârstnice s- 
a desprins din cercul iniţiaţilor. Ea i-a întins lui 
Ptahhotep o robă, iar acesta m-a ajutat să îmbrac haina 
de preoteasă. Mi s-a pus apoi pe cap o diademă, semnul 
celor iniţiaţi, iar El mi-a pus pe cap bijuteria de aur cu 
capul de şarpe, simbolul energiei vieţii, sublimată în 
energie spirituală pură, pe care aveam acum dreptul să o 
port, nu numai în calitate de regină, ci şi în aceea de 
iniţiată. 

lată-mă aşadar preoteasă, pe eşalonul de jos al 


ierarhiei. Nu depindea decât de mine dacă voi urca 
celelalte trepte, până când urma să devin demnă să port 
toiagul vieţii. 

Ptahhotep s-a apropiat de mine şi mi-a pus mâna pe 
cap în semn de binecuvântare. M-a luat apoi de mână şi 
m-a condus către ceilalţi iniţiaţi, începând cu cel de-al 
doilea mare preot, care m-a binecuvântat la rândul său. 
M-am trezit apoi în faţa tatălui meu mult iubit şi am 
simţit cum întreaga sa iubire infinită se revarsă din mâna 
sa peste fiinţa mea. Am trecut astfel prin faţa fiecărui 
iniţiat, în funcţie de rangul fiecăruia, şi am primit 
binecuvântarea tuturor. Ultimul a fost Ima, care fusese 
iniţiat cu puţin timp înaintea mea. M-a binecuvântat şi el, 
dar am simţit că mâna sa tremură... 

Ptahhotep m-a condus apoi către arcul de legătură. 
Am îngenuncheat. Pentru prima oară, am avut 
permisiunea să pun mâna pe el. Am simţit cum energia 
sa de foc îmi încarcă fiecare picătură din sângele meu. 
Am respirat profund, până în fiinţa mea cea mai intimă, 
retrăind din nou, în corpul fizic, unitatea paradisiacă, 
omnipotenţa şi omniscienţa lui Dumnezeu... Am înţeles 
din nou şi am retrăit experienţa FIINȚEI. Oriîncotro îmi 
întorceam lumina conştiinţei, totul îmi apărea clar şi 
luminos, în timp ce prin faţa ochilor mei se revelau toate 
adevărurile creației. Am trăit experienţa puterii 
nelimitate care îi conferea Sinelui meu facultatea de a 
direcţiona energia divină creatoare. 

Ptahhotep m-a luat din nou de mână şi am trecut din 
nou prin sălile prin care venisem să fiu iniţiată, de 
această dată în sens invers. Am ajuns la poarta de piatră 
şi am pătruns din nou în Templu. Iniţiaţii ne-au urmat 
încet. Toţi neofiţii ne aşteptau, iar eu trebuia să-mi 
îndeplinesc prima mea datorie ca preoteasă. Am rămas 
în faţa altarului, alături de Ptahhotep. Neofiţii au trecut 
rând pe rând prin faţa mea ca să-mi primească 
binecuvântarea. Mi-am pus mâna dreaptă pe capul 
fiecăruia dintre ei. Copiii din şcoala de neofiţi încheiau 


cortegiul. Printre ei se afla şi fiul meu adoptiv, Bo-Ghar, 
care a îngenuncheat în faţa mea şi m-a privit cu adoraţie 
înainte de a-şi înclina capul pentru a-mi primi 
binecuvântarea. O, Bo-Ghar, micuțul meu Bo-Ghar, ce rol 
ciudat ai jucat tu în visul meu iniţiatic!... 

Prima mea îndatorire la Templu a luat sfârşit. 
Ptahhotep m-a lăsat singură în mica celulă în care am 
locuit înainte de iniţiere. Reguli stricte mă obligau să mă 
odihnesc înainte de a mânca sau de a bea ceva. 

Am rămas multă vreme culcată, gânditoare, fără să 
pot scăpa de ciudatele viziuni iniţiatice. Ce coşmaruri! 
Ce fericire să ştii că totul nu fusese decât un vis şi că m- 
am trezit din el! Dar cum era posibil să port în mine 
asemenea imagini, care să iasă apoi la iveală într-un vis? 
Era imposibil ca ele să reprezinte realitatea! Părea de 
necrezut ca umanitatea să coboare atât de jos, ca 
oamenii să se omoare între ei cu o asemenea cruzime, cu 
arme atât de infernale! Şi pivniţa aceea, cumplitul 
adăpost din visul meu! Dar cunoşteam legea imuabilă 
care făcea ca oamenii să nu-şi poată imagina decât ceea 
ce se putea petrece în realitate! 

De aceea, tot ce-şi poate imagina un om se poate 
realiza! In caz contrar, el nu şi-ar putea imagina acele 
lucruri! 

Oh, ce viziuni cumplite! Toate păsările acelea uriaşe 
din metal, care făceau un zgomot infernal şi zburau atât 
de sus încât uneori nici nu le puteai vedea cu ochiul liber. 
Erau conduse de oameni şi lăsau să cadă din când în 
când ouă mari, care distrugeau totul în jur atunci când 
atingeau pământul. Am văzut cum acele ouă au distrus 
case întregi... Cum era posibil? 

De ce şi-ar pune fiii oamenilor inteligenţa în slujba 
unei absurdităţi atât de diabolice? 

Şi toate acele aparate bizare, pe care nu numai că 
le-am văzut, dar chiar le-am utilizat eu însămi. Puteam să 
aud vocile umane de la mare distanţă, şi alţii îmi puteau 
auzi mie vocea! Ima ar râde dacă i-aş povesti că oamenii 


vor comunica cu asemenea aparate, în loc să intre pur şi 
simplu în contact telepatic! Mi-ar cere cu siguranţă să-i 
dau descrierea exactă a aparatelor, lucru care mi-ar fi 
imposibil. 

La fel cum nu aş putea să descriu structura internă 
a arcului de legătură sau a toiagului vieţii cuiva care ar 
dori să le copieze. Şi totuşi, ele există! Nu văd de ce nu 
ar putea exista la fel de bine şi acel aparat de 
comunicare la mare distanţă. Şi tu, Ima? Tu, servitorul 
cel mai credincios şi mai pur al lui Dumnezeu, tocmai tu 
conduceai una din păsările acelea de foc! La fel ca atâţia 
alţi tineri frumoşi şi sănătoşi, păreaţi cu toţii fermecaţi şi 
plecaţi cu toţii să ucideţi sau să fiţi ucişi... Cum de 
puteaţi face aşa ceva? Cum de puteaţi asculta de ordine 
atât de inumane? 

Şi cine era acel bărbat cu ochii de foc, care în visul 
meu inițiatic era „soţul meu”?... Imi era atât de apropiat, 
atât de drag inimii mele, era cu adevărat jumătatea mea 
complementară. Era cel mai bun prieten al meu! Şi 
totuşi, nu ştia cine sunt, la fel cum nici eu nu-mi mai 
aduc aminte acum cine era el... 

Am retrăit aceste vise unul după altul, viziune după 
viziune. Mi-am recunoscut în unele dintre ele părinţii, 
fraţii şi surorile, numeroşi prieteni şi duşmani din viaţa 
mea actuală, din Egipt. De multe ori îmi venea să 
zâmbesc în faţa relaţiilor stranii pe care urma să le am în 
viitor cu ei... 

A căzut seara, iar ziua s-a încheiat cu o masă festivă 
la care au fost invitaţi toţi preoţii, toate preotesele şi toţi 
neofiţii. Faraonul era de faţă, şi aşa cum era obiceiul în 
cazul celebrărilor iniţiatice, li s-a permis inclusiv celor 
apropiaţi sărbătoritului să participe. Draga mea Menu! 
În momentul în care am ieşit în grădină, s-a repezit la 
mine atât de repede cât îi permitea corpul ei greoi. 
Strălucea de fericire; m-a îmbrăţişat, a plâns, era 
bulversată: 

— Eşti în viaţă, eşti în viaţă! Spune-mi, o să mă mai 


iubeşti acum, când ai ajuns preoteasă? O să mă mai 
iubeşti? Voi putea să rămân lângă tine? 

I-am mângâiat capul bătrân şi atât de drag, şi am 
calmat-o: 

— Menu, Menu, bineînţeles că te iubesc şi 
bineînţeles că vei rămâne lângă mine. Iubirea pe care o 
am pentru tine a devenit încă şi mai puternică. 


Preoteasa 


Preotesele au diferite atribuţii pe care trebuie să le 
îndeplinească, în funcţie de însuşirile lor. Unele ţin 
cursuri pentru dansatoarele din Templu. Altele se 
scufundă într-un somn sacru şi ajută sufletele confuze, 
care rătăcesc după moarte prin atmosfera terestră, să îşi 
regăsească drumul. Fără ajutorul lor, acele suflete 
sărmane ar rătăci - poate - sute sau mii de ani, căci 
nemaiavând organe de simţuri, ele nu mai au 
posibilitatea să acumuleze experienţe, nici să intre în 
contact cu alte fiinţe. Ele sunt blocate în ele însele şi nu 
mai găsesc calea către progres. Preotesele caută aceste 
suflete tulburate, se identifică cu esenţa lor, având grijă 
să se încarce cu toată forţa iubirii, şi graţie acestei 
identități interioare, impregnează în minţile lor idei care 
să le permită să găsească soluţia justă pentru starea în 
care se află. Misiunea acestor preotese este dublă: să 
ajute sufletele rătăcitoare să avanseze, şi simultan, să 
curețe atmosfera terestră. 

Alte preotese lucrează cu tinerii şi îi învaţă cum să 
le asigure descendenților lor corpuri mult mai frumoase 
şi mai sănătoase. Ele îi iniţiază pe tinerii bărbaţi în 
misterele iubirii fizice, învăţându-i cum să-şi înnobileze 
instinctele prin forţa spiritului, pentru a crea o relaţie de 
cuplu spirituală şi elevată, un sacrament. De pildă, tinerii 
bărbaţi aflaţi pe punctul de a se căsători urmează aceste 
cursuri, cu scopul de a cunoaşte această energie sacră, 
pentru a o transmite viitoarei lor soţii şi a da astfel 


naştere unor copii mai nobili. 

In sfârşit, există şi preotese care au aceleaşi sarcini 
ca şi preoţii. Ele conduc grupuri de neofiţi, îi învaţă 
exerciţii de concentrare şi îi primesc în audienţă pe toţi 
cei care au nevoie de sfaturi într-un domeniu sau altul. 
Dacă ating stadiul superior al preoţiei, ele pot face chiar 
vindecări cu toiagul vieţii. Numai urmând această cale 
poate deveni o preoteasă mare preoteasă. De altfel, 
acesta a fost grupul la care am fost desemnată eu. 

Imi iubeam atât de mult munca! Era atât de minunat 
să văd sufletul elevilor mei înflorind, revelând din ce în 
ce mai puternic divinul. Pentru mine erau ilustraţia vie a 
cubului opac care devine din ce în ce mai transparent şi 
lasă să se vadă principiul divin creator. Trăiam în fiecare 
zi această experienţă cu dragii mei neofiţi. Eram la fel de 
fericită să mă ocup şi de cei care veneau la Templu cu 
probleme fizice sau psihice. Îi primeam întotdeauna în 
mica celulă pe care mi-a indicat-o Ima atunci când am 
intrat pentru prima oară în Templu. Acolo, oamenii îşi 
revelau „cealaltă” faţă a lor, pe care nimeni nu le-o 
bănuia, de multe ori nici chiar ei înşişi. Puteam vedea 
faţa interioară a fiecărei creaturi şi era extrem de 
interesant pentru mine felul în care diferitele evenimente 
sau experienţe au sculptat diferitele feţe, potrivit legii 
acţiunii şi reacției. O, dacă ar vedea oamenii ce se află în 
ei! Nu s-ar mai url atâta, nu s-ar mai teme unii de alţii! 
Practic nu există oameni răi! De regulă ei îşi fac singuri 
rău, uneori cu cruzime, convinşi că ceilalţi le vor răul şi 
gata să se apere chiar înainte să fie atacați, din teamă! 
În acest fel, ei le dau celorlalţi motive să creadă că sunt 
animați de rele intenţii. Dacă ar putea fi convinşi că ei nu 
acţionează astfel decât dintr-o teamă reciprocă, nu dintr- 
o răutate reală, s-ar linişti şi şi-ar da mâinile! Dar 
oamenii sunt ignoranţi şi orbi, ei nu se văd unii pe 
ceilalţi. Aceasta este singura sursă a duşmăniei şi 
ostilităţii de pe pământ. Nu-mi pot imagina ceva mai 
frumos decât să le deschizi ochii şi să observi cum creşte 


în privirea lor lumina înţelegerii şi a cunoaşterii. 

În afară de această activitate, eram autorizată să 
particip ori de câte ori Ptahhotep sau înlocuitorul său 
vindeca bolnavii cu ajutorul toiagului vieţii. Dimineaţa, 
bolnavii veneau singuri la Templu, sau erau aduşi de 
apropiații lor. Ptahhotep permitea intrarea în aceste 
corpuri bolnave a unei noi energii vitale. Am putut vedea 
astfel de multe ori cum toiagul vieţii vindeca în câteva 
secunde fracturi sau cele mai oribile răni, fără să lase în 
urma lui decât o cicatrice abia observabilă. La fel cum se 
sudează bucăţile de metal, toiagul vieţii suda oasele 
rupte şi închidea rănile muşchilor, tendoanelor, venelor, 
nervilor şi pielii. El acţiona la fel de rapid şi în cazurile 
mai complicate ale inflamaţiilor la plămâni, ale rinichilor 
sau ale celorlalte organe. Mare a fost mila lui Dumnezeu 
dacă le-a dat oamenilor un asemenea instrument pentru 
recuperarea stării de sănătate... 

În afara serviciului meu la Templu, am continuat să- 
mi îndeplinesc îndatoririle mele ca soţie a faraonului. La 
fel ca în trecut, stăteam alături de tata la recepţiile 
oficiale. Ii observam pe cei de la Curte şi pe toţi cei care 
asistau la aceste celebrări. De multe ori, îi primeam pe 
reprezentanţii altor ţări, care erau destul de diferiţi de 
fiii oamenilor din ţara noastră. Culoarea pielii lor, forma 
capului, silueta şi toate forţele pe care le emanau erau 
diferite. Uneori ne aduceau daruri cum nu mai 
văzuserăm niciodată: animale străine, pietre preţioase, 
stofe, ceramică. Tata a chemat mulţi dintre artiştii din 
aceste ţări străine ca să-i înveţe artele lor pe tinerii din 
Templu. La schimb, unii dintre artiştii sau savanții noştri 
plecau în aceste ţări străine ca să popularizeze acolo 
artele şi ştiinţele noastre. Tata mi-a spus că va veni o zi 
în care vom pleca împreună ca să vizităm aceste ţări. 

După iniţiere am putut pleca singură în carul cu lei. 
Odată cu iniţierea am primit facultatea de a-mi identifica 
voinţa cu centrii nervoşi ai altor fiinţe, păstrându-le 
astfel sub controlul meu. Eu controlam perfect aceşti 


centri nervoşi, în timp ce la alţi oameni ei erau încă în 
stare latentă; puteam emite oricând o forţă a voinţei atât 
de puternică şi de penetrantă încât puteam face din alte 
fiinţe instrumentele voinţei mele. Dar cel mai important 
dar al lui Dumnezeu este liberul arbitru de care trebuie 
să se bucure omul şi pe care nimeni nu are dreptul să-l 
violeze. Cei care nu respectă această lege practică magia 
neagră! De aceea, nu-mi exersam niciodată puterea 
voinţei asupra altor persoane, deşi ar fi fost atât de 
simplu să le rezolv problemele dacă i-aş fi făcut să se 
comporte conform voinței mele.  Responsabilitatea 
acţiunilor lor ar fi fost însă a mea, căci eu aş fi fost aceea 
care le rezolvă problemele, nu ei. I-aş fi împiedicat de 
asemenea să treacă anumite examene. Fiecare om are 
datoria să-şi rezolve singur problemele, căci numai astfel 
pot fi acumulate experienţe, numai astfel poate fi 
dezvoltată forţa voinţei şi numai astfel poate fi lărgit 
orizontul cunoaşterii. 

Animalele sunt supuse direct forţelor naturii. Ele 
execută automat voinţa acesteia şi nu se bucură de 
liberul arbitru. De aceea, îmi puteam supune liniştită leii 
voinţei mele. Era minunat să vezi cu câtă rapiditate 
ascultă animalele de gândurile mele. Ele reacţionau la 
cel mai mic impuls al voinţei mele şi aveam uneori 
sentimentul că aparţin aceluiaşi Sine ca şi mâinile sau 
picioarele mele. Acelaşi Sine divin reprezintă viaţa 
tuturor creaturilor vii, iar „iubirea” animalelor nu 
reprezintă altceva decât efortul inconştient al acestora 
de a realiza această unitate a Sinelui la nivelul 
conştiinţei inferioare fizice. Copilul inconştient face 
acelaşi lucru atunci când încearcă să realizeze această 
unitate, această identitate, ducând totul la gură. 
Animalele dispun de acelaşi instinct. Unitatea, adică 
iubirea dintre mine şi leii mei, era atât de mare încât îmi 
luau de multe ori mâna, sau chiar capul, între fălcile lor 
şi se făceau că mi le mănâncă. Nu mă muşcau însă 
niciodată; totul nu era decât un joc. Am înţeles însă că 


atunci când devorează o pradă, de pildă o gazelă, ei 
urmează acelaşi instinct care îi atrage către unitate. 
Instinctul de conservare şi cel de prezervare a speciei au 
practic aceeaşi sursă: aspiraţia către regăsirea stării de 
unitate divină. Aşa se explică de ce manifestările acestor 
două instincte sunt atât de strâns legate şi se confundă 
de multe ori unele cu celelalte. Natura exploatează 
aceste tendinţe primordiale către unitate pentru a 
asigura descendența speciei prin intermediul instinctului 
de procreaţie, şi pentru a menţine corpul într-o stare de 
bună sănătate prin intermediul foamei. De aceea, carnea 
pe care leii o obțineau de la gardianul lor nu li se părea 
niciodată la fel de bună ca şi aceea pe care o obțineau 
prin devorarea prăzii proaspăt ucise, căci prin acest act, 
ei trăiau experienţa unui fel de fuziune cu ceea ce 
trăieşte, cu viaţa însăşi. Carnea moartă le împlinea 
senzația de foame, dar nu şi dorinţa lor de unitate! 

Compania leilor mei îmi făcea o plăcere deosebită. 
Eram fascinată să observ cum aceste animale magnifice 
manifestă toate caracteristicile lui Ra cel divin (soarele) 
transformate la nivel animal. Micul Bo-Ghar îmi 
împărtăşea plăcerea, fiind într-o armonie perfectă cu tot 
ceea ce făceam sau spuneam eu. A venit rândul meu să-l 
învăţ arta de a sta în echilibru în carul cu lei, la fel cum 
făcea cândva tata cu mine, cu atâta răbdare. Bo-Ghar era 
foarte înzestrat pentru această artă, simţea instinctiv 
mişcările, şi foarte rapid a putut să mă însoţească în 
cursele mai lungi. 

În timpul perioadelor mai calme îl însoţeam pe tata 
la mare, în căsuţa noastră de vacanţă. Bo-Ghar venea cu 
noi şi ne bucuram în trei de plăcerile mării. Lui tata îi 
făcea în mod evident plăcere să se ocupe de micuțul 
băiat. Era o desfătare să vezi sufletul lui pur înflorind ca 
o floare superbă. Într-o zi, tata l-a observat multă vreme 
pe Bo-Ghar, după care l-a chemat la el şi l-a întrebat: 

— Bo-Ghar, vrei să devii colaboratorul meu? 

Bo-Ghar s-a prosternat la maximum în faţa tatei şi i- 


a răspuns, cu o voce plină de respect: 

— Stăpâne, îmi voi consacra întreaga viaţă sarcinii 
pe care vei avea bunăvoința să mi-o încredinţezi. 

Tata a mângâiat capul băieţelului: 

— Ridică-te, Bo-Ghar. Vei lucra împreună cu noi la 
marea operă care este mântuirea pământului. Fă tot ce 
îţi spun maeştrii din Templu, şi într-o zi vei deveni 
asistentul nostru... Ridică-te, nu trebuie să te arunci la 
picioarele mele. 

Bo-Ghar s-a ridicat. Pe chip i se citea bucuria. A 
început să sară şi să danseze, ca o maimuţică; apoi s-a 
decis să se comporte ca un adult, pentru a se arăta demn 
de încrederea tatălui meu. Nu l-a ţinut însă mult, aşa că 
a alergat la mare ca să caute scoici. 

Odată, pe când eram singură cu tata, l-am întrebat: 

— Tată, am primit iniţierea, iar atunci când mă ridic 
deasupra timpului, pot vedea trecutul şi viitorul la fel de 
clar ca şi tine. Totuşi, nici acum nu pot desluşi nimic în 
legătură cu viitorul meu. De ce? Singurul lucru care mă 
interesează să-l cunosc este progresul care îmi va 
permite să mă dezvolt până la eşalonul divin şi suprem. 
Explică-mi te rog de ce pot vedea viitorul tuturor, dar nu 
şi pe-al meu! De fiecare dată când îmi focalizez 
conştiinţa asupra propriului meu viitor, pe ochii mei se 
lasă ceața cea mai densă. 

Tata m-a privit, a zâmbit şi a aşteptat. 

I-am zâmbit şi eu şi i-am răspuns gândului său. Ne 
înţelegeam din priviri. Privirea lui mi-a spus: „De ce mă 
întrebi? De vreme ce nu poţi vedea viitorul, este limpede 
că aşa trebuie să stea lucrurile, pentru ca tu să-ţi poţi 
îndeplini corect datoria. Nu te mai gândi la acest lucru, 
acţionează şi fă tot ceea ce îţi stă în puteri pentru a 
atinge prin propriile tale eforturi starea de conştiinţă 
supremă, pe care ai cunoscut-o în timpul iniţierii cu 
ajutorul lui Ptahhotep”. 

Când datoria ne chema înapoi la Curte, ne 
împărţeam timpul între Templu şi palat. Munca mea îmi 


oferea satisfacţii şi bucurie. Totuşi, aşteptam în fiecare zi 
cu nerăbdare căderea serii. După ce îmi terminam 
îndatoririle zilei, puteam în sfârşit să mă interiorizez, 
resorbindu-mă în mine însămi, în Dumnezeu. Începeam 
de fiecare dată prin a-mi reafirma intenţia de a atinge 
prin propriile mele eforturi starea supremă, şi simţeam 
cum mă apropii tot mai mult de ea. Tot de fiecare dată 
eram însă dezamăgită, căci ori de câte ori încercam să- 
mi transcend conştiinţa personală, trebuia să recunosc 
că nu am reuşit nici de data aceasta să ajung la 
realitatea supremă pe care am trăit-o în timpul iniţierii, a 
cărei amintire strălucea încă în sufletul meu. Singura 
mea consolare era să iau parte la serviciul divin de 
seară, oficiat de Ptahhotep. 

La apusul soarelui, Ptahhotep, asistentul acestuia, 
preoţii şi preotesele, precum şi toţi iniţiaţii se reuneau la 
Templu. Ne aşezam în cerc, Ptahhotep şi asistentul său 
stând faţă în faţă, ca doi poli opuşi. Alcătuiam astfel un 
semicerc la dreapta şi unul la stânga lor. Era necesar un 
anumit interval de timp pentru a ne elibera corpul de 
impurităţile absorbite inevitabil prin contactul cu fiii 
oamenilor. Apoi,  Ptahhotep îşi întindea mâinile 
binecuvântate către cei doi vecini ai săi şi ne prindeam 
cu toţii de mâini, alcătuind astfel un circuit prin care 
Ptahhotep şi asistentul său conduceau prin corpurile 
noastre curentul divin suprem. Acest lucru ne ajuta să 
atingem starea de conştiinţă superioară a unităţii divine. 
Dezvoltarea forţei de rezistenţă a nervilor noştri se 
realiza astfel mult mai rapid decât dacă am fi depins de 
propriile noastre forţe. Aceste momente de beatitudine 
pe care aveam fericirea să le trăiesc în fiecare seară, în 
timpul serviciului divin, reprezentau substanţa şi esenţa 
vieţii mele. 

O, Doamne! Dăruieşte-mi forţa de a-mi eleva 
conştiinţa până la Tine prin propriile mele mijloace. 


Ne vom revedea 


Într-o zi, întreaga Curte s-a pregătit pentru o mare 
recepţie. Cu câtva timp înainte, tata i-a trimis pe 
comandantul Thiss-Tha, numeroşi oficiali şi o trupă 
importantă într-o ţară îndepărtată. Vasele cu care au 
plecat erau încărcate cu cadouri şi cu mărfuri de schimb. 
Domnitorul acelei ţări le-a rezervat o primire foarte 
călduroasă, şi a trimis la rândul lui propriile trupe, 
cadouri şi mărfuri. Astăzi urma să fie celebrată sosirea 
trupelor străine. 

Menu m-a îmbrăcat cu rochia festivă, şi conform 
ritualului obişnuit, Roo-Kha mi-a adus bijuteriile reginei. 
Doi din sfetnicii vârstnici m-au condus apoi la tata, după 
care, însoţiţi de întreaga Curte, am traversat lunga 
colonadă până la terasa palatului. În centru se afla tronul 
tatei, care a luat loc pe el cu toată demnitatea şi 
frumuseţea sa virilă, având la dreapta leul care îl însoțea 
la audienţe. La stânga lui, ceva mai în faţă, aproape pe 
marginea terasei, se afla tronul meu. La dreapta şi la 
stânga noastră, demnitari din toate ţările ocupau locurile 
care le fuseseră atribuite conform rangului lor. 

Sărbătoarea a început. Trupele naţiunii străine au 
defilat în cortegiu. Comandantul lor şi suita sa au venit 
până în faţa terasei să se prosterneze în faţa noastră, cu 
braţele întinse, până la sol. Comandantul lor a ţinut o 
alocuţiune în limba noastră, ca să ne demonstreze 
dorinţa lui de a încheia cu noi o alianţă durabilă. A 
chemat apoi slujitorii cu cadourile. 

Am observat întreaga scenă de la înălţimea tronului 
meu şi i-am privit pe oamenii din suita comandantului, 
absolut magnifici în ţinuta lor de sărbătoare şi de luptă. 
Aceşti străini erau mari, puternici, cu umerii largi şi 
foarte musculoşi. La noi, numai fiii lui Dumnezeu erau la 
fel de înalţi şi de puternici ca aceşti soldaţi, dar erau 
mult mai subţiri şi mai supli. Ptahhotep, tata şi alţi 
reprezentanţi ai fiilor lui Dumnezeu, precum Ima, 
Mentuptah, Imhotep şi câteva preotese, aveau corpuri 


minunate şi puternice, dar erau maiestuoşi, demni şi 
spirituali. Ei nu dădeau această impresie de robusteţe şi 
de forţă animalică, precum aceşti străini. Nu mai 
văzusem până atunci asemenea specimene. Nu-mi 
plăceau deloc. În ţara noastră, eram obişnuită să văd 
trăsături fine şi nobile la descendenţii fiilor lui 
Dumnezeu, dar şi la cei ai rasei hibride. Dar aceste feţe 
grosolane aveau trăsături neregulate şi vulgare! Şi ce 
urechi! Urechile noastre erau mici, fine şi clar desenate, 
cu lobul bine decupat. Aceşti soldaţi aveau urechile mari, 
cu lobul parcă sudat de gât; ai fi spus că sunt nişte 
maimute. 

Un lucru mi s-a părut absolut surprinzător, fiind 
complet necunoscut la noi: aceşti străini aveau părul 
roşcat! De altfel, erau foarte păroşi, faţa, mâinile, brațele 
şi picioarele lor fiind acoperite cu păr care strălucea în 
soare ca o poleială de aur. Erau foarte conştienţi de 
persoana lor. Atunci când vorbeau sau când râdeau, îşi 
arătau dinţii extrem de frumoşi, de albi şi de puternici, 
lucru care m-a făcut să mă gândesc din nou la nişte 
animale. Din ei emana o forţă puternică, dar nici cea mai 
mică radiaţie spirituală. Nu! Nu îmi plăceau deloc! 

Am constatat că şi noi le păream la fel de bizari cum 
ni se păreau ei nouă. Era evident că nici noi nu le 
plăceam prea mult. Am văzut că ochii lor nu sunt 
deschişi către lucrurile spiritului. Ei nu erau conştienţi 
de lucrurile rafinate şi spirituale; tot ce vedeau era că 
noi eram mai mici decât ei şi le-am citit în minte gânduri 
pline de dispreţ la adresa noastră. Eram obişnuită să văd 
în ochii bărbaţilor aprinzându-se flacăra admiraţiei 
atunci când mă priveau. Aceşti străini îmi admirau 
ţinuta, bijuteriile, dar nu au remarcat nicio clipă faptul 
că eram frumoasă! Îmi puteam cu uşurinţă da seama că 
priveau regina acestei ţări cu curiozitate, dar nu-şi 
dădeau seama că sunt frumoasă! Da! Moştenisem silueta 
fină a mamei mele, dar frumuseţea unei femei nu 
depinde de talia sa. Aceşti bărbaţi nu apreciau o femeie 


ca fiind frumoasă decât dacă era mare şi carnală. Ca de 
obicei, m-am autoanalizat. Oare se trezea vanitatea mea? 
Nu! Departe de mine! Pur şi simplu nu-mi plăcea să văd 
bărbaţi atât de ignoranţi, de vulgari şi de lipsiţi de 
maturitate, aşa cum la noi nu întâlneşti decât la nivelul 
clasei inferioare a fiilor oamenilor. 

Toţi aceşti străini, inclusiv comandanții şi demnitarii 
lor, erau complet lipsiţi de cultură. Unul dintre ei se afla 
chiar în faţa mea, ceva mai jos de tronul meu. Probabil 
că era un ofiţer superior, căci a apărut alături de 
comandantul lor suprem. Acum se afla în mijlocul unui 
grup de soldaţi şi mă fixa cu obstinaţie. Câtă lipsă de 
distincţie! Oare cum putea privi un bărbat o femeie cu 
atâta aroganță? La Curte, singur Roo-Kha mă privea în 
acest fel, dar cel puţin privirea lui nu putea şi nu dorea 
să-i ascundă admiraţia pentru frumuseţea mea. În timp 
ce acest străin mă privea cu impertinenţă, dar fără nici 
cea mai mică admiraţie! Dar nu doream ca vanitatea mea 
să se trezească. Mi-am supravegheat fiecare sentiment şi 
m-am controlat strict! 

Mi-am întors apoi privirea şi mi-am îndreptat-o către 
ceremonii. Cu un interes maxim, am urmărit jocurile 
militare pe care le practicau soldaţii. Trebuia să 
recunosc că aceşti bărbaţi aveau o forţă fizică 
extraordinară, necunoscută la noi. Această rasă s-a 
născut dintr-un fiu al lui Dumnezeu „bastard”, care 
manifesta energia divină a tatălui său la nivel fizic, nu 
spiritual. Descendenții săi s-au încrucişat cu oamenii 
primitivi şi au dat naştere unor indivizi cu scheletul 
puternic şi cu o musculatură impresionantă. Pe de altă 
parte, nu erau nici pe departe atât de agili şi de supli ca 
şi soldaţii noştri, la fel cum nici aceştia nu ar fi putut 
îndeplini actele de forţă ale străinilor. În timpul acestui 
spectacol, ochii mei s-au întors în permanenţă către 
ofiţerul care continua să mă privească cu nesaţ. Mi s-a 
părut că merita să-mi dau osteneala să direcţionez un 
străin cu părul roşu către misterele spiritului, pentru ca 


ochii săi interiori să se deschidă treptat şi să-i permită să 
vadă într-o femeie frumuseţea spiritualităţii sale, nu doar 
a trupului său. 

Zilele au trecut. Eram atât de ocupată cu aceste 
festivități încât nu m-am mai putut duce la Templu. 
Sărbători, ceremonii, spectacole, banchete s-au succedat 
unele după altele, iar eu trebuia să-mi joc rolul alături de 
tata, de faraonul ţării. Menu era în elementul ei, mă 
îmbrăca cu hainele cele mai frumoase. Bo-Ghar era 
nefericit, căci nu mai aveam timp pentru el. Roo-Kha 
venea de multe ori să-mi aducă bijuteriile cele mai 
extraordinare, adevărate capodopere ale bijutierilor 
noştri. Le purtam, căci era de datoria mea. Mă priveam 
totuşi cu curiozitate în marea mea oglindă de argint: 
oare ce va spune străinul văzând noua mea toaletă, noile 
mele bijuterii? Cu atât mai mult cu cât tata şi cu mine, la 
fel ca şi întreaga Curte, urma să apărem îmbrăcaţi după 
moda purtată de străini, în onoarea lor? Ha, nu m-am 
putut împiedica să nu râd văzându-l pe tata îmbrăcat în 
această ţinută atât de neobişnuită! Şi eu? Oare nici aşa 
îmbrăcată nu mă va găsi frumoasă străinul cu părul 
roşu? 

Eu  „il” cunoşteam deja! Tata m-a prezentat 
comandantului său şi tuturor oficialilor străini. Mă aflam 
deci în fiecare zi în compania emisarilor îndepărtatei 
naţiuni. Domnitorul acelei ţări alesese pentru această 
misiune numai acei bărbaţi care putuseră să asimileze 
rapid limba noastră. Acest lucru ne-a permis să ne 
întreţinem agreabil cu ei. Totuşi, ori de câte ori mă aflam 
în compania acelui oaspete străin, cel care mă fixase cu 
atâta obstinaţie în timpul recepţiei iniţiale, nu mă 
simţeam deloc în largul meu; inima începea să îmi bată 
mai repede, căci avea exact aceeaşi voce ca şi silueta 
masculină învăluită în ceaţă din visul meu inițiatic! 

Aceşti străini era foarte bizari, le lipsea cultura, 
erau ignoranţi, dar nu şi proşti! Erau foarte apropiaţi de 
natură, şi deşi nu cunoşteau din punct de vedere 


intelectual legile interioare şi creatoare ale lucrurilor, ei 
ştiau foarte multe graţie experienţei lor directe. Era 
foarte interesant să vezi cum un adevăr pe care noi îl 
învăţam printr-o contemplaţie spirituală le apărea în 
conştiinţa acestor străini sub forma credințelor, a 
superstiţiilor lor. Deşi nu cunoşteau sursa şi cauzele 
energiilor, ei îşi imaginau că ele emană dintr-o fiinţă 
invizibilă, dând numele de „zei” propriei lor imaginaţii. 
Se încăpăţânau să numească zei aceste creaturi din 
basmele lor, aceste fantasme. Doreau să ştie totul mai 
bine decât noi. Ori de câte ori încercam să le explicăm 
adevărul şi realitatea, ei râdeau cu condescendenţă de 
noi. 

Era evident că nu-mi era permis să divulg misterele 
Templului. Am încercat totuşi să-i explic străinului meu 
ce sunt forţele care provoacă fulgerele şi tunetele în 
timpul unei furtuni. Nu puteam să-i spun că cei care 
provoacă ploaia, cu tunetele şi fulgerele ei, erau marii 
preoţi, cu ajutorul arcului de legătură, fără de care ţara 
ar fi căzut pradă secetei. Dar i-am explicat că fulgerul 
provine din întâlnirea a două forţe opuse şi că ar fi putut 
produce el însuşi un fenomen asemănător lovind cu 
putere două pietre una de cealaltă. M-a privit şi de data 
asta cu dispreţ, spunându-mi că ştia foarte bine că 
fulgerul era „carnea zeului principal”, în timp ce în 
anumite pietre locuiau „mici demoni” care, dacă îi 
deranjai, scoteau mici fulgere. Nu dorea să ştie nimic de 
explicaţia reală a fenomenului! De fapt, prea puţin 
contează numele pe care i-l dai fulgerului, „carnea zeului 
principal” sau „întâlnirea dintre o forţă pozitivă şi una 
negativă”. Însă atât timp cât aceşti oameni se vor 
încăpăţâna să creadă în zeii lor imaginari, ei nu vor 
putea să controleze niciodată forţele naturii, rămânând 
sclavii superstiţiilor lor. Am reuşit totuşi să trezesc 
interesul oaspetelui meu prin explicaţiile pe care i le-am 
dat referitoare la fenomenele naturale, astfel încât a 
ajuns să dorească să ştie mai multe, chiar dacă nu 


credea în ceea ce-i spuneam. Dorea să ia cursuri alături 
de mine. Ne-am propus aşadar să vină în fiecare seară la 
Templu şi să-i predau acolo rudimentele cunoaşterii. 

După apusul soarelui, Menu m-a îmbrăcat în ţinuta 
mea de preoteasă. Acoperită cu un văl, m-am dus la 
Templu în compania ei. Un neofit îl condusese pe străin 
în celula mea, unde mă aştepta. Menu a rămas în curtea 
exterioară, în timp ce eu am pătruns în interior. lată-l! 
Stătea sprijinit de un perete şi mă privea cu 
condescendenţă. Acest zâmbet mă agasa! Cum de avea 
impertinenţa să mă privească astfel? Nu îmi era superior 
în niciun fel, şi numai ignoranta lui îl făcea să creadă că 
mă poate domina, pentru simplul motiv că era mai mare 
decât mine din punct de vedere fizic. În mod evident, nu 
cunoştea absolut nimic despre puterea spiritului, care 
era mai presus de orice. Am să-i dovedesc! Am să-l 
înving pe acest uriaş roşcat şi impertinent prin energia 
spiritului meu şi în pofida forţei sale corporale! 

Străinul s-a înclinat mult în faţa mea, dar puteam 
vedea că o făcea fără nicio convingere. În ţara mea, 
poporul mă adora în calitatea mea de preoteasă, căci 
eram slujitoarea lui Dumnezeu. Străinul ştia la fel de 
bine că eram o preoteasă în Templu, dar nu avea nici cea 
mai mică idee despre ce însemna iniţierea. Nu avea 
habar că ştiinţa noastră nu are la bază vagile credinţe 
create de imaginaţia umană, ci cunoaşterea adevărului, 
omniscienţa divină! Dar o să-i deschid eu ochii... Am să-i 
explic misterul omului şi al universului din jurul lui, 
misterul întregii creaţii. 

— Dacă doreşti să ajungi la cunoaşterea reală, i-am 
spus, trebuie să înveţi mai întâi de toate să te cunoşti pe 
tine însuţi. Trebuie să ştii cine eşti tu. Invăţând să te 
cunoşti pe tine, vei descoperi că toate adevărurile sunt 
ascunse în tine. Cunoaşterea de sine conduce deci la 
cunoaşterea tuturor misterelor din această lume. Rezolvă 
mai întâi marea enigmă a Sfinxului nostru: omul însuşi! 
Trebuie să afli cine eşti! 


Străinul m-a privit la început cu atenţie, apoi a 
început să zâmbească: 

— Trebuie să învăţ cine sunt? Păi ştiu lucrul ăsta de 
multă vreme! Cum ar putea constitui acest lucru un mare 
mister? Mie mi se pare, dimpotrivă, o, Regino, că tu nu 
ştii cine sunt eu! Am să te învăţ eu: eu sunt un bărbat! 
după care a început să râdă, descoperindu-şi dinţii săi 
puternici şi albi. 

Of, ce copil! Râdea cu atâta poftă încât am început 
să râd şi eu. 

— Ştiu că eşti un bărbat... 

Dar nu am apucat să-mi duc la bun sfârşit fraza, căci 
uriaşul cu părul roşcat m-a întrerupt: 

— Regino, nu numai că nu ştii că sunt un bărbat, dar 
nu ştii nici măcar ce este acela un bărbat. Eu nu sunt 
preot şi nu pot citi gândurile oamenilor ca voi, dar 
cunosc femeile şi îmi dau cu uşurinţă seama că există 
ceva ce ignori complet, sau pe care l-ai uitat, şi anume: 
cine eşti tu! Faptul că tu eşti o femeie! Cum vrei să mă 
înveţi misterele profunde ale omului şi ale universului 
când nu cunoşti nici măcar acest adevăr fundamental, pe 
care toată lumea îl cunoaşte? 

I-am răspuns cu toată demnitatea de care eram în 
stare: 

— Ştiu foarte bine că sunt femeie. 

Străinul s-a amuzat cu impertinenţă, dar am 
continuat, fără să-l mai las să mă întrerupă: 

— Forma exterioară nu este decât un înveliş al fiinţei 
intime a omului. Atunci când cunoşti esenţa fiinţei şi 
faptul că eşti această esenţă, forma exterioară nu mai 
reprezintă pentru tine decât un instrument cu care nu te 
mai identifici! Corpul nu este decât veşmântul Sinelui. Tu 
porţi diferite haine, dar nu eşti una cu aceste haine. La 
fel stau lucrurile şi cu corpul tău, care poate fi de sex 
masculin sau feminin, dar al cărui creator este Sinele 
tău. Persoana, manifestarea fizică şi materială, nu 
reprezintă decât jumătatea fiinţei reale. Cealaltă 


jumătate rămâne în planul nemanifestat, în inconştient. 
Faptul că aparenţa exterioară este de sex masculin sau 
feminin depinde numai de jumătatea care s-a încarnat. 
Atunci când o persoană a devenit conştientă de ambele 
jumătăţi ale fiinţei sale, când le-a experimentat direct, ea 
devine identică cu Sinele său şi poartă în ea - într-un 
echilibru perfect - ambele principii, masculin şi feminin. 

— Dar corpul său rămâne totuşi masculin sau 
feminin, nu-i aşa? 

— Evident, manifestarea materială nu poate fi decât 
unilaterală, parţială. În cazul în care cele două jumătăţi 
se unesc nu mai rămâne nimic fizic. Fuziunea celor două 
jumătăţi complementare, a celor doi poli, ar însemna 
distrugerea totală a materiei, deci dematerializarea 
corpului. De aceea, starea de androgin nu poate fi 
realizată decât la nivelul spiritului. 

— Regino, din toate aceste cuvinte frumoase, un 
singur lucru mi se pare foarte limpede, şi în acest caz 
sunt întru totul de acord cu „misterele” voastre: 
aparenţa mea fizică, aşa cum te-ai exprimat atât de 
corect, nu reprezintă decât jumătatea unei unităţi. Până 
acum mi-am căutat de multe ori o jumătate 
complementară, şi niciuna nu m-a distrus. Să nu-mi fi 
găsit jumătatea reală? Chiar dacă acest lucru ar însemna 
anihilarea pentru mine, voi continua să îmi caut totuşi 
adevărata jumătate complementară. Eu sunt bărbat, iar 
cealaltă jumătate complementară a mea nu poate fi decât 
o femeie care îmi va dărui fericirea perfectă. Pentru o 
asemenea femeie mi-aş da cu plăcere viaţa! 

Am simţit cum sângele îmi încălzeşte rapid corpul, 
ajungând până la cap. În faţa unei asemenea concepţii 
mă simţeam complet neputincioasă. Cum i-aş fi putut 
explica faptul că fericirea pe care o căuta alături de o 
femeie în carne şi oase este trecătoare şi că nu are cum 
să-i satisfacă spiritul nemuritor? 

Am terminat întrevederea noastră de astăzi. Era 
limpede că avea nevoie de timp pentru a digera noile 


învățături. 

Au urmat alte seri în care m-am luptat împotriva 
ignoranței sale. Doream să progreseze şi aveam grijă să 
folosesc cuvintele cele mai potrivite pentru a aprinde în 
el scânteia divină, pentru a-i trezi Sinele superior. Când 
mă trezeam, primul meu gând era la el. Îmi aminteam tot 
ce spuseserăm şi tot ce făcuserăm cu o seară mai înainte 
şi mă concentram întreaga zi asupra învățăturilor pe 
care urma să i le predau mai departe. Făceam lungi 
plimbări cu carul cu lei, dar nu-l mai luam cu mine pe Bo- 
Ghar. Dezamăgit, acesta stătea tot mai mult alături de 
maestrul său, iar Ima îl consola făcându-i felurite cadouri 
menite să trezească interesul unui băieţel de vârsta lui. 
Acest lucru mă întrista, dar aveam nevoie de timp pentru 
a rămâne singură cu gândurile mele. 

După o asemenea plimbare, mi-am condus leii la 
adăpostul lor şi luându-mi rămas bun de la ei, i-am 
mângâiat pe cap. În timp ce îmi treceam degetele prin 
coama lor, prin minte mi-a trecut un gând: mi s-a părut 
că aş fi trăit aceeaşi senzaţie dacă aş fi mângâiat părul 
roşcat al străinului. Ah, leii mei, cât de mult îi iubeam! 

Seara, i-am spus străinului că părul său îmi amintea 
de coama leilor. 

— Regina mea, aş putea să te însoțesc odată la 
întâlnirea cu leii? Dacă aş putea vedea cu ochii mei felul 
în care controlezi aceste animale extraordinare numai 
prin voinţa ta, aş putea să cred - poate - în puterile tale 
supranaturale, mi-a spus el cu un zâmbet provocator. 

— De unde ştii că am puteri supranaturale? 

— Toţi cei cu care vorbesc te adoră ca pe o zeiţă. 
Toţi sunt convinşi că eşti o fiinţă supranaturală. Dar nu şi 
eu! 

Rănită în amorul propriu, l-am întrebat: 

— Şi ce gândeşti despre mine? 

Mânioasă, mi-am dat seama, în aşteptarea 
răspunsului său, că inima îmi bătea foarte repede. În 
clipa aceea, în faţa ochilor mi-a apărut, ca într-un fulger, 


imaginea lui Ptahhotep, cu o expresie de avertisment pe 
faţa sa nobilă. „Lasă-mă! Nu acum! Te asigur că nu este 
niciun pericol!” i-am spus viziunii interioare. Am ascultat 
apoi răspunsul străinului: 

— Ce cred eu despre tine? De ce vrei să auzi acest 
lucru din gura mea? De vreme ce pluteşti atât de sus 
deasupra lucrurilor materiale, cum te-ar putea interesa 
gândurile unei sărmane creaturi terestre ca şi mine? 
Oricum, se spune că ştii să citeşti gândurile! 

— Da, ştiu să citesc gândurile, dar vreau să te 
testez, ca să văd în ce măsură eşti sincer cu mine. 

Mă simţeam stânjenită, îngrijorată. Nu am avut 
timpul să analizez acest sentiment, căci străinul m-a 
interogat mai departe: 

— Vrei să ştii dacă sunt sincer cu tine? De ce nu îţi 
pui mai întâi ţie această întrebare, ca să afli dacă tu eşti 
sinceră cu mine și cu tine însăţi? 

Am rămas perplexă. Nu ştiam efectiv ce să-i 
răspund. Ani la rândul, am învăţat cum să mă observ, 
cum să-mi păstrez controlul, cum să analizez cauzele 
acţiunilor mele, ale tuturor gesturilor şi gândurilor mele. 
Eram convinsă că sunt cinstită cu mine însămi, deci şi cu 
lumea exterioară, şi în consecinţă şi cu el însuşi. Şi 
totuşi, cuvintele sale mi-au provocat o surpriză foarte 
stânjenitoare. Dacă avea dreptate? Oare chiar nu aveam 
curajul să fiu sinceră cu toate gândurile şi sentimentele 
mele? Am decis să mă supun unei investigaţii foarte 
serioase. Oricum, doream să-mi concentrez toate 
energiile pentru a nu pierde lupta împotriva lui. Trebuia 
să triumfez, nu puteam în niciun caz să admit ca un 
străin atât de lipsit de cultură să-şi imagineze că sunt 
mai slabă decât el, că el îmi este superior! 

În ziua următoare, ne-am pregătit să plecăm la 
plimbare cu leii. Chiar înainte de plecare, străinul s-a 
aşezat lângă ei şi şi-a aplecat capul roşcat în faţa mea: 

— Nu vrei să simţi direct dacă părul meu seamănă 
într-adevăr cu coama leilor tăi? Dacă aceste animale îţi 


tolerează atingerea, mă gândesc că este posibil să o fac 
şi eu! 

După care a izbucnit în râs, dezvelindu-şi din nou 
dantura superbă. 

Era într-adevăr un copil mare. Nu era vorba de lipsă 
de respect, ci de puerilitate, şi nu puteam să i-o iau în 
nume de rău. De aceea, am râs împreună cu el, iar dacă 
gardianul leilor nu ar fi fost de faţă, mi-ar fi plăcut să-l 
trag puţin de părul rebel! 

Zilele au trecut şi s-a apropiat momentul în care 
străinul trebuia să se întoarcă în ţara lui. Trebuia să 
ating satisfacția, „femeia” din mine trebuia să triumfe 
asupra lui. Intre timp, atitudinea lui se schimbase mult. 
Şi-a pierdut complet aroganţa. Aştepta în fiecare zi 
momentul întâlnirii noastre. Mi-am dat în sfârşit seama 
că nu se  simţise nicio clipă superior mie, 
comportamentul lui nefiind altceva decât o manieră de 
apărare pentru a nu capitula complet în faţa mea. Nu 
dorea să se despartă cu niciun chip de superba sa 
masculinitate. M-a admirat încă din prima clipă a 
întâlnirii noastre, iar vanitatea mea, care mă făcuse la 
început să-mi doresc să petrec mai mult timp alături de 
el, putea fi în sfârşit satisfăcută. Şi totuşi, nu eram; 
sufletul meu era tulburat de o nelinişte continuă. De 
fiecare dată când îmi analizam sentimentele, eram 
convinsă că interesul meu pentru el nu emana din 
instinctul feminin al naturii mele inferioare. Căci mi-am 
păstrat în permanenţă autocontrolul! Menu susţinea că 
prezint toate simptomele unei femei îndrăgostite şi era 
extrem de fericită că „înfloream”. Ce greşeală! Menu nu 
putea fi obiectivă, căci ea privea totul din perspectiva ei 
terestră! Ea nu-şi putea imagina că eu nu doream şi nu 
puteam să mă îndrăgostesc. De altfel, nu acest lucru se 
întâmpla cu mine! Cum m-aş fi putut îndrăgosti de acel 
uriaş roşcat şi vulgar? Imi displăcea profund. Avea 
asupra mea un efect dezagreabil, chiar respingător. În 
momentele mele de autoanaliză, m-am întrebat uneori 


dacă mi-ar plăcea să am un copil de la el, căci ştiam că 
relaţiile dintre bărbaţi şi femei conduc la procreaţie. 
Doamne fereşte! Un copil cu asemenea urechi, cu o 
asemenea structură osoasă? Cu formele sale brutale, cu 
un corp atât de păros? Nu, în niciun caz! Acest lucru 
însemna în mod evident că nu eram îndrăgostită de el. 
Nu doream decât să-l ajut să-l descopere pe Dumnezeu, 
dar cu acelaşi interes pe care îl port tuturor celorlalţi 
elevi ai mei, ceea ce explica de ce mă concentram asupra 
lui din tot sufletul meu. Dar el nu l-a găsit încă pe 
Dumnezeu. lată un demers în care am eşuat! Aceasta era 
cauza reală a tristeţii mele, a angoasei care îmi măcina 
sufletul, căci mă gândeam că va părăsi în curând ţara 
noastră şi nu îl voi mai revedea poate niciodată în 
această viaţă... 

Apoi, totul s-a petrecut cu rapiditatea unui fulger... 

În ultima seară, m-am dus la Templu ca să-mi iau 
rămas bun de la el. Ca de obicei, stătea sprijinit de 
perete, dar fără atitudinea dominatoare pe care a avut-o 
la prima noastră întâlnire. Nu mă privea chiar deloc, 
dimpotrivă, privea cu obstinaţie în gol. 

— Ce ai? 

— Mă întreb de ce am venit să te întâlnesc aici în 
fiecare seară. Ce sens au toate acestea? Ce ai vrut de la 
mine, regină frumoasă, dar fără inimă? La ce mi-a servit 
învăţătura ta, în afară de faptul că m-a făcut să fiu 
nefericit? Nu ai încetat nicio clipă să-mi spui că trebuie 
să mă descopăr pe mine însumi. Dar fiecare din cuvintele 
tale, din gesturile tale, au contribuit tot mai mult la 
rătăcirea mea. Eram un soldat curajos, fără frică, nu mă 
temeam de nimeni. lar acum am devenit un sclav. Sclavul 
unei femeiuşti care de-abia îmi ajunge până la umăr! Şi 
acum, mi-e frică de viitor: cum voi putea trăi fără tine? 

Am simţit cum mă cuprinde un val de fericire... 
lucru explicabil prin vanitatea mea. Dar m-am simţit în 
egală măsură îngrozită! La început mi-am dorit cu 
adevărat să îmi recunoască frumuseţea şi puterea mea 


feminină, dar după ce am ajuns la acest rezultat, mi-am 
folosit toate forţele pentru a-l ajuta să descopere calea 
interioară. Mi-am dat multă osteneală pentru a trezi 
Sinele în el. Şi în loc de aşa ceva, se îndrăgostise de 
mine. Nu mi-am propus nicio clipă să merg atât de 
departe. Nu doream legământul unei iubiri terestre, 
doream să creez împreună cu el o unitate infinit 
superioară, unitatea întru Sine! Doream să-l conduc la 
Dumnezeu! Zadarnic am scos însă la lumină din fiinţa 
mea adevărurile cele mai profunde. El nu vedea decât 
femeia din mine, nu se putea ridica mai presus de 
instinctul senzual. Nu mă vedea, nu-şi dădea seama că 
nu pe mine mă iubea, că eu nu existam pentru el, că nu 
îmi iubea decât corpul, învelişul fizic, care nu reprezenta 
în niciun caz manifestarea Fului meu autentic! Ce 
umilinţă, ce decepţie! 

De aceea, i-am spus tremurând: 

— Într-adevăr, nu a avut niciun sens să vii în fiecare 
seară să mă vezi, căci este imposibil ca noi doi să ne 
întâlnim. Eu doresc să te înalţ la nivelul spiritului, iar tu 
doreşti să mă cobori la nivelul trupului. Această luptă a 
fost complet inutilă. Întoarce-te în pace în ţara ta, căci 
nu ne vom mai vedea niciodată! 

Auzind aceste cuvinte, sângele i s-a urcat la cap, s-a 
înroşit din cap până în picioare, devenind atât de roşu 
încât până şi părul lui părea mai deschis la culoare decât 
pielea. Ochii săi au început să fulgere, şi speriată, am 
văzut cum corpul său spiritual se aprinde de ardoare. 
Fără să-mi dea timpul necesar să reacţionez, m-a luat în 
braţe, m-a strâns cu pasiune la pieptul său puternic, mi-a 
aplecat capul pe spate şi şi-a apăsat gura de buzele mele, 
cu o forţă atât de mare încât mi-am pierdut complet 
suflul... Mi-a sărutat apoi faţa, gâtul, din nou buzele, 
repetându-mi mereu la ureche, între două sărutări: 

— Nu vrei să mă mai revezi? Dar eu vreau să te 
revăd, aşa că ne vom revedea... Ne vom revedea... 

Când i-am văzut faţa sălbatică apropiindu-se de 


mine, am simţit o teamă de moarte. Am vrut să-l resping, 
să mă eliberez, dar când m-a cuprins cu braţele sale atât 
de puternice şi când a început să mă sărute cu atâta 
pasiune, flacăra lui m-a cuprins şi pe mine, mi-am 
pierdut autocontrolul şi fără să-i mai opun nici cea mai 
mică rezistenţă, am trecut de la oroare la fericirea 
supremă, la o plăcere indescriptibilă. Mi-am dat seama 
atunci că îl iubeam, că l-am iubit încă din prima clipă, cu 
sufletul, cu corpul, cu întreaga mea fiinţă, cu o pasiune 
infinită! 

Căldura sa irezistibilă mi-a cuprins întregul corp; 
cum aş fi putut scăpa de acest vulcan enorm, de flăcările 
sale arzătoare care mă devorau? Am simţit cum coloana 
mea vertebrală devine o punte incandescentă de-a lungul 
căreia ardeau şapte torţe. Nu m-am mai regăsit însă în 
axa imobilă a coloanei mele, nu mai eram în centrul din 
care iradia Sinele meu autentic cu focul vieţii sale, căci 
conştiinţa mea căzuse în corpul meu trezit; prin vene îmi 
treceau fulgere luminoase, nervii mei erau în flăcări, 
toate gândurile mi-au dispărut din minte, ducând cu ele 
şi conştiinţa mea... Şi apoi, totul a dispărut... 

Puțin câte puţin, mi-am recăpătat cunoştinţa... Am 
deschis încet ochii... Am recunoscut treptat zidurile 
celulei mele. 

Eram singură... iar tăcerea din celulă mi s-a părut 
insuportabilă. 

Nu aveam niciun gând în cap. Nu exista nimic la 
care aş fi putut reflecta... 

Abătută, m-am sculat, mi-am pus vălul şi am părăsit 
celula. 

Lunga colonadă mi se părea întunecată şi goală. Am 
remarcat totuşi o siluetă sprijinită de zid: Ima! Părea 
împietrit şi mă privea cu o privire indescriptibilă, pe care 
o puteam vedea chiar şi prin întuneric, o privire care mă 
străpungea. Apoi s-a întors şi a plecat încet în direcţia 
opusă. 

Cu mintea goală, m-am întors la palat. Menu, care 


adormise într-un colţ al Templului, mă însoțea acum 
înapoi, căscând din când în când zgomotos. 


Leul 


Am îngenuncheat în faţa lui Ptahhotep. 
Nu am spus nimic. E] îmi înţelegea cuvintele pe care 
nu le pronunţam. Am păstrat tăcerea... 


— Părinte al sufletului meu, salvează-mă! Alungă 
acest foc din trupul meu, redă-mi libertatea! Nu pot 
continua să trăiesc în acest fel... Mă simt pierdută, 
distrusă, nu mai am niciun pic de autocontrol, nu mai pot 
gândi cum trebuie, căci chiar gândurile mele sunt cele 
care mă controlează şi care mă fac să îmi pierd şirul 
concentrării. 

Ajută-mă, Părinte al sufletului meu, ajută-mă să 
revin pe înălțimile celeste în care domnesc claritatea, 
puritatea şi libertatea spirituală. Redă-mi aripile ca să 
pot zbura din nou împreună cu voi, la fel ca forţa 
creatoare a lui Dumnezeu, la fel ca şoimul divin Horus, 
care traversează spaţiile şi creează lumile. 

Deschide-mi din nou porţile cerului, Părinte al 
sufletului meu, îngăduie-mi să ascult iarăşi muzica 
sferelor care nu mai răsună decât în amintirile mele, căci 
în mine s-a lăsat o tăcere de mormânt, iar urechile mele 
au devenit surde. 

Redeschide ochii mei, o, Părinte al sufletului meu, 
căci au orbit şi nu mai pot vedea cu ei lumina celestă, 
strălucirea divină. 

Deschide-mi poarta către patria mea celestă, unde 
aveam la dispoziţie toate comorile spiritului, care acum 
nu mai există decât în amintirea mea, o, Părinte al 
sufletului meu, căci am căzut şi am devenit o biată 
cerşetoare pe pământ. 

Părinte al sufletului meu, lasă-mă să acced din nou 
la fericirea şi la pacea unităţii divine a celor care au găsit 


mântuirea şi pe care nu le mai recunosc decât în 
amintirile mele, căci m-am rătăcit în deşertul 
abandonului, şi sunt obsedată şi torturată în permanenţă 
de angoasa continuă a fiinţei rătăcite. 

Aşează-ţi mâna binecuvântată pe capul meu şi 
acceptă să fiu eliberată de apăsarea timpului, astfel 
încât, în prezentul etern, să redevin cea care am fost, 
cea care sunt în realitate, cea care nu mai pot fi în lumea 
aparenţelor iluzorii. 

Părinte al sufletului meu, mântuieşte-mă! Salvează 
sufletul meu! Ingăduie-mi să aud din nou vocea ta şi pe 
cea a lui Dumnezeu, căci nu îţi mai aud răspunsul, sunt 
surdă şi oarbă, mi-am pierdut aripile celeste, mă simt 
respinsă, repudiată, în exil. la-mă din nou cu tine, o, 
Părinte al sufletului meu, în unitatea preafericiţilor, căci 
nu mai pot continua să trăiesc în acest fel. Mântuieşte- 
mă, o, Părinte al sufletului meu, mântuieşte-mă, tu, care 
eşti reprezentantul lui Dumnezeu, nu mă abandona, nu 
mă abandona... nu mă abandona... 

Niciun răspuns. 

Am pierdut totul. Rațiunea, care m-a ajutat 
întotdeauna, era acum în ceaţă. Prin mintea mea nu mai 
rătăceau decât gânduri vagi, la fel ca cele ale călătorilor 
epuizați. 

Ajunsă din nou la palat, m-am culcat pe pat cu o 
singură idee în minte: să mor! Nu mai puteam continua 
această viaţă, nu mai puteam trăi! Nu mai eram decât 
umbra celei ce fusesem. Câteva feţe mi-au apărut ca prin 
ceaţă: cea a lui Menu, care plângea disperată, cea a lui 
Bo-Ghar, cu o privire încruntată... 

Doream să mor! Să mor! 

Inainte îmi controlam corpul şi puteam să îl 
părăsesc în mod conştient. Acum am încercat, dar în 
zadar. Nu mai puteam să ies din corpul meu, eram 
prizoniera lui, înlănţuită în materie. 

Mi-am propus să merg la arcul de legătură! El îmi va 
consuma corpul, la fel cum face cu animalele sacrificate 


în Templu, fără să lase în urmă niciun fel de cenuşă. 

Mi-am luat voalul şi am plecat la Templu. Am 
traversat marea sală şi am ajuns la poarta care închidea 
culoarul subteran ce ducea la marea piramidă. Dar nu 
am putut să trec de ea, căci în faţa porţii de piatră m-am 
lovit de un zid invizibil. O luminiţă a trecut prin biata 
mea minte: frecvenţa inferioară a arcului de legătură, 
ultra-materia! Ura materializată! Deşi complet invizibilă, 
ea putea proteja un loc mai bine decât orice zid material, 
oricât de gros ar fi fost. Am încercat să forţez această 
barieră, dar zidul incredibil de dur al ultra-materiei m-a 
respins, fără să-mi dea nici cea mai mică şansă. 

Niciun pic de milă pentru mine... niciun pic de 
milă... 

Încet, m-am întors pe lungul coridor al Templului şi 
trecând prin faţa micii mele celule, am intrat fără măcar 
să-mi dau seama ce fac. M-am aşezat pe băncuţa de 
piatră, absorbită în amintiri. Spaţiul s-a deschis în jurul 
meu, am auzit ecoul infinitului, iar în minte mi-au apărut 
imagini: o siluetă învăluită în ceaţă s-a apropiat de 
mine... Am recunoscut-o, era silueta neclară din visul 
meu inițiatic. S-a apropiat de mine... ca o flacără... după 
care întreaga siluetă a luat foc şi s-a transformat într-o 
fiinţă de foc de sex masculin care m-a îmbrăţişat 
irezistibil, m-a penetrat... transmiţându-mi flacăra ei, 
până când am început să ard la rândul meu. Am auzit din 
nou vocea ei, murmurându-mi la ureche: „[i-am spus că 
ne vom revedea. Îmi aparţii şi nu te vei putea elibera 
niciodată de mine. Ne vom mai vedea, ne vom revedea 
de-a pururi... în timpul infinit... în infinitul de dincolo de 
timp, ne vom revedea”, iar ecoul a repetat de o mie de 
ori: „ne vom revedea... ne vom revedea... ne vom 
revedea...”. 

Am ţipat: „Nu, nu, nu te doresc, te urăsc!” 

Figura de foc a râs: „Atât timp cât mă urăşti, mă 
iubeşti, deci te afli în puterea mea! Să nu crezi că te poţi 
debarasa atât de uşor de mine!... Ne vom revedea...”. 


Ascultând această voce, pe care ecoul mi-o repeta la 
infinit, cu o intensitate atât de mare încât tot aerul vibra 
în jurul meu, am ştiut că silueta învăluită în ceaţă, care 
acum ardea, îmi vorbea şi mă privea cu ochi cărora nu le 
puteam rezista. Aceasta era vocea şi aceştia erau ochii 
pe care le-am căutat în toate vocile care mi-au vorbit şi 
în toţi ochii care m-au privit vreodată, în toţi bărbaţii pe 
care i-am întâlnit de-a lungul nenumăratelor mele vieţi şi 
de care mi-am amintit în viziunea mea iniţiatică. În toţi 
acei bărbaţi l-am căutat pe acela pe care îl iubeam cu o 
iubire nepieritoare, cu fiecare picătură a sângelui meu, 
pe cel unic, pe soţul „meu“ reflexul propriei mele 
jumătăţi complementare... 

Prin minte mi-a apărut apoi o altă imagine, aceea a 
unui bărbat pe care nu-l iubeam la fel ca pe jumătatea 
mea complementară, ci ca pe mine însămi: Ima! Nu aş 
putea să-l iubesc niciodată cu o iubire terestră, căci am 
fost întotdeauna unită întru Dumnezeu cu el. eram legaţi 
de iubirea eternă a unității paradisiace. Am simţit nevoia 
să mă duc la el, să-i explic totul, convinsă că el mă va 
înţelege. Unitatea care ne lega urma să-mi fie far 
călăuzitor în viitoarele mele peregrinări; el va fi cel care 
îmi va ilumina cărarea întunecată, pentru ca eu să pot 
regăsi calea care duce către patria celestă, către 
Dumnezeu. 

M-am repezit deci să-l caut. M-am dus mai întâi la 
şcoala de neofiţi, unde era preot şi unde pregătea 
candidaţii la iniţiere. L-am căutat pretutindeni, în toate 
sălile, în toate colţurile. Nu era nicăieri. Subit, în faţa 
mea a apărut tânărul preot care m-a asistat în timpul 
ultimelor pregătiri de dinainte de iniţiere. M-a întrebat: 

— Îl cauţi pe Ima? 

— Da, unde l-aş putea găsi? 

— Nu îl vei mai găsi pe Ima la Templu. L-a părăsit, 
într-o stare de disperare. S-a rătăcit, căci a crezut într-o 
femeie în loc să creadă în Dumnezeul care transcende 
totul. A plecat şi nimeni nu l-a putut împiedica să o facă. 


A preferat să se exileze în mijlocul triburilor sălbatice ale 
negrilor, convins că acolo nimeni nu-l va mai putea 
dezamăgi. Negrii nu mint. Ei sunt într-o stare naturală, 
aşa cum sunt! Acestea au fost ultimele sale cuvinte. Nu îl 
vei regăsi niciodată pe Ima! 

Oroarea m-a paralizat şi m-a amuţit. Vai, Ima, te-am 
aruncat în nefericire şi disperare! Auzind această veste, 
infernul din mine a devenit insuportabil, o adevărată 
tortură... Am ştiut totuşi că tânărul preot s-a înşelat într- 
o privinţă: îl voi regăsi pe Ima! Dacă nu în această viaţă, 
în următoarea. Totul trece, numai iubirea autentică 
rezistă. lar această iubire care transcende sexualitatea, 
iubirea fuziunii spirituale, ne va conduce unul către 
celălalt, infailibil, pe Ima şi pe mine. 

M-am întors la palat. Nu mai eram sigură decât de 
un singur lucru: trebuia să mor. Era imposibil să mai 
trăiesc fără să fiu preoteasă, în afara stării de iniţiere. 
Acum însă, când ştiam că l-am atras după mine în infern 
pe cel mai bun prieten al meu, tortura morală pe care o 
trăiam era de nedescris. Toate gândurile, toate 
sentimentele mele se revoltau în faţa ideii de a mai trăi. 
Doream să mă autodistrug şi am încercat din nou, cu 
eforturi disperate, să-mi părăsesc corpul. 

Dar acest lucru îmi devenise imposibil! Nu puteam 
să mor! Trebuia să port în mine focul care îmi ardea şi 
îmi distrugea nervii. Nu puteam să scap! Când, complet 
epuizată, m-am întins pe pat ca să regăsesc puţină 
odihnă, pieptul meu se sufoca, nu mai aveam aer, iar 
inima îmi era apăsată de o greutate imensă. In faţa 
ochilor mei închişi am văzut un foc orbitor, cu flăcări 
roşii devorându-mă, de culoarea părului străinului... 
precum coama leilor mei... 

Leii! Da, voi merge la ei! 

M-am pregătit ca şi cum aş fi dorit să fac o plimbare 
cu faetonul. Gardianul m-a lăsat să intru, ştiind că după 
iniţiere aveam permisiunea tatălui meu să-mi conduc 
singură animalele. 


M-am apropiat de leii mei. M-au primit coborându-şi 
capul şi lingându-şi buzele. Au simţit imediat un miros 
străin celui cu care erau obişnuiţi, o emanaţie străină 
care ieşea din pielea mea. M-am îndreptat către Shima şi 
i-am mângâiat capul. Shu-Ghaar a început să mârâie şi s- 
a încordat, gata să muşte. Furia şi gelozia scânteiau în 
ochii săi. Atunci, instinctul de conservare s-a trezit în 
mine. Mi-am proiectat voinţa asupra lui Shu-Ghaar, la fel 
cum făceam atunci când conduceam carul. Îngrozită, am 
constatat însă că nu-mi mai puteam proiecta voinţa! Era 
complet paralizată, moartă, aşa că leul a sărit! M-am 
întors chiar la timp ca să văd alergând spre mine trei 
oameni îngroziţi: Thiss-Tha, Bo-Ghar şi gardianul. Cu 
toată forţa şi rapiditatea de care mai eram capabilă, m- 
am repezit către ieşire. Am simţit suflul cald al leului pe 
ceafa mea, i-am simţit limba... şi o mare lovitură la cap! 
dar mi-am continuat cursa... Am văzut o poartă care se 
deschidea către un loc în care leul nu avea acces; în 
pragul ei stătea silueta fină şi palidă a... mamei mele! 
„Mamă”, am spus eu, alergând fericită, căci ştiam că 
odată ajunsă în braţele ei voi fi salvată. Mama mă 
aştepta cu braţele deschise, cu zâmbetul ei cald şi bun! 
Un ultim efort... şi am căzut în braţele ei. Leul a 
dispărut; eram salvată... 

Apoi totul s-a întunecat în mintea mea, dar eram 
sigură de un lucru: mă aflam în braţele mamei mele, care 
mă ajuta să trec pragul. Mă simţeam atât de bine... de 
odihnită... mă bucuram din plin de iubirea mamei mele, 
pe care nu o mai văzusem de atâta vreme. Mă bucuram 
de starea de pace pe care ţi-o dă iubirea. 

O forţă extraordinară mi-a atras conştiinţa într-un 
anume punct, şi m-am trezit. Zăceam într-un sicriu şi nu- 
mi simţeam deloc corpul. Conştiinţa mea era înceţoşată; 
ştiam doar că doream să mă ridic şi nu reuşeam. l-am 
văzut atunci pe Ptahhotep şi pe asistentul său. Erau 
lângă mine. Ptahhotep m-a împiedicat cu blândeţe să mă 
mişc. Trebuia să rămân culcată. Mă aflam în corpul meu 


spiritual, dar coarda magică mă lega încă de corpul meu 
fizic. Corpul meu îmbălsămat se afla într-un sarcofag, iar 
cel spiritual se afla în aceeaşi poziţie. Ptahhotep şi 
asistentul său erau de faţă, dar îi vedeam tot în corpurile 
lor spirituale. Puteam vedea focarele de energie care 
corespundeau ochilor lor materiali şi prin care ei priveau 
în lumea manifestată. Cei doi centri de forţă ai lui 
Ptahhotep iradiau acum o lumină de culoare albăstruie 
fosforescentă, care m-a atins şi mi-a pătruns întreaga 
fiinţă... Am adormit. 

Sala şi cei doi mari preoţi au dispărut. M-am trezit 
din nou în braţele mamei mele. Mi-am dat seama acum 
că ceea ce consideram a fi braţele ei erau de fapt nişte 
curenţi de forţă care aveau forma braţelor şi a întregului 
ei corp. Ea îşi proiectase aceşti curenţi asupra mea, sub 
forma iubirii pure. Aceste forţe m-au umplut cu iubirea şi 
cu pacea de care sufletul meu tulburat avea atâta nevoie. 

Un sunet dezagreabil şi subit m-a făcut să tresar, 
deranjându-mi odihna. Era un fel de pocnet pe care 
urechile mele spirituale îl resimţeau ca pe un şoc. Am 
căutat sursa acestui sunet şi am descoperit că erau 
plesniturile de bici ale conducătorilor de sclavi, care 
ţineau astfel ritmul pentru sclavii care îmi purtau sicriul 
ce aluneca lent pe o şină. Tocmai părăsiserăm palatul. 

Aş fi vrut să mă ridic din sicriu, dar acest lucru îmi 
era imposibil. Nu-mi puteam mişca membrele, căci eram 
legată de la gât şi până la tălpi cu centuri ce mă ţineau 
strâns. Mi se părea că sunt sudată într-o singură bucată, 
cu mâinile încrucişate pe piept şi cu picioarele paralele. 
Din această poziţie nu puteam vedea decât înainte şi în 
sus. Am putut vedea astfel la picioarele mele soarele 
care făcea să lucească pielea transpirată a sclavilor, care 
se aplecau ritmic la fiecare mişcare de tracţiune. 
Deasupra lor, în depărtare, am putut vedea un edificiu 
construit din piatră albă, care avea la mijloc o pată 
neagră, probabil o poartă. În această lumină orbitoare, 
clădirea albă se detaşa distinct pe albastrul închis al 


cerului. Pe măsură ce avansam, pata neagră devenea din 
ce în ce mai mare. Am privit cerul: era atât de închis la 
culoare încât părea negru. Două păsări mari au zburat 
deasupra mea; or fi fost cocori sau berze? 

Am ajuns în faţa clădirii. Pata neagră devenise 
imensă... da... era într-adevăr o deschizătură. Oh, am 
recunoscut locul, eram în Oraşul Morților, iar clădirea 
era un mormânt! Bărbaţii au deschis poarta şi au 
dispărut în întunericul din interior... Apoi am trecut şi eu 
pragul. După lumina orbitoare a soarelui, întunericul m-a 
luat prin surprindere; eram scufundată într-o beznă 
absolută. M-a cuprins atunci o oroare de nedescris şi l- 
am implorat în sinea mea pe Ptahhotep să-mi răspundă: 
„Cât timp, cât timp va trebui să rămân astfel închisă?” 
Vocea atât de familiară a lui Ptahhotep a ajuns la 
urechile mele, distinctă, pentru a pronunţa verdictul 
inexorabil, de neînțeles pentru mine: 

„Trei mii de ani”... 

M-au cuprins atunci o disperare şi o teamă 
indescriptibile, iar din această teamă paralizantă s-a 
născut monstrul care reprezintă expresia legii materiei. 
I-am văzut grimasa cumplită şi sarcastică pe care mi-a 
adresat-o, privirea pătrunzătoare pe care mi-a adresat-o 
şi care a pătruns profund în mine, legându-mă de mumia 
care fusesem cândva eu. 

Monstrul mi-a zis: 

— Ei bine, te afli totuşi în puterea mea! Vezi tu, 
extrema cea mai înaltă şi extrema cea mai de jos sunt 
întotdeauna reflexe reciproce.  Perfecțiunea care 
sălăşluieşte în sine şi contracția eternă sunt cele două 
feţe ale aceleiaşi divinități. Doreai să devii conştientă de 
perfecțiunea care sălăşluieşte în sine, şi iată, ai căzut în 
rigiditatea eternă! 

Da, preoţii îmbălsămează întotdeauna învelișul 
muritor al iniţiaţilor, pentru ca trupul lor să emane încă 
multă vreme - la fel ca un acumulator - energia divină. 
Spiritul lor este liber şi ei nu mai sunt legaţi, în 


conştiinţa lor, de pământ. Prin iubirea ta carnală, tu ai 
condus prin centrii nervoşi inferiori energia divină pe 
care o posedai şi te-ai ars. Conştiinţa şi corpul tău 
spiritual sunt înlănţuite acum în învelişul tău material; 
eşti prizoniera mea, pentru totdeauna. Deşi corpul 
spiritual al iniţiatului rămâne legat de mumie prin 
îmbălsămare, conştiinţa sa rămâne în eternitate, în timp 
ce a ta rămâne exilată în infinitate! 

Eternitatea este prezentul etern; infinitatea este 
viitorul etern care nu poate fi niciodată atins, care nu 
devine niciodată prezent. 

Eternitatea nu are un inceput, deci nici sfârșit. 
Eternitatea este prezentul absolut, care nu are trecut sau 
viitor. Dimpotrivă, infinitatea reprezintă căderea din 
eternitate în viitorul fără prezent! 

Ai vrut să participi la spiritualizarea pământului. Ei 
bine, poţi să începi prin a spiritualiza - dacă poţi - 
această bucată de lut care a fost corpul tău! Hi hi hi! 
Preoteasa zace aici, iar conştiinţa sa nu mai reprezintă 
decât o mică pietricică! 

Te afli acum în faţa primei probe a iniţierii: în starea 
de conştiinţă a materiei, dar cu o conştiinţă umană! 
Încearcă să mai scapi, dacă poţi! Eşti prizoniera mea! Nu 
poţi să te eliberezi, să te desprinzi de mine, căci ai 
devenit una cu mine! În timpul iniţierii, tu ai fost cea 
care m-a învins, căci în faţa conștiinței tale de Sine, 
divină şi spirituală, am fost nevoit să recunosc că nu pot 
exista fără Sine. Am fost implicit nevoit să recunosc că 
eu sunt una cu tine. Dar acum lucrurile stau invers: în 
conştiinţa ta, tu ai devenit materie, te-ai identificat cu 
corpul tău, deşi, la fel ca mine, eşti spirit pur - spiritul 
materiei. În consecinţă, tu eşti cea care a devenit una cu 
mine! 

Eşti prizoniera mea pentru întreaga infinitate, în 
obscuritate... întemniţată în acest cadavru al fostului tău 
corp şi care, graţie îmbălsămării, nu va putrezi niciodată. 
Fără acest procedeu, te-ai fi putut elibera. Pedeapsa ta 


va consta de acum înainte în a observa felul în care 
această mumie care îţi păstrează frumusețea 
îmbălsămată se va usca treptat, devenind propria mea 
imagine, portretul meu. Doreai să devii nemuritoare 
Întru spiritul eternității; ei bine, prin această mumie, ai 
devenit nepieritoare în infinitate, în infinitate... în 
infinitate... 

Eram absolut neputincioasă. Trebuia să-l ascult. 
Zăceam aici, cu corpul spiritual indisolubil legat de 
mumia trupului meu. În disperarea mea, am încercat să- 
mi găsesc refugiul în inconştienţă, dar nu am reuşit. 
Trebuia să rămân culcată aici, conştientă, fără să am nici 
cea mai mică idee despre timpul care trece. 

Timpul! Cine eşti tu oare, timpule? Tu nu exişti 
decât prin raport cu omul nefericit. Omul fericit nu 
cunoaşte timpul; conştiinţa lui este calmă, iar conceptul 
de timp dispare. Abia după ce starea de fericire trece 
realizează omul timpul care a trecut cu repeziciune, în 
timp ce el plutea în prezentul absolut şi etern. Timpul a 
început odată cu căderea din starea de fericire eternă, 
cu ieşirea din paradis. Dar nici nefericirea extremă nu 
cunoaşte ce este timpul, căci cu cât omul este mai 
nefericit, cu atât mai încet trece pentru el timpul; 
minutele i se par precum orele, iar în starea cea mai 
profundă de suferinţă, când durerea şi tulburarea sa 
devin insuportabile, fiecare clipă devine infinită, căci 
timpul se contractă! Oh, câtă dreptate avea Satan! 
Extrema cea mai înaltă şi extrema cea mai de jos se 
aseamănă, căci sunt jumătăţile aceleiaşi sfere, la fel cum 
realitatea seamănă cu reflexia sa, aparenţa. Fericirea 
este eternitatea fără timp, iar contrariul ei, nefericirea, 
este timpul fără sfârşit, infinitatea. 

Zăceam aici şi nu aveam nici cea mai mică idee în 
legătură cu trecerea timpului! O, copac al cunoaşterii 
binelui şi răului! Îţi înţelegeam acum plenar adevărul: 
cunoaşterea nu este posibilă decât prin comparaţie! Cum 
aş fi putut cunoaşte trecerea timpului de vreme ce nu 


vedeam deloc soarele, acest orologiu divin... de vreme ce 
nu puteam trăi nici cea mai mică experienţă temporală în 
acest întuneric complet, în care nu puteam deosebi ziua 
de noapte? Ce ar fi putut măsura timpul de vreme ce nu 
se petrecea nimic, iar eu mă găseam într-un mediu 
întunecat şi închis? Cum aş fi putut cunoaşte trecerea 
timpului de vreme ce nu mai aveam o inimă ca să-i simt 
bătăile, ritmul vieţii în pieptul meu? Poate că nu mă 
aflam aici decât de câteva minute care mi s-au părut 
interminabile... Să fi trecut săptămâni?... Ani?... Secole? 
... Milenii?... Cum aş fi putut aprecia diferenţa? 

Senzaţia de teamă îngrozitoare nu mă părăsea nicio 
clipă. Nu mai aveam plămâni pentru a respira profund, 
pentru a extrage forţe noi din sursa eternă şi pentru a 
măsura timpul cu respiraţia mea. Nimic, nimic nu-i putea 
aduce vreo alinare sufletului meu torturat... Suferințele 
mele nu aveau sfârşit... nu aveau sfârşit... nu aveau 
sfârşit... 


Ceaţa şi trezirea 


Timpul a trecut pe marele orologiu cosmic, la 
periferia imensei roţi a creaţiei, fără ca eu să am nici cea 
mai mică idee în legătură cu el. 

Mi s-a părut că am rămas o eternitate, supusă 
tuturor suferințelor infernului, când, într-un moment cu 
totul neaşteptat, am simţit cum de mine se apropie o 
forţă, o energie mai mare şi mai puternică decât legătura 
care mă ţinea legată de mumia mea, care între timp se 
uscase, se deshidratase, oferind imaginea hidoasă a legii 
materiei. Această forţă mă atrăgea irezistibil... undeva. 
După interminabilele suferinţe ale infernului, mi-am 
pierdut în sfârşit cunoştinţa. 

Două fiinţe care erau înrudite sufleteşte cu mine s- 
au unit şi mi-au dat astfel ocazia să primesc un corp care 
corespundea stării mele de conştiinţă degradate. 

Întrucât atunci când am căzut eram femeie, mi s-a 


oferit ocazia să mă reîncarnez tot în calitate de femeie, 
până când urma să ating nivelul de conştiinţă de pe care 
căzusem. Am ajuns astfel într-un mediu populat cu fiinţe 
obtuze şi aproape inconştiente, în care toate acţiunile 
erau dictate de pasiuni şi de instinctele animalice, în 
care nu am avut nimic altceva de învăţat decât 
brutalitate, egoism şi lipsa iubirii. 

Am trăit în această stare ceţoasă de conştiinţă, 
aproape animalică, câteva încarnări la rând, al căror 
sens era să-mi trezească viaţa emoţională. Mizeria şi 
munca permanentă au sfârşit prin a-mi trezi şi prin a-mi 
ascuţi nervii insensibili. Bărbaţii au jucat un mare rol în 
aceste vieţi: din corpul lor emana mereu acelaşi foc al 
instinctului fizic, în care ardeam ca o flacără. Am întâlnit 
în toate aceste vieţi aceiaşi ochi arzători şi aceeaşi voce 
ademenitoare a spiritului de foc din cea de-a treia mea 
probă iniţiatică. Am fost forţată, după un scenariu care s- 
a repetat de fiecare dată la fel, să dansez cu spiritul din 
peştera senzualităţii şi a pasiunilor, în care oamenii 
făceau din sacramentul procreaţiei un scop în sine, 
pentru a-şi satisface plăcerile. Am fost nevoită să dansez 
cu acest spirit, mereu şi mereu, până când nu m-am mai 
putut ţine pe picioare. Doream „să fiu fericită” şi căutam 
în permanenţă iubirea acelui bărbat unic pe care l-aş fi 
putut iubi şi care m-ar fi putut iubi, portretul jumătăţii 
mele complementare. Dar nu  găseam decât o 
senzualitate exacerbată şi pasiunea fără iubire, care nu 
îmi stingeau niciodată setea. Veşnic în căutarea fericirii, 
am trecut din braţele unora în braţele altora, în speranţa 
că îl voi găsi pe acela pe care îl iubeam şi alături de care 
aş fi putut trăi iubirea autentică... 

Aceste vieţi au fost o suită interminabilă de decepţii. 
Destinul m-a făcut să avansez cu paşi repezi, iar sufletul 
meu a suferit atât de mult încât focul suferinţei a sfârşit 
prin a arde învelişul izolator al nervilor mei, trezindu-mă 
treptat din conştiinţa mea comatoasă. Starea continuă de 
excitație şi de agitaţie mi-au dat posibilitatea - de-a 


lungul tuturor acestor încarnări - să-mi înalt sistemul 
nervos cu cel puţin un eşalon. Iubirea eternă mi-a permis 
astfel să-mi sensibilizez nervii prin intermediul suferinţei 
şi să le amplific puterea de rezistenţă. 

În toate aceste vieţi am fost ghidată de o forţă 
conştientă care m-a silit să-i caut fără încetare, cu 
obstinaţie, pe toţi cei de care nu mai îmi aminteam, dar 
pe care doream să-i regăsesc cu fiecare picătură a 
sângelui meu... pe cei ca mine! Pe cei printre care mă 
simţeam „acasă” şi cărora le aparţineam fără rezerve, 
din toată fiinţa mea: Ptahhotep, Atothis, Ima, Bo-Ghar... 
Dar nu i-am găsit niciodată! Ori de câte ori mi se părea 
că îl recunosc pe vreunul din ei, iubirea îmi ilumina 
mintea, trezind în ea amintirile... Dar ceața cădea apoi 
din nou asupra imaginii respective, şi îi pierdeam din 
nou. Mi se întâmpla uneori să-l aud pe un slujitor al lui 
Dumnezeu vorbind de un mare maestru, de un fiu al lui 
Dumnezeu”, şi trăiam impresia indefinită că eram într-un 
fel apropiată de acea fiinţă superioară, undeva, cândva, 
într-un trecut care se pierdea în noaptea timpurilor; mi 
se părea că am mai auzit această învăţătură direct de la 
sursă, iar în bietul meu suflet confuz se trezea o forţă 
care mă atrăgea undeva, într-un loc în care aceste fiinţe 
superioare erau „acasă”. Aceste clipe treceau însă rapid; 
destinul mă trimitea mereu mai departe, silindu-mă să 
trăiesc experienţe brutale care alungau aceste amintiri. 
Uitam astfel totul. 

În acest fel, simţurile mele limitate s-au purificat în 
permanenţă, graţie suferințelor fizice şi spirituale, s-au 
rafinat din ce în ce mai mult şi au permis nervilor mei să 
suporte vibraţiile iubirii dezinteresate. Puțin câte puţin, 
o rază a iubirii divine a început să se manifeste dincolo 
de pasiunea brută a instinctelor corpului meu. În viaţa 
care a urmat, această rază a iubirii a ridicat complet 
ceața care îmi împiedica vederea spirituală. Când m-am 
născut pentru a deveni o servitoare neglijată şi 
abandonată, purtam deja în mine iubirea divină 


dezinteresată, dar centrii mei superiori, nervoşi şi 
cerebrali, mai trebuiau încă treziţi înainte de a-mi putea 
exprima şi utiliza toate facultăţile spirituale. L-am 
întâlnit din nou pe bărbatul cu vocea familiară şi cu ochii 
de foc, cel care fusese cândva străinul cu părul roşcat, şi 
care, între timp, îşi parcursese propria sa cale, evoluând 
de-a lungul nenumăratelor sale încarnări. L-am iubit. 
Trebuia să-l iubesc, pentru a aduna ultimele experienţe 
ale iubirii dintre bărbat şi femeie. Nu mi-am orientat 
către această iubire decât forţele fizice ale corpului meu, 
aşa că nu mai aveam cum să cad. Destinul nostru comun 
ne-a adus în cele din urmă unul lângă celălalt pe strada 
cerşetorilor. Amintirile s-au trezit atunci cu atâta putere 
în mine încât spiritul meu încă amortit a început să fie 
stimulat. Ochii mei spirituali s-au deschis. Dar şocul a 
fost prea brutal, astfel încât corpul nu l-a putut suporta. 
În clipa aceea, am murit. 

Conform legii eredității, câteva secole mai târziu am 
fost atrasă de două suflete pure şi pline de iubire, a căror 
viaţă era legată de a mea de mult timp. 

Mi-am deschis astfel din nou ochii pe acest pământ 
asupra căruia mi-am aruncat privirea încărcată de toate 
experienţele mele trecute... 

Aceleaşi frecvenţe dau naştere aceloraşi forme. Şi 
întrucât în această viaţă am dobândit din nou nivelul pe 
care l-am avut ca fiică a faraonului, din punct de vedere 
al constelaţiei psihice, forma mea fizică îi este şi ea 
destul de asemănătoare. Pe de altă parte, întrucât am 
devenit mult mai fermă din perspectiva voinţei, osatura 
mea a devenit şi ea mult mai puternică decât cea pe care 
am avut-o pe vremea aceea. În schimb, forma şi culoarea 
ochilor, inclusiv expresia privirii mele, au rămas identice. 

Acum, când îmi contemplam viaţa prezentă de la 
naştere şi până astăzi, lucrurile mi-au devenit perfect 
clare! Acea viaţă în Egipt a fost ultima când am trăit 
conştientă de mine, iar acum, când mi-am trezit din nou 
conştiinţa Sinelui, principalele amintiri care s-au derulat 


prin mintea mea au fost - în mod evident - cele din acea 
viaţă importantă, în care am avut acelaşi nivel de 
conştiinţă. 

Ultimul eveniment, experienţa din sicriu, a fost 
totodată şi ultima mea experienţă din acea viaţă. 
Oroarea pe care am trăit-o atunci s-a gravat puternic în 
sufletul meu, şi de aceea a fost primul lucru de care mi- 
am amintit în această viaţă. 

Aceste amintiri au apărut foarte devreme, în 
copilăria mea, dar sub forma unor experienţe 
inconştiente sau semi-conştiente. 

Decepţia incredibilă pe care am trăit-o la masa de 
familie, când am devenit conştientă de faptul că ideea de 
„Tată” nu era neapărat sinonimă cu „cel mai important 
om din ţară”, uimitoarea convingere că părinţii mei, pe 
care mai târziu aveam să-i iubesc profund, nu erau de 
fapt adevărații mei părinţi, s-au datorat practic primelor 
mele amintiri semi-conştiente din viaţa de atunci. 

„Ochii” din supă, eforturile mele pentru a descoperi 
unitatea într-un cerc de prieteni, nu erau decât mărturia 
nostalgiei mele, a setei mele după fericirea Unităţii de 
Sine pe care am trăit-o la Templu. 

Ciudatele posturi pe care le exersam pe când eram 
încă o fetiţă mică, fără să fi avut vreodată ocazia să le 
văd undeva şi pe care amicul nostru care s-a întors din 
Orient le-a numit posturi de „hatha-yoga”, erau amintiri 
ale exerciţiilor predate la Templu de către Mentuptah. 
Acest sistem de exerciţii făcea parte din cunoaşterea 
secretă a fiilor lui Dumnezeu, pe care cei fugiţi în India 
le-au predat marilor maeştri ai acestui popor, care 
continuă să le practice până în zilele noastre. 

Coşmarul care s-a repetat atât de des în timpul 
copilăriei mele, umplându-mă de oroare: cu leul care mă 
urmărea şi a cărui răsuflare o simţeam în ceafa mea, a 
fost una din primele amintiri ale ultimelor mele impresii 
din viaţa trăită în Egipt, impresii legate de moartea pe 
care am trăit-o atunci. 


„Uriaşii”, „titanii” şi „semizeii” ale căror facultăţi le 
depăşeau cu mult pe cele ale oamenilor şi de care tata, 
părintele mult iubit în această viaţă, nu ştia nimic, căci 
nu-şi mai amintea de ei: erau Ptahhotep, Atothis... fiii lui 
Dumnezeu... oare unde or fi dispărut ei? 

Fără să scot vreun sunet, îl strigam în sufletul meu 
pe maestrul venerat, pe marele preot Ptahhotep, aşa 
cum o făcusem de atâtea ori cu mult timp în urmă, în 
Templu. Şi ascultam în mine ca să primesc răspunsul... 

Mă aflam într-un vid întunecat, dar eram perfect 
conştientă în această beznă, şi ştiam că cea mai mare 
lumină este farul conştiinţei, singura lumină capabilă să 
alunge tenebrele. Iar lumina conştiinţei mele s-a 
concentrat din ce în ce mai tare. Unde sunteți voi, 
ființele cărora le aparţin eu, cu care semăn, voi, care 
sunteţi iubire, care mă înțelegeţi, care nu m-ați 
abandonat niciodată, nici chiar în orele cele mai teribile 
ale căderii mele, unde sunteţi? Unde sunteţi? 

În întunericul în care mă aflam am văzut o lumină 
verzuie fosforescentă, din ce în ce mai distinctă, care a 
luat treptat forma lui Ptahhotep, maestrul meu mult 
iubit. Mi-am dat seama că Sinele meu s-a proiectat în 
micuța cameră din cabana noastră de la munte, în 
persoana care a trăit - în viziunea mea iniţiatică - 
experienţa Sinelui creator care transcende lumea creată. 
La nivelul lumii tridimensionale nu a trecut decât o clipă. 
În această clipă am trăit însă în mine toate formele 
latente pe care le-am purtat în mine ca posibilităţi de 
manifestare şi care s-au realizat pe planul material, de la 
nivelul inferior şi inconştient al materiei şi până la 
eşalonul suprem al Sinelui realizat în materie. 

Ptahhotep se afla în faţa mea, cu privirea sa, cu 
ochii săi celeşti aţintiţi plini de iubire asupra mea. 
Această privire... acest curent de forţă care pătrunde 
totul şi care reprezintă privirea lui, au făcut să dispară şi 
ultimele văluri din faţa ochilor mei şi mi-a permis să 
retrăiesc tot ceea ce exista în conştiinţa mea actuală ca 


eternitate, ca prezent absolut şi dincolo de timp... 

Mi-am fixat privirea în cele două surse de viaţă, în 
ochii maestrului meu, şi cu o bucurie indescriptibilă am 
descoperit că îi înţelegeam cuvintele pe care nu le 
pronunţa, că dispuneam din nou de facultatea spirituală! 
Ne înţelegeam din nou telepatic, la fel ca altădată, în 
Egipt! 

Aş fi vrut să mă arunc în braţele sale. EJ şi-a ridicat 
însă mâna dreaptă pentru a-mi opri elanul. Ochii săi mi- 
au spus: „Nu mă atinge! Ştii că acum nu mă aflu pe 
planul terestru şi că nu poţi să mă vezi decât pentru că 
ţi-ai elevat conştiinţa pe aceeaşi frecvenţă de vibraţie 
spirituală pe care mă găsesc acum. Dacă ai încerca să 
mă atingi, ţi-ai cobori practic din nou conştiinţa pe 
nivelul nervilor tactili, adică pe nivelul material, iar 
imaginea mea ar dispărea imediat din câmpul tău vizual. 
De acum înainte vei fi capabilă să îţi ridici oricând 
conştiinţa până la aceste frecvenţe înalte pentru a mă 
găsi, la fel cum o făceai înainte, când veneai la Templu, 
în timpul acelei proiecţii a Sinelui care a fost încarnarea 
ta în Egipt”. 

Am rămas aşadar calmă şi mi-am propus să mă 
controlez, căci nu doream în niciun caz să părăsesc 
această stare în care îl puteam percepe pe Ptahhotep cu 
ochii mei spirituali. Dar sufletul meu deborda de fericire. 
Mi se părea că nervii mei nu vor putea suporta această 
tensiune extraordinară, că inima mea va ceda. Ptahhotep 
şi-a ridicat mâna dreaptă, şi fără să pronunţe niciun 
cuvânt, a trimis un curent de energie în inima mea, care 
a început din nou să bată regulat. 

— Părinte al sufletului meu, înţeleg acum că viaţa 
mea prezentă este rezultatul tuturor acţiunilor din vieţile 
mele precedente. Înţeleg relaţiile care există între 
persoane, raporturile dintre evenimente. Mi-au rămas 
totuşi câteva întrebări la care nu pot găsi răspunsul. 
Spre exemplu, ştiu că unicul meu copil, pe care îl ador 
mai presus de orice, este Ima. Înţeleg acum ce greşeală 


dorea să-mi ierte atunci când s-a îmbolnăvit şi febra îl 
făcea să delireze. Dar de ce crede că a fost un negru într- 
o viaţă anterioară? 

Prin intermediul privirii lui Ptahhotep, răspunsul mi- 
a apărut sub forma unei suite de imagini. În sufletul lui 
Ima se petrecuse o tragedie teribilă. In clipa în care a 
remarcat ce se petrecea între mine şi străinul cu părul 
roşcat, el a trăit o decepţie incredibilă, care i-a provocat 
o angoasă, o anxietate devoratoare, care l-au determinat 
să părăsească Templul şi să plece departe, în Africa, la 
negri. 

O altă imagine mi l-a arătat pe Ima, aşa cum l-am 
cunoscut în Egipt, într-un ţinut tropical, înconjurat de 
negri. Emana iubirea sa divină în mijlocul acestor copii 
care erau oameni primitivi. Aceştia l-au acceptat imediat, 
instinctiv, la fel ca animalele. Ima le-a predat o anumită 
învăţătură, le-a vindecat bolile, i-a ajutat cu tot ce a 
putut, iar negrii au răspuns iubirii şi devoţiunii sale 
printr-o adoraţie puerilă. În disperarea lui, Ima şi-a luat 
drept soţie o negresă, lăsându-se antrenat în iubirea 
carnală. Conştiinţa sa s-a ancorat astfel din ce în ce mai 
profund în materie, în timp ce lupta pentru supravieţuire 
din junglă l-a antrenat tot mai mult către viaţa umană. A 
murit cu conştiinţa orientată către suferinţele şi 
problemele oamenilor. Şi întrucât s-a preocupat atât de 
mult de negrii pe care i-a iubit şi cu care s-a identificat, 
potrivit legii rezonanţei, s-a reîncarnat ca unul dintre ei. 

În următoarea sa viaţă s-a născut cu aceeaşi 
conştiinţă haotică şi inferioară în care îl aruncaseră 
disperarea şi satisfacerea instinctelor sale. Inteligența sa 
strălucea încă foarte puternic dincolo de învelişul său 
fizic, aşa că a devenit rapid şeful iubit şi venerat al 
tribului. Şi-a luat o soţie, a avut copii. Il puteam vedea ca 
negru - şi nu l-aş fi putut recunoaşte dacă nu ar fi fost 
privirea sa - vânând în junglă, printre hăţişuri, 
căţărându-se în copaci pentru a prinde animalele 
sălbatice pe care trebuia să le aducă acasă, drept hrană. 


Într-o zi, pe când se afla la vânătoare, a fost atacat de un 
tigru, cu care s-a luptat eroic, dar tigrul l-a învins şi l-a 
ucis. l-am putut vedea de asemenea soţia, care, auzind 
strigătele soţului ei, s-a repezit să-l ajute... Viziunea s-a 
şters, dar am putut vedea starea în care se afla Ima după 
moartea corpului său fizic. Efortul neîncetat şi 
inconştient pe care îl făcea - în această stare 
dezîncarnată - ca să mă regăsească, îl apropia de fiecare 
dată de mine, puţin câte puţin. După întâlnirea noastră 
din Egipt am parcurs amândoi lungul drum al dezvoltării, 
dar nu eram niciunul nici celălalt suficient de maturi 
pentru a ne putea regăsi. Abia în această viaţă am atins 
amândoi nivelul pe care ne puteam în sfârşit întâlni fără 
vreun pericol de a cădea în capcana iubirii carnale. 

Voința noastră de a păstra cu orice chip puritatea 
iubirii noastre şi de a îndepărta de noi orice tentaţie, la 
care s-a adăugat legea eredității fizice, au făcut ca Ima 
să devină fiul meu în această viaţă. El trebuia să atingă 
la rândul lui în această viaţă acelaşi nivel de conştiinţă, 
viziunea spirituală clară pe care a avut-o altădată. Şi 
întrucât eu am fost cauza pentru care şi-a pierdut 
credinţa, era de datoria mea să îl ajut să revină la 
Dumnezeu. Dar nu sosise încă timpul; el nu era încă 
decât un copil. 

— Părinte al sufletului meu, unde este Atothis, 
fratele tău şi tatăl meu din Egipt? Imi doresc să 
restabilesc contactul cu el. Sunt sigură că nici el nu m-a 
abandonat. 

În faţa ochilor mei a apărut atunci imaginea unui om 
minunat, care a trăit recent pe pământ şi care a fost 
considerat cel mai mare maestru al timpului său, care le- 
a revelat oamenilor adevăruri dintre cele mai profunde. 
I-am citit cărţile, pe care discipolii săi le-au întocmit 
pornind de la conferințele sale. Lecturile m-au emoţionat 
profund şi am trăit deseori sentimentul că îl cunoşteam 
pe acest om, că mă aflam într-o relaţie strânsă cu el, că îi 
cunoşteam gândurile şi că îi aparţineam! Ştiam că nu voi 


avea niciodată ocazia să-l întâlnesc, căci a murit într-o 
ţară străină pe vremea când eu nu eram decât un copil. 
Am privit adeseori - vreme îndelungată - portretul 
acestui om extraordinar, care a avut facultăţi 
supraomeneşti, şi am ştiut că ochii săi, privirea sa, îmi 
erau familiare, de undeva... Acum am înţeles de ce l-am 
visat atât de des, de ce fugeam în vis către el, cu părul şi 
cu tunica mea albă fluturând în vânt, pentru a mă arunca 
în braţele lui deschise, pentru a retrăi bucuria regăsirii. 
Plângeam de fericire şi strigam: „Iată! Tată!” La trezire, 
nu ştiam de ce îl numisem „tată” şi nici de ce plânsesem 
atât de tare, încât perna îmi era complet muiată în 
lacrimi... 

Ptahhotep a zâmbit: „Îţi mai aduci aminte?” 

— Da, Părinte al sufletului meu, îmi mai aduc 
aminte. Mi-a spus odată, în Egipt, pe malul mării: „Va 
veni o vreme când eu voi fi pe pământ, dar tu nu te vei 
afla în corpul fizic; va veni o altă vreme când tu te vei 
încarna pe pământ, dar eu voi lucra atunci în sfera 
spirituală la marea operă de  spiritualizare a 
pământului...”. Unde este acum, Părinte al sufletului 
meu, unde se află el? 

Am înţeles din nou răspunsul pe care mi l-a trimis 
spiritul lui Ptahhotep: „Pe când era încă pe pământ, el le- 
a promis discipolilor săi că nu-i va abandona nici după 
moarte şi că va continua enorma sarcină de iniţiere a 
umanităţii în adevărurile străvechi. Tu şi Bo-Ghar sunteţi 
deja colaboratorii săi - de fapt, ai noştri - deşi până 
acum nu aţi fost conştienţi de acest lucru. Va veni 
vremea când veţi deveni colaboratorii noştri conştienţi”. 

— Bo-Ghar? Trăieşte din nou pe pământ? Unde este? 
L-am întâlnit deja în această viaţă? Poate că nu l-am 
recunoscut... 

— Aşteaptă! El trăieşte într-o ţară îndepărtată, acolo 
unde s-a încarnat şi Atothis. Îţi mai aduci aminte că ţi-a 
promis că va veni din celălalt colţ al lumii pentru a te 
salva atunci când vei fi în pericol. Într-adevăr, va veni la 


tine la momentul oportun. 

— Pericol! Părinte al sufletului meu, ce pericol? 

— Aminteşte-ţi de ceea ce ţi-am spus în Egipt, 
înainte de iniţiere: dacă vei cădea, va trebui să trăieşti 
toate visele iniţiatice în realitatea terestră, căci visele nu 
sunt nimic altceva decât realităţi în lumea energetică 
nematerială, care îi apar omului sub formă de „imagini”. 
De altfel, ceea ce voi numiţi „realitate” nu este decât tot 
un vis, o proiecţie a Sinelui care acţionează pe planul 
material, până în atmosfera terestră. Pentru a redeveni o 
iniţiată, o colaboratoare utilă, va trebui să treci din nou 
prin toate examenele pe care le-ai ratat o dată sau de 
mai multe ori. O cunoaştere străveche te va ajuta să treci 
de pragul mistic. Tânărul preot care te-a pregătit cândva 
pentru iniţiere trăieşte acum pe pământ. La momentul 
potrivit, el va fi alături de tine pentru a te asista pe calea 
care conduce către ţel. 

— Cum se face că Thiss-Tha, generalul lui Atothis, a 
devenit în actuala mea viaţă părintele meu mult iubit? 

— Lista tuturor cauzelor care au condus la această 
stare de lucruri ar fi prea lungă ca să o citez acum în 
întregime. Îţi voi reda numai principalele cauze: ştii că 
aspirația, dorul, reprezintă forţa cea mai puternică din 
sufletul omului. Omul se reîncarnează întotdeauna acolo 
unde această forţă îi antrenează conştiinţa. Atunci când 
ai fost atacată de leu, lângă tine s-au aflat trei oameni 
care au încercat să te salveze: Thiss-Tha, Bo-Ghar şi 
gardianul leilor. Bo-Ghar te urmărise de când ai părăsit 
palatul. El a alergat disperat să te salveze. Thiss-Tha era 
pe punctul de a-şi înhăma propriii lei atunci când a văzut 
că eşti atacată. El a încercat să oprească leul, dar 
animalul a fost mai rapid. Când te-au scos din ghearele 
lui, corpul tău a fost atât de rănit încât a fost imposibil să 
mai încerce o resuscitare. Thiss-Tha a luat în braţe 
corpul tău însângerat; însoţit de Bo-Ghar, care plângea în 
hohote, te-au adus la palat. Thiss-Iha era un bărbat 
drept şi integru, vă iubea pe tine şi pe faraon 


necondiţionat. Atunci când ţi-a purtat pe braţe bietul tău 
corp agonizând, a fost cuprins de o compasiune infinită... 
Te ducea ca pe un copilaş, ca pe propriul lui copil, şi te-a 
iubit atunci ca un părinte. Ultima ta experienţă din acea 
viaţă a fost momentul când ai alergat către Thiss-Tha, în 
speranţa că vei fi salvată. Ai căutat să fii protejată de el. 
Aceste sentimente pe care le-aţi avut unul pentru celălalt 
reprezintă principalul motiv pentru care aţi creat această 
relaţie de copil şi tată protector, care s-a realizat într-o 
viaţă ulterioară. 

Pe lângă alte cauze, mai există un motiv important 
pentru care te-ai născut acum ca şi copilul lui: ca să poţi 
retrăi iniţierea în această viaţă, era absolut necesar ca tu 
să moşteneşti centrii nervoşi şi cerebrali cu o dezvoltare 
înaltă şi deschişi către manifestările spirituale. 

Dacă ai putea urmări lungul lanţ al generaţiilor 
succesive care s-au născut din Thiss-Iha (cel care a trăit 
în Egiptul Antic), ţi-ai da seama că înlănţuirea celulelor 
vii nu a fost niciodată întreruptă de la Thiss-Iha de 
atunci şi până la Thiss-Tha de acum, cel care este 
părintele tău în această viaţă. Altfel spus, corpurile 
tuturor copiilor lui s-a dezvoltat pornind de la o celulă vie 
a lui Thiss-lha, corpurile copiilor copiilor lor s-au 
dezvoltat pornind tot de la o celulă vie, şi aşa mai 
departe. Procesul va continua de-a lungul altor generaţii, 
până când tatăl şi mama tatălui tău s-au născut şi au pus 
la dispoziţie o altă celulă vie care a fost fecundată de cel 
care a fost spiritul lui 'Thiss-Tha şi care i-a permis să se 
reîncarneze în acelaşi lanţ ereditar. 

Relaţia dintre părinţi şi copii este infinit mai 
profundă - şi conduce către timpuri mult mai îndepărtate 
- decât şi-ar putea imagina vreodată savantii actuali care 
studiază legile eredității. Ei nu văd decât corpul, dar 
există şi legi ale eredității superioare celor corporale, 
care derivă din relaţii spirituale elevate. Cine se 
aseamănă se adună! Un alt motiv pentru care te-ai 
reîncarnat ca şi copil al lui Thiss-Tha se referă la 


similaritatea caracterelor voastre; nu întâmplător toată 
lumea remarcă această asemănare între tatăl tău şi cu 
tine. Tu nu îi semeni pentru că eşti copilul lui, ci ai 
devenit copilul lui pentru că îi semeni! Este aşadar 
evident că a trebuit să-i semeni inclusiv din punct de 
vedere fizic, în ceea ce priveşte talia, postura, osatura şi 
trăsăturile feţei. Forțele similare creează forme similare! 

Dacă ai înţeles sistemul eredității celulelor vii, vei 
înţelege şi de ce tatăl tău din această viaţă are aceeaşi 
piele bronzată, acelaşi păr brunet şi aceiaşi ochi negri pe 
care îi avea altădată în Egipt. Culorile şi formele sunt şi 
ele manifestări ale spiritului. Posibilitatea de a moşteni 
în această ţară asemenea culori şi asemenea forme, prea 
puţin răspândite aici, i-a fost oferită de un descendent 
îndepărtat al lui 'Thiss-Tha, un marinar care a călătorit 
mult. Pot trece secole înainte ca în lanţul eredității să 
reapară o formă şi o culoare uitate de mult timp. Aşa se 
explică de ce părinţii cu pielea albă şi cu părul blond pot 
da naştere, într-o manieră cu totul neaşteptată, unui 
copil cu pielea şi cu părul închise la culoare. Dacă ar fi 
conştiente, aceste spirite care s-au reîncarnat în mod 
inconştient ar putea povesti cum de s-a ajuns la o 
asemenea ereditate. De regulă, ei nu devin însă 
conştienţi decât mult mai târziu de misiunea şi de 
originea lor. Şi este normal să fie aşa, căci dacă un copil 
din zilele noastre şi-ar aminti de viaţa sa anterioară şi le- 
ar vorbi celor din jur de ea, ar fi considerat bolnav 
mintal, sau cel puţin un mincinos ori un copil cu o 
imaginaţie bolnavă. 

Dar toate acestea sunt de ajuns pentru astăzi, copila 
mea. Întoarce-te la conştiinţa ta fizică. După acest mare 
şoc al aducerii aminte, nervii tăi au nevoie de o odihnă 
totală, ca să nu se îmbolnăvească. 

Puțin câte puţin, viziunea lui Ptahhotep s-a 
estompat. Câteva clipe mai târziu, îi mai puteam vedea 
încă privirea divină din ochii săi luminoşi, apoi Æl a 
dispărut şi totul a redevenit întunecat în jurul meu. Mi- 


am focalizat atunci atenţia asupra întrebării: unde mă 
aflu? 

Întunericul a început atunci să se risipească, iar în 
câmpul meu vizual au reapărut pereţii albi şi diferitele 
obiecte aflate în micuța cameră din cabana noastră de la 
munte. 

Da, eram în camera din micuțul pavilion forestier. 
Aceasta era cât se poate de reală. În timpul iniţierii mele 
din Egipt, când corpul meu se odihnea în sicriul de 
piatră, iar conştiinţa mea trăia experienţa - sub formă de 
vise - a tuturor vieților pe care nu le trăisem încă, dar 
care zăceau în stare latentă în fiinţa mea, aceste viziuni 
mi se păruseră complet reale, la fel de reale ca şi 
realitatea prezentă. Cine poate spune ce este realitatea: 
oare mă aflu acum cu adevărat în acest mic pavilion, iar 
visul a fost înainte, când trăiam în Egipt cu mii de ani în 
urmă, sau continuam să visez în timpul iniţierii mele din 
piramidă că mă aflu în pavilionul din pădure? lar viaţa 
mea, cea pe care o consider realitatea mea actuală, este 
ea o simplă înlănţuire de viziuni onirice într-o conştiinţă 
care îmi oferă posibilitatea de a trece anumite probe? 
Fiul meu de astăzi este Ima din Egiptul Antic? Care este 
„realitatea”? În timpul iniţierii, am trăit în vis imagini 
îngrozitoare şi haotice, de care îmi era frică să-mi aduc 
aminte. Dar toate acele lucruri imposibile păreau să 
alcătuiască o realitate perfectă în viziunile mele 
iniţiatice. Chiar şi acum puteam revedea anumite imagini 
din acele vise. L-am văzut pe Ima adult şi îmbrăcat într-o 
uniformă de pilot, apoi alte imagini cu noi toţi însoţiţi de 
foarte multă lume, ascunşi într-un adăpost de-a lungul 
unei perioade interminabile. Mi-am amintit şi de soldaţii 
inamici care ne-au atacat în timp ce casa noastră era 
făcută ţăndări, şi multe alte vise, de-a dreptul imposibile, 
atroce, haotice! Ce oroare! Eram totuşi convinsă că nu 
am visat asemenea lucruri numai pentru simplul motiv că 
ziarele scriau tot mai des articole despre posibilitatea 
unui al Doilea Război Mondial. 


Şi aşa, am încercat să fac ordine în interiorul meu... 

Am rămas nemişcată multă vreme. Servitoarea mea, 
o fată foarte drăguță, a intrat la un moment dat şi m-a 
întrebat: 

— Ce doriţi să vă pregătesc pentru cină? 

— Nimic, Betty, mulţumesc. Prefer să mă culc. Mă 
simt puţin obosită astăzi. 

— Da, doamnă, vă gândiţi prea mult! V-am spus de 
atâtea ori să nu mai citiţi şi să nu vă mai gândiţi atât de 
mult. Sper că nu o să vă îmbolnăviţi, sunteţi atât de 
palidă! 

Mi-a pregătit apoi patul, mi-a urat noapte bună şi a 
ieşit. 

M-am pregătit de culcare, căci mi-am dat seama că 
Ptahhotep avea dreptate: nervii mei aveau într-adevăr 
nevoie de o odihnă completă. 


Roo-Kha şi cele 12 pastile 


Lucrurile s-au derulat apoi atât de rapid încât astăzi 
mi se par un vis. 

Am început să le predau altor oameni adevărurile pe 
care mi le-a predat Ptahhotep la Templu. Oamenii veneau 
într-un număr din ce în ce mai mare la conferințele mele, 
ca nişte călători însetaţi, dornici să extragă apa vieţii din 
misterele profunde ale iniţierii în Sinele divin pentru a-şi 
potoli setea. Începând din acest moment, munca mea a 
devenit una singură: am rămas la începutul drumului 
aparent  interminabil care conducea către silueta 
strălucitoare alcătuită din lumină pură - Sinele cosmic 
creator - care ne aşteaptă cu braţele deschise pe fiecare 
dintre noi. Eram acolo ca să le arăt calea nenumăratelor 
oiţe care căutau lumina şi care avansau lent, unele lângă 
altele, în direcţia fiinţei de lumină... aşa cum le văzusem 
cândva într-o viziune, pe când mă aflam în Munţii 
Dolomiţi. 

În lumea tridimensională, karma mea, cea care mi-a 


creat destinul şi caracterul, a continuat să se deruleze 
astfel, potrivit legilor timpului şi spaţiului. Eram singură 
în misiunea mea, fără niciun ghid care să mă sfătuiască, 
căci toţi cei care doresc să devină colaboratorii 
independenţi şi demni de încredere ce contribuie la 
marea operă trebuie să rămână singuri. Rareori şi numai 
atunci când mă aflam la o răscruce a existenţei mele am 
profitat de asistenţa şi câteva indicaţii din partea 
puterilor superioare care guvernează pământul. Cât 
despre propriile mele probleme, a trebuit să mi le rezolv 
întotdeauna singură. De-a lungul anilor, s-au petrecut 
întotdeauna anumite lucruri care mi-au adus aminte de 
experienţele mele din Egiptul Antic. 

De pildă, când m-am dus pentru prima oară într-o 
ţară străină ca să particip la o conferinţă, am întâlnit pe 
cineva pe care îl cunoşteam din Egipt. Erau adunaţi 
acolo oameni din toate colţurile lumii. Am intrat într-o 
sală în care toată lumea era deja aşezată şi am zărit 
spatele unui bărbat şi profilul feţei acestuia. Mintea mea 
era ocupată atunci de cu totul altceva decât de amintirile 
din viaţa mea egipteană. Totuşi, l-am recunoscut pe acel 
bărbat de la prima imagine, iar inima mea a început să 
bată cu putere, atât de mare era surpriza pe care o 
trăiam: Roo-Kha! Bărbatul s-a ridicat, şi deşi mi-am 
disimulat cât mai putut de bine uimirea, m-a privit 
perplex. S-a înclinat în faţa mea şi s-a prezentat: „Ewalt 
Klimke”. Ne-am strâns mâinile. A rămas câteva clipe 
complet mut, apoi, stânjenit, mi-a spus: 

— Ciudat! Ciudat! Cine sunteţi de fapt? Am 
sentimentul bizar că trebuie să mă prosternez în faţa 
dumneavoastră, cu braţele întinse, până la sol. Foarte 
ciudat! 

Apoi a întrebat din nou: 

— Oare de ce am această senzaţie? 

I-am răspuns zâmbind: 

— Aţi trăit cândva în Egipt şi aţi ocupat funcţia de 
cancelar şi ministru de finanţe în guvernul tatălui meu. 


Toţi cei de faţă au început să râdă cu poftă, convinşi 
că făceam o glumă. Singur Roo-Kha a rămas tăcut, 
privindu-mă deopotrivă cu insistenţă şi perplexitate, 
stânjenit. Pe toată perioada conferinţei mi-a spus numai 
„Regina mea”. De fiecare dată când avea ocazia, mă 
privea cu aceeaşi obstinaţie ca şi altădată şi repeta: 
„Ciudat...”. Am conversat ca doi prieteni vechi. 

Un alt eveniment din aceeaşi perioadă mi s-a 
întipărit la fel de profund în memorie: într-o seară de 
toamnă m-am retras, ca de obicei, ca să mă culc. Eram 
pe punctul de a visa un vis oarecare, când deodată totul 
a devenit foarte clar. Am văzut cum un automobil se 
apropie şi se opreşte lângă mine. Doi bărbaţi îmbrăcaţi 
în alb, ca nişte doctori, au coborât din maşină. Unul a 
avansat către mine şi a scos din buzunar un instrument 
în formă de cârlig cu care mi-a scos ochiul bolnav din 
orbita sa. Celălalt avea o fiolă, pe care a deschis-o şi a 
scos din ea un disc rotund şi alb; nu ştiam despre ce era 
vorba, poate o pastilă foarte mare. El a ridicat pastila la 
înălţimea ochilor mei, ca să o pot vedea bine, şi a spus: 
„Nu-ţi fie teamă. Am să aşez acest lucru - şi mi-a arătat 
pastila - în orbita ochiului tău. Trebuie să absorbi 
douăsprezece asemenea pastile înainte să-ţi poţi primi 
înapoi ochiul. Mai presus de orice, nu te teme de orbirea 
aparentă a acestui ochi”. După care a aşezat pastila în 
orbita goală, mi-a închis pleoapa şi mi-a pansat ochiul 
drept cu un bandaj alb. 

A doua zi m-am trezit şi am vrut să mă ridic din pat. 
Mi-am dat însă seama că nu mai văd nimic cu ochiul 
bolnav. Era ca şi cum pe el ar fi fost aşezată o pânză 
neagră. Am luat o oglindă şi am privit ochiul: pupila sa 
devenise opacă. Ştiam că era vorba de cataractă. Această 
boală se dezvoltase la ochiul meu de câţiva ani, dar 
agravarea ei a fost lentă, imperceptibilă, şi chiar ieri mai 
puteam vedea încă cu ochiul bolnav. Din exterior nu 
părea să existe vreo deosebire. Şi dintr-o dată, într-o 
singură noapte, lentila ochiului meu drept se cristalizase 


şi se transformase într-o cataractă adevărată! „Nu-ţi fie 
teamă...”. Vocea vizitatorului nocturn din visul meu îmi 
mai răsuna încă în urechi. Nu, nu-mi era teamă! Dar am 
fost nevoită să reîncep turneele la doctori şi la profesorii 
oftalmologi, iar unul din ei ar fi dorit de bună seamă să- 
mi opereze ochiul... Trecuse mult timp de când 
învăţasem că teama era - oricum - inutilă. Dar ce puteau 
oare însemna acele pastile albe, din care trebuia să 
absorb 12 înainte de a-mi primi înapoi ochiul? Ce puteau 
să însemne toate acestea? 

M-am dus la mai mulţi medici, majoritatea 
sfătuindu-mă să mă operez cât mai curând. Exista totuşi 
un pericol: întrucât aveam deja vârsta de 35 de ani, ar fi 
trebuit să mi se taie o parte din iris (ceea ce ar fi dat 
pupilei o formă găurită), ochiul operat nu ar mai fi putut 
suporta o lumină puternică, iar eu ar fi trebui să port în 
permanenţă ochelari negri. De aceea, am decis să mai 
aştept. Am continuat să lucrez, dar nu mă puteam 
obişnui cu ideea că nu mai am decât un singur ochi 
sănătos. Cataracta mă stânjenea cu adevărat foarte tare. 

A sosit şi vara, şi la fel ca în fiecare an, am plecat pe 
malul lacului, la vila familiei. Am întâlnit acolo un 
episcop catolic care a încercat să mă convingă să mă las 
examinată de un profesor din Viena pe care îl cunoştea 
personal: „Metodele lui de operare sunt foarte diferite de 
cele ale altor medici. Mergeţi la el şi ascultaţi-i sfaturile. 
Eu sunt un slujitor al lui Dumnezeu şi poate că 
Dumnezeu vă dă un sfat prin gura mea”. 

Mi se dăduseră deja atâtea sfaturi în legătură cu 
ochiul meu, încât nu am mai ţinut cont şi de acesta. Dar 
nu am putut uita cuvintele lui: „... poate că Dumnezeu vă 
dă un sfat prin gura mea...”. 

De aceea, în toamnă, tata m-a însoţit la Viena, la 
profesorul respectiv. Acesta mi-a recomandat o operaţie 
imediată: 

— Trebuie să scăpaţi cât mai rapid posibil de 
această cataractă urâtă şi supărătoare, căci ea are o 


influenţă nefastă asupra psihicului dumneavoastră. 

— Dar ochiul meu nu va avea de suferit din cauza 
faptului că o parte din iris va trebui tăiată? 

M-a privit multă vreme, mi-a controlat reflexele 
nervoase, mi-a vorbit de munca mea de sculptor, mi-a 
pus tot felul de întrebări care nu păreau să aibă nici cea 
mai mică legătură cu ochiul meu, după care mi-a 
declarat subit: 

— Nu voi tăia nici cea mai mică bucăţică din iris. Fiţi 
liniştită. După operaţie ochiul nu va suferi din cauza 
luminii. 

— Atunci, să facem cât mai rapid operaţia, i-am spus 
eu. 

O săptămână mai târziu, m-am dus la clinică pentru 
a mă pregăti pentru operaţia care trebuia făcută a doua 
Zi. _ 

Era o seară minunată de toamnă. Înainte de culcare, 
m-am dus la fereastră pentru a privi oraşul. Am tras 
perdeaua şi am constatat că de pe cer mă privea discul 
mare şi alb al lunii pline! Am recunoscut surprinsă 
marea pastilă albă pe care mi-a arătat-o medicul în vis. 
Era luna plină! Medicul îmi spusese: „Trebuie să absorbi 
12 asemenea pastile înainte...”. Inima a început să-mi 
bată cu putere când am început să calculez data la care 
avusesem visul. Într-adevăr, luna se arătase de exact 12 
ori ca lună plină de la data visului! Am ştiut atunci că 
operaţia avea să-mi redea vederea la nivelul ochiului 
meu drept! 

A doua zi dimineaţă, operaţia s-a realizat rapid şi a 
reuşit perfect! Lumina putea pătrunde acum prin ochiul 
meu. Profesorul şi-a pus mâna în faţa lui: 

— Ce vedeţi? 

— Mâna dumneavoastră binecuvântată, doctore, i- 
am răspuns eu, în timp ce aşteptam să-mi fie schimbat 
bandajul. 

În timp ce îmi trăgeau patul pe rotile prin culoarele 
clinicii, am auzit uşile deschizându-se, apoi vocea blândă 


a tatei, care mă întreba: 

— Cum e, Esther? 

— Bine, tată. Operația a reuşit! 

Această operaţie mi-a dat ocazia să fac anumite 
experienţe extrem de interesante, cea mai importantă 
fiind aceea că am învăţat că vibraţiile pe care noi le 
percepem drept „lumină” nu sunt luminoase decât 
pentru ochii noştri. Altminteri, ele reprezintă o forţă 
suficient de puternică pentru a ucide un om, chiar unul 
foarte mare. Totul depinde de relaţia dintre sensibilitatea 
pielii unei creaturi şi intensitatea luminii. lată ce s-a 
petrecut: la câteva ore după operaţie, profesorul mi-a 
spus: 

— Nu vă temeţi de nimic, voi ridica bandajul de pe 
ochiul dumneavoastră operat şi voi aşeza o lumânare 
aprinsă în faţa lui pentru a-i controla reacţiile. 

L-am întrebat de ce ar fi trebuit să mă tem, după 
care am aşteptat ca medicul să-mi înlăture bandajul. 
Medicul mi-a cerut să deschid ochiul. A 

Eram pregătită să văd o lumânare aprinsă. În loc de 
aşa ceva, am primit o lovitură atât de puternică în ochi 
încât capul meu a fost proiectat pe spate. Mi-am închis 
imediat ochiul, fără să înţeleg nimic din ce se petrecuse. 
L-am auzit atunci pe profesor râzând: 

— Nu v-am spus să nu vă temeţi? Retina ochiului 
dumneavoastră este atât de sensibilă în acest moment 
încât ea percepe chiar şi cea mai mică lumină ca pe un 
şoc brutal, nu ca lumină. Peste câteva ore am să revin să 
examinez din nou ochiul. Deocamdată, totul merge bine. 

Apoi a ieşit. 

Am rămas în întuneric. M-am gândit: oare ce o fi 
lumina?... Cum se face că aceeaşi lumină pe care ochiul 
meu sănătos o percepe ca pe flacăra unei lumânări îmi 
poate provoca dureri şi poate fi percepută ca un pumn în 
faţă? Nu am văzut nicio „lumină”, nu am simţit decât un 
şoc atât de brutal încât capul mi-a fost proiectat pe 
spate. Acest lucru m-a făcut să cred că dacă există 


cineva cu pielea atât de sensibilă la lumină cum era în 
prezent retina ochiului meu operat, el ar fi putut fi ucis 
de la mare distanţă prin simpla dirijare a luminii asupra 
lui cu ajutorul unui proiector. 

Am putea spune că există un fel de lumină, să-i 
spunem „ultra-lumină”, mult mai intensă decât cea pe 
care suntem obişnuiţi să o vedem cu ochii noştri umani, 
şi care ar putea, în funcţie de sensibilitatea pielii 
noastre, să ne ucidă la fel de sigur cum ar putea-o face 
lumina obişnuită în cazul unei fiinţe cu pielea la fel de 
sensibilă ca şi retina mea. 

Mi-am dat seama că totul este relativ, o simplă 
chestiune de relaţie între forţa care acţionează şi 
rezistenţa pe care o întâlneşte în cale. Această concluzie 
corespundea cu ultima mea revelaţie: varietatea 
extraordinară a formelor de viaţă care pot exista pe 
planete, pe diferitele corpuri celeste, în întregul univers. 
Astfel, o creatură asemănătoare cu omul care ar trăi pe 
Uranus sau pe Neptun ar trebui să aibă o piele la fel de 
sensibilă ca şi retina ochiului meu operat, căci soarele 
este mult mai îndepărtat de cele două planete prin 
comparaţie cu pământul. Pentru ca să „vadă” lumina 
soarelui aşa cum o facem noi aici, pe pământ, ochii 
acestor fiinţe ar trebui să aibă o sensibilitate faţă de 
lumină pe care noi nici măcar nu ne-o putem imagina. 
Dar nici nu trebuie să mergem atât de departe... 
Animalele care trăiesc în adâncurile oceanelor au ochi şi 
facultăţi pe care noi nu le putem înţelege, căci aşa cum 
suntem construiți, noi nu am putea subzista niciodată la 
adâncimi atât de mari ale apei. 

Am rămas scufundată în meditaţie, gândindu-mă la 
diversitatea lumilor şi la locuitorii acestora. Am simţit o 
stare de profundă umilinţă în faţa puterii FIINȚEI eterne 
pe care o numim Dumnezeu. 

O altă experienţă interesantă pe care mi-a permis-o 
operaţia m-a condus la următorul adevăr: aşa cum 
plămânii nu inspiră aerul pentru ei înşişi, ci îl distribuie 


în întregul organism, ochii noştri nu absorb lumina 
numai pentru ei înşişi, ci o distribuie în întregul 
organism. Căci lumina este o forţă! 

La trei zile după operaţie, profesorul a intrat în 
camera mea, însoţit de o infirmieră. Mi-a spus: 

— Va trebui să vă aşezaţi în acest fotoliu. Încălţaţi-vă 
papucii, iar noi vă vom ajuta! 

M-am simţit de-a dreptul vexată: 

— Domnule profesor, nu sunt bolnavă, iar trei zile la 
pat nu au cum să mă fi slăbit atât de mult încât să nu mă 
pot ridica şi încălţa singură. Nu am nevoie de ajutorul 
dumneavoastră. 

— Bine, bine, mi-a spus profesorul, ridicaţi-vă, dacă 
puteţi! 

Am încercat să mă ridic şi... ce surpriză! Picioarele 
mele erau atât de slăbite încât aş fi căzut la pământ dacă 
nu aş fi fost prinsă de nişte braţe viguroase! Picioarele 
mele atârnau lamentabil, refuzând să mă susţină; şi nu 
numai picioarele, dar întreaga mea coloană vertebrală 
era complet lipsită de forţă, astfel încât am fost nevoită 
să accept ajutorul medicului şi al infirmierei pentru a fi 
aşezată în fotoliu. 

Cum era posibil? 

Profesorul a început să râdă: 

— Vedeţi bine că nu v-aţi putut ridica singură! De 
trei zile staţi într-un întuneric complet. Atunci când o 
persoană este privată brusc de lumină, ea îşi pierde 
puterea într-o asemenea măsură încât nu se mai poate 
ţine pe picioare. De îndată ce vă veţi deschide ochii, 
puterile vă vor reveni imediat. În timpul războiului, 
soldaţii care au orbit ne-au făcut mari probleme, nu atât 
din cauza stării lor psihice, cât datorită pierderii puterii 
fizice datorate orbirii bruşte. Sufletul uman este însă 
conceput într-o manieră atât de miraculoasă încât chiar 
şi după o catastrofă atât de teribilă cum este orbirea, el 
îşi găseşte în el forţa de a continua să trăiască şi de a se 
bucura. De aceea, grija noastră cea mai mare a fost să-i 


repunem pe picioare pe aceşti tineri care şi-au pierdut 
întreaga putere. Slavă Cerului, corpul uman este elastic, 
astfel încât treptat, pielea sa preia funcţia de receptare a 
luminii. Dar momentele de început sunt foarte penibile, 
ca să nu spunem tragice, din cauza acestei uimitoare 
slăbiciuni provocate de lipsa luminii. 

Am tăcut. De când cu boala ochiului meu, am înţeles 
mult mai bine ce însemna „să fii orb” decât pe vremea 
când eram sănătoasă. Experienţa directă m-a ajutat să 
înţeleg mai bine acest pasaj din Biblie: „Ochiul este 
lampa corpului. Dacă ochiul tău este în stare bună, 
întregul tău corp va fi luminat; dacă ochiul tău este în 
stare proastă, întregul tău corp va fi în întuneric” (Matei, 
6/22.23). 

Inima mea a început să-mi bată cu putere la gândul 
că nu era de ajuns ca oamenii să aibă printre ei orbi 
„naturali”, dar ei au inventat şi războaiele, în cursul 
cărora mulţi oameni perfect sănătoşi îşi pierdeau 
vederea, ca să nu mai vorbim de celelalte mutilări! Oare 
când va deveni suficient de matură umanitatea pentru a 
refuza să mai asculte de tirania politicienilor lipsiţi de 
orice conştiinţă care semnează declaraţiile de război? 

Două săptămâni mai târziu, profesorul m-a condus 
în camera obscură ca să-mi examineze ochii. El a aşezat 
o lentilă foarte puternică în faţa ochiului operat, iar eu 
am reuşit să citesc prin ea toate literele, chiar şi cele mai 
mici caractere. Spre marea mea surpriză, profesorul m-a 
îmbrăţişat şi m-a ridicat de la sol, atât era de fericit. Era 
un om destul de vârstnic, absolut şarmant, dar tot nu 
reuşeam să-mi dau seama ce anume îl făcuse să-şi 
manifeste fericirea într-o manieră atât de intempestivă! 
M-a pus înapoi pe pământ şi cu faţa strălucitoare, mi-a 
spus: 

— Ştiaţi că metoda prin care v-am operat nu era 
folosită decât pe copii şi pe tinerii de până la 20 de ani? 
După această vârstă există pericolul inflamării irisului, 
care poate conduce la pierderea definitivă a ochiului. 


Atunci când aţi venit prima oară la mine, v-am observat 
cu atenţie şi am constatat că aveţi o vitalitate şi o 
elasticitate ieşite din comun. Reflexele dumneavoastră 
erau excelente, aşa că m-am lăsat ghidat de intuiţie, aşa 
cum fac întotdeauna. Am îndrăznit să vă operez ca şi 
cum aţi fi fost un copil. Înţelegeţi acum de ce mă bucur 
atât de tare. Această operaţie a fost un succes absolut. 
Se pare că țesuturile dumneavoastră au fost suficient de 
tinere pentru a suporta fără probleme operaţia. Vă 
felicit. Vă veţi întoarce acasă cu doi ochi perfect 
sănătoşi! 

I-am mulţumit pentru bunăvoință, ne-am luat rămas 
bun şi am plecat acasă. Cele 12 pastile fuseseră 
absorbite, iar lumina îşi croise din nou drum prin ochiul 
meu orb. 


... Apare tânărul preot 


Anii au trecut, soţul meu şi cu mine trăiam în pace, 
iar iubirea pe care ne-o purtam a rămas neschimbată. 
Continuam să sculptez, aveam numeroase comenzi şi îmi 
consacram timpul liber dând consultaţii de ordin 
psihologic unor persoane al căror număr era într-o 
continuă creştere. De mai multe ori pe săptămână 
tineam conferinţe despre Sine, despre învăţătura pe care 
am primit-o de la Ptahhotep în Egipt. Atunci când 
simţeam nevoia să mă odihnesc, mă aşezam la vechiul şi 
dragul meu pian. 

Făceam în fiecare zi exerciţii de yoga spirituală, care 
îmi permiteau să intru în stări de transă profundă, dar 
ultima poartă ferecată continua să nu se deschidă în faţa 
mea. Pe un anumit nivel de dezvoltare de pe calea 
realizării perfecte a Sinelui, mă loveam de un obstacol, 
asemănător cu un zid, de care nu reuşeam să trec cu 
conştiinţa mea. 

În fiecare an, îmi petreceam câteva luni singură în 
cabana noastră din pădure, pentru a practica yoga. 


Tinerii pomi fructiferi pe care îi plantasem deveniseră 
copaci în toată firea, dar în pofida perseverenţei mele, 
gardienii porţii de care nu reuşeam să trec continuau să- 
mi refuze intrarea... 

A venit din nou toamna, aşa că am părăsit pavilionul 
forestier pentru o zi, ca să celebrez cu familia şi cu toţi 
prietenii noştri cea de-a şaptezecea aniversare a tatălui 
meu. 

În dimineaţa următoare, pe când mă pregăteam să 
plec din nou către cabana din pădure, a sunat telefonul şi 
o veche prietenă m-a întrebat ce planuri aveam pentru 
după-masă. l-am răspuns că eram liberă. 

— A venit celebrul scriitor cu care am fost în India la 
Maharishi; locuieşte la mine. Dacă eşti interesată să-l 
întâlneşti, treci după-masă pe la mine. 

Aşa se face că în după-amiaza respectivă am sunat 
la uşa prietenei mele. Aceasta m-a primit în salon, unde 
l-am cunoscut pe bărbatul devenit celebru în toată lumea 
prin cărţile sale referitoare la marii yoghini din India. 
Surpriza m-a lăsat mută: îl aveam în faţă pe tânărul preot 
care m-a asistat - în timpul vieţii mele din Egipt - la 
ultimele pregătiri de dinainte de marea iniţiere. 

Am schimbat câteva cuvinte, iar eu i-am spus în 
treacăt că i-am citit cărţile şi că făceam yoga de mai 
mulţi ani, dar că nu am reuşit încă să ating scopul 
suprem... Au sosit apoi şi alte persoane, iar conversaţia 
s-a generalizat. Am vorbit până seara târziu despre 
cărţile sale. Personal, nu am mai avut ocazia să rămân 
singură cu el. 

Am plecat gândindu-mă: „Deci, nu s-a petrecut 
nimic...”, căci sperasem în secret că celebrul yoghin m-ar 
fi putut asista în progresul meu pe calea mistică. 

A doua zi, prietena mea m-a sunat din nou şi m-a 
informat că scriitorul dorea să mă întâlnească în 
particular şi că era liber în după-amiaza zilei respective. 
M-am grăbit să mă prezint în faţa lui. 

Aşezat pe divan, scriitorul stătea în poziţia lotusului, 


şi în timp ce luam loc, m-a întrebat: 

— Ce doriţi? 

— Nu am nicio dorinţă, i-am răspuns eu, trăiesc în 
pace, într-o stare de calm interior absolut. 

— Atunci de ce aţi venit la mine? Ce aşteptaţi de la 
mine? 

— Doresc să cunosc realitatea, i-am spus. 

Scriitorul a tăcut timp de câteva clipe, după care m- 
a privit şi m-a întrebat: 

— Bine, dar această stare de calm absolut nu este 
realitatea? 

— Ba da, este o realitate, dar eu doresc mai mult. Eu 
sunt ca Moise, care a văzut pământul făgăduit, dar nu a 
putut intra în el. La fel şi eu: văd totul, dar aş dori să 
intru. Nu mă mai mulţumesc să văd din exterior ceea ce 
se află în interior. Doresc să intru acolo. 

Mi-a zâmbit: 

— Da, văd că staţi în faţa marii porţi, cu mâna pe 
clanţă. Este absolut excepţional faptul că aţi progresat 
atât de mult fără ajutorul unui maestru. Aţi cunoscut cu 
siguranţă iniţierea într-o viaţă anterioară, iar acum nu vă 
rămâne de făcut decât ultimul pas, să deschideţi poarta 
care vă separă de marele ţel. 

În tot acest timp îl observam pe yoghin. Oare nu îşi 
mai amintea că fusese preot în Egipt şi că mă cunoscuse 
acolo? Sau nu dorea să vorbească despre acest lucru? 
Privirea sa insondabilă nu trăda niciunul din gândurile 
sale. 

I-am răspuns: 

— Da, ştiu toate acestea şi doresc să intru, chiar 
dacă va trebui să sparg această poartă cu pumnii mei. 

— Şi de ce credeţi că eu vă pot ajuta? 

— Când va sosi momentul potrivit, mă veţi putea 
ajuta. 

— Sunteţi convinsă că atunci când va veni momentul 
potrivit eu vă voi putea ajuta? 

— Da. 


Ca şi cum ar fi aşteptat acest răspuns, mi-a arătat 
un scaun în faţa lui. 

— Aşezaţi-vă, închideţi ochii, concentraţi-vă intens şi 
pătrundeţi în inima dumneavoastră. 

Am făcut ce mi-a spus. Deşi aveam ochii închişi, am 
văzut cum din plexul solar al yoghinului iese un curent 
de lumină galben-strălucitoare, care m-a înconjurat ca un 
şarpe, formând un cerc în jurul meu, după care s-a întors 
la yoghin, formând un alt cerc în jurul lui, a revenit din 
nou la mine şi s-a întors din nou la el, formând un circuit 
în formă de opt. 

În timp ce mă concentram, am simţit că mă apropii 
de punctul pe care nu l-am putut depăşi până acum. În 
acest moment, am simţit cum o energie străină îmi 
poartă conştiinţa dincolo de poarta ferecată, către o 
profunzime insondabilă... 

Am pierdut orice noţiune a timpului şi nu aş fi putut 
spune ce perioadă a trecut când am auzit vocea 
yoghinului alb spunându-mi: 

— Puteţi deschide ochii. 

Când am deschis ochii, mi-am dat seama cât de 
departe de conştiinţa fizică fusesem. Nu puteam vorbi; 
orice cuvânt ar fi fost inutil. 

Scriitorul mi-a spus: 

— Am stabilit un contact între Sinele dumneavoastră 
şi Sinele suprem, căci sunteţi pregătită pentru acest 
lucru. De acum înainte, ori de câte ori veţi avea o 
întrebare, concentraţi-vă asupra mea şi veţi primi 
răspunsul în aceeaşi zi. 

— Referitoare la persoana dumneavoastră sau la 
Sinele superior? 

Mi-a zâmbit, dar nu mi-a răspuns. Am înţeles că era 
absurd să vorbeşti de o „persoană” în cazul lui. 

Începând din acea zi, am început să ne adunăm din 
ce în ce mai multe persoane pentru a medita în casa 
prietenei mele, sub conducerea yoghinului alb. 

Câteva săptămâni mai târziu, a plecat. M-am trezit 


din nou singură şi am continuat să duc aceeaşi viaţă ca şi 
mai înainte. 

Circa şase luni mai târziu, ne aflam în compania 
câtorva prieteni când unul dintre ei a început să 
vorbească de magia neagră. Povestea cum nişte 
magicieni negri au ales câţiva discipoli pe care îi utilizau 
ca pe nişte instrumente oarbe, pentru ca aceştia să le 
execute voinţa fără să opună niciun fel de rezistenţă. 
Discipolii posedaţi de un magician negru îşi pierdeau 
orice independenţă; voinţa lor era complet anihilată. 

A doua zi, cuvintele sale mi-au revenit în minte şi am 
început să mă gândesc asupra lor. Oare nu fusesem 
imprudentă când m-am lăsat cu atâta încredere pe mâna 
yoghinului alb? Continuam să fiu convinsă că era un 
„magician alb”, ca să spun aşa, dar oricum, mă lăsasem 
pe mâna lui fără nici cea mai mică vigilenţă. 

Era oare un magician alb... sau negru? Cum aş fi 
putut şti acest lucru? Cum poate şti omul dacă are de-a 
face cu un magician alb sau negru? Întrebarea a rămas 
deocamdată deschisă... 

În aceeaşi după-amiază am fost invitaţi la un fost 
coleg de şcoală al soţului meu. Acesta ne-a povestit că 
răsfoind o carte veche, a descoperit un pasaj foarte 
interesant în care era descrisă diferenţa între magicienii 
albi şi cei negri. 

„Atunci când doreşte să-şi ajute elevul să 
progreseze, magicianul alb stabileşte o legătură între el 
şi acesta în formă de opt. In acest fel, maestrul şi 
discipolul rămân fiecare în mijlocul propriului său cerc, 
în centrul căruia se află. Dimpotrivă, magicianul negru 
îşi privează elevul de orice independenţă, luându-l cu el 
într-un singur cerc. În acest fel, magicianul negru 
rămâne în centrul cercului, în timp ce discipolul rămâne 
la periferia acestuia, devenind astfel un satelit al 
magicianului, precum o planetă care se roteşte în jurul 
soarelui”. 

Această explicaţie m-a tulburat profund. Amicul 


nostru nu ştia, nu avea de unde să ştie că acesta era 
exact răspunsul pe care îl căutam. Nu vorbisem cu 
nimeni despre întrebările pe care mi le pusesem ceva 
mai devreme. Şi totuşi, în aceeaşi zi, am primit răspunsul 
dorit... 

Sinele superior, Dumnezeu, găseşte întotdeauna o 
gură umană dacă are ceva să ne comunice. Pentru EJ nu 
există obstacole. 


Ima şi Bo-Ghar 


A urmat apoi marele război. 

Cei doi bărbaţi care mi-erau atât de dragi şi-au pus 
uniformele. Soţul meu avea misiunea dificilă de a asigura 
comandamentul într-una din cele mai importante fabrici 
de stat, care trecuse sub control militar. 

Într-o zi, pe când stăteam la masă, uşa s-a deschis şi 
în sufragerie a intrat fiul meu... în uniformă de pilot. 

Am trăit sentimentul că pământul se surpă sub 
picioarele mele şi că mă va înghiţi. În cercul prietenilor 
noştri, toţi fiii care plecaseră pe front ca piloţi erau deja 
îngropaţi în cimitir. În clipa când a intrat băiatul nostru, 
am trăit sentimentul ciudat că mai văzusem undeva 
această scenă, dar nu mi-am propus nicio clipă să 
reflectez când şi unde s-ar fi putut petrece ea, atât de 
îngrozită eram la ideea că s-a făcut aviator. Ţările cu 
care eram în război aveau o aviaţie mult mai sofisticată 
decât a noastră. Omorâseră deja pe cei mai buni dintre 
fiii noştri, căci numai cei mai buni dintre ei erau aleşi 
pentru a deveni piloţi, examenele fiind foarte severe. La 
vremea respectivă, lucram la o mare compoziţie, o piatră 
funerară pentru un pilot recent căzut în luptă, un 
camarad din copilărie al fiului meu. lar acum propriul 
meu copil se afla în faţa mea, în uniformă de pilot. 

— De ce porţi această uniformă? 

— De ce? Pentru că am fost acceptat ca pilot, mi-a 
răspuns el cu mândrie. 


— Dar noi te-am înscris la pionieri. Cum ai ajuns 
pilot? Tinerii nu pot fi recrutaţi în aviaţie fără autorizaţia 
părinţilor lor! 

— Mamă, suntem în război, şi după cum vezi, nu mai 
avem nevoie de autorizaţia părinţilor! 

Am tăcut, căci nu mai era nimic de făcut. Zile la 
rând, am rătăcit prin apartament ca o somnambulă, 
vorbind cu Dumnezeu. Nu mai aveam autoritate asupra 
copilului meu. Trebuia deci să-l încredinţez în mâinile lui 
Dumnezeu. Dar eu doream să fac în mod conştient acest 
lucru. Ştiam că Dumnezeu îmi iubeşte fiul mai mult decât 
mine, care eram o fiinţă umană imperfectă, tocmai 
pentru că El este Dumnezeu. Trebuia să recunosc 
totodată că orice s-ar întâmpla, acel lucru era cel mai 
bun pentru el, chiar dacă din perspectiva umană şi 
privind prin prisma mea maternă, ar fi părut o 
catastrofă. Trebuia să pun în practică credința pe care o 
aveam în Dumnezeu! Inima mea nu trebuia să se teamă, 
nervii mei trebuiau să-şi păstreze calmul, căci aveam 
datoria să nu consider destinul copilului meu numai din 
punct de vedere uman, ci şi din punctul de vedere al 
marii Totalităţi de dincolo de timp şi de spaţiu... 
acţionând în conformitate cu legile ei. Orice mamă se 
roagă zi şi noapte pentru fiul ei, dar cum aş fi putut face 
eu acest lucru? Ştiam prea bine că Dumnezeu nu se lasă 
convins de oameni şi că fiului meu i se va întâmpla exact 
ceea ce va fi mai bine pentru dezvoltarea conştiinţei sale, 
potrivit legii caracterului şi a destinului. Da, Dumnezeu îl 
iubeşte! Mai mult decât mine! Această idee mi-a dat 
forţa necesară pentru a continua să trăiesc. 

Războiul reprezintă o aşteptare neîntreruptă a 
sfârşitului masacrului. Aparent, lucrurile se petreceau la 
fel ca mai înainte. Am continuat să lucrăm, ne duceam la 
concerte sau la operă, ne întâlneam cu prietenii noştri. 
În realitate însă totul era guvernat de legea aşteptării; 
orice am fi făcut, aşteptam sfârşitul războiului. 

Au trecut anii şi am asistat la apropierea de noi a 


imensei maşinării de război venită din est. 

Într-o zi mi-a telefonat o prietenă: dorea să-mi 
prezinte pe cineva foarte interesant, un indian, un yoghin 
adevărat, după cum spunea ea. Nu era prima oară când 
dorea să-mi prezinte yoghini „adevăraţi”, care, vai!, se 
dovediseră în cele din urmă nişte oameni cât se poate de 
obişnuiţi. Dar prietena mea credea că orice indian 
trebuie să fie un yoghin adevărat. De aceea, propunerea 
ei nu m-a încântat deloc. Ea a insistat însă şi a venit să- 
mi vorbească direct, în speranţa că mă va convinge. 
Când a sosit, mi-a povestit o întreagă istorie: se pare că 
văzuse într-o revistă fotografia unui tânăr yoghin indian 
pe care l-a căutat apoi pretutindeni, până când a 
descoperit „din întâmplare” că yoghinul pe care îl 
căutase prin tot oraşul de peste un milion de persoane 
locuia chiar în casa ei! Era vorba de un imens imobil 
modern, anonim, în care contactele între locatari nu 
existau deloc. 

Am ascultat-o cu răbdare, şi pentru a pune capăt 
anecdotelor ei, am întrebat-o: 

— Şi în fond, ce doreşti de la mine? 

— Trebuie să-l întâlneşti. Îngăduie-mi să-l aduc aici 
şi să-ţi fac cunoştinţă cu el. duce o viaţă foarte retrasă, 
nu se duce nicăieri, dar când i-am vorbit de conferințele 
tale despre filosofia yoghină, mi-a declarat că doreşte să 
te cunoască. Uite câteva fotografii ale sale, mi-a mai spus 
ea, întinzându-mi-le. 

Le-am luat fără prea mare interes şi le-am aruncat o 
privire scurtă... când mi s-a tăiat respiraţia: din ele mă 
privea Bo-Ghar! Inima mea a început să-mi bată cu 
putere în timp ce examinam îndeaproape fiecare 
fotografie. Nu încăpea nicio îndoială! Era Bo-Ghar! 

Privirea ochilor săi mari şi negri, expresia de 
uimitoare puritate, la fel ca aceea a unui copil, faţa 
strălucitoare, o, le-am recunoscut imediat: era el! Nu mai 
era însă băieţelul pe care l-am cunoscut altădată şi a 
cărui imagine rămăsese atât de profund gravată în 


subconştientul meu; era un tânăr adult, un bărbat. 

— Elena, i-am spus prietenei mele, mâine seară sunt 
liberă, vino cu el! 

A doua zi, Elena a venit însoţită de Bo-Ghar. Am băut 
ceai, am vorbit de tot felul de lucruri, dar în sinea mea 
vedeam numai imagini ale marelui palat din piatră, ale 
camerei mele, cu mobilele sale magnifice încrustate cu 
aur, cu patul jos acoperit cu blănuri de animale, pe care 
stătea un corp căruia puteam să-i văd picioarele, mâinile, 
totul până la gât, dar fără cap, căci acea fiinţă eram 
Chiar eu însămi. 

La picioarele mele stătea un copil fermecător care 
mă privea... Avea aceeaşi privire ca cea a indianului. De 
altfel, de ce îmi spunea acesta „regina mea”? L-am 
întrebat de ce face acest lucru. 

— Pentru că sunteţi o regină, mi-a răspuns el cu 
toată convingerea. 

— A, da, aveţi dreptate, i-a spus soţul meu. Ea 
conduce totul în casă, îndeosebi pe mine, după care a râs 
cu poftă. 

Am râs şi noi alături de el. Chiar atunci a intrat fiul 
meu. L-a văzut pe oaspetele indian şi a rămas mut de 
surpriză. Şi-a revenit însă repede, iar eu i l-am prezentat. 
Cei doi tineri s-au privit lung, cu uimire, cu priviri 
întrebătoare. Am întrerupt această tăcere stânjenitoare 
oferindu-i o ceaşcă de ceai fiului meu, care a luat loc şi 
şi-a băut ceaiul fără să-l părăsească nicio clipă din ochi 
pe oaspetele nostru. 

Aşa şi-a făcut Bo-Ghar prima apariţie în casa 
noastră. A devenit apoi rapid copilul de suflet al întregii 
familii. Părinţii mei, fratele meu, surorile mele, toţi l-au 
acceptat ca pe un nou frăţior. Şi-a deschis şcoala sa de 
yoga, şi cum nu stăpânea încă prea bine limba noastră, 
m-a rugat să-i dau o dată pe săptămână explicaţii 
referitoare la ea. Astfel a început colaborarea noastră. 

Războiul a continuat să se prelungească. A venit 
iarna, dar noi ne-am continuat lucrul la fel ca mai 


înainte. A venit apoi vara, şi am plecat cu toţii la cabana 
de la munte. Bo-Ghar ne însoțea. A trăit acolo conform 
regulilor de yoga pe care le învățase de la maestrul său 
din India. 

Fiul meu avusese deja o experienţă teribilă: căzuse 
cu avionul său. Din fericire, ieşise din accident cu o 
comoţie cerebrală din care se refăcuse bine. Nu 
rămăsese decât cu o cicatrice pe fruntea sa nobilă, 
mărturie a gravelor răni pe care le suferise cândva. 

Într-o zi, pe când războiul bătea la poarta casei 
noastre, scumpa mea mamă, atât de blândă şi de bună, a 
căzut; când am vrut să o ridicăm, ea a mai avut doar 
puterea să murmure: „E un atac, un atac...”. 

A rămas multă vreme pe pat, înainte de a ne putea 
explica, cu dificultate, că o parte a corpului ei era deja 
moartă. 

— Şi ştiţi, a adăugat ea, e foarte interesant, căci 
sunt pe jumătate în această lume şi pe jumătate în lumea 
cealaltă. Şi pe voi vă văd numai pe jumătate din exterior, 
în timp ce acum vă pot vedea şi interiorul, inclusiv 
întregul vostru destin. Când o să mă simt mai bine, am să 
vă spun ce vă aşteaptă. Acum mi-e prea greu să vorbesc. 

Se afla deja în comunicare cu lumea cealaltă. Atunci 
când o prietenă de-a ei vorbea despre ea în cu totul altă 
parte a oraşului, mama spunea: „Prietena mea X.Y. este 
aici şi spune...”, după care mama pronunţa exact 
cuvintele pe care le spunea prietena sa la câţiva 
kilometri distanţă. 

Am făcut verificări în acest sens. Se întâmpla uneori 
ca mama să fie singură cu infirmiera în camera sa, iar eu 
să fiu la două etaje mai sus, împreună cu soţul meu, şi ea 
să spună: „Fiica mea, Esther, este aici şi spune în 
legătură cu mine...”, după care repeta cu precizie exact 
cuvintele pe care le pronunţam eu cu două etaje mai sus. 

Într-o zi, infirmiera mi-a telefonat şi m-a rugat să 
cobor imediat: mama avea un al doilea atac. M-am 
repezit la ea. Zăcea epuizată în pat. Nu mai putea vorbi 


deloc. 

Mi-a arătat limba cu mâna dreaptă, vrând să îmi 
spună că nu o mai poate mişca. A rămas astfel mai multe 
ore, fără să poată scoate un cuvânt. 

Subit, în cameră a intrat Bo-Ghar. 

Cu sărmana sa faţă paralizată pe jumătate, mama l-a 
privit pe Bo-Ghar şi am văzut că ochii încep să îi 
strălucească de bucurie. Bo-Ghar s-a aşezat lângă ea şi i- 
a prins încheietura mâinii. După un minut sau două, 
mama a deschis gura şi a pronunţat, lent dar distinct, 
următoarele cuvinte: „O forţă emană din mâna lui Bo- 
Ghar şi curge prin mine. Această forţă îmi atinge acum 
capul, unde simt presiunea care mă împiedică să 
vorbesc. Cu ajutorul acestei energii pe care mi-o 
transmite Bo-Ghar, presiunea a devenit mai uşoară, iar 
eu pot vorbi. lată ce doream să vă mai spun...”, după 
care ne-a împărtăşit ultimele sale dorinţe. 

Ceva mai târziu, Bo-Ghar şi-a luat rămas bun. Mama 
a mai putut să vorbească încă o oră şi jumătate. Apoi, 
dintr-o dată, a spus: „Influenţa pe care micuțul şi 
scumpul Bo-Ghar mi-a insuflat-o se diminuează treptat. 
Imi este din ce în ce mai dificil să îmi mişc limba şi să 
vorbesc. Legătura dintre mine şi corpul meu dispare. 
Domnul să fie cu noi...”. Acestea au fost ultimele sale 
cuvinte. 

Două zile mai târziu scoteam sicriul său din casă şi îi 
duceam corpul la cimitir. Locul ei la masa mare a familiei 
a rămas gol. De atunci, o lumânare arde în permanenţă 
în faţa scaunului pe care l-a ocupat întotdeauna. 


Probele se repetă 


A urmat apoi ultima iarnă înainte de începerea 
ostilităţilor. Grădinarul nostru fusese mobilizat de mult. 
Grădina fusese abandonată, iar plantele creşteau 
sălbatic. M-am dus la pavilionul forestier ca să mai 
salvez ce se putea. 


Într-o noapte m-a trezit un zgomot puternic: 
sirenele! Se auzeau din capitală! 

Am sărit din pat şi m-am repezit la fereastră din 
sufragerie, de unde se putea vedea capitala. Era 
întuneric, dar am auzit trecându-mi pe deasupra capului 
numeroase avioane de luptă. Tot aerul vibra din cauza 
zgomotului produs de ele. Un teribil joc de lumini s-a 
desfăşurat prin faţa ochilor mei. Bombele cădeau din cer 
şi explodau la fel ca un foc de artificii. Antiaeriana 
noastră trăgea fără întrerupere, şi fiecare tir mi se părea 
un lampion de culoare roşie care plutea o clipă prin aer. 
Uneori, câte o torţă aprinsă cădea din cer, iar eu ştiam 
că o mamă îşi va aştepta zadarnic copilul să se întoarcă 
acasă... Acest joc de lumini însoţit de tunete a durat 
circa o oră şi jumătate. Mie mi s-a părut că am stat la 
fereastră o eternitate, complet împietrită. 

Acolo jos, unde acest joc însemna moarte şi 
distrugere pentru mii de persoane, trăiau toţi cei pe care 
îi iubeam. Iar fiul meu se afla probabil în aer, ca o ţintă în 
care erau obligaţi să tragă alţi tineri sărmani, dotați însă 
cu avioane mai bune, împotriva convingerilor lor umane, 
la fel cum stăteau lucrurile şi cu fiul meu. 

Subit, am simţit cum atenţia îmi este atrasă de un 
copac din apropiere. Am văzut acolo doi ochi verzi şi 
strălucitori care mă observau. O bufniţă! Stătea agăţată 
de o ramură, imobilă, ca o statuie. Nu mai văzusem 
niciodată vreo bufniţă în această regiune. Cum de 
ajunsese aici? Fără să vreau, am început să-i vorbesc: 
„Pasăre, dragă pasăre, nu e vina ta dacă mitul popular a 
făcut din tine un vestitor al morţii. Vrei totuşi să mă 
asiguri că toţi cei pe care îi iubesc şi care locuiesc în 
capitală sălăşluiesc încă pe pământ?” 

Bufnița s-a legănat pe craca ei, s-a apropiat de mine, 
după care şi-a desfăcut aripile şi a dispărut în pădure... 

Am ştiut instantaneu că o putere mai presus de fire, 
care controlează şi ghidează totul, dorea să-mi transmită 
prin zborul păsării că toţi cei care îmi erau dragi erau 


încă în viaţă... 

Da, toţi ai mei! Dar miile de oameni care au murit în 
această noapte tragică, şi toţi cei care au căzut de la 
începutului acestui război îngrozitor? Şi ei fuseseră fiinţe 
vii, iubite de cineva! De ce au trebuit să moară? De ce se 
ucid oamenii într-o manieră atât de teribilă? 

Oribilul spectacol s-a repetat apoi noapte de noapte. 

În vară, mai mulţi membri ai familiei şi Bo-Ghar au 
venit lângă mine la cabană. În fiecare noapte, cu inima 
îngheţată, priveam tragedia care se derula sub ochii 
noştri. Apoi sirenele anunțau sfârşitul 
bombardamentelor, telefonul suna şi soțul meu mă 
liniştea: toţi ai noştri erau încă vii... 

Toamna, am rămas singură şi am lucrat intens la 
grădină şi la livadă. Seara, ascultam canonada tunurilor 
inamice - ah! aceşti sărmani tineri care trebuiau să fie 
„inamicii noştri”! 

Într-o seară, m-am decis să mă întorc în oraş. 
Doream să fiu împreună cu familia mea în timpul 
cumplitelor ore ale asediului. 

A sunat telefonul. Ce ciudat! Mi se părea că am mai 
trăit odată această situaţie! Ştiam că cel care îmi 
telefona era soţul meu şi ştiam precis ce avea să-mi 
spună. Era ca într-un vis! 

Această senzaţie a continuat şi în teribilele zile care 
au urmat şi care s-au transformat apoi în săptămâni, luni, 
chiar ani! 

Ştiam întotdeauna ce urma să se petreacă peste 
câteva clipe, ca şi cum aş mai fi trăit aceste evenimente 
tragice. Era ca reluarea unui film - ştiam acest lucru - 
dar nu puteam înţelege unde şi când mai trăisem această 
situaţie. 

După ce m-am întors în oraş şi am auzit pentru 
prima oară sirena care anunţa reluarea 
bombardamentelor, a trebuit să cobor în adăpost, 
împreună cu toţi cei care locuiau în casa noastră. 
Stăteam împreună aici, serioşi, cu inima îngheţată, 


aşteptând urmarea evenimentelor. Ştiam perfect că mai 
trăisem odată aceste lucruri. Senzaţia s-a repetat de-a 
lungul tuturor nopţilor cumplite de bombardament. 

Sentimentul de „deja vu” a devenit încă şi mai intens 
într-o zi de toamnă târzie, când la poartă a apărut fiul 
meu. Oare de ce mai eram surprinsă văzându-l îmbrăcat 
în uniforma de pilot? Da! Îmi aminteam de el, tânărul 
preot egiptean Ima, şi de legăturile care ne uneau. Dar 
amintirile mele din Egipt mi-l evocau îmbrăcat cu totul 
altfel. Cum se face atunci că aveam sentimentul de a-l 
mai fi văzut în această uniformă de aviator chiar în 
timpul vieţii mele din Egipt? De ce aveam senzaţia că tot 
ceea ce trăiesc nu este „realitatea”, că nu fac altceva 
decât să visez aceste imagini şi să retrăiesc visele din 
somnul meu inițiatic din marea piramidă? 

Imi aminteam cu precizie de toate relaţiile pe care le 
avusesem în viaţa mea din Egiptul Antic. Dar în pofida 
tuturor eforturilor mele, nu puteam să-mi aduc aminte de 
evenimentele din visele mele iniţiatice. 

Ce ciudat! Oare cum poţi să-ți aminteşti ceva ce nu- 
ti aduci aminte? Căci dacă nu-mi aduc aminte de ceva, 
nu am cum să ştiu că acel ceva s-a mai întâmplat. Dar eu 
ştiam că în timpul iniţierii din piramidă am trăit întregul 
meu viitor sub forma unor viziuni - sau imagini onirice - 
care mi-au dat ocazia să trec anumite probe. Este 
adevărat că maestrul meu, Ptahhotep, îmi atrăsese 
atenţia că dacă voi cădea după iniţiere, toate probele 
iniţiatice se vor repeta pe planul terestru. El mă 
avertizase! Da, trăiam în permanenţă sentimentul că 
totul se repetă! 

Timp de foarte mulţi ani la rând, mi-am notat visele 
într-un jurnal, imediat după trezire, pe când eram încă 
pe jumătate adormită. Trecuse însă un an de când nu mai 
recitisem aceste descrieri. Am început să o fac acum. Am 
rămas stupefiată să constat că majoritatea viselor pe 
care le avusesem erau legate de evenimentele care s-au 
petrecut şase luni sau un an mai târziu. Dar eu le 


uitasem pe majoritatea. Dacă nu mi-aş fi recunoscut 
propriul scris, cu greu aş fi putut crede că eu am fost cea 
care a visat şi care a descris aceste evenimente. Cum era 
posibil ca atunci când trăiam aceste evenimente să nu-mi 
aduc aminte că le-am visat anterior, adeseori cu o 
precizie uimitoare? 

Această descoperire m-a bulversat puternic! Ce 
forţă este aceea care cunoaşte şi ne avertizează din 
interior asupra viitorului nostru, cu atâta certitudine? Şi 
de ce suntem noi atât de imperfecţi încât nu putem 
înţelege limbajul viselor şi nu ni le putem aminti atunci 
când se repetă cu exactitate în viaţa noastră, deşi le-am 
mai trăit odată? Nici măcar nu am merita ca această 
forţă să se ocupe de noi cu atâta grijă şi răbdare infinită, 
revelându-ne adevărurile şi legile interioare... 

Cum se explica atunci faptul că îmi aminteam dintr- 
o viaţă petrecută anterior în Egipt de fiul meu - Ima - în 
uniformă de aviator, şi că am ştiut imediat că urma să-şi 
ia rămas bun de la mine, întrucât aviația nu mai putea 
rămâne pe aerodromul din vecinătatea oraşului fără a 
risca să fie bombardat şi distrus? Când el a pronunţat 
aceste cuvinte, iar eu i-am dat răspunsul, am ştiut că 
toate aceste lucruri se mai petrecuseră cândva... Aveam 
din nou senzaţia că visez! 

Nu am îndrăznit să vorbesc cu nimeni despre aceste 
probleme care îmi tulburau conştiinţa, de teama ca 
lumea să nu creadă că mintea mea a suferit un şoc. Era 
mai bine să tac. 

Am trăit apoi teribila perioadă a asediului, am 
petrecut cinci săptămâni în pivniţă, sub un foc continuu. 
La sfârşitul acestei perioade, casa a căzut şi noi am fost 
nevoiţi să fugim dintre ruinele ei. Destinul ne-a aruncat 
pe fiecare unde a apucat. După multe încercări, am putut 
în sfârşit să ne reconstruim viaţa. Ajunseserăm nişte 
cerşetori. Soţul meu era grav rănit, şi multă vreme nu a 
putut lucra. De aceea, Bo-Ghar şi cu mine am început să 
lucrăm zi şi noapte, la fel ca triburile primitive din 


junglă, şi am deschis din nou şcoala noastră de yoga pe 
ruinele casei noastre... 

Au trecut lunile, iar noi continuam să lucrăm din 
greu. Am fost nevoiţi să învăţăm în această perioadă ce 
însemna foametea. Câteva săptămâni au fost de ajuns să 
facă din noi nişte schelete ambulante, acoperite cu piele. 
Am învăţat un nou tip de teamă, o teamă insidioasă, care 
ne otrăvea sufletele tulburate: ce aveam să mâncăm 
mâine; cum vom putea să continuăm să lucrăm atâta 
vreme cât nu mâncam destul; cum ne-am fi putut păstra 
sănătatea? 

Pământul atât de fertil al patriei noastre continua să 
le dăruiască oamenilor comorile sale cu aceeaşi 
generozitate dintotdeauna, dar eram nevoiţi să privim 
trenurile încărcate cu alimente care plecau unul după 
altul într-o ţară străină... 

Puțin câte puţin, după multe luni penibile, lucrurile 
au început să se amelioreze. Am început să găsim din ce 
în ce mai multă hrană şi ne-am recâştigat greutatea 
normală. Chiar şi aşa, prietenii şi cunoştinţele se 
recunoşteau cu greu între ei! Ne obişnuiserăm ca toată 
lumea să fie scheletică. Nu de puţine ori întâlneam pe 
stradă un bărbat foarte, foarte slab, care ne amintea de 
un prieten foarte corpolent altădată! Ne opream, ne 
întorceam, ne recunoşteam în sfârşit, şi plini de bucurie, 
ne îmbrăţişam... A fost nevoie însă de multă vreme 
pentru ca oamenii să îşi redobândească greutatea de 
dinainte de război! 

Sentimentul că mai trăisem toate aceste lucruri nu 
m-a părăsit nicio clipă. Mă însoțea pretutindeni, oriunde 
mergeam, orice făceam, dar numai cu puțin timp înainte 
ca evenimentul să se producă. Nu se putea spune că aş fi 
cunoscut viitorul. De aceea, nu ştiam ce se petrecuse cu 
fiul meu, pe care nu-l mai văzusem şi de care nu mai 
auzisem nimic din ziua în care ne-am luat rămas bun 
unul de la celălalt. 

Un an şi jumătate mai târziu, cineva a sunat la 


poartă. Când am deschis, în faţa mea stătea fiul meu. Am 
trăit din nou senzaţia pe care psihologii o numesc de 
„deja vu”. Tot ce trăiam era o reluare! Dar când mai 
trăisem aceste evenimente? 

Într-o noapte, totul mi-a devenit clar! 

După ce am trecut de proba cea mai teribilă între 
toate, aceea a „iubirii pline de cruzime”, al cărei obiect 
fusese fiinţa care-mi era cea mai dragă pe lume, fiul meu, 
am îngenuncheat la picioarele patului ca să vorbesc cu 
Dumnezeu, sperând ca El să-mi arate calea pe care o 
aveam de urmat. 

Am parcurs cărarea interioară care ne conduce 
către Dumnezeu, m-am interiorizat din ce în ce mai mult, 
mi-am retras conştiinţa din exterior şi mi-am focalizat-o 
exclusiv în interiorul fiinţei mele, până când, dintr-o 
dată, m-am trezit în faţa celor şapte trepte, de care mi- 
am adus instantaneu aminte! 

De data aceasta le-am urcat cu uşurinţă, senină, 
fericită, căci le cunoşteam... Mi-am adus aminte... O, 
Doamne... Mi-am adus aminte! Mi-am dat seama că toate 
evenimentele pe care le-am trăit în actuala viaţă ca pe o 
„realitate” erau chiar cele pe care le trăisem în timpul 
iniţierii mele în marea piramidă, cu mii de ani în urmă. 

La vremea respectivă, aceste evenimente zăceau în 
adâncimile sufletului meu, sub forma unor energii 
inconştiente, încă latente, ca nişte cauze în stare pură. 
Căci tot ceea ce se petrece pe pământ este 
materializarea unei cauze primordiale, care este deja 
pregătită la nivel spiritual şi care îşi aşteaptă realizarea. 
Atunci când poţi atinge conştient această profunzime a 
Sinelui în care aceste energii îşi aşteaptă realizarea, poţi 
trăi simultan cauzele inițiale şi efectele lor - adică 
viitorul - ca şi cum s-ar petrece în prezentul absolut! Cât 
despre prezentul actual care reprezintă viaţa noastră, tot 
ceea ce ni se întâmplă nu reprezintă nimic altceva decât 
ocazia de a trece nişte probe iniţiatice, în urma cărora 
ne putem elibera de tensiunile interioare pe care le-am 


adunat în noi de-a lungul timpului prin gândurile 
noastre, prin cuvintele şi faptele noastre, şi care au 
devenit astfel cauzele principale ale destinului nostru, 
ale viitorului nostru. Cu cât devenim mai conştienţi de 
aceste tensiuni şi cu cât suntem mai pregătiţi să le 
învingem, cu atât mai mult ne eliberăm noi conştiinţa 
umană, înlănţuită de aceste energii şi limitată din cauza 
lor. În acest fel, ajungem să ne identificăm din ce în ce 
mai bine conştiinţa cu Sinele divin autentic, care ne 
aşteaptă în spatele tuturor sentimentelor personale ale 
egoului. Ajungem astfel să ne identificăm cu Dumnezeu. 
Aceasta este 
INIŢIEREA 


Epilog 


După experienţa din noaptea respectivă, am ştiut că 
din sufletul meu au dispărut tensiunile şi dificultăţile, şi 
că trebuia să elimin tot ce era personal în mine. Am ieşit 
victorioasă din această luptă cu mine însămi. Nimic nu 
mă mai lega de „persoana” mea, aşa că tot ceea ce era 
personal în mine trebuia să dispară. 

Acest proces s-a manifestat printr-un sentiment 
straniu, care mă însoțea pretutindeni, indiferent dacă 
eram acasă sau pe stradă: sentimentul că nu eram cu 
adevărat „acolo”. Dar unde mă aflam? Nu ştiam acest 
lucru! Subit, am devenit conştientă că Eul meu nu trăise 
niciodată în spaţiu, „acolo” unde se afla corpul meu, ci în 
infinitate, de unde se proiecta în persoana mea; acum, 
Eul meu începea să se proiecteze într-un alt loc decât cel 
în care se afla corpul meu. Dar unde? 

Într-o altă ţară! 

Am înţeles că trebuia să plec! Căci atunci când 
spiritul - care reprezintă cauza - nu mai este prezent, 
forma aparentă - care reprezintă efectul - trebuie să-l 
urmeze şi să se ducă acolo unde se proiectează şi 
continuă să trăiască această cauză. In caz contrar, forma 


ar dispărea, adică ar muri. Dar cum puteam să-mi 
părăsesc ţara? Nimeni nu avea voie să primească aici un 
paşaport! 

Se pare că ora plecării nu sunase încă. Mă mai 
aşteptau încă alte probe. 


Într-o noapte, m-am trezit în suspine: l-am văzut pe 
tata în faţa mea, cu un surâs de adio pe buze. Am înţeles 
că ne va părăsi. Am vrut să mă ridic, să-l întreb unde 
pleca şi de ce, dar el a dispărut din faţa ochilor mei. Mi- 
am dat seama că de fapt abia acum m-am trezit din 
somn. 

Tata avea 80 de ani, dar era perfect sănătos trupeşte 
şi sufleteşte. Încă mai purta responsabilităţi grele. Ştiam 
totuşi că spiritul său venise să-şi ia rămas bun de la 
mine. Ceasul cosmic se oprise pentru el. Trebuia să-şi 
părăsească trupul. 

A doua zi era deja la spital, iar noi ne-am luat rămas 
bun de la el. Nu mai putea - sau nu mai dorea - să 
vorbească. Ne-a fixat pe rând, multă vreme, ne-a învăluit 
pe toţi într-o privire profundă, plină de iubire şi de 
expresivitate. Apoi şi-a închis ochii şi nu i-a mai deschis 
niciodată. Am însoţit astfel la cimitir cel de-al doilea 
sicriu al familiei. 

Fiul meu a făcut tot ce i-a stat în puteri pentru a-şi 
găsi o slujbă, dar în zadar. A fost nevoit să recunoască 
faptul că pentru el nu mai exista un loc în această ţară. 
Într-o zi, şi-a luat chitara de care nu s-a despărţit nicio 
clipă, nici măcar în momentele cele mai grele ale 
războiului, şi a plecat într-o ţară care urma să-i permită 
să trăiască liber şi să-şi întemeieze un cămin. Ne-am luat 
adio, fără să ştim dacă ne vom mai revedea vreodată în 
această viaţă. Dar în străfundurile Eului meu, ştiam că îl 
voi revedea şi că vom mai lucra împreună în grădina lui 
Dumnezeu... 

A urmat apoi ultimul act. 

Bo-Ghar tocmai terminase de ţinut o conferinţă. Ca 


de obicei, la ea participase atâta lume încât poliţia fusese 
nevoită să asigure ordinea. 

Oamenii îl înconjurau pe Bo-Ghar şi nu mai doreau 
să-i dea drumul. În afara acestui cerc, soţul meu şi cu 
mine aşteptam cu răbdare ca el să răspundă la toate 
întrebările puse şi să dea autografele cerute. În acea 
clipă, un ofiţer din poliţia secretă s-a apropiat de mine. 
Mi-a spus că doreşte să-mi vorbească: 

— Întreaga mea familie şi cu mine practicăm yoga şi 
cunoaştem valoarea extraordinară a acestei discipline. 
Din acest motiv, dumneavoastră şi indianul reprezentaţi 
un pericol pentru partid, care nu vă priveşte cu ochi 
buni. De aceea, va trebui să vă decideţi chiar acum dacă 
veţi lucra alături de partid, sau dacă doriţi să părăsiţi 
ţara. Noi vă vom lăsa să plecaţi în pace. Dacă nu doriţi 
însă să plecaţi, vom fi nevoiţi să recurgem la alte 
mijloace. Exact aşa s-au exprimat superiorii mei. Gândiţi- 
vă şi acţionaţi în consecinţă. Voi reveni să aflu ce decizie 
aţi luat. 

Cu paşaporiul său, Bo-Ghar putea părăsi fără 
probleme ţara. În ceea ce mă privea, eu trebuia să cer 
mai întâi permisiunea de a pleca, iar apoi să obţin viza 
unei ţări străine. M-am trezit rapid antrenată într-o cursă 
infernală pentru obţinerea tuturor actelor necesare, 
pentru ca foarte curând să-mi devină clar că nu voi reuşi 
niciodată să obţin paşaportul dorit. Eram trimisă de la un 
birou la altul, de unde primeam întotdeauna răspunsuri 
negative. Se pare că urmau „să recurgă la celelalte 
mijloace”. Ştiam cu toţii ce însemna aceasta. Mai mulţi 
prieteni de-ai noştri dispăruseră în acest fel, iar cei care 
- după torturi inimaginabile - ieşiseră vii din închisoare, 
au murit la scurt timp, în chinuri cumplite. 

Atunci, Bo-Ghar i-a spus soţului meu: 

— Nu îţi rămâne decât o singură soluţie, dacă 
doreşti să îţi salvezi soţia: să divorţezi de ea. Eu mă voi 
căsători cu ea, şi în acest fel va putea primi acelaşi 
paşaport ca şi mine. Vom putea părăsi astfel ţara în mod 


legal. 

Soţul meu i-a strâns mâna lui Bo-Ghar, dar nu a 
putut articula niciun cuvânt. Faţa şi lacrimile care îi 
curgeau pe ea erau singurele care îi trădau suferinţa. 

A sosit şi ziua în care am fost nevoită să-mi iau adio 
de la toţi cei pe care îi iubeam, pentru a ajunge într-o 
lume străină ce urma să-mi devină „acasă”. 

Bo-Ghar şi-a ținut cuvântul: venise dintr-un alt colţ 
al lumii ca să mă salveze! 

L-am regăsit pe Ima, şi împreună, am continuat să 
urmăm paşii titanilor care ne-au arătat calea către 
iniţiere, către mântuire, către paradisul pierdut... 

Ori de câte ori îi caut pe cei pe care îi iubesc, îmi 
focalizez farul conştiinţei către interior. Căci totul şi toţi 
trăiesc în mine! 

Sinele, care este simultan Sinele tuturor creaturilor 
vii, deci inclusiv al meu, nu are limite. Fu sunt tot ceea 
ce există! In tot ceea ce iubesc mă iubesc pe mine, căci 
singurele lucruri pe care credem că nu le iubim sunt cele 
pe care nu le-am recunoscut încă în noi! 

SINELE ESTE VIAŢA 

ŞI SINGURA REALITATE, 

IAR CEL CARE ESTE INIŢIAT ÎN MISTERUL 
SINELUI, 

ŞI CARE A AJUNS ASTFEL SĂ SE CUNOASCĂ 
PERFECT, 

IUBEŞTE TOTUL ŞI PE TOŢI ÎN EGALĂ MĂSURĂ 

CONȘTIENT CĂ ESTE UNA CU EI! 


Copertă spate 

O tânără fată din Egiptul Antic este pregătită pentru 
iniţierea în secretele preoţiei de către Marele Preot 
Ptahhotep. Pas cu pas, ea este instruită în adevărurile 
oculte, ridicându-se astfel până la înţelegerea misterelor 
supreme ale vieţii. 

O femeie din Europa secolului XX, deopotrivă mamă 
şi copil, se luptă pentru a cuceri controlul asupra 


propriei sale fiinţe într-o societate coruptă, încercând să 
atingă limitele propriilor sale simţuri. 

Deşi cele două fiinţe sunt separate de foarte multe 
secole, în realitate este vorba de una şi aceeaşi 
persoană. 

Aceasta este povestea vieţii ei, o experienţă 
spirituală unică, o odisee psihică ce începe într-o epocă 
şi continuă în alta. Această carte, deopotrivă un roman, o 
autobiografie şi o învăţătură ocultă, ne oferă imaginea 
captivantă a misterelor iniţierii, al cărei adevăr profund a 
sedus din toate timpurile imaginaţia oamenilor. 

Citirea ei reprezintă ea însăşi o iniţiere. 


„Observă oamenii din jurul tău. Unii vorbesc în 
permanență de iubire şi de bunătate, zâmbetul lor 
este blând, dar arogant. Ei nu uită niciodată să 
reamintească cât sunt de „iubitori şi de buni“. Dar 
totul se petrece doar la exterior Ei poartă masca 
iubirii. Când trebuie să treacă la acţiuni, egoismul 
lor iese inevitabil la iveală, pentru că ei sunt 
egoismul însuşi. 

Alţii nu vorbesc niciodată de bunătate, nici măcar 
nu se gândesc la ce înseamnă să fii bun. Totuşi, tot ce 
spun ei, tot ce gândesc şi tot ce fac decurge din 
bunătate, pentru că ei sunt bunătatea însăşi Ei nu 
trebuie să se gândească sau să simtă ce este 
bunătatea, tocmai pentru că sunt deja una cu 
această stare; nu vorbesc despre ea, dar tot ce spun, 
ce gândesc sau ce fac sunt manifestări ale bunătăţii. 


Aceasta este manifestarea propriului lor Sine!“ 


EDITURA MIX W 


Cazi curbelor 


